ΚΕΔΚΕ – ΕΝΑΕ – ΓΕΝΙΚΗ ΓΡΑΜΜΑΤΕΙΑ ΙΣΟΤΗΤΑΣ

3η ΠΑΝΕΛΛΗΝΙΑ ΣΥΝΔΙΑΣΚΕΨΗ ΑΙΡΕΤΩΝ ΓΥΝΑΙΚΩΝ


ΠΑΡΑΣΚΕΥΗ  4 ΑΠΡΙΛΙΟΥ 2008

ΠΡΟΕΔΡΕΙΟ (Α. ΡΟΚΟΦΥΛΛΟΥ): Θα ήθελα να σας ευχαριστήσω εκ μέρους της ΚΕΔΚΕ και η κυρία Σχοιναράκη εκ μέρους της ΕΝΑΕ, που ήρθατε όλες και όλοι εδώ. Νομίζω ότι αυτό το διήμερο θα μας αφήσει κάτι. 


Χαίρομαι που σας βλέπω όλες εδώ. Σας καλωσορίζω στο Συνέδριό μας. Κύριε Υπουργέ, κύριοι Πρόεδροι της ΚΕΔΚΕ και της ΕΝΑΕ, κύριοι Νομάρχες, αγαπητές συναδέλφισσες και αγαπητοί συνάδελφοι, σας καλωσορίζω και θέλω να αρχίσουμε κατευθείαν γιατί έχουμε πάρα πολλά να πούμε αυτό το διήμερο. Καλή επιτυχία στο Συνέδριό μας, στις εργασίες μας. 


Θέλω να καλέσω στο βήμα τον κύριο Νικήτα Κακλαμάνη, Πρόεδρο της ΚΕΔΚΕ και Δήμαρχο Αθηναίων και να τον ευχαριστήσω εγώ προσωπικά και όλη η ΚΕΔΚΕ, για τη μεγάλη συμπαράσταση που μας έδωσε σε αυτό το θέμα της ισότητας. 


Κύριε Κακλαμάνη.

Ν. ΚΑΚΛΑΜΑΝΗΣ: Κύριε Υπουργέ, κυρίες και κύριοι εκπρόσωποι των κομμάτων, κύριε Πρόεδρε της ΕΝΑΕ, αγαπητές και αγαπητοί συνάδελφοι, κυρία Γεννηματά, αγαπητό Προεδρείο.


Αγαπητές φίλες που σήμερα είστε εδώ, είναι πάντα ευχάριστο να βρίσκεται κανείς ανάμεσα σε γυναίκες και ειδικά ανάμεσα σε γυναίκες με μεράκι, με ενδιαφέροντα, με αξίες και διάθεση για προσφορά. Σε γυναίκες ενεργά μέλη της κοινωνίας μας, οι οποίες υπό τον πολλαπλό ρόλο τους, της μητέρας, της εργαζόμενης, της επιστήμονος, της πολιτικού, αποτυπώνουν το δυναμισμό τους και ολοκληρώνουν την απεικόνιση της σημερινής πραγματικότητας. 


Προσωπικά πάντα πίστευα και συνεχίζω να πιστεύω και προσπαθώ να το κάνω και πράξη, πως για να φτιάξουμε μία πόλη, μία κοινωνία, με περισσότερη ανθρωπιά και αλληλεγγύη, δεν έχουμε παρά να διευρύνουμε τη συμμετοχή, όχι χαρισματικά αλλά ουσιαστικά και να ενισχύσουμε την παρουσία της γυναίκας στην επιχειρηματική δραστηριότητα, την απασχόληση, τα κοινά, το δημόσιο βίο. 


Για αυτό και καμία από τις σύγχρονες προκλήσεις δεν μπορεί να αντιμετωπιστεί αποτελεσματικά, χωρίς τη συμμετοχή και την συνεισφορά των ιδεών και την ουσιαστική εκπροσώπηση τη δική σας, των γυναικών. 


Η κατοχύρωση συνεπώς ισότιμης αντιμετώπισης ανδρών και γυναικών στον επαγγελματικό στίβο, αποτελεί πολιτιστική αναγκαιότητα. Ακόμα όμως και στις μέρες μας, η αυτονόητη αυτή διαπίστωση σε πολλές περιπτώσεις αποτελεί ακόμα αντικείμενο κατάκτησης. 


Η ενίσχυση συνεπώς των όρων και των προϋποθέσεων για την ενίσχυση της ισότητας των δύο φύλων, οφείλει να τύχει θεσμικής ανανέωσης και όχι επιφανειακής διεκπεραίωσης. Είναι χρέος όλων μας να ενισχύσουμε τη συμμετοχή των γυναικών σε όλους τους τομείς της οικονομικής και κοινωνικής δραστηριότητας, καθώς οι πολιτικές ισότητας ευκαιριών και επιλογών είναι άρρηκτα συνδεδεμένες με την ανάπτυξη, την κοινωνική συνοχή, αλλά και το επίπεδο του πολιτικού και κοινωνικού μας πολιτισμού. 


Είναι αλήθεια ότι η παρουσία σας στην πολιτική έχει μπολιάσει την πολιτική ζωή της χώρας με τον έμφυτο ανθρωπισμό και νέο δυναμισμό και έχει εξισορροπήσει τη πλάστιγγα της λήψης αποφάσεων δίνοντας απαντήσεις σε κοινωνικά και περιβαλλοντικά θέματα, σε ζητήματα θεμελιωδών ελευθεριών και ίσων ευκαιριών. 


Σας καλώ λοιπόν να συνεχίσετε να λαμπαδεύετε την δική σας οπτική, το δικό σας δυναμισμό, τη δική σας ενεργητικότητα, τη δική σας ευαισθησία και νοικοκυριό, σε ολόκληρη την κοινωνία. 


Σας καλώ να γίνετε μπροστάρισσες στους αγώνες που απαιτούν οι καιροί και η κοινωνία μας. Στους αγώνες για περισσότερη κοινωνική ευαισθησία, περισσότερη έμφαση στις αξίες του πολιτισμού μας, περισσότερη ποιότητα στο περιβάλλον και τη  ζωή μας. Τολμήστε εσείς οι Ελληνίδες γυναίκες να γίνεται πρώτες στη μάχη εναντίον των σύγχρονων φαινομένων κοινωνικής αποξένωσης, της αδιαφορίας για τη πολιτική, της κοινωνικής αποστράτευσης, της πρόταξης του ατομικού απέναντι στο συλλογικό. Τολμήστε γιατί το περιθώριο δεν ταιριάζει σε εσάς τις Ελληνίδες γυναίκες. Δεν ταιριάζει στην κοινωνία που οραματιζόμαστε για το μέλλον, δεν ταιριάζει στον πολιτικό μας πολιτισμό. 


Σας ευχαριστώ για τη σημερινή σας παρουσία. Σας ευχαριστώ για ότι έχετε κάνει στην ελληνική κοινωνία και κάνετε στην Τοπική Αυτοδιοίκηση και πιστέψτε με ότι εκπροσωπώντας ομόφωνα ολόκληρο το Διοικητικό Συμβούλιο της ΚΕΔΚΕ, θέλουμε ακόμα περισσότερο να σταθούμε δίπλα σας προκειμένου να πραγματώσουμε τα όσα πριν από λίγο σας είπα. 


Καλωσορίσατε και καλή επιτυχία στο Συνέδριό σας.

ΠΡΟΕΔΡΕΙΟ (Ε. ΣΧΟΙΝΑΡΑΚΗ): Ευχαριστούμε πολύ τον Πρόεδρο της ΚΕΔΚΕ και Δήμαρχο Αθηναίων, κύριο Νικήτα Κακλαμάνη. 


Θέλω να σας καλωσορίσω και εγώ από την πλευρά της ΕΝΑΕ, της Ένωσης Νομαρχιακών Αυτοδιοικήσεων Ελλάδας. Να πω ότι θεωρούμε πολύ σημαντική αυτήν την συνδιάσκεψη που ξεκίνησε, είναι η τρίτη και ξεκίνησε από την προηγούμενη τετραετία. Να πω ότι ακόμα και αφίσα είναι σημειολογική, δηλαδή μία γυναίκα παραδίνει τη σκυτάλη και πολλαπλασιάζεται ο αριθμός συμμετοχής σε τρία. Άρα, εκείνο που θέλουμε να στείλουμε ως μήνυμα, είναι η αύξηση του αριθμού των γυναικών στους χώρους της Αυτοδιοίκησης, χώρους σημαντικούς, χώρους κοντά στον πολίτη, χώρους που διαμορφώνουν και υλοποιούν πολιτικές που αγγίζουν τα προβλήματα και απαντούν στα προβλήματα των πολιτών. 


Πριν καλέσω στο βήμα τον Πρόεδρο της ΕΝΑΕ, τον κύριο Δημήτρη Δράκο, έναν άνθρωπο που έχει βοηθήσει αρκετά στο να γίνει αυτή η συνδιάσκεψη και το σύνολο των μελών της ΕΝΑΕ δείχνει με τον καλύτερο τρόπο με την καθημερινή στήριξη, το πόσο ακριβώς στηρίζει τις δράσεις και τις πολιτικές που συμβάλλουν στην αύξηση των γυναικών στους χώρους της Αυτοδιοίκησης. 


Θέλω να καλωσορίσω λοιπόν, πριν τον καλέσω στο βήμα, την Γενική Γραμματέα Ισότητας, κυρία Τσουμάνη και βεβαίως την πρώην Υπερνομάρχη και πρώην Πρόεδρο της Ένωσης Νομαρχιακών Αυτοδιοικήσεων Ελλάδας, την κυρία Φώφη Γεννηματά, που είναι κοντά μας και αν δεν κάνω λάθος, την προηγούμενη τετραετία ξεκίνησαν αυτές οι κοινές συνδιασκέψεις ΕΝΑΕ και ΚΕΔΚΕ, που θεωρώ πολύ σημαντικές και θεωρώ ότι σε πολλά θέματα μπορεί και η ΚΕΔΚΕ και η ΕΝΑΕ να πορευτούν μαζί για να δώσουν πραγματικά απαντήσεις.


Κύριε Πρόεδρε της ΕΝΑΕ, έχετε τον λόγο.

Δ. ΔΡΑΚΟΣ: Κύριε Υπουργέ, κύριε Δήμαρχε Αθηναίων και Πρόεδρε της ΚΕΔΚΕ, κυρία Γενική Γραμματέα Ισότητας, κυρία συνάδελφε, κυρία Φώφη Γεννηματά, κύριοι συνάδελφοι, αγαπητό Προεδρείο, αγαπητές συναδέλφισσες στην Αυτοδιοίκηση. 


Με ιδιαίτερη χαρά χαιρετίζω σήμερα την 3η Πανελλήνια Συνδιάσκεψη Αιρετών Γυναικών. Είναι μία Συνδιάσκεψη εξαιρετικά  σημαντική, διότι βάζει επί τάπητος καίρια ζητήματα της ελληνικής κοινωνίας, της δημοκρατίας μας, του πολιτισμού μας και του πολιτικού ζητήματος, το οποίο είναι πάντα επίκαιρο στις παγκόσμιες κοινότητες. 


Είναι γεγονός ότι τα τελευταία χρόνια έχουν γίνει πάρα πολλά σημαντικά βήματα για την συμμετοχή των γυναικών σε όλα τα θεσμικά φόρα. Παρ’ όλα αυτά όμως, υπάρχουν ζητήματα τα οποία πρέπει να δούμε από κοντά, να επιλύσουμε, να προωθήσουμε, διότι χρειαζόμαστε πάντα βήματα πιο πλατιά για το σύνολο της κοινωνίας μας και κυρίως για τη γυναίκα, που πολλές φορές εκτιμώντας διάφορες δυσκολίες και προκαταλήψεις και νοοτροπίες και αν θέλετε ακόμα περισσότερο νοοτροπίες οι οποίες έχουν εμπεδωθεί και στη δική μας κοινωνία, δεν κάνει το μεγάλο βήμα να ξανοιχτεί και να συμμετέχει πλέον ενεργά και σε υψηλότερα ποσοστά, όπως πραγματικά της αξίζει, σε αυτές τις διεκδικήσεις και σε αυτές τις εκπροσωπήσεις. 


Πρέπει να πω ότι παρά το μεγάλο αγώνα που έχει  γίνει, τη βελτίωση των θεσμών, την επίλυση πολλών κοινωνικών ζητημάτων που σχετίζονται με την οικογένεια και την κοινωνία μας, πρέπει να συνεχίσουμε τον αγώνα και είναι παρήγορο ότι εσείς, δυναμικές γυναίκες από όλη την ελληνική περιφέρεια και όλη την ελληνική κοινωνία, είστε μπροστάρισσες σε αυτόν τον αγώνα και θέλω ειλικρινά από αυτό το βήμα να σας συγχαρώ για την παρουσία σας, γιατί γνωρίζουμε πολύ καλά ότι αυτή η παρουσία πολλές φορές είναι κτισμένη με κόπο, με ιδρώτα με αίμα και από εσάς τις ίδιες, αλλά και από τις οικογένειές σας που στηρίζουν αυτήν την αγωνιστική παρουσία και πρέπει να πω ότι εμείς στην ΕΝΑΕ κάναμε την Επιτροπή η οποία ασχολείται με τα ζητήματα της ισότητας και των κοινωνικών ζητημάτων τα οποία χρειάζεται να επιλύσουμε. Έχουμε εξαιρετικές συναδέλφους σας, οι οποίες πρωτοστατούν σε αυτήν την υπόθεση και δεν θα φειστούμε κόπων και μέσων και πολιτικών, αλλά και οτιδήποτε άλλο χρειαστούν για να κάνουμε πιο δυναμική την παρουσία μας ως Ένωση Νομαρχιακών Αυτοδιοικήσεων, σε αυτήν την υπόθεση. 


Εμείς βλέπουμε το Συνέδριο αυτό πρώτα από όλα σαν μία αγωγή, σαν μία αγωγή ζωής για όλους εμάς, για τη διαμόρφωση νοοτροπίας, ιδεών και κυρίως  για την ανάπτυξη ενός πλαισίου δράσης και επίλυσης των ζητημάτων που θα προωθήσουν ακόμα πιο ενεργά και θα βάλουν πιο μπροστά τη γυναίκα σε όλα τα φόρα και σε όλα τα επίπεδα και σε όλες τις εκπροσωπήσεις, γιατί όλοι οι αιρετοί και μάλιστα της Αυτοδιοίκησης, βιώνουμε πολλές φορές την ατολμία θα έλεγα, την απροθυμία, του να εμπλακούν οι γυναίκες, υπολογίζοντας τα προβλήματα τα οποία υπάρχουν στην υπόθεση που λέγεται πολιτικός βίος, πολιτική ζωή, Αυτοδιοίκηση γενικότερα, εκπροσώπηση στις περιφερειακές κοινωνίες και η ελληνική περιφέρεια και οι κοινωνίες πραγματικά έχουν ανάγκη την γυναικεία δυναμική, την ευαισθησία, την ανθρωπιά, την προσέγγιση των κοινωνικών ζητημάτων και του πόνου του ανθρώπινου πολλές φορές. 


Σας έχει ανάγκη η κοινωνία μας και η εμπλοκή σας με την πολιτική είναι επιβεβλημένη. Για αυτό λοιπόν όλοι μαζί είμαστε υποχρεωμένοι να κάνουμε το μεγάλο αγώνα και σας καλώ όλες να συνεργαστούμε και με την ΚΕΔΚΕ και με την ΕΝΑΕ, αλλά και με τους κεντρικούς μηχανισμούς, της κεντρικής εξουσίας, τα Υπουργεία, την Επιτροπή Ισότητας, για να κάνουμε το μεγάλο άλμα, το μεγάλο βήμα προς τα εμπρός, διότι πράγματι η γυναίκα, όπως θα έλεγαν και οι αρχαίοι, είναι το πηδάλιο των οικιών μας, αλλά θα έλεγα εγώ ότι είναι και το θεμέλιο μίας σύγχρονης κοινωνίας και αυτό θα επιδιώξουμε να το καταστήσουμε πιο εμφαντικό, την παρουσία σας πιο ενεργητική, γιατί χρειαζόμαστε την αποφασιστικότητά σας. 


Να είστε καλά, καλή επιτυχία και καλούς αγώνες.

ΠΡΟΕΔΡΕΙΟ (Α. ΡΟΚΟΦΥΛΛΟΥ): Μετά τα τόσο ενθαρρυντικά λόγια που μας είπαν οι δύο Πρόεδροί μας, δεν μπορούμε παρά να χαμογελάμε. 


Θέλω να καλέσω στο βήμα την κυρία Τσουμάνη, την οποία δεν είναι ότι την ξέχασα πριν, όπως μου είπαν όλοι, αλλά τη θεωρώ τόσο αναπόσπαστο μέρος του αγώνα που κάνουμε ως ΚΕΔΚΕ και ΕΝΑΕ  σε αυτό το γυναικείο κίνημα και θα την ευχαριστήσω πρώτα από όλα εκ μέρους του Διοικητικού Συμβουλίου και εκ μέρους της Επιτροπής Ισότητας της ΚΕΔΚΕ, για τους αγώνες που έχει κάνει για τη γυναίκα, για τους αγώνες που έχει κάνει για την ισότητα και θα την καλέσω στο βήμα. 


Ευχαριστούμε κυρία Τσουμάνη.

Ε. ΤΣΟΥΜΑΝΗ: Κύριε Υπουργέ, κύριε Δήμαρχε και Πρόεδρε της ΚΕΔΚΕ, κύριε Νομάρχη και Πρόεδρε της ΕΝΑΕ, αγαπητές φίλες και φίλοι του Προεδρείου, κυρίες και κύριοι, θέλω καταρχήν να συγχαρώ θερμά την ΚΕΔΚΕ και την ΕΝΑΕ και ιδιαίτερα τους τομείς γυναικών για την πρωτοβουλία που είχαν να διοργανώσουν την 3η αυτή Πανελλήνια Συνδιάσκεψη και μάλιστα αφιερωμένη στις ευκαιρίες που δίνει η επόμενη προγραμματική περίοδος για την χώρα μας στις πολιτικές ισότητας των φύλων και την ενίσχυση της θέσης και του ρόλου των γυναικών. 


Κύριοι Πρόεδροι, στηρίζουμε όπως ξέρετε το έργο σας, είμαστε σε διαρκή διαβούλευση μαζί σας, με την κατεύθυνση του Υπουργού Εσωτερικών. 


Αγαπητές φίλες και φίλοι, θα μου επιτρέψετε λίγα λόγια παραπάνω μία και μου ζητήθηκε αφενός, αλλά και θεωρώ την επόμενη προγραμματική περίοδο εξαιρετική ευκαιρία και θα ήθελα να σας μεταδώσω μερικές πληροφορίες και μηνύματα. 


Η ισόρροπη συμμετοχή των γυναικών και των ανδρών στη λήψη των αποφάσεων, δεν συνδέεται μόνο με το θέμα της δημοκρατίας, αλλά συνιστά και μία αναγκαία προϋπόθεση για την ενσωμάτωση αξιών και εμπειριών που περικλείει ο ρόλος της γυναίκας στον επαναπροσδιορισμό των πολιτικών προτεραιοτήτων. Έτσι επιτυγχάνεται καλύτερα η κοινωνική συνοχή και όλες οι πολιτικές γίνονται πιο επωφελείς για την κοινωνία. 


Η Τοπική Αυτοδιοίκηση αποτελεί το πλησιέστερο στον πολίτη επίπεδο εξουσίας. Η σχετική αυτοτέλεια που έχουν οι ΟΤΑ και η άμεση επαφή με τους πολίτες, δίνει τη δυνατότητα να διαδραματίζουν ένα πολύ σημαντικό ρόλο στις τοπικές κοινωνίες και ακριβώς εδώ έγκειται η αμφίδρομη σχέση των γυναικών, του ρόλου των γυναικών με την Τοπική Αυτοδιοίκηση. 


Οι γυναίκες είναι ευαίσθητοι δέκτες των συνθηκών διαβίωσης, μπορούν να λειτουργήσουν ως φορείς νέων ιδεών και αντιλήψεων και κυρίως σε σχέση με την ανατροπή των προκαταλήψεων και στερεοτύπων που πολλές φορές ξέρουμε όλοι ότι αναστέλλουν την πρόοδο. 


Βεβαίως είναι γνωστό ότι έχουν γίνει πολλά βήματα, πολλές πρόοδοι, ωστόσο σημειώνεται ακόμα υποεκπροσώπηση των γυναικών και στην Τοπική Αυτοδιοίκηση. Χρειάζεται να γίνουν βήματα για την μεγαλύτερη συμμετοχή τους, έτσι ώστε να εμπλουτιστεί περισσότερο η σύγχρονη διακυβέρνηση. 


Κυρίες και κύριοι, κύρια αναπτυξιακή και πολιτική επιλογή της κυβέρνησής μας, αποτελεί η ανάδειξη του κοινωνικού, οικονομικού και αναπτυξιακού ρόλου των πολιτικών ισότητας. Με αυτό το πνεύμα λοιπόν, υλοποιούμε την τελευταία τετραετία και συνεχίζουμε βεβαίως, το πρόγραμμά μας για τη βελτίωση της απασχόλησης των γυναικών, πολύ επιγραμματικά σας το λέω, την πρόληψη και καταπολέμηση κάθε μορφής βίας, την αντιμετώπιση των στερεοτύπων, αντιλήψεων και κυρίως την ενίσχυσή τους στα κέντρα λήψης αποφάσεων και γνωρίζετε πολύ καλά και τις τελευταίες ρυθμίσεις που βοηθούν σε αυτήν την κατεύθυνση. 


Σημαντικό λοιπόν εργαλείο για την συνέχιση αυτής της προσπάθειας, αποτελούν οι χρηματοδοτήσεις της επόμενης προγραμματικής περιόδου, στις οποίες θα ήθελα πολύ σύντομα να αναφερθώ και με την σημερινή εκδήλωση μας δίνεται η ευκαιρία για μία ακόμα συνάντηση με ένα δυναμικό  χώρο που εκπροσωπείτε εσείς, τον χώρο της Αυτοδιοίκησης και σε αυτή τη προγραμματική περίοδο προσδοκούμε μία πολύ γόνιμη συνεργασία και τη συμβολή του με τις πρωτοβουλίες του. Ξέρετε δε άλλωστε ότι το μεγαλύτερο μέρος των πόρων της επόμενης περιόδου, πηγαίνουν στην περιφέρεια και άρα και στην Τοπική Αυτοδιοίκηση. 


Όπως γνωρίζετε, στο πλαίσιο του ΕΣΠΑ 2007-2013, περιλαμβάνονται δύο γενικοί στόχοι, μεταξύ άλλων βεβαίως, στόχος 11 και 12, οι οποίοι αναφέρονται ρητά στην ανάδειξη του οικονομικού, κοινωνικού και αναπτυξιακού χαρακτήρα των θεμάτων ισότητας, με την σύνδεσή τους με τις άμεσες πολιτικές προτεραιότητες και δεύτερον, αναφέρεται ένας ακόμα γενικός στόχος, στην βελτίωση της ποιότητας των δημόσιων πολιτικών. 


Αναφέρεται δηλαδή ρητά ότι σημαντικό οριζόντιο στόχο αποτελεί η αποτελεσματική ένταξη της εθνικής πολιτικής ισότητας σε όλο το πεδίο της δημόσιας δράσης. Αυτό σημαίνει λοιπόν και στην κεντρική διοίκηση, αλλά και στην Αυτοδιοίκηση.


Στοχεύουμε επίσης, στην αντιμετώπιση των ανισοτήτων στην  δημόσια ζωή και στην αντιμετώπιση του αποκλεισμού ευαίσθητων κοινωνικά ομάδων από αυτή. 


Αγαπητές φίλες και φίλοι, η προώθηση της ισότητας των φύλων καλείται σήμερα να υλοποιηθεί σε μία μεταβαλλόμενη και εξαιρετικά ανταγωνιστική οικονομία και η επίτευξή της εξαρτάται σε μεγάλο βαθμό από την ενεργοποίηση των εμπλεκομένων στην οικονομική ζωή φορέων και βεβαίως μέσα από αποτελεσματικές παρεμβάσεις. 



Ο χώρος λοιπόν της Τοπικής Αυτοδιοίκησης και η μεγαλύτερη συμμετοχή των γυναικών σε αυτό, αποτελεί ένα πολύ δυναμικό κομμάτι αυτής της προσπάθειας.


Βεβαίως, ταυτόχρονα έχει επισημανθεί, είναι ένα σημαντικό συμπέρασμα ότι η περιφερειακή διάσταση κάθε παρέμβασης συντελεί και στην ενδυνάμωση των ίδιων των γυναικών, αλλά και στην ανάπτυξη της τοπικής κοινωνίας. 


Κύριε πρωτοβουλία και πολιτική επιλογή του Υπουργείου Εσωτερικών, στο οποίο είμαι βέβαιη θα αναφερθεί βεβαίως ο Υπουργός στην έναρξη των εργασιών της Συνδιάσκεψης, αποτελεί η δημιουργία ειδικού Επιχειρησιακού Προγράμματος, με τον τίτλο Διοικητική Μεταρρύθμιση, ένα πρόγραμμα που για πρώτη φορά περιλαμβάνει παρεμβάσεις πέραν της δημόσιας διοίκησης αυτής καθαυτής, δράσεις για την ισότητα των φύλων, διακριτές και δράσεις οι οποίες μέχρι τώρα από κανένα συνχρηματοδοτούμενο πρόγραμμα δεν καλύπτονταν. 


Ο γενικότερος λοιπόν στόχος αυτού του άξονα που αφορά την ενδυνάμωση των πολιτικών ισότητας σε όλο το εύρος της δημόσιας δράσης, είναι η βελτίωση της ποιότητας και της αποτελεσματικότητας των δημόσιων πολιτικών, των μηχανισμών δηλαδή και των δομών που σχεδιάζουν, εφαρμόζουν και παρακολουθούν αυτήν την πολιτική. 


Είναι η ένταξη με αποτελεσματικό τρόπο της διάστασης του φύλου σε όλες τις πολιτικές, το γνωστό main streaming, τόσο σε επίπεδο κεντρικής, όσο και Τοπικής κυρίως Αυτοδιοίκησης και βεβαίως η ενεργοποίηση της κοινωνίας των πολιτών με στήριξη των μη κυβερνητικών οργανώσεων και σαφή εμπλοκή των κοινωνικών εταίρων. 


Ιδιαίτερη έμφαση δίνεται μέσα από αυτό τον άξονα στην ενίσχυση της παρουσίας και της συμμετοχής των γυναικών στα κοινά, στο δημόσιο και κοινωνικό τομέα, δηλαδή στη λήψη των αποφάσεων, κάτι που σας ενδιαφέρει απόλυτα. 


Ξέρετε πολύ καλά, αν κάνει κανείς μία αποτίμηση είναι σαφή τα στοιχεία, θεωρώ όμως σημαντικό να το αναφέρω, ότι η παρουσία των γυναικών στη δημόσια διοίκηση και στην Τοπική Αυτοδιοίκηση, είναι σημαντική ως παρουσία, βρίσκεται περίπου στο ίδιο ποσοστό μεταξύ ανδρών και γυναικών, ωστόσο όταν κοιτάξει κανείς τις θέσεις ευθύνης, τα ποσοστά αυτά χαμηλώνουν σε βάρος των γυναικών σε σχέση με αυτά των ανδρών. Ιδιαίτερα στους φορείς Τοπικής Αυτοδιοίκησης, η συμμετοχή των γυναικών σε ψηλές θέσεις, σε θέσεις Γενικών Διευθύνσεων, Προϊσταμένων Διευθύνσεων και Τμημάτων, είναι εξαιρετικά χαμηλή και βεβαίως γνωρίζουμε και τα ποσοστά συμμετοχής στις αιρετές θέσεις. 


Για την αντιμετώπιση λοιπόν, όλων αυτών των ανισοτήτων, κρίναμε σκόπιμο τον σχεδιασμό μέσα από αυτό το Επιχειρησιακό Πρόγραμμα, ειδικών παρεμβάσεων που θα στηρίξουν τις γυναίκες και θα τις ενισχύσουν για να συμμετέχουν περισσότερο στα κοινά. 


Αυτό θα γίνει με έργα τα οποία θα φροντίζουν για την ενίσχυση του προφίλ και των δυνατοτήτων κάθε γυναίκας, την αναβάθμιση των γνώσεων και δεξιοτήτων της, την προσωπική της ενδυνάμωση και την υποστήριξη για να μπορέσει να πάρει την απόφαση να εκτεθεί στα κοινά. 


Έτσι λοιπόν, θα έχουμε δράσεις εξατομικευμένης συμβουλευτικής υποστήριξης, προετοιμασίας, ενημέρωσης, κατάρτισης, θα έχουμε καινοτομικά σχέδια για την δικτύωση των αιρετών γυναικών και την ανταλλαγή εμπειριών και καλών πρακτικών, που είναι γνωστό τι αποτελέσματα μπορούν να έχουν στον πολλαπλασιασμό της συμμετοχής τους. 


Επίσης, θα έχουμε παρεμβάσεις μέσα στην ίδια τη δημόσια διοίκηση με ολοκληρωμένα σχέδια ενημέρωσης, ευαισθητοποίησης και εκπαίδευσης του συνόλου της δημόσιας διοίκησης για την ενσωμάτωση της ισότητας των φύλων σε όλες τις πολιτικές και δημιουργία ειδικών υπηρεσιών σε όλους τους φορείς αυτούς με εξειδικευμένο προσωπικό. 


Επίσης, ήθελα να αναφέρω και εδώ να ζητήσω και την προσοχή σας για τα περαιτέρω βήματα, ότι οι ΟΤΑ θα έχουν την ευκαιρία μέσα από συγκεκριμένα κονδύλια να υποστηρίξουν γυναίκες ευπαθών ομάδων, κυρίως γυναίκες που είναι θύματα κάθε μορφής βίας. Γνωρίζουμε πάρα πολύ καλά τις ανάγκες της περιφέρειας. Έρχονται πολλά μηνύματα σε εμάς για αυτήν την ανάγκη. Δίνουμε λοιπόν την ευκαιρία και με την προετοιμασία του θεσμικού πλαισίου που ολοκληρώσαμε, αλλά και με κονδύλια για την υποστήριξη αυτής της κατηγορίας των γυναικών και βεβαίως και με δομές που είναι απαραίτητες να γίνουν, που εξασφαλίσαμε μέσα από τα Περιφερειακά Επιχειρησιακά Προγράμματα. 


Τέλος, υποστηρίζουμε την επιχειρησιακή και οργανωτική δομή των μη κυβερνητικών οργανώσεων που ξέρουμε ότι στη χώρα μας είναι αρκετά αδύναμες, προκειμένου να συμβάλλουν και εκείνες σε αυτήν την κατεύθυνση. 


Γνωρίζω πολύ καλά ότι στη συνέχεια του προγράμματός σας θα αναφέρετε με εκτενή τρόπο τις ευκαιρίες που δίνουν τα Επιχειρησιακά Προγράμματα την επόμενη περίοδο. Θέλω να σας διαβεβαιώσω ότι όλες οι πολιτικές που υποστηρίζονται σε όλους τους τομείς και σε όλες τις περιφέρειες της χώρες μέσα από τα αντίστοιχα προγράμματα, έχουν σχεδιαστεί κεντρικά, έχουμε δώσει κατευθύνσεις, έχουμε συνεργαστεί με τα Υπουργεία, με τις Περιφέρειες και έχουμε καταφέρει να εντάξουμε πολλά θέματα που εκτιμούμε ότι έχουν ανάγκη υποστήριξης τόσο στον τομέα της απασχόλησης, όσο και στους τομείς της επιχειρηματικότητας των γυναικών, της εκπαίδευσης, για την αντιμετώπιση των στερεοτύπων αντιλήψεων, που είναι πολύ βασικό σημείο, στο χώρο της ψηφιακής σύγκλισης, που υπάρχει μεγάλο χάσμα ψηφιακό μεταξύ ανδρών και γυναικών και όπως σας είπα και στα Περιφερειακά Επιχειρησιακά Προγράμματα που καλούνται να αντιμετωπίσουν πολλά ζητήματα ιδιαίτερα στον τομέα κοινωνικών δομών για τη συμφιλίωση, αλλά και για τις δράσεις υποστήριξης των θυμάτων πολλών μορφών βίας. 


Τελειώνοντας αγαπητές κυρίες και κύριοι, ήθελα να επισημάνω το εξής: βρισκόμαστε στην κρίσιμη περίοδο της εξειδίκευσης των προγραμμάτων. Χρειαζόμαστε λοιπόν την συμβολή και τις ιδέες και τις ανάγκες όλων σας, ιδιαίτερα της Τοπικής Αυτοδιοίκησης. Ήδη έχουμε οργανώσει συναντήσεις διαβούλευσης, στις οποίες έχετε κληθεί. Σας καλώ  εκ νέου να δώσετε τις προτάσεις σας. Νομίζω ότι μέσα από το παραγωγικό αυτό διήμερο θα υπάρχουν πολλά σημεία που θα εντοπιστούν σαν ανάγκες, τα οποία περιμένουμε από εσάς. 


Θέλω να σας αναφέρω ότι έχουμε ήδη ξεκινήσει σε όλα αυτά που σας είπα πολύ επιγραμματικά, την ενημέρωση όλων των περιφερειών της χώρας και επομένως, μέσα από αυτήν την ενημέρωση θα έχουμε την ευκαιρία να είμαστε κοντά κατά τόπους και στο επόμενο διάστημα. 

 
Είναι ένας αγώνας αυτός, ένας αγώνας δύσκολος, ο οποίος όμως πιστεύω και είμαι βέβαιη ότι θα φέρει θετικά αποτελέσματα και με τη δική σας τη συμβολή και σας εύχομαι με αυτό καλή επιτυχία και στις εργασίες αυτού του Συνεδρίου, αλλά και γενικότερα στο έργο σας. 


Ευχαριστώ. 

ΠΡΟΕΔΡΕΙΟ: Ευχαριστούμε πολύ την Γενική Γραμματέα Ισότητας. Θέλω να καλέσω στο βήμα τους εκπροσώπους των κομμάτων, με πρώτη την κυρία Φεβρωνία Πατριανάκου, Βουλευτή της ΝΕΑΣ ΔΗΜΟΚΡΑΤΙΑΣ, για έναν χαιρετισμό. 

Φ. ΠΑΤΡΙΑΝΑΚΟΥ: Καλημέρα σας. Συγχαρητήρια για την τρίτη οργανωτική και αποτελεσματική υλοποίηση ενός Συνεδρίου που αφορά τις γυναίκες, το δυναμικό κομμάτι της Τοπικής Αυτοδιοίκησης, αλλά και το δυναμικό κομμάτι της κοινωνίας μας. 


Χθες, ο Πρωθυπουργός της χώρας πέτυχε μία στρατηγική μάχη, έχοντας στο πλευρό του το σύνολο του ελληνικού λαού. Μια στρατηγική μάχη, όπου η πολιτική μας ωριμότητα ανέδειξε ότι όταν όλοι μαζί δίνουμε εθνικούς αγώνες, όταν όλοι μαζί χαράσσουμε στρατηγική, η οποία είναι αποτέλεσμα σκληρής δουλειάς, ενότητας και αγώνα, μπορούμε να πετύχουμε τις μεγαλύτερες εθνικές επιτυχίες. Δεν κερδίσαμε τον πόλεμο, αλλά βάλαμε τις προδιαγραφές στρατηγικά να αλλάξουμε την κατεύθυνση ενός εθνικού θέματος, το οποίο βάλτωνε επί πάρα πολύ μεγάλο διάστημα. 


Αν αναφέρομαι σε αυτή τη μάχη, πέρα από τη σημασία της, είναι διότι πιστεύω ότι οι γυναίκες είναι εκείνες οι οποίες είναι κοντά στις τοπικές κοινωνίες, μπορούν να εκφράσουν την ενότητα, μπορούν να εκφράσουν τα προβλήματα της καθημερινότητας, δουλεύουν σκληρά, είναι αποφασιστικές και όταν ασχολούνται με τα κοινά, δίνουν μάχη ψυχής προκειμένου να πετύχουν τους στόχους τους. 


Για αυτό και νομίζω ότι η Πολιτεία πρώτα με την καθιέρωση του Ν.2019/2001, καθιερώνοντας την ποσόστωση του ενός τρίτου, αλλά και με τον εκλογικό νόμο που έφερε προς ψήφιση ο παρών Υπουργός Εσωτερικών και Δημόσιας Διοίκησης, καθιερώνοντας την ποσόστωση ένα τρίτο στα ψηφοδέλτια, όπως επίσης και με τον νόμο πρόσφατα που ψηφίσαμε για την έρευνα και τεχνολογία, όπου θεσπίζουμε σε όλα τα Όργανα τα επιστημονικά, της έρευνας και της τεχνολογίας, σε όλα τα επίπεδα, οι γυναίκες να καταλαμβάνουν το ένα τρίτο όλων των Οργάνων που θεσπίζονται, ο στόχος μας είναι να βγάλουμε στο προσκήνιο νέες, ικανές, άξιες γυναίκες, με στόχους και οράματα και όχι να συμπληρώνουμε ψηφοδέλτια με στόχο να βάλουμε για να συμπληρώσουμε νούμερα. Πρέπει να αναζητήσουμε τα δυναμικά και τα άξια κομμάτια της κοινωνίας και να αποφασίσουν οι γυναίκες, παρά τις δυσκολίες που αντιμετωπίζουν, παρά το ότι δεν έχουμε σε όλα τα επίπεδα την συμπαράσταση της Πολιτείας, όσον αφορά την ανατροφή των παιδιών, όσον αφορά τις δυσκολίες της καθημερινότητας, τη μάχη της επιβίωσης, να βγουν μπροστά γυναίκες που μπορούν και έχουν να προσφέρουν στην κοινωνία. Γυναίκες, όχι από το περίσσευμα του χρόνου τους, από το έλλειμμα του χρόνου τους. 


Έχουμε την τύχη ο Υπουργός Εσωτερικών, που σήμερα διοικεί το Υπουργείο Εσωτερικών, να είναι φίλος και συμπαραστάτης των γυναικών και το έχει δείξει με οποιοδήποτε τρόπο. Προτείνω να εκμεταλλευτούμε την παρουσία του και να πετύχουμε το μέγιστο. Οι γυναίκες είναι δυνατές και άξιες, αρκεί να βγαίνουν και οι καλύτερες μπροστά. 


Σας ευχαριστώ πολύ.

ΠΡΟΕΔΡΕΙΟ: Επιτρέψτε μου να καλέσω στο βήμα με ιδιαίτερη χαρά και προσωπική, μία γυναίκα η οποία έχει σηματοδοτήσει με την παρουσία της την Αυτοδιοίκηση, το γυναικείο κίνημα, την πρώην Υπερνομάρχη Αθηνών, την μόνη Υπερνομάρχη που είχαμε, την κυρία Φώφη Γεννηματά, ως εκπρόσωπο του ΠΑΣΟΚ. 

Φ. ΓΕΝΝΗΜΑΤΑ: Κύριε Υπουργέ, κύριοι Πρόεδροι, κυρίες και κύριοι, φίλες και φίλοι, με ιδιαίτερη χαρά συμμετέχω στην 3η Πανελλήνια Συνδιάσκεψη που από κοινού διοργανώνουν η ΚΕΔΚΕ και η ΕΝΑΕ, εκπροσωπώντας και μεταφέροντας το θερμότατο χαιρετισμό του Προέδρου του ΠΑΣΟΚ, κυρίου Γεώργιου Παπανδρέου. 


Πρέπει όμως να τονίσω ότι η σημερινή μας συνάντηση γίνεται σε μία εξαιρετικά κρίσιμη στιγμή για τον τόπο. Νομίζω πως πρέπει να χαμηλώσουμε λίγο τους τόνους μιλώντας για νίκη. Θα πρέπει όλοι να κοιτάξουμε μπροστά. Στηρίξαμε σύσσωμος ο πολιτικός κόσμος της χώρας, την επιλογή της κυβέρνηση για άσκηση βέτο. Ήταν η μοναδική δυνατότητα που είχαμε εξάλλου. Με αίσθημα ευθύνης και το ΠΑΣΟΚ στήριξε την πρωτοβουλία αυτή της κυβέρνησης. Δεν συμμετείχαμε στα συλλαλητήρια, παρότι η κοινή γνώμη ήταν υπέρ αυτών των πρωτοβουλιών. Ο ίδιος ο Πρόεδρός μας, πήρε σημαντικές πρωτοβουλίες προώθησης των θέσεων της χώρας μας. 


Όμως θα πρέπει να πούμε φίλες και φίλοι, ότι η επόμενη μέρα από την άσκηση του βέτο είναι μία δυσκολότερη περίοδος για την Ελλάδα. Είναι μία περίοδος που θα πρέπει η κυβέρνηση να πάρει σημαντικές πρωτοβουλίες, με σοβαρή και σθεναρή παρουσία στην Ευρωπαϊκή Ένωση, πιέζοντας τους εταίρους μας εκεί, με σχέδιο και πρωτοβουλίες  στον τοπικό Τύπο, αλλά και στα διεθνή μέσα, στο διαδίκτυο, με αξιοποίηση της ομογένειας και του ελληνισμού όπου και αν βρίσκεται, προκειμένου να κάνουμε σαφή την θέση μας σε διεθνές επίπεδο και να αντιμετωπίσουμε την προπαγάνδα που αυτήν την στιγμή στήνεται από την μερικά των Σκοπίων και όχι μόνο. 


Γιατί μόνο έτσι θα δώσουμε το μήνυμα σε αυτούς που επιθυμούν να ναρκοθετήσουν την Βαλκανική, ότι ο ιμπεριαλισμός δεν πρόκειται να περάσει φίλες και φίλοι και ότι η Βαλκανική και οι χώρες της Βαλκανικής δεν θα τεμαχιστούν άλλο και αυτή είναι μία σαφής θέση, για αυτό ήταν και σαφής η θέση και η οριοθέτηση της κόκκινης γραμμής για την εθνική μας πολιτική από την πλευρά του ΠΑΣΟΚ, ότι δηλαδή σε καμία περίπτωση δεν μπορούσαμε να δεχτούμε την διπλή ονομασία. 


Έρχομαι τώρα στο κατεξοχήν θέμα της σημερινής συνάντησης. Είναι γεγονός ότι πριν από τέσσερα χρόνια πήραμε αυτήν την πρωτοβουλία να ενώσουμε τις δυνάμεις μας η ΕΝΑΕ και η ΚΕΔΚΕ, προκειμένου να αναδείξουμε και να προωθήσουμε θέματα που αφορούν τη γυναίκα, τη θέση της στη σύγχρονη ελληνική κοινωνία, βεβαίως τη συμμετοχή της στα κέντρα λήψης των αποφάσεων και φυσικά στην Αυτοδιοίκηση, αλλά και θέματα που αφορούν την καθημερινότητα της εργαζόμενης γυναίκας, της μητέρας, της νοικοκυράς. Θέματα σημαντικά που αφορούσαν ανισότητες ετών, που αφορούσαν την απασχόληση, την ανεργία, που εξακολουθεί και πλήττει σε μεγαλύτερο βαθμό στη χώρα μας τις νέες γυναίκες, θέματα κατάρτισης, θέματα αντιμετώπισης του τεχνολογικού αναλφαβητισμού των γυναικών, θέματα προσανατολισμού των γυναικών σε επαγγέλματα σύγχρονα που έχουν μέλλον μπροστά τους και βεβαίως ζητήματα που αφορούν το πάντρεμα, την ισορροπία, ανάμεσα στην επαγγελματική ζωή και την οικογένεια, την οικογενειακή βία και το trafficking. 


Πρέπει να πω ότι τέσσερα χρόνια μετά βρισκόμαστε σε δύσκολη θέση και σε σχέση με όλη αυτή τη προσπάθεια. Δεν έχει υπάρξει μεγάλη βελτίωση στη συμμετοχή των γυναικών, ούτε στην Αυτοδιοίκηση. Δεν έχει υπάρξει σοβαρή αντιμετώπιση του προβλήματος της ανεργίας των γυναικών σήμερα και νομίζω ότι εν όψει της τέταρτης προγραμματικής περιόδου, θα ήταν εξαιρετικά σημαντικό και ενδιαφέρον να αξιολογήσουμε τα προγράμματα που μέχρι σήμερα έγιναν από όλους τους φορείς, να δούμε ποια ήταν τα αποτελέσματα, έτσι ώστε οι επόμενες κινήσεις μας να είναι πραγματικά στοχευμένες. 


Βρισκόμαστε όμως και σε εξαιρετικά δύσκολη θέση σε σχέση με την παρουσία των γυναικών και τη συμμετοχή της Αυτοδιοίκησης στα θέματα που αφορούν τις γυναίκες, γιατί αυτήν την στιγμή συνολικά ο χώρος της Αυτοδιοίκησης βρίσκεται σε κρίση στην Ελλάδα και σε σημαντική υποχώρηση. 


Τόσο ο Α΄ Βαθμός, όσο και ο Β΄, βρίσκονται σε μία σημαντική υποχώρηση σε σχέση με τις αρμοδιότητες, σε σχέση με τους θεσμοθετημένους πόρους. Αυτό που διαρκώς παρακολουθούμε είναι να δίνονται αρμοδιότητες, οι οποίες δεν ακολουθούνται από τους απαραίτητους πόρους, έτσι ώστε να μπορέσουν να ασκηθούν είτε από τον Α΄ είτε από τον Β΄ Βαθμό. Το Πρόγραμμα Δημοσίων Επενδύσεων έχει εξαιρετική μείωση παρουσιάσει τα τελευταία χρόνια. Το πρόγραμμα ΘΗΣΕΑΣ δεν χρηματοδοτείται έτσι όπως όφειλε από το Υπουργείο Οικονομικών. Τα ταμεία των Δήμων, στους περισσότερους Δήμους της χώρας, βρίσκονται στο κόκκινο αυτήν την στιγμή. 


Αυτή σας η συνάντηση βρίσκει και την ΚΕΔΚΕ και την ΕΝΑΕ εν όψει αποφάσεων για σημαντικότατες κινητοποιήσεις. Περιμένουν τις απαντήσεις των αρμόδιων Υπουργείων για να δουν ποια θα είναι η επόμενη μέρα. 


Ως εκ τούτου, θεωρώ ότι είναι λίγο δύσκολο να μιλάμε  για θέματα που αφορούν αποκλειστικά τη γυναίκα, να μιλάμε για θέματα που μπορούν να προωθήσουν οι γυναίκες μέσα από τη συμμετοχή τους στην Αυτοδιοίκηση, όταν ο ίδιος ο Δήμος, η ίδια η Νομαρχία, αυτήν την στιγμή δεν μπορεί να αντιμετωπίσει, δεν μπορεί να ασκήσει τις αρμοδιότητες που της έχουν ανατεθεί, δηλαδή δεν μπορεί να αντεπεξέλθει στις προσδοκίες των πολιτών. 


Οι προτάσεις της ΕΝΑΕ για τον Κώδικα Νομαρχιακής Αυτοδιοίκησης, ελάχιστα έχουν ληφθεί υπόψη από αυτή τη κυβέρνηση και οι διαρροές που έχουν δει το φως της δημοσιότητας σε σχέση με τη μεταρρύθμιση, μας βάζουν όλους σε πολύ μεγάλο προβληματισμό γιατί αν υλοποιηθούν όλα όσα διαβάζουμε, τότε θα μιλάμε για μία ουσιαστική αποσυγκέντρωση του κράτους, αλλά υπερσυγκέντρωση εξουσιών και πάλι στους αρεστούς. Θα μιλάμε για την πλήρη αφυδάτωση τόσο του Α΄, όσο και του Β΄ Βαθμού. Θα είναι η συνέχεια και η ολοκλήρωση όλων αυτών που ζήσαμε με το ΕΣΠΑ, όπου και πάλι Νομαρχίες και Δήμοι αποκλείονται ουσιαστικά από το σχεδιασμό και την υλοποίηση της ανάπτυξης σε αυτόν τον τόπο. 


Γίναμε θεατές όλους αυτούς τους τελευταίους μήνες, των αποτελεσμάτων της υπερσυγκέντρωσης εξουσιών στους αρεστούς. Είναι ακριβώς αυτό το σύστημα, η συγκέντρωση, η γραφειοκρατία, η αδιαφάνεια, που παράγει και αναπαράγει τη διαφθορά, που δημιουργεί και διατηρεί τις πελατειακές σχέσεις, που φέρνει τους αιρετούς Δημάρχους και Νομάρχες να εκλιπαρούν έξω από τις πόρτες των Υπουργών για να μπορέσουν να ασκήσουν απλώς τις αρμοδιότητες που τους έχουν ανατεθεί. 


Έχει τις ρίζες της αυτή η σημερινή κατάσταση, βεβαίως και πολλά χρόνια πριν, με ευθύνες όλων των κυβερνήσεων. Αλίμονο αν πρέπει να επιστρέψουμε εκεί από όπου ξεκινήσαμε και αλίμονο εάν τα λάθη των προηγούμενων αποτελούν πάντα άλλοθι για τις σημερινές και τις επόμενες κυβερνήσεις.


Οι άνθρωποι της Αυτοδιοίκησης και ιδιαίτερα οι γυναίκες της Αυτοδιοίκησης, θα πρέπει να είναι μπροστά στη διεκδίκηση ουσιαστικού ρόλου, ουσιαστικής αποκέντρωσης, εμπιστοσύνης στις αυτοδιοικητικές δομές, στους ανθρώπους της Αυτοδιοίκησης. Θα πρέπει επιτέλους να περάσουμε σε αυτόν τον τόπο από την εποχή των αρεστών, στην εποχή των αιρετών και αυτή θα πρέπει να είναι η πρώτη και μεγάλη ευθύνη των γυναικών στην Αυτοδιοίκηση. 


Σας ευχαριστώ πολύ.

ΠΡΟΕΔΡΕΙΟ (Ε. ΣΧΟΙΝΑΡΑΚΗ): Ευχαριστούμε την Φώφη τη Γεννηματά και πριν καλέσω στο βήμα την εκπρόσωπο από το ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ, θέλω να καλωσορίσω στην 3η Πανελλήνια Συνδιάσκεψη, την πρώην Επίτροπο της χώρας μας στην Ευρωπαϊκή Ένωση, για θέματα μάλιστα που ταυτίζονται και με την συνδιάσκεψη και Βουλευτή Α΄ Αθήνας, την Άννα την Διαμαντοπούλου. 


Παρακαλώ πολύ την κυρία Φιδάκη Καίτη, από το Τμήμα Ισοτιμίας και Χειραφέτησης του ΚΟΜΜΟΥΝΙΣΤΙΚΟΥ ΚΟΜΜΑΤΟΣ  ΕΛΛΑΔΑΣ, να πάρει τον λόγο.

Κ. ΦΙΔΑΚΗ: Εκ μέρους του ΚΟΜΜΟΥΝΙΣΤΙΚΟΥ ΚΟΜΜΑΤΟΣ ΕΛΛΑΔΑΣ, χαιρετίζω και εγώ με την σειρά μου την 3η Πανελλήνια Συνδιάσκεψη των Αιρετών Γυναικών. 


Εμείς σαν κόμμα και είναι γνωστό αυτό, επιδιώκουμε ουσιαστικά να υπάρχουν γυναίκες τόσο στη Βουλή, όσο και στην Τοπική Αυτοδιοίκηση, Δήμους, Κοινότητες, Νομαρχίες, αλλά και στα συνδικάτα, στους φορείς, στους συλλόγους. Θέλουμε πραγματικά τις εργαζόμενες γυναίκες να πάρουν τη ζωή τους στα χέρια τους. 


Από την αρχή πρέπει να διευκρινίσουμε τα εξής και εδώ να μου επιτρέψετε να πω ότι οι εκπρόσωποι των κομμάτων θα πουν τις θέσεις τις οποίες πιστεύουν. Εμείς πιστεύουμε λοιπόν ότι η ισότητα και ισοτιμία της γυναίκας στα πλαίσια του καπιταλιστικού συστήματος, είναι αυταπάτη και εξηγούμε γιατί. 


Η ανισοτιμία της γυναίκας είναι ένα κοινωνικό πρόβλημα που εμφανίστηκε σε μία ορισμένη φάση της εξέλιξης της κοινωνίας και συγκεκριμένα στη φάση αντικατάστασης του πρωτόγονου κοινοτικού συστήματος, με το πρώτο ταξικό εκμεταλλευτικό σύστημα, το δουλοκτητικό. 


Η λύση λοιπόν του ζητήματος αυτού, για εμάς, εξαρτάται από την πορεία της ταξικής πάλης και την τελική της έκβαση. Η αστική ιδεολογία λοιπόν, δεν θα μπορούσε ποτέ να αναγνωρίσει τη διπλή καταπίεση των γυναικών και αυτό γιατί δεν μπορεί να υπερβεί τον εαυτό της αφού η αστική τάξη είναι η εκμεταλλεύτρια τάξη. 


Σήμερα, το ζήτημα της ισοτιμίας της γυναίκας είναι επίκαιρο γιατί εξακολουθούν να διατηρούνται οι διακρίσεις σε βάρος της, παρά το γεγονός ότι υπάρχουν νόμοι που αναγνωρίζουν την ισότητα των δύο φύλων. Από την άλλη όμως, υπάρχουν άλλοι τόσοι που την καταργούν στην πράξη. 


Είναι επίκαιρο γιατί στο όνομα της ισότητας καταργούνται δικαιώματα και κατακτήσεις ολόκληρης της εργατικής τάξης, αυξάνοντας τον βαθμό εκμετάλλευσής της για να ωφεληθεί περισσότερο το κεφάλαιο. 


Η γυναικεία ισοτιμία λοιπόν, είναι ρεαλιστική και πραγματοποιήσιμη, μόνο σε συνθήκες όπου παύει η εργατική δύναμη να είναι εμπόρευμα. Όταν δηλαδή οι εργαζόμενοι, γυναίκες και άντρες, αποκτήσουν συνείδηση της δύναμής τους και πάρουν τις τύχες τους στα χέρια τους. 


Τότε θα μπορούν να απολαύσουν τον πλούτο που παράγουν, γιατί θα τον διαχειρίζονται οι ίδιοι αφού θα έχει γίνει κοινωνική περιουσία. Τότε και μόνο θα έχουν μπει οι βάσεις για την ισοτιμία των δύο φύλων. 


Βεβαίως, ο αγώνας δεν θα σταματήσει εδώ. Θα χρειαστεί αλλαγή των αντιλήψεων και της συνείδησης, που είναι δύσκολο και μακροχρόνιο θέμα. Όμως οι σχέσεις μεταξύ των ανθρώπων δεν θα επιβαρύνονται και δεν θα αλλοιώνονται πλέον από την εκμετάλλευση και την επίδραση της καπιταλιστικής οικονομίας του κέρδους και θα μπορούν να οικοδομούνται ως πραγματικά ανθρώπινες σχέσεις ισότητας, ελευθερίας και κοινωνικής σιγουριάς. 


Το ζητούμενο λοιπόν σήμερα, είναι να ξεκαθαριστεί στα πλαίσια ποιας πολιτικής μπορεί να ενταχθεί και να εφαρμοστεί η ισότητα των δύο φύλων. Η πολιτική που εφαρμόζεται από τη ΝΕΑ ΔΗΜΟΚΡΑΤΙΑ τώρα, δεν διαφέρει από την πολιτική που ακολούθησε τα προηγούμενα χρόνια η κυβέρνηση του ΠΑΣΟΚ και αυτή η πολιτική δεν έχει μπούσουλα τα συμφέροντα των εργαζόμενων γυναικών και αντρών και των λαϊκών ανθρώπων. Έχει στόχο την εξυπηρέτηση του μεγάλου κεφαλαίου, δηλαδή τα ακριβώς αντίθετα συμφέροντα. 


Το πρόβλημα της ανεργίας, η αύξηση πρόσφατα των ορίων συνταξιοδότησης, το ασφαλιστικό γενικότερα, η συνεχής μείωση της αγοραστικής δύναμης των εργαζομένων, το πρόβλημα της ιδιωτικοποίησης της υγείας και παιδείας, είναι ζητήματα που όχι απλά ταλανίζουν την εργατική λαϊκή οικογένεια, αλλά μεγαλώνουν και την ανισοτιμία των δύο φύλων. 

(αλλαγή κασέτας)

Κ. ΦΙΔΑΚΗ: …αλλά μεγαλώνει την ανισότιμη θέση της στην κοινωνία και στην οικογένεια. Μεγαλώνει η εκμετάλλευση της εργατικής δύναμης, μικραίνει ο ελεύθερος χρόνος της, δυσκολεύει την ένταξη και  δράση της τόσο στα κοινά που αναφέρθηκαν πριν, όσο και στο συνδικαλιστικό κίνημα, μειώνει τις απαιτήσεις της, καλλιεργεί τον φόβο, την ανασφάλεια, το συμβιβασμό με τις δυσκολίες και όλα αυτά  γίνονται στο όνομα της ισότητας, των ίσων δικαιωμάτων και ευκαιριών.


Η ιδιωτικοποίηση των υπηρεσιών υγείας – πρόνοιας πρώτα από όλους έβλαψε τη γυναίκα. Αυτή καλείται να καλύψει τα κενά. Όλες αυτές οι αλλαγές εντάσσονται στις διαρθρωτικές αλλαγές του συστήματος, δηλαδή στο στρατηγικό στόχο του καπιταλισμού, στα μέτρα που βοηθούν την καπιταλιστική οικονομία να ξεπερνά τα αδιέξοδά της. 


Οι αλλαγές αυτές ζημιώνουν τους εργαζόμενους, γυναίκες και άντρες και μεγαλώνουν τον βαθμό εκμετάλλευσης της εργατικής τους δύναμης. 


Μέσα σε αυτά τα πλαίσια λοιπόν, τι σημαίνει πολιτική ισότητας; Τι στόχους και προοπτικές μπορεί να βάλει όχι μόνο για την ουσιαστική ισότητα της γυναίκας, αλλά και για τη βελτίωση της θέσης της; Για ποια προοπτική μπορούμε να μιλάμε μέσα στην πολιτική που σχεδιάζεται από την Ευρωπαϊκή Ένωση για τα συμφέροντα των πολυεθνικών και του μεγάλου κεφαλαίου και εφαρμόζεται πιστά από την κυβέρνηση της ΝΕΑΣ ΔΗΜΟΚΡΑΤΙΑΣ;


Για αυτό εμείς πιστεύουμε ότι αυτό που απαιτείται σήμερα είναι ο αγώνας ενάντια στην καταπίεση και εκμετάλλευση της γυναίκας, ενάντια στην κατάργηση κατακτήσεων και δικαιωμάτων τους. Αυτός είναι πολιτικός αγώνας και πρέπει να είναι δεμένος με τον αγώνα ενάντια στην ταξική εκμετάλλευση. Θα είναι αγώνας που θα οδηγεί στην ωρίμανση της συνείδησης ότι απαιτούνται τέτοιες αλλαγές συσχετισμών σε κοινωνικό και πολιτικό επίπεδο, που κανένας από όσους εναλλάσσονται έως τώρα στη συνδικαλιστική και κυβερνητική εξουσία, να μην βρίσκει στήριξη από τη μεγάλη πλειοψηφία του λαού μας. 


Ευχαριστώ.

ΠΡΟΕΔΡΕΙΟ: Θα καλέσω στο βήμα την κυρία Θεοδόση Αυγή, μέλος της Κεντρικής Επιτροπής του ΣΥ.ΡΙ.ΖΑ., να μας κάνει έναν σύντομο χαιρετισμό. 

Α. ΘΕΟΔΟΣΗ: Κύριε Υπουργέ, κύριοι Πρόεδροι, κυρίες και κύριοι, κυρίες Βουλευτίνες, κυρίες εκλεγμένες στην Τοπική Αυτοδιοίκηση, που χαιρετίζω σήμερα την τρίτη προσπάθεια να γίνει ένας ουσιαστικός διάλογος για τα σοβαρά προβλήματα που αντιμετωπίζει η Τοπική Αυτοδιοίκηση γενικότερα, αλλά και οι συμμετέχοντες και εκλεγμένοι σε αυτή, άντρες και γυναίκες, αλλά οι γυναίκες είναι εκείνες οι οποίες το αισθάνονται ακόμα περισσότερο από ότι οι άντρες στη δραστηριότητά τους αυτή. 


Θέλω να χαιρετίσω και να συγχαρώ όλες σας, αλλά κύρια τις γυναίκες εκείνες από την περιφέρεια, οι οποίες κάτω από πολύ περισσότερο δύσκολο συνθήκες αγωνίζονται για να εκλεγούν και να υπερβούν προκαταλήψεις και προβλήματα που δημιουργεί μια στενή κοινωνία. Τα θερμά μου συγχαρητήρια για τον αγώνα που κάνετε, διότι έχω μεγαλώσει και εγώ σε επαρχία και γνωρίζω πολύ καλά τις συνθήκες στις οποίες δραστηριοποιείστε και τις δυσκολίες τους. 


Γνωρίζω επίσης πολύ καλά, διότι έτυχε και εγώ να με τιμήσει ο αθηναϊκός λαός στο 5ο Διαμέρισμα, δύο τετραετίες και εκεί πραγματικά καταλάβαμε ότι οι γυναίκες έχουν μία πολύ ουσιαστική και αποτελεσματική θέση στην Τοπική Αυτοδιοίκηση. Είμαστε αποτελεσματικές και αυτό το γνωρίζουν όλοι. 


Είμαστε όμως και επικίνδυνες, διότι αν εκλεγούμε, αν γίνουμε γνωστές, εάν πραγματικά μας γνωρίσει ο ελληνικός λαός, η τοπική κοινωνία, τότε μας προτιμούν και αυτό νομίζω ότι όσο και αναφέρθηκαν εδώ οι άντρες εκλεγμένοι, δημιουργεί δυσκολίες. 


Αγαπητές φίλες, η ισότητα έχει αναγνωριστεί ως θεμελιώδες ανθρώπινο δικαίωμα. Αυτό δεν μπορούμε να το πούμε ότι είναι έτσι ή αλλιώς. Είναι μία οικουμενική αρχή και με αυτήν την οικουμενική αρχή πορευόμαστε. 


Η διεθνής σύμβαση του ΟΗΕ για την εξάλειψη κάθε μορφής διάκρισης σε βάρος των γυναικών, αποτελεί μία ισχυρή διεθνή  βάση. Οι διακρίσεις λόγου φύλου είναι έκφραση κοινωνικής παθολογίας και έτσι πρέπει να αντιμετωπίζεται και από την ελληνική κοινωνία και πολύ περισσότερο από τα κόμματα. Διανύουμε μία περίοδο όπου χαρακτηρίζεται από χάσμα μεταξύ νομικής ισοτιμίας και πραγματικής ανισότητας. Ένα χάσμα που έχει βαθιές τις ρίζες στη δημόσια, στην ιδιωτική σφαίρα. Βρίσκεται παντού, γύρω μας. 


Το δεύτερο χαρακτηριστικό της εποχής μας, είναι ότι υπάρχει καλή ελληνική, ευρωπαϊκή και μπορούμε να πούμε και διεθνής νομοθεσία, η οποία έρχεται σε αντίθεση με τις εφαρμοζόμενες πολιτικές. 


Σήμερα οι κατακτήσεις και οι στόχοι του γυναικείου και φεμινιστικού κινήματος, βρίσκονται αντιμέτωπες με τις εφαρμοζόμενες πολιτικές, τις νεοφιλελεύθερες πολιτικές, στην Ευρώπη, αλλά τώρα και την πατρίδα μας, τη χώρα μας. Κατακτήσεις και θετικά μέτρα για την προστασία της μητρότητας, ανατρέπονται και όλα αυτά γίνονται με το επιχείρημα ότι στα πλαίσια της ισότητας. 


Τα όρια συνταξιοδότησης με τον τελευταίο νόμο που γνωρίσαμε όλοι και είδαμε τις κινητοποιήσεις που προέκυψαν και που πραγματικά πρωταγωνιστούσαν και γυναίκες, γιατί κύρια αυτές θίγονται και οι νέοι από αυτές τις ρυθμίσεις, βάζουν σε αμφισβήτηση αν θα πάρουμε και σύνταξη κάποτε. Εγώ λέω ότι οι ηλικίες οι δικές μας θα πάρουν σύνταξη, διότι κάποιοι πριν από εμάς αγωνίστηκαν και φρόντισαν και είχαμε και ωράρια εργασίας δύσκολα, αλλά θα έχουμε και κάποια σύνταξη. Τι γίνεται όμως με τους νέους και τις νέες; 


Το κοινωνικό κράτος, το οποίο είναι προϋπόθεση για τη στήριξη της γυναίκας προκειμένου να δραστηριοποιηθεί στα κοινωνικά και πολιτικά Όργανα, συρρικνώνεται και οι εργασιακές συνθήκες αποδιαρθρώνονται. Ευέλικτη εργασία, μαύρη εργασία, υποαπασχόληση, ανασφάλιστες εργαζόμενες, εργαζόμενες υπό ομηρία, νέες με πτυχία, πόσο αγωνιστήκαμε και τι αγώνα έχει κάνει η κάθε οικογένεια για να αποκτήσουν πτυχία τα παιδιά μας, όταν δυσκολεύονταν οι γενιές μας ακόμα περισσότερο και μεταπτυχιακά σήμερα και με τις πολλές τους γλώσσες και όμως, είναι υποχρεωμένα να αρκεστούν σε μία αμοιβή των 600, 1.000 έστω ευρώ και μάλιστα στη σημερινή εποχή που δεν υπάρχει ωράριο. Δεν υπάρχει νέος άνθρωπος που εργάζεται στον ιδιωτικό τομέα, που να επιστρέφει στο σπίτι του πριν τις έξι και επτά το βράδυ. 


Έτσι λοιπόν, αυτά τα ωράρια και αυτές οι συνθήκες εργασίες, δημιουργούν δυσκολίες συμμετοχής της γυναίκας, της νέας, στην κοινωνική και πολιτική ζωή του τόπου. 


Εμείς θεωρούμε ότι χρειάζεται νέα οργάνωση της κοινωνίας, όπου η αμειβόμενη εργασία θα παίρνει υπόψη της ισότιμα και τις ανάγκες των γυναικών. Το κυρίαρχο μοντέλο το οποίο υπάρχει και το γνωρίζουμε όλοι, διευρύνει τις κοινωνικές και οικονομικές ανισότητες και δυναμώνει την περιθωριοποίηση και τον αποκλεισμό και η ισότητα των δύο φύλων δεν μπορεί να εξασφαλιστεί. 


Αυτό το τόνιζε ο ΟΗΕ το 2005 στην έκθεσή του. Σήμερα το ζούμε ακόμα περισσότερο. 


Αγαπητές φίλες, από την εφαρμοζόμενη νεοφιλελεύθερη πολιτική, δεν κινδυνεύουμε από μερική απώλεια των κατακτήσεών μας, τις οποίες τις κατακτήσαμε μετά από μακροχρόνιους αγώνες, αλλά κινδυνεύουμε από γενική εκθεμελίωση των κατακτήσεών μας. Ο αγώνας μας ως γυναίκες είναι απόλυτα συνυφασμένος με τον γενικότερο αγώνα για την κοινωνική πρόοδο, όπου θα διασφαλίζεται εκεί και η κοινωνική απελευθέρωση των γυναικών. 


Σε ότι αφορά τη συμμετοχή των γυναικών στα κέντρα λήψης αποφάσεων, τα τελευταία χρόνια υπάρχει μία μικρή βελτίωση και στην εκπροσώπηση των γυναικών στα κέντρα λήψης των αποφάσεων. Όμως, η υποεκπροσώπηση των γυναικών στην πολιτική, εξακολουθεί να υφίσταται και στη χώρα μας και στην Ευρώπη, με εξαίρεση κάποιες χώρες της Νότιας Ευρώπης, που έχουν προχωρήσει και το γυναικείο κίνημα κατάκτησε ακόμα περισσότερα. 


Να αναφέρω ότι είναι θετικοί οι δύο νόμοι οι οποίοι ψηφίστηκαν από το ελληνικό Κοινοβούλιο και σε ότι αφορά την Τοπική Αυτοδιοίκηση, αλλά εδώ δυσκόλεψε ο νόμος αυτός και τροποποιήθηκε. Αφορά στον αριθμό των εκλεγμένων και όχι των υποψηφίων, μείωσε δηλαδή τη συμμετοχή, όπως επίσης και στον τελευταίο εκλογικό νόμο, όπου εμείς θεωρούμε ότι θα ήταν ουσιαστικότερο και αποτελεσματικότερο το ένα τρίτο εάν ήταν για κάθε περιφέρεια και κάθε συνδυασμό. 


Θέλω να πω ότι όλα τα κόμματα έχουν πρόβλημα στην εκπροσώπηση των γυναικών. Χρειάζονται να παρθούν ουσιαστικά μέτρα για όλους, από όλα τα κόμματα και από όλες τις πολιτικές. Θα πρέπει να πούμε επίσης πως ότι κατακτήθηκε, κατακτήθηκε γιατί το πολύμορφο φεμινιστικό και γυναικείο κίνημα, είχε μια αγαστή συνεργασία και αυτό απαιτείται και από εδώ και πέρα.


Εύχομαι καλή επιτυχία στις εργασίες. Εμείς θα είμαστε και θα αγωνιζόμαστε πάντα δίπλα σας. 


Σας ευχαριστώ.

ΠΡΟΕΔΡΕΙΟ: Θέλω να καλέσω την κυρία Τσαμπιέρη Βασιλική, Υπεύθυνη Γυναικών του ΛΑΟΣ, για ένα πραγματικά πολύ σύντομο χαιρετισμό.

Β. ΤΣΑΜΠΙΕΡΗ: Καλημέρα σας. Κύριε Υπουργέ, κύριε Δήμαρχε και Πρόεδρε της ΚΕΔΚΕ, κύριε Πρόεδρε της ΕΝΑΕ, εκπρόσωποι των κομμάτων, αγαπητό Προεδρείο, αγαπητές Σύνεδροι. 


Εκ μέρους του ΛΑΪΚΟΥ ΟΡΘΟΔΟΞΟΥ ΣΥΝΑΓΕΡΜΟΥ και του Προέδρου μας, Γεώργιου Καρατζαφέρη, σας στέλνω τους χαιρετισμούς του και την αγάπη του και σας εύχομαι καλή επιτυχία στο Συνέδριό σας.


Καταρχήν όλοι συμφωνούμε ότι η ισότητα είναι βασική έννοια της δημοκρατίας. Όμως η Ελληνίδα γυναίκα σήμερα μόνο διεκδικώντας έχει κατακτήσει τη θέση που της ανήκει στην ελληνική κοινωνία. Όλες οι βαθμίδες της ελληνικής κοινωνίας, επιστημονικές, επαγγελματικές και πολιτικές, έχουν κατακτηθεί επάξια από την Ελληνίδα γυναίκα. Η έννοια της ισότητας σε συνδυασμό με την αξιοκρατία, αποτελούν θεμελιώδεις θέσεις του ΛΑΪΚΟΥ ΟΡΘΟΔΟΞΟΥ ΣΥΝΑΓΕΡΜΟΥ και  βάσεις της κοινωνίας στην οποία πιστεύουμε. 


Δεν είμαστε λοιπόν απλά υπέρ της παρουσίας της γυναίκας σε όλες τις κοινωνικές και πολιτικές θέσεις, αλλά επειδή τη θεωρούμε πιο άξια, θεωρούμε την ποσόστωση εμπόδιο στην ευρύτερη παρουσία ικανών γυναικών, διότι είμαστε ικανές πέραν του 33%.


Θα συμφωνήσω όμως προσωπικά ότι μπορεί να είναι μια καλή αρχή για τις περαιτέρω διεκδικήσεις μας, αλλά μας περιορίζει και μας περιθωριοποιεί. Πέραν αυτού, θα πρέπει να διασφαλιστεί και μέσα στους κομματικούς μηχανισμούς η ύπαρξη μηχανισμού προωθήσεως γυναικείων υποψηφιοτήτων, αλλά και θέσεων ευθύνης μέσα σε αυτούς τους μηχανισμούς. 

Επειδή όμως δημιουργείται η αίσθηση ότι μας χαρίζεται ποσοστό μέσα από την αντίληψη μιας ανδροκρατούμενης κοινωνίας, πιστεύουμε ότι δεν πρέπει να ζητάμε ποσόστωση και χαριστικές διατάξεις, αλλά να επιδιώκουμε την ίση συμμετοχή σε όλους τους τομείς της δημόσιας ζωής. 

Η Ελληνίδα γυναίκα δεν χρειάστηκε την ποσόστωση για να πρωτοστατήσει στους εθνικοαπελευθερωτικούς μας αγώνες και δεν χρειάστηκε την ποσόστωση για να λάβει μέρος στην Εθνική Αντίσταση και βέβαια, ούτε που σκέφτηκε την ποσόστωση για  να διεκδικήσει στις επιστήμες, στις τέχνες και στα γράμματα. 

Η Ελληνίδα γυναίκα είναι ικανότατη και ευφυέστατη και μπορεί να κατακτήσει τη θέση που της ανήκει ισότιμα και ισόνομα. Δεν είναι η γυναίκα προστατευόμενο είδος. 

Εμείς λοιπόν υποστηρίζουμε την ισότητα, δηλαδή 50-50 και δεν υποστηρίζουμε την ποσόστωση, δηλαδή 33%. Συνοπτικά, για τους εξής δύο λόγους: Πρώτον, η ποσόστωση είναι διάκριση και περιορίζει την ελευθερία, άρα είναι υποτιμητική για τη γυναίκα, η οποία αξιοκρατικά και ελεύθερα μπορεί να κατακτήσει τη θέση που της ανήκει. Δεύτερον, είναι και υποκριτική, διότι πολλές φορές αναγκαζόμαστε χάριν της ποσόστωσης και αυτό συμβαίνει πάντα στα μικρά κόμματα, αναγκαζόμαστε να υποχρεώσουμε κάποια γυναίκα παρά τη θέλησή της, να συμμετέχει σε κάποιο ψηφοδέλτιο και αυτό δεν πρέπει να συμβαίνει. 

Εξάλλου, η ποσόστωση εξασφαλίζει μόνο μία θέση στο ψηφοδέλτιο για την γυναίκα και δεν τις εξασφαλίζει ούτε την εκλογή της, ούτε τη συμμετοχή της στα κέντρα λήψης των αποφάσεων αν τελικά εκλεγεί. Ίσως θα πρέπει να αναζητήσουμε άλλους τρόπους διεκδικήσεων. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. Θέλω να καλέσω τώρα τον Υπουργό Εσωτερικών, κύριο Προκόπη Παυλόπουλο, τον κατεξοχήν αρμόδιο για τα θέματα της Αυτοδιοίκησης. 


Κύριε Υπουργέ, έχετε το μαχαίρι και το πεπόνι σε ότι αφορά την εξουσία για τα αυτοδιοικητικά δεδομένα. Το μαχαίρι θεωρείται οι μεταρρυθμίσεις οι αυτοδιοικητικές και το πεπόνι οι χρηματοδοτήσεις και η στήριξη. Αν μας δώσετε μόνο με το μαχαίρι, είναι κατανοητό ότι θα πληγώσουμε την Αυτοδιοίκηση και φαντάζομαι ότι δεν το θέλετε. Πρέπει να ταυτίσετε και τα δύο και να υπάρχει μία ισορροπία. 

Π. ΠΑΥΛΟΠΟΥΛΟΣ: Κυρίες και λιγοστοί κύριοι, με χαρά κηρύσσω την έναρξη αυτής της 3ης Πανελλήνιας Συνδιάσκεψης Αιρετών Γυναικών και επιτρέψτε μου αντί άλλης απάντησης, που τουλάχιστον σε κυβερνήσεις και Υπουργούς αρμόζει να είναι έμπρακτη και όχι να είναι θέμα εξαγγελιών, να μοιραστώ μαζί σας μερικές σκέψεις, που ίσως να τις θεωρήσετε και αυτονόητες. Άλλωστε, το αυτονόητο είναι εκείνο το οποίο πρέπει στην εποχή μας περισσότερο να κάνουμε πράξη και να αναζητήσουμε.


Ζούμε σε έναν κόσμο και σε μία κοινωνία ανισοτήτων. Δυστυχώς, αυτή είναι η πραγματικότητα. Ο κόσμος μας γενικότερα είναι κόσμος ανισότητας και ζωή, ιδίως η πολιτική, είναι ένας αγώνας εναντίον αυτών των ανισοτήτων. 


Οι ανισότητες εκείνες που είναι πολύ πιο δύσκολο να αντιμετωπίσεις, δεν είναι τόσο οι οικονομικές. Εκεί είναι θέμα πολιτικής, εκεί είναι θέμα απόφασης κυβερνήσεων. Εκείνο που είναι δύσκολο να αντιμετωπίσεις, είναι τις ανισότητες που στηρίζονται σε στερεότυπα, όπου τα  στερεότυπα δημιουργούν άλλες προεκτάσεις γιατί εκεί ο αγώνας, δεν μπορεί να είναι μόνο ένας αγώνας οικονομικός. Εκεί χρειάζεται πάρα πολλές παραμέτρους για να αποκαταστήσεις την τάξη των πραγμάτων, την ισότητα, με την έννοια που ο Αριστοτέλης είχε βάλει στα Ηθικά Νικομάχεια, με την έννοια της αναλογικής ισότητας, που σημαίνει να κάνεις ίση μεταχείριση των ίσων καταστάσεων, αλλά και άνιση μεταχείριση των άνισων καταστάσεων. 


Αυτά ακριβώς τα στερεότυπα είναι εκείνα που ταλαιπωρούν τις κοινωνίες και την κοινωνία μας, ιδίως σε ότι αφορά το θέμα της ισότητας μεταξύ ανδρών και γυναικών. 



Δεν είναι τυχαίο κυρίες και κύριοι, ότι αναγκαστήκαμε ύστερα από το Σύνταγμα του 1975, όπου υπήρχε η ρήτρα του άρθρου 4 παράγραφος 2 για την ισότητα, στην τελευταία αναθεώρηση το 2001, να προσθέσουμε μία ακόμα διάταξη, το άρθρο 116 παράγραφος 2, για να διευκρινίζουμε ότι το κράτος πρέπει να παίρνει μέτρα θετικά για την αποκατάσταση της ισότητας. 

Όταν τη βάλαμε τη διάταξη, χαιρετίστηκε από πολλούς σαν μία προοδευτική διάταξη και είναι. Περισσότερο όμως σαν προοδευτική διάταξη, θα έπρεπε να είναι  μία διάταξη ιδιαίτερου προβληματισμού, γιατί όταν αναγκάζεσαι να βάζεις μέσα στο Σύνταγμά σου διατάξεις αυτού του επιπέδου και αυτής της κατεύθυνσης, τότε σημαίνει ότι υπάρχει ουσιαστικό, βαθύ πρόβλημα. 

Η ισότητα γυναικών και ανδρών είναι ζητούμενο, είναι ακόμα ζητούμενο και φαίνεται ότι θα είναι για πολύ ζητούμενο και χρειάζεται κοινό αγώνα, κοινή προσπάθεια, για να μπορέσουμε να αντιμετωπίσουμε το ζήτημα αυτό στην ουσία του, στη ρίζα του. 

Η ανισότητα, η οποία είναι γενικότερη και την οποία πρέπει να καταπολεμήσουμε, εκφράζεται και σε επίπεδο αιρετών γυναικών. Το βλέπουμε ότι υπάρχει ένα ζήτημα και σε ότι αφορά τις υποψηφιότητες και σε ότι αφορά ύστερα από την επιτυχία παραδείγματος χάριν, μίας γυναίκας σε ένα αιρετό αξίωμα, σε ότι αφορά την πορεία της, την αξιοποίησή της. 

Το ζήτημα της αξιοποίησης της γυναίκας σήμερα ξέρετε, δεν είναι όπως κάποιοι πιστεύουν, ένα θέμα ισότητας απλώς. Εκείνο που μπορεί να προσφέρει η γυναίκα και είναι ανεκτίμητο, είναι μία άλλη ευαισθησία, μια άλλη δυνατότητα να αντιληφθούμε τον κόσμο και την αποστολή μας, σε αυτό το δύσκολο κόσμο που ζούμε. 

Αναζητώντας την ισότητα της γυναίκας με τον άντρα, δεν αναζητούμε μόνο τη δυνατότητα να δώσουμε στη γυναίκα τη δύναμη να αναπτύξει την προσωπικότητά της, να δώσει στην κοινωνία, την οικονομία, γενικότερα, αυτό που μπορεί, άρα η ανάπτυξη να είναι καλύτερη, να είναι πιο γρήγορη και πιο δίκαιη πολλές φορές. 

Εκείνο που μπορεί να δώσει μία γυναίκα, η γυναίκα γενικά, είναι μια άλλη και το τονίζω, αντίληψη των πραγμάτων, σε μία εποχή κυνισμού, όπου η ευαισθησία της  γυναίκας είναι δυνατόν να αλλάξει πολλά. 

Ενισχύοντας λοιπόν την συμμετοχή των γυναικών σε αιρετά αξιώματα, στην πραγματικότητα ενδυναμώνουμε την ίδια την πολιτική και στο νόημά της και ταυτόχρονα στην αποστολή της. 

Έγιναν προσπάθειες και γίνονται. Παραδείγματος χάριν, η ποσόστωση σε ότι αφορά τις Δημοτικές Εκλογές, τις εκλογές της Τοπικής Αυτοδιοίκησης. Έγινε η προσπάθεια και είναι η πρώτη φορά, σε ότι αφορά την ποσόστωση στις Εθνικές Εκλογές. Αρκεί αυτό; Δεν αρκεί και το ξέρετε. Δεν αρκεί γιατί δεν φτάνει μόνο να λες έχω ποσοστώσεις προκειμένου τα ψηφοδέλτια να είναι αποδεκτά στις εκλογές, γιατί κανείς δεν εγγυάται σε μία γυναίκα ότι θα έχει ίση μεταχείριση για να εκλεγεί.


Ύστερα, το τόνισα και πριν, αν εκλεγεί, κανείς δεν εγγυάται ότι η γυναίκα που εκλέγεται έχει την αξιοποίηση, είτε σε επίπεδο Τοπικής Αυτοδιοίκησης, είτε στο χώρο της κυβέρνησης και της πολιτικής γενικότερα, που της ταιριάζει. 


Άρα, τα μέτρα πρέπει να είναι συνολικά για να μπορέσουμε να δώσουμε τη δυνατότητα  στη γυναίκα και στα αιρετά αξιώματα να αποδώσει και εκεί γίνεται προσπάθεια. 


Το πρόγραμμα 2004-2008 που προσπαθήσαμε και εφαρμόζουμε και το οποίο ολοκληρώνεται και ιδίως, το τόνισε και η κυρία Τσουμάνη προηγουμένως, στο Ειδικό Επιχειρησιακό για τη Δημόσια Διοίκηση, είναι η πρώτη φορά που υπάρχει ένα Ειδικό Επιχειρησιακό για τη Δημόσια Διοίκηση σε ένα Κοινοτικό Πλαίσιο, στο ΕΣΠΑ και στο Εθνικό Στρατηγικό Πλαίσιο Αναφοράς 2007-2013. 


Σε αυτό το Ειδικό Επιχειρησιακό, ένας από τους κυριότερους οριζόντιους μάλιστα άξονες, είναι εκείνος που αφορά την ισότητα και εκεί η συνεισφορά σας σε ότι αφορά την εκτέλεση αυτού του προγράμματος, είναι πολύτιμη και θα είναι πολύτιμη. 


Να είστε βέβαιες ότι από πλευράς μου, ως Υπουργός Εσωτερικών και αυτές τις στιγμές που μιλάμε, μολονότι έχουν γίνει προσπάθειες, όπως σας είπα είναι κοινές, μολονότι είναι πολύ περισσότερες από ότι συνέβαινε στο παρελθόν, μέσα από την πίεση των πραγμάτων πολλές φορές και όχι μόνο και από τη θέληση του Υπουργού, θέλω να σας πω ότι δεν αισθάνομαι καμία ιδιαίτερη ικανοποίηση. Αγωνία νιώθω. Αγωνία νιώθω για αυτά τα οποία πρέπει να κάνουμε ακόμα περισσότερο. Αγωνία γιατί τόσο αυτονόητα πράγματα για την εποχή μας, είναι ακόμα κάτι το ζητούμενο και όταν κάτι αυτονόητο είναι ζητούμενο, τότε από εκεί και πέρα κάτι δεν πάει καλά και αυτό πρέπει να το διορθώσουμε. 


Κλείνω λέγοντάς σας ότι τα αποτελέσματα και αυτής Συνδιάσκεψης, θα είναι ένας πολύτιμος οδηγός για τις προσπάθειες τις οποίες προανέφερα και θέλω να σας τονίσω ότι επειδή και το ζήτημα της ισότητας γυναικών και αντρών είναι ένα πολύ μεγάλο ζήτημα, δεν είναι θέμα ούτε ενός κόμματος, ούτε πολύ περισσότερο ενός Υπουργού. Είναι κοινή προσπάθεια. Κυρίως είναι κοινή προσπάθεια για αυτό που κάνουμε, κοινή προσπάθεια όμως γιατί αυτό που μας λείπει στον τόπο μας είναι η συνέχεια. Σωστό είναι να βάζεις τις βάσεις για να υπάρχει μία συνέχεια πολιτικής και αυτό που ενδιαφέρει στο Υπουργείο Εσωτερικών, δεν είναι τόσο αν θέλετε, αποτελέσματα της στιγμής τα οποία δεν έχουν βάθος, όσο με ενδιαφέρει να μπουν τα θεμέλια ώστε το ποτάμι να μην γυρίσει πια πίσω, να μην γυρίσουμε σε ανισότητες οι οποίες από την μια μεριά στερούν από την γυναίκα τη δυνατότητα να αναπτύξει την προσωπικότητά της, αλλά και ανισότητες οι οποίες στερούν στην ίδια την κοινωνία τη γυναικεία παρουσία, εκεί ιδίως που τη χρειάζεται και κυρίως σε αυτό που σας είπα, σε μία άλλη αύρα ζωής, άλλη αύρα πολιτικής, άλλη αύρα αισιοδοξίας και ελπίδας, που τόσο λείπει από τον κόσμο και την κοινωνία μας. 


Καλή επιτυχία και ειλικρινά θα είμαι κοντά σας, μπορείτε να υπολογίζετε και στη δική μου συμπαράσταση. 


Θα με συγχωρέσετε, οι υποχρεώσεις ενός Υπουργείου με τις δυσκολίες που παρουσιάζει, με υποχρεώνουν να φύγω αμέσως τώρα. Εκείνο που έχει για εμένα σημασία, είναι τα συμπεράσματα και οι οδηγίες που θα δώσετε για να ακολουθήσουμε την πολιτική μας και όχι τόσο η παρουσία μου εδώ αυτήν την στιγμή. 


Σας ευχαριστώ πάρα πολύ. 

ΠΡΟΕΔΡΕΙΟ: Πριν σας αποχαιρετίσω κύριε Υπουργέ και πριν μας αποχαιρετίσετε, θέλω να σας πω ότι τα στερεότυπα θέλουν μία ισχυρή πολιτική βούληση για να σπάσουν συνήθως και το ξέρετε πολύ καλά και στις ανισότητες ξέρετε, άμα φέρεσαι άνισα στις ανισότητες, δεν θα γίνουν ποτέ ισότητα. 



Σας ευχαριστώ πολύ, γεια σας. 


Αγαπητές φίλες, θέλω να σας πω ότι υπάρχει μία αλλαγή στο πρόγραμμά μας. Η πρώτη ενότητα, η οποία είναι η συμμετοχή γυναικών στη διαδικασία λήψης αποφάσεων και στα Όργανα, που έχετε μπροστά σας, στην οποία θα μιλούσαν τρεις γυναίκες, θα μεταφερθεί διότι η κυρία Καλαντζάκου δεν μπόρεσε τελικά να έρθει, όπως και η κυρία Φιλίνη και έτσι θέλω να παρακαλέσω την κυρία Άννα Διαμαντοπούλου, η οποία είναι κατεξοχήν αρμόδια για αυτά τα θέματα, υπήρξε Επίτροπος για θέματα ισότητας, να μας κάνει μια ομιλία και να μας δώσει κάποιες λύσεις και μία παρέμβαση στα προβλήματα που μας απασχολούν. 


Κυρία Διαμαντοπούλου, έχετε τον λόγο.

Α. ΔΙΑΜΑΝΤΟΠΟΥΛΟΥ: Αγαπητές φίλες και φίλοι, να συγχαρώ ιδιαίτερα το Δίκτυο Αιρετών Γυναικών για αυτήν την μεγαλειώδη συνάντηση. Είναι πολύ σημαντικό το ότι έχει τόσο μεγάλο αριθμό αιρετών γυναικών από όλη την Ελλάδα. 


Όταν μπήκε αυτός ο αιώνας, γράφτηκαν πάρα πολλά πράγματα για τις προσδοκίες, το τι θα άλλαζε. Ένα από τα πιο ενδιαφέροντα που διάβασα, ήταν ότι σε αυτό τον αιώνα θα υπήρχαν τρεις μεγάλες αλλαγές που θα προσδιόριζαν την μεταφορά εξουσίας. 


Η πρώτη ήταν η ενδυνάμωση της περιφέρειας. Μπαίνουμε στον αιώνα που σε παγκόσμιο επίπεδο η δύναμη θα μεταφερόταν σε τοπικό επίπεδο. Αυτό είναι κάτι που το βλέπουμε παντού. Αυτό είναι κάτι που πρέπει να γίνει και στη χώρα μας, γιατί η μεταφορά δυνάμεων στην περιφέρεια σημαίνει ουσιαστική αλλαγή του μοντέλου ανάπτυξης και σημαίνει ουσιαστική απάντηση στα  τεράστια ζητήματα της απασχόλησης και της ασφάλειας. 


Το δεύτερο σημαντικό, ήταν ότι θα είχαμε μεταφορά οικονομικής εξουσίας από τις μεγάλες πολυεθνικές, στις μικρές καινοτόμες επιχειρήσεις και αυτό ήταν πολύ σημαντικό γιατί μεταφέρεται η οικονομική δύναμη στην ευελιξία της μικρής επιχείρησης, η οποία μπορεί να ευδοκιμήσει οπουδήποτε. 


Το τρίτο και σημαντικό ήταν ότι θα είναι ο αιώνας που θα δούμε την μεταφορά της εξουσίας από τον άντρα στην γυναίκα και αυτό το βλέπουμε να συμβαίνει παντού. Βγήκα τώρα για δύο λεπτά έξω και ήρθαν 7-8 κοπέλες και λέω κοπέλες γιατί ήταν όλες πολύ νέες, από την ιδιαίτερη πατρίδα μου, την Κοζάνη, που ήταν όλες Δημοτικές Σύμβουλοι σε περιοχές που δέκα χρόνια πριν που ήμουν εγώ, δεν υπήρχε καμία. Ήταν αδύνατο έστω και να σκεφτούμε ότι μπορούσε να βγει γυναίκα αιρετή σε μία μικρή ορεινή Κοινότητα. 


Αυτά λοιπόν και τα τρία επίπεδα, αφορούν άμεσα την Συνδιάσκεψή σας και η ενδυνάμωση της περιφέρειας και η ενδυνάμωση των μικρών επιχειρήσεων που είναι ένα σημαντικό στοιχείο ανάπτυξης και βέβαια ο ρόλος της γυναίκας. 


Ακούστηκαν από τους τελευταίους ομιλητές δύο απόψεις, οι οποίες είναι σε μεγάλο βαθμό και κατεστημένες και ενδιαφέρουσες, για αυτό και χρειάζονται επιχειρήματα. Το πρώτο είναι το θέμα της ποσόστωσης, που ανέφερε η εκπρόσωπος του ΛΑΟΣ και το δεύτερο, γιατί μία γυναίκα είναι σημαντικό να είναι στην πολιτική, είπε ο Υπουργός ότι είναι απαραίτητη η ευαισθησία της γυναίκας στην πολιτική. 


Θέλω λοιπόν να πω και για τα δύο αυτά πριν πάω παρακάτω, γιατί νομίζω είναι πολύ σημαντικά, ιδιαίτερα για την Αυτοδιοίκηση. Το 1995 στην Παγκόσμια Συνάντηση Γυναικών στο Πεκίνο, παρουσιάστηκαν τα  στοιχεία μιας μελέτης για την συμμετοχή των γυναικών στα κοινά. Εκτιμήθηκε λοιπόν ότι στα ανεπτυγμένα μέρη του πλανήτη, δηλαδή Ευρώπη και Αμερική, αν συνεχίσουμε με τους σημερινούς ρυθμούς, θα χρειαστούν 350 χρόνια για να υπάρχει ισότιμη εκπροσώπηση  γυναικών και ανδρών. Στα υπόλοιπα σημεία του πλανήτη, θέλουμε 2.500 χρόνια. 


Λοιπόν, δεν μπορούμε να περιμένουμε 350 χρόνια για να συνεχίσει η συμμετοχή των γυναικών στο Ελληνικό Κοινοβούλιο από το 9% πριν από 20 χρόνια, να είναι σήμερα στο 13% και δεν είναι τυχαίο ότι το θέμα της ποσόστωσης είναι κάτι που λειτούργησε σε όλες τις δημοκρατίες, σε όλα τα κόμματα και είχε πολύ  σημαντικά αποτελέσματα, αλλά δεν πρέπει  ποτέ να μεταφράζεται ως ένας αριθμός. Εάν πιστεύουμε ότι το θέμα της συμμετοχής θα λυθεί επειδή κάναμε έναν νόμο που λέει 33 ή επειδή ένα κόμμα έχει στο καταστατικό του είκοσι, σαράντα ή πενήντα, κάνουμε πολύ μεγάλο λάθος. 


Η ποσόστωση έχει αποτέλεσμα μόνο όταν εφαρμόζεται παράλληλα με μία σειρά πολιτικών, που ενδυναμώνουν, ενισχύουν και εξοπλίζουν τις γυναίκες με δυνατότητες, με μέτρα, με προϋποθέσεις, που τις κάνουν ικανές να συνεχίσουν πολύ περισσότερο.


Συμβαίνει αυτό; Όχι, δεν συμβαίνει. Δεν συμβαίνει και νομίζω ότι η δική σας Ένωση και το δικό σας Δίκτυο έχει μία μεγάλη ευθύνη να παίξει αυτόν τον ρόλο. Να πάρει νέες γυναίκες, να πάρει γυναίκες που βγαίνουν για πρώτη φορά στην Αυτοδιοίκηση, να επενδύσει σε αυτές, γιατί πραγματικά η γυναικεία δημιουργικότητα είναι εγκλωβισμένη και πρέπει να έρθει στη σκηνή. 


Πως θα γίνει αυτό. Αγαπητές φίλες και φίλοι, κυρίως φίλες που είμαστε στην αίθουσα πλέον, νομίζω ότι αν θέλουμε να φέρουμε κάτι άλλο στην πολιτική σκηνή ως γυναίκες, δεν είναι η ευαισθησία. Ένας άνθρωπος δεν είναι ευαίσθητος γιατί είναι άντρας ή γυναίκα. Δεν είναι ευαίσθητες οι γυναίκες και τολμηροί οι άντρες. Δεν είναι νοικοκυρές οι γυναίκες και δημιουργικοί οι άντρες. Άντρες και γυναίκες έχουμε όλες τις δυνατότητες. Εξαρτάται από το πρόσωπο, εξαρτάται από το περιβάλλον που μεγαλώνει κανείς, για το ποιες δυνατότητες θα αναπτύξει. Όμως είναι σίγουρο ότι οι γυναίκες έχουν να φέρουν διαφορετικά βιώματα μέσα στην πολιτική, διαφορετικά βιώματα που διαμορφώνονται από τον τρόπο που ανατρέφονται και από τα κοινωνικά χαρακτηριστικά. 


Αυτό το διαφορετικό νομίζω ότι είναι ένα στοίχημα που πρέπει να κερδισθεί, αν δεν θελήσουμε να αντιγράψουμε την υπάρχουσα πολιτική, η οποία εκ των πραγμάτων είναι μία πολιτική η οποία διαμορφώθηκε από αντρικά στερεότυπα, γιατί αυτή είναι η κυρίαρχη δύναμη στην πολιτική. 


Αυτά τα στερεότυπα είναι ο γενικός λόγος. Γενικώς μπορούμε να μιλήσουμε επί παντός του επιστητού με γενικές αναφορές. Είναι ο επιθετικός λόγος, να επιτεθούμε για να χειροκροτηθούμε, είναι και αυτό πάντα εύκολο. Είναι ο συγκινησιακός λόγος, να μιλήσουμε στο θυμικό που ο άλλος μπορεί να εκφραστεί και τελικά πάντοτε με λίγη ουσία. 


Επιμένω εδώ και χρόνια ότι αν θέλουμε να αλλάξουμε και την πολιτική και αυτούς που συμμετέχουν στην πολιτική, πρέπει όταν κάποιος μιλάει, μετά όταν φεύγει, να θυμούνται αυτά που είπε. Να θυμούνται έστω ένα πράγμα από αυτά που είπε. Ο πολιτικός λόγος, κυρίως ο αυτοδιοικητικός πολιτικός λόγος πάνω από όλα, πρέπει να είναι διδακτικός, ουσιαστικός, ευρηματικός και να καταλήγει σε προτάσεις. 


Στη σημερινή σας συνάντηση, δεν είδα να υπάρχει ένα κεντρικό στοιχείο, αλλά καταλαβαίνω ότι οι ομιλίες περιφέρονται γύρω από το ΕΣΠΑ. Δηλαδή, ένα πολύ μεγάλο αναπτυξιακό εργαλείο που έχει η χώρα μας σήμερα στα χέρια της, με 20,1 δις ευρώ, που θα πρέπει τα επόμενα χρόνια να το εφαρμόσει για να τα μεταφράσει σε ανάπτυξη. 


Το ζήτημα είναι εξόχως πολιτικό. Είναι εξόχως τοπικού ενδιαφέροντος και θα πρέπει το Δίκτυο, κατά την άποψή μου, να έχει πολύ συγκεκριμένη άποψη για το πώς αυτά τα χρήματα, αυτό το τεράστιο ποσό, θα εφαρμοστεί έτσι όχι για να ενισχύσει βεβαίως τις γυναίκες στην Αυτοδιοίκηση, αλλά για να ενισχύσει τον κεντρικό στόχο, που είναι η ισότητα των δύο φύλων και η ισότητα των δύο φύλων ξεκινάει πάντα από το πάρα πολύ σημαντικό θέμα της εργασίας και όχι μόνο. 


Υπήρξε κάποια αναστάτωση στην αίθουσα κάποια στιγμή, αν παλιά τα πράγματα γίνονταν διαφορετικά και τώρα είναι αλλιώς. Εάν θα πρέπει να γίνονται συγκρίσεις ανάμεσα στο παρελθόν και το παρόν. Ακούσαμε την εκπρόσωπο του ΚΟΜΜΟΥΝΙΣΤΙΚΟΥ ΚΟΜΜΑΤΟΣ να μιλάει για την απόρριψη των κυβερνήσεων του ΠΑΣΟΚ και την απόρριψη των κυβερνήσεων της ΝΕΑΣ ΔΗΜΟΚΡΑΤΙΑΣ. 


Επειδή όπως είπα, θέλω να είμαι πολύ συγκεκριμένη και ο λόγος να είναι πάντα ουσιαστικός και όχι γενικός, καθένας θα πρέπει να στοιχειοθετεί αυτό που λέει. Η σημερινή πρόβλεψη αυτού του τεράστιου αναπτυξιακού έργου, έχει ουσιαστικό αντίκτυπο στις γυναίκες; Υπάρχει ουσιαστική αποτύπωση της κυρίαρχης αναγκαιότητας να αλλάξουμε τα πράγματα και να αλλάξουμε τα πράγματα γιατί η γυναικεία ανεργία είναι διπλάσια από την αντρική, γιατί το 80% της φτώχειας αφορά γυναίκες και παιδιά. 


Ξεκινάμε λοιπόν, από τα πιο βασικά θέματα της κοινωνικής συνοχής, γιατί στην επιχειρηματικότητα οι γυναίκες είναι το 12%, γιατί οι γυναίκες μπαίνουν πρώτες στο πανεπιστήμιο και είναι τελευταίες στην αγορά εργασίας, γιατί οι γυναίκες είναι σήμερα 50% και περισσότερο σε όλες τις Σχολές και αυτό δεν ανταποκρίνεται στην αγορά εργασίας. Γιατί υπάρχουν δομικές, ουσιαστικές αναντιστοιχίες οι οποίες δεν είναι αυτά τα γλυκερά περί αντρών και γυναικών και αν αγαπάμε ή δεν αγαπάμε τις γυναίκες. 


Είναι θέμα ισότητας στην οικονομία και στη δημοκρατία. Αυτά δεν ανατρέπονται περιμένοντας τον χρόνο να περάσει. Αυτά ανατρέπονται μέσα από συγκροτημένες πολιτικές και να δούμε αν υπήρχαν διαφορές στις πολιτικές και τι πρέπει να γίνει από εδώ και πέρα. 


Να πούμε αν υπήρξαν διαφορές, γιατί αγαπητές φίλες, η πολιτική μετράται και συγκρίνεται εκ του συγκεκριμένου. Ούτε αν κάποιος μιλάει ωραία, ούτε αν κάποιος είναι πιο ωραίος. Τι κάνεις, τι προτείνεις, τι λες, ποια είναι τα αποτελέσματα. Τι κάνεις την επόμενη μέρα. 


Όταν λοιπόν έγινε το προηγούμενο Κοινοτικό Πλαίσιο, που ήμουν Επίτροπος της Ευρωπαϊκής Ένωσης, υπήρξε μια δέσμευση την οποία ήταν υποχρεωμένες να δεχτούν όλες οι χώρες. Μία θεσμική και μια οικονομική. 


Η θεσμική δέσμευση, ήταν το περίφημο main streaming, δηλαδή ότι σε όλα τα προγράμματα που έκανε η κάθε χώρα, αντίστοιχα ο κάθε Υπουργός, έπρεπε να βάλει ποσοτικούς στόχους. Δηλαδή, θα κάνω κάτι στην παιδεία, αυτό όμως θα πρέπει να το μεταφράσω σε ένα ποσοστό, δηλαδή τόσες γυναίκες, τέτοιο είναι το ποσοστό των  γυναικών οι οποίες θα πρέπει να έχουν εκπαιδευτεί σε έναν τομέα στον οποίο υπάρχει πρόβλημα, παραδείγματος χάριν τον τομέα της πληροφορικής, παραδείγματος χάριν των τεχνικών επιστημών. Θέλω να ενισχύσω την επιχειρηματικότητα, πολύ σωστά. Πρέπει να  βάλω στόχους ποσοτικούς, για να μπορώ να κριθώ.


Το πρώτο λοιπόν που μπήκε ως λογική σε όλη την Ευρωπαϊκή Ένωση και άρχισε να εφαρμόζεται στις χώρες, γιατί ήταν το πρώτο βήμα, ήταν το mainstreaming.


Το δεύτερο ήταν το ποσοτικό, ήταν το θέμα των χρημάτων. Τότε λοιπόν αποφασίστηκε ότι η κάθε χώρα ήταν υποχρεωμένη το 12% των πόρων του ΕΚΤ να πάει σε θέματα που αφορούσαν τις γυναίκες, σε θέματα που αφορούσαν την οικογένεια, δηλαδή τους παιδικούς σταθμούς, την ειδική κατάρτιση των γυναικών, την γυναικεία επιχειρηματικότητα, το θέμα της αντιμετώπισης της αναπλήρωσης της εγκυμοσύνης. Ζητήματα πολύ σαφή και συγκεκριμένα. Τότε λοιπόν, έγινε δέσμευση 650 εκατομμυρίων ευρώ που θα αφορούσαν μόνο δράσεις οι οποίες θα πήγαιναν στις γυναίκες. 


Το Γ΄ Κοινοτικό Πλαίσιο Στήριξης τελειώνει, δεν έχουμε τον τελικό απολογισμό, έχουμε όμως ήδη σημαντικά αποτελέσματα. Έχουμε σημαντική αύξηση των βρεφονηπιακών σταθμών. Δεν έχουμε τα αποτελέσματα που θα θέλαμε, προφανώς, όμως μέσα από συγκεκριμένους στόχους έχουμε και συγκεκριμένα αποτελέσματα. Έχουμε αύξηση της απασχόλησης των γυναικών και έχουμε αύξηση της απασχόλησης των γυναικών στους συγκεκριμένους τομείς που είχαν μπει οι στόχοι. Αυτό χρειάζεται ένα βάθος χρόνου. 


Σήμερα, νομίζω ότι είναι πολύ σημαντικό, μία και θα πρέπει το ΕΣΠΑ να πάρει την τελική έγκριση από τη Βουλή, να υπάρχει μία σοβαρή παρέμβαση του Δικτύου. Εκτιμώ ότι υπάρχουν πολύ συγκεκριμένες διαφορές, οι οποίες δείχνουν μία επιφανειακή προσέγγιση, λυπάμαι που δεν είναι ούτε ο Υπουργός, ούτε η Γραμματέας εδώ, φαντάζομαι όμως ότι υπάρχουν άνθρωποι από το Υπουργείο. Υπάρχει πολύ σοβαρό πρόβλημα γιατί είναι απολύτως λεκτική, επιφανειακή και χωρίς ουσία η προσέγγιση του θέματος των γυναικών.


Να εξηγήσω αμέσως γιατί. Υπάρχουν 17 στόχοι. Ένας από αυτούς τους στόχους, ο 11ος, λέει ότι η ανάδειξη του οικονομικού, κοινωνικού και αναπτυξιακού χαρακτήρα των θεμάτων ισότητας, είναι ένας από αυτούς τους στόχους, με άμεση σύνδεση με εθνικές πολιτικές, όπως η ανάπτυξη της απασχόλησης και η κοινωνική συνοχή.  


Διαφωνώ απολύτως με την προσέγγιση, ότι ανάμεσα στους 17 στόχους, ο ένας σε συγκεκριμένους τομείς αφορά την ισότητα. Ο στόχος της ισότητας των δύο φύλων, είναι ένας οριζόντιος στόχος, που πρέπει να υπάρχει και στους 16 στόχους της κυβέρνησης. Πρέπει να υπάρχει στην εκπαίδευση, πρέπει να υπάρχει στην ανάπτυξη, πρέπει να υπάρχει στην Περιφερειακή Αυτοδιοίκηση, στη δια βίου εκπαίδευση, στην απασχόληση, ώστε να μπορέσουμε παντού, στον αγροτικό τομέα, δηλαδή αγροτικός τομέας, τι σημαίνει για την αγρότισσα; Ποιοι είναι οι στόχοι και οι δεσμεύσεις; Ποια είναι τα κονδύλια; 


Ο χώρος της διοικητικής αναδιάρθρωσης της χώρας. Είναι ο μόνος χώρος και φαντάζομαι επειδή η Γενική Γραμματέας έχει ιδιαίτερη ευαισθησία, πραγματικά είναι μία γυναίκα που το παλεύει πολύ, μόνο σε αυτόν τον τομέα και σε αυτό το πρόγραμμα υπάρχει η δέσμευση 65 εκατομμυρίων ευρώ. Αυτή είναι η δέσμευση που υπάρχει σήμερα σε όλο το ΕΣΠΑ για τα θέματα ισότητας. Επαναλαμβάνω ότι στο προηγούμενο ΚΠΣ ήταν 650 εκατομμύρια, με οριζόντια στοχοθέτηση. 


Δεύτερον. Παίρνουμε τα επιμέρους προγράμματα. Στα επιμέρους προγράμματα υπάρχουν απολύτως τυπικές αναφορές. Παραδείγματος χάριν, στο πρόγραμμα ανάπτυξης ανθρώπινου δυναμικού, όπου αφορά την πρόσβαση των γυναικών στην απασχόληση, υπάρχουν διάφορες ιδέες πως θα μπορούσε να αναπτυχθεί η απασχόληση, χωρίς δεσμεύσεις κονδυλίων και χωρίς δεσμεύσεις φορέων. Τι ρόλο θα παίξει η Περιφέρεια; Μπορούμε να μιλήσουμε για ανάπτυξη της απασχόλησης εάν δεν εξειδικεύσουμε τους στόχους στην Περιφέρεια; Εάν δεν εξειδικεύσουμε στόχους στο Δήμο; Πώς θα δημιουργηθούν οι θέσεις απασχόλησης; Από τα Stage, που έχουν φτάσει σήμερα τις 140.000 στα Υπουργεία και που δεν έχουν καρέκλες να καθίσουν; Είναι αυτό ανάπτυξη της απασχόλησης; Ή αντιμετώπιση της γυναικείας ανεργίας; 


Δεν γίνεται να μιλάμε συνεχώς επί του γενικού. Η πρότασή μου είναι το Δίκτυό σας να καταλήξει σε μία σειρά προτάσεων που θα αφορούν αλλαγές στο ΕΣΠΑ. 


Γίνομαι πιο συγκεκριμένη. Το θέμα της γυναικείας απελευθέρωσης, ισότητας, συμμετοχής, είναι ίσως η πλέον σημαντική επανάσταση του προηγούμενου αιώνα. Ο προηγούμενος αιώνας ξεκίνησε με την πάλη που έκαναν οι σουφραζέτες για εκλογικά δικαιώματα και κατέληξε στην πλήρη συμμετοχή των γυναικών θεσμικά. 


Περάσαμε όλες τις φάσεις. Την πρώτη φάση για τα πολιτικά δικαιώματα, τη φάση για τα κοινωνικά δικαιώματα, μπήκαμε σε μια λογική όπου στην Ευρώπη, γιατί μιλάω για την Ευρώπη και κάποιες 6-7 χώρες στον πλανήτη, τον υπόλοιπο πλανήτη πρέπει να τον δούμε από άλλη οπτική γωνία. Στην Ευρώπη λοιπόν, είχαμε ένα πλήρες θεσμικό πλαίσιο. Στην Ελλάδα την δεκαετία του ’80 κάναμε το πιο σύγχρονο Οικογενειακό Δίκαιο που υπήρχε στην Ευρώπη. Περάσαμε μετά στη φάση των πολιτικών. Δηλαδή, αφού είχαμε όλο το θεσμικό πλαίσιο, περάσαμε σε ειδικές πολιτικές για τις γυναίκες. Αποδείξαμε στον προηγούμενο αιώνα ότι δεν υπάρχει θέμα να συνεχίσουμε τη συζήτηση για το αν μπορούν ή δεν μπορούν οι γυναίκες. Οι γυναίκες έγιναν πρωθυπουργοί, στρατηγοί, αστροναύτες, πήραν Νόμπελ σε όλες τις επιστήμες, συμμετείχαν παντού, στην τέχνη, την επιστήμη. 

Το πρόβλημά μας είναι πλέον ποσοτικό. Δηλαδή, για να αλλάξουν τα πράγματα, δεν αρκούν πια τα πρότυπα. Δεν σημαίνει τίποτα το να έχουμε πέντε γυναίκες Υπουργούς, ούτε για εμάς που έχουμε παίξει πια έναν σημαντικό ρόλο στα κόμματά μας ή στην πολιτική σκηνή, μπορούμε να περηφανευόμαστε ότι υπάρχουν γυναίκες. 

Ο επόμενος στόχος, ο στόχος αυτού του αιώνα, είναι πολλές γυναίκες παντού. Αυτός είναι ο στόχος ο οποίος μπορεί να αλλάξει τα δεδομένα, γιατί θα αλλάξει τη δύναμη των αριθμών. Θα αλλάξει τη δύναμη των αριθμών στο Κοινοβούλιο, θα αλλάξει τη δύναμη των αριθμών στην Αυτοδιοίκηση, στον οικονομικό τομέα. 

Αυτός λοιπόν ο συγκεκριμένος στόχος για να υπηρετηθεί, δεν γίνεται μέσα από νομοθεσίες. Γίνεται μέσα από την αλλαγή των κοινωνικών δεδομένων και επαναλαμβάνω, απασχόληση, οικονομική ανεξαρτησία, κοινωνική υποστήριξη. 

Λέω λοιπόν ότι θα έπρεπε να υπάρχουν πέντε μεγάλοι τομείς αυτήν την στιγμή, που θα πρότεινα για το ΕΣΠΑ, μέσα στους οποίους θα έπρεπε να υπάρχουν μέτρα. Ο πρώτος είναι η οικονομία, που αφορά συμμετοχή στην απασχόληση, με ειδικά μέτρα που αφορούν πλέον την γυναίκα που είναι έγκυος ή τη νέα γυναίκα. 

Το δεύτερο είναι το θέμα και εδώ εάν κάνετε τραπέζια, νομίζω ότι τα κόμματα πρέπει να πουν τις θέσεις τους, πρέπει να πει το κάθε κόμμα τι λέει για τις νέες γυναίκες, γιατί εμείς έχουμε ένα ολόκληρο πρόγραμμα για το τι γίνεται από τις γυναίκες από τα 18 μέχρι τα 27 και πως τις υποστηρίζουμε για να μπουν στην αγορά εργασίας. 

Η οικονομία λοιπόν, είναι απασχόληση, είναι επιχειρηματικότητα, είναι συμμετοχή των γυναικών στις διευθύνουσες οικονομικές θέσεις. Υπενθυμίζω ότι στη Νορβηγία δια νόμου πια πρέπει να υπάρχουν γυναίκες  στον τραπεζικό τομέα. Στην Ελλάδα φτάσαμε το 2003, που ήταν 20%, δείτε τον τελευταίο πίνακα που προέκυψε προχθές, στο 0% στην Κεντρική Τράπεζα της Ελλάδας. 

Ένας λοιπόν τομέας, είναι η οικονομία. Ο δεύτερος είναι η πολιτική συμμετοχή. Πολιτική συμμετοχή στα κόμματα, πολιτική συμμετοχή στη διοίκηση. Εγώ θα ήθελα να μας απαντήσει ο κύριος Παυλόπουλος, ο νόμος που υπήρξε για την συμμετοχή 40% γυναικών σε όλα τα Διοικητικά Συμβούλια του δημοσίου τομέα, εφαρμόζεται; Δεν εφαρμόζεται, παρά τις επανειλημμένες ερωτήσεις στη Βουλή, δεν εφαρμόζεται ο νόμος. Το Συμβούλιο Έρευνας αυτήν την στιγμή, έχει 3 γυναίκες στους 63. Επομένως, όταν λέμε συμμετοχή στο πολιτικό σύστημα, είναι ένα πολύ ευρύ θέμα. 

Το τρίτο ζητούμενο, είναι οι κοινωνικές υποδομές. Το θέμα των παιδικών σταθμών, είναι το κυρίαρχο θέμα για να απελευθερωθεί η ελληνική οικογένεια. Η νέα μητέρα, ο νέος πατέρας, η γιαγιά και ο παππούς. Είναι η αλλαγή της δομής και η απελευθέρωση δυνάμεων. 


Το τέταρτο θέμα είναι τα ανθρώπινα δικαιώματα και εννοώ το τεράστιο θέμα της βίας εναντίον των γυναικών. Έχω κάνει Βουλευτής περιφέρειας, κατάγομαι από την Κοζάνη, είμαι τώρα Βουλευτής στην Α΄ Αθήνας. Έχω δει με τον ίδιο τρόπο τα ίδια προβλήματα, ανεξαρτήτως τάξης, ανεξαρτήτως περιοχής, ανεξάρτητα αν είναι χωριό ή κέντρο της Αθήνας, για το θέμα της βίας εναντίον των γυναικών. 


Δεν είναι θέμα ιδιωτικό, δεν είναι θέμα που δεν μπορούμε να το βλέπουμε ως κυρίαρχα πολιτικό, δεν είναι θέμα που δεν πρέπει να το αντιμετωπίσουμε με μέτρα και πολιτική. 


Πέμπτο θέμα είναι τα στερεότυπα, που είναι τα μέσα μαζικής ενημέρωσης και το θέμα βεβαίως της εκπαίδευσης.


Σε αυτούς τους πέντε τομείς ο φορέας που μπορεί πραγματικά να παρέμβει και να υλοποιήσει, είναι η Τοπική Αυτοδιοίκηση. Είστε γυναίκες που είστε από Νομαρχίες και από Δήμους. Χρειάζονται μέτρα που αφορούν στο επίπεδο του Δήμου, κάθε μία από αυτές τις κατηγορίες και νομίζω εκεί θα κριθεί η δύναμη της πρότασης. 


Θα πω ένα παράδειγμα στο καθένα. Να πάρουμε έναν μέτριο Δήμο, εννοώ από πλευράς πληθυσμού, το Δήμο Ναυπλίου ή το Δήμο Κατερίνης. Στην οικονομία, μπορούμε να βάλουμε ποσοτικό στόχο τι σημαίνει γυναικεία επιχειρηματικότητα σε μία μικρή πόλη; Να πούμε ότι την επόμενη 4ετία θα πρέπει να έχουν δημιουργηθεί 10 επιχειρήσεις γυναικείες. Αυτές να υποστηριχθούν μέσα από το συγκεκριμένο πρόγραμμα. Να ξέρουμε όμως ότι έχουμε έναν στόχο και θα κριθούμε για αυτόν. 


Στο θέμα της πολιτικής συμμετοχής, μπορούμε να πούμε ότι σε όλες τις Επιτροπές του Δήμου θα πρέπει να συμμετέχουν γυναίκες με αυτό το ποσοστό; Ότι στο επόμενο Δημοτικό Συμβούλιο θα πρέπει να είναι μία γυναίκα παραπάνω; 


Στο θέμα των υποδομών. Εδώ πραγματικά μπορούν να χρησιμοποιηθούν πολλά λεφτά από το ΕΣΠΑ. Μπορούμε να βάλουμε στόχο σε κάθε Δήμο ότι σε μία 4ετία θα πρέπει να καλυφθεί το 70% των προβλημάτων βρεφονηπιακής υποστήριξης; Όχι υποχρεωτικά με σταθμούς του Δήμου. Με ένα συνολικό πρόγραμμα, που μπορεί να δώσει πιστοποίηση ο Δήμος σε βρεφονηπιοκόμους, να λύσει και το θέμα της ανεργίας πολλών από αυτές, να τις πιστοποιεί, να μπορούν να πάνε στο σπίτι για υποστήριξη, υποστήριξη ιδιωτικών σταθμών οι οποίοι έχουν πιστοποίηση, δημοτικών σταθμών, κρατικών σταθμών. Ένα σύνολο  δράσεων που μπορεί να ενισχυθεί από το ΕΣΠΑ και να πούμε ότι δίνουμε στις γυναίκες του Δήμου μας μία συγκεκριμένη ανακούφιση. Όμως να είναι ένας στόχος του 70%, του 60%. 


Στο τέταρτο θέμα, τα ανθρώπινα δικαιώματα. Κανένας άλλος φορέας δεν μπορεί να παρέμβει, εκτός από την Αυτοδιοίκηση, αποτελεσματικά σε τέτοια κοινωνικά ζητήματα. Το θέμα της βίας των γυναικών, της βίας των παιδιών, πραγματικά μπορεί μέσα από ένα δίκτυο Δήμων πολλές φορές να αντιμετωπιστεί, γιατί θέλει και επιστημονική υποστήριξη και κοινωνική αλληλεγγύη. 


Βέβαια, το θέμα των μέσων μαζικής ενημέρωσης και του εκπαιδευτικού συστήματος. Αυτά είναι κεντρικά ζητήματα, αλλά στο θέμα των μέσων μαζικής ενημέρωσης νομίζω ότι κάποια στιγμή πρέπει να βγάλουμε και ψηφίσματα, όπως και εσείς, γιατί το έχουμε ξεχάσει τελείως. 



Θα πω μόνο αυτό το παράδειγμα, που μου έκανε φοβερή εντύπωση. Σε πάρα πολλές μεσημεριανές εκπομπές μου κατήγγειλαν γυναίκες και από την περιφέρεια και από την Αττική, ότι υπάρχει ένας ευτελισμός και μία αντιμετώπιση πολύ υποβαθμισμένη, το θέμα της μονογονεϊκής οικογένειας, δηλαδή των γυναικών οι οποίες έχουν παιδιά εκτός γάμου. Κάποιες γυναίκες, γιατί είναι αλήθεια ότι το γυναικείο κίνημα δεν έχει την ισχύ και την παρουσία που είχε παλιά, πρέπει να κατανοούμε ότι όταν έχουμε θέσεις ισχύος, όταν είμαστε Δημοτικοί Σύμβουλοι, όταν είμαστε Βουλευτές, πρέπει να αντιδρούμε αμέσως και για το θέμα των προτύπων που παρουσιάζει την γυναίκα πραγματικά επανερχόμαστε στην εποχή του αντικειμένου, μέχρι και το πώς αντιμετωπίζονται ειδικές κατηγορίες γυναικών. Εκεί φαίνεται η πολιτική δύναμη της διαφορετικής άποψης. 


Νομίζω λοιπόν ότι αν επιλεγούν αυτοί οι πέντε στόχοι, υπάρχουν οριζόντια δύο διεκδικήσεις. Η μία είναι οι ποσοτικοί στόχοι που πρέπει να θέσει η κυβέρνηση και το δεύτερο, τα χρήματα. Πρέπει να γίνει σαφές ότι από τα τόσα, 20,1 δις ευρώ, από τα οποία θα δοθούν άλλα τόσα εθνική συμμετοχή και θα φτάσουμε τα 40, πρέπει να υπάρχει συγκεκριμένο κονδύλιο που να αφορά την ισότητα των δύο φύλων, γιατί διακηρύξεις χωρίς θεσμικό πλαίσιο και χρήματα, είναι απλά φιλολογικές προσεγγίσεις και πολιτικές γενικότητες. 


Αγαπητές φίλες, εδώ μέσα υπάρχουν γυναίκες οι οποίες παλεύουν πολλά χρόνια σε πολλά επίπεδα. Είμαστε όλες, άλλες περισσότερο και άλλες λιγότερο, πεισμένες για το ειδικό βάρος και την ειδική ανάγκη που πρέπει να υπάρξει σε αυτόν τον αγώνα. Ο αγώνας αυτός δεν είναι φυλετικός, είναι πολιτικός και είναι πολιτικός γιατί έχει πολύ μεγάλη σημασία τα κόμματα που είναι στην εξουσία, οι Δήμοι που είναι στην εξουσία, από ποιες ιδέες εμφορούνται. 


Τελειώνω λέγοντας ότι αυτή η πολιτική διαφορά, είναι και ένα στοιχείο που όλες μας οδηγεί σε μία επιλογή. Τα τελευταία 20 χρόνια, έγιναν πολύ σημαντικές αλλαγές στην χώρα. Έγινε Οικογενειακό Δίκαιο, δόθηκε σύνταξη στην αγρότισσα, έγινε κυρίαρχο θέμα η βρεφονηπιακή υποστήριξη, υπήρξαν νόμοι που έφεραν την υποχρεωτική συμμετοχή των γυναικών στην Αυτοδιοίκηση, αλλάξανε πάρα πολλά πράγματα όσον αφορά τα στερεότυπα. Οι γυναίκες όταν ήμουν στο Πολυτεχνείο εγώ, ήταν 9%, σήμερα είναι 45%. Όλα αυτά έγιναν γιατί υπήρξε η πολιτική βούληση και η αντίληψη να αλλάξουν τα δεδομένα στην κοινωνία. Αυτό πρέπει να το απαιτήσουμε και τώρα, γιατί δεν γίνεται, γίνεται μόνο λεκτικά. Χρειάζεται ένας αγώνας που απαιτεί συγκεκριμένες δεσμεύσεις, γιατί σε αυτό κρινόμαστε όλοι. 


Ευχαριστώ. 

ΠΡΟΕΔΡΕΙΟ: Να ευχαριστήσουμε και εμείς την κυρία Διαμαντοπούλου και να την ευχαριστήσουμε όχι μόνο για τον μεστό λόγο που συνήθως έχει και σήμερα ήταν και ουσιαστικότερη, αλλά και για έναν ακόμα λόγο. Θα έχετε δει ότι έχει γίνει αλλαγή στο πρόγραμμα. Προηγήθηκε η κυρία Διαμαντοπούλου των κεντρικών εισηγήσεων, γιατί ακριβώς είναι η μόνη που μας τίμησε με την παρουσία της από την πρώτη ενότητα που είχαμε βάλει, παρά το γεγονός ότι ξέρουμε πόσο αυξημένες είναι οι υποχρεώσεις της, γνωρίζουμε μάλιστα ότι έπρεπε να είναι αλλού, εκτός Ελλάδας και εκτός Αθηνών, όμως προτίμησε να κρατηθεί εδώ για να συναντήσει και να καταγράψει αν θέλετε, τη  δική της παρουσία, τον δικό της λόγο. Αυτό το σημειώνουμε, το κρατάμε και να πω για τις δύο άλλες ομιλήτριες, Βουλευτίνα και Υφυπουργό, δεν μπόρεσαν δυστυχώς να παραβρεθούν για διάφορες υποχρεώσεις. Εμείς κατανοούμε γιατί οι υποχρεώσεις είναι πάρα πολλές. 


Να ευχαριστήσουμε λοιπόν ξανά την κυρία Διαμαντοπούλου και να καλέσω στο βήμα την Δημοτική Σύμβουλο του Δήμου Αθηναίων, κυρία Άννα Ροκοφύλλου, η οποία είναι μέλος του Δ.Σ. της ΚΕΔΚΕ και Πρόεδρος της Επιτροπής Ισότητας της ΚΕΔΚΕ, για τη δική της παρέμβαση. 

Α. ΡΟΚΟΦΥΛΛΟΥ: Κυρίες και κύριοι συνάδελφοι, ως Πρόεδρος της Επιτροπής  Ισότητας της ΚΕΔΚΕ, θέλω και εγώ να σας καλωσορίσω σε αυτό το Συνέδριο, θέλω να ευχηθώ καλή επιτυχία, θέλω να καλωσορίσω όλες τις γυναίκες, όλες τις εκπροσώπους των Δικτύων που βρίσκονται εδώ. Θέλω να ευχαριστήσω την πολιτική ηγεσία που ήρθε και μας τίμησε. Όμως κυρίως όλες εσάς. 


Θέλω να σας πω ότι όπως θα δείτε και στο πρόγραμμα, αποφασίσαμε να μην είναι τόσο πολλές οι παρεμβάσεις ώστε να μείνει χρόνος για να μιλήσετε όλες και όλοι, όσοι αυτοί το επιθυμούν. 


Να ξέρετε ότι μετά την δική μου παρέμβαση και της κυρίας Σχοιναράκη, θα είναι περίπου μία ώρα πριν το  διάλειμμα, ώστε να πάρετε τον λόγο και θεωρώ ότι μέσα σε αυτό το διήμερο και ελπίζω, θα ακουστεί η φωνή όλων σας, γιατί αυτό θέλουμε να κάνουμε εδώ. Δεν είναι μόνο να σας μιλήσουμε και να πληροφορήσουμε κάποια πράγματα, είναι γιατί θέλουμε και απαιτούμε να ακούσουμε κάποια πράγματα από εσάς. 


Κυρίες και κύριοι Σύνεδροι, όπως όλοι γνωρίζουμε και επανειλημμένα διαπιστώνουμε στις περισσότερες στιγμές της καθημερινότητάς μας, το πρόβλημα της ανισότητας των φύλων παραμένει σε πολύ μεγάλο βαθμό άλυτο στη χώρα μας. 


Μπορεί οι προοδευμένες κοινωνίες των ανεπτυγμένων κρατών του κόσμου να αναγνωρίζουν πλέον ως δεδομένη την ισοτιμία της γυναίκας σε κάθε τομέα, στην οικογένεια, στην εκπαίδευση, στην απασχόληση, στην κοινωνία, στα κοινά. Μπορεί σε ευρωπαϊκό επίπεδο να λαμβάνονται πολύ σημαντικές πρωτοβουλίες, όπως είναι ο Χάρτης για την Ισότητα Ανδρών και Γυναικών, που υιοθετήθηκε από την Επιτροπή, την Ευρωπαϊκή Επιτροπή, το 2006 και το Ευρωπαϊκό Σύμφωνο για την Ισότητα των Δύο Φύλων, που υπογράφτηκε από τα κράτη-μέλη της Ένωσης επίσης το 2006. 


Μπορεί και στην Ελλάδα, αρχής γενομένης με την παραχώρηση του δικαιώματος ψήφου στα μέσα περίπου του περασμένου αιώνα, να έχουν γίνει πράγματι σημαντικές κινήσεις προς την ισότιμη πρόσβαση των  γυναικών σε ελευθερίες και ευκαιρίες. 


Παρ’ όλα αυτά, η ελληνική κοινωνία είναι ακόμα στα μισά του δρόμου. Έχουμε ακόμα πολύ δρόμο να διανύσουμε. Η άνιση και άδικη αντιμετώπιση πολλών γυναικών σε πολλούς τομείς, εξακολουθεί να συνιστά αδιαμφισβήτητο γεγονός και προκαλεί έντονα κοινωνικά προβλήματα. 


Για τον λόγο αυτό, θέλω με ιδιαίτερη έμφαση να τονίσω, οι αγώνες που έχουν δοθεί στο παρελθόν και δίνονται ακόμα, είναι σκληροί και επίπονοι. Η πρόοδος που έχει συντελεστεί στα χρόνια της μεταπολίτευσης, είναι χωρίς αμφιβολία πολύ σημαντική και πολύτιμη. Όμως δεν έχουμε το περιθώριο να σταματήσουμε να αγωνιζόμαστε και να διεκδικούμε. 


Η πρόοδος που συντελέστηκε και πράγματι προήγαγε σημαντικά τις ελευθερίες και τα δικαιώματα των γυναικών, δεν πρέπει να μας κάνει να εφησυχάζουμε ή να θεωρούμε ότι ο στόχος επιτεύχθηκε. 


Τα στοιχεία της EUROSTAT για το 2006-2007, δεν αφήνουν περιθώριο να υποεκτιμήσουμε το πρόβλημα. Την ίδια στιγμή που στην Ευρώπη η ισότητα των φύλων βαθμιαία αποκρυσταλλώνεται ως αναμφισβήτητο δεδομένο, στην Ελλάδα 13,3% των γυναικών είναι άνεργες, όταν ο αντίστοιχος μέσος όρος της διευρυμένης Ευρώπης βρίσκεται στο 8,7%. 


Ενδεικτικά συμπληρώνω ότι η Ελλάδα είναι η τρίτη χώρα μετά την Ιταλία και την Μάλτα με την μεγαλύτερη απόσταση του ποσοστού γυναικείας απασχόλησης, από το ποσοστό στόχο της Λισσαβόνας για το 2010, στο 60%. Το 47,5% των γυναικών στην Ελλάδα εργάζεται, όταν το αντίστοιχο ποσοστό για τους άντρες φτάνει το 74,6%, πετυχαίνοντας αρνητικό ευρωπαϊκό ρεκόρ με το μεγαλύτερο χάσμα φύλων στον τομέα της απασχόλησης. 


Το 60% των γυναικών είναι ψηφιακά αναλφάβητες, ποσοστό κατά πολύ υψηλότερο από τον ευρωπαϊκό μέσο όρο, που αγγίζει το 44%.


Ούτε η σύγκριση όμως στο παγκόσμιο επίπεδο είναι περισσότερο αισιόδοξοι. Σύμφωνα με στοιχεία του Παγκόσμιου Οικονομικού Φόρουμ, η Ελλάδα κατατάσσεται 72η ανάμεσα σε 128 χώρες, στο ζήτημα σεβασμού της ισότητας των φύλων.


Φίλες και φίλοι Σύνεδροι, όσο ο κόσμος μας προοδεύει, όσο η κοινωνία αλλάζει, οι γυναίκες προχωρούν, αλλάζουν ρόλους, ενισχύουν τη δυναμική τους. Όπως αποδεικνύουν τα στοιχεία, οι γυναίκες στη χώρα μας δεν συμπορεύονται όσο θα  μπορούσαν με αυτές τις εξελίξεις. Πραγματοποιούν μικρότερα βήματα, συναντούν ακόμα πολλές δυσκολίες, πολλά προβλήματα. 


Μπροστά σε όλα αυτά, προκύπτει το εξής ερώτημα: τι μπορούμε να κάνουμε εμείς στην Τοπική Αυτοδιοίκηση, ώστε να συμβάλλουμε στην αντιμετώπισή τους ή για να το θέσω πιο ξεκάθαρα, έχει ρόλο η Τοπική Αυτοδιοίκηση στην προσέγγιση τόσο ευρέων κοινωνικών προκλήσεων; 


Η απάντηση είναι ένα ξεκάθαρο και καθαρό ναι. Η Τοπική Αυτοδιοίκηση έχει και λόγο και ρόλο. Η Τοπική Αυτοδιοίκηση έχει προσφέρει πάρα πολλά, μπορεί όμως να προσφέρει ακόμα περισσότερα. Αυτή η βεβαιότητα προκύπτει από τις σημερινές ανάγκες και τις μελλοντικές προκλήσεις, που με τη δράση μας ερχόμαστε να καλύψουμε. Προκύπτει από τα τόσα πολλά, κυρίως ευρωπαϊκά παραδείγματα, όπου οι φορείς της Τοπικής Αυτοδιοίκησης έπαιξαν και παίζουν καθοριστικό ρόλο στην προώθηση των ζητημάτων ισότητας.


Στην πορεία του έργου μας βαδίζουμε με οδηγό την αντίληψη πως η διάσταση της ισότητας μπορεί και πρέπει να είναι κυρίαρχο στοιχείο στην άσκηση πρωτοποριακών πολιτικών από τους φορείς της Τοπικής Αυτοδιοίκησης. Πιστεύουμε απόλυτα ότι η διάσταση της ισότητας θα πρέπει να διέπει όλες τις πολιτικές και δράσεις της Αυτοδιοίκησης, τομεακές, περιφερειακές και τοπικές, main streaming.


Η οριζόντια διάσταση των πολιτικών ισότητας έχει τον χαρακτήρα και τη μορφή μιας ολοκληρωμένης παρέμβασης που επιχειρεί να αναδείξει τον πολιτικό, κοινωνικό και οικονομικό χαρακτήρα της ισότητας μεταξύ αντρών και γυναικών. 


Τα τελευταία χρόνια άλλωστε, τα θέματα της ισότητας των φύλων και στο επίπεδο της Ευρωπαϊκής Ένωσης, προσεγγίζονται και από την σκοπιά του οικονομικού και αναπτυξιακού ενδιαφέροντος που εμπεριέχουν. 


Ακολουθούμε και εμείς το παράδειγμα και στοχεύουμε και εμείς στην Επιτροπή Ισότητας της ΚΕΔΚΕ, σε αποδέσμευση των θεμάτων ισότητας από την κατηγορία των περιθωριακών και ειδικού τύπου θεμάτων. Θέλουμε να αναδείξουμε τον πολιτικό, οικονομικό, κοινωνικό χαρακτήρα και αναπτυξιακό κιόλας χαρακτήρα τους, συνδέοντάς τα άμεσα με τις κυρίαρχες εθνικές προτεραιότητες της ανάπτυξης, της απασχόλησης και της κοινωνικής συνοχής.


Επιπρόσθετα, το θεωρητικό και θεσμικό υπόβαθρο, τα μέτρα και οι πολιτικές που υλοποιούνται σε ευρωπαϊκό και εθνικό επίπεδο, οι πολιτικές ισότητας στην  αγορά εργασίας στο πλαίσιο του Γ΄ και Δ΄ Κοινοτικού Πλαισίου Στήριξης και ιδιαίτερα οι πολιτικές ισότητας που αφορούν ολοκληρωμένες παρεμβάσεις, οφείλουν να βρίσκονται στο κέντρο της προσοχής και δράσης όλων των φορέων. 


Είναι εξαιρετικά ενθαρρυντικό για  εμάς ότι στην κατάρτιση του εθνικού σχεδίου ανάπτυξης 2007-2013, αναλύονται σε δώδεκα σημεία οι βασικές προτεραιότητες της ισότητας των δύο φύλων. Πρόκειται για κάποιες προτάσεις ενσωμάτωσης σε τομεακές και περιφερειακές στρατηγικές, οι οποίες επιγραμματικά συνοψίζονται ως εξής: 


Πρώτον, ενίσχυση της απασχόλησης και προώθηση της ισότιμης πρόσβασης σε αυτήν. 


Δεύτερον. Προώθηση της επιχειρηματικότητας. 


Τρίτον. Ανάπτυξη και βελτίωση συστημάτων εκπαίδευσης και κατάρτισης, στρατηγικής δια βίου μάθησης και ενσωμάτωση δράσεων υπέρ των γυναικών. 


Τέταρτον. Ενίσχυση της έρευνας και ανάπτυξης και της παραγωγής καινοτομίας. 


Πέμπτον. Αξιοποίηση της Κοινωνίας της Πληροφορίας. 


Έκτον. Αγροτική ανάπτυξη. 


Έβδομο. Τουριστικές και πολιτιστικές επενδύσεις και υπηρεσίες. 


Όγδοο. Βελτίωση κοινωνικών υποδομών. 


Ένατο. Βελτίωση της διοικητικής ικανότητας σε όλα τα επίπεδα διακυβέρνησης. 


Δέκατο. Περιφερειακή συνοχή και ισορροπημένη ανάπτυξη της χώρας και ενίσχυση της διασυνοριακής, διακρατικής και της διαπεριφερειακής συνεργασίας. 


Ενδέκατο. Υγεία και πρόνοια.


Δωδέκατο, κοινωνία των πολιτών. 


Κυρίες και κύριοι, το έτος που διανύσαμε ορίστηκε από την Ευρωπαϊκή Ένωση ως Ευρωπαϊκό Έτος Ίσων Ευκαιριών για Όλους. Έναν χρόνο μετά, στόχος παραμένει η ευαισθητοποίηση του πληθυσμού στα πλεονεκτήματα μίας δίκαιης και αλληλέγγυας κοινωνίας. 


Εξακολουθούν να προωθούνται πρωτοβουλίες ευαισθητοποίησης με σκοπό την καταπολέμηση των νοοτροπιών και των συμπεριφορών που προκαλούν διακρίσεις, καθώς και την ενημέρωση των πολιτών για τα δικαιώματα και τις υποχρεώσεις που απορρέουν από το νόμο, με  βάση την αρχή που καλύπτει όλες τις πτυχές της απαγόρευσης των διακρίσεων. 


Η επιτυχία των στόχων και των πρωτοβουλιών μας, θα διευκολύνει σημαντικά την ορθή και ενιαία εφαρμογή του κοινοτικού νομοθετικού πλαισίου. 


Επιδιώκουμε λοιπόν στην ΚΕΔΚΕ, να διαμορφώσουμε κάποιες δομές που θα ισχυροποιήσουν τις πολιτικές ισότητας, που θα συμβάλλουν στο να γίνει η ισότητα πράξη. Για αυτόν τον λόγο ολοκληρώσαμε σε συνεργασία με την εταιρεία ΠΕΤΑ μία έρευνα για τις πολιτικές που μπορούν να αναπτυχθούν σε τοπικό επίπεδο και στην οποία προτείναμε μεταξύ άλλων:


Πρώτον. Θεσμοθέτηση κάποιων γραφείων, τμημάτων, στα πλαίσια της Διεύθυνσης Κοινωνικών Υπηρεσιών του Οργανισμού Τοπικής Αυτοδιοίκησης. Από την εμπειρία της μέχρι σήμερα λειτουργίας των δομών ισότητας, προκύπτει το συμπέρασμα ότι είναι ανάγκη οι δομές αυτές να ενταχθούν σε μία ευρύτερη οργανική μονάδα των Οργανισμών Αυτοδιοίκησης Α΄ και Β΄ Βαθμού. Αυτή δεν μπορεί να είναι άλλη από την Διεύθυνση Κοινωνικών Υπηρεσιών. 


Τα ζητήματα που έχει να αντιμετωπίσει μία οποιαδήποτε δομή ισότητας, συνδέονται άμεσα με γενικότερα προβλήματα κοινωνικού χαρακτήρα που έχει να αντιμετωπίσει ένας Οργανισμός Αυτοδιοίκησης.  Χρειάζονται λοιπόν μέτρα άμεσης και έμμεσης δράσης που δρομολογούνται και προγράμματα δημοσιότητας. Δημιουργία Παρατηρητηρίου δηλαδή, το οποίο θα πρέπει να συνεργάζεται στενά με το αντίστοιχο της Νομαρχίας. 


Δεύτερον. Σύσταση Δημοτικής Επιτροπής Ισότητας. Θεωρείται αναγκαία η ύπαρξη και λειτουργία Νομαρχιακών, Δημοτικών Επιτροπών Ισότητας, σε όλους τους Οργανισμούς Τοπικής Αυτοδιοίκησης. 


Οι Επιτροπές αυτές θα πρέπει να θεσμοθετηθούν ανάλογα με τις Νομαρχιακές Επιτροπές Ισότητας. Στις βασικές αρμοδιότητές τους, θα πρέπει να περιλαμβάνονται τουλάχιστον η ευαισθητοποίηση, ενημέρωση και πληροφόρηση των κατοίκων του Δήμου για θέματα ισότητας, η λειτουργία της ως παρατηρητηρίου για τον εντοπισμό προβλημάτων σχετικά με τα ζητήματα ισότητας και η προσπάθεια για την εξεύρεση και προώθηση λύσεων και η επεξεργασία προτάσεων και πολιτικών και η εισήγησή τους στο αντίστοιχο Δημοτικό Συμβούλιο. 


Για την υλοποίηση αυτών των στόχων, απαιτείται στελέχωση κάθε δομής ισότητας με μόνιμο επιστημονικό προσωπικό, σταθερή χρηματοδότηση των δομών ισότητας και τη δημιουργία ενός δικτύου δομών ισότητας.
Ένα δίκτυο που θα περιλάμβανε όλες τις δομές ισότητας των ΟΤΑ Α΄ και Β΄ Βαθμού και θα εξασφάλιζε την ομαλή λειτουργία τους και την εξέλιξή τους. 


Συντονιστής φορέας αυτού του δικτύου θα μπορούσε να είναι οι Επιτροπές Ισότητας της ΚΕΔΚΕ και της ΕΝΑΕ. Θα είναι ένα δίκτυο δομών ισότητας που θα εξασφαλίζει την επικοινωνία όλων των δομών που υπάρχουν μέχρι σήμερα αλλά υπολειτουργούν και θα τις  βοηθήσει να ξεπεράσουν τα προβλήματα που έχουν με τη διοχέτευση καλών πρακτικών. 


Επίσης, το δίκτυο αυτών των δομών ισότητας οφείλει και πρέπει να έχει στενή συνεργασία με κεντρικούς φορείς ισότητας, όπως είναι η Γενική  Γραμματεία Ισότητας, το Κέντρο Ερευνών για Θέματα Ισότητας, το γνωστό ΚΕΘΙ και άλλους. 


Τέταρτον. Εκπαίδευση του προσωπικού των δομών ισότητας. Η στελέχωση κάθε δομής ισότητας με επιστημονικό προσωπικό, επιβάλλει ταυτόχρονα και την συνεχή εκπαίδευση του προσωπικού. Σεμινάρια κατάρτισης και ενημέρωσης του προσωπικού της κάθε δομής, για την πορεία προγραμμάτων που σχετίζονται με την ισότητα, αλλά και η συνεχής κατάρτισή του, θα μπορούσαν να υλοποιηθούν και από την Γενική  Γραμματεία Ισότητας και από το ΚΕΘΙ. Με αυτόν τον τρόπο η επικοινωνία των κεντρικών φορέων ισότητας με τις δομές αυτές ισότητας, γίνεται πολύ πιο ουσιαστική. 
Δημιουργία δικτύου τηλε-ισότητας. Το πρόγραμμα Κοινωνία της Πληροφορίας, αλλά και οι νέες τεχνολογίες που ενσωματώνονται στους ΟΤΑ, θα μπορούσαν να αξιοποιηθούν για τη λειτουργία ενός δικτύου τηλε-ισότητας, για ενημέρωση ζητημάτων απασχόλησης, επιχειρηματικότητας, οικογενειακού προγραμματισμού, νομικής υποστήριξης και λοιπά. 


Όλα τα παραπάνω, μαζί με την αναγκαία αναβάθμιση των γνώσεων και δεξιοτήτων όλου του ανθρώπινου δυναμικού, στελεχών και αιρετών της Αυτοδιοίκησης, ώστε να συμβάλλει αποτελεσματικότερα στον σχεδιασμό και την εφαρμογή δράσεων, μπορούν να στηρίξουν τις πολιτικές ίσων ευκαιριών. Μπορούν να στηρίξουν ακόμα και παράπλευρες πολιτικές, που θα δίνουν τη δυνατότητα στις γυναίκες να συμμετέχουν ακόμα πιο ενεργά στην πολιτική ζωή του τόπου. 


Εμείς με την σειρά μας στοχεύουμε στην προώθηση των πολιτικών ίσων ευκαιριών και συμμετέχουμε σε ευρωπαϊκά προγράμματα όπου μαζί με άλλους διακρατικούς εταίρους, αναζητούμε και μελετάμε τις δυνατότητες παρέμβασης της Τοπικής Αυτοδιοίκησης και διαμορφώνουμε προτάσεις για τη δραστηριοποίηση θεσμών και μηχανισμών των ΟΤΑ Α΄ και Β΄ Βαθμού. 


Στοχεύουμε επίσης στην ανάπτυξη των καλών πρακτικών και των θετικών τους επιδράσεων για τις τοπικές κοινωνίες. Σήμερα είναι πιο εύκολο να πετύχουμε τους στόχους μας. Σήμερα έχουμε στα χέρια μας τον Ευρωπαϊκό Χάρτη για την Ισότητα των Φύλων στις τοπικές κοινωνίες, Χάρτη που απευθύνεται στις τοπικές και περιφερειακές Αρχές όλης της Ευρώπης, οι οποίες καλούνται να τον υπογράψουν και να αναλάβουν δημόσια επίσημη δέσμευση υπέρ της ισότητας των φύλων. Να υλοποιήσουν ακόμα εντός της επικράτειάς τους, τις δεσμεύσεις που διατυπώνονται στον χάρτη. 


Αυτός ο χάρτης βρίσκεται στις τσάντες όλων και μπορείτε να τον δείτε και να τον μελετήσετε. Είναι πολύ σημαντικός και πρέπει να προωθηθεί σε όλους τους ΟΤΑ Α΄ και Β΄ Βαθμού της χώρας.


Επιπλέον θα μου επιτρέψετε να αναφερθώ στις πολλές και σημαντικές αλλαγές που έχουν πραγματοποιηθεί στο θεσμικό πλαίσιο των ΟΤΑ, συμβάλλοντας στην ενίσχυση της συμβολής τους, στην ανάπτυξη των τοπικών κοινωνιών και της χώρας μας γενικότερα. 


Σε αυτό συντελούν οι πόροι των Κοινοτικών Πλαισίων Στήριξης και οι νέες αρμοδιότητες, πέραν των αλλαγών που έχουν γίνει στο θεσμικό πλαίσιο των ΟΤΑ. 


Αγαπητές φίλες και φίλοι, Σύνεδροι, η εισαγωγή της  διάστασης του γένους στις πολιτικές των τοπικών και περιφερειακών Αρχών, καθώς και η γενικότερη αναβάθμιση της οργάνωσης και λειτουργίας, αλλά και της δυναμικής των ΟΤΑ, είναι απαραίτητη προϋπόθεση για να φτάσουμε σε μία κοινωνία ισότητας, που αποτελεί το κλειδί της οικονομικής και κοινωνικής επιτυχίας των συνεργασιών μας. 


Μελετώντας προσεκτικά τις πολιτικές για την ισότητα, δεν μπορούμε να παραβλέψουμε το γεγονός ότι η συμμετοχή των γυναικών στα κέντρα λήψης αποφάσεων, τόσο σε κοινοβουλευτικό επίπεδο, όσο και σε αυτοδιοικητικό επίπεδο, παραμένει μέχρι σήμερα ιδιαίτερα χαμηλή. Το ποσοστό γυναικών μελών της Βουλής των Ελλήνων σήμερα αγγίζει μόλις το 16% και είναι βέβαια σαφώς βελτιωμένο με το  αντίστοιχο του 1996, που ήταν 6,3% ή του 2000 που ήταν 10%. 


Αυτή η πραγματικότητα, θέλω να τονίσω, δεν συνιστά αποκλειστικό ελληνικό φαινόμενο. Πάνω από τα τρία τέταρτα των μελών των εθνικών Κοινοβουλίων της Ευρωπαϊκής Ένωσης, είναι άντρες, αφήνοντας μόλις το 23% των εδρών σε  γυναίκες. Ακόμα και στο επίπεδο υπερεθνικών θεσμών, τα στοιχεία είναι αποθαρρυντικά. Το ποσοστό των γυναικών μελών του Ευρωκοινοβουλίου, είναι μόλις 30%. 


Το συμπέρασμα που εξάγεται, είναι ένα: η πολιτική ζωή είναι το πιο σκληροπυρηνικό ανδροκρατούμενο οχυρό. Σε παγκόσμια κλίμακα, είναι ο τομέας που εξακολουθεί να παραμένει δυσπρόσιτος για τις γυναίκες, παρά την αναμφισβήτητη πρόοδο που έχει συντελεστεί σε άλλους τομείς. Στο ίδιο μήκος κύματος διαμορφώνεται η αναλογία αντρών και γυναικών στην Τοπική Αυτοδιοίκηση. Τα εξαιρετικά δυσανάλογα στοιχεία, αποκαλύπτουν πράγματα που όλοι γνωρίζουμε. Ότι το αξίωμα του Δημάρχου παραμένει ανδροκρατούμενο. Οι άνδρες Δήμαρχοι συγκεντρώνουν το 97%, ενώ οι γυναίκες Δήμαρχοι μόλις το 3%, με 32 γυναίκες Δημάρχους στους 1.034 Δήμους. Το 2002 βέβαια, το ποσοστό των γυναικών Δημάρχων ήταν 2%, δηλαδή 22 γυναίκες Δήμαρχοι. 

Χάρη στο νόμο της ποσόστωσης, όλοι οι συνδυασμοί έχουν μεγάλο αριθμό γυναικών στα ψηφοδέλτιά τους. Όμως τελικά λίγες είναι εκείνες που εκλέγονται, ενώ γενικότερα τα ποσοστά των γυναικών υποψηφίων σε αιρετό αξίωμα της Τοπικής Αυτοδιοίκησης, είναι σημαντικά μεγαλύτερα από αυτά της εκλογής τους. 

Το αισιόδοξο συμπέρασμα που εξάγουμε, είναι πως αργά και σταθερά η φωνή των γυναικών στην Ελλάδα δυναμώνει. Οι γυναίκες βρίσκουν την θέση τους στην πρώτη γραμμή, εκπροσωπούν τα συμφέροντά τους, συμμετέχουν σε πολιτικά και κοινωνικά γεγονότα, αγωνίζονται για μία θέση στα κοινά και εισέρχονται σε κατεξοχήν ανδροκρατούμενα επαγγέλματα. Οι γυναίκες διεκδικούν. Με  σταθερά και αργά βήματα, κερδίζουν την ισότητα στον χώρο της πολιτικής, που ήταν και παραμένει ακόμα και στις πιο προοδευτικές κοινωνίες, με ελάχιστες εξαιρέσεις, ανδροκρατούμενος. 

Η συμμετοχή των γυναικών στην πολιτική ζωή είναι ένα μεγάλο στοίχημα για την ελληνική κοινωνία, αν θέλει να μην μένει στάσιμη και να εκσυγχρονίζεται διαρκώς. Είναι ένα μεγάλο ζητούμενο για την κοινωνική μας πρόοδο, διότι προϋποθέτει την ανανέωση των κοινωνικών δομών και την ενεργοποίηση κάθε προοδευτικής κοινωνικής δυναμικής. Αποδεικνύει πως οι κοινωνίες τολμούν να αλλάζουν. Σηματοδοτεί το πέρασμα σε μία εποχή ισότητας και κοινωνικής δικαιοσύνης. Δείχνει πως τα ισχυρά αναχρονιστικά στερεότυπα του παρελθόντος καταρρίπτονται, όπου υπάρχει βούληση για αλλαγή.

Για αυτό όλοι εμείς, οι ενεργοί πολίτες, οι γυναίκες, οι φορείς της Τοπικής Αυτοδιοίκησης, οφείλουμε να αποδείξουμε έμπρακτα ότι τολμούμε να διεκδικούμε ανοικτά τα δικαιώματά μας, ότι το πεδίο του δημόσιου διαλόγου και της συλλογικής εκπροσώπησης και της δράσης, είναι ανοικτό για όλους. 

Φίλες και φίλοι Σύνεδροι, όλοι μαζί εργαζόμαστε. Όλες και όλοι μαζί εργαζόμαστε για την ισότητα. Θέτουμε  στόχους, προσεγγίζουμε τα προβλήματα, προστατεύοντας την ίση μεταχείριση όλων των πολιτών ως θεμελιώδες δικαίωμα και βασική αρχή για τις σύγχρονες κοινωνίες, αλληλεγγύης και δικαιοσύνης. Διαδίδουμε με έργα και πράξεις τη σημαία της ισότητας, ως προϋπόθεση για την κοινωνική συνοχή και ανάπτυξη. Αναγνωρίζουμε τα προβλήματα των γυναικών που αγωνίζονται ακόμα σήμερα για ισότιμη πρόσβαση στην εργασία, στην πολιτική, στην κοινωνική καταξίωση. Είμαστε κοντά τους. Αποφασίζουμε με συναίσθηση των αναγκών τους και πορευόμαστε στη βελτίωση των υποδομών και των δεδομένων που κάνουν την ισότητα πράξη. 

Κλείνοντας, θα ήθελα φίλες και φίλοι, από την πλευρά μου να σας διαβεβαιώσω ότι εμείς στην Επιτροπή Ισότητας της ΚΕΔΚΕ εργαζόμαστε και θα συνεχίσουμε να εργαζόμαστε με όλες μας τις δυνάμεις για να προσεγγίσουμε τα προβλήματα που εμποδίζουν την ισότητα, να σταθούμε πλάι στις γυναίκες που ακόμα αγωνίζονται και ακόμα στερούνται. Να τις βοηθήσουμε με ουσιαστικές δράσεις να γκρεμίσουν τα τείχη που για πολλούς αιώνες τα αναχρονιστικά στερεότυπα και οι άκαιρες αντιλήψεις ύψωσαν. 

Σας βεβαιώνω πως ήμασταν και θα είμαστε δίπλα στις γυναίκες. Είμαστε και παραμένουμε αυστηρά απέναντι σε ότι εμποδίζει την ισότητα των δύο φύλων. 

Σας ευχαριστώ πολύ.

ΠΡΟΕΔΡΕΙΟ: Ευχαριστούμε. Να καλωσορίσουμε την κυρία Παπακώστα Κατερίνα, Βουλευτή της ΝΕΑΣ ΔΗΜΟΚΡΑΤΙΑΣ, που μας τιμά με την παρουσία της και να καλέσουμε την κυρία Ευαγγελία Σχοιναράκη – Ηλιάκη, Νομάρχη Ηρακλείου, μέλος του Δ.Σ. της ΕΝΑΕ και Πρόεδρο της Επιτροπής Κοινωνικής Πολιτικής και Ισότητας της ΕΝΑΕ. 

Ε. ΣΧΟΙΝΑΡΑΚΗ-ΗΛΙΑΚΗ: Κυρίες εκπρόσωποι στο εθνικό Κοινοβούλιο, καταρχήν σας ευχαριστούμε που μας τιμάτε με την παρουσία σας. Παραμένουν στην αίθουσα τρεις γυναίκες Βουλευτές. 


Αγαπητές και αγαπητοί συνάδελφοι στην Αυτοδιοίκηση Α΄ και Β΄ Βαθμού, αισθάνομαι ειλικρινά μεγάλη χαρά που συμμετέχω σε αυτήν την 3η Πανελλήνια Συνδιάσκεψη Αιρετών Γυναικών, ως ενεργός πολίτης που δραστηριοποιούμαι πλέον στον χώρο της Αυτοδιοίκησης. 


Ιδιαίτερα σημαντική είναι η συνδιάσκεψη αυτή. Χαίρομαι ιδιαίτερα, το έχω τονίσει πολλές φορές το γεγονός ότι η ΚΕΔΚΕ και η ΕΝΑΕ συνεργάζονται σε αυτό το τομέα και θα είναι σημαντικό και σε άλλους τομείς να γίνουν παράλληλα και συλλογικά βήματα, γιατί έτσι η αυτοδιοικητική διεκδικητική δυναμική θα έχει θετικότερα αποτελέσματα και τα θετικότερα αποτελέσματα στην Αυτοδιοίκηση, σημαίνει θετικότερες πολιτικές για τους πολίτες σε κάθε γωνιά της πατρίδας μας, όπως παράλληλα ιδιαίτερα σημαντική είναι και η περίοδος στην οποία διεξάγεται τούτη εδώ η Συνδιάσκεψη, γιατί είμαστε  γυναίκες που δραστηριοποιούμαστε στην Αυτοδιοίκηση, την Αυτοδιοίκηση που τούτο το διάστημα έχει ανοίξει διεκδικητικούς δυναμικούς αγώνες προκειμένου να πετύχει το θετικό βήμα στην μεταρρύθμιση, την αναβάθμιση και στην ενίσχυση και την στήριξη από την κεντρική εξουσία και εμείς ως γυναίκες σαφώς ενώνουμε τις  δυνάμεις μας με όλα εκείνα τα αυτοδιοικητικά σχήματα, αλλά και με τα κορυφαία αυτοδιοικητικά σχήματα ΕΝΑΕ και ΚΕΔΚΕ, για να μπορέσουμε να έχουμε θετικότερα αποτελέσματα σε αυτόν τον τομέα. 


Θεωρώ ότι η Αυτοδιοίκηση ως το επίπεδο εκείνο που βρίσκεται πιο κοντά στον πολίτη, παρέχει τη δυνατότητα πιο άμεσης εκπροσώπησης σε όλες εκείνες τις κοινωνικές δυνάμεις που θέλουν να αλλάξουν το συντηρητικό status quo και να οδηγήσουν την πολιτική διακυβέρνηση του τοπικού, περιφερειακού και εθνικού επιπέδου, σε προοδευτική κατεύθυνση. Σε αυτές τις κοινωνικές δυνάμεις, ανήκουν και οι γυναίκες. 

Ορθή και προοδευτική διακυβέρνηση, σημαίνει απελευθέρωση των δημιουργικών  δυνάμεων της κοινωνίας, αξιοποίηση των ιδιαίτερων δυνατοτήτων κάθε περιοχής. Πράγματι, το μεγάλο ζητούμενο στις πολιτικές ισότητας, είναι η απελευθέρωση των δυνάμεων του γυναικείου πληθυσμού, που είναι εγκλωβισμένες εξαιτίας του μεγάλου ελλείμματος συμμετοχής στην πολιτική, οικονομική και κοινωνική ζωή του τόπου. 

Τα στοιχεία που δείχνουν αυτό το έλλειμμα συμμετοχής σε βάρος των γυναικών, είναι γνωστά και δεν νομίζω ότι χρειάζεται να κάνω ιδιαίτερες αναφορές. Εξάλλου τα τόνισε ιδιαίτερα και η Πρόεδρος Ισότητας της ΚΕΔΚΕ, κυρία Ροκοφύλλου. 

Στην απασχόληση, ένα θέμα που ενδιαφέρει ιδιαίτερα την Συνδιάσκεψή μας, το ποσοστό γυναικείας απασχόλησης στη χώρα μας, κυμαίνεται στο 45%, όταν ο ευρωπαϊκός στόχος για το 2010 είναι το 60%.

Στην επιχειρηματικότητα, το άλλο μεγάλο θέμα ενδιαφέροντος της Συνδιάσκεψης, τα στοιχεία λένε ότι οι άντρες επιχειρηματίες είναι κατά 50 % περισσότεροι σε σχέση με τις γυναίκες. 

Κυρίες και κύριοι, η ισότιμη πρόσβαση και συμμετοχή της γυναίκας στην απασχόληση, την επιχειρηματικότητα, την πολιτική και τη διακυβέρνηση, είναι βεβαίως θέμα ποιότητας της δημοκρατίας μας. Θέμα ισότητας, ισονομίας, ισοπολιτείας και ισηγορίας. Πέρα όμως από αυτό, η ευρύτερη δυνατή συμμετοχή των γυναικών σε όλα τα επίπεδα της κοινωνικής δραστηριότητας, έχει πολύ ευεργετικά αποτελέσματα στον τρόπο που η κοινωνία, η οικονομία και η πολιτική αν θέλετε, λειτουργούν και αντιμετωπίζουν τις σύγχρονες προκλήσεις. 

Θα μπορούσε να ειπωθεί ότι η θηλυκή προσέγγιση στη διακυβέρνηση, το management, την επιχειρηματικότητα, σημαίνει να σκέφτεσαι και να πράττεις με δημιουργικότητα και φαντασία, με προσήλωση στους στόχους και τα αποτελέσματα, με επιμονή και υπομονή, με ευελιξία και προσαρμοστικότητα, με συνεργασία, με συμμετοχή, με συναίνεση. Μακριά από απόλυτες, κάθετες και αδιέξοδες αντιπαραθέσεις και αφορισμούς. 

Με αυτά τα χαρακτηριστικά μπορούμε θεωρώ να προσεγγίσουμε καλύτερα, καινοτόμα και περισσότερο ολοκληρωμένα τις μεγάλες προκλήσεις και τις ευκαιρίες της εποχής μας, αλλά όσο η γυναικεία συμμετοχή καταλαμβάνει ένα μικρό κομμάτι στους χώρους παραγωγής πολιτικής, έρευνας και καινοτομίας, στην εργασία και το επιχειρείν, τόσο η κοινωνία, η πολιτική, η οικονομία, δεν θα αξιοποιούν ένα τεράστιο δυναμικό, με συνέπεια να κατασπαταλώνται πολύτιμοι ανθρώπινοι και όχι μόνο πόροι, ενώ ταυτόχρονα οι γυναίκες θεωρούν ότι είναι αποκλεισμένες. 

Το θέμα λοιπόν είναι τι κάνουμε, με ποιες πολιτικές προσπαθούμε να εξαλείψουμε αυτές τις ανισότητες και να διαμορφώσουμε ένα νέο τοπίο ίσων ευκαιριών. 

Νομίζω ότι η Συνδιάσκεψη ορθώς εστιάζει σε θέματα απασχόλησης και επιχειρηματικότητας των γυναικών, καθώς επίσης και σε θέματα ισότητας σε τοπικό επίπεδο, αλλά βεβαίως και στο μεγάλο πρόβλημα της βίας κατά των γυναικών. Όπως επίσης και στο πιο κλασικό ζήτημα πλέον της συμμετοχής των γυναικών στις διαδικασίες λήψης αποφάσεων και στα κέντρα λήψης αποφάσεων, καλούμαστε να χαράξουμε, να προτείνουμε, αλλά και να εφαρμόσουμε πολιτικές και δράσεις που θα προάγουν τη θέση της γυναίκας και την ουσιαστική ισότητα των φύλων. 

Η Αυτοδιοίκηση οφείλει να είναι πρωτοπόρα στα θέματα αυτά. Μπορεί να κάνει πολλά υπό την προϋπόθεση ότι θα έχει σχέσεις καλής συνεργασίας και κατανόησης με το κεντρικό κράτος, για να βελτιώσει τη θέση των  γυναικών και να προάγει την ισότητα. Είναι κατανοητό, εγώ τουλάχιστον μέχρι τώρα ως Νομάρχης δεν έχω καταφέρει να υλοποιώ πολιτικές χωρίς χρηματοδοτικές υποστηρίξεις. Φαντάζομαι ότι αυτό δεν το έχει καταφέρει κανένας, δεν το έχει βρει κανένας. Αν δεν υπάρχει δηλαδή η στήριξη από την κεντρική εξουσία, είναι αδύνατο να υλοποιήσουμε θετικές πολιτικές για τους πολίτες σε κάθε γωνιά της χώρας. 

Για αυτό ακριβώς τον λόγο συμφωνώ απόλυτα και στηρίζω και ως Νομάρχης, τις δράσεις, τους διεκδικητικούς αγώνες της ΚΕΔΚΕ και της ΕΝΑΕ προς αυτήν την κατεύθυνση. 

Η Αυτοδιοίκηση ως εργοδότης πρότυπο, έχει την ευθύνη να προάγει και να εγγυάται την απασχόληση των γυναικών και την ποιότητα διοίκησης της υπηρεσίας της, κυρίως με μέτρα για την ισορροπία επαγγελματικής και οικογενειακής ζωής, γιατί αυτό είναι το μεγάλο  ζητούμενο και το μεγάλο πρόβλημα που αντιμετωπίζουν οι γυναίκες και την προώθηση γενικότερα πολιτικών που θα συμβάλλουν σε αυτό. 

Η Αυτοδιοίκηση με τον επικουρικό ρόλο της, αναλαμβάνει πρωτοβουλίες που υποστηρίζουν τις επιχειρηματικές δραστηριότητες των γυναικών και βελτιώνουν τις υποδομές που είναι σημαντικές για τη διαμόρφωση του νέου αυτού τοπίου που πρέπει να διαμορφωθεί. 

Το μεγάλο στοίχημα για την χώρα μας και για την Αυτοδιοίκηση, είναι πως πετυχαίνει να διαμορφώσει αυτό το νέο περιβάλλον και αυτό το νέο περιβάλλον δεν μπορεί να διαμορφωθεί αν όλοι οι αυτοδιοικητικοί θεσμοί Α΄ και Β΄ Βαθμού, δεν βάζουν στόχους, έτσι όπως περιέγραψε νωρίτερα η Άννα η Διαμαντοπούλου, να διαμορφώσουν δηλαδή το τοπίο αυτό, αλλά με συγκεκριμένο χρονοδιάγραμμα, γιατί όλοι στα προγράμματά μας τα προεκλογικά, αλλά αν θέλετε και στη συνέχεια, στα επιχειρησιακά σχέδια δράσης για την 4ετία, μπορεί να  βάζουμε τους στόχους, αλλά αν δεν βάζουμε τα βήματα υλοποίησης και το χρονοδιάγραμμα, τότε αυτά θα μένουν ως σημεία αναφοράς για επαναδιατύπωση στην επόμενη 4ετία. 

Η πρόσβαση στην πληροφόρηση είναι ένα άλλο σημαντικό κομμάτι όπου η Αυτοδιοίκηση μπορεί να παίξει έναν πολύ σημαντικό ρόλο. Η εκπαίδευση, κατάρτιση, επιμόρφωση των γυναικών, είναι επίσης ένα πεδίο στο οποίο μπορούν οι αυτοδιοικητικοί θεσμοί να προσφέρουν πολλά. Η αντιμετώπιση του ψηφιακού χάσματος είναι και θα είναι η μεγάλη πρόκληση της πολιτικής και των πολιτικών και του παρόντος και του άμεσου μέλλοντος. Γνωρίζουμε ότι η ψαλίδα του ψηφιακού αναλφαβητισμού μεταξύ της χώρας μας και των άλλων ευρωπαϊκών χωρών, είναι ήδη πολύ μεγάλη. Αντιμετωπίζουμε όμως και το εσωτερικό ψηφιακό χάσμα μεταξύ των Ελλήνων και των Ελληνίδων, που δημιουργεί νέες μορφές εργασιακής και κοινωνικής ανισότητας. 

Η Αυτοδιοίκηση Α΄ και Β΄ Βαθμού μπορεί να παίξει σημαντικό ρόλο αναπτύσσοντας καινοτόμες δράσεις για να βάλει τέρμα πια σε αυτή την ανισότητα και σε αυτό το ψηφιακό χάσμα που υπάρχει και βεβαίως η Αυτοδιοίκηση έχει ύψιστο καθήκον απέναντι στις απαράβατες αρχές και αξίες των θεμελιωδών δικαιωμάτων, της αξιοπρέπειας και της φυσικής και συναισθηματικής ακεραιότητας των ανθρώπων, να προστατεύει την κακοποιημένη γυναίκα όχι μόνο με υποδομές όπως είναι και οι ξενώνες των κακοποιημένων γυναικών, αλλά με φιλόδοξες πρωτοβουλίες πρόληψης, ενημέρωσης και πάνω από όλα υποστήριξης αυτών των γυναικών. 

Ωστόσο φίλες και φίλοι, όλες οι δράσεις που αναπτύσσουμε για να μην είναι αποσπασματικές, πρέπει να αναπτύσσονται ως μέρη ενός γενικότερου σχεδίου. Θεωρώ πως επιβάλλεται πλέον να καταρτίσουμε ο κάθε αυτοδιοικητικός φορέας πρωτοβάθμιος και δευτεροβάθμιος, ένα πρόγραμμα δράσης για την ισότητα στο οποίο να καθορίζονται οι στόχοι και οι προτεραιότητες, οι ενέργειες, τα μέσα και οι πόροι που θα χρησιμοποιηθούν για την επίτευξη των στόχων, μα πάνω από όλα το χρονοδιάγραμμα. 

Για αυτό θεωρώ πολύ σημαντικό για τους ελληνικούς αυτοδιοικητικούς φορείς να υπογράψουν όσοι δεν έχουν υπογράψει, τον Ευρωπαϊκό Χάρτη για την Ισότητα των Φύλων στις τοπικές κοινωνίες. Ο Χάρτης καλεί τις υπογράφουσες Αρχές να καταρτίσουν ένα τέτοιο πρόγραμμα δράσης μετά από ευρεία διαβούλευση, να το δημοσιοποιήσουν και βεβαίως να το αξιολογήσουν με ένα κατάλληλο σύστημα αξιολόγησης, για να καταρτίσουν στη συνέχεια ένα νέο επικαιροποιημένο πρόγραμμα δράσης για την επόμενη περίοδο, αλλά να υπάρχει και ένας απολογισμός σε  σχέση με την υλοποίησή του και εδώ είναι το μεγάλο ζητούμενο: τι κάνουμε εμείς φεύγοντας μετά τη συνδιάσκεψη και πως ερχόμαστε στην επόμενη συνδιάσκεψη για να κάνουμε έναν απολογισμό κατά πόσο όλα όσα συναποφασίσαμε έχουν γίνει πράξεις σε κάθε αυτοδιοικητικό αποκεντρωμένο φορέα. 

Ένα δεύτερο σημείο που θέλω να τονίσω, είναι η ανάγκη δικτύωσης, διάδοσης και ανταλλαγής όλων των καλών πρακτικών σε θέματα ισότητας και άλλων πολιτικών που εφαρμόζονται από την Αυτοδιοίκηση στη χώρα μας. 


Νομίζω πως πρέπει να δημιουργήσουμε ένα δίκτυο Παρατηρητήριο, όπου η κάθε αυτοδιοικητική Αρχή που θεωρεί ότι εφαρμόζει μία καλή και αποτελεσματική πρακτική σε θέματα ισότητας ή και ευρύτερα άλλα θέματα κοινωνικής πολιτικής και που ενδεχομένως μπορεί να χρησιμεύσει ως πρότυπο και ως παράδειγμα βέλτιστης πρακτικής και για τους άλλους αυτοδιοικητικούς φορείς, θα μπορεί να την κοινοποιεί, να τη συζητά και να ανταλλάσσεται έτσι πολύτιμη εμπειρία και να συσσωρεύεται κοινωνική γνώση. Είναι ο ρόλος των Επιτροπών Ισότητας και Κοινωνικών Θεμάτων που έχουμε  εμείς στην Ένωση Νομαρχιακών Αυτοδιοικήσεων Ελλάδας και της Επιτροπής Ισότητας στην ΚΕΔΚΕ και βεβαίως του συνόλου των Δ.Σ. ΚΕΔΚΕ και ΕΝΑΕ, για το πώς ακριβώς λειτουργούμε προς αυτήν την κατεύθυνση και αναδεικνύουμε μέσω των δύο αυτών κεντρικών φορέων τέτοιες πρακτικές από όλη την Ελλάδα. 


Η ισότητα των φύλων κυρίες και κύριοι συνάδελφοι, είναι θεμελιώδες πολιτικό και κοινωνικό δικαίωμα και δεν πρέπει να μας ξεγελά η τυπική και νομική αναγνώρισή του γιατί δεν φτάνει. Οι ανισότητες είναι υπαρκτές και μεγάλες σε όλους τους τομείς της ζωής. Με πολιτική βούληση, καθημερινή εγρήγορση και δράση, μπορούμε να συμβάλλουμε στο να πάρουν τα όνειρα μορφή, να γίνουν οι λέξεις πράξει και η ισότητα να περάσει στο συλλογικό DNA μας. 


Η Αυτοδιοίκηση με αρμοδιότητες αναπτυξιακές και δυνατότητες πολιτικής και κοινωνικής παρέμβασης, είναι θεσμός σχετικά πρόσφατος – μιλώ για τη Δευτεροβάθμια στη χώρα μας – με σοβαρά ζητήματα αναντιστοιχίας αρμοδιοτήτων και αποκέντρωσης πόρων από το κεντρικό κράτος και αυτό είναι το μεγάλο ζητούμενο. Μεγάλο ζητούμενο, λαμπρό πεδίο διεκδίκησης και αντιπαράθεσης βέβαια τώρα των Υπουργείων και της κεντρικής εξουσίας με την ΚΕΔΚΕ και την ΕΝΑΕ, όμως παράλληλα η Αυτοδιοίκηση έχει δημιουργήσει με την δυναμική των ανθρώπων που την στελεχώνουν προσδοκίες στους πολίτες αντιστρόφως ανάλογες των θεσμικών και οικονομικών δυνατοτήτων της. Για αυτό ακριβώς, αν θέλετε, προσδοκίες αντιστρόφως ανάλογες και με αυτές από όσα λέγονται από το κεντρικό κράτος γιατί φαίνεται πολλές φορές και ακούγεται κατά κόρον ιδιαίτερα τελευταία ότι ήρθε η ώρα της περιφέρειας και το 80% από το Εθνικό Στρατηγικό Πλαίσιο Αναφοράς, δηλαδή το Δ΄ Κοινοτικό Πλαίσιο Στήριξης, θα αξιοποιηθεί από τους περιφερειακούς αυτοδιοικητικούς θεσμούς. Ομολογώ όμως ότι μέχρι σήμερα δεν έχουν γίνει τέτοια βήματα και εμείς περιμένουμε να γίνει πράξει γιατί οι προσδοκίες που έχουν αφήσει στην κοινωνία είναι πάρα πολλές και σαφώς το βάρος δεν μπορεί να το σηκώσει η Αυτοδιοίκηση χωρίς τη χρηματοδοτική υποστήριξη από την κυβέρνηση. 


Είμαστε επομένως σε ένα τοπίο όχι απλώς νέο, αλλά υπό διαμόρφωση, με τεράστιες δυνατότητες  συμμετοχής και σύνθεσης των κοινωνικών δυνάμεων. Οι ευθύνες των αιρετών είναι αυξημένες και οι απαντήσεις που δίνουν καθημερινά και θα δώσουν στο μέλλον, θα καθορίσουν το τοπίο της Αυτοδιοίκησης και κατά συνέπεια την ποιότητα της δημοκρατίας και της κοινής μας ζωής. 


Ιδού πεδίο δόξης λαμπρό λοιπόν, για τους πολιτικούς του παρόντος και του μέλλοντος και εμείς που υπηρετούμε σήμερα την Τοπική Αυτοδιοίκηση, έχουμε διπλή ευθύνη και πολλαπλάσια δουλειά στη διαμόρφωση του νέου τοπίου της Τοπικής Αυτοδιοίκησης. 


Είμαστε εμείς που αν και λιγότερες ποσοτικά από τους άντρες αιρετούς, εκπροσωπούμε και προσωποποιούμε το μισό του πληθυσμού και τις προσδοκίες του. Διεκδικούμε για τις τοπικές κοινωνίες, προτείνουμε για την ανάπτυξή τους. Παράγουμε και προάγουμε το κοινό καλό. Αξιοποιούμε και αναδεικνύουμε τις δυνατότητες των πολιτών και βεβαίως των τόπων μας. Προωθούμε με τις προσωπικές εμπειρίες και την πίστη στις δυνατότητες που έχει και η γυναίκα που υπηρετεί στην Αυτοδιοίκηση και υλοποιούμε στην πράξη τις πολιτικές ισότητας, στη «μικρή ή τη μεγάλη αυλή», που με την ψήφο των πολιτών ορίζουμε. 


Είναι μεγάλη η ευθύνη και η πρόκληση. Έχουμε όμως αποδείξει ότι όταν θέλουμε, μπορούμε. Η 3η Συνδιάσκεψη Αιρετών Γυναικών δίνει την ευκαιρία να πάμε με δυνατά βήματα μπροστά την Αυτοδιοίκηση και τις πολιτικές ισότητας των φύλων μέσα από τη συνεργασία και την αλληλοενημέρωση. Ταυτόχρονα, δίνει την ευκαιρία στις Επιτροπές της Ένωσης Νομαρχιακών Αυτοδιοικήσεων και της ΚΕΔΚΕ, αλλά και στα Διοικητικά Συμβούλια στο σύνολό τους, να αφουγκραστούν τους προβληματισμούς τους δικούς σας που έρχονται από την πράξη αν θέλετε και από κάθε γωνιά της χώρας και να τις μετουσιώσουν σε διεκδικητική δύναμη για να μπορέσουμε να πετύχουμε τον στόχο του να πάρει η Αυτοδιοίκηση τη δική της τη θέση.


Ας μη τη χάσουμε λοιπόν αυτήν την ευκαιρία. Καλό διήμερο. 

(αλλαγή κασέτας)

ΠΡΟΕΔΡΕΙΟ: …η κυρία Κατερίνα Παπακώστα, Βουλευτής της ΝΕΑΣ ΔΗΜΟΚΡΑΤΙΑΣ και η κυρία Σούλα Ευθυμίου, Γενική Γραμματέας του Τομέα Ισότητας του ΠΑΣΟΚ.


Ευτυχώς έχουμε αρκετό χρόνο. Θέλω από εσάς όσο θα κάνει μία σύντομη παρέμβαση η κυρία Παπακώστα, όποιες θέλετε να μιλήσετε, να κάνετε μια παρέμβαση, κάποια ερώτηση, να φέρετε κάποιο σημείωμα εδώ πέρα ώστε να μπορούμε να σας δώσουμε τον λόγο. Μην ανησυχείτε, υπάρχει χρόνος για όλους και όλες και όλοι θα ακουστούμε. 


Η κυρία Παπακώστα.

Κ. ΠΑΠΑΚΩΣΤΑ: Να σας ευχαριστήσω θερμά για την πρόσκληση που μου απευθύνατε σήμερα σε αυτήν την Πανελλήνια Συνδιάσκεψη Αιρετών Γυναικών και να πω ότι είναι ιδιαίτερη η χαρά και η τιμή που τόσες γυναίκες, αιρετές γυναίκες, από όλους τους Βαθμούς Αυτοδιοίκησης, σήμερα κουβεντιάζουμε για θέματα εξαιρετικά κρίσιμα τόσο για την ίδια την Αυτοδιοίκηση, όσο βεβαίως και για τις πολιτικές οι οποίες έχουν να κάνουν με την ισότητα ανάμεσα σε πολίτες, άντρες και γυναίκες, που έχουν ή πρέπει να έχουν τα ίδια δικαιώματα και τις ίδιες υποχρεώσεις, αλλά και τις ίδιες ευκαιρίες. 


Σήμερα λοιπόν ήρθα εδώ, εκτός ως Βουλευτής της Β’  Εκλογικής Περιφέρειας της Αθήνας, κυρίως με την ιδιότητα της Γραμματέως των Γυναικείων Θεμάτων των Γυναικείων Οργανώσεων της ΝΕΑΣ ΔΗΜΟΚΡΑΤΙΑΣ. 


Θέλω να σας μεταφέρω την χαρά και την ικανοποίηση, αλλά και τον χαιρετισμό του Πρωθυπουργού μας, του Κώστα του Καραμανλή, ο οποίος παρά τη δύσκολη μάχη που δώσαμε με επιτυχία και με ένα αρραγές εθνικό μέτωπο που τιμά το σύνολο του πολιτικού κόσμου και το καλό αποτέλεσμα που φέραμε ως αποτέλεσμα της πολιτικής που ο Πρωθυπουργός χθες περιέγραψε με δύο φράσεις «μαζί το πιστέψαμε, μαζί το παλέψαμε» και νομίζω ότι αυτό πρέπει να είναι το μήνυμα για μία καινούργια περίοδο στον πολιτικό μας πολιτισμό, παρά ταύτα η σκέψη και ο νους είναι στραμμένος ακριβώς στο μεγαλύτερο κομμάτι της κοινωνίας, που αποτελείται από γυναίκες, από εμάς. 


Αγαπητές φίλες και ελάχιστοι αλλά δραστήριοι φίλοι, ελάχιστη δραστήρια μειοψηφία οι άντρες σήμερα εδώ, πρέπει να σας πω ότι αισθάνομαι διπλή χαρά που βρίσκομαι κοντά  σας αυτό το μεσημέρι γιατί πρέπει να σας πω για όσες δεν το γνωρίζετε, άλλες το ξέρουν, άλλες δεν το γνωρίζουν, στο κόμμα μου πάντως το γνωρίζουν όλες οι γυναίκες, προέρχομαι από τον χώρο της Αυτοδιοίκησης γιατί το ’90 είχα κατέβει ως υποψήφια Δήμαρχος και ήμουν η μικρότερη υποψήφια Δήμαρχος  σε όλη τη χώρα, στη Δυτική Αθήνα. 


Άρα λοιπόν, γνωρίζω από μέσα και όχι θεωρητικά ποια είναι τα θέματα που απασχολούν διαχρονικά την Αυτοδιοίκηση, ως πυλώνα αποκέντρωσης εξουσίας και ως μιας εξουσίας που βρίσκεται πιο κοντά στον πολίτη, πιο κοντά στο πρόβλημα και κατά συνέπεια, με βάση την αρχή της επικουρικότητας που ισχύει και στην Ευρωπαϊκή Ένωση, είναι πιο κοντά στον πολίτη και πρέπει να δίνει και δίνει λύσεις στα καθημερινά του προβλήματα πιο άμεσα και πιο ουσιαστικά. 


Επειδή πιστεύουμε πάρα πολύ στον ρόλο της Αυτοδιοίκησης, πιστεύουμε ότι αυτός πρέπει να ενισχύεται συνέχεια και παραπάνω, συνέχεια και περαιτέρω, με συγκεκριμένες, στοχευμένες πολιτικές, οι οποίες στοχευμένες πολιτικές πρέπει να έχουν ως σημείο αναφοράς τους τα κενά, τα ελλείμματα, τις  αδυναμίες, οι οποίες βεβαίως και είναι υπαρκτές, γιατί μιλούμε για μία κοινωνία η οποία είναι ζωντανή, είναι μία Αυτοδιοίκηση η οποία διαρκώς εξελίσσεται, πηγαίνουμε και οσονούπω η κυβέρνηση θα εξαγγείλει τη νέα διοικητική μεταρρύθμιση, η οποία θα συζητηθεί με τους φορείς της Αυτοδιοίκησης γιατί χωρίς αυτούς δεν μπορούμε να υλοποιήσουμε καμία στρατηγική και καμία πολιτική η οποία να οδηγείται προς ένα πιο σύγχρονο, πιο ευέλικτο μοντέλο διοίκησης, αλλά και μια πιο σύγχρονη, πιο ισχυρή και πιο εύρωστη Αυτοδιοίκηση και βέβαια πρέπει να σας πω ότι στο πλαίσιο αυτής της οργάνωσης του κράτους, ενός σύγχρονου ευρωπαϊκού κράτους, κανείς δεν πρέπει να παραγνωρίζει τη σημασία των πολιτικών που έχουν να κάνουν με την εναρμόνιση, με την συμφιλίωση της οικογενειακής ζωής, με την επαγγελματική ζωή των  γυναικών και βεβαίως την εναρμόνιση αυτή και μέσα από τα κέντρα λήψης των αποφάσεων όλων των βαθμίδων και στο χώρο της Αυτοδιοίκησης, αλλά και στο χώρο της κεντρικής πολιτικής σκηνής. 


Πρέπει να σας πω ότι εδώ βεβαίως έχουν γίνει αρκετά βήματα. Τα ξέρετε, τα γνωρίζετε, αλλά έχουν να γίνουν πολλά περισσότερα ακόμα και έχουν να γίνουν πολλά περισσότερα ακόμα όχι γιατί αν θέλετε, αυτό έχει να κάνει με μια διάθεση, ενός ζήλου, των κυβερνήσεων που κυβερνούν τον τόπο να νομοθετούν και να φαίνονται καλές ως προς τις γυναίκες, ως προς το γυναικείο πληθυσμό της χώρας, αλλά γιατί είναι ανάγκη. Έχουμε μείνει πάρα πολύ πίσω ως χώρα σε σχέση με τις πολιτικές που συμφιλιώνουν την επαγγελματική ζωή της γυναίκας, με την οικογενειακή της ζωή και με την παρουσία της στην πολιτική σε όλες της τις βαθμίδες. 


Αυτό γιατί συμβαίνει αγαπητές φίλες; Συμβαίνει διότι ότι και αν λέμε για πολιτικές που κατευθύνονται στις γυναίκες, το πρώτο και κυρίαρχο θέμα που έχουμε να αντιπαλέψουμε, βεβαίως είμαστε σε καλύτερη μοίρα τώρα, είναι οι αντιλήψεις οι οποίες επικρατούν. Εκείνο που πρέπει να σπάσει για να μπορέσουμε επιτέλους οι γυναίκες ως πολίτες, όπως κατοχυρώνεται στο  Σύνταγμα της χώρας μας, ότι έχουμε ίσα δικαιώματα και ίσες υποχρεώσεις και ίσες ευκαιρίες συμμετοχής σε όλες τις δράσεις, είτε είναι πολιτικές, είτε είναι κοινωνικές, είτε είναι οικονομικές, τις όποιες δράσεις τις δημιουργικές μίας σύγχρονης κοινωνίας, εκεί πρέπει να σας πω ότι πρέπει να σπάσουμε και έχει σπάσει σε ένα μεγάλο βαθμό, αλλά σε απόλυτο βαθμό και αυτός είναι ο πρώτος στόχος, τις αντιλήψεις οι οποίες θέλουν τις γυναίκες κυρίως σε δεύτερους ρόλους ή πολλές φορές και σε ρόλους επικουρικούς. 


Συνηθίζω να λέω ως Γραμματέας των Γυναικείων Οργανώσεων της ΝΕΑΣ ΔΗΜΟΚΡΑΤΙΑΣ, ότι οι αντιλήψεις αυτές ξεπερνιούνται σιγά-σιγά και βοηθούμε σε αυτό εμείς οι ίδιες οι γυναίκες, στηρίζοντας αυτές τις πολιτικές και στηρίζοντας τους ικανούς ανθρώπους, άρα τις ικανές γυναίκες, οι οποίες δεν πρέπει να αποκλείονται από πουθενά λόγω του φύλου τους, αλλά να μην γίνεται και χαριστική ρύθμιση υπέρ του φύλου τους. Ο στόχος μας είναι να μάθουμε να μην αποκλείονται οι γυναίκες οι ικανές λόγω του φύλου τους και αυτό παλεύουμε.


Πρέπει λοιπόν να πω ότι ξεπερνιούνται αυτές οι αντιλήψεις από την εποχή, αφού όταν μιλάει η κυβέρνηση και η σημερινή και οι κυβερνήσεις οι χθεσινές, για ανάπτυξη, δεν μπορούμε να αφήνουμε στο περιθώριο πολύτιμους ανθρώπινους πόρους που είναι οι γυναίκες. 


Ως εκ τούτου, είτε θέλουν είτε δεν θέλουν, οι γυναίκες είναι πολύτιμοι ανθρώπινοι πόροι και οφείλουν να τους αξιοποιήσουν και εμείς οφείλουμε αυτό να το αξιοποιήσουμε, για να μην σας πω να το εκμεταλλευτούμε διότι δεν ταιριάζει στην προκειμένη περίπτωση, ώστε πράγματι να πετύχουμε τις στοχεύσεις. 


Πρέπει να σας πω ότι στο πλαίσιο αυτό έχουμε δύο-τρεις σημαντικές θεσμικές πρωτοβουλίες. Στο θεσμικό μας οπλοστάσιο για την ισότητα των γυναικών, βάλαμε και έχω την τιμή να το πω, μαζί με τις συναδέλφους μου από την κοινοβουλευτική ομάδα της ΝΕΑΣ ΔΗΜΟΚΡΑΤΙΑΣ, στο θεσμικό οπλοστάσιο της χώρας, τον νόμο  για την ενδοοικογενειακή βία. Ψηφίσαμε τη συμμετοχή των γυναικών σε ποσοστό ένα τρίτο σε όλα τα ψηφοδέλτια στο νέο Κώδικα για την Αυτοδιοίκηση, για την συμμετοχή στα ψηφοδέλτια για τις νομαρχιακές και εθνικές εκλογές.

Βέβαια, όσον αφορά τώρα το Εθνικό Στρατηγικό Πλαίσιο Αναφοράς, που έγινε πολύς λόγος, πρέπει να σας πω ότι είναι πολύ σημαντικό και πρέπει να το πω αυτό, ότι το 80% των κοινοτικών πόρων από το Εθνικό Στρατηγικό Πλαίσιο Αναφοράς για την περίοδο 2007-2013, ρυθμίζει τις οικονομικές υποχρεώσεις των Οργανισμών Τοπικής Αυτοδιοίκησης έναντι του ελληνικού Δημοσίου καταρχάς και διοχετεύεται το 80% των πόρων του ΕΣΠΑ στην Αυτοδιοίκηση, γιατί έτσι πρέπει και γιατί έτσι πρέπει να προχωρήσουμε. 


Πρέπει δε να σας πω κλείνοντας, ότι από εσάς εξαρτάται, από τα συμπεράσματα και τις αποφάσεις που θα πάρετε, να εφαρμόσουμε αυτό που ονομάζεται στρατηγική της Λισσαβόνας και αυτό που πάρα πολλά χρόνια λέγεται ως gender main streaming, η δεσπόζουσα θέση δηλαδή, όσον αφορά το φύλο, που υπάρχει στην Ευρώπη και που έχει υλοποιηθεί με μία σειρά από πολιτικές φιλικές προς την οικογένεια και προς τη γυναίκα. Οι αποφάσεις σας νομίζω θα είναι πολύ σημαντικές γιατί θα συμβάλλουν δίνοντάς μας αυτές τις αποφάσεις, στο να υλοποιήσουμε ακόμα μεγαλύτερες παρεμβάσεις και ακόμα περισσότερες στοχευμένες πολιτικές, οι οποίες πραγματικά να υλοποιούν στην πράξη αυτή την αναγκαιότητα που έχουμε ως κοινωνία σήμερα, διότι θέλω να σας πω ότι ποτέ μην αισθανθείτε ενοχές, γιατί πολλά χρόνια οι γυναίκες διακατέχονταν από ενοχές, για τη συζήτηση που πολλές φορές γίνεται «Μα πού θα αφήσεις την οικογένεια για να πας για καριέρα, μα πού θα αφήσεις το σπίτι για να γίνεις Δημοτικός, Νομαρχιακός Σύμβουλος, Δήμαρχος ή Νομάρχης, μα πού θα αφήσεις τα παιδιά σου για να γίνεις Βουλευτής, Υπουργός, Πρωθυπουργός». 


Λοιπόν, το θέμα είναι το εξής: πλέον τα ζητήματα στην σύγχρονη κοινωνία, άρα και στην πατρίδα μας, τα οποία απασχολούν τις γυναίκες, δεν είναι αμιγώς γυναικεία ζητήματα. Είναι κοινωνικά ζητήματα. Ότι θίγει την γυναίκα, ότι θίγει την οικογένεια, ότι θίγει την οικογένεια που είναι ο πυρήνας της κοινωνίας θίγει την κοινωνία, άρα ότι αφορά τη γυναίκα είναι κοινωνικό θέμα και πραγματικά ως τέτοιο πρέπει να το αντιμετωπίσουμε και ως τέτοιες είναι οι δράσεις και παρεμβάσεις τις οποίες κάνουμε υπέρ των γυναικών  για να συμφιλιώσουμε στην πράξη τη μητρότητα με την εργασία, για να συμφιλιώσουμε στην πράξη την προσπάθεια που κάνει η γυναίκα να μπει δυναμικά και μπαίνει δυναμικά στην Αυτοδιοίκηση, στην κεντρική πολιτική σκηνή, στην οικονομική ζωή του τόπου, σε όλες τις δράσεις και σε όλες τις παρεμβάσεις που πρέπει να έχει ένας ενεργός πολίτης. 


Τέλος, δεν μασάμε – να μου επιτρέψετε την έκφραση – και δεν μας παραμυθιάζει αυτό που λέγεται συνήθως κάθε φορά στη Γιορτή της Γυναίκας για «το μισό του ουρανού». Αυτά είναι αν θέλετε, για μιας μέρας χρήση. Σημασία έχει κάθε μέρα να παλεύουμε όλες μαζί και εδώ δεν νομίζω ότι διαφωνεί καμία ότι πρέπει να κινητροδοτούμε και τα κόμματά μας, τα οποία πολλές φορές αν θέλετε, δεν έχουν και τη διάθεση και τη δυνατότητα να βλέπουν πολλές γυναίκες πέραν του επικοινωνιακού του πράγματος, σε καίριες θέσεις λήψης των αποφάσεων, ακριβώς επειδή υπάρχει δυστυχώς ακόμα στον τόπο μας αυτό το στερεότυπο. 


Εμείς λοιπόν που είμαστε στην πρώτη γραμμή, έχουμε την υποχρέωση να κινητροδοτούμε, να παροτρύνουμε, να πιέζουμε και να στοχεύουμε ψηλά, διότι αυτή η κοινωνία μας έχει ανάγκη όλες και όλους. Αν λοιπόν δεν συνλειτουργήσουμε όλοι και όλες μαζί έτσι όπως μπορούμε, αξιοποιώντας όλες τις δυνατότητες και όλες τις ευκαιρίες, τότε αυτό θα κάνει κακό στον τόπο, τότε αυτό θα κάνει κακό στην κοινωνία, τότε αυτό θα βλάψει την οικογένεια και ατομικά τον καθένα και την κάθε μια από εσάς και από εμάς. 


Σας εύχομαι καλή επιτυχία και θα ήθελα τα συμπεράσματα αυτής της Συνδιάσκεψης, θα παρακαλούσα πάρα πολύ να μας τα στείλετε γιατί νομίζω ότι θα αντλήσουμε χρήσιμη γνώση για να μπορέσουμε να προχωρήσουμε ακόμα περισσότερο, πιο αποτελεσματικά και πιο ουσιαστικά στον κοινό στόχο. 


Καλή επιτυχία. 

ΠΡΟΕΔΡΕΙΟ: Ευχαριστούμε την κυρία Παπακώστα. Τον λόγο λοιπόν έχουν οι αιρετές στην Τοπική Αυτοδιοίκηση. 


Θέλω να καλέσω στο βήμα την κυρία Παυλίδου Μαρία, Αντιδήμαρχο στο Δήμο Καλαμαριάς Θεσσαλονίκης και μέλος της Επιτροπής Ισότητας της ΚΕΔΚΕ. 

Μ. ΠΑΥΛΙΔΟΥ: Εκλεκτό Προεδρείο, αγαπητές συναδέλφισσες, γυναίκες που πραγματικά αποτελούμε τη δύναμη του κόσμου. 


Το θέμα που διαπραγματευτήκαμε στην πρώτη ενότητα, αποτελεί βαρόμετρο δημοκρατίας όχι μόνο μιας κοινωνίας και ενός Δήμου, αλλά και ολόκληρης της χώρας γενικότερα. Είναι κοινός τόπος ότι η Τοπική Αυτοδιοίκηση είναι η πλησιέστερη στον πολίτη μορφή εξουσίας και ως εκ τούτου είναι απαραίτητη η συμμετοχή των γυναικών σε αυτή, γιατί κάνει την εξουσία πιο προσιτή, την εκπροσώπηση πιο φιλική, την Τοπική Αυτοδιοίκηση πιο ανθρώπινη και πιο αντιπροσωπευτική και άρα πιο δημοκρατική και αυτό γιατί οι γυναίκες είναι  φορείς ιδεών και αξιών που εναρμονίζονται περισσότερο με τις σημερινές συνθήκες ζωής. 


Είναι γεγονός ότι παρά τους πολύχρονους αγώνες, τις θυσίες, τις διεκδικήσεις, αλλά και τις κατακτήσεις του γυναικείου κινήματος, φτάσαμε στην αρχή της 3ης χιλιετίας με ένα μεγάλο έλλειμμα δημοκρατίας, αφού το μισό και πλέον του πληθυσμού, οι γυναίκες, εξακολουθούν να απουσιάζουν ή να υποαντιπροσωπεύονται στη Βουλή, στην κυβέρνηση, στην Αυτοδιοίκηση. 


Παρά τον Ν.2019/2001, τον οποίο μνημόνευσε προηγούμενα η εκλεκτή γυναίκας μας στο Κοινοβούλιο, εντούτοις υπάρχουν καταστρατηγήσεις των ίδιων των νόμων. Ξέρετε, πάρα πολλά φορές είναι κοινός ο λόγος μας ότι οι νόμοι γίνονται δυστυχώς για να καταστρατηγούνται και αυτός ο νόμος έγινε από γυναίκα και αφορούσε την Τοπική Αυτοδιοίκηση. 


Μα δεν είναι μόνο η Τοπική Αυτοδιοίκηση. Δείτε πόσα Διοικητικά Συμβούλια, πόσες θέσεις απαρτίζονται, χιλιάδες θέσεις, στις οποίες δεν συμμετέχει ή συμμετέχει σχεδόν κάποια γυναίκα από εμάς. 


Δεν  μπορεί λοιπόν να συνεχίζει να αντιπροσωπεύει ο αντρικός λόγος την παγκόσμια αλήθεια. Αυτό το πιστεύω γιατί ήμουν νια και γέρασα και το λέω, γιατί το χρωστάμε πια οι γυναίκες στις κόρες μας, στις θυγατέρες μας, ούτε έχουμε το δικαίωμα να στερούμε από τον πολιτισμό και την πολιτική το 50% από τις πιο ζωντανές δυνάμεις του τόπου μας. 


Η ίση συμμετοχή των γυναικών στην πολιτική και στα κέντρα λήψης των αποφάσεων, δεν είναι μόνο βασικό αίτημα κοινωνικής δικαιοσύνης και ανθρώπινων δικαιωμάτων. Σημαίνει και ποιοτική αλλαγή της πολιτικής, αφού εμπλουτίζει, ενσωματώνει και προωθεί θέματα που απασχολούν το άλλο μισό του πληθυσμού. Με λίγα λόγια συμβάλλει στην βελτίωση της πολιτικής κουλτούρας και αυτό γιατί η γυναίκα δείχνει μεγάλη ευαισθησία για τα κοινωνικά θέματα, έχει περίσσευμα θάρρους και λεβεντιάς, το πιστεύω, για κριτική και αυτοκριτική, ευέλικτη και σύγχρονη σκέψη και επιπλέον διακατέχεται περισσότερο από διάθεση προσφοράς και λιγότερο από εξουσιολαγνεία. 


Τα σύγχρονα μεγάλα προβλήματα για την οικολογική ισορροπία, την ανεργία, την φτώχεια, τα ναρκωτικά, την απομόνωση των ανθρώπων, απαιτούν λύσεις και αποφάσεις με αυξημένη ευαισθησία και ανθρωπιά, στις οποίες η συμμετοχή των γυναικών μπορεί να δώσει πράγματι άλλη διάσταση. 


Επιπλέον, η παρουσία μας στο πολιτικό προσκήνιο βοηθά στην ανάπτυξη συλλογικής συνείδησης και υπευθυνότητας των δύο φύλων. Εξασφαλίζει λειτουργίες χωρίς αυταρχισμό, με ευαισθησία, με προτεραιότητα στην κοινωνική αλληλεγγύη και εδραιώνει την αντίληψη ότι η πολιτική είναι κοινή υποχρέωση και δικαίωμα. 


Για αυτό είναι σημαντικό όλες μαζί να εντείνουμε τις προσπάθειές μας για να υπερνικήσουμε τις αντιστάσεις και να σπάσουμε το κλειστό κύκλωμα εξουσίας των ανδρών, γιατί δεν είμαστε ικανοποιημένες όταν βλέπουμε κάποιες γυναίκες στα σημαντικότερα  βάθρα της δημοκρατίας, στους τρεις πυλώνες της δημοκρατίας που είναι η Τοπική Αυτοδιοίκηση, ο συνδικαλισμός και το Κοινοβούλιο και οι περισσότερες από αυτές τις γυναίκες μετήλθαν μεθόδους ανδροπρεπείς για να ανέβουν τα σκαλιά και πάρα πολύ συχνά λέω να μην γίνουμε εμείς καλομαρία, το λέω στην κατακλείδα του βίου μου, γιατί με το θέμα των γυναικών ασχολούμαι από φοιτήτρια, από το ’67 και από το ’74 ως δικηγόρος. Λέω να μην επιτρέψουμε  σε καμία από τις γυναίκες να μας χρησιμοποιήσει ως καλομαρία, να ανέβει στο πλατύσκαλο και στη συνέχεια να  δώσει μία τη σκάλα μην τύχη και ανέβει καμία άλλη από τις γυναίκες. Προσέξτε το αυτό. Να ανεβάσουμε σε αυτά τα κέντρα  γυναίκες που έχουν ένα  γυναικείο πολιτισμό, που έχουν ψυχή.


Για να πετύχουμε, χρειαζόμαστε αυτοπεποίθηση, ενίσχυση της αλληλεγγύης και κοινή δράση. Η Τοπική Αυτοδιοίκηση είναι ένα σχολείο πολιτικοποίησης, το πιστεύω. Είναι ένα μεγάλο βήμα για τις γυναίκες. Προσφέρει μεγάλες για ενεργοποίηση και δίνει τη δυνατότητα στη γυναίκα να αποδείξει την αποτελεσματικότητά της και την υπευθυνότητά της σε κάθε τι που αναλαμβάνει. 


Άλλωστε, αγαπητές φίλες, αναμνημισκόμενοι αυτά τα οποία διαβάσαμε από τα γυμνασιακά μας χρόνια, σας παραπέμπω στον Αριστοφάνη, 2.500 χρόνια πριν, ο οποίος στις Εκκλησιάζουσες έλεγε: «Σε αυτές λοιπόν άνδρες, να παραδώσουμε την πόλη, χωρίς πολλές κουβέντες και χωρίς να ρωτάμε τι πρόκειται να κάνουν, αλλά να τις αφήσουμε μονάχα να κυβερνούν.»


Αυτή η έκκληση λοιπόν αγαπητές φίλες, ας ενεργοποιηθεί και σήμερα, με αποδέκτες όλες μας, ολόκληρο το γυναικείο πληθυσμό, γιατί ο τόπος μας, πιστέψτε με, έχει ανάγκη την όσο το δυνατόν μεγαλύτερη συμμετοχή των γυναικών στα κοινά. 


Σας ευχαριστώ. 

ΠΡΟΕΔΡΕΙΟ: Πριν δώσω τον λόγο στην κυρία Νανοπούλου, που είναι Αντιπρόεδρος της Επιτροπής Ισότητας και επικεφαλής της αντιπολίτευσης στο Δήμο Κοζάνης, θέλω να σας πω ότι καλό είναι να βάλουμε έναν χρόνο. Νομίζω από τρία λεπτά. Έχουμε 15 ομιλήτριες που θέλουν να μιλήσουν, από τρία λεπτά η κάθε μία θα ήταν καλό. 


Η κυρία Νανοπούλου.

Α. ΝΑΝΟΠΟΥΛΟΥ: Αγαπητές κυρίες Σύνεδροι και κύριοι Σύνεδροι, οι λίγοι και τολμηροί, τους οποίους ευχαριστούμε για την παρουσία τους σήμερα εδώ, ήθελα πρώτα από όλα να ευχαριστήσω εκ μέρους του Προεδρείου της Ισότητας, όλες που είστε και όλους, γιατί ακριβώς δείχνετε ότι διαθέτετε το μεράκι, παρά τις αντίξοες ακόμα συνθήκες που επικρατούν, να μάχεστε για το μεγάλο γυναικείο ζήτημα, το οποίο δεν έληξε γιατί κατοχυρώθηκε νομοθετικά. Έχω αύριο την εισήγησή μου και δεν θέλω να αλληλοεπικαλυπτόμαστε. Απλώς ζήτησα να κάνω την παρέμβαση αυτή διότι έχουν λεχθεί διάφορα πράγματα, τα οποία πρέπει να απαντώνται, διότι το Συνέδριο πρέπει να είναι ένα Συνέδριο όχι καταγραφής των γνωστών πολλών και παλαιών απόψεων που έχουμε εμείς οι γυναίκες, αλλά ένα  Συνέδριο μαχητικό που θα οδηγήσει σε συμπεράσματα και που θα μας κάνει όλες από την επόμενη μέρα στο Δήμο ή στη Νομαρχία από την οποία προερχόμαστε, να μπορούμε να προτείνουμε και αν θέλετε, θα έλεγα να επιβάλλουμε, καλύτερες και περισσότερες πολιτικές ισότητας. 


Έτσι άκουσα προηγουμένως από την κυρία Διαμαντοπούλου, τη  Βουλευτή, ότι είναι γενικά τα όσα λέχθηκαν από πλευράς κυβερνητικής. Θα έλεγα ότι ομόφωνα όλα τα κόμματα και είναι προς τιμήν των γυναικών της ελληνικής Βουλής, ψήφισαν την ποσόστωση, την υποχρεωτική συμμετοχή στις Δημοτικές και Νομαρχιακές Εκλογές και έτσι είδαμε μία θεαματικότατη αύξηση της γυναικείας παρουσίας σε όλα τα Δημοτικά και Νομαρχιακά Συμβούλια, η οποία αύξηση ξεπέρασε σε ποσοστό το 40%, οπότε αριθμητικά πρώτα άλλαξε το τοπίο και αυτό είναι ένα μεγάλο κεκτημένο και απαντώ έτσι και στην ένσταση που κάποια εκπρόσωπος κόμματος εξέφρασε ως προς τις ποσοστώσεις, αλλά και τώρα έχουμε ένα μεγάλο νομοθέτημα το οποίο δεν ξέρω πόσο το έχουμε αντιληφθεί ότι θα φέρει δραματικές αλλαγές για τη γυναίκα στον πολιτικό βίο, ότι πλέον θεσμοθετήθηκε η υποχρεωτική συμμετοχή κατά το ένα τρίτο των γυναικών στα ψηφοδέλτια για το ελληνικό Κοινοβούλιο. 


Βεβαίως, όλες εμείς εδώ οι οποίες πιστεύω ότι υπηρετούμε χρόνια και με πάθος όχι μόνο την Αυτοδιοίκηση και γενικότερα την πολιτική, αλλά και την λεγόμενη γυναικεία υπόθεση, ξέρουμε και αντιλαμβανόμαστε ότι δεν αρκεί η ποσοτική αύξηση συμμετοχής μας, αρκεί οπτικά να αλλάζει το τοπίο. Είναι πάρα πολύ σημαντικό όλο και περισσότερες γυναίκες να αναλαμβάνουν θέσεις ευθύνης και να διακρίνονται από έναν θα έλεγα, άμισθο επαγγελματισμό στην άσκηση των καθηκόντων τους, έτσι πλέον που να φτάσουμε κάποια στιγμή να μην συζητούμε το θέμα, αλλά να μιλούμε για εκπροσώπους της ελληνικής κοινωνίας, είτε τοπικά, είτε γενικότερα, είτε στην Ευρωβουλή. 


Θα πω λοιπόν ότι καμία γενικότητα, γιατί όλες εδώ είμαστε για να εξειδικεύσουμε στόχους, γιατί είναι χρέος των Δήμων και των Νομαρχιών, από την ώρα που στο Δ΄ Κοινοτικό Πλαίσιο Στήριξης, ΕΣΠΑ 2007-2013, μπαίνει σαν άξονας η υπόθεση μέσα στη διοικητική μεταρρύθμιση η ισότητα, δηλαδή ενδυνάμωση των πολιτικών ισότητας σε κάθε επίπεδο της δημόσιας ζωής, του δημόσιου βίου, μένει να δημιουργήσουμε ή να έχουν όσοι προΐστανται, οι Δημοτικές και Νομαρχιακές Αρχές, την πολιτική βούληση να τρέξουν προγράμματα ισότητας, τα οποία μας παρέχονται πλέον και θεωρώ ότι το μήνυμα από αυτό το Συνέδριο πρέπει να είναι ότι ακριβώς η κάθε μία φεύγοντας από εδώ, θα πάει να περάσει στο Δημοτικό ή Νομαρχιακό Συμβούλιο, με πρότασή της το σχέδιο, τον σχεδιασμό, το πρόγραμμα ισότητας της τετραετίας, που είμαι σίγουρη ότι στο πάνω από το 90% των Συμβουλίων δεν έχει γίνει, έτσι ώστε η διάσταση του φύλου να μπει σε κάθε πολιτική, όπως αυτό οφείλουμε να το κάνουμε με δημοσιότητα γιατί πρέπει να αντιλαμβάνεται όλη η κοινωνία ότι το ζήτημα δεν είναι ξεπερασμένο, δεν είναι η ισότητα ένα ξερό νομοθέτημα, δεν είναι κάτι λεκτικό, δεν είναι ένας εγωισμός του φύλου μας, αλλά αφορά την ίδια την ποιότητα της δημοκρατίας και την εθνική μας οικονομία. Δεν έχουμε την πολυτέλεια να στερούμαστε των προσόντων, των χαρισμάτων, των παραγωγικών δυνάμεων του πάνω από τα 50% ενεργού πληθυσμού της. 


Αυτό πρέπει να είναι το σκεπτικό μας. Έτσι πρέπει να απαντάμε σε όλους εκείνους τους κυρίους συναδέλφους, που από καμία κακή πρόθεση, πιστεύω από έλλειψη σωστής ενημέρωσης, μας λένε «Μα τι σας εμποδίζει να είστε ίσες; Δεν είστε ίσες; Δεν είστε Νομάρχες, Δήμαρχοι, Δημοτικοί Σύμβουλοι, Νομαρχιακοί Σύμβουλοι;» 


Φυσικά εκεί χρειάζονται οι απαντήσεις ότι η ισότητα γίνεται για όλη την κοινωνία, όχι για εμάς. Αφορά και τους άντρες, αφορά τις κόρες αντρών, αφορά την ελληνική κοινωνία στο σύνολό της, το αν μπορεί πραγματικά η Ελλάδα να διεκδικεί τον ρόλο που της ανήκει μέσα στην Ευρώπη. 


Θα σας πω μόνο κάτι. Με μεγάλη μου λύπη είδα ότι με στοιχεία του 2006, η Ισπανία, με την οποία ξέρετε ότι προσιδιάζουμε σαν χώρα και έχουμε πάρα πολλά κοινά χαρακτηριστικά, είναι στην 8η θέση στην παγκόσμια κατάταξη, ενώ η Ελλάδα δυστυχώς είναι στην 87η. Καταλαβαίνετε ότι έχουμε πάρα πολύ δρόμο μπροστά μας και έγκειται σε εμάς, γιατί κανείς πρέπει να έχει πάθος για την υπόθεση και το πάθος πρέπει να προέλθει από εμάς, να το περάσουμε, στην αρχή στο αντιπροσωπευτικό Σώμα που συμμετέχουμε, είτε αυτό είναι Δημοτικό Συμβούλιο, είτε Νομαρχιακό, είτε Περιφερειακή Επιτροπή Ισότητας, είτε Βουλή, Ευρωβουλή, στα κόμματά μας, παντού, ότι ακόμη υπάρχει δρόμος, είναι σύγχρονος, είναι ένα αίτημα του συνόλου της κοινωνίας. 


Σας ευχαριστώ πολύ. Είμαι σίγουρη για την επιτυχία του Συνεδρίου μας. Θέλω πραγματικά μέχρι το τέλος να ζητήσω τη συμμετοχή σας, γιατί σημασία έχει με το τι θα φύγουμε από εδώ, όχι να είναι απλά ένα Συνέδριο εκτόνωσης, όπως πολλές φορές γυναικεία συνέδρια δυστυχώς συνέβη να είναι. 


Να είστε όλες καλά. Θα τα λέμε σε όλο το διήμερο. Ευχαριστώ πολύ. 

ΠΡΟΕΔΡΕΙΟ: Ευχαριστούμε την κυρία Νανοπούλου. Πριν προχωρήσω, θέλω να σας πω κάτι που το ξέρετε οι περισσότερες. Το βράδυ είστε προσκαλεσμένες όλες στο κέντρο REX που τραγουδά η Αρβανιτάκη και η Γαλάνη. Θα υπάρξει ένα δείπνο εκεί. Αποφασίσαμε όλοι μαζί ότι καλύτερα αντί να είναι ένα απλό δείπνο, να ακούσουμε και κάτι, ποιοτικό βέβαια πάντα. 


Όσες δεν έχουν πάρει την πρόσκλησή τους και το έχουν δηλώσει, μπορούν να πάνε έξω στη Γραμματεία να παραλάβουν τις προσκλήσεις του. 


Επιτρέψτε μου να δώσω τώρα τον λόγο στην κυρία Αγγελική Συνοδινού, που είναι Δήμαρχος Σερίφου. Μία Δήμαρχος ενός νησιού, για να μιλήσει λίγο για τα προβλήματα στα νησιά, την εμπειρία της ως Δήμαρχος και την ευχαριστούμε.


Η κυρία Συνοδινού.

Α. ΣΥΝΟΔΙΝΟΥ: Σας καλημερίζω και σας ευχαριστώ πάρα πολύ για την υπέροχη πρόσκληση. Να συγχαρώ το αγαπητό Προεδρείο και να σας πω ότι ανήκω βέβαια στο 3% και προέρχομαι από αυτήν την πολύπλοκη, την πολύμορφη κοινωνία του Αιγαίου, με τις πολλές-πολλές δυσκολίες. 


Θα ήθελα να σας πω ότι νησιωτικότητα, Αιγαίο και γυναίκα, είναι αλληλένδετα  συνδεδεμένα. Όλοι μας αγωνιούμε, όλοι οι Δήμαρχοι, Δημοτικοί Σύμβουλοι, Νομαρχιακοί Σύμβουλοι, αγωνιούν για τα μεγάλα έργα υποδομής που θα γίνουν στην περιοχή τους και αν αυτά θα ικανοποιήσουν τους κατοίκους, τους δημότες και αν θα υλοποιηθούν και θα ενταχθούν. 


Η ίδια αγωνία με διακατέχει και εμένα, αλλά έχω και μία δεύτερη αγωνία. Την καθημερινότητα. Το Αιγαίο δεν μπορεί να αντιμετωπίσει την καθημερινότητα και τα προβλήματα της  γυναίκας, του παιδιού και του ηλικιωμένου. Στην υγεία, στην παιδεία, στην συγκοινωνία και στα μικρά έργα, δεν  μπορούμε να παρέμβουμε ουσιαστικά εμείς οι Δήμαρχοι και τα έργα αυτά έχουν σχέση κυρίως με τις ευπαθείς ομάδες του πληθυσμού. 


Τα μικρά και μεσαία νησιά, δεν έχουν την πολυτέλεια να έχουν τον πλούτο και την ποικιλία των ειδικοτήτων των ανθρώπων που θα προσφέρουν υπηρεσίες στους δημότες τους. Όλοι κάνουν τα πάντα. Θα σας πω τρία τρομερά παραδείγματα, ίσως και τέσσερα, για να δείτε τις δυσκολίες που αντιμετωπίζουν τα μικρά και μεσαία νησιά προκειμένου να δώσουν ένα στοιχειώδες επίπεδο και ποιότητα ζωής στους ανθρώπους που τα κατοικούν. 


Το ζήτημα αυτό θέλω να το προσέξουμε ιδιαίτερα γιατί είναι εθνικό θέμα. Ειλικρινά, τα ζητήματα αυτά αποτελούν αιτία της συρρίκνωσης του πληθυσμού και της δημογραφικής καθίζησης που έχουμε κάθε χρόνο στο Αιγαίο και είναι το θέμα εθνικό. 


Απλούστατο, πολύ απλό, τα ΚΕΠ. Θα μιλήσω για πολύ απλά, παρ’ όλο που είμαι μηχανικός και με ενδιαφέρουν πάρα πολύ τα μεγάλα έργα. Θα σας πω δύο-τρία απλά πράγματα, για να δείτε ποια είναι η αιτία της μείωσης του πληθυσμού μας. Τα ΚΕΠ  βοηθούσαν τους άνεργους να  βγάλουν χαρτί ανεργίας για να μπορέσουμε και εμείς να τους αξιοποιήσουμε σε κάποια μικρά προγράμματα, Stage. Απαγορεύτηκε αυτό από τα ΚΕΠ και είναι υποχρεωμένοι να πάνε στον Πειραιά, με αποτέλεσμα όλοι σχεδόν να μην έχουν χρήματα να πάνε. Επομένως, δεν μπορούν να βγάλουν πιστοποιητικό ανεργίας και άρα εμείς δεν μπορούμε να τους αξιοποιήσουμε. 


Τα μικρά έργα που ανακουφίζουν την καθημερινότητα της γιαγιάς, του παππού, του παιδιού, μέχρι 5.800 € που κάναμε εμείς οι Δήμαρχοι ανά οικισμό, απαγορεύονται. Επιτρέπεται ένα μικρό έργο 5.800 ανά Δημοτικό Διαμέρισμα. Τα νησιά μας, η Κέα, η Κύθνος, η Σέριφος, η Σίφνος, η Κίμωλος, είναι ένα Δημοτικό Διαμέρισμα, άρα μας επιτρέπουν μέχρι 5.800 να κάνουμε ένα μικρό έργο. Ξέρετε πόσα τέτοια έργα ζητούσαν οι γιαγιάδες; Δύο σκαλάκια, δύο τοίχους για να μην πέφτουν κάτω. 


Τρίτον. Δεν μπορούμε καθόλου, απαγορεύεται, να βοηθήσουμε τα αγροτικά μας ιατρεία. Απαγορεύεται. 

Ένας 8μηνίτης οδηγός στη Σέριφο για να προσληφθεί, που τον χρειαζόμαστε την τουριστική περίοδο, περνάει από 3μελή εξ Υπουργών Επιτροπή, με αποτέλεσμα να τον παίρνουμε 16 Αυγούστου, όταν αρχίσει να φυλλορροεί η τουριστική περίοδος. 


Ότι και να κάνουμε, είναι Γολγοθάς. Ο μεγαλύτερός μας εχθρός είναι η γραφειοκρατία. Πιστεύω ότι οι γυναίκες, εμείς, με την ευαισθησία που μας διακρίνει, θα πρέπει κυριολεκτικά να ανασκουμπωθούμε με σοβαρότητα και να βρούμε αυτά τα πολλά μικρά και ανέξοδα πράγματα που δημιουργούν τη συρρίκνωση και είμαι σίγουρη ότι ακουμπώ στη καρδιά σας, γιατί τα αντιμετωπίζετε καθημερινά. Θα πρέπει να τα μαζέψουμε, να τα αποδελτιώσουμε και ανέξοδα στις κυβερνήσεις, στους αρμόδιους Υπουργούς, να κάνουμε παραστάσεις ούτως ώστε αυτά τα ζητήματα που κυριολεκτικά εμένα προσωπικά μου παίρνουν περισσότερο χρόνο από τα μεγάλα έργα υποδομής, αποτελούν εμπόδιο στην μετακίνηση των ανθρώπων, στην υγεία τους,  στην παιδεία τους και γενικότερα στην καθημερινότητά τους. 


Θέλω να σας ευχαριστήσω και να σας ευχηθώ καλή δουλειά. Θα είμαι και εγώ μαζί σας το διήμερο, να ενώσω την αγωνία μου. 

ΠΡΟΕΔΡΕΙΟ: Ευχαριστούμε τη Δήμαρχο της Σερίφου. Η κυρία  Ουρανία Μαυρίδου, Νομαρχιακή Σύμβουλος Έβρου.

Ο. ΜΑΥΡΙΔΟΥ: Εκλεκτό Προεδρείο, αγαπητές φίλες και φίλοι. Θα σταθώ στο ότι είπε η κυρία Παπακώστα ότι συνηθίζουμε να λέμε ότι οι γυναίκες αποτελούν το μισό του ουρανού. 


Εγώ θα πω και θα βεβαιώσω ότι αποτελούμε τον πυρήνα της οικογένειας, της κοινωνίας γενικότερα, με σημαντική προσφορά στην προστασία τους. 


Αν κάνουμε μία αναδρομή στην ιστορία, θα δούμε γυναίκες σύμβολα. Σύζυγοι, κόρες, αδελφές, μανάδες και γιαγιάδες, που από τα πολύ παλιά τα χρόνια στάθηκαν στο πλευρό του άνδρα, αρωγός και συνεργάτης και στους πολέμους ακόμη οι γυναίκες πάλευαν να αναστηλώσουν τα σκλαβόπουλα και να εμπνεύσουν την αγάπη στο Θεό, στην πατρίδα, για τη λευτεριά. 


Οι γυναίκες πάλευαν αγόγγυστα μέσα στη φτώχεια, τη χηρεία, την ορφάνια, προσπαθώντας για τη συνέχιση της ζωής. Το ξανά κτίσιμο των ελπίδων, των ονείρων, των νοικοκυριών τους. 


Ερχόμενοι στο σήμερα, οι γυναίκες προσπαθούν, όλες μας οι γυναίκες προσπαθούμε να διαδραματίσουμε έναν ρόλο κυρίαρχο και σημαντικό στην πολιτική ζωή της κοινωνίας. Να παίξουμε τον ρόλο του θεματοφύλακα των θεσμών και αξιών, της προόδου και του πολιτισμού. 


Είναι αναμφίβολο ότι και ο 20ος και ο 21ος αιώνας, καταχωρήθηκαν στην ιστορία σαν οι αιώνες των γυναικών. Οι αγώνες και η δυναμική του γυναικείου κινήματος, κατόρθωσαν ώστε τα περισσότερα οράματα και τα αιτήματα των γυναικών, το δικαίωμα στην εκπαίδευση, στην εργασία και η μαζική είσοδός τους  σε αυτούς τους χώρους, στην ανάπτυξη, στην οικονομία, οι κατακτήσεις και τα επιτεύγματα των γυναικών, η δυναμική παρέμβαση στους στερεότυπους ρόλους των δύο φύλων και η δομή της οικογένειας, να είναι μερικές από τις σημαντικότερες αλλαγές που συντελέστηκαν και άλλαξαν τον κοινωνικό χάρτη. 


Εδώ θα ήθελα να πω ότι η γυναίκα αποτελεί τον καθοριστικό παράγοντα για τη βιώσιμη ανάπτυξη, όσο και την ποιοτική, ανθρώπινη ανάπτυξη της κοινωνίας μας. 


Από εκθέσεις του ΟΗΕ διαπιστώνονται σημαντικές διαφορές μεταξύ ανδρών και γυναικών, στην οικονομία γενικώς και στην αγορά εργασίας ειδικότερα. Αναφέρω μερικές. Παρατηρούνται μεγάλα ποσοστά απολύσεων στον γυναικείο πληθυσμό εξαιτίας των αναδιαρθρώσεων της παραγωγικής βάσης της οικονομίας. Υπάρχει επαγγελματική στασιμότητα των γυναικών και απουσία ή ισχνή παρουσία σε διευθυντικές θέσεις. Παρατηρείται αυξημένη συμμετοχή των γυναικών στις άτυπες μορφές απασχόλησης. 


Από εκθέσεις του ΟΗΕ επισημαίνεται ότι περισσότεροι από ένα δισεκατομμύριο άνθρωποι ζουν σε συνθήκες φτώχειας. Τα δύο τρίτα από αυτούς, είναι γυναίκες. Η φτώχεια είναι περισσότερο οξυμένη στον αγροτικό τομέα και στις ηλικιωμένες γυναίκες. 


Χρειάζεται πολιτική βούληση για να σταθούμε δίπλα στις  γυναίκες, για να γίνουμε αρωγοί στους αγώνες για την κατάκτηση των όσων δικαιούμαστε. 


Η Τοπική Αυτοδιοίκηση στην Ελλάδα του 21ου αιώνα, της δημιουργίας και της ανάπτυξης στην ανθρώπινη Ελλάδα και την Ευρώπη των πολιτών, παίζει τον καθοριστικό ρόλο για την προώθηση της ισότητας των δύο φύλων. Πρέπει να θέσουμε τους στόχους για την αντιμετώπιση της ανεργίας της γυναίκας, για την αρμονική οικογενειακή και επαγγελματική ζωή, για την ενίσχυση της γυναικείας απασχόλησης. 


Η δράση, η προσφορά, οι αξίες και οι προοδευτικές αρχές της σύγχρονης γυναίκας, καθορίζουν τη διαμόρφωση μιας ισχυρής κοινωνίας. Η ελληνική κοινωνία, θα πρέπει να είναι κοινωνία ισότιμης συμμετοχής, η κοινωνία της αρμονίας και της αλληλεγγύης. 


Για να μην πάρω περισσότερο χρόνο, έχω να πω κάτι το οποίο είπε πριν πολλές χιλιάδες χρόνια ο Ευρυπίδης: τιμής των γυναικών το γένος έρχεται. 


Σας ευχαριστώ.

ΠΡΟΕΔΡΕΙΟ: Ευχαριστούμε την κυρία Μαυρίδου. Συναδέλφισσες, νομίζω ότι η ώρα των παρεμβάσεων ίσως είναι ο ουσιαστικότερος χρόνος σε ένα συνέδριο και θα παρακαλέσω για την προσοχή όλων σας σε όσα θα θέλουν να αναπτύξουν οι επόμενες συναδέλφισσες που θα ακολουθήσουν. 


Η κυρία Μήκα Αγγελική, Δήμαρχος Νιγρήτας και στη συνέχεια η κυρία Λαΐνη-Κολιαλή Γιώτα, Νομαρχιακή Σύμβουλος από την Φωκίδα.


Παρακαλώ την κυρία Μήκα.

Α. ΜΗΚΑ: Αγαπητές συνάδελφοι, καλησπέρα. Θα ήθελα να συγχαρώ το Προεδρείο και την ΚΕΔΚΕ και την ΕΝΑΕ για την 3η Πανελλήνια Συνδιάσκεψη, για τις πολιτικές ισότητες στην πολιτική και στα κέντρα λήψης αποφάσεων. 


Δεν θέλω να κουράσω. Απλά με αφορμή ορισμένα πράγματα που ειπώθηκαν, θέλω να φέρω μερικά παραδείγματα που αφορούν τα θέματα της ισότητας ή και την έλλειψη συμμετοχής των γυναικών στα κέντρα λήψης αποφάσεων, που νομίζω ότι μερικές φορές αυτό μπορεί να οφείλεται και η αναπαραγωγή των στερεοτύπων που γίνεται από την ίδια την αντίληψη που εμείς έχουμε για τους εαυτούς μας. 


Είναι δεδομένο ότι στην Ελλάδα και στην Ευρωπαϊκή Ένωση έχουν γίνει τεράστια βήματα σε ότι αφορά τουλάχιστον το νομοθετικό πλαίσιο για τις πολιτικές ισότητας. Η Ελλάδα έχει ένα από τα καλύτερα νομικά πλαίσια σε ότι  αφορά την προάσπιση των γυναικείων θεμάτων ή της οικογενειακής ζωής. Προάγει και προωθεί πολιτικές τόσο της γυναικείας επιχειρηματικότητας ή της συμμετοχής των γυναικών στα κέντρα λήψης αποφάσεων, σαφώς έχουμε βελτίωση στους αριθμούς, αλλά δεν είναι τόσο δυναμικοί οι αριθμοί στα αποτελέσματα. Έχουμε δηλαδή συμμετοχή, ποσόστωση των γυναικών στα ψηφοδέλτια, αλλά τελικώς έχουμε λίγες εκλεγμένες γυναίκες στα Δημοτικά ή Νομαρχιακά Συμβούλια. 


Ένα παράδειγμα στο δικό μας Δήμο, που είναι ένας μικρός Δήμος του Νομού Σερρών, όπου παρ’ όλο που εγώ εκλέχτηκα Δήμαρχος, δεν νομίζω ότι αυτό ήταν αποτέλεσμα των πολιτικών ισότητας, οι γυναίκες από το ψηφοδέλτιό μου που συμμετείχαν ως υποψήφιες Δημοτικές Σύμβουλοι, δεν εκλέχτηκε καμία. Συμμετέχουν βέβαια στα Νομικά Πρόσωπα, όπου έχουν οριστεί με αποφάσεις του Δημοτικού Συμβουλίου ακριβώς γιατί θέλοντας να τηρήσουμε το νομοθετικό πλαίσιο για τη συμμετοχή των γυναικών σε αυτά, το κάνουμε πράξη. Παρ’ όλα αυτά όμως, ο στόχος της ποσόστωσης δεν επιτεύχθηκε στην εκπροσώπηση τελικά, στα Δημοτικά Συμβούλια. 


Θέλω να φέρω ένα παράδειγμα. Βλέπουμε πάρα πολλές φορές ότι οι γυναίκες που εκλέγονται  Δημοτικοί Σύμβουλοι, μπορεί να έχουν και θέσεις Αντιδημάρχου ή Αντινομάρχη, αλλά κυρίως συνήθως σε θέματα κοινωνικής πολιτικής. Σε θέματα δηλαδή, που αφορούν την κοινωνική πολιτική των Οργανισμών Τοπικής Αυτοδιοίκησης. 


Βλέπουμε ότι στις Γραμματείες Ισότητας, τόσο τις κυβερνητικές, αλλά όπως και στις Γραμματείες της ΚΕΔΚΕ ή της ΕΝΑΕ, πάντοτε συμμετέχουν γυναίκες. Σε διάφορες άλλες Επιτροπές που αφορούν θέματα ισότητας, συμμετέχουν γυναίκες. 


Τι θέλω να πω με αυτό: τελικώς ο στόχος για την αλλαγή νοοτροπιών, δεν περνάει μόνο μέσα από τις γυναίκες. Οι στοχευμένες δράσεις για την ευαισθητοποίηση σε ζητήματα ενίσχυσης της συμμετοχής των γυναικών στα κέντρα λήψης των αποφάσεων, είναι κάτι που πρέπει να περάσει και μέσα από τον αντρικό πληθυσμό. 


Αισθάνομαι πολλές φορές συμμετέχοντας σε συνέδρια που αφορούν τις πολιτικές ισότητας των γυναικών, τα τελευταία πέντε χρόνια από την θέση της Τοπικής Αυτοδιοίκησης, αλλά τουλάχιστον 15 χρόνια από την επαγγελματική μου δραστηριότητα, που είναι κυρίως λόγω του ότι ασχολούμαι με τη διαχείριση ευρωπαϊκών προγραμμάτων, ακριβώς σε προγράμματα που αφορούν τις πολιτικές ίσων ευκαιριών στην απασχόληση και σε άλλους τομείς της οικονομίας, ότι οι γυναίκες αποτελούμε ευπαθής κοινωνική ομάδα και αυτό νομίζω ότι είναι ένα λάθος, ένα λάθος της πολιτικής στόχευσης για να περάσουμε τα μηνύματα ότι οι γυναίκες πρέπει να συμμετέχουν ισότιμα με τους άντρες σε όλα τα κέντρα λήψης αποφάσεων, αλλά και να ανέβουν ιεραρχικά σε όλους τους τομείς της επιστήμης, της επιχειρηματικότητας, της οικονομίας.


Αναφερθήκανε οι προηγούμενοι ομιλητές και οι εκπρόσωποι των κομμάτων, στις πολιτικές που υπάρχουν για την απασχόληση της γυναικείας επιχειρηματικότητας ή της ενίσχυσης της απασχόλησης της γυναικείας με βάση τον στόχο της Λισσαβόνας. 
Η ενίσχυση της γυναικείας απασχόλησης και της γυναικείας επιχειρηματικότητας δεν είναι στόχος που αφορά εμάς τις γυναίκες. Είναι οικονομικός στόχος και ως τέτοιο πρέπει να τον παρουσιάζουμε. Είναι προβληματισμοί που θέλω να τους λάβουμε όλοι υπόψη μας, κυρίως για την αυριανή ημέρα που θα είναι και τα συμπεράσματα αυτού του Συνεδρίου. 


Μιλάμε πολύ συχνά, αυτό που ειπώθηκε και από άλλες συναδέλφους, για τη θηλυκή προσέγγιση στα θέματα της Τοπικής Αυτοδιοίκησης. Είναι λάθος πιστεύω αυτό, να το υπερασπιζόμαστε ως γυναίκες. Έχουμε ρεαλιστική προσέγγιση απέναντι στα προβλήματα, γιατί τα προβλήματα τα κοινωνικά, τα οικονομικά, τα περιβαλλοντικά, δεν αφορούν μόνο τις γυναίκες, αφορούν όλη την τοπική κοινωνία. 


Για να έχουμε λοιπόν ισότιμη τελικά συμμετοχή και να αυξήσουμε την συμμετοχή μας σε όλους τους διακυβερνητικούς θεσμούς, νομίζω ότι θα πρέπει πέραν των πολιτικών ενίσχυσης της απασχόλησης και της επιχειρηματικότητας ή των πολιτικών ενίσχυσης των γυναικών στην Τοπική Αυτοδιοίκηση, κυρίως μέσω των ποσοστώσεων, να δούμε ποιες πολιτικές πρέπει να προωθήσουμε στο ζήτημα της αλλαγής νοοτροπιών σε όλη την κοινωνία και εκεί νομίζω ότι θα πρέπει και εμείς οι ίδιες να αλλάξουμε τον τρόπο που μιλούμε, τις λέξεις που χρησιμοποιούμε, τις ίδιες τις πράξεις μας, που πολλές φορές αναπαράγουν τα ίδια  στερεότυπα για τη γυναίκα. 

ΠΡΟΕΔΡΕΙΟ: Η κυρία Λαίνη, Νομαρχιακή Σύμβουλος Φωκίδας.

Γ. ΛΑΪΝΗ-ΚΟΛΙΑΛΗ: Αγαπητές κυρίες Σύνεδροι, αγαπητό Προεδρείο, ευχαριστούμε πάρα πολύ για την πρόσκληση. 

Δεν σκόπευα να μιλήσω, αλλά ακούγοντας κάποιες προτάσεις από τις κυρίες Ροκοφύλλου, Σχοιναράκη, όπως και κάποιες ομιλήτριες προηγούμενες, διαπίστωσα ότι ακούμε συνεχώς τα ίδια πράγματα. Και στο προηγούμενο Συνέδριο, δεν ειπώθηκε τίποτα περισσότερο παρά το ότι υστερούμε. Ποιες; Οι γυναίκες. Υστερούμε μέσα σε θεσμικά Όργανα, παρ’ όλο που ήδη έχει νομοθετηθεί. 

Ποιος φταίει για αυτό; Μήπως φταίμε εμείς οι ίδιες με τις στάσεις που ακολουθούμε και κρατάμε μέσα στα Συμβούλια; Με τις στάσεις που κρατάμε στα Συμβούλια τα Δημοτικά ή τα Νομαρχιακά; Μία στάση ήπια, υποχωρητική, επειδή ακριβώς οι περισσότεροι είναι άνδρες και τους δίνουμε εμείς οι ίδιες το προβάδισμα; Γιατί; Δεν έχουμε σκέψη; Δεν έχουμε πρόταση; 

Ειπώθηκε από την κυρία Διαμαντοπούλου, την οποία άκουσα με πολλή προσοχή και είναι η πραγματικότητα αυτό που είπε, ότι πρώτες είμαστε σε όλες τις Σχολές, πρώτες στα σχολεία, πρώτες παντού και στην αγορά εργασίας πού είναι οι γυναίκες;

Θα καταθέσω αυτό που έχω ζήσει από τότε που εκλέχτηκα Νομαρχιακή Σύμβουλος και μάλιστα πρώτη στο Νομό Φωκίδας. Το λέω με υπερηφάνεια, το τονίζω και αυτό θέλω να κάνετε και εσείς. Να βάλετε τα δυνατά σας μέσα από τη δουλειά στο κοινωνικό γίγνεσθαι, να είστε πρώτες, να συνεχίσετε, όχι μόνο μέσα στα σχολεία και στα πανεπιστήμια. Σε όλους τους τομείς. 

Θέλω να πω το εξής: είμαι Διευθύνουσα Σύμβουλος στην Αναπτυξιακή Φωκική. Με τίμησε ο Νομάρχης με αυτήν την θέση. Τι έχω βρει μπροστά μου και δεν μπορώ να δώσω λύση. Το μεγαλύτερο ποσοστό ανέργων, είναι οι γυναίκες. Έρχονται καθημερινά και ζητούν να βρουν μία θέση εργασίας. Πού; Στα προγράμματα τα Stage; Το 9μηνο; Που είναι χωρίς ένσημο; Που σε εννέα μήνες θα τελειώσει; Τι θα κάνει μετά αυτή η γυναίκα; 

Νέες θέσεις εργασίας. Άλλο πρόγραμμα. 18 μήνες, λέει, επιδοτούμενη από τον επιχειρηματία και 6 μήνες επιδοτούμενος ο ωφελούμενος από την επιχείρηση, όταν ξέρουν ότι οι επιχειρήσεις  αποφεύγουν, όχι μόνο αδυνατούν, αλλά αποφεύγουν να παίρνουν τέτοιου είδους ωφελούμενος επειδή ακριβώς θα πληρώσουν από την τσέπη τους. 

Μήπως αυτά τα δύο προγράμματα πρέπει να είναι επιδοτούμενα μεν, αλλά και με ένσημο, αλλά και με όχι αυτού του είδους την τακτική του τελειώματος; Ναι κύριε, σε παίρνω, σε καταρτίζω, σου δίνω όμως και ένσημο, σου παρέχω ιατροφαρμακευτική περίθαλψη που είναι το ζητούμενο, αλλά και τον επιχειρηματία να τον βοηθήσω στην περαιτέρω του εργασία, στην πορεία του, με κάποιο άλλο πρόγραμμα, ώστε να συνεχίσω, να σε κρατήσω και βέβαια εφόσον εμείς φανούμε ότι αξίζουμε, ότι μπορούμε να προσφέρουμε δουλειά, μπορούμε να προσφέρουμε σωστή εργασία, να παραμείνουμε. 


Εδώ έχουμε έναν άλλον αντίπαλο, τον ΟΑΕΔ και περιμένω σε κάποια από τις επόμενες ομιλίες του Προέδρου, να του κάνω κάποια ερωτήματα. Γιατί χάνουμε θέσεις εργασίας από κάποια Δημοτική Επιχείρηση, από κάποια Νομαρχιακή Επιχείρηση, όταν παραιτείται κάποιος ωφελούμενος, αμέσως χάνουμε θέσεις εργασίας από τα Stage. Τώρα βρισκόμαστε στη Φωκίδα σε ένα πολύ μεγάλο δίλημμα. Ποιον από τα Stage που έχουμε, θα τον διώξουμε. Θα ρίξουμε κλήρο; Γιατί παραδείγματος χάριν, στο Δήμο Γαλαξιδίου παραιτήθηκε οικειοθελώς μία κοπέλα από το πρόγραμμα Βοήθεια στο Σπίτι και πρέπει οι επόμενες που είναι από πρόγραμμα απασχόλησης να ρίξουν κλήρο ποια θα φύγει. Είναι λογική αυτή; 


Έχει ξανά τεθεί αυτό το πρόβλημα. Είναι λογική αυτή του ΟΑΕΔ; Μήπως πρέπει να το δει λίγο διαφορετικά; 


Θα σταθώ  πολύ στον Νομό μου, ακριβώς επειδή τον αγαπώ και πιστεύω ότι κάθε μια από εδώ μέσα αγαπά τον τόπο της. Με το νέο σύστημα υγείας, οι αγροτικοί γιατροί μπορούν να φεύγουν ανά πάσα στιγμή μόλις τους δοθεί η ευκαιρία να κάνουν την ειδικότητά τους, διότι τώρα προσπαθούν να καλύψουν τις θέσεις με γενικούς γιατρούς ιατρικής. Αυτήν την στιγμή υπάρχουν τρεις Δήμοι χωρίς αγροτικούς γιατρούς εδώ και έξι μήνες. Ο ένας θάνατος μετά τον άλλον ακολουθεί. Μήπως εμείς πρέπει να δώσουμε ένα μήνυμα; Ένα ψήφισμα; Προς το Υπουργείο Υγείας, να επισπεύσει κάποιες διαδικασίες. 


Υπάρχουν σε όλη την Ελλάδα, 16 Κέντρα Στήριξης Ατόμων με Αναπηρίες. Τα μικρότερης δομής, τα οποία τα λένε ΚΕΚΥΚΑΜΕΑ, είναι 16. Ενώ χρηματοδοτήθηκαν, φτιάχτηκαν ως ένα βαθμό, αυτήν την στιγμή δεν λειτουργεί κανένα και δεν λειτουργεί διότι δεν περνάει το Υπουργείο συγκεκριμένη τροπολογία ώστε να λειτουργήσει. Δεν γίνεται Οργανισμός. Το ΚΕΚΥΚΑΜΕΑ της Άμφισσας είναι πανέτοιμο, εξοπλισμένο, το έχω βγάλει σε φωτογραφίες και δυστυχώς παραμένει κλειστό. Να νέες θέσεις εργασίες και εκεί προβλέπονται νοσηλεύτριες πολλές. Να γυναίκες που θα μπορούσαν να βρουν δουλειά. 


Να κλείσω και να πω το εξής: πρέπει πάσα θυσία με το Δ΄ Κοινοτικό Πλαίσιο Στήριξης, να δώσουμε ιδιαίτερη προσοχή και να ζητήσουμε, μάλλον να βρούμε μεταξύ μας, να αλληλοβοηθηθούμε, το πώς θα αντλήσουμε αυτά τα χρήματα που θα δοθούν ώστε να τα χρησιμοποιήσουμε κατάλληλα στο κομμάτι που λέγεται άξονας ισότητας. Πρέπει σήμερα από εδώ να βγάλουμε μία συνολική πρόταση σε ότι καταγραφεί από όλες τις ομιλήτριες και από όλους τους παράγοντες των Υπουργείων. 


Ευχαριστώ.

ΠΡΟΕΔΡΕΙΟ: Ευχαριστούμε την κυρία Λαίνη. Είναι πραγματικά πολύ σημαντικό να ακούγονται πρακτικά ζητήματα που αντιμετωπίζουμε. Δυστυχώς όμως, στα πλαίσια αυτών των παρεμβάσεων μερικές φορές αυτό είναι δύσκολο. 


Πάντως και προσωπική άποψη να εκφράσω, είναι σημαντικό σε ένα συνέδριο γυναικών εκτός από το να λέμε τον πόνο μας για την ισότητα, είναι σημαντικό να έχουμε και θέσεις και να γίνονται και παρεμβάσεις όπως αυτή, που μπορεί να δείξουν προβλήματα, για να μην μιλάμε πάντα μόνο για το πώς θα γίνουμε ίσες, δηλαδή για το αυτονόητο.


Η κυρία Παρασχάκη Μαρία, από τον Δήμο Μυθήμνης Χανίων παρακαλώ και στη συνέχεια θα ακολουθήσει από το Δήμο Πτολεμαΐδας η κυρία Κεχαγιά Τάνια, Αντιδήμαρχος. 

Μ. ΠΑΡΑΣΧΑΚΗ: Γεια σας. Να μου συχωρέσετε το τρακ. Δεν έχω ξανά μιλήσει ποτέ από τόσο ψηλό βήμα. Είμαι Τοπική Σύμβουλος σε ένα χωριό της Κρήτης, στο Δήμο Μυθήμνης. Το χωριό λέγεται Νιοπήγια, είναι στη θάλασσα, στη Κίσσαμο. 


Είπα και εγώ να τολμήσω να κάνω κάτι για εμένα και για την κοινωνία εκεί που ζω και εκτέθηκα και δυστυχώς ή ευτυχώς, εκλέχτηκα Πρόεδρος στο Τοπικό. Το τι τραβάω από εκείνη τη μέρα, εγώ το ξέρω. 


Όταν είδα στο site της ΚΕΔΚΕ την πρόσκληση για το Συνέδριο, χάρηκα πολύ. Παρ’ όλο που η πρόσκληση απευθυνόταν στους Δημάρχους, ωστόσο εγώ άδραξα…

ΣΥΝΕΔΡΟΣ: (εκτός μικροφώνου)

Μ. ΠΑΡΑΣΧΑΚΗ: Έλεγε μέσα η πρόσκληση, προς τους Δημάρχους είχε σταλεί και έλεγε «Ειδοποιείστε όλες τις αιρετές γυναίκες».

ΠΡΟΕΔΡΕΙΟ: Είναι η πρώτη φορά που στάλθηκαν προσωπικές προσκλήσεις σε όλες τις αιρετές γυναίκες. 

Μ. ΠΑΡΑΣΧΑΚΗ: Εγώ δεν έλαβα καμία πρόσκληση.

ΠΡΟΕΔΡΕΙΟ: 2.150 προσκλήσεις προσωπικές έφυγαν. Θα σας παρακαλούσα, ίσως ήταν λάθος οι διευθύνσεις σας, θα σας παρακαλούσα όποια θέλει και όποια μπορεί και δεν την πειράζει, θα σας παρακαλούσα όλες, υπάρχει μία φόρμα συμμετοχής μέσα στα χαρτιά σας, θα σας παρακαλούσα να την συμπληρώσετε ώστε να έχουμε τη σωστή διεύθυνση. Από την ΚΕΔΚΕ τουλάχιστον, έφυγαν 2.150 προσωπικές προσκλήσεις. 

Μ. ΠΑΡΑΣΧΑΚΗ: Να με συγχωρέσετε αν θα γίνω λίγο δυσάρεστη, αλλά νομίζω ότι πρέπει να πω αυτό το οποίο έχω να πω και θα προσπαθήσω να είμαι και πολύ σύντομη.


Είδα λοιπόν την πρόσκληση, άδραξα το όλες τις αιρετές γυναίκες και αποφάσισα να έρθω. Ζήτησα από το Δήμο μου καλύψει τη  συμμετοχή, μου είπαν «Είστε κατωτέρου επιπέδου αιρετή και δεν μπορούμε γιατί ο Κώδικας δεν προβλέπει μετακίνηση σε Τοπικούς Συμβούλους, Προέδρους Τοπικών Συμβουλίων.» Είπα, εντάξει, δεν πειράζει, θα πάω. 


Είμαι δημόσιος υπάλληλος στην καθημερινή μου ζωή, υπάλληλος Δήμου, του Δήμου Χανίων. Δεν προβλέπει πάλι ο Κώδικας ειδική άδεια για τους Προέδρους Τοπικών Συμβουλίων, που είναι δημόσιοι υπάλληλοι. Δεν μπορώ να βρίσκομαι στο χωριό μου ποτέ. Το μόνο που συμβαίνει με αυτό το θέμα, είναι όλοι να πετούν πάνω μου ότι κακό συμβαίνει γιατί δεν είμαι εκεί και άρα δεν μπορώ να υπερασπιστώ τον εαυτό μου και φυσικά δεν είμαι εκεί για να κάνω αυτά που έχω να κάνω. 


Η Πρόεδρος μας προσκάλεσε στη βραδιά απόψε, αλλά εγώ πρέπει να πω ότι μου τηλεφώνησαν από την ΚΕΔΚΕ και μου είπαν «Εσείς κυρία μου, δεν μπορείτε να πάρετε μέρος γιατί είναι περιορισμένος ο αριθμός των θέσεων.» 


Δεν ήθελα να έρθω στη βραδιά, το λέω μόνο για το θέμα ισότητα, γιατί είναι μια λέξη με πολύ καλές δημόσιες σχέσεις, αλλά πολύ φοβάμαι ότι στην καθημερινότητα κουτσαίνει. 

ΠΡΟΕΔΡΕΙΟ: Επειδή το βήμα είναι για παρέμβαση, αν υπάρχει κάποιο προσωπικό θέμα, μπορείτε να έρθετε να μας το πείτε στο Προεδρείο. Θα το φροντίσουμε, έχουμε φροντίσει για όλες τις αιρετές. 

Μ. ΠΑΡΑΣΧΑΚΗ: Δεν το λέω για να σας θίξω. Το λέω γιατί φοβάμαι ότι πραγματικά τελικά είχε δίκιο ο Αντιδήμαρχος που μου είπε «Είστε κατωτέρου επιπέδου αιρετή κυρία μου». 

ΠΡΟΕΔΡΕΙΟ: Τουλάχιστον σε αυτήν εδώ την Επιτροπή Ισότητας της ΚΕΔΚΕ και πιστεύω και της ΕΝΑΕ, δεν υπάρχει τέτοιοι θέμα. Για εμάς όλες οι αιρετές είναι ίσες. Στο κάτω-κάτω είμαστε Επιτροπή Ισότητας, όχι μόνο σε άντρες και γυναίκες, αλλά και σε όλες τις αιρετές γυναίκες. 

Μ. ΠΑΡΑΣΧΑΚΗ: Πρέπει να το επισημάνω όμως. Λυπάμαι. Δεν θέλω να θίξω κανέναν. Για τον Κώδικα μιλάω, αναφέρω όμως…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Κοιτάξτε, η κυρία θέτει ένα θέμα το οποίο αξίζει να το έχουμε υπόψη μας, για Προέδρους Τοπικών Συμβουλίων. Δεν έχει σημασία που είναι γυναίκα. Αφορά τους Προέδρους γενικώς. Καταγράφεται η παρατήρησή της. 


Εμείς αυτό που μπορούμε να ρυθμίσουμε ως Ισότητα, είναι να καλύπτονται τα έξοδα συμμετοχής στα συνέδρια, γιατί και οι Τοπικές Σύμβουλοι είναι αιρετές και εμείς έτσι το βλέπουμε και από εκεί και πέρα το θέμα τροποποίησης ενδεχόμενης του Κώδικα, είναι ένα γενικότερο ζήτημα. Εμείς μπορούμε να το θέσουμε στο  Δ.Σ. της ΚΕΔΚΕ για να το εισηγηθεί. 


Ευχαριστούμε για την παρατήρηση. Συνεχίστε.

Μ. ΠΑΡΑΣΧΑΚΗ: Λυπάμαι, που γίνομαι δυσάρεστη, αλλά ήρθα από την Κρήτη για να πω αυτά που έχω εντοπίσει και εγώ στον Κώδικα. Δεν ήρθα να θίξω κανέναν. Θεωρώ όμως ότι είναι ένα μέρος που αν τα πω, κάτι μπορεί να γίνει. Δεν έχω που αλλού να τα πω. Εκεί που είμαι, με καλούν μόνο όταν θέλουν να φτιάξω κουλουράκια για τις εκδηλώσεις. Αυτή είναι η θέση μου εκεί στο χωριό. Παίρνω μέρος στις αποφάσεις που αφορούν τα ξεροτήγανα, τα κουλουράκια, αυτά. Για τα υπόλοιπα καλούνται όλοι οι άντρες του χωριού, πλην της Προέδρου. 


Επίσης, δεν ενεργοποιούν την πάγια προκαταβολή που λέει ότι πρέπει να έχουν οι Πρόεδροι των χωριών για να αντιμετωπίσουν έκτακτες ανάγκες σε καθημερινά ζητήματα. Δεν λέω που δεν μας πληρώνουν, αφήστε το αυτό, την αποζημίωση, το ξεχνώ, δεν πήγα εκεί για να πληρωθώ. Ωστόσο ο νόμος το ορίζει και ωστόσο εισπράττει ο Δήμος τα έσοδα για να πληρώσει τους Προέδρους.


Δεν έχω να πω κάτι άλλο. Αυτά ήθελα να πω. Ευχαριστώ πάρα πολύ για την στήριξή σας. Για εμένα είναι πάρα πολύ σημαντική. Σας ευχαριστώ.

ΠΡΟΕΔΡΕΙΟ: Η κυρία Τάνια Κεχαγιά.

Τ. ΚΕΧΑΓΙΑ: Τάνια Κεχαγιά, Αντιδήμαρχος Πτολεμαΐδας. Αγαπητό Προεδρείο, φίλες και φίλοι, θα ήθελα να συγχαρώ το Προεδρείο στην ΚΕΔΚΕ και στην ΕΝΑΕ για το Συνέδριο αυτό το οποίο γίνεται. Ξεκίνησε πραγματικά με πολύ μεγάλη επιτυχία και εύχομαι να τελειώσει και έτσι. 


Εγώ κατάγομαι από έναν Δήμο, τον Δήμο Πτολεμαΐδας, ο οποίος είναι ένας Δήμος μικρός, γύρω στις 50.000 κατοίκους. Είναι ένας Δήμος ο οποίος μοιράζει το φως το ηλεκτρικό σε όλη την Ελλάδα, μία και είναι το μεγαλύτερο ενεργειακό κέντρο των Βαλκανίων. Θα ήθελα να πω ότι στο Δήμο μας κατέβηκα με έναν Δήμαρχο ο οποίος είναι πολύ δημοκρατικός, προωθεί εμάς τις γυναίκες. Είναι για δεύτερη 4ετία που κατεβαίνει και εκλέγεται. Είναι πραγματικά πολύ ευαίσθητος με τις γυναίκες και θα έλεγα ότι προωθεί και προσπαθεί να βγουν οι γυναίκες ψηλά και να είναι ίσες με τους άντρες. 


Είμαι ιδιαίτερα περήφανη γιατί κατάγομαι από τον ίδιο Νομό με την κυρία Νανοπούλου, η οποία είναι πάντα κοντά μας. Είναι η γυναίκα, που δεν ξέρω αν άλλες γυναίκες έχουν συμπεριλάβει στο ψηφοδέλτιό τους, το 60% να είναι γυναίκες. Είναι μία γυναίκα η οποία πραγματικά αγωνίζεται για τον Νομό μας, έχει δώσει πάρα πολλά στον πολιτικό στίβο και προσπαθεί πάντα να είναι κοντά μας. 


Μάλιστα, θα την ευχαριστήσω γιατί κάνουμε πάρα πολλές εκδηλώσεις όσον αφορά για τα θέματα ισότητας, προσπαθούμε να οργανώσουμε όλους τους Δήμους του Νομού Κοζάνης με μπροστάρη πάντα την κυρία Νανοπούλου, για να υπάρξουν τα Γραφεία Ισότητας και Ίσως Ευκαιριών. 


Θα ήθελα όμως να πω ότι στο  Δήμο μας υπάρχουν πάρα πολλά προβλήματα, όπως φαντάζομαι και σε όλους τους Δήμους, τα οποία είναι προβλήματα οικονομικά και προβλήματα ανεργίας. Παρότι έχουμε τα εργοστάσια της ΔΕΗ, η ανεργία είναι στο 34% στους άντρες και αγγίζει  γύρω στο 60% στις γυναίκες. 


Αυτό προσπαθούμε να δούμε πως θα μπορέσουμε να λύσουμε το θέμα, το οποίο βέβαια είναι πολύ δύσκολο, το θέμα της ανεργίας των γυναικών, θα ήθελα να ζητήσω από το Προεδρείο να έχουμε τα συμπεράσματα τα οποία θα προκύψουν από αυτό το Συνέδριο, να ανταλλάξουμε απόψεις ώστε φεύγοντας στους Δήμους μας να πάμε με καινούργιες ιδέες, να έχουμε πάντα δίπλα εσάς τις γυναίκες οι οποίες είστε εδώ στα κεντρικά Συμβούλια και μακάρι να μπορέσουμε από το Δ΄ Κοινοτικό Πλαίσιο οι Περιφέρειες και στη συνέχεια οι Δήμοι, να μπορέσουμε να απορροφήσουμε χρήματα ώστε να υλοποιήσουμε προγράμματα τα οποία αγγίζουν εμάς τις γυναίκες. 


Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. Παρακαλώ την κυρία Μπαρμπαγιάννη Ευγενία, Δημοτική Σύμβουλο Δραπετσώνας. Θα παρακαλέσω άλλη μια φορά για την  τήρηση του χρόνου συναδέλφισσες και να πω ότι μην φέρετε άλλα χαρτιά για παρέμβαση. Είναι ήδη πάρα πολλά αυτά. Όσες κυρίες θέλουν να κάνουν μία παρέμβαση, θα το κάνουν στη συνέχεια, στην απογευματινή συνεδρία και αύριο ακόμη. 

Ε. ΜΠΑΡΜΠΑΓΙΑΝΝΗ: Καλησπέρα σας. Αγαπητοί συνάδελφοι, φίλες και φίλοι, χαιρετίζω αυτήν μας την συνάντηση και εύχομαι τα συμπεράσματα που θα βγουν, να βοηθήσουν την περαιτέρω προσφορά μας στους πολίτες που υπηρετούμε. 


Στέκομαι αγαπητές μας φίλες, απέναντί σας με χαρά και είμαι υπερήφανη που είμαι μία από εσάς. Θέλω από αυτό το βήμα να σας εκφράσω πάνω από όλα τον θαυμασμό μου και την εκτίμησή μου απέναντι σε όλες εσάς τις αγωνίστριες, τις ηρωίδες τολμώ να πω, γιατί γνωρίζω εξ ιδίων τον αγώνα που έχετε κάνει στη ζωή σας για να είστε σήμερα σε αυτήν εδώ την αίθουσα, όπως και γνωρίζω ότι όχι μόνο προεκλογικά, αλλά καθημερινά κάνετε μία πολύ μεγάλη προσπάθεια, πραγματικά με αυτοθυσία αγωνίζεστε για αυτά που πιστεύετε, για να υπηρετήσετε σωστά τη θέση την οποία κατέχετε και σας καταξίωσαν να έχετε οι δημότες ή οι πολίτες του τόπου που υπηρετείτε. 


Ξέρω πάρα πολύ καλά ότι πολλές φορές χρειάστηκε να βάλετε τσουκάλι στις δύο η ώρα τη νύχτα, όταν γυρίσατε κουρασμένες από το Δημοτικό Συμβούλιο ή όταν γυρίζετε γειτονιά-γειτονιά και πρέπει μετά από εκδηλώσεις που κοιμηθήκατε στις δύο και τρεις η ώρα τη νύχτα, να ξυπνήσετε στις επτά το πρωί, να ετοιμάσετε το παιδί, το εγγόνι, να πάει στο σχολείο, να κάνετε όλα όσα χρειάζονται μέσα στο σπίτι σας, για να εξοικονομήσετε χρόνο σε  βάρος των οικογενειακών σας υποχρεώσεων, σε βάρος των επαγγελματικών σας απασχολήσεων από τα οποία εξοικονομείτε χρήματα για να ζήσετε εσείς και η οικογένειά σας και όμως αγωνίζεστε και η τραγική ειρωνεία είναι, που τη νιώθω εγώ η ίδια, όταν αφήνω το ίδιο μου το παιδί για να τρέξω για το παιδί του γείτονα. Θα τρέξω να του βρω δουλειά, θα τρέξω για να γίνουν Βρεφικοί και Παιδικοί Σταθμοί, θα τρέξω για τα δικαιώματα του γείτονά μου, του φίλου, του συμπολίτη μου, αφήνοντας τις δικές μου υποχρεώσεις, τις οικογενειακές. 


Για αυτό λοιπόν, αξίζει φίλες μου, όλες μαζί, χέρι με χέρι, ανεξάρτητα από την πολιτική τοποθέτηση της κάθε μιας μας, να αγωνιστούμε για έναν κοινό αγώνα και ο κοινός αυτός αγώνας δεν θα είναι για να δείξει κάθε μια από εμάς ότι κάτι αξίζει περισσότερο για να ξεχωρίσει, δεν θα είναι μόνο για να δείξουμε ότι είμαστε ίσα με τους άντρες. Πάνω από όλα θα αγωνιστούμε γιατί πραγματικά το πιστεύω ότι μας χρειάζεται η κοινωνία. Χρειάζεται το πρακτικό μας το μυαλό. Χρειάζεται την ευαισθησία μας, τον δυναμισμό μας, το νεύρο μας, αυτή τη δύναμη που έχουμε μέσα μας εμείς οι γυναίκες. 


Όλες μαζί δεν πτοούμαστε, συνεχίζουμε τον αγώνα για ένα καλύτερο αύριο, για μία καλύτερη Ελλάδα για εμάς και τα παιδιά μας. 


Ευχαριστώ.

ΠΡΟΕΔΡΕΙΟ: Ευχαριστούμε. Η κυρία Τζαβέλα-Μπουρνιά, Νομαρχιακή Σύμβουλος Χίου. Είναι έξω; Η κυρία Τογιοπούλου Αναστασία, Πρόεδρος Δημοτικού Συμβουλίου του Δήμου Μεσσάτιδος του Νομού Αχαΐας. Μετά τη Δημοτική Σύμβουλο, θα μιλήσει η κυρία Σταυρούλα Δήμου, Αντινομάρχης Δυτικής Αττικής και μέλος της Επιτροπής Ισότητας και Κοινωνικών Θεμάτων της Ένωσης Νομαρχιακών Αυτοδιοικήσεων Ελλάδας. 

Α. ΤΟΓΙΟΠΟΥΛΟΥ: Κυρίες συνάδελφοι του Α΄ και Β΄ Βαθμού Τοπικής Αυτοδιοίκησης, είναι γεγονός και νομίζω ότι το έχουμε αντιμετωπίσει όλες τόσο κατά τη διάρκεια της προεκλογικής περιόδου κάθε φορά που εκτιθέμεθα σε μία εκλογική διαδικασία, όσο και κατά τη διάρκεια της θητείας μας είτε ως Δημοτικές, είτε ως Νομαρχιακές Σύμβουλοι, ότι βιώνουμε μια κατάσταση ανισότητας και δεν εννοώ ανισότητα σε αυτό που λέγεται ότι είμαστε υποδεέστερες του φύλου των ανδρών. Εννοώ εκείνη τη διαδικασία που καλούμαστε πάντα να αποδείξουμε ότι είμαστε ικανές, ενώ αντίθετα οι άνδρες θεωρούνται εξ οφίτσιο ότι είναι πάντα ικανοί. 


Έχουμε όλες βιώσει εκείνη την ψυχοφθόρα διαδικασία της εκλογικής αναμέτρησης, της έκθεσης, αλλά και των προβλημάτων που αντιμετωπίζουμε κάθε φορά για να δώσουμε τη δυνατότητα σε όλους να πληροφορηθούν για την υποψηφιότητά μας. Όταν τέθηκε η ποσόστωση της συμμετοχής στα ψηφοδέλτια, καταρχάς θεωρούσα ότι αυτό είναι ένα μέτρο υποτιμητικό για το γυναικείο φύλο. Η πορεία όμως απέδειξε ότι αυτό ήταν ένα κίνητρο για να αυξηθεί η συμμετοχή των γυναικών στα Δημοτικά και Νομαρχιακά Συμβούλια και στα Τοπικά Συμβούλια. 


Όμως θεωρώ ότι αυτό δεν αρκεί γιατί η εκλογή τελικά ήταν μικρότερη από την αναμενόμενη. Τι έφταιξε για αυτό; Εγώ θα καταθέσω κάποιους προβληματισμούς. Ένα, έχει να κάνει με την νοοτροπία και τη δική μας, γιατί όταν καλούμαστε να ψηφίσουμε, ψηφίζουμε κατά κύριο λόγο άνδρες και όχι γυναίκες. 


Οφείλουμε λοιπόν να κάνουμε την αλλαγή εκ των έσω, από τον εαυτό μας. Σε κάθε επόμενη εκλογική αναμέτρηση, είναι αδιανόητο να μην έχουμε τη δυνατότητα να βρούμε μία ικανή γυναίκα να ψηφίσουμε. 


Το δεύτερο θέμα που τίθεται, είναι της έλλειψης δυνατότητας της γυναίκας να κάνει γνωστή την υποψηφιότητά της. Όταν καλείται μία γυναίκα να συμμετέχει σε ψηφοδέλτιο, δεν υποστηρίζεται ώστε να κάνει δυνατή την υποψηφιότητά της. Θεωρείται ως αριθμός που τελικά κάνει το παραδεκτό του ψηφοδελτίου και αφήνεται στην τύχη της. 


Έχω λοιπόν να καταθέσω μία πρόταση. Πιστεύω και σε συνάρτηση βέβαια και σε αυτό που έρχεται, έρχεται Καποδίστριας 2, έρχονται συνενώσεις Δήμων, άρα λοιπόν συρρίκνωση των αριθμών των εκλεγμένων Δημοτικών Συμβούλων και συνένωση Νομαρχιών, άρα συρρίκνωση των αριθμών των Νομαρχιακών Συμβούλων και άρα μείωση των πιθανοτήτων αύξησης του αριθμού συμμετοχής των γυναικών στα Δημοτικά και Νομαρχιακά Συμβούλια. 


Έχω λοιπόν να καταθέσω μία πρόταση. Αυτό το φύλο που θα απαρτίζει το ένα τρίτο του ψηφοδελτίου, να έχει τη δυνατότητα να επιδοτεί τους οικονομικά ασθενέστερους υποψηφίους. Όποιοι λοιπόν αποτελούν το ένα τρίτο, το μικρότερο αριθμό, όποιο φύλο αποτελεί το μικρότερο αριθμό, ανάλογα με την οικονομική δυνατότητα φυσικά που θα προκύπτει μέσα από το εκκαθαριστικό, να υπάρχει δυνατότητα επιδότησης του προεκλογικού αγώνα. 



Ειπώθηκε ότι μέσα από το ΕΣΠΑ έχουν δεσμευτεί χρήματα για την αντιμετώπιση της ισότητας. Θεωρώ ότι είναι ένα θέμα. Αν είναι οι άντρες, θα έχουν τη δυνατότητα οι άντρες να επιδοτηθούν. Αν είναι οι γυναίκες, θα έχουν τη δυνατότητα οι γυναίκες. 


Ένα δεύτερο θέμα που θέλω να θίξω, είναι αυτό που είπε η Άννα η Διαμαντοπούλου, ότι τελικά υπάρχει νόμος που καθιερώνει ένα ποσοστό 40% συμμετοχής του κάθε φύλου στα Όργανα διοίκησης, που δεν εφαρμόζεται. Δεν εφαρμόζεται στις Δημαρχιακές Επιτροπές, δεν εφαρμόζεται στις Επιτροπές όλες τις άλλες, τις Νομαρχιακές, στις Επιτροπές Παραλαβής Έργων, σε όλες τις θεσμοθετημένες Επιτροπές Δημοτικών και Νομαρχιακών Συμβουλίων. 


Τι μπορούμε να κάνουμε για αυτό. Έχω μία πρόταση ακόμη. Ειπώθηκε  για τη λειτουργία του παρατηρητηρίου. Εγώ κάνω την πρόταση να λειτουργήσει αυτό το παρατηρητήριο, να βγει μέσα από το Συνέδριό μας μία Οργανωτική Επιτροπή που θα καθορίσει τους όρους του παρατηρητηρίου, το οποίο θα συγκεντρώνει στοιχεία από όλες εμάς που προερχόμαστε όλες από μία Νομαρχία ή έναν Δήμο της χώρας και θα στέλνουμε τη συμμετοχή των γυναικών σε κάθε Όργανο, θα εκτίθεται αυτός ο Δήμος και αυτός ο Δήμαρχος ή ο Νομάρχης σε μία ιστοσελίδα και θα βαθμολογείται η ευαισθησία που δείχνει ο κάθε αιρετός επικεφαλής απέναντι στα θέματα ισότητας. Θεωρώ ότι η έκθεση είναι ένας μοχλός πίεσης. 

Αφού λοιπόν από την μία πλευρά αντιμετωπιζόμαστε με υποκρισία από την ελληνική Πολιτεία, θεωρώ ότι έχουμε τη δυνατότητα εκθέτοντας αυτούς οι οποίοι δεν εφαρμόζουν τον νόμο, να τους υποχρεώσουμε να τον εφαρμόσουν. 

Σας ευχαριστώ πάρα πολύ που με ακούσατε και θέλω να επισημάνω το εξής: πάντα υπάρχουν προβλήματα, αρκεί να τα αντιμετωπίζουμε με διάλογο και με αξιοπρέπεια και επαναλαμβάνω την αξιοπρέπεια γιατί θεωρώ ότι για την αντιμετώπιση και την εκτίμηση που εισπράττουμε πολλές φορές, έναν σημαντικό ρόλο παίζει και η αξιοπρέπεια που εμφανίζουμε κάθε φορά στα Όργανα που συμμετέχουμε. 


Ευχαριστώ. 

ΠΡΟΕΔΡΕΙΟ: Ευχαριστούμε και εμείς τη συνάδελφο. Θα παρακαλούσα για θέματα τα οποία έχουν ήδη αναφερθεί σε προηγούμενες παρεμβάσεις, ας μην τα επαναλαμβάνουμε περισσότερες φορές. Ότι θεωρείτε πως έχει καλυφθεί από αυτά που έχετε να πείτε, ας μην τα επαναλαμβάνουμε. 


Η κυρία Σταυρούλα Δήμου, Αντινομάρχης Δυτικής Αττικής και μέλος της Επιτροπής Ισότητας και Κοινωνικών Θεμάτων. 


Να πω ότι είναι ακόμα αρκετές γυναίκες που έχουν γραφτεί για να μιλήσουν. Επειδή όμως είναι κατανοητό ότι δεν θα μπορέσουμε να γίνει αυτό στο τέλος τούτης της διαδικασίες και επειδή κάποιες από αυτές ζητούν συγκεκριμένη θεματολογία που είναι στα επόμενα πάνελ, για αυτό ακριβώς θα μιλήσει η κυρία Δήμου και τρεις γυναίκες, είναι η Δήμητρα η Σγούρα, η Ισαβέλλα η Μπουρνιά και η Σταυρούλα Ταμουρίδου και κλείνουμε για να βγούμε έξω για το ελαφρύ γεύμα και να συνεχίσουμε. 

Σ. ΔΗΜΟΥ: Δεν θα απασχολήσω πολύ το Συνέδριο. Δεν είχα σκοπό να μιλήσω. Απλά θα πρέπει σε δύο προτάσεις που θα γίνουν, να υπάρχει η έγκριση του Συνεδρίου μας. 


Πρέπει να σας ενημερώσω ότι πριν γίνει ο νόμος ο τελευταίος για την ισότητα, είχε γίνει μία πρόταση από την ΕΝΑΕ, σε συνεργασία και με την ΚΕΔΚΕ, την οποία μετέφερα εγώ τότε στην κυρία Τσουμάνη, στην Επιτροπή που είχε δημιουργήσει και αυτή η πρόταση είχε να κάνει με το εξής: 


Είχαμε συζητήσει στα Προεδρεία της ΕΝΑΕ και της ΚΕΔΚΕ και είχαμε πει ότι για τα Κέντρα των Κακοποιημένων Γυναικών, θα ήταν καλύτερο, βεβαίως και όσοι Δήμοι το θέλουν, αλλά η Νομαρχία είναι εκείνη που θα μπορούσε να παίξει έναν πιο καθοριστικό ρόλο σε επίπεδο Νομού γιατί αυτό είναι ένα θέμα που στα κλειστά και περιορισμένα όρια των Δήμων, δεν είναι τόσο εύκολο οι γυναίκες να εκτεθούν και καλύτερο θα ήταν να δημιουργούνται τα Κέντρα Κακοποιημένης Γυναίκας στο επίπεδο Νομού. 


Όμως η Νομαρχιακή Αυτοδιοίκηση δεν είχε τη δυνατότητα βάσει του νόμου, έστω και αν το ήθελε, να ασχοληθεί με αυτό το θέμα. 

Το προτείναμε στην κυρία Τσουμάνη και το πέρασε στο νόμο και όποια Νομαρχιακή Αυτοδιοίκηση στα όρια του Νομού της επιθυμεί, μπορεί να δημιουργήσει τέτοια Κέντρα. Στην πράξη όμως, είναι πολύ δύσκολο αυτό να γίνει, πρώτον διότι η Νομαρχιακή Αυτοδιοίκηση δεν έχει την υποδομή και δεύτερον, δεν έχει και το επιστημονικό προσωπικό που χρειάζεται για αυτές τις περιπτώσεις. 

Επειδή στη χώρα μας, όπως όλες ξέρετε από την προσωπική σας εμπειρία εφόσον είστε αιρετές, χωρίς χρήματα δεν μπορεί να γίνει τίποτα. Με ευχολόγια δηλαδή, δεν μπορούμε να προχωρήσουμε. Εκτός από την σοβαρή πολιτική βούληση που πρέπει να έχουν οι κυβερνώντες, θα πρέπει να δώσουν και συγκεκριμένες προτεραιότητες για να υλοποιηθούν αυτές οι πολιτικές και συγκεκριμένες προτεραιότητες τις οποίες θα πρέπει να χρηματοδοτούν. 

Εγώ είμαι πολύ πρακτικός άνθρωπος και προχθές που έγινε μία συνάντηση με την κυρία Τσουμάνη εν όψει της τέταρτης προγραμματικής περιόδου, εκεί ειπώθηκε ότι παρατηρείται το γεγονός παρ’ όλο που οι περισσότεροι υπάλληλοι στους Δήμους και τις Νομαρχίες είναι γυναίκες, στην εξέλιξή τους όμως συμβαίνει να είναι πιο κάτω από τους άντρες. Δηλαδή, οι προϊστάμενοι και οι διευθυντές είναι κατά την πλειοψηφία τους άντρες. 

Της είπα λοιπόν ότι αυτό οφείλεται στο ότι οι γυναίκες δεν θέλουν να αναλάβουν θέσεις ευθύνης διότι πίσω τους περιμένει και μια οικογένεια και παιδιά και είναι πολύ δύσκολο να αντεπεξέλθουν.

Για αυτό, επειδή προέρχομαι από τη Νομαρχιακή Αυτοδιοίκηση και όσοι Δήμοι και οι Νομαρχίες που θέλουν, θα πρέπει να κάνουν Παιδικούς Σταθμούς. Όχι που θέλουν, να αναγκαστούν να κάνουν Παιδικούς Σταθμούς για τις εργαζόμενες στους Δήμους και τις Νομαρχίες. Θα πρέπει όμως να πάρουμε απόφαση εδώ και να πούμε ότι θα πρέπει να στηριχθεί από την Πολιτεία εμπράκτως αυτό. Δηλαδή με επιστημονικό προσωπικό και να χρηματοδοτηθούν οι Νομαρχίες και οι Δήμοι που θέλουν να κάνουν για το προσωπικό τους τέτοιες δραστηριότητες. 

Το άλλο θέμα σχετικά με τις κακοποιημένες, είναι ότι θα πρέπει στα όρια των Δήμων και των Νομαρχιών που υπάρχουν από την Κτηματική Εταιρεία του Δημοσίου εκτάσεις και από το Δασαρχείο στις παρυφές των Νομαρχιών και των Δήμων, να υπάρχει η πολιτική βούληση, που όταν πρόκειται  για τέτοιες δραστηριότητες, δηλαδή να δημιουργηθούν Κέντρα Κακοποιημένων Γυναικών, να δίνονται αυτές οι εκτάσεις με πολύ εύκολο τρόπο, διότι παρατηρείται το φαινόμενο να δίνονται αλλού για αλλού, δεν είναι της ώρας, όλες ξέρετε τι εννοώ και για τέτοιες δραστηριότητες να υπάρχει πολύ μεγάλη κωλυσιεργία και στο τέλος να είναι αρνητικές οι αποφάσεις. 

Πρέπει λοιπόν να πάρουμε μία απόφαση να προωθηθεί και στα Διοικητικά Συμβούλια της ΕΝΑΕ και της ΚΕΔΚΕ, που εδώ θα μου επιτρέψετε επειδή παρακολουθώ από πολύ κοντά τη δράση τους, να συγχαρώ τις γυναίκες αυτές διότι πρέπει να ξέρετε ότι εμείς οι γυναίκες είμαστε πάρα πολύ απαιτητικές, επειδή οι συνθήκες μας έχουν αναγκάσει να είμαστε απαιτητικές, διότι δίνουμε την ψυχή μας σε διπλάσια και τριπλάσια αγωνιστικότητα από ότι οι άνδρες, γιατί πρέπει εμείς να αποδείξουμε ότι αξίζουμε πολύ περισσότερο και η προσπάθειά μας είναι από το πρωί μέχρι το βράδυ. 

Θέλω να τις συγχαρώ και για το Συνέδριο που έστησαν, αλλά και για τον καθημερινό τους αγώνα, που είναι πάρα πολύ δύσκολος και να αποφασίσουμε εδώ να κάνουμε πρόταση στο Υπουργείο, οι Υπηρεσίες αυτές να δίνουν με πολύ μεγάλη όχι ευκολία, γιατί δεν είναι εύκολο, αλλά με πολύ μεγάλη ευαισθησία, να κοιτούν τις προτάσεις αυτές και να τις παραχωρούν στους Δήμους και τις Κοινότητες για τέτοιες δράσεις. 

Σας ευχαριστώ πολύ και εύχομαι οι αποφάσεις που θα πάρουμε εδώ να είναι προς το καλύτερο του συνόλου των δημοτών μας. 

ΠΡΟΕΔΡΕΙΟ: Ευχαριστούμε την Σταυρούλα τη Δήμου και παρακαλώ να έρθει στο βήμα η κυρία Σγούρα Δήμητρα, Δημοτική Σύμβουλος Νοτίου Διαμερίσματος του Δήμου Πατρέων και στην συνέχεια η Ισαβέλλα η Μπουρνιά.

Δ. ΣΓΟΥΡΑ: Γεια σας. Χαιρετίζω το αγαπητό Προεδρείο και βέβαια αγαπητές φίλες, θέλω να ξεκινήσω χαιρετίζοντας την συμμετοχή σας στην Τοπική Αυτοδιοίκηση Α΄ και Β΄ Βαθμού, καθώς θεωρώ ότι είναι πάρα πολύ σημαντική. 


Μπορούμε να παίξουμε, όπως γνωρίζουμε όλοι, πάρα πολύ σημαντικό ρόλο και να διεκδικήσουμε, αν το θέλουμε πραγματικά, στην κοινωνία μας, στην πολιτική και στην οικονομική ζωή της χώρας μας. 


Όμως κυρίες μου, εδώ αισθάνομαι την ανάγκη να σας τονίσω ότι μέχρι σήμερα δυστυχώς τα πράγματα δεν είναι όπως θέλουμε να τονίζουμε και να λέμε, όπως ήθελαν προηγουμένως κάποιες κυρίες. 


Δυστυχώς, δεν έχουμε διασφαλίσει πιστεύω, όρους πραγματικής ισότητας. Εδώ λοιπόν είναι το πρόβλημα. Σίγουρα αυτές οι συναντήσεις μας, καθώς όπως φαίνεται, θα ακολουθήσουν και άλλες και χαίρομαι βέβαια να ακολουθήσουν, θα πρέπει να μας βοηθήσουν όχι μόνο να μείνουμε στα λόγια, αλλά αυτά τα λόγια που ακούγονται σήμερα να γίνουν πράξεις. 


Θα πρέπει να εντοπίσουμε τα λάθη μας και εμάς των γυναικών, μην τα ρίχνουμε πάντα στους άντρες και τις παραλείψεις μας σε πολλά σημαντικά θέματα και να τα εντοπίσουμε και όταν τα εντοπίσουμε και τα συνειδητοποιήσουμε, θα πρέπει να δώσουμε έναν μεγάλο αγώνα για την επίλυσή τους. 


Θα πρέπει να καταλάβουμε ότι αυτό το βήμα που μας δίνεται σε εμάς τις γυναίκες, δεν είναι απλά για να υπάρχουμε και να λέμε μία γυναίκα ακόμα είναι σε μία θέση της Τοπικής Αυτοδιοίκησης. 


Ξέρουμε ότι ο δρόμος δυστυχώς είναι μακρύς και δύσκολος. Εμείς δεν θέλουμε μόνο να πετύχουμε την θεσμοθετημένη, πρέπει να πω, εκπροσώπηση των γυναικών σε διάφορα Όργανα. Θέλουμε την αποδοχή της κοινωνίας. Μπορούμε να το κάνουμε αυτό, να πείσουμε την κοινωνία; Δεν θέλουμε απλά να έχουμε το ένα τρίτο γυναίκες, δηλαδή στο ψηφοδέλτιο, όπως γίνεται σήμερα, με την γνωστή ποσόστωση όπως ανέφεραν πριν από λίγο και οι υπόλοιπες συνομιλήτριες, που σίγουρα βεβαιώνω και εγώ από την πλευρά μου ότι είναι ένα πάρα πολύ σημαντικό βήμα. Θέλουμε το εκλεκτικό Σώμα, δηλαδή όλοι αυτοί που μας ψηφίζουν, να ξεφύγει επιτέλους από αυτήν την εντύπωση, την ιδέα, να ψηφίσουμε άντε και μία γυναίκα. 


Είναι μία άποψη που κυκλοφορεί πάρα πολύ τα τελευταία χρόνια. Ψήφισε τρεις άντρες, άντε βάλε και μια γυναίκα να έχεις ήσυχη την συνείδησή σου. 


Θα πρέπει λοιπόν,  εγώ προτείνω, να ενταχθούν στο ψηφοδέλτιο πάρα πολλές γυναίκες και γιατί αυτό; Γιατί μπορούμε κυρίες μου, με αυτόν τον τρόπο να διαλέξουμε τις καλύτερες, τις πιο ικανές, τις πιο δυναμικές, αυτές δηλαδή που πραγματικά αξίζουν. Όχι να μας  βάζουν στο ψηφοδέλτιο δύο γυναίκες γιατί αυτές έχουν τα μέσα και κάποιες άλλες δεν τα έχουν και δεν μπορούν να προχωρήσουν πιο πέρα. Εμείς να έχουμε τη δυνατότητα από μόνες μας, με τη συμμετοχή πολλών γυναικών, να εκλέξουμε τη δυναμικότερη, αυτή δηλαδή που θα εκπροσωπήσει τα συμφέροντά μας και το λέω αυτό γιατί πάρα πολύ λίγες από εμάς, δυστυχώς, πρέπει να το παραδεχτούμε, κοιτάζουμε το όφελος των υπολοίπων γυναικών. Δεν ξέρω τι γίνεται. Μας παραγκωνίζουν οι άντρες συνάδελφοί μας, είτε είναι στο χώρο της επιστήμης ή της πολιτικής ή στο χώρο της εκπαίδευσης ή ακόμα και στον απλά ιδιωτικό χώρο εργασίας ή στο δημόσιο; Δεν ξέρω τελικά τι είναι αυτό που συμβαίνει. 


Όμως θα πρέπει να σας ενημερώσω εδώ, επειδή μίλησα για την Τοπική Αυτοδιοίκηση, για ένα σοβαρό παράπτωμα, για αυτό και θέλησα σήμερα πιο πολύ να πάρω τον λόγο, να μην μένουμε στα ίδια και στα ίδια λόγια, γιατί λίγο-πολύ αυτά που είπα πριν από λίγο, τα τόνισαν και οι υπόλοιπες συνομιλήτριες. 


Θα πρέπει λοιπόν να σας ενημερώσω για ένα σοβαρό παράπτωμα το οποίο δημοσιεύτηκε και το οποίο το έχω δώσει στο Προεδρείο, δημοσιεύτηκε στην Εφημερίδα της Κυβερνήσεως και αφορά τη μείωση της αμοιβής συμμετοχής των Διαμερισματικών Συμβούλων, οι οποίες από εδώ και πέρα, σε όσες συνεδριάσεις και αν συμμετέχουν οι Διαμερισματικοί Σύμβουλοι, μπορεί να είναι τρεις ή τέσσερις κάθε μήνα, σπανίως τέσσερις, αλλά πολλές φορές μπορεί να είναι και τρεις, θα έχουν το δικαίωμα να αμείβονται από εδώ και στο εξής μόνο με 30 €. 


Νωρίτερα είχε ανακοινωθεί, δεν ξέρω αν είχατε ενημερωθεί και εσείς κυρίες μου, ότι από πλευράς κυβέρνησης είχε γίνει μία ενημέρωση ότι οι γυναίκες θα πληρώνονται περίπου 100-130 € τον μήνα, αναλόγως με την αμοιβή του Προέδρου του Δημοτικού Συμβουλίου. Ξέρετε πως υπολογίζονται τα χρήματα αυτά. Όμως η κυβέρνηση, θα πρέπει να το πω αυτό μιας και είμαι από πλευράς κυβερνητικής, έχω εκλεγεί από εκεί, όμως είναι πραγματικά ένα σοβαρό παράπτωμα, πρέπει να το πούμε και όλες μαζί να βοηθήσουμε για την επίλυσή του. Θεώρησε απαραίτητο να μειώσει την αμοιβή των Διαμερισματικών Συμβούλων γιατί θεώρησε ότι έτσι θα μειώσει τον προϋπολογισμό, τα έξοδα του προϋπολογισμού. Δεν ξέρω πως το σκέφτηκαν. 


Θέλω να πω λοιπόν με αυτό ότι αν υπήρχε μέχρι στιγμής ένα έναυσμα για όλες τις γυναίκες που ήθελαν να ξεκινήσουν από την Τοπική Αυτοδιοίκηση, δηλαδή έβαζαν υποψήφιες και εκλέγονταν για τα Διαμερίσματα και βέβαια αναφέρομαι λίγο περισσότερο για τους μεγάλους Δήμους που έχουν δικαίωμα να εκλέγουν Διαμερισματικούς Συμβούλους. 


Έτσι λοιπόν, σήμερα πολλές  γυναίκες αφού δεν θα πληρώνονται έστω για τα έξοδα μετακίνησής τους, ας μην είναι το ποσό που είπα πριν από λίγο, η κυβέρνηση το είχε αναγγείλει αυτό, δεν ήταν ότι είχε προταθεί από πλευράς Συμβούλων, όπως καταλαβαίνετε τώρα από εδώ και στο εξής, πολύ λίγες γυναίκες θα συμμετέχουν στην Τοπική Αυτοδιοίκηση. 


Εγώ βέβαια, αυτό που ζητάω από πλευράς σας, είναι τη συμπαράστασή σας. Ενημέρωσα και τον κύριο Κακλαμάνη, μου είπε πριν από λίγο ότι θα κοιτάξει να το διορθώσει αυτό το πρόβλημα. Πραγματικά το θεωρεί και αυτός πρόβλημα και παράλληλα, επειδή αναφέρομαι στα έξοδα, θα ήθελα και από πλευράς του Προεδρείου και η ΚΕΔΚΕ και η  ΕΝΑΕ να συμβάλλουν ώστε να καλύπτουν κατά κάποιον τρόπο οι Δήμοι τα έξοδα μετακίνησης των αιρετών γυναικών. 


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς και επόμενη είναι η Ισαβέλλα Μπουρνιά, Νομαρχιακή Σύμβουλος Χίου και τελευταία η Σταυρούλα Ταμουρίδου-Κομνηνού, Δημοτική Σύμβουλος Συκεών. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Λοιπόν, είναι η προτελευταία ομιλήτρια. Θα μιλήσει άλλη μία. Το πρόγραμμα είναι κανονικά όπως αυτό που έχετε στις τσάντες σας. 

Ι. ΜΠΟΥΡΝΙΑ: Αγαπητό Προεδρείο, αγαπητοί συνάδελφοι στην ΕΝΑΕ, στην ΚΕΔΚΕ,  αγαπητές κυρίες στην Τοπική Αυτοδιοίκηση, πρέπει και εγώ με την σειρά μου να συγχαρώ την 3η Συνδιάσκεψη Εκλεγμένων Γυναικών, αιρετών γυναικών, για την πρωτοβουλία που είχαν να γίνει αυτή η συνδιάσκεψη. 


Πρέπει όμως να αναφερθώ λίγο και σε κάποια ιστορικά στοιχεία που ίσως είναι χρήσιμα για πολλούς οι οποίοι δεν γνωρίζουν. Πριν από εμάς και για να στεκόμαστε εμείς εδώ σήμερα, για να μπορούμε να είμαστε στην 3η Πανελλήνια Συνδιάσκεψη Εκλεγμένων Γυναικών, προηγήθηκαν κάποιες άλλες κυρίες οι οποίες έκαναν κάποιες οργανώσεις, είχαν την ιδέα να  βρεθούμε και να κάνουμε συνέδριο, διάφορα συνέδρια, Τοπικής Αυτοδιοίκησης Α΄  και Β΄ Βαθμού, σε διάφορα μέρη της Ελλάδας. 


Είχαμε την τύχη το 9ο Πανελλήνιο Συνέδριο Εκλεγμένων Γυναικών, Αιρετών Γυναικών, να πραγματοποιηθεί στη Χίο και μετά από εκεί και με αφορμή αυτό και είχα την τιμή να προεδρεύω σε αυτό, στην Οργανωτική Επιτροπή, ξεκίνησε η 1η Πανελλήνια Συνδιάσκεψη ΚΕΔΚΕ – ΕΝΑΕ. 


Προτείνω λοιπόν, επειδή πριν από εμάς προηγήθηκαν, πριν την ΚΕΔΚΕ και την ΕΝΑΕ, προηγήθηκαν κάποιοι άλλοι, θα πρέπει να μην φοβόμαστε να σεβόμαστε αυτούς τους ανθρώπους και να τους τιμούμε και η σκέψη μου είναι και προτείνω να γίνει μία βράβευση αυτών των ανθρώπων και συγκεκριμένα μιλάω για την κυρία Αικατερίνη Δασκαλάκη, η οποία ήταν εκείνη η οποία σκέφτηκε τα συνέδρια αυτά Τοπικής Αυτοδιοίκησης, αιρετών γυναικών Τοπικής Αυτοδιοίκησης Α΄ και Β΄ Βαθμού. 


Το άλλο που θα ήθελα να πω και με έχουν καλύψει πολλοί βεβαίως σε πολλά πράγματα οι προλαλήσαντες, δεν νοείται να υπάρχει ουσιαστικά ποσόστωση όταν σε όλους τους τομείς της πολιτικής δεν υπάρχει και το gender main streaming, δηλαδή η εξισορρόπηση ουσιαστικά των πολιτικών προκειμένου να υπάρχει ισορροπία στην οικογένεια, καθώς επίσης και ανάμεσα στα δύο φύλα. 


Προτείνω λοιπόν στην ΚΕΔΚΕ – ΕΝΑΕ, για να μπορεί να υπάρχει ουσιαστικός ρόλος, να αναληφθεί από πλευράς και των δύο, μία αναλογιστική μελέτη, η οποία – συμφωνώ με την κυρία Διαμαντοπούλου – θα πρέπει να αφορά όλους τους στόχους και να δούμε πως επηρεάζεται αρχικά, τι είναι το ποσοστό εκείνο το οποίο πρέπει να φτάσουμε ούτως ώστε να νιώθουμε ικανοποιημένοι ότι οι πολιτικές οι οποίες εφαρμόζονται αποδίδουν. Αυτό είναι το ένα. 


Δεύτερον. Οπωσδήποτε να δούμε πως η αναλογιστική αυτή μελέτη θα μπορούσε να εφαρμοστεί προκειμένου να υπάρχει η εξισορρόπηση των δύο φύλων. Πώς μπορούν να εφαρμοστούν πολιτικές και ποιες θα είναι αυτές οι πολιτικές και αυτές θα πρέπει να τις συμφωνήσουμε εδώ, διότι αυτός νομίζω ότι θα πρέπει να είναι σε τελική ανάλυση ο ρόλος μας. 


Πρέπει να σας πω ότι πολλές φορές φοβόμαστε να πούμε ότι σε κάποιες επιτυχίες συνέβαλλαν και γυναίκες. Άκουσα εδώ από αυτό το βήμα σήμερα για την επιτυχία, γιατί πράγματι είναι επιτυχία αυτό που κατάφερε η σημερινή κυβέρνηση στα Σκόπια, βέβαια με την συνδρομή όλων των πολιτικών δυνάμεων και αυτό είναι πάρα πολύ σημαντικό, αλλά δεν άκουσα τη συμβολή μιας γυναίκας η οποία είναι Υπουργός Εξωτερικών και η οποία αντιμετώπισε τις δύσκολες συνθήκες και βεβαίως μιλάω για την κυρία Ντόρα Μπακογιάννη και θεωρώ ότι είναι ιδιαίτερη τιμή για εμάς οποιαδήποτε γυναίκα, είτε είναι η Νομάρχης, η κυρία Σχοιναράκη, είτε είναι η κυρία Μπακογιάννη, είτε είναι οποιαδήποτε που βρίσκεται σε θέσεις ευθύνης, όταν πρέπει να αποδώσουμε τα εύσημα, θα πρέπει να αποδίδουμε τα εύσημα. 


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς την κυρία Ισαβέλλα Μπουρνιά και παρακαλώ να έρθει στο βήμα η κυρία Σταυρούλα Ταμουρίδου – Κομνηνού. 

Σ. ΤΑΜΟΥΡΙΔΟΥ-ΚΟΜΝΗΝΟΥ: Αγαπητές φίλες και λίγοι φίλοι, δεν θα σας κουράσω. Πριν από χρόνια, όταν είχε βγει το μέτρο της ποσόστωσης, στο κομματικό φορέα που ανήκω, που ήταν τελείως α ανδροκρατούμενος, με κορόιδευαν και μου έλεγαν ότι είναι ντροπή για εμάς τις γυναίκες να καταφεύγουμε σε τέτοια μέτρα. Τότε εγώ τους απήντησα ότι εγώ σαν εργαζόμενη όταν πάω σπίτι μου, ασχολούμαι με τα παιδιά μου, με το πλύσιμο, το μαγείρεμα, το σιδέρωμα και τα λοιπά, ενώ αυτοί έχουν τη δυνατότητα να βγαίνουν στα καφενεία και να ασχολούνται με την κοινωνική τους προβολή. 


Θεωρώ ότι η ποσόστωση είναι ένα μεταβατικό μέσο αναγκαίο στη σημερινή περίοδο, για να μπορέσουμε και εμείς να φτάσουμε στα μέτρα που έχουν οι άλλες προοδευμένες κοινωνίες, όπως της Νορβηγίας, της Σκανδιναβίας γενικά, όπου οι γυναίκες συμμετέχουν περισσότερο από 50% γενικά στα διάφορα Όργανα. 


Επίσης, εμένα δεν με βρίσκει σύμφωνη η ποσόστωση του ενός τρίτου στα ψηφοδέλτια. Πιστεύω ότι πρέπει να βγει ένα μέτρο, να σκεφτούν οι Επιτροπές Ισότητας, ώστε να συμμετέχουν οι γυναίκες στους τελικούς καταλόγους των εκλεγμένων κατά ένα τρίτο. 


Επίσης, μία πρόταση που θέλω να κάνω στην Επιτροπή Ισότητας, ότι πρέπει στους Δήμους, για να ξεφύγουμε από τα ευχολόγια, στην Τοπική Αυτοδιοίκηση γενικά, είτε στη Νομαρχιακή είτε στη Δημοτική, θα πρέπει να υπάρχει Νομική Υπηρεσία να καλύπτει τα ζητήματα ισότητας και τα ζητήματα κακοποίησης. 


Τέλος, θέλω να πω στις γυναίκες ότι πρέπει εμείς οι ίδιες να έχουμε εμπιστοσύνη στους εαυτούς μας. Εμείς οι ίδιες να ξέρουμε τι αξίζουμε πρώτα. 


Ευχαριστώ.

ΠΡΟΕΔΡΕΙΟ: Ευχαριστούμε και εμείς. Μπορούμε να περάσουμε  για το ελαφρύ γεύμα και αρχίζουμε στις 16.00 ακριβώς με τον πρώτο εισηγητή της δεύτερης ενότητας, τον Δήμαρχο Συκεών. 

ΔΙΑΛΕΙΜΜΑ

ΠΡΟΕΔΡΕΙΟ: Ξεκινάμε την Ενότητα Β΄, που είναι πολιτικές για την προώθηση της απασχόλησης και της επιχειρηματικότητας των γυναικών. 


Ο ρόλος της Τοπικής Αυτοδιοίκησης στην προώθηση της γυναικείας απασχόλησης και επιχειρηματικότητας. Εισηγητής θα είναι ο κύριος Σίμος Δανιηλίδης, Πρόεδρος της Επιτροπής Κοινωνικής Πολιτικής, Απασχόλησης και Αλληλεγγύης της ΚΕΔΚΕ. 

Σ. ΔΑΝΙΗΛΙΔΗΣ: Ευχαριστώ κυρία Πρόεδρε. Ευχαριστώ την Οργανωτική Επιτροπή και την συγχαίρω για την προσπάθεια της διοργάνωσης αυτού του Συνεδρίου και ευχαριστώ για την πρόταση να εισηγηθούμε εκ μέρους της Κεντρικής Ένωσης Δήμων και Κοινοτήτων και ειδικά της Επιτροπής που έχω την τιμή να προεδρεύω, της Επιτροπής Κοινωνικής Πολιτικής, Απασχόλησης και Αλληλεγγύης, αυτό το θέμα. 


Πιστεύουμε ότι μία βασική προϋπόθεση για την κατοχύρωση της γυναίκας στα πολιτικά και κοινωνικά δικαιώματά της, είναι η θέση της στην αγορά εργασίας. Για αυτό κιόλας αναλάβαμε να κάνουμε αυτήν την εισήγηση ως Επιτροπή Κοινωνικής Πολιτικής, Απασχόλησης και Αλληλεγγύης, για τον ρόλο της Τοπικής Αυτοδιοίκησης στην προώθηση της γυναικείας απασχόλησης και της γυναικείας επιχειρηματικότητας. 


Τα τελευταία 15 περίπου χρόνια και στην πατρίδα μας, οι φορείς της Τοπικής Αυτοδιοίκησης αναλαμβάνουν ολοένα και πιο ενεργό ρόλο στην στήριξη της απασχόλησης και της επιχειρηματικότητας, στην ενίσχυση της τοπικής ανάπτυξης, στην προσπάθεια σύγκλισης με το ευρωπαϊκό κοινωνικό μοντέλο που βασίζεται όλο και περισσότερο στην αποκέντρωση και στη δράση σε τοπικό επίπεδο, οι Οργανισμοί Τοπικής Αυτοδιοίκησης ιδρύουν και λειτουργούν δομές απασχόλησης. Κύρια μέσα από τις ευρωπαϊκές χρηματοδοτήσεις του Β΄ και του Γ΄ Κοινοτικού Πλαισίου. 


Στηρίζουν τους ανέργους και τις άνεργες και επιδιώκουν να βρουν λύσεις ώστε να προλάβουν την κοινωνική περιθωριοποίηση και τον κοινωνικό αποκλεισμό. Με κάθε ευκαιρία επισημαίνουμε ότι η κοινωνική πολιτική και η ενίσχυση της απασχόλησης, επιβάλλεται να περιέλθει συστηματικά και ουσιαστικά στις αρμοδιότητες της Τοπικής Αυτοδιοίκησης, όπως συμβαίνει σχεδόν στο σύνολο των χωρών της Ευρωπαϊκής Ένωσης εδώ και δεκαετίες. 


Οι λόγοι είναι εμφανείς. Πρώτον, η Τοπική Αυτοδιοίκηση συμμερίζεται την προτεραιότητα της δράσης για την ενίσχυση της απασχόλησης, δεδομένου ότι έχει συνειδητοποιήσει το γεγονός ότι οι ανισότητες που υπάρχουν ενδυναμώνουν τα φαινόμενα του κοινωνικού αποκλεισμού, της ανασφάλειας και της υποβάθμισης, ταυτόχρονα με την υποβάθμιση των συνθηκών διαβίωσης. 


Δεύτερον. Η Τοπική Αυτοδιοίκηση βρίσκεται κοντύτερα στον πολίτη και έτσι αντιμετωπίζει την επίδραση της ανεργίας σε καθημερινή βάση και επίσης η Τοπική Αυτοδιοίκηση είναι υπεύθυνη για την τοπική οικονομική, κοινωνική και πολιτιστική ανάπτυξη, για τη βελτίωση της ποιότητας ζωής των κατοίκων και ιδιαίτερα των γυναικών. 


Τρίτον. Η αντιμετώπιση της ανεργίας απαιτεί τον συνδυασμό πολλών δράσεων και τη συνέργια πολλών τοπικών δομών. Ιδιαίτερα στην περίπτωση της γυναικείας απασχόλησης, συνδέεται άμεσα με την ύπαρξη ενός τοπικού δικτύου κοινωνικών δομών, ποιοτικών Παιδικών, Βρεφονηπιακών Σταθμών, ολοήμερων σχολείων, για μητέρες και μικρά παιδιά, δομών φροντίδας για τα άτομα της τρίτης ηλικίας, που παραδοσιακά όλους τους παραπάνω πληθυσμούς, όλους τους παραπάνω συμπολίτες, της προσχολικής ηλικίας ή της τρίτης ηλικίας, αναλαμβάνουν τη φροντίδα κατά κύριο λόγο οι γυναίκες. 


Στον τομέα των υπηρεσιών κοινωνικής φροντίδας και κοινωνικής προστασίας, η διαδικασία έχει ξεκινήσει και ήδη καταγράφονται τα πρώτα θετικά αποτελέσματα. Από το 1999, με την υποστήριξη του Ευρωπαϊκού Κοινωνικού Ταμείου, σε όλη την χώρα έχουν δημιουργηθεί δομές κοινωνικής στήριξης και παιδικής φροντίδας, με φορέα λειτουργίας τις Δημοτικές Επιχειρήσεις ανά την Ελλάδα. 


Σε όλη τη χώρα μας λοιπόν, έχουν δημιουργηθεί περίπου 3.300 δομές, ένας πολύ σημαντικός, ένας πολύ μεγάλος αριθμός δομών κοινωνικής προστασίας. Δηλαδή, 1.172 δομές Βοήθεια στο Σπίτι, περίπου άλλα 1.200 ΚΑΠΗ, Κέντρα Ανοικτής Προστασίας Ηλικιωμένων, 50 Κέντρα Ημερήσιας Φροντίδας Ηλικιωμένων, 1.000 δομές παιδικής προστασίας και 100 Κέντρα Δημιουργικής Απασχόλησης παιδιών με ειδικές ανάγκες. 


Οι περισσότερες από αυτές τις δομές δημιουργήθηκαν την τελευταία 10ετία, μετά το 1996-97, μέσα από τις  δομές του Β΄ και του Γ΄ Κοινοτικού Πλαισίου Στήριξης και στις δεκάδες χιλιάδες των εργαζομένων που στελεχώνουν αυτές τις 3.300 δομές, το 82% περίπου του αριθμού των εργαζομένων είναι γυναίκες. 


Καταλαβαίνετε τι μεγάλη ώθηση καταρχήν έχει δοθεί στην γυναικεία απασχόληση μέσα σε αυτές τις δομές και τι μεγαλύτερη ακόμη ώθηση έχει δοθεί στις εκατοντάδες χιλιάδες οικογένειες οι οποίες βρήκαν υποστηρικτή μέσα σε αυτές τις δομές, έτσι ώστε οι γυναίκες αυτών των οικογενειών να απελευθερωθούν, εμπιστευόμενες οι οικογένειες τα μικρά παιδιά, τους ηλικιωμένους, στη φροντίδα αυτών των  δομών. 


Επιπρόσθετα, οι παρεμβάσεις της Τοπικής Αυτοδιοίκησης λόγω της φύσης των διαπροσωπικών και ανθρώπινων σχέσεων σε τοπικό επίπεδο, είναι ανθρωποκεντρικού χαρακτήρα και οι υπηρεσίες που παρέχουμε, είναι εξειδικευμένες και εξατομικευμένες. Δεν είναι αυτή η γενική και αόριστη πολιτική των αριθμών, που πολλές φορές είναι γνωστή η ρήση ενός παλιού Έλληνα πολιτικού, ότι οι αριθμοί μεν ευημερούν, αλλά οι πολίτες δυστυχούν. 


Λόγω αυτών των χαρακτηριστικών, οι υπηρεσίες απασχόλησης της Τοπικής Αυτοδιοίκησης εξυπηρετούν ουσιαστικά την εργασιακή ένταξη και πρόοδο, χωρίς να θέτουν ως προτεραιότητα την ανταγωνιστικότητα. 


Από την εμπειρία και τις μελέτες που έχουν γίνει σχετικά με την άσκηση της κοινωνικής πολιτικής από την Τοπική Αυτοδιοίκηση, μπορούμε σήμερα να πούμε με βεβαιότητα ότι η Τοπική Αυτοδιοίκηση είναι σε θέση να εφαρμόζει εκείνες τις δράσεις που είναι ενταγμένες στην ευρωπαϊκή στρατηγική για την απασχόληση, σε συνεργασία με τοπικούς κοινωνικούς εταίρους, σύμφωνα με τις τοπικές ιδιαιτερότητες, τα τοπικά προβλήματα και τα ιδιαίτερα πολιτικά, κοινωνικά και οικονομικά χαρακτηριστικά κάθε περιοχής, πράγμα το οποίο τις περισσότερες φορές δεν το επιτυγχάνει το κεντρικό κράτος και οι κεντρικοί Οργανισμοί που έχουν υπό την ευθύνη τους την πολιτική της απασχόλησης. 


Για παράδειγμα, όπως πλέον προβλέπεται μέσα από τον νέο Κώδικα Δήμων και Κοινοτήτων, στα άρθρα 75 και 85 του Ν.3463, όπου οι αρμοδιότητες της Τοπικής Αυτοδιοίκησης διευρύνονται και εξειδικεύονται σε δράσεις που αφορούν πλέον ονομαστικά την απασχόληση και την κοινωνική προστασία. Κάτι που δεν συνέβαινε με τον προηγούμενο Κώδικα και είχαμε λειτουργικά, νομικά και θεσμικά προβλήματα. 


Οι Δήμοι λοιπόν, έχουμε την αρμοδιότητα πλέον να ιδρύουμε και να λειτουργούμε συμβουλευτικές δομές για ανέργους, όπως τα Γραφεία Ενημέρωσης και Υποστήριξης για την Απασχόληση, παρέχοντας εξειδικευμένες και πολύ περισσότερο εξατομικευμένες συμβουλευτικές υπηρεσίες και άμεση διασύνδεση με την τοπική αγορά εργασίας. 


Από την εμπειρία μας στο δικό μας το Δήμο, το Δήμο Συκεών Θεσσαλονίκης, όπου παρέχουμε εδώ και 10 περίπου χρόνια υπηρεσίες συμβουλευτικής και προώθησης της απασχόλησης, έχουμε διαπιστώσει ότι τα αποτελέσματα είναι άμεσα και πολύ θετικά και μάλιστα με μικρό κόστος λειτουργικό των υπηρεσιών μας. Μόνο στον τελευταίο χρόνο, τα συγκεκριμένα στοιχεία είναι τα εξής: το 2007 απευθύνθηκαν στη συγκεκριμένη Δημοτική Υπηρεσία στήριξης των  ανέργων, 245 άτομα. Για βοήθεια, για εξεύρεση εργασίας ή για αναβάθμιση των προσόντων τους. Από αυτά τα 245 άτομα, μέσα στον χρόνο τα 112 βρήκαν εργασία, είναι ποσοστό 46%. Πολύ θα ζήλευε ο αντίστοιχος Οργανισμός ο κρατικός να πλησιάσει σε αυτά τα ποσοστά. 


Τα αποτελέσματα αυτά γίνονται ακόμα καλύτερα και ειδικά για το δικό μας Συνέδριο εδώ σήμερα, όταν από τα 112 άτομα τα οποία βρήκαν εργασία, τα 78 είναι γυναίκες, ποσοστό 70%. 


Τα αποτελέσματα αυτά λοιπόν, αποδεικνύουν αυτό το οποίο αμέσως προηγουμένως είχα καταθέσει, ότι δηλαδή η δημοτική πολιτική στην στήριξη της απασχόλησης, μπορεί να είναι πιο ευέλικτη, πιο γρήγορη, πιο αποτελεσματική, με πολύ μικρότερο κόστος λειτουργίας. 


Οι τοπικές Υπηρεσίες λοιπόν των Δήμων, απαντούν στα προβλήματα των πιο ευάλωτων κοινωνικών ομάδων, μια και είναι γνωστό ότι αυτοί οι οποίοι δεν τολμούν καν να πάνε στα αντίστοιχα γραφεία εργασίας ή ανεργίας του ΟΑΕΔ, έρχονται πολύ ευκολότερα και είναι η δύσκολη ανεργία, η παρατεταμένη ανεργία, των ειδικών ομάδων περιθωριοποίησης και κοινωνικού αποκλεισμού, των ΑΜΕΑ, των αποφυλακισμένων, των απεξαρτημένων, των πλησίον της σύνταξης ανέργων, που δυσκολεύονται να βρουν σε οποιονδήποτε άλλο τομέα εργασία. 


Αυτές λοιπόν οι ομάδες του πληθυσμού βρίσκουν εύκολα τον δρόμο στα Δημοτικά Γραφεία Απασχόλησης και σε αυτές τις ομάδες όταν αυτά τα ποσοστά καταγράφονται, τα αποτελέσματα είναι ακόμη θετικότερα. 


Ταυτόχρονα με την εξατομικευμένη υποστήριξη των ανέργων, φροντίζουμε και την ενίσχυση και την υποστήριξη των τοπικών επιχειρήσεων στηρίζοντας την τοπική ανάπτυξη και την τοπική οικονομία, ώστε μέσα από ένα εύρωστο οικονομικό περιβάλλον να δημιουργούμε συνεχώς και περισσότερες βιώσιμες και σταθερές θέσεις εργασίας σε τοπικό επίπεδο.


Οι δράσεις για την υποστήριξη των επιχειρήσεων έχουν ως περιεχόμενο, πρώτον, την ενημέρωση των επιχειρήσεων για τις δυνατότητες χρηματοδότησής τους. Δεύτερον, την υποστήριξη για την υποβολή φακέλων για χρηματοδότηση των επιχειρήσεων. Τρίτον, την ενημέρωση για τις ειδικότητες των ανέργων της περιοχής μας, με στόχο την κάλυψη των θέσεων εργασίας των τοπικών επιχειρήσεων από ανέργους οι οποίοι προέρχονται από τον ίδιο τόπο. Τέταρτον, την ενημέρωση για τις δυνατότητες χρηματοδότησης για τη δημιουργία νέων θέσεων εργασίας. Πέμπτον, την διοργάνωση ενημερωτικών συναντήσεων και σεμιναρίων σε θέματα ειδικού ενδιαφέροντος και τέλος, τη θέσπιση ειδικών κινήτρων ενίσχυσης της επιχειρηματικότητας. 


Όλα τα παραπάνω συντελούν ώστε να υπάρξει συνδυασμός ανάπτυξης και συνεργασίας μεταξύ της Δημοτικής Αρχής, των τοπικών παραγωγικών δυνάμεων, αλλά και των πολιτών, με τη συμμετοχή και την αξιοποίηση του τοπικού ανθρώπινου δυναμικού. 


Επιπλέον, μέσα από τις ευρύτερες συνεργασίες η Τοπική Αυτοδιοίκηση έχει τη δυνατότητα να παρέχει υψηλού ποιοτικού επιπέδου υπηρεσίες και να δημιουργήσει ή να συμμετέχει σε εξειδικευμένες δομές προώθησης της γυναικείας απασχόλησης σε επίπεδο νομού ή σε επίπεδο περιφέρειας. 


Χαρακτηριστικό είναι ένα άλλο καλό παράδειγμα το οποίο έχει αναγνωριστεί όχι μόνο σε εθνικό επίπεδο στη χώρα μας, αλλά και ευρωπαϊκά και μιλάω βέβαια, όπως θα έχετε αντιληφθεί, για το Κέντρο Στήριξης της Γυναικείας Απασχόλησης και της Γυναικείας Επιχειρηματικότητας της περιοχής μας, που έχουμε δώσει συμβολικά το όνομα ΕΡΓΑΝΗ. 


Το Κέντρο ΕΡΓΑΝΗ λοιπόν, που άτυπα ξεκίνησε στις αρχές της δεκαετίας του ’90 και ολοκληρώθηκε ως δομή νομική και θεσμική μορφή, το 2001, είναι ένας δυναμικός, ευέλικτος φορέας, όπου φορείς της Τοπικής Αυτοδιοίκησης, ο Δήμος μας, φορείς της επιχειρηματικότητας, της εκπαίδευσης, της επαγγελματικής κατάρτισης, ενώσαμε τις δυνάμεις μας για την ανάδειξη και τη στήριξη των γυναικών. Εξειδικευμένος φορέας που ασχολείται με την στήριξη της γυναικείας απασχόλησης και της γυναικείας επιχειρηματικότητας. 


Σήμερα στο Κέντρο ΕΡΓΑΝΗ που λειτουργεί υπό τη μορφή της αστικής, μη κερδοσκοπικής εταιρείας, συμμετέχουν οι παρακάτω φορείς: ο Δήμος Συκεών, το Επαγγελματικό Επιμελητήριο Θεσσαλονίκης, το Ανώτατο Τεχνολογικό Εκπαιδευτικό Ίδρυμα Θεσσαλονίκης, η Αναπτυξιακή Εταιρεία Ανατολική Α.Ε., το Κέντρο Επαγγελματικής Κατάρτισης του Συνδέσμου Βιομηχανιών Βόρειας Ελλάδας, ο Σύνδεσμος Εξαγωγών Βόρειας Ελλάδας, η Διεθνής Έκθεση Θεσσαλονίκης, ο Σύνδεσμος Εξαγωγέων Βόρειας Ελλάδας ξεχωριστά και το Δίκτυο Επιχειρηματιών Γυναικών Θεσσαλονίκης. 


Ένα Κέντρο όπως το ΕΡΓΑΝΗ, καταφέρνει να παίζει ένα σημαντικό ρόλο τόσο μέσα από την παροχή υπηρεσιών σε άνεργες ή εργαζόμενες ή επιχειρηματίες γυναίκες, με στόχο την προώθησή τους στην αγορά εργασίας ή τη δημιουργία και ανάπτυξη των επιχειρήσεών τους, όσο όμως και από τη συνεργασία, δικτύωση και την παροχή υπηρεσιών σε φορείς, οργανισμούς και επιχειρήσεις και την προώθηση θεμάτων ισότητας και οργάνωσης  με βάση τη διαχείριση της διαφορετικότητας και την ενσωμάτωση των γυναικών, αλλά και άλλων ευπαθών κοινωνικών ομάδων. 


Οι υπηρεσίες τις οποίες παρέχουμε μέσα από το Κέντρο Εργάνη, είναι οι εξής: Πρώτον, πληροφόρηση. Δεύτερον, συμβουλευτική στην απασχόληση. Τρίτον, συμβουλευτική στην επιχειρηματικότητα. Τέταρτον, νομική υποστήριξη. Πέμπτον, ψυχοκοινωνική υποστήριξη. Έκτον, στοχευμένη ευέλικτη κατάρτιση. Έβδομο, προώθηση στην επαγγελματική κατάρτιση. Όγδοο, προώθηση στην αγορά εργασίας. Ένατο, στήριξη από εξειδικευμένους μέντορες επιχειρηματίες και τέλος τη δικτύωση των ίδιων των επιχειρηματιών γυναικών ή των εργαζομένων γυναικών. 


Με αυτές τις υπηρεσίες μπορούν οι ενδιαφερόμενες άνεργες ή εργαζόμενες επιχειρηματίες ή αυτοαπασχολούμενες, να βελτιώσουν τα προσόντα τους και να αποκτήσουν δεξιότητες και γνώσεις για να προσεγγίσουν επιτυχημένα τις θέσεις εργασίας που επιθυμούν ή να δημιουργήσουν τη δική τους επιχείρηση. Να βελτιώσουν τη θέση εργασίας που κατέχουν στο δημόσιο ή στον ιδιωτικό τομέα, έτσι ώστε να ανέβουν στην ιεραρχία, γιατί και αυτό είναι σημαντικό για αυτές τις γυναίκες που ήδη εργάζονται. Εμείς δεν ικανοποιούμαστε με το ότι μία γυναίκα εργάζεται. Για να μπορεί να παίρνει μέρος στα κέντρα λήψεις των αποφάσεων, πρέπει να έχει εκείνο το επίπεδο γνώσης, κατάρτισης και επιμόρφωσης, έτσι ώστε να ανεβαίνει συνεχώς  στην ιεραρχία για να συμμετέχει στα κέντρα λήψης αποφάσεων. 


Να αναπτύξουν τις επιχειρήσεις ή τους συνεταιρισμούς τους, να ενσωματώσουν καινοτομίες βελτιώνοντας τις διαδικασίες και να αναπτύσσουν ενέργειες δικτύωσης. 


Το Κέντρο ΕΡΓΑΝΗ μέσα από την υλοποίηση σχεδίων δράσης και ειδικών προγραμμάτων, μόνο τα τελευταία τρία χρόνια έχει καταφέρει τα εξής: στήριξης στις Επιτροπές Ισότητας της Κεντρικής και Δυτικής Μακεδονίας. Απλά να σας αναφέρω ότι ανταγωνιστικά, με καθαρό διαγωνισμό, το συγκεκριμένο Κέντρο κατάφερε να πάρει την έγκριση υλοποίησης του προγράμματος 5.3 του Γ΄ Κοινοτικού Πλαισίου Στήριξης για όλη τη Δυτική Μακεδονία και αντίστοιχα, το ίδιο πρόγραμμα, το 5.3, για όλη την Κεντρική Μακεδονία. Το ποσό ήταν περίπου 3 εκατομμύρια ευρώ. 


Συνεργαστήκαμε με 11 Νομαρχίες, με 19 Οργανισμούς Τοπικής Αυτοδιοίκησης στη Κεντρική και στη Δυτική Μακεδονία. Ενημερώσαμε και πληροφορήσαμε πάνω από 6.000 γυναίκες σε όλους αυτούς τους Νομούς. Προσφέραμε συμβουλευτική υποστήριξη σε 1.900 γυναίκες και νέες γυναίκες και μέλη ευπαθών κοινωνά ομάδων, από τις οποίες πάνω από 1.000 βρήκαν δουλειά, 150 έχουν πάρει μέρος σε προγράμματα κατάρτισης, 350 γυναίκες έχουν δημιουργήσει και ήδη λειτουργούν με άριστα αποτελέσματα τις δικές τους επιχειρήσεις. Ποσοστά πολύ μεγάλα αν λάβουμε υπόψη τις αντίστοιχες επιτυχίες – με εισαγωγικά ή χωρίς εισαγωγικά – των άλλων κρατικών φορέων. 


Τέλος, στηρίξαμε 150 επιχειρήσεις και 13 γυναικείους συνεταιρισμούς για την ένταξή τους σε προγράμματα χρηματοδότησης για τη βελτίωση των επιχειρηματικών τους σχεδίων και στόχων και την καταξίωσή τους στη θέση και στην αγορά εργασίας. 


Τέλος, σχεδιάσαμε και υλοποιήσαμε σχέδια ισότητας μέσα στις επιχειρήσεις για τη βελτίωση της θέσης της γυναίκας στο ίδιο το επιχειρηματικό, εργασιακό περιβάλλον. 


Οι προοπτικές για το ρόλο της Τοπικής Αυτοδιοίκησης  στα ζητήματα της προώθησης της γυναικείας απασχόλησης και της γυναικείας επιχειρηματικότητας. Στις περισσότερες χώρες της Ευρώπης εδώ και τριάντα και  πλέον χρόνια, οι δράσεις για την υποστήριξη της απασχόλησης υλοποιούνται σε τοπικό επίπεδο με τη συνδρομή ή την αποκλειστική αρμοδιότητα της Τοπικής Αυτοδιοίκησης και σε αυτόν τον τομέα δυστυχώς η χώρα μας είναι στην τελευταία θέση. Η ευθύνη έχει φύγει από τους κεντρικούς οργανισμούς, από τους δημόσιους φορείς και βρίσκεται στα χέρια της Αυτοδιοίκησης. 

Εμείς ως Δήμαρχοι στη χώρα μας, θέλουμε να αξιολογούμαστε και να κρινόμαστε και να ελεγχόμαστε, όχι μόνο για το αν μαζεύουμε κάθε μέρα τα σκουπίδια ή για το αν κλείνουμε εγκαίρως τις λακκούβες ή στο αν δίνουμε εγκαίρως τα πιστοποιητικά ή τις ληξιαρχικές πράξεις. Θέλουμε να ελεγχόμαστε και να κρινόμαστε και από το πόσο αποτελεσματική πολιτική κάνουμε στην ευρύτερη σφαίρα της πολιτικής της ισότητας, αλλά και στην πολιτική της προώθησης της γυναίκας στην απασχόληση και στην επιχειρηματικότητα. 

Έτσι μόνο η Τοπική Αυτοδιοίκηση στη χώρα μας θα φτάσει στα ευρωπαϊκά επίπεδα και θα καλύπτει όλο το φάσμα των δραστηριοτήτων και των αρμοδιοτήτων. 

Υπάρχει δηλαδή η ζητούμενη αποκέντρωση σήμερα στη χώρα μας; Όχι βέβαια. Πρέπει να φτάσουμε στο ευρωπαϊκό μοντέλο; Ασφαλώς. Η διαδικασία του Λουξεμβούργου, όπως έχει μείνει γνωστή, η έκτακτη Σύνοδος Κορυφής για την Απασχόληση, που πραγματοποιήθηκε το 1997, έθεσε τους όρους της εφαρμογής της ευρωπαϊκής στρατηγικής για την απασχόληση, τη γνωστή ΕΣΑ. 

Συγκεκριμένα, προσδιόρισε το ρόλο της Ευρωπαϊκής Επιτροπής, του Συμβουλίου και των κρατών-μελών, τους κύκλους εφαρμογής της ευρωπαϊκής στρατηγικής απασχόλησης, καθώς και τις κατευθυντήριες γραμμές για τη δομή των εθνικών σχεδίων δράσης και απασχόλησης, των γνωστών ΕΣΔΑ.

Το ΕΣΔΑ λοιπόν, καταρτίζεται σε εθνικό επίπεδο. Τόσο στα πλαίσια του ΕΣΑ λοιπόν, όσο και του ΕΣΔΑ, υπογραμμίζεται από την ευρωπαϊκή ηγεσία η σημασία της ενεργοποίησης σε τοπικό επίπεδο και ο καθοριστικός ρόλος που πρέπει να παίζει η Τοπική Αυτοδιοίκηση στην υλοποίηση των παραπάνω προγραμμάτων, είτε του εθνικού σχεδιασμού, είτε του τοπικού προγραμματισμού. 

Η σημασία που αποδίδει η Ευρωπαϊκή Επιτροπή στην ενεργοποίηση των τοπικών φορέων, αντανακλάται σε σχετικές πρωτοβουλίες και σε συγκεκριμένα προγράμματα που αναλάβαμε ήδη από το 1996. Οι κυριότερες είναι τα Τοπικά Σύμφωνα Απασχόλησης, τα Τοπικά Σχέδια Δράσης για την Απασχόληση, οι κοινοτικές πρωτοβουλίες Equal και Απασχόληση, οι τοπικές πρωτοβουλίες για την ίδια την απασχόληση. 

Με την πολύτιμη εμπειρία που αποκτήθηκε από την υλοποίηση των παραπάνω πρωτοβουλιών και προγραμμάτων, η Τοπική Αυτοδιοίκηση της χώρας μας σήμερα μπορεί να συμβάλει αποφασιστικά στον αγώνα για την αύξηση της συμμετοχής των γυναικών στην αγορά εργασίας και ως εκ τούτου, στην ενίσχυση της ισότητας. Μπορεί να δημιουργήσει η Τοπική Αυτοδιοίκηση τα δικά της  Γραφεία Απασχόλησης, τους δικούς της θα έλεγα τοπικούς ΟΑΕΔ, αν ο φορέας ΟΑΕΔ δεν ήταν τόσο απαξιωμένος, οι οποίοι θα λειτουργούν πιο ανθρωποκεντρικά, άμεσα και αποτελεσματικά. 

Σε συνδυασμό με την εφαρμογή του νέου προγράμματος που ζητάμε από την Πολιτεία μέσα από τη διοικητική μεταρρύθμιση, το νέο Καποδίστρια, με τη δημιουργία λιγότερων, μεγαλύτερων και ισχυρότερων Οργανισμών Τοπικής Αυτοδιοίκησης σε όλη τη χώρα, διεκδικούμε να είναι υποχρεωτική η ίδρυση και η λειτουργία τοπικών Υπηρεσιών στήριξης της απασχόλησης σε κάθε Δήμο και να μην επαφίεται στην φιλοτιμία ή στην εξυπνάδα ή στη σκοπιμότητα της κάθε Δημοτικής Αρχής, να ιδρύει ή να μην ιδρύει τέτοιες ανάλογες υπηρεσίες. 

Εξάλλου, μέσα από την επιτυχία την οποία είχαμε στην προηγούμενα δεκαετία, στην αναθεώρηση του Συντάγματος, με το 102 άρθρο του νέου Συντάγματος, επιβάλλεται η ταυτόχρονη μεταβίβαση των αναγκαίων πόρων με τις μεταβιβαζόμενες κρατικές αρμοδιότητες και άρα ως εκ τούτου μπορούμε σε αυτό το πλαίσιο να λειτουργήσουμε ανταγωνιστικά και αποτελεσματικότερα από τον κρατικό ΟΑΕΔ. 

Η Κεντρική Ένωση Δήμων και Κοινοτήτων παράλληλα με την λειτουργία Γραφείων Απασχόλησης στους Δήμους, θέτει ως προτεραιότητα τη διασφάλιση της βιωσιμότητας και της χρηματοδότησης της λειτουργίας των δομών παιδικής και κοινωνικής προστασίας, ώστε να έχουμε διατηρήσει τις θετικές επιπτώσεις στην απασχόληση των γυναικών, όπως σας ανέφερα πιο μπροστά, το 82% των απασχολούμενων σε αυτές τις δομές είναι γυναίκες. Επιδιώκουμε να διατηρήσουμε αυτές τις θέσεις απασχόλησης που ιδρύθηκαν με την ίδρυση των παραπάνω δομών και να προσφέρουμε τη δυνατότητα στις γυναίκες που παραδοσιακά έχουν την ευθύνη της φροντίδας των παιδιών, των ΑΜΕΑ και των ηλικιωμένων, να βγουν δυναμικά στο στίβο της αγοράς εργασίας, να καταλάβουν και όχι απλά να καταλάβουν και να διατηρήσουν, αλλά ακόμα και να βελτιώσουν τη θέση τους οι γυναίκες στην ιεραρχία της επιχείρησης ή του οργανισμού που συμμετέχουν. 

Συμπληρωματικά με την ευρωπαϊκή χρηματοδότηση, μελετούμε τη δυνατότητα εναλλακτικής χρηματοδότησης των δομών από τον προϋπολογισμό του ελληνικού Δημοσίου, αλλά και από τα ίδια τα ασφαλιστικά ταμεία σύμφωνα με τις υπηρεσίες τις οποίες παρέχουμε στους  ασφαλισμένους μέσα από αυτές τις δομές. Μπορούμε δηλαδή να πάμε στην τριμερή χρηματοδότηση, κράτος, Ευρώπη, Δήμος μέσα και ασφαλιστικά ταμεία, για να μπορούν να είναι βιώσιμες αυτές οι δομές, να αναπτυχθούν ακόμα περισσότερο, να βελτιωθούν και ποιοτικά, έτσι ώστε πραγματικά όχι μόνο να διατηρήσουμε τη γυναικεία απασχόληση σε αυτές τις δομές, αλλά να δώσουμε τη δυνατότητα στις εκατοντάδες χιλιάδες των οικογενειών που επωφελούνται από αυτές τις υπηρεσίες, να έχουν ήσυχο το κεφάλι τους για να είναι στην αγορά εργασίας. 

Έχοντας λοιπόν ως δεδομένα την αυξημένη προοπτική σύμφωνα με τα ευρωπαϊκά δεδομένα, τη θεσμική επάρκεια που υπάρχει πλέον από τα άρθρα 75 και 85 του νέου Κώδικα Δήμων και Κοινοτήτων, όπου καταγράφονται οι δυνατότητες των Οργανισμών Τοπικής Αυτοδιοίκησης για την ίδρυση και τη στήριξη υπηρεσιών για το ανθρώπινο δυναμικό, έχοντας πάλι ως δεδομένο την εμπειρία που έχει συσσωρευτεί σε αρκετούς Δήμους της χώρας, στις Τοπικές Ενώσεις Δήμων και Κοινοτήτων, στις Δημοτικές και Αναπτυξιακές Εταιρείες των Δήμων και στην ίδια την Κεντρική Ένωση Δήμων και Κοινοτήτων, που μέχρι σήμερα έχουμε υλοποιήσει τα εκατοντάδες αυτά προγράμματα, οφείλουμε στη νέα προγραμματική περίοδο, στο ΕΣΠΑ, να αναπτύξουμε τις δράσεις μας για τη στήριξη της απασχόλησης των γυναικών με άξονες, πρώτον, τη διεύρυνση της εφαρμογής και την ενασχόληση περισσότερων Δήμων, ει δυνατόν όλων των νέων Δήμων με το συγκεκριμένο αντικείμενο. Δεύτερον, την τυποποίηση και τη βελτίωση της ποιότητας μέσα από διαδικασίες ανταλλαγής εμπειριών και ανάδειξης των καλύτερων πρακτικών που ήδη έχουν εφαρμοστεί. Τρίτον, την παροχή χρήσιμων, άμεσων και πρακτικών υπηρεσιών και τέλος, την ισότιμη δικτύωση και συνεργασία των Δημοτικών Υπηρεσιών απασχόλησης με τις αντίστοιχες κρατικές και τον ΟΑΕΔ.

Έτσι θα έχουμε καταφέρει να προσφέρουμε ως Τοπική Αυτοδιοίκηση εκείνες τις υπηρεσίες προς τους συμπολίτες μας σε αυτόν τον κρίσιμο τομέα, τον τομέα της απασχόλησης και ειδικά τη στήριξη της γυναικείας απασχόλησης και της γυναικείας επιχειρηματικότητας, για ν καρπωθούμε όλοι μαζί τη βελτίωση της ποιότητας ζωής και τη βελτίωση του κοινωνικού και οικονομικού περιβάλλοντος σε τοπικό, άρα αθροιστικά και σε εθνικό επίπεδο. 

Σας ευχαριστώ. 

ΠΡΟΕΔΡΕΙΟ: Να καλωσορίσουμε και τους επόμενους εισηγητές και να ευχαριστήσουμε θερμά τον Δήμαρχο και μέλος του Δ.Σ. της ΚΕΔΚΕ, τον κύριο Σίμο Δανιηλίδη και πραγματικά θα ήθελα να ευχαριστήσω και την Οργανωτική Επιτροπή που εμπιστεύτηκε αυτό το θέμα στο Σίμο, γιατί ο Δήμος Συκεών έχει δώσει καταπληκτικά δείγματα δουλειάς. Είναι κάτι που ο ίδιος βέβαια δεν το είπε, αλλά είναι πάρα πολύ σημαντικό και νομίζω ότι όποιος θέλει να φωτιστεί από τα φώτα του Δήμου, εγώ το κάνω, εγώ επικοινωνώ τακτικά μαζί τους και ρωτώ διάφορα πράγματα, νομίζω ότι έχει να πάρει πολλά. 


Το ΕΡΓΑΝΗ που αναφέρθηκε πριν, που είναι το Κέντρο Υποστήριξης της Γυναικείας Επιχειρηματικότητας, το πιο σημαντικό αγαπητέ Δήμαρχε, είναι ότι το ξέρουν όλες οι γυναίκες στο Δήμο Συκεών, είτε μιλούν ελληνικά, είτε δεν μιλούν ελληνικά και αυτό το έχω διαπιστώσει η ίδια. Αυτό λοιπόν είναι πάρα πολύ σημαντικό γιατί έχει μέσα στη ζωή των γυναικών, σε μία εποχή όπου έχουμε καθημερινά στα γραφεία μας γυναίκες πολλές, οι οποίες παρακαλούν για μία δουλειά, με Stage, ανασφάλιστες, για μία δουλειά δίμηνη, κρεμασμένες πίσω από τα αυτοκίνητα καθαριότητας, για μία δουλειά όποια να είναι, ότι να είναι. Μονογονεϊκές οι οποίες πραγματικά υποτιμούνται και αναφέρθηκαν κάποια πράγματα πριν. 


Λοιπόν, σε μια τέτοια εποχή, αυτό που γίνεται στο συγκεκριμένο Δήμο, είναι πάρα πολύ σημαντικό, γιατί εδώ υπάρχει και ιδιαίτερη στήριξη και στον άλλο τομέα, των Βρεφονηπιακών και Παιδικών Σταθμών, όπου με μικρότερο κόστος παρέχουν καταπληκτικές υπηρεσίες και νομίζω ότι επίσης όποιος και όποια θέλει, μπορεί να ρωτήσει και να δει πως γίνεται. 


Να  δώσουμε τον λόγο τώρα στους υπολοίπους. Να ευχαριστήσω που μας τιμά με την παρουσία του ο Διοικητικής του ΟΑΕΔ, κύριος Γιώργος Βερναδάκης. Θα μας μιλήσει ο κύριος Βερναδάκης για τις πολιτικές για την γυναικεία απασχόληση.

Γ. ΒΕΡΝΑΔΑΚΗΣ: Καταρχάς να ευχαριστήσω και να πω ότι είναι τιμή μου που με προσκαλέσατε για να μιλήσω σήμερα στη Συνδιάσκεψή σας, στη Συνδιάσκεψη της οποία εύχομαι να έχετε μία καλή έκβαση, να έχετε μία καλή συζήτηση και καλά αποτελέσματα. 


Κυρίες και κύριοι, το βήμα της σημερινής δημόσιας συζήτησης στη Κεντρική Ένωση Δήμων και Κοινοτήτων, είναι ίσως το καταλληλότερο για να μιλήσουμε για την ανεργία στις γυναίκες, αλλά και για τις δράσεις που αναπτύσσει ο ΟΑΕΔ σε τοπικό επίπεδο, με στόχο την ενίσχυση της γυναικείας απασχόλησης. 


Όταν αναζητούμε τα δομικά χαρακτηριστικά της απασχόλησης στην Ελλάδα, δύο είναι τα στοιχεία στα οποία οφείλουμε να εστιάσουμε. Πρώτον, είναι τα χαμηλά επίπεδα συμμετοχής των γυναικών στην αγορά εργασίας σε σύγκριση με τις άλλες ευρωπαϊκές χώρες και δεύτερον, το υψηλό ποσοστό ανεργίας στις γυναίκες, αυτό το οποίο παρά τις θετικές εξελίξεις των τελευταίων ετών, παραμένει υπερδιπλάσιο εκείνου του ποσοστού των ανδρών. Είμαστε στο 12,6 έναντι 5% των ανδρών. 


Η υψηλή όμως ανεργία των γυναικών, συνδέεται και με άλλους δείκτες. Χαρακτηριστικά θα αναφέρω τα ποσοστά στους απόφοιτους Ανώτερων Σχολών και Δευτεροβάθμιας Εκπαίδευσης, όπου οι γυναίκες πλειοψηφούν έναντι των ανδρών, είναι αρκετά υψηλά στην Ελλάδα. Χαμηλά, αντίθετα, παραμένουν στη χώρα μας τα επίπεδα της μερικής απασχόλησης, η οποία δίνει τη δυνατότητα στις γυναίκες να συνδυάσουν την επαγγελματική με την οικογενειακή ζωή. Έχουμε ποσοστό 5,8 στην Ελλάδα, έναντι 20% του ευρωπαϊκού μέσου όρου. 


Τέλος, η Ελληνίδα, ιδιαίτερα η γυναίκα που ζει στην περιφέρεια, προσδιορίζει τον χρόνο που θα αφιερώσει στην εργασία της, με βάση τον χρόνο που απαιτούν οι οικογενειακές τους υποχρεώσεις. Το ακριβώς αντίθετο βέβαια, συμβαίνει με τους άνδρες. 


Οι γυναίκες που επιλέγουν να αφοσιωθούν κατά κύριο λόγο στην οικογένεια, ξεπερνούν σε πολλές τοπικές κοινωνίες το 30%, ενώ εκείνες που δίνουν προτεραιότητα στην επαγγελματική τους καριέρα αγγίζουν το 10%. 


Όλες οι μελέτες που αφορούν την γυναικεία απασχόληση στην Ελλάδα, συγκλίνουν σε ένα κοινό συμπέρασμα. Αν η απασχόληση των γυναικών στην Ελλάδα προσέγγιζε τα ευρωπαϊκά επίπεδα, τότε ο γενικός δείκτης της ανεργίας στη χώρα μας θα ήταν από τους χαμηλότερους  στην Ευρώπη. 


Είναι λοιπόν προφανές ότι η επιδίωξή μας να αυξήσουμε τη συμμετοχή των γυναικών στην αγορά εργασίας, δεν είναι ένας αφηρημένος στόχος. Είναι, τολμώ να πω, το κλειδί για να κτυπηθεί το πρόβλημα της ανεργίας στην καρδιά του. 


Πέραν των όσων προανέφερα, η απασχόληση των γυναικών δημιουργεί ζήτηση υπηρεσιών. Λειτουργεί πολλαπλασιαστικά στα γενικά  επίπεδα απασχόλησης. Όπως αποδεικνύουν σχετικές μελέτες, για κάθε 100 γυναίκες που εργάζονται, δημιουργούνται τελικά 120 θέσεις απασχόλησης. 


Με αυτή τη σκέψη έχουμε τοποθετήσει την ενίσχυση της γυναικείας απασχόλησης στον πυρήνα της στρατηγικής του ΟΑΕΔ για την μείωση της ανεργίας. Λαμβάνουμε ειδικά μέτρα ώστε να ενθαρρύνουμε και να διευκολύνουμε την Ελληνίδα να ενταχθεί στην αγορά εργασίας. Παραδείγματος χάριν, μέτρα οικονομικής βοήθειας, όπως το οικογενειακό επίδομα, οι συμπληρωματικές παροχές μητρότητας, η ενισχυμένη επιδότηση γυναικών επαγγελματιών που ανοίγουν τη δική τους επιχείρηση και άλλα. Μέτρα υπέρ των εγκύων γυναικών, που ισχύουν από το 2005, όπως η μη διαγραφή τους από τα μητρώα ανέργων, η αυτόματη ανανέωση της κάρτας ανεργίας και η καταβολή του επιδόματος ανεργίας καθ’ όλη τη διάρκεια της λοχείας. 


Στο σημείο αυτό θα ήθελα να κάνω μία αναφορά στη μεταρρυθμιστή τομή υπέρ της εργαζόμενης γυναίκας, μητέρας, που εισάγει το νέο ασφαλιστικό νομοσχέδιο. Αναφέρομαι δηλαδή, στη καθιέρωση της επιπλέον ειδικής άδειας μητρότητας των έξι μηνών και τη χορήγηση επιδόματος από τον ΟΑΕΔ ύψους 680 €, για το αντίστοιχο χρονικό διάστημα. Το επίδομα αυτό, που είναι ίσο προς τον κατώτατο μισθό, αλλά πέρα από αυτό έχουμε και πλήρη ασφαλιστική και συνταξιοδοτική κάλυψη της μητέρας. 


Η χρηματοδότηση λοιπόν του μέτρου αυτού, είναι από τους πόρους του ΟΑΕΔ. Πρόκειται για μία ιδιαίτερα σημαντική πρωτοβουλία αναβάθμισης των παροχών που εξασφαλίζονται στην Ελληνίδα μητέρα, σε επίπεδα ανάλογα άλλων ευρωπαϊκών χωρών. 


Επίσης, από το 2005 και μετά, σε όλα τα προγράμματα του ΟΑΕΔ καθιερώσαμε καινοτομίες που στοχεύουν στη στήριξη της γυναικείας απασχόλησης. Αυξημένες ποσοστώσεις για συμμετοχή των γυναικών για τουλάχιστον 60% σε όλα ανεξαιρέτως τα προγράμματα νέων θέσεων εργασίας και νέων ελεύθερων επαγγελματιών του Οργανισμού.


Ενισχυμένες επιδοτήσεις τουλάχιστον κατά 25% σε όλα τα προγράμματα του ΟΑΕΔ για γυναίκες που έχουν τουλάχιστον ένα ανήλικο παιδί. 


Παροχή δυνατότητας στη γυναίκα που είναι μητέρα παιδιού σε προσχολική ηλικία ή φροντίζει  συγγενικά άτομα με αναπηρία, να δημιουργήσει με ενισχυμένη επιδότηση, επιχορήγηση, τη δική της επιχείρηση στο χώρο κατοικίας της. 


Συνεκτίμηση του κόστους του Παιδικού Σταθμού, στο σύνολο των παραστατικών που απαιτούνται για να ενταχθεί μία  γυναίκα στο πρόγραμμα νέων ελεύθερων επαγγελματιών. 


Την τετραετία που πέρασε, ο ΟΑΕΔ δημιούργησε με τις ενεργητικές πολιτικές περισσότερες από 200.000 ευκαιρίες απασχόλησης, που ωφέλησαν σε ποσοστό πάνω από 60% τις γυναίκες. 


Όμως η προσπάθεια για την αύξηση της γυναικείας απασχόλησης, δεν σταματά ποτέ. Αυτό που σήμερα γνωρίζουμε καλά, είναι ότι η προώθηση της γυναικείας απασχόλησης απαιτεί τη συνεργασία και τη συνέργια πολλών θεσμικών φορέων. Απαιτεί χρηματοδοτική και λειτουργική συνέργια. Απαιτεί τελικά συντονισμό όλων των επιμέρους πολιτικών. 


Έτσι, με βάση τον στρατηγικό σχεδιασμό του Οργανισμού για τα χρόνια που έρχονται, ο ΟΑΕΔ διευρύνει τη συμμαχία των κοινωνικών δυνάμεων και φορέων που θα συστρατευτούν στο μέτωπο για την αντιμετώπιση της ανεργίας. 


Σε αυτό το μέτωπο ξεχωριστό ρόλο θα παίξει η Τοπική Αυτοδιοίκηση, που μπορεί να συμβάλλει στην προώθηση της απασχόλησης σε τοπικό επίπεδο. Ήδη από φέτος ο ΟΑΕΔ θα αξιοποιήσει για πρώτη φορά τη δυνατότητα ενισχυμένης συνεργασίας με τους Οργανισμούς Τοπικής Αυτοδιοίκησης, όπως επίσης με τα πανεπιστήμια, τις οργανώσεις κοινωνικών εταίρων και μη κυβερνητικές οργανώσεις. 


Οι δράσεις που θα προωθούνται, θα είναι τοπικού χαρακτήρα και θα συναρτώνται με συγκεκριμένες ομάδες-στόχους, με τις μεταβολές ή τα χαρακτηριστικά του τοπικού οικονομικού περιβάλλοντος, καθώς και με τις αναπτυξιακές προτεραιότητες κάθε περιοχής. 


Η λειτουργία των νέων ενιαίων σημείων εξυπηρέτησης, τα ΚΠΑ 2, όπως τα λέμε εμείς, του ΟΑΕΔ, θα διευκολύνουν στον σχεδιασμό σε τοπικό επίπεδο και την αποκεντρωμένη λήψη αποφάσεων σε συνεργασία με τους εταίρους του ΟΑΕΔ. 


Τα ΚΠΑ 2 θα λειτουργούν ως τοπικά παρατηρητήρια απασχόλησης. Θα καταγράφουν τα δεδομένα ανεργίας και απασχόλησης σε κάθε περιοχή, θα εντοπίζουν τα πιθανά νέα κοιτάσματα απασχόλησης, τις ανάγκες κατάρτισης, τα δεδομένα της τοπικής αγοράς εργασίας. Θα έρχονται σε τακτική, συστηματική επαφή, με όλους τους τοπικούς φορείς. Για αυτόν τον λόγο, εκεί που είχαμε αδυναμία ικανής διοίκησης των ΚΠΑ 2, έχουμε προκηρύξει θέσεις ώστε να προσλάβουμε διευθυντικά στελέχη από τον ιδιωτικό τομέα. 


Επίσης, από φέτος θα ολοκληρωθεί η διασύνδεση των υπηρεσιών του ΟΑΕΔ με τα ΚΕΠ των Δήμων, η οποία θα προσθέσει χίλια επιπλέον σημεία εξυπηρέτησης των δικαιούχων του Οργανισμού στα εκτός από τα 121 ΚΠΑ που υπάρχουν. 


Μέσω αυτής της διασύνδεσης, ΟΑΕΔ και ΚΕΠ θα φέρουμε μία μεγάλη γκάμα από τις υπηρεσίες απασχόλησης και ασφάλισης του Οργανισμού, πιο κοντά στους πολίτες. Προτεραιότητα δίνεται στις απομακρυσμένες περιοχές, οι οποίες σήμερα εξυπηρετούνται από ανταποκριτές ή άλλες δομές του Υπουργείου Απασχόλησης, όπως το ΙΚΑ. 


Κυρίες και κύριοι, οι μεταρρυθμίσεις που σας περιέγραψα είναι μόνο η αρχή. Η συνεργασία του ΟΑΕΔ με τους φορείς της Τοπικής Αυτοδιοίκησης στον τομέα της απασχόλησης, θα ανοίξει και στις δύο πλευρές νέες δυνατότητες αξιοποίησης κοινοτικών πόρων για την υλοποίηση ενεργητικών προγραμμάτων απασχόλησης και κατάρτισης. Σε αυτές τις πολιτικές, προτεραιότητά μας είναι και θα παραμείνει ο στόχος της ενίσχυσης της απασχόλησης των γυναικών, γιατί είναι υποχρέωση του ΟΑΕΔ να διευκολύνει με τις πολιτικές του εκείνες τις  γυναίκες που αναζητούν τρόπους να συνδυάσουν τις οικογενειακές τους υποχρεώσεις με την εργασία, όπως είναι υποχρέωση της κάθε τοπικής κοινωνίας, του κάθε αυτοδιοικητικού φορέα και της Πολιτείας, να προσφέρουν στις γυναίκες ίσες ευκαιρίες και στην απασχόληση. Στην απασχόληση όμως, με όρους σεβασμού των υποχρεώσεων της μητρότητας, του θεσμού της ελληνικής οικογένειας, του δικαιώματος στην επιλογή. 


Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Βερναδάκη και να φωνάξουμε τον κύριο Γιώργο Κουτρουμάνη, ο οποίος είναι ο Πρόεδρος της Πανελλήνιας Ομοσπονδίας Προσωπικού Οργανισμών Κοινωνικής Πολιτικής, μέλος της ΑΔΕΔΥ, για να μας μιλήσει στα ασφαλιστικά και συνταξιοδοτικά δικαιώματα των γυναικών, πολιτικές και προοπτικές για τη βελτίωσή τους και να τον ευχαριστήσουμε για την τόσο σοβαρή δουλειά που κάνει με πολύ μεγάλη υπομονή και επίσης να τον ευχαριστήσουμε για την προθυμία που δείχνει να ενημερώνει όπου δη τον καλέσουν και να απαντά με τόσο συγκεκριμένα απαντήματα και να βοηθά τους πάντες σε ότι αφορά το ασφαλιστικό. 


Κύριε Κουτρουμάνη, έχετε τον λόγο.

Γ. ΚΟΥΤΡΟΥΜΑΝΗΣ: Θέλω να σας ευχαριστήσω πραγματικά για την πρόσκληση, που μου δίνει τη δυνατότητα να μιλήσω για ένα τόσο σημαντικό ζήτημα και για τις γυναίκες εργαζόμενες και  συνολικά για όλους τους πολίτες αυτής της χώρας, είναι το ασφαλιστικό. 


Να ευχηθώ βέβαια, καλή επιτυχία στη συνδιάσκεψη που φαίνεται ότι έχει πολύπλευρο ενδιαφέρον. 


Όταν μιλούμε για το ασφαλιστικό και ιδιαίτερα όταν μιλούμε για το ασφαλιστικό των γυναικών στην Ελλάδα, πρέπει να ξεκινήσουμε από ορισμένες παραμέτρους ή παραδοχές που συνθέτουν τη σημερινή πραγματικότητα. 


Πρώτη λοιπόν παραδοχή, είναι ότι παρά τις όποιες βελτιώσεις έχουν υπάρξει τα τελευταία 20-25 χρόνια, υπάρχει έλλειμμα κοινωνικού κράτους, έλλειμμα για τη στήριξη της οικογένειας, για τη στήριξη στην ανατροφή των παιδιών. 


Δεύτερη παραδοχή είναι ότι υπάρχει έλλειμμα υποδομών, πολιτικών και μέτρων για τη στήριξη ευαίσθητων ομάδων του πληθυσμού, όπως ηλικιωμένων, ατόμων με αναπηρία και τα λοιπά.


Τρίτη παραδοχή, που όπως άκουσα επιβεβαιώνεται και από όσα είπε ο κύριος Βερναδάκης προηγουμένως, ότι έχουμε υψηλά ποσοστά ανεργίας για τις γυναίκες εργαζόμενες και κυρίως θα προσθέσω εγώ, για τις  γυναίκες ηλικίας 50 ετών και άνω. 


Τέταρτη παραδοχή είναι ότι έχουμε δυσμενέστερες συνθήκες εργασιακές για τις γυναίκες, χαμηλότερες αποδοχές και δυσκολότερη πρόσβαση στην αγορά εργασίας κατά κανόνα. 


Όλα αυτά συνθέτουν μια πραγματικότητα, που ουσιαστικά το βάρος το μεγάλο το σηκώνει η γυναίκα εργαζόμενη. 


Να προσθέσω επίσης ότι όλοι έχουμε παραδεχτεί ότι σε αυτή τη χώρα έχουμε έντονο δημογραφικό πρόβλημα. 


Σε ότι έχει σχέση με το ασφαλιστικό και συνταξιοδοτικό σύστημα της χώρας μας, στον αντίποδα αυτής της πραγματικότητας που περιέγραψα, υπήρχε μέχρι τώρα η δυνατότητα μέσα από ευνοϊκότερες ρυθμίσεις που υπήρχαν, να μπορεί μία γυναίκα εργαζόμενη και ιδιαίτερα μία μητέρα, να έχει ευνοϊκότερες προϋποθέσεις συνταξιοδότησης, να έχει χαμηλότερο όριο ηλικίας συνταξιοδότησης. 


Βέβαια, πρέπει να πούμε ότι η πραγματικότητα σε σχέση και με την συνταξιοδότηση των γυναικών και των μητέρων, έχει αλλάξει. Δεν δίνεται πλέον σύνταξη με 15ετίες χωρίς όριο ηλικίας συνταξιοδότησης, δεν δίνεται σύνταξη σε 40άρες και 45άρες, όπως νομίζουν πολλοί. Η σύνταξη αυτή δινόταν στο παρελθόν σε γυναίκες εργαζόμενες στο Δημόσιο, στον ευρύτερο δημόσιο τομέα. Αυτά έχουν καταργηθεί μετά την 1/1/1983 και πολύ περισσότερο μετά το 1993. Υπάρχει ενιαίο καθεστώς συνταξιοδότησης των γυναικών και των μητέρων σε ευρύτερο δημόσιο τομέα, δημόσιο τομέα και ιδιωτικό τομέα, επομένως το νωρίτερο που μπορεί να πάρει σύνταξη μία γυναίκα, μητέρα ανήλικου, είναι το 50ο έτος και δεν υφίστανται οι 15ετίες και οι 40άρες συνταξιούχοι. 


Δεν υπάρχουν πλέον οι συνθήκες στην αγορά εργασίας για να συμβεί αυτό που συνέβαινε πριν από κάποιες 10ετίες, δηλαδή να συνταξιοδοτείται μία γυναίκα και στη συνέχεια να κάνει μία δεύτερη καριέρα εργαζόμενη σε άλλον τομέα. 


Όπως επίσης, μία τρίτη πραγματικότητα σε σχέση με τις συντάξεις, είναι το γεγονός ότι οι συντάξει πλέον δεν υπολογίζονται με τον τρόπο που υπολογίζονταν το 1970 και το 1980. Έχει αλλάξει το καθεστώς, επομένως λιγότερα χρόνια ασφάλισης, μικρότερη ηλικία, σημαίνει μικρότερη σύνταξη. 


Αυτά τα τρία που περιέγραψα, δηλαδή το όριο ηλικίας, οι χαμηλές συντάξεις και οι χαμηλές αποδοχές, έχουν ως αποτέλεσμα ελάχιστες γυναίκες σήμερα να κάνουν χρήση των ευνοϊκών προϋποθέσεων συνταξιοδότησης στα 50, γιατί βεβαίως θέλουν να εξελιχθούν και στην εργασία τους, ταυτόχρονα όμως επειδή οι ανάγκες είναι μεγάλες και οι συντάξεις χαμηλές, επιλέγουν και σωστά κάνουν, να εργάζονται περισσότερα χρόνια για να έχουν μία καλύτερη σύνταξη. 


Αν δει κανείς τα στοιχεία τόσο στο ΙΚΑ, όσο και στα άλλα ταμεία, θα διαπιστώσει ότι από τα 50 μέχρι τα 55, σε αυτήν την πενταετία, περίπου 3.000 γυναίκες είναι εκείνες που παίρνουν τη σύνταξη στα 50, 51, 52 και τα λοιπά, από όλα τα ταμεία. Ποιες είναι αυτές οι γυναίκες; Για να απαντήσω σε αυτό το ερώτημα, χρειάστηκε  να επισκεφτώ ένα υποκατάστημα του ΙΚΑ και να κοιτάξω το προφίλ των γυναικών οι οποίες υποβάλλουν αίτηση συνταξιοδότησης σε ηλικίες κάτω των 55 ετών. 


Είναι συνήθως γυναίκες άνεργες, που μένουν στην ηλικία των 50, 51, 52, 43 ετών, άνεργες και επομένως από την στιγμή που δεν έχουν τη δυνατότητα επανένταξης στην αγορά εργασίας, επιλέγουν να πάρουν μία μειωμένη σύνταξη. Δεύτερον, είναι οι γυναίκες οι οποίες αντιμετωπίζουν σοβαρά οικογενειακά προβλήματα, είτε με παιδιά, πολύτεκνες, είτε με αναπηρίες  στην οικογένεια, είτε με ηλικιωμένους γονείς που είναι υποχρεωμένες να φροντίσουν αφού είπαμε ότι υπάρχει αυτό το έλλειμμα κοινωνικού κράτους. Ή είναι γυναίκες εργαζόμενες στα super market ή σε άλλες υπηρεσίες, με μερική απασχόληση, με 500 € τον μήνα, με 400 ή 600 και προτιμούν βέβαια να έχουν μία σύνταξη των 400 ή 500 €, παρά να συνεχίσουν να εργάζονται 8 ώρες και να πληρώνονται για πέντε. 


Αυτό είναι το προφίλ των γυναικών που συνταξιοδοτούνται νεότερες, ενώ η πλειοψηφία τους επιλέγει να συνεχίσει την εργασία για να έχει όπως είπαμε, μία καλύτερη σύνταξη. 


Τι έρχεται με το νέο ασφαλιστικό τώρα. Έρχεται να αυξηθεί το όριο ηλικίας συνταξιοδότησης, με την κατάργηση ουσιαστικά της δυνατότητας πρόωρης συνταξιοδότησης για τις μητέρες. Δηλαδή, καμία γυναίκα μητέρα δεν θα μπορεί να πάρει – δεν μιλάω γυναίκα γενικώς, αλλά μητέρα ανήλικου – σύνταξη σε ηλικία κάτω από το 55ο έτος της ηλικίας. 


Δεύτερη αλλαγή είναι η αλλαγή του τρόπου υπολογισμού των συντάξεων. Αλλάζει ο τρόπος υπολογισμού των συντάξεων για τις μειωμένες συντάξεις. Εκεί έχουμε 10% παραπάνω μείωση στη σύνταξη και έχουμε και μείωση δραματική θα έλεγα των επικουρικών συντάξεων από 20 έως 70%. 


Αυτές οι αλλαγές βέβαια αρχίζουν σταδιακά, αρχίζουν κάποιες από το 2009, κάποιες από το 2010, κάποιες από το 2013, όμως στην ολοκλήρωσή τους έχουν αυτά τα αποτελέσματα που σας περιέγραψα. 


Οι γυναίκες εργαζόμενες πλήττονται διπλά γιατί και από το όριο ηλικίας συνταξιοδότησης θα έχουν μία αύξηση από 3 μέχρι 10 χρόνια. Για τις περισσότερες κατηγορίες είναι 5 χρόνια, αλλά υπάρχουν και γυναίκες οι οποίες θα χρειαστεί να δουλέψουν μέχρι και 10 χρόνια παραπάνω για να πάρουν τη σύνταξη. 


Δεύτερο, είναι εκείνες οι οποίες θα πληγούν περισσότερο και από τη μείωση των συντάξεων γιατί κατά κανόνα έχουν λιγότερα χρόνια εργασίας, χαμηλότερες αποδοχές, σημαίνει χαμηλότερες συντάξεις. 


Στον αντίποδα αυτών των μέτρων τώρα, που ουσιαστικά όπως είπαμε πλήττουν και σε ότι αφορά το κομμάτι των ορίων, αλλά και των συντάξεων, υπάρχουν τρεις ρυθμίσεις που αφορούν, η πρώτη τον πλασματικό χρόνο. 


Ο πλασματικός χρόνος ο οποίος θεσπίζεται, ίσχυε μέχρι τώρα στο ΙΚΑ, επεκτείνεται σε όλα τα ταμεία, όχι στο Δημόσιο – μετά 1/1/2000 - και για κάθε παιδί που γεννήθηκε ή θα γεννηθεί μετά το 2000, δίνεται ένας χρόνος πλασματικός για το πρώτο παιδί, τρία αθροιστικά για το δεύτερο και πέντε για το τρίτο. 


Τι σημαίνει αυτό; Σημαίνει ότι μπορεί να χρησιμοποιηθεί αυτός ο πλασματικός χρόνος για να πάρει νωρίτερα σύνταξη μία γυναίκα; Όχι, σε καμία περίπτωση. Εκείνο που συμβαίνει είναι να πάρει μία προσαύξηση στη σύνταξη εφόσον θα έχει θεμελιώσει δικαίωμα συνταξιοδότησης με άλλες προϋποθέσεις. 


Τι σημαίνει στην πράξη αυτό: σημαίνει ότι αν έχει μία γυναίκα τρία παιδιά που θα έχουν γεννηθεί αυτήν την περίοδο, θα έχει μια προσαύξηση στη σύνταξη κατά μέσο όρο της τάξης των 70-80 €, με τρία παιδιά. 


Αντίθετα, ο χρόνος αυτός δεν θα χρησιμοποιηθεί ούτε για την συμπλήρωση των ελάχιστων προϋποθέσεων συνταξιοδότησης, δηλαδή για τα 4.500 ένσημα, ούτε για τα 35 χρόνια, ούτε για τα 37 χρόνια, ούτε για την πρόωρη συνταξιοδότηση των γυναικών, ούτε για τη μειωμένη σύνταξη. 


Δεύτερο μέτρο. Είναι η επιπλέον άδεια, η οποία ισχύει μόνο για τις ασφαλισμένες του ΙΚΑ. Οι 6 μήνες θα ισχύουν μόνο για τις ασφαλισμένες του ΙΚΑ. Αυτό το μέτρο θα μπορούσε να ήταν θετικό σε άλλες συνθήκες, σε άλλη χώρα, που οι συνθήκες εργασίας δεν ήταν τόσο βάρβαρες όσο είναι σε αυτήν την χώρα, όπου ξέρουμε πολύ καλά ότι όταν πάει μία γυναίκα να πιάσει δουλειά, αποτελεί αντικίνητρο το γεγονός ότι πρόκειται να παντρευτεί. Πόσο μάλλον όταν πρόκειται να κάνει χρήση και αυτής της άδειας. 


Εγώ δεν θα πω ότι είναι αρνητικό το μέτρο, απλά είναι ένα μέτρο το οποίο στις συνθήκες τις ελληνικές ελάχιστες γυναίκες θα μπορέσουν να το αξιοποιήσουν. 


Ένα τρίτο μέτρο βέβαια είναι η μείωση των εισφορών, το 50%, για τον πρώτο χρόνο μετά την επάνοδο στην εργασία. 


Αυτά τα τρία είναι τα μέτρα με τα οποία η κυβέρνηση προσπαθεί να αντισταθμίσει ουσιαστικά την μεγάλη αύξηση στο όριο ηλικίας συνταξιοδότησης και στη μείωση των συντάξεων, που είπα ότι πλήττει κατά κύριο λόγο τις γυναίκες και βέβαια ευρύτερα τους εργαζόμενους, αλλά πολύ περισσότερο τις γυναίκες. 


Είναι ελάχιστα αυτά τα μέτρα, είναι θα πω όπως λένε κάποιοι «ζάχαρη στο κινίνο» ή άλλοι ότι «χρυσώνουμε το χάπι» στις γυναίκες, για να αυξήσουμε το όριο ηλικίας συνταξιοδότησης. 


Από την άλλη πλευρά βεβαίως, υπάρχουν κάποιοι που λένε «Μα είναι δυνατόν σε μία χώρα να συνταξιοδοτούνται στα 50 ή στα 55; Στις άλλες χώρες συμβαίνει αυτό και το άλλο». Παίρνουμε τα χειρότερα από άλλες χώρες και τα μεταφέρουμε στη χώρα μας και τα καλύτερα που είναι οι διευκολύνσεις και οι υποδομές που έχουν οι μητέρες, τα αφήνουμε για να τα εφαρμόσουμε αργότερα. 


Όμως εγώ να δεχτώ αν θέλετε και μία διάσταση που λέει ότι το σύστημα έχει μεγάλες ανάγκες, δέχεται μεγάλες πιέσεις, έχει οικονομικά προβλήματα και πρέπει να το στηρίξουμε. Το στηρίζουμε με αυτά τα μέτρα; Η απάντηση είναι αρνητική. Καθόλου δεν το στηρίζουμε, γιατί απλούστατα εάν δει κανένας ποιο θα είναι το οικονομικό όφελος του συστήματος από αυτά τα μέτρα, θα διαπιστώσει ότι 250 εκατομμύρια ευρώ, μιλώ για το πακέτο που αφορά τις γυναίκες, 250 εκατομμύρια ευρώ θα είναι το όφελος του συστήματος κάθε χρόνο όταν θα ολοκληρωθούν αυτά τα μέτρα. Ξέρετε τι είναι τα 250 εκατομμύρια ευρώ τον χρόνο; Μπορεί να είναι ένα τεράστιο ποσό για τον καθένα ξεχωριστά, αλλά για το σύστημα είναι το 4% της εισφοροδιαφυγής ή το 10% της σπατάλης που γίνεται στον τομέα υγείας, φάρμακο και τα λοιπά ή είναι το 10% της ασυνέπειας του κράτους στη χρηματοδότηση του συστήματος, που σημαίνει ότι αυτά τα μέτρα δεν θα χρειάζονταν αν μειώναμε την εισφοροδιαφυγή μόλις κατά 4% ή εάν μειώναμε την σπατάλη των κλάδων υγείας κατά 10% ή αν το κράτος ανταποκρινόταν στις υποχρεώσεις του κατά 10%. Περί αυτού πρόκειται. Για αυτό βέβαια δεν θα λύσουμε κανένα πρόβλημα ούτε με αυτά τα μέτρα στο ασφαλιστικό και θα χρειαστεί να έχουμε και δεύτερα μέτρα τα οποία θα προκύψουν μέσα από τις ενοποιήσεις, τις σαρωτικές ενοποιήσεις των ασφαλιστικών ταμείων. 


Για το ασφαλιστικό σύστημα, τα προβλήματα είναι άλλα. Αναφέρθηκα ήδη στη εισφοροδιαφυγή των 6 δισεκατομμυρίων ευρώ τον χρόνο, αναφέρομαι στην ασυνέπεια του κράτους που κοστίζει στο σύστημα 2,5 δισεκατομμύρια ευρώ τον χρόνο, αναφέρομαι στην σπατάλη των κλάδων υγείας και ιδιαίτερα στις πολιτικές που ασκήθηκαν για το φάρμακο, που κοστίζουν και αυτές 2,5 δισεκατομμύρια ευρώ. Αν προσθέσει κάποιος και την αδυναμία των ταμείων να αξιοποιήσουν καλύτερα την περιουσία τους, ένα ποσό 11 δισεκατομμυρίων ευρώ τον χρόνο χάνει το σύστημα από αυτές τις παραμέτρους και βέβαια σε καμία περίπτωση δεν αποτελεί αιτία του προβλήματος, ούτε το ευνοϊκότερο όριο ηλικίας συνταξιοδότησης των γυναικών, ούτε το ύψος των συντάξεων που καταβάλλονται στους σημερινούς συνταξιούχους ή τους αυριανούς. 


Βέβαια, δεν είναι μόνο αυτά, γιατί ένα ασφαλιστικό σύστημα ή ένα σύγχρονο κοινωνικό κράτος, δεν μπορεί να στηριχτεί μόνο από τον έλεγχο της εισφοροδιαφυγής, μόνο από τον περιορισμό της σπατάλης. Χρειάζεται μία νέα αναδιανομή, χρειάζεται μια νέα ανάπτυξη που θα είναι ανάπτυξη για όλους, χρειάζεται απασχόληση για όλους, γιατί διαφορετικά βεβαίως, ότι και να κάνουμε στα υπόλοιπα, δεν θα μπορέσουμε να στηρίξουμε ένα σύγχρονο κοινωνικό κράτος, που θα αντιμετωπίζει και τα προβλήματα της εργαζόμενης γυναίκας, αλλά συνολικά και τα προβλήματα του κοινωνικού κράτους στη χώρα μας. 


Όταν αυτά τα ζητήματα δεν τα συζητούμε, όταν πάμε να κάνουμε ρυθμίσεις για το ασφαλιστικό και συζητούμε μόνο τα όρια ηλικίας συνταξιοδότησης και συζητούμε μόνο τον τρόπο υπολογισμού των συντάξεων και πως θα τις μειώσουμε, ασφαλώς το ασφαλιστικό θα το βρίσκουμε κάθε μήνα, κάθε χρόνο από τα επόμενα, θα το βρίσκουμε μπροστά μας. 


Πρέπει να πω ότι και εμείς σαν εργαζόμενοι, αλλά και σαν γενιά, έχουμε μεγάλες ευθύνες για την κατάσταση που διαμορφώνεται και την οποία θα παραδώσουμε στις επόμενες γενιές. Παραλάβαμε ένα ασφαλιστικό σύστημα που σε ένα μεγάλο βαθμό κάλυπτε τις ανάγκες του πληθυσμού, με τα όποια προβλήματα είχε και θα παραδώσουμε ένα πολύ χειρότερο ασφαλιστικό σύστημα. 


Παραλάβαμε εργασιακές ανθρώπινες σχέσεις που κληρονομήσαμε από την προηγούμενη γενιά η οποία αγωνίστηκε για αυτό και θα παραδώσουμε στις επόμενες γενιές και στα παιδιά μας έναν εργασιακό μεσαίωνα. 

Είναι αδιανόητο να εφησυχάζουμε ή να ψάχνουμε ο καθένας τη δική του περίπτωση για το πόσο θίγεται από μία τέτοια πορεία του ασφαλιστικού. 


Είναι υποχρέωσή μας, είναι ευθύνη μας να αναδείξουμε τόσο τα προβλήματα που πλήττουν όλους τους εργαζόμενους, όλες τις γενιές και κυρίως τις νέες γενιές και βέβαια να αναδείξουμε και τις νέες πολιτικές και τις λύσεις που υπάρχουν, έτσι ώστε τα πράγματα να οδηγηθούν στη σωστή κατεύθυνση, στη σωστή πορεία, για ένα νέο σύγχρονο κοινωνικό κράτος, για νέες εργασιακές σχέσεις που θα είναι καλύτερες από αυτές που κληρονομήσαμε και όχι όπως είπα, ένας εργασιακός ασφαλιστικός ή κοινωνικός μεσαίωνας για τα παιδιά μας. 


Σας ευχαριστώ.

ΠΡΟΕΔΡΕΙΟ: Αν σκεφτόμασταν συνολικά για το κοινωνικό σύνολο και όχι εγωιστικά, πολλά πράγματα θα ήταν τελείως διαφορετικά στη ζωή μας. 


Θέλω να ευχαριστήσω θερμά τον κύριο Γιώργο Κουτρουμάνη και ιδιαίτερα επίκαιρα είναι όλα όσα ακούσαμε. Πιστεύω ότι θα υπάρχουν πολλά ερωτήματα και για τον κύριο Διοικητή, τον κύριο Βερναδάκη, διότι ήδη από την προηγούμενη ενότητα είχαν τεθεί κάποια θέματα. Για αυτό λοιπόν, όσο η κυρία Βουγιούκα θα διαπραγματεύεται το θέμα της και θα την παρακαλούσα την κυρία Άννα Βουγιούκα να έρθει στο βήμα, όσες συνάδελφοι θέλουν να καταθέσουν ερωτήματα σε πρώτη φάση, αλλά μόνο ερωτήματα, για τα τόσο ενδιαφέροντα πράγματα που ακούσαμε, θα παρακαλούσα πολύ να φέρουν εδώ το χαρτάκι τους. 

Α. ΒΟΥΓΙΟΥΚΑ: Καλησπέρα και από εμάς. Ευχαριστώ πάρα πολύ για την πρόσκληση να παραβρίσκομαι στην 3η Συνδιάσκεψη των Αιρετών Γυναικών. Θα ήθελα να ευχηθώ στην επόμενη να είναι λίγο περισσότεροι οι άντρες. 


Εγώ θα σας μιλήσω όπως βλέπετε, λίγο διαφορετικά από ότι οι ομιλητές που προηγήθηκαν. Τρία πράγματα, για τρεις ενότητες θα σας μιλήσω. Το ένα είναι η διάσταση του φύλου στις πολιτικές απασχόλησης και θα εξηγήσω τι είναι αυτό. Τα θέματα κλειδιά σε σχέση με τις πολιτικές απασχόλησης και τη διάσταση ή την οπτική του φύλου, όπως έχουμε μεταφράσει στη γλώσσα μας το gender main streaming και τις πολιτικές για την ενίσχυση της απασχόλησης, στις οποίες αναφέρθηκε πολύ ενδελεχώς και ο κύριος Δανιηλίδης, έχοντας ένα πραγματικά εξαιρετικό παράδειγμα επιτυχημένων και αποτελεσματικών πολιτικών, δομών και μέτρων στήριξης της γυναικείας απασχόλησης, αλλά δυστυχώς πρέπει να λέμε και την άλλη μεριά, είναι το μοναδικό στην Ελλάδα το ΕΡΓΑΝΗ και πραγματικά είναι θαυμάσιο το έργο του. Θα ήθελα πάρα πολύ το ΕΡΓΑΝΗ να αποτελέσει ένα καλό μοντέλο, ελληνικό καλό μοντέλο, για να παρεμβαίνει η Τοπική Αυτοδιοίκηση κάνοντας τόσο σπουδαίο έργο. 


Θα ήθελα να ξεκινήσω και εγώ από την Ευρωπαϊκή Ένωση, μιας και μέσα σε αυτό το πλαίσιο κινούμαστε. Η ευρωπαϊκή στρατηγική για την απασχόληση όντως θεωρεί την ισότητα των φύλων προτεραιότητα, όμως δεν πρέπει να ξεχνάμε μία πολύ σημαντική εξέλιξη των τελευταίων χρόνων, ότι στα εθνικά μεταρρυθμιστικά σχέδια του 2005 και του 2006, η ισότητα των φύλων έχει υπαναχωρήσει πολύ σοβαρά και αυτό γιατί ο πυλώνας των ίσων ευκαιριών δεν αποτελεί μέρος πια των κατευθυντήριων γραμμών. 


Θέλω να την σημειώσω αυτήν την εξέλιξη, την αρνητική εξέλιξη, η οποία φαίνεται και στη χώρα μας, ακριβώς γιατί η ισότητα των φύλων δεν είναι πια οριζόντια διάσταση των αντίστοιχων επιχειρησιακών και παραμένει σε κάποιους ειδικούς στόχους. 


Αυτό σε συνδυασμό με το γεγονός ότι κάποιες σοβαρές κοινοτικές πρωτοβουλίες, όπως η EQUAL, οι οποίες δεν θα συνεχίσουν την επόμενη περίοδο, θα έχουν πιστεύουμε εξελίξεις που αν δεν τις προλάβουμε, θα είναι εξαιρετικά αρνητικές. 


Τι είναι η ενσωμάτωση της διάστασης ή της οπτικής του φύλου. Είναι προσπάθειες για την εφαρμογή συγκεκριμένων μέτρων για την ενίσχυση των γυναικών, αλλά ταυτόχρονα και κινητοποίηση όλων των γενικών πολιτικών και μέτρων που στοχεύουν στην επίτευξη της ισότητας, μέσα από την κατανόηση των επιπτώσεων που έχουν οι πολιτικές στην κατάσταση ανδρών και γυναικών. Για αυτό λέμε φύλο και όχι γυναίκες. 


Αυτό σημαίνει ότι εξετάζουμε με έναν συστηματικό τρόπο τα μέτρα, τις πολιτικές και καταγράφουμε τις πιθανές επιπτώσεις τους σε επίπεδο σχεδιασμού και όταν τις έχουμε υλοποιήσει, τις πραγματικές επιπτώσεις τους. Αυτά σύμφωνα με τους ορισμούς της Ευρωπαϊκής Επιτροπής το 1996.


Αυτό που θέλω εγώ να πω για να θυμόμαστε, είναι ότι η οπτική του φύλου ουσιαστικά είναι μία στρατηγική για την εφαρμογή μέτρων ισότητας και ότι σε καμία περίπτωση δεν αντικαθιστούν αυτό που ξέραμε από παλιά, τα θετικά μέτρα υπέρ των γυναικών. 


Τα  βήματα για την ενσωμάτωση της οπτικής του φύλου στις πολιτικές απασχόλησης, είναι τέσσερα. Καταρχήν ξεκινάμε με την οργάνωση. Πώς οργανώνουμε, βάζουμε στόχους, δημιουργούμε βάσεις, έχουμε προϋπολογισμούς, προσδιορίζουμε ποιος έχει την ευθύνη και ποιος εντέλει λογοδοτεί στο κοινωνικό σύνολο. 


Το δεύτερο βήμα είναι ότι μαθαίνουμε ποιες είναι οι έμφυλες διαφορές. Οι διαφορές ανάμεσα στα δύο φύλα, στους τομείς που μας ενδιαφέρουν. Περιγράφουμε αυτές τις διαφορές κυρίως ως προς τη συμμετοχή, τη συμμετοχή δηλαδή των δύο φύλων στον πληθυσμό ή τους πληθυσμούς στόχους, κάνω μία πολιτική, ποια είναι η κατανομή των δύο φύλων σε αυτές τις πολιτικές. Επίσης, τις έμφυλες διαφορές σε ότι αφορά τους πόρους, τι πρόσβαση έχουν οι γυναίκες στους πόρους και όταν λέμε πόρους εννοούμε χρόνο, εννοούμε χρήμα και φυσικά εννοούμε εξουσία. 


Επίσης, πρέπει να καταγράφουμε τις διαφορές σε ότι αφορά τους θεσμούς και τις αξίες. Όπως γνωρίζετε όλες σας, θα μου επιτρέψετε να χρησιμοποιώ κυρίως το θηλυκό, αυτό που θεωρούμε πολύ συχνά γυναικεία χαρακτηριστικά, θεωρούνται ελαττώματα στην αγορά εργασίας, όπως επίσης και πρέπει να καταγράφουμε τις έμφυλες διαφορές σε ότι αφορά τα δικαιώματα, τις έμμεσες και άμεσες διακρίσεις κατά των γυναικών, τα ανθρώπινα δικαιώματα και φυσικά την πρόσβαση των γυναικών στη δικαιοσύνη και το κατά πόσο κάνουν χρήση των έννομων δικαιωμάτων τους. 


Το επόμενο βήμα έχει να κάνει με την εκτίμηση των επιπτώσεων, πάλι σε σχέση με τα παραπάνω, τη συμμετοχή, τους πόρους, τους θεσμούς και τις αξίες και τα δικαιώματα. 


Τέλος, το τελευταίο  βήμα, είναι ο ανασχεδιασμός των πολιτικών. Εφόσον έχουμε εντοπίσει τα προβλήματα, προχωράμε σε ανασχεδιασμό των πολιτικών. 


Δεν θα συμφωνήσω, δεν θυμάμαι ποιος ήταν ο προηγούμενος ομιλητής, ο οποίος είπε πως τα πράγματα είναι πάρα πολύ καλά και δεν αλλάζουμε πράγματα και έχει πάει καλά η ισότητα. Η ενσωμάτωση της οπτικής του φύλου, έχει μία βασική προϋπόθεση. Μετασχηματίζουμε το status quo, αλλάζουμε. Αν αυτά που υπάρχουν είναι καλά και μας αρέσουν, δεν έχει κανέναν λόγο να κάνουμε τέτοιου τύπου πολιτικές με την οπτική του φύλου. 


Οι προϋποθέσεις. Για να είναι αποτελεσματική η στρατηγική της ενσωμάτωσης της οπτικής του φύλου, απαιτούνται αφενός η οργανωτική δομή, που θα είναι επικεντρωμένη στην ισότητα των φύλων και για παράδειγμα, στη δική μας την περίπτωση είναι η Γενική  Γραμματεία Ισότητας, καθώς επίσης και διαθεσιμότητα  στατιστικών στοιχείων κατά φύλο, που πολύ λυπάμαι να πω ότι είναι πολύ περιορισμένες στη χώρα μας. 


Χωρίς στατιστικά στοιχεία καταρχήν δεν μπορούμε να έχουμε μία σαφή και ακριβή εικόνα της κατάστασης και βεβαίως εφόσον δεν γνωρίζουμε ποια είναι η κατάσταση, να είμαστε σε θέση να θέσουμε και τις προτεραιότητές μας στη δεδομένη ιστορική στιγμή που χαράζουμε την συγκεκριμένη πολιτική. 


Δύο πολύ σοβαρά εργαλεία στη στρατηγική αυτή, είναι αφενός η κατά φύλο αποτίμηση των επιπτώσεων, gender impact analysis, όπως έχουμε μάθει να το λέμε στη διεθνή βιβλιογραφία, καθώς επίσης και η αποτίμηση, η κατά φύλο αποτίμηση των επιπτώσεων σε επίπεδο προϋπολογισμών.


Αυτά είναι δύο εργαλεία που ελπίζουμε ότι στην επόμενη προγραμματική περίοδο θα αρχίσουν να χρησιμοποιούνται σοβαρά και επιστημονικά. 


Τα θέματα κλειδιά σε σχέση με την ενσωμάτωση της οπτικής του φύλου, έχουν να κάνουν καταρχήν με τις ενεργητικές πολιτικές απασχόλησης, κατά δεύτερον με τις πολιτικές για την αντιμετώπιση του χάσματος των αμοιβών ανάμεσα στα δύο φύλα και τις πολιτικές για την άρση του επαγγελματικού διαχωρισμού και του οριζόντιου και του κάθετου, τις πολιτικές για τη συμφιλίωση ζωής και εργασίας και τέλος, τις πολιτικές για τις ευέλικτες και ασφαλείς μορφές απασχόλησης. Είναι μία απόδοση του όρου flexicurity, από το flexible και security, που είναι ένας στόχος που έχει αναδειχτεί  στα πλαίσια της Ευρωπαϊκής Ένωσης για να αποδώσει το γεγονός ότι από τη μία έχουμε ευέλικτες μορφές απασχόλησης, από την άλλη δεν είναι ασφαλείς μορφές απασχόλησης αυτές οι νέες μορφές. 


Σε ότι αφορά τις ενεργητικές μορφές απασχόλησης, στόχος των οποίων είναι εκτός από την απασχολησιμότητα και η βελτίωση των εισοδημάτων όσων ωφελούνται από αυτές. 


Να πούμε ότι υπεύθυνοι αυτήν την στιγμή από ότι γνωρίζουμε, σύμφωνα με το επιχειρησιακό για την ανάπτυξη του ανθρώπινου δυναμικού, θα εμπλακούν και άλλοι φορείς, για αυτό το λέω, είναι η Δημόσια Υπηρεσία Απασχόλησης, ο γνωστός ΟΑΕΔ και τα Κέντρα Προώθησης στην Απασχόληση, για την υλοποίηση των ενεργητικών πολιτικών απασχόλησης. 


Εδώ θα πρέπει να σταθούμε στο ότι η ισότητα των φύλων και οι αρχές των ίσων ευκαιριών θα πρέπει να εμπεδωθούν στο πλαίσιο του ΟΑΕΔ και ο τρόπος για παράδειγμα σε κάποιες χώρες είναι να διοριστούν συγκεκριμένοι υπάλληλοι, γυναίκες ή άνδρες, ίσων ευκαιριών, οι οποίοι να είναι ενήμεροι για το τι συμβαίνει και πως ο Οργανισμός προωθεί την ισότητα ευκαιριών, μέσα από ποια προγράμματα. 


Θα μου επιτρέψετε εδώ να κάνω μία μικρή παρέκκλιση και να πω ότι η εμπειρία μας από το 5.3 παρά τα εξαιρετικά θετικά αποτελέσματα, για τα οποία μίλησε και ο κύριος Δανιηλίδης, πανελλαδικά θα έλεγα νομίζω κινηθήκαμε στα 17 σχέδια δράσης που υλοποιήθηκαν για άνεργες γυναίκες, γύρω στο 60% των γυναικών που συμμετείχαν, από τις 9.000, βρήκαν δουλειά. Θα μου επιτρέψετε όμως να πω ότι υπήρχαν πάρα πολύ σοβαρές δυσκολίες στη συνεργασία μας με τον ΟΑΕΔ και σε καμία περίπτωση δεν πιστεύω ότι αυτό ήταν πρόθεση των σχεδιαστών της πολιτικής. Αυτό είχε σε πολύ μεγάλο βαθμό να κάνει με την ελλιπή ενημέρωση των στελεχών σε σχέση με το συγκεκριμένο πρόγραμμα, οι οποίοι και οποίες σε πολλές περιπτώσεις αποθάρρυναν τις γυναίκες ή και λυπάμαι να το πω, έδειχναν μία εχθρότητα, το δικό σας, το δικό μας, θαρρείς και οι άνεργες ανήκαν σε μία μεριά. 



Βλέπουμε λοιπόν ότι οι αρχές των ίσων ευκαιριών δεν είναι τόσο απλή υπόθεση, ούτε αρκεί κανείς να ενημερώνει ότι ναι, κάτι κάνουμε για τις  γυναίκες. Βεβαίως, είναι εξαιρετικά θετική δράση το να έχουμε 60% ποσόστωση σε όλα τα προγράμματα του ΟΑΕΔ. Δεν φτάνει. Κάπως πρέπει να το υπερασπίσουμε. 


Η άλλη διάσταση είναι ότι τα προγράμματα ενεργητικών πολιτικών απασχόλησης θα πρέπει να είναι ανοικτά και προσβάσιμα όχι μονάχα στις άνεργες γυναίκες και στους άνεργους άντρες φυσικά, αλλά και στους ανενεργούς. Στα άτομα εκείνα δηλαδή, που για τις στατιστικές δεν αποτελούν μέρος του εργατικού δυναμικού. 


Εδώ επίσης να κάνω μία μικρή παρέκκλιση και να πω ότι το πιο σοβαρό πρόβλημα των γυναικών, εκτός από την ανεργία, είναι ότι δεν εντάσσονται, δεν αποτελούν μέρος του εργατικού δυναμικού, τις περισσότερες φορές, στην συντριπτική πλειοψηφία των περιπτώσεων, ειδικά στις αναπαραγωγικές ηλικίες, κυρίως λόγω των ευθυνών φροντίδας. Δεν μπαίνουν καν στον κόπο να αναζητήσουν εργασία και ο λόγος που δηλώνεται σύμφωνα με τα στοιχεία που έχουμε από την Εθνική Στατιστική Υπηρεσία, καθώς επίσης και από την Γενική Γραμματεία, είναι αυτός. 


Η διάσταση του φύλου και οι πολιτικές για την αντιμετώπιση του χάσματος των αμοιβών. Οι μισθολογικές διαφορές σε όλη την Ευρώπη και όχι μόνο στην Ελλάδα, είναι ένα εξαιρετικά πολύπλοκο και απαιτητικό φαινόμενο, το οποίο δεν αντιμετωπίζεται με ένα μόνο μέτρο. Χρειάζεται ποικιλία μέτρων για να το αντιμετωπίσουμε. 


Να σας πω μονάχα ότι χονδρικά οι γυναίκες στην Ευρώπη από το 1 € παίρνουν γύρω στα εβδομήντα πέντε ή σε κάποιες καλύτερες περιπτώσεις 0,80 €. Για εμάς τις γυναίκες, το 1 € είναι 0,80 €. Για να καταλάβετε τι εννοούμε λέγοντας μισθολογικές διαφορές. 


Κάποιες πολιτικές που μπορούμε να εφαρμόσουμε για να ενσωματώσουμε τη διάσταση του φύλου και να προχωρήσουμε την ισότητα, είναι οι πολιτικές ίσων αμοιβών για την καταπολέμηση των άμεσων και έμμεσων μισθολογικών διακρίσεων. Για παράδειγμα, κάποιες χώρες, μεταξύ των οποίων και η Ελλάδα, έχει ορίσει τον κατώτερο μισθό. Αυτό το κατοχυρώνει η Πολιτεία με νόμο, που είναι βέβαια η εθνική γενική συλλογική σύμβαση εργασίας. 


Αυτό βέβαια δεν αρκεί σε καμία περίπτωση, γιατί διαπιστώνουμε ότι σε επίπεδο διακλαδικό ή διαεπιχειρηματικό, οι  διαφορές ανάμεσα στους μισθούς ανδρών και γυναικών για εργασία ίσης αξίας, είναι πολύ μεγάλες. 


Ένα άλλο ζήτημα πολύ σοβαρό που αφορά, όπως και το προηγούμενο, την επαγγελματική σταδιοδρομία των γυναικών, έχει να κάνει με την ανάγκη να εισάγουμε περισσότερες πολιτικές για την μείωση του οριζόντιου διαχωρισμού.


Θα μου επιτρέψετε εδώ κύριε Δανιηλίδη, να πω ότι όντως είναι συγκλονιστικό το 72% των γυναικών στις δομές που προαναφέρατε πανελλαδικά είναι γυναίκες. Θα ήθελα όμως να τονίσω ότι πρόκειται για δουλειές που είναι στερεότυπες. Είναι δουλειές με τις οποίες οι γυναίκες ταυτίζονται και στις οποίες πολύ συχνά εγκλωβίζονται χωρίς να έχουν άλλες επιλογές. Είναι φροντίστριες. Επειδή γνωρίζω πάρα πολύ καλά για τι μιλάτε, είναι δουλειές που είναι στον τομέα της κοινωνικής φροντίδας και είναι νοσοκόμες, νοσηλεύτριες, οικιακές βοηθοί, φροντίστριες και τα λοιπά. 


Εγώ δεν είμαι κατά της απασχόλησης των γυναικών στους τομείς της κοινωνικής φροντίδας, σε καμία περίπτωση. Όμως οι γυναίκες δεν πρέπει να απασχολούνται μόνο εκεί, γιατί τότε έχουμε ένα φαινόμενο που εμείς οι φεμινίστριες ονομάζουμε οριζόντιο διαχωρισμό. 


Λοιπόν, οι πολιτικές για την άρση του οριζόντιου διαχωρισμού επικεντρώνονται, πρέπει να επικεντρώνονται στα νέα κορίτσια και στις νέες γυναίκες. Στην Ελλάδα υλοποιήθηκε με πολύ μεγάλη επιτυχία και θα έλεγα μάλιστα αποτελεί, αν δεν κάνω λάθος και μία πολύ καλή πρακτική μας σε ευρωπαϊκό επίπεδο, το πρόγραμμα του Υπουργείου Παιδείας με τον κωδικό τίτλο ΕΠΕΑΕΚ, που αφορούσε την συμβουλευτική στήριξη στο σχολείο και τον επαγγελματικό προσανατολισμό ώστε να ενημερωθούν τα νέα κορίτσια για τα επαγγέλματα αιχμής, για τα  επαγγέλματα τεχνολογίας, ώστε να εμπλουτίσουν τις μελλοντικές επαγγελματικές τους επιλογές. 


Εδώ να σημειώσω επίσης ότι είναι πολύ σοβαρά τα μέτρα για την άρση του κάθετου διαχωρισμού. Αναφερθήκατε και εσείς προηγουμένως. Ο κάθετος επαγγελματικός διαχωρισμός αφορά αυτό που λέμε με απλά λόγια, μια γυάλινη οροφή, που συναντούν οι γυναίκες στην πορεία τους για την ανάληψη υψηλότερων θέσεων και θέσεων ευθύνης. Οι πολιτικές στην Ελλάδα μόλις έχουν αρχίσει να υλοποιούνται, με πολύ μεγάλη άρνηση και αντίσταση και εκ μέρους των εργοδοτών, καθώς επίσης και εκ μέρους των  συνδικαλιστικών οργανώσεων, μέχρι στιγμής τουλάχιστον. 


Οι γενικές μισθολογικές πολιτικές που στοχεύουν στη μείωση των ανισοτήτων και στη βελτίωση των αμοιβών των χαμηλά αμειβόμενων ή και γυναικείων επαγγελμάτων, είναι μία άλλη πάρα πολύ σοβαρή παρέμβαση και πολιτική. Είναι το γνωστό ερώτημα: είναι χαμηλά αμειβόμενα τα επαγγέλματα, κάποια επαγγέλματα, επειδή τα κάνουν γυναίκες ή επειδή είναι χαμηλά αμειβόμενα, οι γυναίκες κατευθύνονται εκεί επειδή είναι ένας εύκολος τρόπος για να βρουν δουλειά. Εκεί λοιπόν χρειαζόμαστε πολύ σοβαρές πολιτικές και παρεμβάσεις.


Η διάσταση του φύλου στις πολιτικές για τη συμφιλίωση ζωής και εργασίας. Συνήθως όταν μιλάμε για συμφιλίωση, στις περισσότερες χώρες της Ευρώπης και στην Ελλάδα, μιλάμε για υπηρεσίες φροντίδας για παιδιά, αλλά και άδειες, ευέλικτες εργασιακές ρυθμίσεις, οικονομικές ενισχύσεις για τους εργαζόμενους γονείς και τα λοιπά. 


Ένας πολύ σοβαρός στόχος που τέθηκε στη Βαρκελώνη το 2002, είναι ότι μέχρι το 2010 το σύνολο των χωρών της Ευρωπαϊκής Ένωσης θα πρέπει να έχει εξασφαλίσει την κάλυψη του 90% των παιδιών από τριών έως έξι ετών ή όποια είναι η υποχρεωτική ηλικία της ένταξης στο σχολείο, καθώς και το 33% των παιδιών 0-3 ετών. 


Εδώ, στην Ελλάδα, δεν είμαστε από τα χειρότερα ποσοστά, δεν είμαστε και από τα καλύτερα. Είμαστε από τα μεσαία και θα ήθελα να πω με την ευκαιρία μιας και μιλάμε για την Τοπική Αυτοδιοίκηση, ένα πράγμα που πρέπει να βάλουμε στο μυαλό μας, είναι ότι αν θέλουμε να αυξήσουμε τα ποσοστά συμμετοχής των γυναικών στην απασχόληση, όπως καταλαβαίνετε, θα πρέπει να αυξηθούν ταυτόχρονα και οι υποδομές φύλαξης των παιδιών. 


Εδώ θα ήθελα να κάνω μονάχα το εξής σχόλιο από την μεριά της διάστασης του φύλου. Η συμφιλίωση δεν αφορά τις  γυναίκες. Για την ακρίβεια, οι γυναίκες στην συντριπτική πλειοψηφία, όπως λένε οι μελέτες, το έχουν καταφέρει με πολύ μεγάλες προσωπικές θυσίες, με πολύ μεγάλες οικονομικές θυσίες, να συνδυάσουν διπλούς, τριπλούς ή και πολλαπλούς ρόλους. Νομίζω ότι οι πολιτικές συμφιλίωσης είναι καιρός να αρχίσουν να αφορούν κυρίως τους άντρες. Όπως αναφέρθηκε και προηγουμένως πολύ σωστά, ο τρόπος με τον οποίο αποφασίζουν να ενταχθούν οι γυναίκες και να κάνουν ένα επάγγελμα, καθώς επίσης και ο χρόνος που θέλουν να αφιερώσουν στην εργασία τους, βρίσκεται σε στενή συνάρτηση από τις ευθύνες φροντίδας. Αυτό λοιπόν, είναι ένα πολύ σοβαρό καμπανάκι. Το λέω γιατί πιστεύουμε ότι πολύ συχνά και το λέμε, ότι οι δομές για τα παιδιά είναι καλό για τις γυναίκες, τα μέτρα της συμφιλίωσης είναι καλό για τις γυναίκες. 


Είναι ώρα να το αλλάξουμε. Είναι καλό  για τους εργαζόμενους και τις εργαζόμενες γονείς. Αλλάζουμε τα πράγματα. Η υπόθεση των παιδιών, δεν είναι μόνο υπόθεση γυναικών. 


Η διάσταση του φύλου στις πολιτικές για ευέλικτες και ασφαλείς μορφές απασχόλησης. Οι πολιτικές για την ευέλικτη απασχόληση και ασφάλεια, ουσιαστικά είναι στρατηγικές που επιχειρούν αφενός να ενισχύσουν την ευελιξία των αγορών εργασίας, την οργάνωση της εργασίας και τις εργασιακές σχέσεις και αφετέρου να εξασφαλίσουν, να διασφαλίσουν ασφάλεια για τις πιο ευάλωτες ομάδες, τόσο μέσα στην αγορά εργασίας, όσο και εκτός της αγοράς εργασίας. 


Εδώ αξίζει τον κόπο να σκεφτούμε, αναφέρθηκαν και προηγουμένως οι ομιλητές, ότι η πλειοψηφία των μερικώς απασχολουμένων στη χώρα μας, αλλά και διεθνώς, είναι γυναίκες. Το ζήτημα είναι με ποιες συνθήκες εργάζονται, αν είναι ασφαλισμένες και όπως ακούσαμε και είναι πολύ σωστό, από τον κύριο Κουτρουμάνη, ότι πολύ συχνά η μερική απασχόληση υποκρύπτει πλήρη απασχόληση αλλά με αμοιβές μερικής απασχόλησης και σκεφτείτε αυτό που λέγαμε, οι χαμηλά αμειβόμενες απαξιωμένες εργασίες, γίνονται τις περισσότερες φορές από γυναίκες. 


Η σχέση ανάμεσα την ευελιξία και το φύλο, δεν είναι προφανής, δεν είναι προφανής υπέρ των γυναικών. Είναι ακανθώδης η σχέση. Πολύ συχνά λέμε ότι καλό είναι να εισάγουμε νέες ευέλικτες μορφές, δεν είναι καθόλου σίγουρο ότι αυτές οι μορφές όπως για παράδειγμα η μερική απασχόληση, δεν  θα αποτελέσουν παγίδα μέσα στην αγορά εργασίας, που θα αποτρέψουν, θα εμποδίσουν τις γυναίκες και να ανελιχθούν επαγγελματικά και να αμείβονται με καλύτερες αμοιβές και αμοιβές για τις οποίες αξίζει τον κόπο να έχει κανείς καριέρα και βέβαια θα αξιοποιούν τις δεξιότητες, τα προσόντα τους και τους επαγγελματικούς τους τίτλους. 


Βλέπουμε δηλαδή ότι το φύλο μπορεί πολύ συχνά να ενισχύσει την ανισότητα αν δεν πάρουμε και άλλα μέτρα που έχουν να κάνουν με την κατοχύρωση της ασφάλειας αυτών των ευέλικτων και νέων μορφών εργασίας. 


Πολιτικές για την ενίσχυση της απασχόλησης των γυναικών σε τοπικό επίπεδο. Τρεις διαστάσεις πρέπει να έχουμε στο μυαλό μας για την Τοπική Αυτοδιοίκηση. Καταρχήν η Τοπική Αυτοδιοίκηση είναι εργοδότης ανδρών και γυναικών. Κατά δεύτερον, η Τοπική Αυτοδιοίκηση είναι πάροχος υπηρεσιών φροντίδας και κατά τρίτον, η Τοπική Αυτοδιοίκηση, όπως πολύ ωραία μας παρουσίασε ο κύριος Δανιηλίδης, είναι και συνδιαμορφωτής και συνυλοποιητής πολιτικών απασχόλησης. 


Σε ότι αφορά το πρώτο μέρος, θα σας μιλήσω εν τάχη γιατί θα ακούσετε περισσότερα για αυτό το θέμα και αύριο, νομίζω κάποια ζητήματα – κλειδιά ή τομείς παρέμβασης για να το πούμε διαφορετικά, που θα πρέπει να γνωρίζει ως εργοδότης η Τοπική Αυτοδιοίκηση, είναι ποιο είναι το προφίλ του ανθρώπινου δυναμικού που απασχολείται στους κόλπους της. Ποιες είναι οι ανάγκες τους, οι διαφοροποιήσεις τους και ποιες οι τυχόν ανισότητες. 


Από την εμπειρία μου στην Τοπική Αυτοδιοίκηση στο Νομό Κορινθίας, πρέπει να σας πω ότι στη Νομαρχία Κορινθίας εντοπίστηκαν πολύ μεγάλες διαφοροποιήσεις, για να μην μιλήσω για ανισότητες, καθώς και μια  σειρά από ανάγκες οι οποίες δεν ήταν γνωστές στο πλαίσιο της Νομαρχίας, λειτουργίας της Νομαρχίας. 


Το πρώτο λοιπόν πράγμα που κάνουμε ως εργοδότες αν είμαστε Τοπική Αυτοδιοίκηση, είναι να ξέρουμε ποιοι απασχολούνται σε εμάς και ποιες είναι οι ανάγκες. 


Οι εργαζόμενες σε θέσεις ευθύνης, μέσα στο πλαίσιο της Τοπικής Αυτοδιοίκησης πάντα μιλάω, έχουμε εργαζόμενες σε θέσεις ευθύνης; Δεν ξέρω. Η εικόνα που έχουμε και τα στατιστικά νούμερα, είναι… Ας μας μιλήσουν εδώ και οι συναδέλφισσες αιρετές, Δήμαρχοι, Δημοτικές Σύμβουλοι και  τα λοιπά, που έχουν καλύτερη εμπειρία από το θέμα. 


Γραφείο Ισότητας. Νομίζω ότι θα πρέπει να ενεργοποιηθεί άμεσα. Από ότι γνωρίζω, υπάρχει στο οργανόγραμμα των Δήμων. 


Θα τελειώσω με αυτό και να πω ότι η Τοπική Αυτοδιοίκηση ως πάροχος υπηρεσιών φροντίδας θα πρέπει να διερευνήσει και να καταγράψει τις ανάγκες του τοπικού πληθυσμού, να φροντίσει να καλύψει τη ζήτηση για υπηρεσίες φροντίδας, να είναι αυτές οι υπηρεσίες διαθέσιμες σε όλους και σε όλες, με χαμηλό κόστος ή και μηδενικό, με μεγάλη ευελιξία. Να είναι ενήμεροι οι πολίτες και ειδικά οι γυναίκες πολίτες, για την ύπαρξη αυτών των δομών και όπως άκουσα και χαίρομαι να το ακούω, να δικτυωθούν αυτές οι δομές σε τοπικό επίπεδο για την καλύτερη παροχή των υπηρεσιών. 


Τελειώνοντας, να πω ότι για την ενίσχυση της απασχόλησης των γυναικών στο Επιχειρησιακό Πρόγραμμα Ανάπτυξη Ανθρώπινου Δυναμικού, για το οποίο θα ακούσετε περισσότερα και αύριο, υπάρχει πρόβλεψη για τοπικά σχέδια για την απασχόληση και ήδη ακούσατε πολλά για το πώς η Τοπική Αυτοδιοίκηση μπορεί να παρέμβει, παρεμβαίνοντας με πολιτικές για την ενίσχυση της απασχόλησης των γυναικών. 


Θα ήθελα να κλείσω με το εξής: αν και οι πολιτικές απασχόλησης και τα μέτρα για την ενίσχυση της απασχόλησης των γυναικών ή της επιχειρηματικότητας, έχουν πάρα πολύ μεγάλη σημασία, θα πρέπει να έχουμε στο μυαλό μας ότι απαιτούνται θεσμικές παρεμβάσεις και στη σφαίρα της κοινωνικής αναπαραγωγής, οι οποίες θα απαλλάξουν τις γυναίκες από ένα σημαντικό μέρος των ευθυνών τους που έχουν να κάνουν με την φροντίδα και τις οικιακές εργασίες και θα τις υποστηρίξουν στον γονεϊκό τους ρόλο, καθώς επίσης και παρεμβάσεις στην φορολογική πολιτική, καθώς και στο σύστημα κοινωνικών παροχών. 


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς. Να περάσουμε στις ερωτήσεις. Πρώτα προς τον κύριο Βερναδάκη, από την κυρία Λαίνη-Κολιαλή Γιώτα, Νομαρχιακή Σύμβουλο της Φωκίδας. Εάν έχετε, το πρώτο, διευθετήσει το θέμα της οικειοθελούς αποχώρησης από πρόγραμμα είτε Δήμων είτε Δημοτικών Επιχειρήσεων, οπότε και θεωρείται μείωση του προσωπικού και χάνουν θέσεις από άλλα προγράμματα. 


Το δεύτερο. Γιατί από τον Νοέμβριο του 2007 και μετά, δεν πληρώνονται τα Stage.


Το τρίτο. Μήπως θα πρέπει για γυναίκες άνω των 55 ετών, να μειωθεί το όριο των ενσήμων των 3.000; 


Το τέταρτο. Οι μονογονεϊκές γυναίκες, μήπως θα πρέπει να επιδοτούνται περισσότερο από τις άλλες και για μεγαλύτερο χρονικό διάστημα; 


Μήπως τα Stage θα πρέπει να έχουν ως όριο ηλικίας το 40ο έτος και να έχουν ένσημα; 


Ένα ερώτημα για την μηχανοργάνωση και ένα σχόλιο «Επιτέλους, ενημερώστε τα στελέχη στους τοπικούς ΟΑΕΔ», από την κυρία Λαίνη. Σχολιάζει η ερωτούσα το ότι δεν είναι πολύ καλά ενημερωμένα. 


Επίσης, ένα ερώτημα θέλει να θέσει η Έπαρχος της Μήλου, να την ακούσουμε και ένα η κυρία Μίχου, Νομαρχιακή Σύμβουλος Πιερίας. 


Ένα ακόμα τελευταίο κύριε Διοικητά, από την κυρία Πετρίδου Αικατερίνη, Αντιπρόεδρο του Δημοτικού Συμβουλίου Αμαλιάδας: τα ιδιωτικά ΚΕΚ αφού επιδοτούνται από τον ΟΑΕΔ, γιατί δεν παίρνουν 70 μόρια στο ΑΣΕΠ, όπως από τα ΚΕΚ του ΟΑΕΔ; 

ΣΥΝΕΔΡΟΣ: Να συγχαρώ τους διοργανωτές. Ευχαριστούμε για τη δυνατότητα που μας δίνετε να βρισκόμαστε και να ανταλλάσσουμε απόψεις. 


Θα ήθελα να ρωτήσω τον κύριο Βερναδάκη, επειδή βρίσκεται σε ένα πολύ ουσιαστικό φορέα, στον ΟΑΕΔ και εμείς οι γυναίκες για να είμαστε, να υπάρχουμε και να συμμετέχουμε, θέλουμε πέρα από τον χρόνο που θα μας δώσει η Πολιτεία με σωστή παιδεία και υγεία, θέλουμε και εργασία. 


Θα ήθελα λοιπόν να ρωτήσω τον κύριο Βερναδάκη, αν είναι ευχαριστημένος από τη λειτουργία του Οργανισμού του, γιατί υπάρχουν πάρα πολλές δυσλειτουργίες στα υποκαταστήματα και κυρίως στις πληρωμές από προγράμματα που συμμετέχουν οι γυναίκες και βρίσκονται πολλές φορές σε πολύ δύσκολες θέσεις να διεκπεραιώσουν τις υποχρεώσεις τους. 


Δεύτερον. Κατά πόσο είναι ευχαριστημένος από την ολοκλήρωση του Stage του Δημοσίου, το οποίο δυστυχώς έχει διοργανωθεί σε όλη την περιφέρεια, με ένα – θα μου επιτρέψετε να πω – πελατειακό τρόπο ,δεν ξέρω κατά πόσο ευθύνεται ο κύριος Διοικητής, γιατί δεν υπήρχε η δυνατότητα σε νέα παιδιά να υποβάλλουν ούτε μία αίτηση μέσω του διαδικτύου, ούτε να καταθέσουν μία αίτηση στον φορέα και ένιωσαν αποκλεισμένοι από ένα δικαίωμα που είχαν. 

Π. ΚΑΛΟΓΕΡΑΚΗ: Λέγομαι Καλογεράκη Παναγιώτα και είμαι Έπαρχος στη Μήλο. Ήθελα και εγώ με την σειρά μου να ευχαριστήσω τους διοργανωτές της σημερινής συνδιάσκεψης. Ήταν πραγματικά σημαντικά τα θέματα που συζητήθηκαν και σήμερα και θα συνεχίσουν και αύριο και ήθελα και εγώ να απευθυνθώ στον Διοικητή του ΟΑΕΔ, τον κύριο Βερναδάκη και να του πω ότι εξεπλάγην από την σημαντική εισήγηση που έκανε, όμως πως θα υλοποιηθεί, διότι ανήκοντας σε έναν πολυδιάσπαρτο Νομό των Κυκλάδων, με 24 κατοικημένα νησιά, ο ΟΑΕΔ δεν παρέχει υπηρεσία. Διαθέτει μόνο υπηρεσία στην έδρα του Νομού, στη Σύρο, με αποτέλεσμα να μην φτάνουν ακόμα και οι προκηρύξεις του προγράμματος Stage, στα υπόλοιπα νησιά. 


Ήδη το θέμα αυτό της λειτουργίας νέων γραφείων ΟΑΕΔ, τουλάχιστον στις έδρες των Επαρχείων, έχει μπει από το 2003 χωρίς μέχρι σήμερα να έχουν υλοποιηθεί και το πολύ χειρότερο είναι ότι ακόμα και η κεντρική Υπηρεσία στην έδρα του Νομού είναι υποστελεχωμένη. 


Πώς λοιπόν φαντάζεται ότι μετά από αυτήν την εισήγηση που έκανε, θα υλοποιηθούν όλα αυτά τα προγράμματα; 


Ευχαριστώ πολύ.

ΠΡΟΕΔΡΕΙΟ: Η κυρία Μπάσια Αμαλία, ένα τελευταίο ερώτημα στον κύριο Βερναδάκη. Μέλος του Δ.Σ. της ΤΕΔΚ Χανίων, Δημοτική Σύμβουλος Χανίων.

Α. ΜΠΑΣΙΑ: Καλησπέρα και από εμένα. Πραγματικά θερμά συγχαρητήρια. Είναι πολύ εποικοδομητική όπως εξελίσσεται η Συνδιάσκεψη και πρακτική, γιατί οι γυναίκες και είδα να είναι ανανεωμένο το Σώμα και χαίρομαι ιδιαίτερα και ηλικιακά, πρέπει να επιμορφώνονται. Πρέπει να επιμορφώνονται, όχι μόνο να εκλέγονται, αλλά να κάθονται πολύ ωραία και να κάνουν και σωστά τη δουλειά τους. Βέβαια, αυτό δεν σημαίνει ότι δεν πρέπει να επιμορφώνονται και οι άντρες. Σαφώς εξαιρουμένου του κυρίου Δανιηλίδη, ο οποίος μας κατέπληξε. 


Ένα ερώτημα συμπληρωματικό στον κύριο Βερναδάκη. Οι αγρότισσες, επειδή πληρώνουν για να έχουν σύνταξη, εργάζονται έτσι και αλλιώς, πληρώνουν ΟΓΑ. Δεν δικαιούνται να μπαίνουν σε προγράμματα κατάρτισης που θέλουν κάρτα ανεργίας και επιπλέον, αν θέλουν να κάνουν μία επιχείρηση αγροτουρισμού, δειλιάζουν να αλλάξουν φορέα και να πάνε στο ΤΕΒΕ, γιατί δεν ξέρουν αν πετύχει. 


Το είχα πει και παλιότερα στον κύριο Βερναδάκη, στα Χανιά και δεν ξέρω αν έχουν ληφθεί μέτρα. Θα έπρεπε λοιπόν, τουλάχιστον στα προγράμματα κατάρτισης να μπορούν να μπαίνουν, γιατί πώς θα επωφεληθούν και να μάθουν όλα αυτά τα καινούργια και ειδικά τους υπολογιστές; 



Όσον αφορά την εργασία, δηλαδή μια επιχείρηση αγροτουρισμού, θα έπρεπε να λαμβάνεται υπόψη το φορολογικό εισόδημα και όταν είναι πολύ χαμηλό, το όριο ας το βάλει ο ΟΑΕΔ, από 5.000 και κάτω, να μην πρέπει να αλλάζουν φορέα  συνταξιοδοτικό, γιατί είναι ανασταλτικός παράγοντας και χάσαμε χρήματα στο 5.3 κύριε Βερναδάκη. Καταρτίσαμε γυναίκες και τελικά δεν έκαναν συνεταιρισμούς όταν είδαν ότι πρέπει να αλλάξουν συνταξιοδοτικό φορέα. 


Συμφωνώ και επαυξάνω για τις μονογονεϊκές οικογένειες και τα Stage, που είπε η προηγούμενη. 


Ευχαριστώ πολύ.

Γ. ΒΕΡΝΑΔΑΚΗΣ: Θα προσπαθήσω να απαντήσω. Είναι πολλές οι  ερωτήσεις και δεν ξέρω αν θα τις θυμηθώ όλες. 


Να ξεκινήσω με την κυρία που μίλησε για τις Κυκλάδες, ότι έχουμε ΟΑΕΔ μόνο στη Σύρο. Να της πω ότι έχει χάσει δύο επεισόδια γιατί έχουμε δημιουργήσει και στην Πάρο και στην Σαντορίνη εδώ και δύο χρόνια. Όμως αυτό δεν είναι το μείζον. Αυτό που είπα στην εισήγησή μου, είναι ότι ο ΟΑΕΔ έχει εκσυγχρονιστεί, έχει αναπτύξει δικτυακές υποδομές τέτοιες που θα του επιτρέψουν μέσα στην χρονιά που τρέχει να διασυνδεθεί με τα ΚΕΠ των Δήμων και των Νομαρχιών και έτσι ένα μεγάλο κομμάτι της δουλειάς που έκανε ο ΟΑΕΔ, θα μεταφερθεί στην Τοπική Αυτοδιοίκηση. Διότι καλό είναι να λέμε μεγάλα λόγια, αλλά να δούμε και στην πράξη πως θα ανταποκριθείτε. 


Έτσι λοιπόν, με αυτή και μόνο την τοποθέτησή μου, σας λέω ότι τα 121 Κέντρα Προώθησης της Απασχόλησης που έχει ο ΟΑΕΔ σήμερα, θα γίνουν 1.121, γιατί περίπου 1.000 ΚΕΠ νομίζω ότι λειτουργούν ήδη. 


Συνεπώς, εμείς λαμβάνουμε μέριμνα για την εξυπηρέτηση των πολιτών, κάνουμε συστηματικές προσπάθειες, εκσυγχρονίζουμε τον Οργανισμό και μέσα στα τελευταία χρόνια, θα μου επιτρέψετε να πω και να απαντήσω και σε μια άλλη ερώτηση, αν είμαι ευχαριστημένος, έχουμε κάνει πράγματα που δεν είχαν γίνει τα τελευταία είκοσι. 


Τώρα, στην κυρία που μίλησε για τις αγρότισσες. Πρέπει να τονίσω το εξής: ο καθένας επιλέγει το τι μπορεί να κάνει. Ο ΟΑΕΔ είναι Οργανισμός που αντιμετωπίζει, βοηθά ανθρώπους που δεν έχουν επάγγελμα ή δίνει παροχές σε εργαζόμενους που είναι ασφαλισμένοι στο ΙΚΑ, διότι αυτοί καταβάλλουν εισφορές και κατά ανταποδοτικό τρόπο ο ΟΑΕΔ επιστρέφει τις εισφορές τους. 


Έτσι λοιπόν, δεν μπορεί να δεχτεί στους κόλπους του ούτε τις αγρότισσες, ούτε τους αγρότες, αλλά ούτε και τους αυτοαπασχολούμενους. Αυτό δε γίνεται παντού, δεν είναι ελληνικό προνόμιο ή ελληνικό φαινόμενο. Στη Σουηδία παραδείγματος χάριν, υπάρχει ένας παράλληλος ΟΑΕΔ που ασχολείται με τους αυτοαπασχολούμενους. Καταβάλλουν εισφορές και έχουν ανάλογες υπηρεσίες. 


Παρά ταύτα, στις ολοκληρωμένες παρεμβάσεις δεχτήκαμε χωρίς να υπάρχει κάρτα ανεργίας, να μπουν και αγρότισσες. Το κάναμε και ξέρετε ότι χρηματοδοτήσαμε και ουσιαστικά το πρόγραμμα αυτό, διότι ακόμα δεν έχουμε εισπράξει χρήματα από τον κρατικό προϋπολογισμό, αλλά ούτε και τον κοινοτικό, στην προσπάθειά μας να συμβάλλουμε στην προώθηση αυτών των συνεργασιών, που θεωρούμε ότι είναι κεφαλαιώδους σημασίας για την επόμενη προγραμματική περίοδο. 


Να επανέλθω στο αν είμαι ευχαριστημένος. Θα έλεγα το εξής απλό: όταν η ανεργία τον Μάρτιο του 2004 ήταν 11,3% και σήμερα είναι στο 8,3%, ναι, είμαι ευχαριστημένος. Θέλω και άλλα, αλλά είμαι ευχαριστημένος προς το παρόν. Τρεις μονάδες μείωση, το μικρότερο ποσοστό που έχει παρουσιαστεί τα τελευταία 15 χρόνια, είναι μία σημαντική προσπάθεια και σε αυτήν την προσπάθεια έχει συμβάλλει και ο ΟΑΕΔ με τις 200.000 ευκαιρίες απασχόλησης που έχει δώσει. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Θα σας εξηγήσω γιατί πολλά λέτε για τα Stage, αλλά δεν ξέρετε. 


Επίσης, στο θέμα των γυναικών. 17% παραλάβαμε την ανεργία. Είναι 12,6. Είναι μεγάλη, είναι υπερδιπλάσια των αντρών, για αυτό και κάνουμε συστηματικές προσπάθειες σε αυτήν την κατεύθυνση, αλλά είναι πρόοδος. 4,5 μονάδες μείωση είναι σημαντική προσπάθεια. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Ακούστε, όταν προκαλείτε, θα πάρετε και τις απαντήσεις. 


Τα περιβόητα προγράμματα Stage λοιπόν, που απευθύνονται σε νέους για να αποκτήσουν εργασιακή εμπειρία και στη συνέχεια να διεκδικήσουν μία θέση απασχόλησης, ανέρχονται συνολικά στο εξαιρετικά μεγάλο αριθμό των 18.000. Δεν μειώνει την ανεργία αυτό το ποσοστό. Αυτό το ποσοστό είναι το 0,1%.


Λοιπόν, αφήστε αυτά που ακούτε ότι τα Stage μειώνουν την ανεργία. Η ανάπτυξη, η οικονομική πολιτική που εφαρμόζεται, είναι αυτή που δίνει τις θέσεις απασχόλησης. Τα Stage απλώς προετοιμάζουν νέους για την είσοδο στην αγορά εργασίας. Με τον ίδιο  τρόπο λοιπόν που λειτουργούν τα Stage στην Ελλάδα, λειτουργούν σε όλη την Ευρωπαϊκή Ένωση. Στην Ελλάδα συκοφαντούνται. 

ΣΥΝΕΔΡΟΣ: Μα είναι ανασφάλιστοι.

Γ. ΒΕΡΝΑΔΑΚΗΣ: Σε όλη την Ευρώπη το ίδιο είναι. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Παρακαλώ να σεβαστούμε τον ομιλητή. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Κατά σύμπτωση είμαι και καθηγητής, στο επάγγελμα εννοώ. 

ΠΡΟΕΔΡΕΙΟ: Σας παρακαλώ πολύ να μην κάνουμε διάλογο. Μετά θα σας δοθεί ο λόγος για να τοποθετηθείτε.

Γ. ΒΕΡΝΑΔΑΚΗΣ: Το θέμα της οικειοθελούς αποχώρησης που έθεσε η κυρία Λαίνη. Δεν αντιλαμβάνομαι γιατί θα πρέπει να διευθετηθεί. Οι όροι και οι προϋποθέσεις για τα προγράμματα απασχόλησης του ΟΑΕΔ, είναι συγκεκριμένα, είναι Κοινές Υπουργικές Αποφάσεις. Είναι εγκεκριμένα από την Ευρωπαϊκή Επιτροπή και τι λένε: ότι εμείς μπορούμε να επιχορηγούμε την αύξηση της απασχόλησης, όχι τη μείωση της απασχόλησης, όχι την αντικατάσταση. 


Η οικειοθελής αποχώρηση λοιπόν, δεν επιφέρει καμία βλάβη στον εργοδότη αν αυτός που έφυγε αντικατασταθεί. Αυτή τη δυνατότητα την έχει και δεν υπάρχουν περιορισμοί. Μπορεί να αντικαταστήσει και έναν και δύο και τρεις και πέντε και δέκα και συνεχώς να αντικαθιστά μέσα σε μια τακτή προθεσμία. 


Ένα άλλο ερώτημα είναι γιατί τα Stage δεν πληρώνονται από τον Νοέμβριο. Από ότι ξέρω, πληρώνονται τακτικότατα. Κάποιες φορές υπάρχει καθυστέρηση, αλλά να σας εξηγήσω ότι αυτό δεν οφείλεται στον ΟΑΕΔ, διότι τα οικονομικά του ΟΑΕΔ είναι μια χαρά, πάνε καλά, αλλά οφείλεται στην καθυστερημένη υποβολή των καταστάσεων από τους φορείς που τους απασχολούν και μάλιστα τέτοιοι φορείς, για να κάνουμε και μία αυτοκριτική μιας και συμμετέχω στο πάνελ, είναι και η Τοπική Αυτοδιοίκηση. 


Μία άλλη ερώτηση είναι μήπως για γυναίκες άνω των 55 θα πρέπει να μειωθεί το όριο των ενσήμων, 3.000, δεν αντιλαμβάνομαι ποιο είναι αυτό. Αν εννοείτε για την αυτασφάλιση, αυτό εννοείτε;

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Ακούστε, εμείς έχουμε ένα πρόγραμμα το οποίο έχει κόστος περί τα 100 εκατομμύρια, με το οποίο επιχορηγούμε την απασχόληση σε πολίτες, σε ανέργους, που είναι κοντά στη σύνταξη. Που τους υπολείπονται δηλαδή μέχρι 5 χρόνια από την ηλικία ή μέχρι 1.500 ένσημα. Επομένως, το 3.000 έχει νόημα γιατί πρέπει να είναι στα ελάχιστα ένσημα για να μπορείτε να πάρετε μειωμένη σύνταξη, δηλαδή να πάρετε μία κατηγορία σύνταξης. Νομίζω ότι αυτό είναι τα 4.500, άρα 3.000 και 1.500, 4.500. Η κατώτατη σύνταξη. Θα συμπληρώσει ο κύριος Κουτρουμάνης, στα συνταξιοδοτικά δεν είμαι ειδικός. 


Άρα λοιπόν, εμείς δεν μπορούμε να το αλλάξουμε γιατί χρειάζεται νομοθετική ρύθμιση να κατέβουν τα ένσημα που χρειάζονται για την κατώτατη σύνταξη και αυτόματα αν κατεβούν, το πρόγραμμα είναι προσαρμοσμένο στο συν 1.500. 


Δεν ξέρω αν ξέχασα κάποια απάντηση. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Όλα τα προγράμματα του  ΟΑΕΔ υλοποιούνται με τον ίδιο τρόπο. Όταν παραλάβαμε τον ΟΑΕΔ το 2004, ήταν υπό επιτήρηση. Στη συνέχεια λοιπόν, κάναμε ένα σχέδιο δράσης με την Ευρωπαϊκή Επιτροπή, στο οποίο συμφωνήσαμε ότι μέσα στα επόμενα δύο χρόνια θα έπρεπε το 100% των εγγεγραμμένων ανέργων να έχει περάσει από εξατομικευμένη παρέμβαση. Εξατομικευμένη παρέμβαση σημαίνει διαδικασία μέσω της οποίας καταρτίζεται ένα ατομικό σχέδιο δράσης και εκεί δηλώνεται το τι επιθυμεί ο καθένας να κάνει. Άρα λοιπόν, το αίτημα από τους νέους το είχαμε. Δεν χρειαζόταν αν κάνουν καμία αίτηση. 


Με τον ίδιο τρόπο που στέλνουμε και στις νέες θέσεις εργασίας σε έναν εργοδότη το προσωπικό, δηλαδή με βάση το ατομικό σχέδιο δράσης, με τον ίδιο ακριβώς τρόπο οι εργασιακοί σύμβουλοι παραπέμπουν και για τα Stage, είτε είναι στο Δημόσιο, είτε είναι στον ιδιωτικό τομέα. 


Θα σας έλεγα δε και στη συνεργασία μας με τους Δήμους στις ολοκληρωμένες παρεμβάσεις, μια τριμελής Επιτροπή είχε την επεξεργασία το ποιοι θα πάνε για να παρακολουθήσουν Stage, μέσα από την εξατομικευμένη παρέμβαση. Δηλαδή και εκεί ήταν συμφωνημένη και αποδεκτή η διαδικασία, γιατί αυτή είναι η διαδικασία που και μας επιβάλλει η Ευρωπαϊκή Επιτροπή, αλλά και εφαρμόζεται παντού. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Συμφωνώ. Μιλώ για τις ολοκληρωμένες παρεμβάσεις που είχαμε μαζί. Λέω λοιπόν ότι οι ίδιες διαδικασίες ακολουθούνται παντού. 


Τώρα, το ότι δεν υπάρχει ένας τρόπος όταν θέλετε εσείς και μπορώ να πω εντός παρενθέσεως δικαίως, έχοντας γνώση της τοπικής κοινωνίας, να προωθήσετε ένα νέο παιδί σε ένα πρόγραμμα Stage,αυτό είναι αλήθεια. Όμως και πάλι νομίζω ότι με τα μέτρα που παίρνουμε για την αναβάθμιση των υπηρεσιών, σας είπα στην ομιλία μου ότι όπου δεν υπάρχει καλό διευθυντικό στέλεχος, έχουμε προκηρύξει τις θέσεις ώστε να προσλάβουμε manager από τον ιδιωτικό τομέα. Θέλουμε λοιπόν να έχουμε σχέσεις καλές, διάλογο, επικοινωνία, τοπικά. Θέλουμε με τους τοπικούς φορείς. Όπου λοιπόν δεν έχουμε τα κατάλληλα στελέχη, θα τα αποκτήσουμε, γιατί η προσπάθειά μας είναι αποκέντρωση, προγράμματα σε τοπικό επίπεδο, συνεργασία με τους κοινωνικούς εταίρους, την Τοπική Αυτοδιοίκηση, τα πανεπιστήμια, τα επιμελητήρια και γενικότερα με όλους εκείνους που συνεισφέρουν στο θέμα της απασχόλησης, γιατί η αύξηση της απασχόλησης, επιτρέψτε μου και να τελειώσω με αυτό, δεν είναι υπόθεση ενός Οργανισμού, δεν είναι υπόθεση ενός ανθρώπου, είναι υπόθεση όλων μας και χαίρομαι γιατί μέσα και παρά τις αντεγκλήσεις που υπάρχουν, διαπιστώνω ότι υπάρχει ένα μεγάλο και ειλικρινές ενδιαφέρον από όλους στο να προωθηθεί η απασχόληση και σας λέω ότι η προώθηση της γυναικείας απασχόλησης είναι πολλαπλάσια πιο επιθυμητή για εμάς, γιατί αυτομάτως, σας εξήγησα, ότι μειώνει δραστικά τα επίπεδα της ανεργίας και η μείωση των επιπέδων ανεργίας είναι επίτευγμα και είναι επίτευγμα που κάθε κυβέρνηση, κάθε οργανισμός, θέλει να το παρουσιάζει θετικά.


Ευχαριστώ πάρα πολύ.

ΠΡΟΕΔΡΕΙΟ: Ο κύριος Δανιηλίδης είχε ζητήσει να κάνει μία ερώτηση.

Σ. ΔΑΝΙΗΛΙΔΗΣ: Θέλω να κάνω μια σύντομη ερώτηση. Ο κύριος Διοικητής την ξέρει, αλλά δοθείσης ευκαιρίας θέλω τη δέσμευσή του εδώ παρουσία των αιρετών γυναικών. 


Είναι η ίδια ερώτηση και η ίδια πρόταση που κάναμε κύριε Διοικητά, όταν για πρώτη φορά κάναμε την επίσκεψη στο γραφείο σας ως αντιπροσωπεία της ΚΕΔΚΕ. Κάναμε μία πρόταση να ξεμπλοκαριστεί ο Δήμος ως Δήμος, ως Νομικό Πρόσωπο Δημοσίου Δικαίου, για να έχει τη δυνατότητα ειδικά στις ευπαθείς κοινωνικές ομάδες, είτε κοινωνικά, είτε ηλικιακά, είτε ως φύλο, να μπορεί να μπαίνει στα προγράμματα, είτε στο πλησίον της σύνταξης, είτε στα άλλα προγράμματα, γιατί όπως ξέρετε και ξέρουμε όλοι, ο Δήμος ως Νομικό Πρόσωπο Δημοσίου Δικαίου, εξαιρείται και μόνο αν κάνουμε την πλάγια διαδικασία μέσω των Δημοτικών Επιχειρήσεων, που αυτή υπερβαίνει τα όρια της νομιμότητας και με βάση τον Καινούργιο Κώδικα Δήμων και Κοινοτήτων, έχουμε πλέον στις κοινωφελείς επιχειρήσεις πολύ μεγάλες νομικές και θεσμικές δυσκολίες. Ενώ αν ξεμπλοκαριστεί ο Δήμος, θα δώσει τη δυνατότητα στην δύσκολη ανεργία, στην ανεργία της γυναίκας των 50 χρόνων, του άντρα των 55 ή των 58 χρόνων, του ανειδίκευτου, του χωρίς εκπαίδευση και κατάρτιση, στις Υπηρεσίες τις οποίες έχουμε είτε στο δρόμο, είτε στην  Καθαριότητα, είτε στο Πράσινο, είτε στη φύλαξη, είτε στις άλλες κοινωνικές υπηρεσίες, να απορροφήσουμε δεκάδες χιλιάδες Έλληνες ανέργους, τους οποίους δεν τους παίρνει καμία μα καμία ιδιωτική επιχείρηση. 

Γ. ΒΕΡΝΑΔΑΚΗΣ: Κύριε Δήμαρχε, το έχουμε συζητήσει και στο γραφείο μου, το συζητήσαμε και στη Θεσσαλονίκη σε μία συγκέντρωση που είχαμε κάνει εκεί με ανέργους για να βρούμε τρόπους να ενισχύσουμε. Είναι αντιληπτό και κατανοητό. 


Εκείνο που υπάρχει ως πρόβλημα, είναι ότι οι προσλήψεις στους Δήμους γίνονται με βάση το Σύνταγμα και το νόμο μέσω του ΑΣΕΠ, ακόμα και οι συμβάσεις περιορισμένου χρόνου γίνονται με αυτόν τον τρόπο. Συνεπώς, η εξαίρεση προκειμένου να μπορούμε να χρηματοδοτούμε συμβάσεις ορισμένου χρόνου, γιατί σε εσάς δεν θα έχει προοπτική στη συνέχεια μακροχρόνιας απασχόλησης, είναι νομίζω ένα θέμα ευρύτερης συζήτησης και…

Σ. ΔΑΝΙΗΛΙΔΗΣ: Μα ήδη είμαστε στο πρόγραμμα, παραδείγματος χάριν των απεξαρτημένων, συμμετέχει ο Δήμος, το έχει ξεμπλοκάρει η Πολιτεία. 

Γ. ΒΕΡΝΑΔΑΚΗΣ: Αυτό εξηγώ λοιπόν, ότι αυτό είναι ένα θέμα που πρέπει να γίνει συζήτηση μεταξύ του Υπουργείου Απασχόλησης και Κοινωνικής Προστασίας και του Υπουργείου Εσωτερικών, διότι υπάρχει θεσμική εμπλοκή, υπάρχει νομικό κώλυμα και αυτό πρέπει να ξεπεραστεί ούτως ώστε να δούμε το γεγονός. Όμως και πάλι εμείς θα επιμένουμε ότι επιχορηγούμε, επιδοτούμε, την αύξηση της απασχόλησης. Δεν επιδοτούμε τη λειτουργία επιχείρησης, δεν επιδοτούμε τη λειτουργία δημόσιου οργανισμού ή δημόσιου φορέα. Επιδοτούμε την αύξηση της απασχόλησης. Πάντα με αυτήν την προϋπόθεση. 


Να πω και μία απάντηση που ξέχασα πριν, για τα ΚΕΚ. Δεν τα επιδοτεί ο ΟΑΕΔ τα ΚΕΚ. Ή γίνεται προκήρυξη από το Υπουργείο Απασχόλησης, διαγωνισμός στην ουσία και παίρνουν τα έργα. Ο ΟΑΕΔ απλώς υποδεικνύει ανέργους από το ατομικό σχέδιο δράσης και εκεί. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Ακούστε, τον άνεργο παίρνουν από τον ΟΑΕΔ. Επιπλέον λέω το εξής: οτιδήποτε έχει να κάνει με την μοριοδότηση, δεν είναι θέμα του ΟΑΕΔ. Είναι θέμα του ΑΣΕΠ και του Υπουργείου Εσωτερικών, που καθορίζουν τα κριτήρια που μοριοδοτούνται. Έχουμε ήδη προγράμματα στα οποία δίνουμε ιδιαίτερα προνόμια και προσαυξημένες επιδοτήσεις στις μονογονεϊκές οικογένειες και στις μητέρες που έχουν ανήλικα παιδιά. Το επίδομα ανεργίας προσαυξάνεται 10% για κάθε προστατευόμενο μέλος. 

ΣΥΝΕΔΡΟΣ: (εκτός μικροφώνου)

Γ. ΒΕΡΝΑΔΑΚΗΣ: Επειδή έχει ανοίξει ένας μεγάλος διάλογος γύρω από τη flexicurity η οποία αναφέρθηκε, ένα κομμάτι αυτού του θέματος, είναι και η ασφάλεια. Ένα κομμάτι δε της ασφάλειας, είναι τα επιδόματα ανεργίας ή οι διάφορες οικονομικές ενισχύσεις που πρέπει να παρέχει το κράτος στους οικονομικά ασθενέστερους. 


Μέσα λοιπόν σε αυτόν τον διάλογο που έχει ξεκινήσει πολύ καιρό, νομίζω ότι θα ενταχθεί και ένας ανασχεδιασμός των επιδομάτων ανεργίας. 


Ευχαριστώ και πάλι.

ΠΡΟΕΔΡΕΙΟ: Ευχαριστούμε τον κύριο Βερναδάκη και να πάμε στον κύριο Κουτρουμάνη. Υπάρχει μία ερώτηση: είναι μία γυναίκα 57 ετών, 6,5 χρόνια ΙΚΑ, από το 1985 στο νοσοκομείο με ασφάλεια ΙΚΑ, το 1987 ασφάλεια Δημοσίου. Πότε μπορεί να φύγει με σύνταξη; 


Το 1971 στο ΚΑΤ Κηφισιάς, 9 χρόνια ΙΚΑ, το 1984 Δημόσιο μέχρι σήμερα. Γυναίκα 56 ετών. Πότε μπορεί να φύγει με σύνταξη; 


Τι σημαίνει η νέα ρύθμιση για τις μητέρες, ότι η έξοδος από την εργασία στα 55 σημαίνει πλήρης σύνταξη και επίσης, η κυρία Παυλίδου Μαρία, Αντιδήμαρχος Καλαμαριάς, θέλει να υποβάλλει ένα ερώτημα.

Μ. ΠΑΥΛΙΔΟΥ: Αγαπητό Προεδρείο, πραγματικά όσες συναδέλφισσες δεν ήταν στην αίθουσα στην απογευματινή συνεδρία, έχουν χάσει πάρα πολλά.


Ωστόσο εγώ δεν θα διακινδυνεύσω να παρέξω τα εύσημα χωρίς να επιδαψιλεύω δάφνες στο Προεδρείο, για αυτήν την διαχρονική θεματολογία, αλλά  συγχρόνως τη θεματολογία για σύγχρονα και πολύ επίκαιρα θέματα. 


Έρχομαι στον ειδημονέστερο όλων, τον εκλεκτό μας κύριο Κουτρουμάνη, στον οποίο λέω το εξής και το λέω γιατί το ΙΚΑ το υπηρετώ και εγώ 28 χρόνια και πραγματικά με το νέο ασφαλιστικό με συνέχει φόβος και ευθύνη απέναντι στις επερχόμενες γενιές και όχι μόνο στις επερχόμενες, αλλά και σε εμάς τις ίδιες. Βεβαίως, η ομιλούσα έχει θεμελιώσει προ πολλού γιατί είναι αρκετά μεγάλη και δεν διακινδυνεύει, λίγα πράγματα διακινδυνεύει, αλλά το ζήτημα είναι τι γίνεται με πολλά θέματα και σας τα θέτω αμέσως. 


Κύριε Κουτρουμάνη, εσείς βιώνετε τα θέματα αυτά του ασφαλιστικού και επειδή η Ελλάδα είναι μέλος της Ευρωπαϊκής Ένωσης, η εμπειρία σας τι λέει από τις άλλες χώρες, τις ευνομούμενες χώρες, όταν επρόκειτο να συζητήσουν αυτό το θέμα το οποίο είναι τόσο μεγάλης σημασίας, τόσο κεφαλαιώδους σημασίας, για όλες τις γενιές. Με συνοπτικές διαδικασίες και αυτοί αποφάσισαν την μεταρρύθμιση στα ασφαλιστικά τους συστήματα ή υπήρξε ένας ευρύς διάλογος; 


Δεύτερον. Η βάση της μεταρρύθμισής τους, στηρίχθηκε σε αναλογιστικές μελέτες; Δηλαδή, η αναλογιστική μελέτη είναι απαραίτητη για να προχωρήσουμε σε οποιαδήποτε αλλαγή; 


Τρίτον. Εγώ ευθέως σας το λέω, 28 χρόνια Νομικός Σύμβουλος του ΙΚΑ είμαι και για αυτό είπα τις γυναίκες πως πρέπει να υπηρετούμε ως γυναίκες, γιατί αυτός ο νόμος πλέον πλήττει καίρια τις γυναίκες. Λέω το εξής: αυτός ο νόμος εξασφαλίζει έτσι όπως είναι, την βιωσιμότητα του ασφαλιστικού συστήματος ή έκανε μόνο την απορύθμισή του, την οποία θα  βρούμε μπροστά μας σύντομα; Τι γίνεται με την αλληλεγγύη των γενεών; 

ΠΡΟΕΔΡΕΙΟ: Κύριε Κουτρουμάνη, έχετε τον λόγο για να απαντήσετε. 

Γ. ΚΟΥΤΡΟΥΜΑΝΗΣ: Να ξεκινήσω από τις επιμέρους ερωτήσεις και να πω το εξής. Θα γενικεύσω και αν υπάρχει κάποια που θέλει κάτι εξειδικευμένο, στο τέλος, δηλαδή μετά, μπορεί να με ρωτήσει κάποια πράγματα. Να μην μπούμε στο 6,5 χρόνια ο ένας, τόσα ο άλλος. 


Να διευκρινίσω ότι για το Δημόσιο δεν έχουν γίνει ακόμα οι ρυθμίσεις. Το ευνοϊκότερο σενάριο θα είναι να επεκταθούν αυτές που έγιναν για τον ευρύτερο δημόσιο τομέα και τον ιδιωτικό τομέα. Υπάρχει και δυσμενέστερο σενάριο, που προκύπτει από το ενδεχόμενο, που μάλλον είναι βεβαιότητα, της καταδικαστικής απόφασης για την χώρα μας από την πλευρά του Ευρωπαϊκού Δικαστηρίου, για τη διαφορά μεταξύ αντρών και γυναικών στα όρια ηλικίας συνταξιοδότησης. 


Εάν λοιπόν η κυβέρνηση χρησιμοποιήσει ως πρόσχημα ή ως άλλοθι, αυτήν την απόφαση, που μάλλον θα είναι καταδικαστική, τότε ενδεχόμενα να είναι πιο δυσμενές το ασφαλιστικό των γυναικών στο Δημόσιο. Αυτές οι αλλαγές όμως που έγιναν για τον ιδιωτικό τομέα και για τον ευρύτερο δημόσιο τομέα, δεν αφορούν επί του παρόντος τις γυναίκες του Δημοσίου, του στενού Δημοσίου τομέα. 


Να διευκρινίσω δύο πράγματα που αφορούν μεγάλες κατηγορίες. Για όσες έχουν προσληφθεί στο Δημόσιο μέχρι 31/12/1982 και είναι παντρεμένες ή μητέρες, δεν υφίσταται θέμα θεμελίωσης δικαιώματος, έχουν όλες θεμελιώσει συνταξιοδοτικό δικαίωμα. Μπορούν δηλαδή να αποχωρήσουν όποτε θέλουν. Δεν υπάρχει αλλαγή το αμέσως επόμενο διάστημα. 


Για όσες έχουν προσληφθεί στο Δημόσιο μετά την 1/1/1983, για τις μητέρες ανηλίκων θεμελιώνεται το δικαίωμα με 25ετία εφόσον έχουν ανήλικο παιδί και δίνεται η σύνταξη στο 50ο έτος. Στην 25ετία αυτή συνυπολογίζεται και ο χρόνος του ιδιωτικού τομέα. 


Για όσες έχουν προσληφθεί στο Δημόσιο ή έχουν ασφαλιστεί μετά την 1/1/1993, υπάρχουν τα όρια αυτά συνταξιοδότησης με 20 χρόνια ασφάλισης, είναι ένα διαφορετικό πράγμα, ισχύει πλέον για όλο το σύστημα και η ηλικία 55 ετών που είναι με το νέο νόμο. 


Λοιπόν, αν υπάρχει κάτι πολύ προσωπικό, θα το απαντήσω στο τέλος. Αν υπάρχουν, δύο-τρεις περιπτώσεις από ότι κατάλαβα είναι. Να μην κουράσουμε το Σώμα με πολύ προσωπικές ερωτήσεις. 


Καταρχήν, τα προγράμματα Stage, επειδή ενδιαφέρουν και το ασφαλιστικό. Τα προγράμματα Stage πραγματικά λειτουργούν σε όλες τις ευρωπαϊκές χώρες, αλλά στη χώρα μας τα συγκεκριμένα προγράμματα έχουν εξελιχθεί σε απασχόληση πλήρη με 400 € και 500 €.


Δεύτερον. Έχουν διευρυνθεί χρονικά πέρα του ενός έτους και έχουμε και δύο χρόνια ακόμα με προγράμματα Stage, που δουλεύουν οι άνθρωποι ανασφάλιστοι. 


Τελικώς, αν δούμε και τις συμβάσεις έργου στο Δημόσιο, που είναι συμβάσεις ουσιαστικά με τις οποίες ασφαλίζεται ο εργαζόμενος στον Οργανισμός Ασφάλισης Ελεύθερων Επαγγελματιών και σημαίνει αυτό θα πάρει αργότερα τη σύνταξη γιατί δεν αθροίζονται τα χρόνια των δύο ταμείων, να πάρει σύνταξη μετά τα 37, καταλήγουμε στο συμπέρασμα ότι τόσο τα προγράμματα Stage, όσο και τα προγράμματα με τις συμβάσεις έργου, είναι συμβάσεις που αναπτύσσουν τουλάχιστον για το Δημόσιο τις πελατειακές σχέσεις σε πολύ μεγάλο βαθμό, διατηρούν τους εργαζόμενους αυτούς σε ομηρία και να είμαστε ξεκάθαροι  διότι είναι τα παιδιά μας αυτά που δουλεύουν σε αυτέ τις συνθήκες και δεν είναι μιας άλλης χώρας, που και για αυτούς θα έπρεπε να είμαστε πιο ευαίσθητοι. Όταν στο ΙΚΑ και στον Οργανισμό Ασφάλισης Ελεύθερων Επαγγελματιών και σε άλλα, δουλεύουν και δεν καλύπτουν, σε καμία περίπτωση δεν εργάζονται με τη μορφή μαθητείας, δηλαδή να μπουν στην αγορά εργασίας, αλλά ουσιαστικά δουλεύουν ωράριο στο Δημόσιο μέσα, στα ασφαλιστικά ταμεία και είναι ανασφάλιστοι, υπάρχει σημαντικό πρόβλημα. 


Για τα 3.000 ένσημα που ειπώθηκε, ήταν ένα πρόγραμμα καλό. Πρέπει να διευρυνθεί. Αυτό νομίζω ξεκίνησε το 2001, αλλά πρέπει να γίνουν τα επόμενα βήματα. Έχει βοηθήσει πολλούς στο να μπορέσουν να διασφαλίσουν προϋποθέσεις χρηματοδότησης, όπως και το άλλο με τα 3.500 ένσημα για αναλογική σύνταξη ήταν θετικό μέτρο, αλλά αυτά  δεν μένουν στάσιμα. Τώρα αυτό επεκτάθηκε μέχρι το τέλος του 2009. Κανονικά και αυτό είναι δική μας άποψη, από την πλευρά της Ομοσπονδίας που εκπροσωπώ, ότι πρέπει να δίνεται η αναλογική σύνταξη που αντιστοιχεί σε κάθε χρόνο ασφάλισης. Σε μία χώρα που έχουμε το μεγαλύτερο πρόβλημα της εισφοροδιαφυγής από οποιαδήποτε άλλη ευρωπαϊκή χώρα, πρέπει να υπάρχει κίνητρο ασφάλισης. Εάν λοιπόν δεν δίνεται σύνταξη έστω και με τον έναν χρόνο, αυτό που αναλογεί, ότι αναλογεί, τότε είναι πρόβλημα για το σύστημα και δημιουργεί συνθήκες αποφυγής της ασφάλισης. 


Επειδή μιλούσαμε προηγουμένως για τα επιδόματα ανεργίας, θυμήθηκα το εξής, που είπα ότι αντιγράφουμε τις άλλες χώρες μόνο στα κακά, όχι στα καλά. Όταν στις άλλες χώρες δίνουν σύνταξη στα 60 στις  γυναίκες, υπάρχει επίδομα ανεργίας το οποίο καλύπτει την γυναίκα ή και τον άνδρα άνεργο, όλα τα χρόνια όσα είναι άνεργος. Δεν τον καλύπτει για έναν χρόνο μόνο.


Συνεπώς, ας λύσουμε αυτό το πρόβλημα, ας εξασφαλίσουμε ένα ελάχιστο και εγγυημένο εισόδημα για τον καθένα και μετά να συζητήσουμε το αν πρέπει και πόσο να αυξηθούν τα όρια ηλικίας συνταξιοδότησης, τα οποία βέβαια είναι σε ένα τέτοιο επίπεδο που τίποτα δεν επιφέρουν στο ασφαλιστικό και θα το πω αμέσως μετά, ως αποτέλεσμα οικονομικό. 


Τι λέει η εμπειρία από τις άλλες χώρες. Η εμπειρία από τις άλλες χώρες λέει ακριβώς το αντίθετο από αυτό που κάνουμε εμείς. Δηλαδή, σε όλες τις χώρες, Ισπανία, Πορτογαλία, Σουηδία, Βέλγιο, Ιταλία, όπου ξεκίνησε να γίνεται μία συζήτηση για το ασφαλιστικό και πολύ περισσότερο όπου υπήρξαν μέτρα, η συζήτηση διήρκεσε από δύο έως οκτώ χρόνια, γιατί εκεί δεν ασχολήθηκαν, όπως είπαμε, μόνο με τα όρια ηλικίας και το πόσο θα μειώσουμε τις συντάξεις. Εκεί ασχολήθηκαν με το πρόβλημα και το πρόβλημα όπως είπαμε, έχει πολλές παραμέτρους, έχει να κάνει και με το μοντέλο ανάπτυξης της χώρας, έχει να κάνει και με την αναδιανομή, έχει να κάνει και με τη μείωση της ανεργίας και την αύξηση απασχόλησης, με πάρα πολλές παραμέτρους. 


Θα πω το εξής. Αν στη χώρα μας συνεχίσει να διευρύνεται η μερική απασχόληση και έχουμε εργαζόμενους των 400, των 500, των 700 €, το σύστημά μας όχι το 2030, αλλά το 2015 θα καταρρεύσει. Αν λοιπόν δεν συζητήσουμε αυτές τις πολιτικές και σε μια κατεύθυνση ενίσχυσης της απασχόλησης και της αναδιανομής του εισοδήματος και να ξανά κάνω μία παρένθεση. Τελευταία βλέπετε, 3 λέει και 2% αύξηση στους μισθούς. Ακούγαμε προεκλογικά ότι πάμε σε μία σύγκλιση με τον μέσο μισθό τον ευρωπαϊκό. Εάν αυτό συνέβαινε, το ασφαλιστικό σύστημα δεν θα είχε κανένα πρόβλημα, διότι θα πάρει το μερίδιό του από την αύξηση του εισοδήματος. Όταν το εισόδημα παραμένει χαμηλό, όταν ασκείται μία πολιτική σε βάρος των πολλών, το σύστημα δεν ενισχύεται. Το αντίθετο, πιέζεται ασφυκτικά οικονομικά. 


Υπήρξαν λοιπόν μελέτες, υπήρξε σχεδιασμός, υπήρξε προγραμματισμός των αλλαγών και υπήρξε και συναίνεση περίπου στο 80% σε μία χώρα, στην άλλη στο 70%, στην άλλη στο 90%, για να παρθούν τα όποια μέτρα έπρεπε για την στήριξη του ασφαλιστικού. 


Εδώ ακόμα και το γεγονός της ενοποίησης των ταμείων, δεν έχει μελετηθεί σε τίποτα. Σήμερα και όλες τις μέρες που τυχαίνει να βρίσκομαι στον χώρο του Υπουργείου Απασχόλησης, προβληματίζονται πως την επόμενη μέρα θα εφαρμόσουν αυτό το μέτρο, αυτήν την παρέμβαση, αυτές τις ρυθμίσεις, που λέγεται ενοποίηση των ταμείων. 


Καμία βιωσιμότητα δεν εξασφαλίζεται στο σύστημα με αυτές τις παρεμβάσεις. Απολύτως καμία. Εάν ισχυριστεί κανένας ότι έστω μετατίθεται το πρόβλημα κατά 5 χρόνια, είναι εκτός πραγματικότητας. Η πραγματικότητα είναι ότι αν συνεχίσουμε έτσι, όχι όπως είπα το 2020, αλλά πολύ νωρίτερα θα έχουμε να αντιμετωπίσουμε μπροστά μας σημαντικότατα προβλήματα και θα σας φέρω ένα παράδειγμα από τις τελευταίες μέρες που το ακούτε και στα μέσα μαζικής ενημέρωσης να αναδεικνύεται. 


Παράδειγμα είναι ο Οργανισμός Ασφάλισης Ελεύθερων Επαγγελματιών. Είναι ένα ταμείο που δεν έχει καθεστώς πρόωρης συνταξιοδότησης για τις γυναίκες. Είναι ένα ταμείο το οποίο έχει μέσο όρο ηλικίας συνταξιοδότησης 65,5 και είναι ένα ταμείο που δεν έχει να πληρώσει συντάξεις σήμερα, γιατί η εισφοροδιαφυγή από το 10-12%, κοντεύει να φτάσει στο 30% και γιατί οι δαπάνες υγείας από 10% αύξηση τον χρόνο, φτάνουν το 30%.


Να λοιπόν ποια είναι τα προβλήματα και από την άλλη πλευρά μας λένε ότι εάν δεν εξορθολογίσουμε, αυτή είναι η λέξη η μαγική, το σύστημα δεν μπορεί να είναι βιώσιμο. Τα προβλήματα, τις αιτίες, δεν τις έχουμε αναλύσει στη χώρα μας όσο θα έπρεπε, οι ρυθμίσεις είναι σε ξύλινα πόδια εντελώς και βέβαια φαίνεται ότι αυτές οι ρυθμίσεις είναι η αρχή, γιατί οι επόμενες ρυθμίσεις που έρχονται μέσα από την ενοποίηση των ταμείων και μιλούμε το δεύτερο στάδιο, το πρώτο είναι λειτουργική και διοικητική ενοποίηση, το δεύτερο στάδιο είναι η ασφαλιστική ενοποίηση, που σημαίνει ένας κανονισμός ασφάλισης για όλους. Εκεί λοιπόν θα είναι η δεύτερη μεγάλη παρέμβαση σε ότι αφορά τις παροχές, που θα φέρει την εξίσωση των παροχών προς τα κάτω και βέβαια ακόμα χαμηλότερες συντάξεις. Δεν έχω μάθει να κινδυνολογώ. Πρέπει να σας πω ότι είμαι ιδιαίτερα απογοητευμένος από την εξέλιξη των πραγμάτων, για αυτό μιλώ έτσι, γιατί θεωρώ ότι αυτό το νομοσχέδιο είναι το χειρότερο ασφαλιστικό, ο χειρότερος ασφαλιστικός νόμος που έχει ψηφιστεί από τη μεταπολίτευση και μετά. Υπήρξαν και άλλοι νόμοι που μείωναν, αφαιρούσαν ασφαλιστικά δικαιώματα, είχαν όμως μια ασφαλιστική λογική. Αυτός ο ασφαλιστικός νόμος δεν έχει καμία ασφαλιστική λογική, θα έχει προβλήματα μεγάλα στην εφαρμογή του, θα έχει πολλά λειτουργικά προβλήματα στα ταμεία και ταυτόχρονα δεν οδηγεί πουθενά ως οικονομικό αποτέλεσμα. 


Για αυτό και εμείς, για να χρησιμοποιήσω και την συνδικαλιστική μου ιδιότητα και να κλείσω, είμαστε από εκείνους που θα συστρατευτούμε σε αυτό που λέμε ακόμα και δικαστικές διαδικασίες να μην εφαρμοστεί, τουλάχιστον όσον αφορά τη  διάλυση των ταμείων, γιατί όταν διαλύεις ένα ταμείο στα τρία, στα τέσσερα, δεν μπορεί καμία επόμενη κυβέρνηση να επανενώσει αυτά τα ταμεία και να τα κάνει ταμεία όπως τα σημερινά. Αναγνωρίζουμε ότι υπάρχει πρόβλημα, έχουμε δώσει προτάσεις πολλές φορές, δυστυχώς τα μέτρα αυτά δεν αντιμετωπίζουν τις αιτίες του προβλήματος, αντιμετωπίζουν περιστασιακά, πρόχειρα και κοινωνικά άδικα το ασφαλιστικό, χωρίς κανένα αποτέλεσμα. 


Ευχαριστώ.

ΠΡΟΕΔΡΕΙΟ: Ευχαριστούμε πολύ. Είναι και τα ερωτήματα προς τον κύριο Δανιηλίδη. Να τα αναφέρουμε σύντομα. 


Είναι της κυρίας Γιαννακοπούλου, Νομαρχιακή Σύμβουλος Πειραιά: αν αντιμετωπίζει πρόβλημα στις  δομές του κοινωνικού κράτους από τη μη μονιμότητα του προσωπικού. 


Αυτό είναι το ένα ερώτημα. 

Σ. ΔΑΝΙΗΛΙΔΗΣ: Ένα-ένα γιατί είναι αρκετά τα ερωτήματα. Η ανασφάλεια στο προσωπικό, ειδικά στις κοινωνικές υπηρεσίες, ασφαλώς επηρεάζει αρνητικά την λειτουργία των ίδιων των υπηρεσιών, όπως επίσης και η ανακύκλωση σε αυτές τις υπηρεσίες. Αυτό βέβαια δεν πρέπει σε καμία περίπτωση να μας οδηγεί στο άλλο άκρο, που να λέει ότι οι υπηρεσίες υπάρχουν για τους εργαζόμενους. Υπηρεσίες υπάρχουν για να προσφέρουν ποιοτικού επιπέδου λειτουργικές υπηρεσίες προς τους πολίτες και μια και ξεκίνησα τις απαντήσεις, να κάνω μία συμπλήρωση και μία διόρθωση στην παρέμβαση της τελευταίας ομιλήτριας, της κυρίας Βουγιούκα. 


Οι χιλιάδες των εργαζόμενων γυναικών που έχουν στελεχώσει τις δομές των κοινωνικοπρονοιακών υπηρεσιών στην Τοπική Αυτοδιοίκηση και το 82% όπως σας είπα, είναι γυναίκες, δεν είναι μόνο η χαμηλής εξειδίκευσης και κακής αμοιβής. Είναι λάθος αυτή η εικόνα. Οι μισές και παραπάνω γυναίκες είναι πτυχιούχοι ΑΕΙ και ΤΕΙ, είτε είναι φυσιοθεραπεύτριες, είτε είναι κοινωνικοί λειτουργοί, είτε είναι ψυχολόγοι, είτε είναι νοσηλευτές, είτε είναι σύμβουλοι απασχόλησης, είτε είναι νηπιαγωγοί, είτε είναι βρεφονηπιοκόμοι. Καταλαβαίνετε ότι δεν είναι μόνο καθαρίστριες και οικογενειακοί οικιακοί βοηθοί. Οι περισσότερες μάλιστα, είναι αυτών των ειδικοτήτων των πτυχιούχων γυναικών που ανέφερα πιο μπροστά και μάλιστα αυτών των ειδικοτήτων των πτυχιούχων που αν δεν άνοιγαν αυτές οι δομές, οι 3.300 δομές που ανέφερα πιο μπροστά, πείτε μου που θα έβρισκαν εργασία οι χιλιάδες και νομίζω ότι είναι κοντά στις 4.500 πτυχιούχοι κοινωνικοί λειτουργοί, αντίστοιχα πόσες χιλιάδες ψυχολόγοι, σύμβουλοι απασχόλησης και τα λοιπά. 


Αντιλαμβάνεστε λοιπόν ότι δεν είναι έτσι τα πράγματα και μακάρι να γίνει αποδεκτό αυτό το οποίο προτείνουμε ως Τοπική Αυτοδιοίκηση, ειδικά μετά τη διοικητική μεταρρύθμιση που απαιτούμε με τον δεύτερο Καποδίστρια, αν θα πάμε στους 350, 400 Δήμους, όπου ζητάμε να είναι υποχρεωτική η ίδρυση και η λειτουργία σε κάθε Δήμο συμβουλευτικού σταθμού, με ειδικό γραφείο στήριξης της απασχόλησης και της επιχειρηματικότητας, άρα δημιουργία μερικών χιλιάδων ακόμα νέων θέσεων, σταθερών και μόνιμων θέσεων εργασίας, υψηλής εξειδίκευσης, πτυχιούχων και υψηλής κατάρτισης. 

ΠΡΟΕΔΡΕΙΟ: Ρωτάει η κυρία Σανταλίδου Μελίκα, Δημοτική Σύμβουλος Δήμους Άργους Ορεστικού της Καστοριάς: πόσο πειστική μπορεί να είναι η κοινωνική πολιτική του Υπουργείου Εσωτερικών. Τώρα βέβαια, κύριε Δανιηλίδη, εδώ τίθενται και κάποια ζητήματα που εμείς τα διεκδικούμε ως Δήμαρχοι, αλλά εν πάση περιπτώσει…

Σ. ΔΑΝΙΗΛΙΔΗΣ: Θα απαντήσουμε εκ μέρους της Αυτοδιοίκησης και όχι εκ μέρους του Υπουργείου Εσωτερικών.

ΠΡΟΕΔΡΕΙΟ: …όπου αυτό οφείλει στους Δήμους από το 2006 και όλο το 2007, τις επιδοτήσεις των προγραμμάτων Βοήθεια στο Σπίτι, ΚΔΑΠ και λοιπά, όπου εργάζονται γυναίκες και ωφελούνται γυναίκες. 


Να περάσω στο άλλο ερώτημα, που είναι της κυρίας Ασλανίδου Δέσποινας, που είναι Δημοτική Σύμβουλος του Δήμου Σερρών. Τα χρήματα για τα ευρωπαϊκά προγράμματα, π.χ. Μονάδες Κοινωνικής Μέριμνας, Βοήθεια στο Σπίτι και λοιπά, αργούν πάρα πολύ να έρθουν στις Δημοτικές Επιχειρήσεις που τα  υλοποιούν, με αποτέλεσμα να δημιουργούνται πολύ σοβαρά προβλήματα, απλήρωτο προσωπικό για πολλούς μήνες, επιβάρυνση των επιχειρήσεων με τα ένσημα του ΙΚΑ και λοιπά. Τι στόχος υπάρχει και τι θα γίνει με το προσωπικό μετά το 2009; 

Σ. ΔΑΝΙΗΛΙΔΗΣ: Θα υπομείνετε μερικά λεπτά, γιατί είναι πολύ σοβαρό και μεγάλο θέμα, το οποίο το αντιμετωπίζουμε ήδη και θα μιλήσω με την ιδιότητα του Προέδρου της αντίστοιχης Επιτροπής της ΚΕΔΚΕ, μια και το παρακολουθούμε. 


Να πιάσουμε ένα-ένα τα θέματα, γιατί είναι τρεις-τέσσερις διαφορετικές ερωτήσεις συμπυκνωμένες στην παρέμβαση που ακούσαμε πιο μπροστά. 


Πρώτον. Οι δομές οι οποίες αφορούν την προσχολική ηλικία, δηλαδή Βρεφικοί, Παιδικοί Σταθμοί, ΚΔΑΠ και ΚΔΑΠ ΜΕΑ, προσέξτε το αυτό γιατί οι περισσότερες των αιρετών γυναικών στελεχώνετε Διοικητικά Συμβούλια αντίστοιχων δομών, αυτές οι δομές οι οποίες ιδρύθηκαν και λειτουργούν είτε από το Β΄, είτε πολύ περισσότερο από το Γ΄ Κοινοτικό Πλαίσιο Στήριξης και λήγει η προθεσμία χρηματοδότησης τέλος Αυγούστου του 2008, έχει υπάρξει συμφωνία της ελληνικής Πολιτείας, της κυβέρνησης, με την Commission, να συνεχίσουν να λειτουργούν υπό νέο καθεστώς και δεν ξέρω, βάλτε ένα ερωτηματικό πως θα συνεχίσουν να λειτουργούν. 


Ακούστε το όμως. Παύει η χρηματοδότηση προς τις αντίστοιχες Δημοτικές Επιχειρήσεις στις οποίες ήταν ενταγμένες όλες αυτές οι δομές, επαναλαμβάνω αυτές που αφορούν την προσχολική ηλικία. Δεν μιλάμε για τους πρώην κρατικούς Παιδικούς, Βρεφικούς Σταθμούς, οι οποίοι μεταφέρθηκαν με τον 2880 ή με τον 3106. Μιλάμε για τις δομές οι οποίες δημιουργήθηκαν μέσα από τα ΠΕΠ ή από το Τομεακό της απασχόλησης του Υπουργείου Απασχόλησης. 


Αυτές λοιπόν οι δομές, παύουν να χρηματοδοτούνται από την 1η Σεπτεμβρίου. Τι γίνεται: Στο καινούργιο πλαίσιο, στο ΕΣΠΑ, συμφωνήθηκε από την πλευρά της κυβέρνησης και την Commission, να υπάρχει η χρηματοδότηση πλέον της επωφελούμενης οικογένειας με 2.000 € ετησίως. Δηλαδή, θα επιλεγούν 20.000 οικογένειες, περίπου τόσες εξυπηρετούνται αυτήν την στιγμή από τους Βρεφικούς και Παιδικούς Σταθμούς που έχουν ιδρυθεί από τα Πλαίσια Στήριξης, θα επιλεγούν με έναν τρόπο, εμείς απαιτήσαμε στην πρόσφατη συνάντηση με το Γενικό Γραμματέα του Υπουργείου Απασχόλησης, να είναι διάφανος, αντικειμενικός και δίκαιος ο τρόπος της επιλογής των οικογενειών. Θα επιλεγούν λοιπόν οι 20.000 δικαιούχες οικογένειες, που έχουν παιδιά προσχολικής ηλικίας και θα παίρνουν το κουπόνι της επιδότησης των 2.000 €. Η οικογένεια που έχει τύχει αυτής της έγκρισης, δικαιούται να επιλέξει η ίδια η οικογένεια, όποιον Βρεφικό ή Παιδικό Σταθμό θέλει, δημοτικό ή ιδιωτικό και να εγγράψει το παιδί της στον αντίστοιχο Παιδικό ή Βρεφικό Σταθμό, τον δημοτικό ή τον ιδιωτικό, ο οποίος παίρνοντας το παιδί θα παίρνει και το κουπόνι των 2.000 € ετησίως και με βάση αυτό το ποσό των 2.000 € ετησίως θα πρέπει να καλύπτει όλα τα λειτουργικά του έξοδα. 


Εμείς κρούσαμε τον κώδωνα του κινδύνου, έχουμε ενημερώσει ήδη σε σύσκεψη, σημειώστε από τώρα ότι τέλος Ιουνίου με πρόταση την οποία έχω κάνει και έχει γίνει αποδεκτή από το Συμβούλιο της ΚΕΔΚΕ, θα κάνουμε ειδικό Συνέδριο στη Θεσσαλονίκη για τα θέματα κοινωνικής πολιτικής που πρωτεύουσα θέση θα έχουν αυτά τα ζητήματα. Είναι 28, 29 και 30 Ιουνίου. Όμως μέχρι τότε συνεχίζουμε τον αγώνα και την προσπάθεια έτσι ώστε να αυξηθεί καταρχήν αυτό το ποσό και ειδικά για τους Βρεφικούς Σταθμούς, γιατί όπως θα ξέρετε πολύ καλά και εσείς, το λειτουργικό κόστος ενός Βρεφικού Σταθμού, είναι έως και τριπλάσιο και περισσότερο από το τριπλάσιο ενός Παιδικού  Σταθμού. Δεν μπορείς να δίνεις 2.000 € το παιδί στον Βρεφικό και 2.000 στον Παιδικό, όταν μπορεί στον Παιδικό να κοστίζει και κάτω από 2.000, αλλά στον Βρεφικό κοστίζει και πάνω από 6.000 ακόμα και βέβαια να υπάρχουν εκείνες οι ασφαλιστικές δικλείδες έτσι ώστε αυτά τα ποσά και περισσότερα ακόμα να πάνε προς τις δομές της Αυτοδιοίκησης, γιατί ξέρουμε πολύ καλά ότι ο ιδιωτικός τομέας έχοντας μαύρη ανασφάλιστη εργασία, έχοντας κάτω από τα όρια λειτουργίας στα επίπεδα της ποιότητας και της παροχής των υπηρεσιών, μπορεί να καλύπτει το λειτουργικό του κόστος. Εμείς δεν θέλουμε σε καμία περίπτωση ως Αυτοδιοίκηση να ρίξουμε την ποιότητα των υπηρεσιών. Δεν είναι ο στόχος μας αυτός. 

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Το διεκδικούμε και θα το διεκδικήσουμε όλοι ως Τοπική Αυτοδιοίκηση. Τίποτα δεν χαρίζεται. Εμείς ενημέρωση κάνουμε και κρούουμε τον κώδωνα του κινδύνου και απειλήσαμε με μια σειρά δράσεις, κινητοποιήσεις και λοιπά, έτσι ώστε να αντιληφθεί και το κράτος και η Ευρωπαϊκή Ένωση ότι με αυτόν τον τρόπο εκατοντάδες δομές προσχολικής αγωγής και φροντίδας θα πάνε σε κλείσιμο. Αποτέλεσμα αυτής της κατάστασης θα είναι να χάσουν τη  δουλειά τους μερικές χιλιάδες εργαζόμενες κατά κύριο λόγο και μερικές ακόμα περισσότερες δεκάδες χιλιάδες των οικογενειών που φροντίζονται τα παιδιά τους σε αυτές τις δομές, να αναγκαστούν να ψάχνουν εκτός από το κουπόνι, να συμπληρώνουν και επιπλέον. 


Τώρα, είναι άλλης κατηγορίας το θέμα στην τρίτη ηλικία. Οι υπηρεσίες και οι δομές του Βοήθεια στο Σπίτι, της Κοινωνικής Μέριμνας και του ΚΗΦΗ, είναι άλλη κατηγορία. Ποια κατηγορία λοιπόν είναι; Που έχουν υποδιαιρέσεις. Το αρχικό πρόγραμμα Βοήθεια στο Σπίτι τακτοποιήθηκε. Πώς τακτοποιήθηκε; Με το Προεδρικό Διάταγμα 164 όπου έγιναν αορίστου – το αρχικό, το πρώτο Βοήθεια στο Σπίτι – οι εργαζόμενοι και με την επιτυχία που είχαμε και πείσαμε ή αναγκάσαμε τέλος πάντων, την Πολιτεία και το ελληνικό Κοινοβούλιο, όπου πέρασε νομοθεσία όπου οι εργαζόμενες, γιατί 99% εκεί είναι γυναίκες, νοσηλεύτριες, φυσιοθεραπεύτριες, οικογενειακοί βοηθοί ή κοινωνικοί λειτουργοί και ψυχολόγοι, αυτές που έγιναν αορίστου στις Δημοτικές Επιχειρήσεις, η νομοθεσία που καταφέραμε πριν μερικούς μήνες να περάσει δίνει τη δυνατότητα με απόφαση της Δημοτικής Επιχείρησης και του Δημοτικού Συμβουλίου, να μεταφερθούν ως προσωπικό ιδιωτικού δικαίου, αλλά αορίστου χρόνου, στα ΚΑΠΗ ή αν θέλει ο Δήμος, στον Οργανισμό του Δήμου. Το καλύτερο είναι να πάνε κατευθείαν στα Νομικά Πρόσωπα των ΚΑΠΗ. 


Έχουμε επιτύχει με βάση το άρθρο 102 του Συντάγματος, να υπάρχει η δέσμευση στα λόγια, υπάρχει πρόβλημα στην πράξη, να καλύπτεται η μισθοδοσία αυτού του προσωπικού από ειδική γραμμή του κρατικού προϋπολογισμού. Ο λόγος των κινητοποιήσεων που έχουν εξαγγελθεί την επόμενη και την μεθεπόμενη εβδομάδα και η απειλή για το κλείσιμο των Δήμων σε όλη την Ελλάδα, έχει ως ένα από τα αιτήματα, αυτό. Δηλαδή, ενώ είναι υποχρεωμένη η Πολιτεία και το αναγνωρίζει στα λόγια ότι πρέπει να καλύπτει την μισθοδοσία των Σχολικών Φυλάκων, του Βοήθεια στο Σπίτι, των ΑΜΕΑ, της Κοινωνικής Μέριμνας, δεν έχει συμπεριλάβει στην ΚΥΑ, την Κοινή Υπουργική Απόφαση για τα οικονομικά της Αυτοδιοίκησης του 2008. Είναι υποχρεωμένη όμως. 


Για αυτό κιόλας με έγγραφο το οποίο έχω υπογράψει εγώ και έχει πάει σε όλους τους Δημάρχους, σε όλη τη χώρα, εδώ και μερικούς μήνες, τους ενημερώνουμε ότι πρέπει να προχωρήσουν άμεσα στη μεταφορά του προσωπικού και του Βοήθεια στο Σπίτι και της Κοινωνικής Μέριμνας, επαναλαμβάνω όσων έχουν περάσει από την κρίση του 164 και του ΑΣΕΠ και έχουν γίνει αορίστου, να μεταφερθούν, για να πιέσουμε την κατάσταση έτσι ώστε να είναι συνεπής η Πολιτεία απέναντι στις υποχρεώσεις της για να καλύψει τη δαπάνη της μισθοδοσίας. 


Τελειώνει το πρόβλημα με αυτό; Όχι, γιατί υπάρχουν αρκετές εκατοντάδες των εργαζομένων, επειδή υπήρξε ανακύκλωση του προσωπικού και κάποιοι ενδιαμέσως πριν από τρία, τέσσερα, πέντε χρόνια, έφυγαν γιατί βρήκαν αλλού καλύτερη δουλειά και άρα το προσωπικό το οποίο κάλυψε τις κενές θέσεις δεν πληρούσε τους όρους του 164 Π.Δ., αυτό το προσωπικό στην τρίτη ηλικία, Κοινωνική Μέριμνα, Βοήθεια στο Σπίτι, ΚΗΦΗ, μένει στον αέρα, συνεχίζουμε να διεκδικούμε να συνεχίσει να απασχολείται με τις ουρές του Γ΄ Κοινοτικού Πλαισίου Στήριξης και να μεταφερθεί στο ΕΣΠΑ. Είμαστε σε διαπραγματεύσεις και σε διαβούλευση. 


Λέμε λοιπόν ότι συνεχίζουμε τον αγώνα για αυτήν την κατηγορία του προσωπικού, που δεν ευτύχησε να περάσει από το 164 και τον ΑΣΕΠ και είναι ορισμένου χρόνου. 


Έχουμε εξασφαλίσει ότι δεν διακόπτεται η σχέση εργασίας, αλλά δεν έχουμε εξασφαλίσει ακόμα τη συνέχιση της χρηματοδότησης των Δημοτικών Επιχειρήσεων. Σε πολλά από τα προγράμματα, ειδικά του Τομεακού του Υπουργείου Απασχόλησης, όχι των ΠΕΠ, θέλω να είμαστε ειλικρινείς και ακριβοδίκαιοι, υπάρχει τρομερή καθυστέρηση και προλαβαίνοντας και τις άλλες ερωτήσεις, έχουμε φτάσει να έχουμε να λαμβάνουν από  τον Ιούνιο πέρσι, κοντεύουμε δηλαδή τους 10-11 μήνες, πολλές Δημοτικές Επιχειρήσεις έχουν χάσει την ασφαλιστική και την φορολογική ενημερότητα και ως εκ τούτου και οι Πρόεδροι και τα μέλη των Διοικητικών Συμβουλίων των  Δημοτικών Επιχειρήσεων σύμφωνα με τη νομοθεσία, έχουν φτάσει να σέρνονται στα δικαστήρια. Υπάρχει η δέσμευση του Υπουργείου ότι θα ξεμπλοκαριστεί ο κωδικός αριθμός των 71 εκατομμυρίων ευρώ που μας χρωστά το Υπουργείο Απασχόλησης από το Τομεακό της Απασχόλησης σε αυτές τις δομές, γιατί ενώ έχουν έρθει τα χρήματα από το 2007, για λόγους λογιστικούς και ταμειακούς η Πολιτεία τα κράτησε και λόγω του καινούργιου προϋπολογισμού τα έχει μπλοκαρισμένα μέχρι και σήμερα. Υπάρχει η δέσμευση ότι μέχρι τέλος Απριλίου θα σταλούν τα χρήματα αυτά έτσι ώστε να ανασάνουμε. 

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Μισό λεπτό. Εδώ έχουμε στείλει ομόφωνη απόφαση της ΚΕΔΚΕ προς όλους τους Δήμους της χώρας να μην προχωρήσει κανένας Δήμος για πολύ συγκεκριμένους λόγους, να μην προχωρήσει κανένας μα κανένας Δήμος στην ίδρυση τμημάτων νηπιαγωγείου στους Παιδικούς  Σταθμούς για τα επόμενα δύο χρόνια, 2007-2008, σχολική χρονιά, 2008-2009. Έχουμε συγκεκριμένο πλαίσιο διεκδίκησης, επαναλαμβάνω για να μην υπάρχει παρεξήγηση ότι κάνω άλλου είδους πολιτική, ότι οι αποφάσεις αυτές όλες είναι ομόφωνες στην Επιτροπή στην οποία προεδρεύω και είναι ομόφωνες του Διοικητικού Συμβουλίου της ΚΕΔΚΕ. Για να μην υπάρχει καμία παρεξήγηση. 


Έχουμε συγκεκριμένο πλαίσιο διεκδίκησης, δεν είμαστε αντίθετοι πολιτικά στο να υπάρχει δυνατότητα στους Παιδικούς Σταθμούς να ιδρύονται τμήματα προ-νηπίων και νηπίων, εξάλλου προ-νηπίων υπάρχουν, όπως υπήρχαν και νηπίων, υπάρχει όμως συγκεκριμένο πλαίσιο και συγκεκριμένη διεκδίκηση για διασφάλιση όχι μόνο οικονομικών, αλλά και άλλων θεσμικών και λειτουργικών δυνατοτήτων στους Βρεφικούς και Παιδικούς Σταθμούς τους Δημοτικούς και μόνο όταν διασφαλιστούμε πλήρως, 100%, τότε ξανά με επιστολή μας προς όλους τους Δήμους της χώρας, θα ενημερώσουμε ότι λύθηκαν τα λειτουργικά προβλήματα, για να μπορούν να προχωρήσουν στην ίδρυση αυτών των τμημάτων. 


Επαναλαμβάνω μία και συζητάμε για τους Βρεφικούς και Παιδικούς Σταθμούς, οι αιρετοί πρέπει να είμαστε αποφασιστικοί και όταν θίγουμε συμφέροντα. Δεν πρέπει να είμαστε λίγοι οι Δήμαρχοι εκείνοι οι οποίοι έχουμε πείσει ή έχουμε εξαναγκάσει και στο τέλος οι Παιδικοί και Βρεφικοί μας Σταθμοί να λειτουργούν από τις 6.30 το πρωί έως τις 16.30 και 17.00. Οι Βρεφικοί και Παιδικοί Σταθμοί είναι για να εξυπηρετούν την οικογένεια και ειδικά τις εργαζόμενες μητέρες. Όταν οι Βρεφικοί και Παιδικοί Σταθμοί ήταν στο κράτος, λειτουργούσαν από τις 8.30 το πρωί μέχρι τις 13.30-14.00. Ποια εργαζόμενη γυναίκα μπορούσε να πηγαίνει το παιδί της στις 8.30 ή να το παίρνει στις 13.30; 

Πρέπει λοιπόν να σπάμε αυγά για να κάνουμε ομελέτα, ανεξάρτητα αν οι φίλοι μας, οι συνεργάτες μας και οι συνεργάτιδές μας εργαζόμενες στους Παιδικούς Σταθμούς είχαν συνηθίσει να έχουν δύο μήνες το καλοκαίρι διακοπές και άλλον έναν μήνα τα Χριστούγεννα και το Πάσχα. 

Σύμφωνα με τον νόμο έχουν καταργηθεί αυτά. Οι εργαζόμενοι στους Παιδικούς και Βρεφικούς Σταθμούς δικαιούνται τις άδειες που δικαιούνται όλοι οι δημόσιοι υπάλληλοι. Δηλαδή, έναν μήνα το καλοκαίρι και τίποτα άλλο και η λειτουργία των Παιδικών Σταθμών είναι υποχρεωτική και τα Χριστούγεννα και το Πάσχα και η λειτουργία των Βρεφικών και Παιδικών Σταθμών πρέπει να ξεκινάει από τις 6.30 και να τελειώνει στις 16.30 και όπου υπάρχει ανάγκη μέχρι και τις 17.00.

Όμως αυτά πρέπει να έχουν την τόλμη οι Δήμαρχοι και οι Πρόεδροι των Παιδικών και Βρεφικών Σταθμών, τα Νομικά Πρόσωπα των Δήμων, για να αναλαμβάνουν και την ευθύνη να τα προχωράνε, γιατί επανειλημμένα στέλνουμε τις εγκυκλίους και τις οδηγίες από την πλευρά της ΚΕΔΚΕ, αλλά δυστυχώς αρκετοί, ίσως και οι περισσότεροι των Δημάρχων και των Προέδρων των Διοικητικών Συμβουλίων, δεν τολμούν να θίξουν τα κακώς κείμενα των πρώην κρατικών Παιδικών και Βρεφικών Σταθμών. 

Σημειώστε δε ότι τα τελευταία 7-8 χρόνια, η μισθοδοσία των εργαζομένων στους Παιδικούς και Βρεφικούς Σταθμούς που μας ήρθαν από το κράτος, έχει διπλασιαστεί. Το συνδικαλιστικό τους κίνημα το οποίο πάλευε λυσσαλέα για να μην μεταφερθούν οι Παιδικοί Σταθμοί, με τα ποντίκια, τις αράχνες και τις κατσαρίδες που είχαν όταν ήταν στην ευθύνη του κράτους και είχαν αντίδραση γιατί δούλευαν από τις 8.30 μέχρι τις 13.30, πλην ελαχίστων εξαιρέσεων…

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Όχι, κάνετε τραγικό λάθος. Έχουμε εικόνα από όλη την Ελλάδα. Είναι ελάχιστε εξαιρέσεις. 

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Δεν θα μαλώσουμε για αυτό, αλλά έχουμε την εικόνα από τους πρώην κρατικούς Βρεφικούς και Παιδικούς Σταθμούς σε όλη την Ελλάδα. Ελάχιστο ποσοστό, μονοψήφιο ήταν, αυτοί οι οποίοι πληρούσαν υποτυπωδώς τους όρους λειτουργίας. 

ΠΡΟΕΔΡΕΙΟ: Συγνώμη που επεμβαίνω. Νομίζω πως είναι μία καλή ευκαιρία να πάμε στο Συνέδριο Κοινωνικής Πολιτικής στη Θεσσαλονίκη και επειδή εγώ θα ήθελα να μιλήσουν, όπως υποσχέθηκα, όλες οι γυναίκες, θα ήθελα να συνεχίσουμε. Νομίζω πως υπάρχει μία τελευταία ερώτηση για την κυρία Βουγιούκα και μετά αυτές που θέλουν να τοποθετηθούν, αν θέλουν ακόμα να τοποθετηθούν, αλλιώς θα συνεχίσουν αύριο τις τοποθετήσεις. 

Μ. ΓΑΤΗ: Γάτη Μαρία, Αντιδήμαρχος από το Δήμο Νίκαιας. Βέβαια, είναι στο τέλος της Συνδιάσκεψης και το ακροατήριο είναι αρκετά μικρό. Είναι φυσικό βέβαια. Όμως θα ήθελα να πω και εγώ από την μεριά μου ότι η σημερινή μας Συνδιάσκεψη θα έπρεπε να ασχοληθεί περισσότερο όχι με την απασχόληση, αλλά με τη μόνιμη εργασία. Δυστυχώς, κάνω παρατήρηση ότι από το Σώμα λείπει μια τέτοια εισήγηση και αυτό που θέλουν οι γυναίκες σήμερα, είναι να έχουν μόνιμη και σταθερή δουλειά, να πάρουν σύνταξη, όχι βέβαια με το έκτρωμα νόμο που ψηφίστηκε από το Κοινοβούλιο, αλλά όχι όμως και με την απασχόληση, δηλαδή στα 150 να πω χρόνια; Πότε με τις δύο και τέσσερις ώρες δουλειά;


Τώρα θα ήθελα να κάνω το ερώτημα. Έχει σχέση με τους Παιδικούς Σταθμούς. Είπατε κυρία Βουγιούκα, ότι ως το 2010 το 30%  των παιδιών ως 3 ετών ή μάλλον θα καλύπτονται σε Παιδικούς Σταθμούς, νήπια και τα λοιπά, το 90% των παιδιών. 


Ρωτώ εγώ: με ποια προϋπόθεση βγαίνει αυτό το στοιχείο; Από τι στοιχεία έχει εξασφαλιστεί αυτό; 

Α. ΒΟΥΓΙΟΥΚΑ: (εκτός μικροφώνου)

Μ. ΓΑΤΗ: Θα πρέπει. Το 30 δηλαδή, είναι ευχή; Το 30% των παιδιών που είναι κάτω των 3 ετών, είναι ευχή δηλαδή; Τι σκέφτεται η ΚΕΔΚΕ ώστε το 100%, που είναι και στις δύο ηλικίες, να γίνει πράξη, ώστε η γυναίκα να βγει στην παραγωγή, πέρα από τα ζητήματα που βάζει η νομοθεσία και το κυρίαρχο κράτος. 

ΠΡΟΕΔΡΕΙΟ: Να πω ότι έχουμε ένα πρόβλημα με την αίθουσα, αν μπορούμε λίγο να συντομεύουμε. 


Κυρία Βουγιούκα, μπορείτε σας παρακαλώ να απαντήσετε;

Α. ΒΟΥΓΙΟΥΚΑ: Ίσως δεν έγινε κατανοητό, ίσως έγινε παρεξήγηση. Αυτό ήταν μία απόφαση του Συμβουλίου της Βαρκελώνης το 2002, με έναν χρονικό ορίζοντα το 2010, για το σύνολο των κρατών-μελών της Ευρωπαϊκής Ένωσης. Όπως λέμε ότι ο στόχος για τα ποσοστά απασχόλησης των γυναικών είναι 60% μέχρι το 2010, το ίδιο είναι και αυτό. 


Αν θέλετε να πούμε για ποιον λόγο το ποσοστό στην πρώτη περίπτωση, για τα παιδιά 3-6 ετών, είναι στο 90%, ενώ για τα παιδιά 0-3 ετών είναι στο 33% ο στόχος της κάλυψης, ο βασικός λόγος είναι ότι από μελέτες που έχουν γίνει στην Ευρωπαϊκή Ένωση, η πλειοψηφία των γονέων δεν επιλέγουν την φροντίδα σε πιο μικρές ηλικίες. Δηλαδή, κάτω των 3 ετών, οι γονείς και στην Ελλάδα υπάρχει αυτό το θέμα, δεν επιλέγουν να στέλνουν τα παιδιά τους σε Βρεφικούς και Παιδικούς Σταθμούς. Από εκεί βγήκαν αυτές οι προτάσεις της Ευρωπαϊκής Επιτροπής στο Συμβούλιο της Βαρκελώνης. Με αυτήν την λογική.

ΠΡΟΕΔΡΕΙΟ: Αρχίζουν οι τοποθετήσεις. Η κυρία Κατερίνα Παπαβασιλείου, είναι εδώ; Όχι. Η κυρία Καπράλου Δήμητρα, είναι εδώ; Η κυρία Κεχρή Ρούλα; Όχι. Η κυρία Ελένη Καραγκούνη; Όχι. Η κυρία Ζηκίδου Ρόη; Η κυρία Λύκου Λίτσα; 

Λ. ΛΥΚΟΥ: Αγαπητό Προεδρείο και αγαπητές φίλες, ηρωίδες, που μείνατε μέχρι τώρα. Αν θεωρείτε ότι πρέπει να είμαστε περήφανες για την κατάστασή μας την αποψινή, να μου το πείτε και εμένα να νιώσω περήφανη. Όμως εδώ, όταν ερχόμαστε είτε εδώ, είτε σε οποιοδήποτε Συνέδριο, σε οποιαδήποτε Συνδιάσκεψη, ερχόμαστε με έξοδα της Νομαρχίας ή των Δήμων, ακόμα και αν δεν πληρώνουν οι Δήμοι, για να ακούσουμε κάποια πράγματα. 


Το συνέδριό μας, ειδική αυτή η Συνδιάσκεψη, ειδικά το δεύτερο κομμάτι, που δυστυχώς όλοι έφυγαν είτε για να ξεκουραστούν για απόψε, είτε για shopping therapy, ήταν το πιο ουσιαστικό για εμένα. 


Δεν θα συνεχίσω. Φτάνει μέχρι τώρα και  δυστυχώς τα έχω ξανά πει και λυπάμαι επειδή είμαι και συνδικαλίστρια και την ίδια κατάσταση βιώνω όταν πάμε και στα συνδικαλιστικά συνέδρια και εκεί ρίχνω το σφάλμα ότι είναι οι άντρες οι πολλοί. Λυπάμαι και για εμάς γιατί τελικά δεν κάνουμε τίποτα άλλο από το να μιμούμαστε τους άντρες. 


Για να ψηφίζονται γυναίκες, επειδή το λέμε πολλά χρόνια και είμαι στη Νομαρχιακή Αυτοδιοίκηση Χίου, τώρα είναι η δεύτερη φορά, πρέπει οι αρχηγοί, οι υποψήφιοι, οι πιο πολλοί είναι άντρες, να διαλέγουν και ικανές και άξιες γυναίκες, γιατί εγώ δεν είμαι της γνώμης να ψηφίζονται γυναίκες μόνο γιατί είναι γυναίκες, αλλά να ψηφίζονται οι άξιοι και οι άξιες. Ας διαλέγουν λοιπόν τη γυναίκα που θέλει να ασχοληθεί και θα ασχοληθεί όντως και θα πετύχει εκεί που θα πετύχει. 


Το πρόγραμμα Stage, δυστυχώς δεν λύνει το πρόβλημα που υπάρχει σε όλες τις Υπηρεσίες. Τυχαίνει να είμαι και δημόσιος υπάλληλος και μάλιστα συνδικαλίστρια. Δεν κάνει τίποτα άλλο από το να δημιουργεί ομήρους, τους οποίους τους βιώσαμε, τους 250.000, οι οποίοι τελικά με το ζόρι τριάντα πέντε μονιμοποιήθηκαν. 


Η δική μας δύναμη θα ήταν φίλες, να διεκδικούμε σε όποια δουλειά και αν είμαστε και σε όποιο πόσο είμαστε αιρετό, την κάλυψη των θέσεων με μόνιμο προσωπικό. 


Όσον αφορά, Δήμαρχέ μου των Συκεών, την επιμόρφωση. Επιμόρφωση χρειαζόμαστε όλοι, γυναίκες και άντρες, όχι μόνο οι γυναίκες. Κανένας δεν γεννήθηκε να τα ξέρει όλα. 


Δυστυχώς, δεν είναι εδώ ούτε η κυρία Παπακώστα, αλλά ούτε και η κυρία συνάδελφός μου από την Χίο, που είπε να τιμούμε την κυρία Μπακογιάννη και βεβαίως την τιμούμε και ευτυχώς που δεν μίλησα το πρωί γιατί θα θεωρούμουν ότι κάνω αντιπολίτευση.


Όχι φίλες και φίλοι. Το καλό το επιβραβεύω, αλλά να μου πείτε φίλες μου και κύριοι του Προεδρείου, τι ψήφισαν οι Βουλευτίνες μας από τους 151 στη Βουλή και ευτυχώς που δεν μίλησα το πρωί γιατί θα θεωρούσαν ότι κάνω αντιπολίτευση, αλλά ο κύριος Κουτρουμάνης τα είπε πολύ σωστά ότι αυτό το νομοσχέδιο θίγει γυναίκες, καθαρά τις γυναίκες. Θα έλεγα μπράβο σε όλες αυτές εάν στο θέμα που αφορούσε τις γυναίκες το ασφαλιστικό, έλεγαν όχι και να ένωναν την φωνή τους με όλες τις γυναίκες της Ελλάδας. 


Όμως βέβαια, οι Βουλευτίνες μας και οι Βουλευτές μας, με 4ετία τους παίρνουν στη σύνταξη. Εμείς ας πάμε στα 80 ή οριζοντίως για να μην πάρουμε καθόλου σύνταξη. 


Μία πρόταση που έχω να κάνω αγαπητό Προεδρείο της ΚΕΔΚΕ, επειδή εμείς πηγαίνουμε σε όλα τα Συνέδρια της ΕΝΑΕ και της ΚΕΔΚΕ, η καρδιά της Ελλάδας δεν κτυπά μόνο στην Αθήνα και μιας και εγώ είμαι υπέρ της επαρχίας, δεν έχω κανένα πρόβλημα αφού το κάνουμε κάθε δύο χρόνια το Συνέδριό μας…

ΣΥΝΕΔΡΟΣ: (εκτός μικροφώνου)

Λ. ΛΥΚΟΥ: Τέλος πάντων, εγώ του χρόνου δεν μπορώ να σας προσκαλέσω στη Χίο. Ευχαρίστως το 2010 να γίνει και στη Χίο ή να διαλέγουμε την επαρχία, γιατί και η επαρχία πρέπει να ζει από τα συνέδριά μας αυτά. 

ΠΡΟΕΔΡΕΙΟ: Κυρία Λύκου, να σας πω κάτι. Εμείς ίσα-ίσα, περισσότερο από εμάς δεν θα βρείτε ανθρώπους που να θέλουν την επαρχία και να θέλουν την αποκέντρωση. Αυτό που θέλω να σας πω, είπαμε ότι ήταν η πρώτη καινούργια δημοτική περίοδος, η νέα Επιτροπή Ισότητας, που βγήκε μετά τις τελευταίες εκλογές και ουσιαστικά ήταν ένα πρώτο συνέδριο, παρότι ήταν η συνέχεια των παλιών, ήταν το πρώτο συνέδριο αυτής της νέας εποχής και είπαμε να κάνουμε ένα ξεκίνημα στην Αθήνα.


Σας υπόσχομαι ότι θα το κάνουμε κάθε χρόνο και αυτό που σας υπόσχομαι είναι ότι από εδώ και πέρα είναι απόφαση της Επιτροπής μας να το κάνουμε στην επαρχία. Δεν ξέρω αν θα γίνει στη Χίο, αλλά να ξέρετε ότι την προηγούμενη φορά το είχαμε κάνει στην Αλεξανδρούπολη, με απόφασή μας και εγώ είχα επιμείνει πάρα πολύ σε αυτό, από του χρόνου και μετά θα το κάνουμε στην επαρχία. 

Λ. ΛΥΚΟΥ: Ευχαριστώ πολύ.

ΠΡΟΕΔΡΕΙΟ: Η κυρία Ειρήνη Τσαρούχα, Δημοτική Σύμβουλος Θέρμης και Πρόεδρος Παιδικών και Βρεφονηπιακών Σταθμών του Δήμου Θέρμης. 

Ε. ΤΣΑΡΟΥΧΑ: Καλησπέρα σας και από εμένα. Έχω κρατήσει κάποιες σημειώσεις  ακριβώς για να είμαι όσο το δυνατόν πιο σύντομη, γιατί ως δημοσιογράφος εφόσον πάρω το μικρόφωνο, ξεχνώ να το αφήσω. 


Από την έναρξη των σημερινών εργασιών, έγιναν αναφορές στην ανάγκη διαμόρφωσης ενός θετικού υποστρώματος για την επίτευξη του στόχου της ισότητας, των ευκαιριών στην απασχόληση και βέβαια στη συμμετοχή των γυναικών στη  διαδικασία λήψης των αποφάσεων και στα Όργανα και φυσικά ανάμεσα στις προϋποθέσεις, συμπεριλαμβάνονται οι δομές κοινωνικής φροντίδας. 


Δεν θέλω να πω περισσότερα. Με κάλυψε στα όσα είπε για τις δομές αυτές, ο Δήμαρχος, κύριος Σίμος Δανιηλίδης. 


Εγώ το εξειδικεύω στους Παιδικούς και Βρεφονηπιακούς Σταθμούς ως Πρόεδρος. Να πω λοιπόν καταρχήν ότι είμαι Πρόεδρος στους δύο πρώην κρατικούς Βρεφονηπιακούς Σταθμούς του Δήμου μας, με 80-90 άτομα προσωπικό και 400 παιδιά. Ένα Νομικό Πρόσωπο νομίζω από τα μεγαλύτερα, πρώην κρατικούς. 

ΣΥΝΕΔΡΟΣ: (εκτός μικροφώνου)

Ε. ΤΣΑΡΟΥΧΑ: Όχι, ήταν τα μισά, της ανατολικής πλευράς. Λοιπόν, απλώς να επιβεβαιώσω αυτό που είπε ο Δήμαρχος για το ωράριο, διότι και εγώ έστειλα τα παιδιά μου κάποια στιγμή ενόσω ήταν ακόμα στο παλιό καθεστώς και ίσχυε αυτό που λέει ο Δήμαρχος. Το λαμβάνανε ως επτά, επειδή επτά ξεκινούσαν να παίρνουν τα παιδιά από το πουθενά και τελείωναν στις 13.30, αλλά αυτοί που έμεναν κοντά και τα πήγαιναν μόνοι τους… Τέλος πάντων. 


Εν πάση περιπτώσει, εγώ ως Πρόεδρος το διεύρυνα ήδη το ωράριο κύριε Δήμαρχε και θα σας πω και στη συνέχεια τι σκέφτομαι και θέλω και τη στήριξη του Σώματος και του Προεδρείου εδώ. 


Προέρχομαι, όπως ακούσατε, από το Δήμο της Θέρμης. Ένα Δήμο που για όσους δεν μας γνωρίζουν, φιλοξενεί στα όριά του το αεροδρόμιο της Θεσσαλονίκης. Έχω λοιπόν την τιμή να υπηρετώ μία παράταξη που έχει στο κέντρο της τον άνθρωπο και με επικεφαλής έναν Δήμαρχο που πραγματικά το πιστεύει αυτό και τοποθετεί τον πήχη ψηλά τόσο στις υποδομές, όσο και στον κοινωνικό τομέα, με την ευρύτερη έννοια του όρου, δηλαδή παιδεία, νεολαία, αθλητισμός, πολιτισμός και βέβαια κοινωνική φροντίδα. 


Έχω την τιμή λοιπόν να προεδρεύω στο μεγαλύτερο Νομικό Πρόσωπο του Δήμου μας, τους Παιδικούς και Βρεφονηπιακούς Σταθμούς και μέσα από αυτήν την ιδιότητα θέλω να επισημάνω τα εξής στοιχεία. 


Εμείς δεν συζητούμε για θέματα, κύριε Δήμαρχε, κυρίες και κύριοι συνάδελφοι, δεν συζητούμε για θέματα κάλυψης παιδιών στους Βρεφονηπιακούς μας Σταθμούς, διότι τα καλύπτουμε κατά 100% και φιλοξενούμε παιδιά και από άλλους Δήμους. Ο νόμος όμως, αυτό το είπε ο Δήμαρχος, μας απαγορεύει να φιλοξενούμε τα παιδιά τις εργάσιμες μέρες των Χριστουγέννων και του Πάσχα. Εγώ παρατυπώ Δήμαρχε…

Σ. ΔΑΝΙΗΛΙΔΗΣ: Είναι ξεκαθαρισμένο ότι οι αργίες, είναι οι αργίες του Δημοσίου. Μέχρι και την Μεγάλη Πέμπτη πριν από το Πάσχα, δουλεύουν και την τρίτη μέρα του Πάσχα δουλεύουν κανονικά, κανονικότατα. Υπάρχει εγκύκλιος, έχουμε κάνει ημερίδα. 

Ε. ΤΣΑΡΟΥΧΑ: Θέλω να μου την φέρετε κύριε Δήμαρχε, διότι στο Νομικό μου Πρόσωπο έχω την Αντιπρόεδρο του Συλλόγου Εργαζομένων ΟΤΑ και Δημοτικών Επιχειρήσεων Νομού Θεσσαλονίκης και ξέρετε τι έχω να αντιμετωπίσω…

Σ. ΔΑΝΙΗΛΙΔΗΣ: Γνωστό, αλλά είπαμε και ξανά λέμε ότι αυτές οι δομές είναι για να προσφέρουν υπηρεσίες στην οικογένεια. Δεν είναι για να πληρώνουν την μισθοδοσία.

Ε. ΤΣΑΡΟΥΧΑ: Παρατυπώ λοιπόν, επαναλαμβάνω, λειτουργώντας αυτούς τους Παιδικούς τις εργάσιμες ημέρες, με το συμβασιουχικό προσωπικό που έχω. 


Επίσης, δεν υπάρχει καμία πρόβλεψη νομοθετημένη από πουθενά, για απογευματινή φύλαξη και δημιουργική απασχόληση…

Σ. ΔΑΝΙΗΛΙΔΗΣ: Βεβαίως και υπάρχει.

Ε. ΤΣΑΡΟΥΧΑ: Μισό λεπτό. Εγώ επειδή από την αρχή που το ανέλαβα το είχα αυτό κατά νου, μπαίνω σε μία πιλοτική αυτήν την στιγμή υλοποίηση απογευματινής φύλαξης και δημιουργικής απασχόλησης, όπου θα περιλαμβάνουμε και φύλαξη και δημιουργική απασχόληση με εικαστικό, θεατρικό παιχνίδι, μουσικοκινητική αγωγή και λοιπά και βέβαια αυτά τα κάνουμε διότι πολύ απλά, όπως ανέφερα και στην αρχή, ο Δήμαρχός μας και η παράταξή μας βάζει τον πήχη ψηλά και θέτει στο κέντρο τον άνθρωπο, την εργαζόμενη μητέρα. 

Πού είναι τα προγράμματα Δήμαρχε, για τη δημιουργική απασχόληση προσχολικής αγωγής; Από ότι γνωρίζω, μέχρι στιγμής δεν υπάρχουν. Εφόσον λοιπόν δεν υπάρχουν…

ΣΥΝΕΔΡΟΣ: (εκτός μικροφώνου)

Ε. ΤΣΑΡΟΥΧΑ: Προσχολικής αγωγής.

ΣΥΝΕΔΡΟΣ: (εκτός μικροφώνου)

Ε. ΤΣΑΡΟΥΧΑ: Ωραία, επομένως μπορούμε να το συζητήσουμε αυτό. Όμως είπε τώρα η Μαρία κάτι για την επιχείρηση. Να επαυξήσω σε αυτό που είπατε εσείς κύριε Δήμαρχε. Δεν μπορεί Νομικά Πρόσωπα Δημοσίου Δικαίου με τόσες υπηρεσίες και τόση διάθεση και από τους αιρετούς να προσφέρουν, να πηγαίνουμε μονίμως στην πλάγια οδό των Δημοτικών Επιχειρήσεων για να λειτουργήσουμε ένα πρόγραμμα, για να πάρουμε ένα πρόγραμμα και λοιπά, είναι ακριβώς το ίδιο που είπατε  για τον ΟΑΕΔ και για τις υπόλοιπες λειτουργίες. 


Εγώ ήθελα βέβαια να ζητήσω την στήριξη του Προεδρείου και του Συνεδρίου για να διεκδικήσουμε αυτά τα προγράμματα. Εφόσον υπάρχουν, δεν υφίσταται λόγος να το συζητήσουμε. Απλώς μπορούμε να τα ψάξουμε, να τα αναζητήσουμε μαζί και βέβαια να πω δύο λόγια για τη μερική απασχόληση, στην οποία αναφέρθηκε ο Διοικητής του ΟΑΕΔ, λες και είναι κάτι το οποίο ευνοεί απολύτως τις γυναίκες. 


Οι γυναίκες, πολλές μπορεί να επιλέγουν την μερική απασχόληση από επιλογή. Θεωρώ όμως ότι η μεγάλη πλειοψηφία των γυναικών που βρίσκονται στην μερική απασχόληση, είναι από ανάγκη και δεν θα πρέπει να επιχαίρουμε για το γεγονός αυτό. Αναφέρθηκε δε – έπρεπε να είναι εδώ για να τα ακούσει βέβαια – στο ζήτημα της οικογένειας, ότι η γυναίκα ή θα πρέπει λέει να αφοσιωθεί στην οικογένεια ή θα πρέπει να επιλέξει την καριέρα και τα λοιπά. 


Δηλαδή, πραγματικά εκείνη την στιγμή αισθάνθηκα αυτό που λέει και η Μαρία, ότι πάμε πίσω ολοταχώς. 


Να πω επίσης κάτι πολύ σημαντικό. Πέρσι μας έκοψαν από το Νομικό μας Πρόσωπο, το οποίο επειδή είναι πρώην κρατικοί Παιδικοί Σταθμοί, 250.000 €. Αυτά πού πάνε; Ποιες είναι οι κοινωνικές πολιτικές που ακούσαμε εδώ από το πρωί; 


Για τα ΚΕΠ, κάποιος είπε για τα ΚΕΠ. Εδώ γίνεται ολόκληρος αγώνας. Πραγματικά δηλαδή, είναι αστεία πράγματα. Μετά από την εξαγγελία των κινητοποιήσεων, ήρθαν τα χρήματα για τα ΚΕΠ, που οφείλονταν εδώ και έξι μήνες. Είναι πραγματικά αστεία.


Τέλος, για το  ασφαλιστικό. Είμαι 40άρα, είμαι εργαζόμενη, είμαι μητέρα 3 ανήλικων τέκνων, είμαι αυτή μαζί με τις χιλιάδες άλλες συνομήλικες και ομοιοπαθής, η οποία ακριβώς δέχεται όλο αυτό το πλήγμα από το ασφαλιστικό. Μόνο μία λέξη: αίσχος και ντροπή.


Ευχαριστώ. 

Σ. ΔΑΝΙΗΛΙΔΗΣ: Μία διευκρίνιση να δώσουμε στην παρέμβαση. Σύμφωνα με την υπάρχουσα νομοθεσία και στα Νομικά Πρόσωπα Δημοσίου Δικαίου, τους Δημοτικούς Παιδικούς Σταθμούς, τα ΚΑΠΗ και τα άλλα, όπως και στο Δήμο, υπάρχει η δυνατότητα απόφασης Δημοτικού Συμβουλίου για τη διεύρυνση του ωραρίου λειτουργίας, με απόφαση του αντίστοιχου Διοικητικού Συμβουλίου του Νομικού Προσώπου, η οποία πηγαίνει για έγκριση στην Περιφέρεια. Εμείς το έχουμε κάνει σε διπλή βάρδια ή διεύρυνση του ωραρίου μέχρι κάποια ώρα και σε καλύπτει απολύτως να βγάλεις πρόγραμμα που να λέει ότι οι μισές κυρίες ή το ένα τρίτο των εργαζομένων του Παιδικού Σταθμού, αντί να ξεκινά στις έξι ή στις επτά το πρωί, να ξεκινάει στις δώδεκα το μεσημέρι, για να είναι μέχρι τις έξι, γιατί εξάωρο δουλεύουν, το ξέρουμε, μέχρι τις έξι ή να ξεκινάει στις δύο για να πάει μέχρι τις οκτώ για να έχεις απογευματινή λειτουργία. 


Πολύ δε περισσότερο μπορείς πάλι με απόφαση να ζητήσεις  συμβάσεις έργου ή άλλων σχέσεων εργασίας, για να πάρεις επιπλέον προσωπικό από αυτό το οποίο υπηρετεί με σχέση δημοσίου δικαίου μόνιμες ή αορίστου, να πάρεις και άλλο προσωπικό για να συμπληρώσεις και την απογευματινή και τη Σαββατοκύριακη λειτουργία ακόμα. Ακόμα έχεις τη δυνατότητα με τη συγκεκριμένη απόφαση, εφόσον οι τοπικές ανάγκες απαιτούν, γιατί σε μία τουριστική περιοχή όπου οι γυναίκες δουλεύουν Ιούνιο, Ιούλιο, Αύγουστο, Σεπτέμβριο, στα ξενοδοχεία και το Σαββατοκύριακό, πού θα αφήσουν τα παιδιά; Πείτε μου που θα αφήσουν τα παιδιά.


Υπάρχει λοιπόν η πρόβλεψη, αρκεί η Δημοτική Αρχή και εσείς είστε προχωρημένοι, μπορείτε να το κάνετε. 

ΠΡΟΕΔΡΕΙΟ: Η κυρία Χατζηγρηγορίου Παναγιώτα, είναι εδώ; Η κυρία Μπαμπαΐτου Αναστασία, Δημοτική Σύμβουλος του Δήμου Ζερβοχωρίων Νομού Χαλκιδικής.

Α. ΜΠΑΜΠΑΪΤΟΥ: Ακούτε Χαλκιδική, αλλά μην νομίζετε από τα παράλια. Είμαι από έναν Δήμο πολύ ορεινό, γεωργικό, κτηνοτροφικό, με πάρα πολλά προβλήματα. 


Αγαπητές φίλες και αγαπητό Προεδρείο, σήμερα ήταν πραγματικά μία ενδιαφέρουσα συνάντηση που κάναμε. Υπάρχει όμως και πρέπει να το τονίσουμε, η έλλειψη θεματικών ενοτήτων που θα έπρεπε να περιληφθούν στη Συνδιάσκεψη αυτή, όπως είναι ο αγροτουρισμός, όπως είναι τα ΑΜΕΑ, σχετικά με τα ΑΜΕΑ δεν βλέπω τίποτα, με τα άτομα με ειδικές ανάγκες τι γίνεται. Θα έπρεπε να μπει και εδώ ένας προβληματισμός…

ΠΡΟΕΔΡΕΙΟ: Είναι χιλιάδες τα θέματα, αλλά εμείς θέλαμε να ενημερώσουμε για τα σημαντικά ζητήματα αυτής της περιόδου.

Α. ΜΠΑΜΠΑΪΤΟΥ: Εγώ το βάζω για να περιληφθεί στην επόμενη συνάντησή μας. Είναι θέματα που ενδιαφέρουν και εν όψει του ΕΣΠΑ υπάρχει μεγάλο ενδιαφέρον για τον αγροτουρισμό και για το τι θα προχωρήσει από εδώ και πέρα. 


Θα ήθελα να πω στον κύριο Δανιηλίδη, αν μπορεί να μας πει για τις μονάδες αποασυλοποίησης. Δύο κουβέντες. Τι γίνεται.

Σ. ΔΑΝΙΗΛΙΔΗΣ: (εκτός μικροφώνου)

Α. ΜΠΑΜΠΑΪΤΟΥ: Θα τα πούμε αύριο λοιπόν. Επίσης, τι γίνεται με το προσωπικό των Δημοτικών Επιχειρήσεων που είναι εκτός ΑΣΕΠ, εκτός 164, το διοικητικό, που έχουμε ένα-δύο διοικητικούς που δεν μπόρεσαν.

Σ. ΔΑΝΙΗΛΙΔΗΣ: (εκτός μικροφώνου)

Α. ΜΠΑΜΠΑΪΤΟΥ: Επίσης, να μας πείτε αύριο για το νέο καθεστώς των Βρεφονηπιακών Σταθμών, γιατί εμείς είμαστε σε έναν αγροτικό Δήμο, γεωργικό, δεν έχουμε καν Βρεφονηπιακό και Παιδικό Σταθμό. Δεν φρόντισε κανένας. 

ΠΡΟΕΔΡΕΙΟ: Ευχαριστούμε πολύ. Σας περιμένουμε το βράδυ για φαγητό στο REX. 

ΠΡΟΕΔΡΕΙΟ: Καλή σας μέρα. Μετά από μία πραγματικά όμορφη βραδιά που περάσαμε χθες, πιστεύω ότι και σήμερα θα είναι μια άλλη ημέρα το ίδιο όμορφη και ευχάριστη και η καλή ημέρα, απ’ ότι ξέρετε, φαίνεται από το πρωί και το πρωί ξεκινά με μία εξαιρετικά ενδιαφέρουσα εισήγηση από τον Καθηγητή Εγκληματολογίας του Πανεπιστημίου Αθηνών και όχι μόνο, φυσικά τον κύριο Γιάννη Πανούση.


Εδώ θα μου επιτρέψετε μία παρέμβαση, να πω κάτι που θυμάμαι από πολλά χρόνια πριν από τον Γιάννη τον Πανούση, να ξέρετε πως κρατά πάντα το ακροατήριό του ζεστό και με πολύ ενδιαφέρον.


Όταν ήμουν Δήμαρχος, είχαμε ξεκινήσει ένα πρόγραμμα για τη νεολαία, είχε έρθει ομιλητής στην Άμφισσα να μιλήσει στο στέκι νεολαίας. Εκεί είχε μαζευτεί ένας ικανοποιητικός αριθμός νέων, που τον άκουγαν με προσοχή. Μόλις πήγαιναν να βαρεθούν, τους πέταξε μια άλλη εμπειρία του από μία άλλη του ομιλία, που πραγματικά είναι εξαιρετικά ενδιαφέρουσα, όταν όλοι εμείς σαν Δήμαρχοι προσπαθούσαμε να ενεργοποιήσουμε τη νεολαία. Είχε πάει να μιλήσει σε έναν άλλο Δήμο σε έναν θερινό κινηματογράφο. Οπότε, ήταν τίγκα στους νέους. Περίεργο για την εποχή τόσοι νέοι να πάνε να ακούσουν μία ομιλία. Μιλούσε ο κύριος Πανούσης και όσο έβλεπε έρχονταν και έρχονταν κόσμος, συνέχιζε να μιλά. Οπότε, πετάγεται ένας νεαρός, ένας περίεργος τύπος από κάτω και του λέει: «Τελείωνε, περιμένουμε το συγκρότημα τώρα να αρχίσει τόση ώρα».


Ο κύριος Πανούσης έχει τον λόγο.

Ι. ΠΑΝΟΥΣΗΣ: Να σας καλημερίσω. Να σας ευχαριστήσω για την πρόσκληση. Το κακό με τις γυναίκες είναι αυτό, ότι θυμούνται τα πάντα και αυτό δεν βοηθάει.


Πάντως, εγώ είπα στη φίλη την Άννα τη Ροκοφύλλου και πολλές φίλες εδώ και παλιές μου φοιτήτριες, με συγκινεί που της συναντώ ξανά, ότι δεν είμαι ο κατάλληλος άνθρωπος να μιλήσω για την ισότητα για διάφορους λόγους. Νοιώθω και λίγο ποσόστωση εδώ πέρα.

Παρά ταύτα όμως και επειδή πρέπει όλες οι πτυχές ενός ζητήματος ελεύθερα και ειλικρινά συζητούνται, διότι μόνο, αν καταγράψεις σωστά το πρόβλημα, θα βρεις και τη σωστή λύση, θα ήθελα να θίξω ορισμένα ζητήματα και ο τίτλος της εισήγησής μου «Εξίσωση μεταξύ Ίσων νοείται;» εκλαμβάνει ως δεδομένο ότι είμαστε ίσοι. Αλίμονο να συζητάμε τέτοια πράγματα. Το θέμα είναι πως ακριβώς χειρίζεται κανένας αυτή την τυπική ισότητα, για να μην καταλήξει σε παραγωγή κοινωνικής αδικίας και ανισότητας, διότι δεν είναι ασύμβατη τη τυπική ισότητα με τη διεύρυνση της κοινωνικής ανισότητας και αυτό πρέπει να το έχουμε καθαρά μέσα στο μυαλό μας.

Όπως θα πρέπει να έχουμε στο μυαλό μας, όταν λέμε ισότητα, τι ακριβώς εννοούμε. Εννοούμε αριθμητική ισότητα, 7 ίσον 7; Αναλογική ισότητα; Συμπεριληπτική ισότητα; Δηλαδή, μεταξύ ανθρώπων μιας συγκεκριμένης κατηγορίας. Όχι ισότητα του συνόλου, αλλά ισότητα για αυτό το πράγμα.

Μήπως η ισότητα εμπεριέχει και την έννοια των θετικών διακρίσεων; Αφού δεν έχουμε ισότητα, πρέπει να δημιουργήσουμε μία προσπάθεια αναλογικής αντιμετώπισης της ανισότητας; Γιατί, κατά τη γνώμη μου, η δικαιοσύνη δεν είναι ισότητα, η δικαιοσύνη είναι αναλογία. Άρα, η αναλογική ισότητα μπορεί να αποτελέσει βάση για θετικές διακρίσεις. Δηλαδή, για να φτάσουμε στο ίσο.

Μήπως εννοούμε έναν εξισωτισμό προς τα κάτω της λογικής ή όλοι ή κανένας; Αυτό το μέτρο ή το παίρνουμε όλοι ή το παίρνει κανένας. Αυτός είναι ένας εξισωτισμός προς τα κάτω.

Γίνεται δεκτό το τεκμήριο σήμερα ισότητας; Που σημαίνει ότι είμαστε κατά τεκμήριο όλοι ίσοι και αν πάμε σε μια περίπτωση που να μην αντιμετωπίζεται έτσι ανά άτομο, πρέπει να είναι πάρα πολύ σοβαροί οι λόγοι της διάκρισης.

Η ίδια η έννοια και η λέξη ισότητα τι περιλαμβάνει ακριβώς; Ισογωνία, ισηγορία, ισοπολιτεία, ισονομία; Αυτές είναι οι βασικές μου αρχικές σκέψεις.

Πάω σε ένα δεύτερο επίπεδο. Ισότητα, παραδείγματος χάρη, στην παρανομία, όπως ισότητα στη δουλεία, δεν υπάρχει. Το ότι είμαστε όλοι ίσοι ως παράνομοι, είμαστε όλοι ίσοι ως δούλοι δεν νοείται. Άρα, πρέπει πριν απ’ όλα να συμφωνήσουμε ότι όλοι οι άνθρωποι έχουν ίση αξία μεταξύ τους. Άρα, καταργούμε όλες τις μορφές δουλείας και τις σύγχρονες μορφές δουλείας. Δεν μπορεί να λέμε ότι όλοι οι άνθρωποι είναι ίσοι μεταξύ τους, αλλά να έχουμε την κοινωνία των 2/3, των κοινωνία των κοινωνικών αποκλεισμών ή διαφορετικές αντιμετωπίσεις από το κράτος, από την κοινωνία και από εμάς στους συνανθρώπους μας.

Ενώ λοιπόν δεχόμαστε σήμερα ότι δουλεία δεν υπάρχει, όλοι μιλάμε για την εκμετάλλευση των παιδιών, για τον τρόπο που εκμεταλλεύεται το σύστημα τις γυναίκες ή για άλλες μορφές δουλεμπορίου. Άρα, πρέπει να φτιάξουμε ή να υλοποιήσουμε μια έννοια της λεγόμενης ίσης ελευθερίας, ισοελευθερία, που είναι το ζητούμενο της σημερινής εποχής.

Τι θα μπορούσε λοιπόν να είναι ισότητα; Θα ξεκινήσω ορίζοντάς την αρνητικά. Είναι η απόρριψη κάθε είδους αρνητικών διακρίσεων. Άρα, έχουμε νομική κατοχύρωση των ίσων δικαιωμάτων. Τούτο σημαίνει, μιας και μιλάμε και για ζητήματα Τοπικής Αυτοδιοίκησης, απόλαυση πολιτικών δικαιωμάτων με ίδιο τρόπο. Όμως αυτή η μορφή ισότητας έχει μια παγίδα και αυτό σημαίνει ότι μπορούμε να κινούμαστε ελεύθερα στον χώρο της πολιτικής εξουσίας, αλλά οι όροι κατάληψης της πολιτικής εξουσίας είναι διαφορετικοί.

Έτσι λοιπόν έχουμε μια μεγαλύτερη συνθετότητα στον όρο ισότητα, όταν μιλάμε στο επίπεδο των πολιτικών δικαιωμάτων. Δεν αρκεί να μοιραζόμαστε την εξουσία κατά ίσο τρόπο. Χρήσιμο είναι να μπορεί ο καθένας να αποκτά την εξουσία με τον ίδιο τρόπο. Πράγμα το οποίο δεν συμβαίνει σήμερα ανάμεσα στους άνδρες και στις γυναίκες.

Ένα δεύτερο ερώτημα είναι: τι είδους ισότητα, ποιανού αγαθού και ανάμεσα σε ποιους; Νομίζω ότι πολλές φορές την ισότητα τη βλέπουμε είτε ως φυσικό δίκαιο, δηλαδή ως θεμελίωση των πολιτικών καταρχήν δικαιωμάτων μας ή τον σκοπό. Δηλαδή, ως στόχο της δικαιοσύνης, μιας αναδιανεμητικής δικαιοσύνης κατά βάση. Όμως πάντα μιλάμε για μια αιωρούμενη ηθική αξία, που εμπεριέχει την ισότητα, ενώ στην πράξη φέρνουμε τις ισότητες σε σύγκρουση μεταξύ τους.

Θα μπορούσε κανείς σε πολιτικό πεδίο να μιλήσει για εχθρικές ισότητας, για ισότητα εναντίον ισότητας. Η τυπική ισότητα απέναντι στην πραγματική ισότητα, η ισότητα στην αφετηρία με την ισότητα στο αποτέλεσμα, η νομική ισότητα απέναντι στις θεσμικές αδυναμίες πρόσβασης και λοιπά, είναι μερικά παραδείγματα.

Άρα λοιπόν, θα πρέπει να δούμε την ισότητα συνθετικά. Γιατί πολλές φορές έχει κανείς την αίσθηση ότι διεκδικούμε κατά βάση γυναίκες, ένα κομμάτι της ισότητας. Αν κάνει κανείς έναν τελικό λογαριασμό, θα δει ότι αυτός ο τρόπος είναι μια χαμένη υπόθεση.

Το ζητούμενο λοιπόν δεν είναι να διεκδικήσεις μια ισότητα ενός έννομου αγαθού, αλλά να καταφέρεις να συνθέσεις ένα σύστημα ισοτήτων, άρα αντιλήψεων, που να καταλήγει σε ίσο αποτέλεσμα. Αυτό έχει ενδιαφέρον για τον τρόπου που βλέπουμε. Άλλοτε την αριθμητική και άλλοτε την αναλογική ισότητα ή για τον τρόπο ακόμα που βλέπουμε τη διανεμητική, με θετικές ενέργειες. Δηλαδή, με ποιον τρόπο διανέμουμε και αναδιανέμουμε τα αγαθά.


Επίσης, ένα ερώτημα που τίθεται είναι το ζήτημα του εξισωτισμού. Δηλαδή, αν μιλάμε για ισότητα προς τα κάτω, με την έννοια ότι κάποιες κατηγορίες θεωρούμε ότι δεν δικαιούνται για να ομιλούν. Άρα, δεν δικαιούνται να απολαμβάνουν ίσα μερίδια αγαθών.


Εδώ δεν έχει να κάνει μόνο με τις γυναίκες. Έχει να κάνει με της γης τους κολασμένους, περιθωριακούς, αποκλεισμένους και άλλη κατηγορία, όπως σας είπα, της κοινωνίας των 2/3.


Η σημερινή αντίληψη για πρακτική συνίσταται στο ότι οι φτωχοί είναι άξιοι της μοίρας τους, δεν κάνουν τίποτα να αλλάξουν τη μοίρα τους. Άρα, δεν δικαιούνται να συμμετέχουν στην αναδιανομή των παγκόσμιων κοινών αγαθών.


Έτσι λοιπόν το ερώτημα που έθεσε προηγουμένως ρητορικά επανέρχεται. Ισότητα μεταξύ ποιων; Πρέπει και αυτό να το συζητήσουμε κάποια στιγμή. Συνήθως μιλάμε για ισότητα μεταξύ δυτικών και κατά βάση δυτικών ανθρώπων ή δυτικών αντιλήψεων και δεν βλέπουμε την ισότητα ως ένα παγκοσμιοποιημένο αίτημα απέναντι σε μια παγκοσμιοποίηση που μόνο αυτό δεν προβάλει.


Επίσης, ένα ενδιαφέρον ερώτημα είναι ποιο θα ήταν το αντίθετο της ισότητας. Η πιο εύκολη απάντηση είναι η ανισότητα. Καμία φορά νομίζω ότι το αντίθετο της ισότητας είναι η τυραννία. Είναι η προβολή ενός αγαθού ακόμα και πολιτικά ορθού, ως μοναδικής πηγής λειτουργίας της κοινωνίας ή της Πολιτείας. Καμία φορά νομίζω ότι το αντίθετο της ισότητας είναι το πεπρωμένο, που και αυτό χρησιμοποιείται και από την πολιτική εξουσία και όχι μόνο, ως ένα στοιχείο του τρόπου διανομής των αγαθών. Είναι της μοίρας σου, είναι γραμμένο. Έτσι λοιπόν έχει ενδιαφέρον να δούμε ακόμα και την αντίθετη διάκριση πως ακριβώς λειτουργεί, υπέρ ποιων και τελικά εναντίον ποιων.


Κάθε φορά που στη χώρα μας μιλάμε για παρεμβάσεις υπέρ της ισότητας, ακόμα και περί ισότητας των γυναικών και ανδρών, δεν εννοούμε όλες τις γυναίκες. Έτσι βλέπουμε να γίνονται παρεμβάσεις διορθωτικές, αλλά όχι υπέρ όλων των γυναικών. Έχουμε ήδη αποκλείσει κατηγορίες γυναικών, οι οποίες έχουν ήδη αυτοαποκλειστεί. Όμως έτσι διπλασιάζουμε τον αποκλεισμό.


Κάθε φορά που μιλάμε για ισότητα καλά θα είναι να θυμόμαστε ότι οι άνθρωποι πρέπει να είναι ελεύθεροι, ίσοι και αδελφωμένοι. Δηλαδή, να μην αποκόπτουμε αυτό το τρίπτυχο, το οποίο μπορούμε να το προσδιορίσουμε ή να το γεμίσου με διαφορετικό περιεχόμενο. Όμως, εν πάση περιπτώσει, μην του κόβουμε ένα-ένα τα φτερά, γιατί νομίζω ότι έτσι δεν θα καταλήξουμε πουθενά. Στο σημείο αυτό δεν θα πρέπει να χρησιμοποιήσουμε το δικαίωμα στη διάφορα, το οποίο είναι δικαίωμα που διεκδικούμε εν τω συνόλω μας στην ελληνική κοινωνία πάρα πολύ τον τελευταίο καιρό, σε βαθμό όμως που αυτό το δικαίωμα της διαφοράς να σπάει τις ισότητες, να σπάει τις πολιτικές ελευθερίες και τελικά να λειτουργεί ως δικαίωμα στην αδιαφορία. Δηλαδή, ως αντίρροπη δύναμη στη συμμετοχή.


Άρα λοιπόν, μια περαιτέρω αρετή της αρχής της διαφοράς είναι ότι μας δίνει την ερμηνεία της αρχής της αδελφότητας. Σε σύγκριση με την ελευθερία και την ισότητα η ιδέα της αδελφότητας κατείχε και κατέχει υποδεέστερη θέση σε μια δημοκρατική κοινωνία. Το πρώτο που μας ενδιαφέρει είναι η ισότητα. Μετά θα δούμε τι συμβαίνει με τα άλλα πράγματα.


Θεωρείται λοιπόν η αδελφότητα ως μια λιγότερο συγκεκριμένη πολιτική έννοια, η οποία δεν ορίζει από μόνη της κάποιο δημοκρατικό δικαίωμα, αλλά προσηματοδοτεί ορισμένες πνευματικές τάσεις και μορφές συμπεριφοράς. Είτε και σε στενή συνάφεια με αυτές τις τάσεις, η αδελφότητα θεωρείται ότι αντιπροσωπεύει ένα είδος ισότητας σε κοινωνική επίλυση, την οποία απολαμβάνει κανείς σε αντίθεση με την περιφρόνηση και τη δουλικότητα. Βέβαια, η αδελφότητα συνεπάγεται ορισμένα πράγματα, που είναι ένα αίσθημα πολιτικής φιλίας και πολιτικής αλληλεγγύης. Όμως δεν εκφράζει κάποιο συγκεκριμένο αίτημα.

Οφείλουμε λοιπόν να βρούμε μια αρχή της δικαιοσύνης και της ισότητας, που να εναρμονίζεται με την αδελφότητα. Η αρχή της διαφοράς που επικαλούμαστε πάντα φαίνεται να ανταποκρίνεται σε ένα φυσικό νόημα της αδελφότητας. Όμως πρέπει να συμφωνήσουμε με την ιδέα να μην επιθυμούμε μεγαλύτερα πλεονεκτήματα, εκτός αν αυτό το οποίο επιθυμούμε, αυτό το οποίο ζητάμε αποβαίνει προς όφελος όλων όσων βρίσκονται σε λιγότερο καλή θέση.

Υπάρχουν θεωρίες λοιπόν περί του εξισωτικού φιλελευθερισμού για την ισότητα. Έχουν αναπτυχθεί από πολύ διάσημους συνταγματολόγους. Δεν θα σας κουράσω με λεπτομέρειες, αλλά θέλω δύο-τρία πράγματα να τα δούμε. Εξισωτικός φιλελευθερισμός για την ισότητα. Δύο όροι λοιπόν μας ενδιαφέρουν. Εξισωτικός, φιλελευθερισμός με την έννοια των δικαιωμάτων και όχι με την έννοια το πολιτικό, για την ισότητα. Τι σημαίνει αυτό; Πρώτον, βέβαια ο καθένας δικαιούται να έχει πρόσβαση στους αναγκαίους πόρους ζωής εξίσου με οποιονδήποτε άλλον. Το αυτονόητο. 

Δεύτερον, ο προσδιορισμός των μεριδίων συμμετοχής του καθενός στον κοινωνικό πλούτο πρέπει να είναι ευαίσθητος, ως προς τις προσωπικές επιλογές και φιλοδοξίες των ατόμων και να είναι αδιάφορος ως προς τα χαρίσματά του. 

Λέει λοιπόν αυτός εξισωτικός φιλελευθερισμός για την ισότητα, βέβαια την ίδια πρόσβαση, βέβαια την ίδια ελευθερία. Τι την κάνεις αυτή την ελευθερία; Δεν μπορεί να μην σου το χρεώσω. Άρα, σου δίνω μια ισότητα, σου δίνω μια αρχική κοινωνική δικαιοσύνη, όμως περιμένω να δω τι θα την κάνεις. Αν τη χρησιμοποιήσεις λάθος, γιατί μου ζητάς μετά μια δεύτερη ισότητα, μια δεύτερη δυνατότητα.

Έτσι λοιπόν αρνείται αυτή η άποψη της ανισότητας, που οφείλεται σε διαφορετική κοινωνική προέλευση στην έννοια της τύχης, σε ιδιαίτερες φυσικές κλίσεις. Όμως δεν αρνείται την ευθύνη τη δικιά σου του κάθε ατόμου για τη χρήση που έκανες υπαίτια της ισότητας που σου έδωσα.

Αν λοιπόν σου δίνω ισότητα στις ευκαιρίες, σου δίνω στη συμμετοχή, σου δίνω ισότητα στα έννομα αγαθά, σου δίνω ισότητα σε όλα και εσύ παίρνεις αυτή την ισότητα και προσπαθείς είτε να την κάνεις προσωπική φιλοδοξία, είτε τι χάνεις, έρχεται και λέει αυτός ο εξισωτικός φιλελευθερισμός ότι εδώ πέρα δεν είμαι βέβαιος ότι η κοινωνία και η Πολιτεία είναι υποχρεωμένη σε αυτούς που έπαιξαν και έχασαν σε βάρος των πολλών για τον εαυτό τους να τους δώσει και δεύτερη ισότητα.

Όποιος πιστεύει ειλικρινά σε ένα θεμελιακό δικαίωμα των ανθρώπων να αναπτύσσονται με τρόπους αντάξιους προς την ανθρώπινη αξιοπρέπεια, δεν μπορεί, παρά να αξιώνει ηθικά και πολιτικά την ανατροπή κοινωνικής βάσης, πάνω στην οποία οι ανθρώπινες υπάρξεις συνθλίβονται και η ισότητα χάνεται και μετατρέπεται και σε αδικία.

Άρα λοιπόν – και θέλω να το σημειώσουμε αυτό – το αίτημα της ελευθερίας είναι αξεχώριστα από τη δημιουργία των όρων της ελευθερίας. Το αίτημα της ισότητας είναι αξεχώριστο από τη δημιουργία των όρων της ισότητας. Αλλιώς θα έχουμε αυτό που σας είπα, θα μετατραπεί ενδεχομένως ένα ταξικό προνόμιο, παρά την τυπική ισότητα όλων εναντίον του νόμου σε μια πραγματική κοινωνική ανισότητα.

Επιδίωξη λοιπόν μιας κοινωνίας που θέλει πράγματι να καταλήξει και όχι να ξεκινήσει σε μία ισότητα, θα είναι όχι κατάργηση των ανισοτήτων εν γένει, αλλά η κατάργηση των διαφορών που οδηγούν σε ανισότητες. Άρα, στη βάση είναι το πρόβλημα και όχι στο εποικοδόμημα.

Είναι αναπόφευκτο στην ιστορική πραγματικότητα των κοινωνιών να υπάρχουν δυσεξάλειπτες ανισότητες ή καλύτερα ανομοιότητες, όχι μόνο μεταξύ των διαφορετικών προσωπικοτήτων ανθρώπων, αλλά μεταξύ περιοχών ως προς το έδαφος, τις πηγές και λοιπά.

Άρα λοιπόν, το πρόβλημα δεν είναι να μπορέσουμε να παρέμβουμε πάνω στο αποτέλεσμα, πάνω στο σύμπτωμα, πάνω στη συνέπεια, αλλά να καταφέρουμε, με βάση την αρχή της ισότητας, να δημιουργήσουμε μια ισότιμη μεταχείριση όμοιων περιπτώσεων και μία διαφοροποιημένη μεταχείριση ανόμοιων περιπτώσεων. Άρα, η αριθμητική ισότητα δεν λειτουργεί.

Η αρχή της ισότητας συνίσταται στην ισότιμη ικανοποίηση όλων των θεμιτών αναγκών των ανθρώπων. Όμως, επειδή οι ανάγκες ποικίλουν από τον έναν στον άλλον, καθώς αναπτύσσεται ελεύθερα η προσωπικότητα του καθενός, για αυτό η αρχή της ισότητας θα κατέτεινε στην ικανοποίηση εξαιρετικά διαφοροποιημένων αναγκών. Αυτό που σας είπα, ότι μπορεί η ισότητα να έρθει σε σύγκρουση η ισότητα. Αν η ισότητα μιας ομάδας μέσα στην ελληνική κοινωνία, μιας συντεχνίας, μιας περιοχής και ο τρόπος που θέλει να αναπτυχθεί συγκρούεται με τον τρόπο και την ισότητα και τα αιτήματα της άλλης ομάδας, της άλλης περιοχής, εκεί έχουμε ένα πρόβλημα πως θα το χειριστούμε.

Άρα λοιπόν, τα μερίδια συμμετοχής καθενός στα αγαθά δεν μπορεί, παρά να προκύπτουν από μία κοινωνική συνεργασία, μια κοινωνική συνεργασία όμως που δεν θα είναι ταυτόσημη ούτε στο ποιόν, ούτε στο ποσό. Δεν θα είναι η ίδια, αλλά θα συμβάλει κατ’ εφαρμογής της αρχής της ουσιαστικής ισότητας στο καλό όλων, αυτό που λέμε κοινή καλή μοίρα. Δεν μπορεί να λειτουργήσει μια Πολιτεία ή μια κοινωνία, όταν ένα μεγάλο μέρος της δεν πιστεύει ότι έχουν κοινή μοίρα, κοινό πεπρωμένο. Αυτή είναι η γνωστή διάρρηξη του κοινωνικού ιστού, ότι εμάς δεν μας ενδιαφέρει αυτά που λέτε για τους άλλους, δεν αφορούν εμάς.

Έτσι λοιπόν, εάν πιστεύουμε ότι δένουμε σε μια κατεύθυνση δημοκρατικής κοινωνίας αλληλεγγύης, τότε σε διαφορετικές περιοχές των κοινωνικών σχέσεων μπορούν να ισχύουν διαφοροποιημένες αρχές ουσιαστικής ισότητας. Παραλλήλως, φυσικά με διαφοροποιημένες αρχές ισότητας ουσιαστικής. Παράλληλα με: πρώτον, την τυπική ισότητα όλων έναντι των νόμων, αυτονόητο.

Δεύτερον, μια ισότητα ευκαιριών, που θα διασφαλίζει αναλογικά ισότιμη πρόσβαση όλων, στα αξιώματα, στα αγαθά, στις υπηρεσίες, που θα χρησιμεύουν για την ανάπτυξη το καθενός, αλλά θα συμβάλουν στην ελεύθερη ανάπτυξη όλων.

Τρίτον, μια ισότητα αποτελεσμάτων, που θα εγγυώνται ένα ελάχιστο κοινό επίπεδο αξιοπρεπούς διαβίωσης, μέσα σε ένα βιώσιμο περιβάλλον. Ένα υψηλό επίπεδο ελάχιστης υποχρεωτικής εκπαίδευσης. Δημόσια μέσα μεταφοράς, επικοινωνίας, υγεία, ασφάλιση. 

Βέβαια – και θέλω να το προσέξουμε λίγο αυτό – το τέταρτο στοιχείο είναι ότι μέσα από αυτή την ουσιαστική ισότητα θα επιδιώκουμε μια μεγιστοποίηση της συνολικής ευημερίας. Άρα, δεν μας φτάνει η ισότητα ως όπλο της προσωπικής μας ευημερίας. Η ισότητα μας χρειάζεται για να σηκωθούμε όλοι όρθιοι. Η άποψη αυτή που λέει ότι ένα κομμάτι της κοινωνίας με οποιοδήποτε κριτήριο αν σηκωθεί όρθιο, η κοινωνία πάει καλά, είναι λαθεμένη, κατά τη γνώμη μου.

Δηλαδή, μπορούμε να συμφωνήσουμε γύρω από αρχές, που είναι καλό να διέπουν θεσμικά την ίση ελευθερία των ανθρώπων σήμερα και αύριο για αρχές, οι οποίες συνανθρώνονται με ατομικά, πολιτικά, αλλά και κοινωνικά δικαιώματα στη σύγχρονη κοινωνία.

Άρα λοιπόν – και να συμφωνήσω σε κάτι άλλο, το οποίο δεν είναι τόσο αυτονόητο όσο φαίνεται – η φυσική διανομή σε ανθρώπους, σε περιοχές και λοιπά δεν είναι ούτε δίκαιη, ούτε άδικη. Αυτή η ιστορία ότι η φύση με αδίκησε ή η φύση αδίκησε την περιοχή μας, είναι σαν να δίνουμε στη φύση ένα σχέδιο, που κάποιος ή κάποιοι που έχουν πει εκεί κάνε τα βράχους, εκεί κάνε τα θάλασσα και λοιπά.

Ούτε άλλωστε είναι άδικο τα πρόσωπα που γεννιούνται σε ορισμένη θέση εντός της κοινωνίας να θέλουν να εξελιχθούν. Αυτό είναι ένα φυσικό γεγονός. Εκείνο που είναι δίκαιο ή άδικο είναι ο τρόπος με τον οποίο οι θεσμοί αντιμετωπίζουν αυτά τα γεγονότα. 

Οι αριστοκρατικές κοινωνίες, καθώς και οι κοινωνίες με κλειστά συστήματα, είναι άδικες, επειδή παίρνουν αυτές τις συγκυρίες και τις χρησιμοποιούν, για να διατηρήσουν αυτά τα κλειστά κοινωνικά συστήματα. Άρα, μέσα σε αυτό μετεξελίσσεται μια φυσική διανομή σε μία πολιτική ή κοινωνική και οικονομική κατάσταση.

Στη δικαιοσύνη και στην κοινωνική δικαιοσύνη, ως ακριβοδικία – και αυτό είναι ένας όρος που μου αρέσει – οι άνθρωποι πρέπει να συμφωνήσουν να επωφελούνται ακόμα και την τυχαιότητα της φύσης, ακόμα και από τα ατομικά ή κοινωνικά περιστατικά, μόνο όταν αυτό αποβαίνει προς όφελος του κοινού καλού. Δεν καταστρέφουμε τον έξυπνο επειδή είναι έξυπνος και αυτό του δημιουργεί διαφορά. Δεν καταστρέφουμε την πλούσια περιοχή, επειδή είναι πλούσια περιοχή και αυτό δημιουργεί μια άλλη διαφορά, αλλά προσπαθούμε αυτή την αυθαιρεσία της τύχης, όπως και να την πείτε, με ακριβοδίκαιο τρόπο να την μετατρέψουμε σε ένα εργαλείο κοινής ευημερίας. Άρα, αν μια περιοχή σε συνορεύοντες Νομούς ή σε πόλεις συνορεύουσες ή τίποτα άλλο, έχει κάποια φυσικά πλούτη ή κάποιοι μαθητές έχουν κάποια φυσικά ιδιότητες, δεν πάμε να τους κατηγορήσουμε για αυτό, να τους καταστρέψουμε, να τους στιγματίσουμε και λοιπά. Πάμε ως κοινωνία να το φέρουμε αυτό να βοηθήσει, ώστε και η άλλη περιοχή και ο άλλος μαθητής να μπορέσει να πάνε καλύτερα.

Άρα λοιπόν, θα ήθελα κάποια στιγμή να συζητηθεί η αρχή της αμοιβαιότητας, αρχή του αμοιβαίου οφέλους, γιατί δεν πιστεύω σε πολύ στεγνές και καμία φορά ασαφείς έννοιες, ισότητα σκέτη. Δηλαδή, ισότητα χωρίς ελευθερία, ισότητα χωρίς αλληλεγγύη, ισότητα χωρίς αδελφότητα, ισότητα χωρίς αμοιβαιότητα πως θα λειτουργήσει;

Άρα, θέλουμε συνεργασία για να μετατρέψουμε τα προνόμια της φύσης των ανθρώπων σε κοινωνικές λειτουργίες θετικές υπέρ και της φύσης και των ανθρώπων.

Δύο-τρεις σκέψεις ακόμα και δεν θα σας κουράσω, κάτι το οποίο στην Ελλάδα δεν το έχουμε πάρα πολύ σκεφτεί, διότι παίρνουμε την ισότητα ως βάση – διότι η ισότητα, ως γνωστό, είναι μια διαδικασία, δεν είναι αναγκαστικά η ουσία των πραγμάτων, πρέπει κανείς να εντοπίσει και την ουσία – για να δημιουργήσουμε μια νέα αδικία θα έλεγα. Τι είναι αδικία, παραδείγματος χάρη; Αδικία είναι το να παίρνει κάποιος το μεγαλύτερο μέρος των αγαθών και το ελάχιστο των κακών. Δηλαδή, έχουμε ισότητα στην κοινωνία των διακινδυνεύσεων; Κινδυνεύουμε όλοι το ίδιο ή υπάρχουν μερικοί που κινδυνεύουν περισσότερο; Ναι μεν είμαστε ίσοι, ως άνθρωποι, αλλά από εκεί και πέρα, η κοινωνία των αποκλεισμών, η κοινωνία των διακινδυνεύσεων δεν κατανέμει δημοκρατικά τους κινδύνους. Αφήστε που άλλοι παράγουν τους κινδύνους και άλλοι τους υφίστανται. Όμως και αυτό να μην ήταν, νοιώθει κανένας με τον τρόπο που ζει, στο μέρος που μένει, με τους ανθρώπους που κάνει παρέα, ότι υφίσταται τους ίδιους κινδύνους με τον πλαϊνό του; Άρα, μαζεύει τα καλά της ισότητας και πετάει τα κακά της ισότητας.

Μάλιστα, είχε πει ο Αριστοτέλης ότι ο αληθινός άρχοντας είναι υπερασπιστής του δικαίου και κατά συνέπεια, υπερασπιστής της ισότητας, αλλά – είχε προσθέσει – ο δίκαιος δεν ιδιοποιείται περισσότερα αγαθά για τον εαυτό του, απ’ ότι άλλοι, γιατί κάτι τέτοιο δεν επιτρέπεται από τον κανόνα της αναλογίας. Σε αυτού του είδους τους ανθρώπους πρέπει να αποδίδεται τιμή και δόξα, ενώ αυτοί που δεν ικανοί για κάτι τέτοιο, τελικά γίνονται τύραννοι.

Πρέπει ακόμα και στο επίπεδο της Τοπικής Αυτοδιοίκησης – και βέβαια και στην κεντρική εξουσία – να σκεφτούμε σοβαρά εάν οι άρχοντες μας, σε όλα τα επίπεδα τώρα και το Πανεπιστήμιο και λοιπά, υιοθετούν αυτή την άποψη, ότι εκ του status μου δεν έχω περισσότερα κοινωνικά αγαθά και λιγότερα κοινωνικά κακά από τον πλαϊνό μου. Μπορεί βέβαια οι αρμοδιότητές μου να είναι άλλου επιπέδου. Όμως δεν κοιτάω να κινδυνεύσω λιγότερο ή να κερδίσω περισσότερο. Το κερδίζω, μην πάει το μυαλό μας στα λεφτά αναγκαστικά. Άρα, το παιδί του Δημάρχου, το παιδί του Βουλευτή, το παιδί του Υπουργού, ο ίδιος, η οικογένειά του, αν θέλουμε να μιλάμε για τέτοια πράγματα, για ισότητα, όχι μόνο στην πρόσβαση, αλλά και στη διαχείριση και στο αποτέλεσμα της χρήσης των πολιτικών μας δικαιωμάτων και των άλλων, σημαίνει ισότητα και στους κινδύνους, σημαίνει καμία διαφοροποίηση. Ή αν είναι διαφοροποίηση, θα είναι αναλογική υπέρ των λιγότερο προνομιούχων. Δεν μπορούμε στο όνομα της ισότητας να κάνουμε διαφοροποίηση υπέρ των προνομιούχων, διότι εκεί έχουμε μπερδευτεί λιγάκι και το βλέπουμε και στο πολιτικό μας σύστημα σήμερα.

Πάλι, μιας και μιλάμε σε εκλεγμένες γυναίκες και σε εκλεγμένους δημοτικούς άρχοντες, θέλω να θυμίσω ότι δεν μπορείς να κυβερνήσεις, αν δεν έχεις κυβερνηθεί. Αυτό πρέπει να το έχουμε στο μυαλό μας συνολικά. Μερικοί άνθρωποι δεν συνειδητοποιούν ότι κυβερνούν, διοικούν, όπως θέλετε, ανθρώπους με βάση τον νόμο και διοικούν για συγκεκριμένο χρονικό διάστημα. Αν δεν το καταλάβουμε αυτό και θεωρούμε ότι διοικούμε για πάντα, διοικούμε όπως θέλουμε και διοικούμε τα μέλη μας, τα στελέχη μας, τους υπηκόους μας, τους πελάτες μας, ότι θέλετε πείτε, να είμαστε βέβαιοι ότι και η Τοπική Αυτοδιοίκηση θα πέσει δυστυχώς μέσα στη μαύρη τρύπα της αναξιοπιστίας που έχει όλο το πολιτικό σύστημα.

Άρα, ισότητα στην Τοπική Αυτοδιοίκηση – και είναι η προτελευταία μου φράση – σημαίνει ότι αναγνωρίζουμε μια τοπική κοινωνία συμπολιτών και συνανθρώπων. Η έννοια του πολίτη δεν έχει καμία σημασία, κατά τη γνώμη, αν δεν αναγνωρίζει τον συμπολίτη και η έννοια του πολίτη είναι «εγώ έχω δικαιώματα». Ο άλλος τι έχει; 

Άρα λοιπόν, όταν μιλάμε για τα δικαιώματα του πολίτη – αφήστε που έχουμε κατακερματίσει τα δικαιώματα και διαφωνώ πλήρως, είναι και αυτό, κατά τη γνώμη μου, μία λαθεμένη  παρενέργεια της έννοιας της ισότητας – έχεις το Συνήγορο του Πολίτη που σημαίνει ότι, σύμφωνα με τη Γαλλική Επανάσταση, τα δικαιώματα του πολίτη και του ανθρώπου είναι ενιαία. Τι πάει να πει ο Συνήγορος της γυναίκας, του καταναλωτή, του παιδιού, της θείας, του ξαδέρφου, του στρατιώτη; Γιατί διασπάμε τα δικαιώματα του ανθρώπου σε επί μέρους κατηγορίες; Για να τα φέρουμε σε σύγκρουση ασφαλώς. Γιατί δεν μας φτάνει ο ένας άνθρωπος είναι άνθρωπος και πολίτης; Μας χρειάζεται να μπούμε σε επί μέρους κατηγορίες και να ψάξουμε να βρούμε τι εναρμόνιση των δικαιωμάτων και των ισοτήτων, μέσα από τη σύγκρουση των ισοτήτων και των δικαιωμάτων.

Άρα λοιπόν, μια τοπική κοινωνία συμπολιτών και συνανθρώπων με τη λογική της αδελφότητας μαζί με τα άλλα είναι ότι νοιάζεται ο ένας για τον άλλον. Μια τοπική κοινωνία πολλών χρωμάτων, φωνών, πολιτισμών σημαίνει ότι τους σεβόμαστε, κατανοούμε και αυτονόητα αναγνωρίζουμε τα ίδια δικαιώματα σε άσπρους, μαύρους, κίτρινους, μπλε.

Μια τοπική κοινωνία που αναπτύσσεται ισόρροπα και ήπια σημαίνει ότι αναγνωρίζει ισότητα ευκαιριών, αλληλέγγυα οικονομία και οικολογική ευαισθησία. Τι πάει να πει ισότητα; Ο καθένας μπορεί να πάρει το σπίτι του. Μα ναι, αν το έχω πάρει εγώ πλάι στο έλος και πλάι στον γκρεμό και εσύ το έχεις πάρει πλάι στην πλατεία, πλάι στον κήπο, ωραία είναι η ισότητα, αλλά δεν συμβαδίζει με αυτά που σας είπα.

Μια τοπική κοινωνία ισότητας σημαίνει, όπως σας είπα και ελευθερίας και αδελφοσύνης, ανοικτές θύρες, φιλικές γειτονιές, ασφαλή σχολεία, ξέγνοιαστοι χώροι αναψυχής. Τι ισότητα είναι αυτή, όταν ένας πάει το παιδί του στο σχολείο με γκρίζους τοίχους και ο άλλος πάει στο σχολείο και δεν μιλώ ταξικές διαφορές, εσωτερικές διαφορές σε ένα κοινωνικό σύνολο.

Άρα, θέλουμε μια τοπική κοινωνία δίχως άρχοντες και αρχόμενους. Όμως με αίσθηση συνευθύνης, με σχέδιο και προγραμματισμό και βέβαια, η ισότητα, όπως και όλα τα άλλα, έχουν και λογοδοσία. Δεν υπάρχει κάποιος που δεν λογοδοτεί στον δημόσιο χώρο. Θα πρέπει λοιπόν να δούμε τη λειτουργία της ισότητας μαζί με την άλλη της όψη, που εμπεριέχει διάφορα στοιχεία, μιας που είναι η λογοδοσία.

Η τελευταία μου σκέψη σχετίζεται με το πεδίο δράσης σήμερα. Νομίζω ότι βουλιάζουμε σε έναν κόσμο, που δεν ενδιαφέρεται και τόσο πολύ για το ποιο φύλο, άνδρας, γυναίκα, έχει ο νεόπτωχος ή ο αποκλεισμένος. Δεν με πολυενδιαφέρει. Αν κάποιοι πρέπει να βγουν μέσα από το σύστημα, ας βγουν αυτοί που είναι να βγουν. Τώρα, αν είναι άνδρες, γυναίκες; Εντάξει. Όχι ότι δεν έχει διαφορά. Δεν είμαι τυφλός. Όμως το παγκοσμιοποιημένο σύστημα δεν ενδιαφέρεται. Βγάλε ένα κομμάτι έξω από την κοινωνία. Τώρα, βγάλε το όπως θέλεις.

Πρέπει λοιπόν να συζητήσουμε ξανά, αν πέραν των επιμέρους προβλημάτων που έχει μια κοινωνία και σας θυμίζω ότι τα τελευταία τουλάχιστον πέντε-έξι χρόνια, στην αξιοπιστία που έχουν οι δημοσκοπήσεις, το θέμα της ισότητας δεν παρουσιάζεται πουθενά ως πρόβλημα του ελληνικού λαού. Δηλαδή, τι σας προβληματίζει; Εγκληματικότητα, ανεργία, σύνταξη, υγεία, εκπαίδευση. Δεν υπάρχει, είτε γιατί έχει κατακτηθεί, είτε γιατί έχει μπει εικοστό πέμπτο. Δεν ξέρω.

Πρέπει λοιπόν να συζητήσουμε σοβαρά, γιατί συνήθως λέμε ότι ο σκοπός αγιάζει τα μέσα και εγώ βάζω το ερώτημα ποιος αγιάζει τον σκοπό, τι είναι αυτό που πάνω από την ισότητα λειτουργεί; Πρέπει να φτιάξεις το έδαφος για να χτίσεις, αλλά τι είναι αυτό που είναι πάνω από εσένα, πάνω από αυτό;

Άρα, λοιπόν πρέπει να συμφωνήσουμε για κοινούς μύθους, αν θέλετε, τους Έλληνες τους αρέσει κιόλας, κοινές μορφές ζωής, κοινές αντιλήψεις για τον άνθρωπο, για τον κόσμο, για τον πλαϊνό μας, ανεξάρτητα φύλου, ανεξάρτητα συναισθημάτων φιλαλληλίας. Δεν μπορούμε να μιλάμε για ισότητα, αν σε ορισμένες κατηγορίες ανθρώπων έχουμε δώσει την ελευθερία «της μηδενικής επιλογής». Δηλαδή, τους δίνουμε το δικαίωμα να πεθάνουν ελεύθερα. Απέναντι σε μια αβεβαιότητα πλέον, δεν υπάρχουν βεβαιότητες στην κοινωνία, με χαμηλά αισθήματα αυτοεκτίμησης, που οδηγούν σε έναν αμυντικό ατομικισμό, ο οποίος δεν έχει καμία σημασία, κατά τη γνώμη μου, από πιο φύλο προέρχεται, όταν ο Έλληνας πολίτης έχει «ταμπουρωθεί» – και με όποια έννοια θέλετε και περιεχόμενο – στον εαυτό του για να σωθεί από οτιδήποτε θεωρεί επικίνδυνο, επιτιθέμενο, διακυβευόμενο και λοιπά, δεν έχει τόσο μεγάλη σημασία, αν αυτός είναι άνδρας ή γυναίκα.

Νομίζω λοιπόν ότι η παγκοσμιοποίηση καταλύει την κοινωνία της ισότητας, καταγγέλλει την αλληλεγγύη, συρρικνώνει τις πολιτικές παρεμβάσεις και τελικά διαφοροποιεί τους ίδιους τους ανθρώπους σε άλλη βάση. Δεν την λειτουργεί κάθετα, άνδρας, γυναίκα.

Η ισοδυναμία και η εξίσωση πρέπει να αντικατασταθούν, κατά τη γνώμη μου, από μία ανταποδοτική δικαιοσύνη και μία απονεμητική και αποδιανεμητική κοινωνία. Πως ανασυντίθεται λοιπόν η κοινωνική ισότητα; Η ισομέρεια ή η αναλογικότητα θα αποτελέσει τον πήχη μέτρησης της κατανομής. Ζητάμε έναν πολίτη ελεύθερο από το κράτος. Έναν άνθρωπο ελεύθερο μέσα στην κοινωνία. Δεν ζητάμε απλώς ανθρώπους που νοιώθουν ίσοι, αλλά γύρω-γύρω περιβάλλονται από κάγκελα.

Νομίζω ότι η εμφάνιση της ισοελευθερίας και της κοινωνικής αλληλεγγύης δεν μπορεί να αποτελούν αποσταθεροποιητικές εσωτερικές αντιθέσεις, όπως λένε οι υπέρμετροι της παγκοσμιοποίησης, μιας και η σύγχρονη διακυβέρνηση πρέπει να απορρίψει τη βαρβαρότητα και να υιοθετήσει τη λογοδοσία της συναίνεσης και τη διαφάνεια.

Η δημοκρατική νομιμοποίηση σε όλα τα ζητήματα, αλλά και στην ισότητα προϋποθέτει εμπιστοσύνη στους θεσμούς και συμμετοχή των πολιτών. Διαφορετικά, θα ακολουθήσουμε τον δρόμο του πόλεμος όλων εναντίον όλων, ο οποίος όχι μόνο θα δημιουργήσει συνθήκες που άνθρωποι θα χαθούν, αλλά όλοι, άνδρες και γυναίκες, θα χάσουμε τη βασική μας ευκαιρία να δείξουμε στον 21ο αιώνα πως μια ανθρωπότητα μπορεί να έχει ανθρώπινο πρόσωπο.

Σας ευχαριστώ.

ΠΡΟΕΔΡΕΙΟ: Μετά από την τόσο φιλοσοφική θεωρητική, αλλά και τόσο ουσιαστική έννοια της ισότητας, που μας ανέπτυξε ο καθηγητής ο κύριος Πανούσης, ο οποίος πραγματικά καθήλωσε το ακροατήριό του.

Θέλω να δώσω τον λόγο στην κυρία Άννα Νανοπούλου, που είναι επικεφαλής της αντιπολίτευσης στον Δήμο Κοζάνης και  Αντιπρόεδρος της Επιτροπής Ισότητας της ΚΕΔΚΕ. Θέλω να πω ότι, αν έχετε κάποιες ερωτήσεις, όσο θα μιλάει η κυρία Νανοπούλου, στον κύριο Πανούση, γιατί μας άνοιξε κάποια θέματα, όποια θέλει να κάνεις τις ερωτήσεις να μας τις φέρει εδώ πέρα.

Θέλω, πριν αρχίσουμε, ένα λεπτό την προσοχή σας. Θέλω να πω ένα μεγάλο ευχαριστώ στην κυρία Γιώτα Γαζή, η οποία είναι εδώ και κάθεται δίπλα μου. Ήταν πριν από εμένα Πρόεδρος της Επιτροπής Ισότητας και χάρη σε αυτή νομίζω ότι είμαστε όλοι σήμερα εδώ. Εκείνη είχε την πρωτοβουλία να ξεκινήσει αυτές τις συνδιασκέψεις και νομίζω ότι πρέπει όλες να την ευχαριστήσουμε για αυτό και να τις υποσχεθούμε ότι θα συνεχίσουμε τον δρόμο που εκείνη άνοιξε.


Κυρία Νανοπούλου, έχετε τον λόγο.

Α. ΝΑΝΟΠΟΥΛΟΥ: Κυρίες και κύριοι, επίσημοι προσκεκλημένοι, αγαπητές κυρίες σύνεδροι, θα ήθελα να αρχίσω με δύο λέξεις που πραγματικά τις εννοώ. Σας ευχαριστούμε εκ μέρους του ανώτερου Συνδικαλιστικού Αυτοδιοικητικού μας Οργάνου της ΚΕΔΚΕ, γιατί και σήμερα, δεύτερη ημέρα των εργασιών είστε εδώ και αυτό σημαίνει πολλά, αλλά και γιατί η κάθε μία στον τόπο σας φροντίζετε και συμβάλετε, ώστε να λαμβάνονται στην πολιτική και στην Αυτοδιοίκηση οι δικαιότερες αποφάσεις για όλους και όλες.


Σήμερα, δεύτερη ημέρα και μετά μια σειρά εμπεριστατωμένων και χρήσιμων, θέλω να πιστεύω, εισηγήσεων, θα προσπαθήσω ο λόγος μου να είναι λιγότερο τεχνοκρατικός και να είναι περισσότερο ανθρώπινος, να βγαίνει από την εμπειρία της εφαρμοσμένης πολιτικής και για την ισότητα σε τοπικό επίπεδο και επομένως, ζωντανός, προσαρμοσμένος στην όχι και τόσο ευχάριστη για τις γυναίκες ελληνική πραγματικότητα, αλλά ταυτόχρονα και αισιόδοξους, γιατί είμαι εδώ, όπως και εσείς, γιατί πιστεύω ότι το μέλλον μας ανήκει ή καλύτερα μπορεί να μας ανήκει.


Καταρχήν, πρέπει να ξεκινήσουμε από μία παραδοχή, που είναι η φυσική απόρροια του ότι υποεκπροσωπούμαστε στον δημόσιο βίο γενικότερα και η παραδοχή αυτή λέει ότι οι γυναίκες, ας είμαστε ειλικρινείς, κρινόμαστε αυστηρότερα. Από εμάς ζητούν πιο πολλά για να μας δώσουν εκείνα που δίνουν εύκολα, κατά συνήθεια, θα έλεγα και χωρίς πολλούς ενδοιασμούς, σε έναν άνδρα και χαίρομαι να τα ακούει αυτά και ο κύριος καθηγητής, για να δούμε τι υπάρχει ζήτημα και δεν το εικοστό πέμπτο στη σειρά των ενδιαφερόντων μας.


Κρινόμαστε αυστηρότερα στην εν γένει εμφάνισή μας. Στο στυλ επικοινωνίας μας με το κοινό. Στην προσωπική και οικογενειακή μας ζωή. Στο επίπεδο του πολιτικού μας λόγου. Στα μηνύματα, αν θέλετε, που εκπέμπουμε και στα αποτελέσματα των δράσεών μας.


Έχει λεχθεί – και έτσι είναι – ότι είναι στη σφαίρα του απίθανου να ακούσεις για έναν άνδρα συνάδελφο, που πολιτεύεται στην Αυτοδιοίκηση γενικότερα, είναι πάρα πολύ όμορφος, δεν θα το πάρω στα σοβαρά. Δεν το έχουμε ακούσει αυτό ποτέ. Ενώ ξέρετε ότι αντίστοιχα λέγεται καθημερινά για τις γυναίκες. Ή το μαλλί του είναι πάρα πολύ extreme ή τι παπούτσια φορά και τα λοιπά.


Με λίγα λόγια, για τις γυναίκες στην πολιτική έχουν κυκλοφορήσει πολλά κλισέ. Εκείνο που προσωπικά ασπάζομαι και θεωρώ ότι δίνει σήμερα στο 2008 το στίγμα, είναι ότι η πραγματική ισοτιμία θα έχει επιτευχθεί, όταν και ανίκανες γυναίκες, χωρίς τρομερά προσόντα, καταλάβουν θέσεις εξουσίας. Τα ευκόλως εννοούμενα παραλείπονται.


Αγαπητές φίλες, καταρχήν θα επιχειρήσω να απαντήσω σε ορισμένα καίρια ερωτήματα, τα οποία μας τα θέτουν, όταν βάζουμε μπροστά στο ζήτημα ισότητας των φύλων η κάθε μία στο χώρο της και αυτό γιατί, όταν θα ηγηθείτε μιας προσπάθειας εφαρμογής τοπικών πολιτικών ισότητας, θα το συναντάτε συνεχώς. Άραγε, είναι ξεπερασμένο σήμερα το ζήτημα της ισότητας των φύλων, της κατάργησης των έμφυλων διακρίσεων;

Όταν ο ή η πολίτης του 2008 είναι αντιμέτωπος με μεγάλα προβλήματα, όπως φτώχεια, ανεργία, κλιματικές αλλαγές, καταστροφή περιβάλλοντος, ανελέητος οικονομικός ανταγωνισμός στα πλαίσια των διεθνών αγορών, αναβίωση παθών, νέα γενιά των 700 €, που μας απασχολεί όλες σαν μητέρες, είναι σκόπιμο, είναι επίκαιρο, είναι πιεστικό ή ακόμη και σοβαρό να ασχολείται κανείς με την ισότητα ή είναι ενδεχομένως, δευτερεύον και ανούσιο;

Ακόμη, η εφαρμογή μέτρων και προγραμμάτων φέρνει αποτελέσματα; Υπάρχει σήμερα πεδίο δράσης; Μας λένε: «τι σας εμποδίζει εσάς τις γυναίκες να είστε ίσες;»

Σε όλα αυτά και πολλά παρόμοια ερωτήματα ή σχόλια, πολλές φορές και ειρωνικά που μας τίθενται, οι απαντήσεις μας πρέπει να είναι και είναι απόλυτες και καταλυτικές. Δεν τίθεται κανένα θέμα ότι η ισότητα είναι νομοθετικά κατοχυρωμένη σήμερα στην Ελλάδα. Όμως δεν πρέπει να επιτρέπουμε να αντιμετωπίζεται σαν ένα νομικό γεγονός εν πολλοίς συντελεσμένο, σαν μία απαρίθμηση νομοθετικών διατάξεων, τροποποιήσεων και κάποιων ελεγκτικών πολιτικών. Όμως θεωρώντας τα όλα αυτά σαν δεδομένα, πρέπει να την αναζητούμε καθημερινά σαν αποτέλεσμα στην πράξη, στην πρακτική των συνδυασμών, στην πρακτική των κομμάτων της τοπικής εξουσίας στους δείκτες, που επιτέλους κάποτε πρέπει να εξισωθούν. Μέχρι τότε υπάρχει πεδίο αγώνα τεράστιο και λαμπρό για όλες και όλους και άκρως σύγχρονο και επίκαιρο θα έλεγα.

Δεν είναι δυνατόν να πιστεύουν κάποιοι ότι πρέπει η ελληνική κοινωνία να αποστερηθεί από τη δυνατότητα όλα τα μεγάλα προβλήματα του σύγχρονου κόσμου και όλα αυτά που προανέφερα και είναι ταυτόχρονα βέβαια και προκλήσεις της εποχής μας, να αντιμετωπιστούν από ηγέτες προερχόμενους από τη ήμισυ του πληθυσμού της, αποστερώντας την από τις ικανότητες εκατοντάδων εκατομμυρίων γυναικών στον κόσμο, που για κάποιους λόγους μένουν στο περιθώριο.

Ακόμη η οικονομία μας χρειάζεται του σύνολο των παραγωγικών δυνάμεων αυτού του τόπου. Πρέπει να πιέσουμε να καταστεί η κοινή συνείδηση ότι ο εκσυγχρονισμός της ελληνικής κοινωνίας και οικονομίας συνδέεται άρρηκτα και αναπόσπαστα με την παροχή ίσων ευκαιριών στις γυναίκες παντού. Συνδέεται με την ενίσχυση της θέσης των γυναικών στον δημόσιο και κοινωνικό τομέα. Δεν μπορούμε σήμερα να μιλάμε όλοι για την κοινωνία των πολιτών. Είναι κάτι που περνά πολύ, το ακούτε συχνά όλοι οι τοπικοί ηγέτες το χρησιμοποιούν και να αρνούμαστε ή να μην αποδεικνύουμε στην πράξη την ισχυρή αντιπροσώπευση του μισού και πλέον πληθυσμού της.

Συνεπώς, το ζήτημα παραμένει συνεχώς άκρως επίκαιρο και βαθιά πολιτικό, όταν το παγκόσμιο ποσοστό συμμετοχής ανδρών στο Κοινοβούλιο είναι και σήμερα 85%. Δεν μπορούν οι Ελληνίδες να κατανοήσουν πως, σύμφωνα με την παγκόσμια κατάταξη συμμετοχής στα εθνικά Κοινοβούλια – σας το είπα και χθες σε μια παρέμβαση, αλλά είναι σημαντικό – η Ισπανία, με την οποία, ως γνωστό, μοιάζουμε σε πάρα πολλά, κατέχει την όγδοη θέση και η Ελλάδα με στοιχεία του 2006 την εβδομηκοστή όγδοη.

Αναφέρομαι στα παραπάνω, γιατί δυστυχώς οι γυναίκες που προωθούνται και πετυχαίνουν στην πολιτική, κινούμενες κατά βάση σε ένα ανδροκρατούμενο χώρο, διαπράττουν συχνά το λάθος να λένε: «Χειρίζομαι σοβαρότατες υποθέσεις ή έχω ως Δήμαρχος, ως Νομάρχης, τη συνολική ευθύνη του τόπου  μου. Με την ισότητα θα ασχολούμαι τώρα;

Πιστεύω ότι αυτή η θεώρηση, αν και όταν υπάρχει, αγγίζει την αυτοαναίρεση. Στην Ευρώπη, στην Ελλάδα του 21ου αιώνα καλούμαστε εντονότερα, παρά ποτέ, για μεταρρύθμιση και μεταμόρφωση των κοινωνιών, ώστε όλοι και εννοώ ολόκληρο το πολιτικό μας σύστημα να μεταχειρίζεται ισότιμα και σαφώς δικαιότερα τη γυναίκα στην πράξη. Η αριθμητική αύξηση δεν είναι ζήτημα εγωισμού του φύλου μας, αλλά απαίτηση και προαγωγή της ίδιας της δημοκρατίας.

Έρχομαι στην καρδιά του θέματος. Πολιτικές ισότητας σε τοπικό επίπεδο. Τι εμείς οι αιρετές σε κάθε επίπεδο θα μπορούσαμε να κάνουμε στα όρια του Δήμου μας, της Νομαρχίας μας ή της Περιφέρειάς μας;

Καταρχήν, όντως απόλυτα ειλικρινής μαζί σας, θα έλεγα ότι ψάχνοντας για καλές πρακτικές στα όρια της ελληνικής επικράτειας βρήκα ελάχιστες. Για να είμαστε ειλικρινείς, στην Ελλάδα δεν υπάρχουν κατά βάση καλές πρακτικές.

Η υπόθεση ισότητας στην Αυτοδιοίκηση εξαντλείται κατά κανόνα στη γυναικεία συμμετοχή, που όντως, μετά την εφαρμογή της ποσόστωσης, έχει αυξηθεί, χωρίς όμως να ικανοποιεί και σήμερα. Συνήθως, οι άνδρες επικεφαλής συνδυασμών, όταν τους μιλούν για την ισότητα, λένε «Μα εγώ εξέλεξα πέντε-δέκα γυναίκες στον Δήμο μου, έχω δύο Αντιδημάρχους γυναίκες, έχω τρεις Αντινομάρχες», θεωρώντας ότι έτσι έχει καλυφθεί το αίτημα για ισότιμη συμμετοχή.

Έτσι θα προσπαθήσω να σας κάνω κάποιες προτάσεις, που η ίδια έχω εφαρμόσει ή σχεδιάζω να εφαρμόσω. Είναι γνωστές, αλλά είναι χρήσιμες για να αρχίσουμε από εδώ και πέρα, στη νέα τετραετία να λειτουργούμε πάλι την υπόθεση ισότητας στον τόπο μας και θεωρώ άμεσα υλοποιήσιμες και αποδοτικές.

Πρώτα απ’ όλα, όλες οι αιρετές θα πρέπει να επιδιώκουμε σε πρώτη φάση να λειτουργήσει – και εννοώ ουσιαστικά και όχι τυπικά – η Περιφερειακή Επιτροπή Ισότητας, που όταν λειτουργεί, δεδομένου ότι είναι η αποκεντρωμένη Γενική Γραμματεία, έχει τη δυνατότητα να συντονίζει και να δημιουργεί πολιτικές ισότητας σε επίπεδο Περιφέρειας. Όμως και να διευκολύνει και είναι υποχρέωσή της στην άσκηση τέτοιων πολιτικών από άλλους φορείς.

Όμως τι σημαίνει πραγματική λειτουργία; Πραγματική λειτουργία σημαίνει αναπληρωτή Πρόεδρο. Είναι σημαντικό, γιατί κατά νόμο προΐσταται ο Περιφερειάρχης …

(αλλαγή κασέτας)

Α. ΝΑΝΟΠΟΥΛΟΥ: … επιστημονικής και γραμματειακής υποστήριξης, ύπαρξη χωριστού γραφείου, όχι ευκαιριακά και κατά περίπτωση απασχολούμενοι υπάλληλοι, γραμματείς άσχετοι από άλλους τομείς, που έρχονται ένα δίωρο, όταν συνεδριάζει η Περιφερειακή Επιτροπή και πάμε για την επόμενη. Όμως να μπουν στο οργανόγραμμα, γιατί πρέπει να μπουν, προβλέπεται από τον νόμο και βέβαια, ψήφιση προϋπολογισμού. Έχουμε 2008, μπορεί να μην συνεδριάσει ποτέ η Περιφερειακή Επιτροπή στον τόπο σας, πρέπει εσείς να επιδιώξετε να συνεδριάσει και στην πρώτη συνεδρίαση, παρουσία του Περιφερειάρχη, να ζητηθεί να μπει ο προϋπολογισμός και ποιοι θα υποστηρίξουν αυτό που έρχεται, αναλύθηκε πολύ στο συνέδριό μας, είναι το ΕΣΠΑ, που προβλέπει δράσεις χρηματοδοτούμενες και ειδικό budget για την ισότητα.


Οι αρμοδιότητες αυτού λοιπόν του διακριτού υπαλλήλου να μπουν μέσα στο οργανόγραμμα, ο χωριστός προϋπολογισμός και βέβαια, αυτές οι προϋποθέσεις που αναλύσαμε για την Περιφερειακή Επιτροπή ισχύουν και για κάθε άλλη δομή σε επίπεδο Νομαρχίας ή Δήμου.


Είπαμε ήδη και έγινε κατανοητό ότι 2007-2013 υπάρχουν ικανοί πόροι, το δεν υπάρχουν λεφτά δεν ισχύει και δεν πρέπει να αφήνουμε να ισχύει. Επομένως, πρώτα απ’ όλα, εκείνο το οποίο χρειάζεται είναι η πολιτική βούληση και δεδομένου ότι η πλειοψηφία είναι ανδρική σε αυτά τα Όργανα, που ξέρουμε εμείς, θα πρέπει με μια σειρά δικών μας ενεργειών και όταν δεν υπάρχει, να την επιβάλουμε και μπορούμε να την επιβάλουμε.


Στη συνέχεια πρέπει να γίνει ένας σχεδιασμός δράσεων και μετά ανάθεση της παρακολούθησης εφαρμογής του προγράμματος σε μια μικτή Επιτροπή αιρετών και ιδιωτών. Πολιτικά βέβαια πάντα, ένα πολιτικά υπεύθυνο πρόσωπο που αναλαμβάνει την παρακολούθηση ή και κάποιον διοικητικά υπεύθυνο, αν δεν μπορεί μονίμως να χρησιμοποιείται μία αιρετή, ένα άτομο τουλάχιστον, αν όχι ολόκληρη υπηρεσία.


Βεβαίως, εννοείται στα Δημοτικά και Νομαρχιακά Συμβούλια, στα πλαίσια λειτουργίας τους, θα πρέπει να συσταθούν, αν δεν έχουν συσταθεί, άμεσα οι Δημοτικές και Νομαρχιακές Επιτροπές Ισότητας αντίστοιχα. Αν έχουν συσταθεί και ήδη είμαστε στον δεύτερο χρόνο των θητειών, δεν έχουν λειτουργήσει ή δεν έχουν συνεδριάσει ποτέ, μπορεί να γίνει ανασύσταση των Επιτροπών. Αυτό μπορούμε να το ζητήσουμε εμείς και να το θέσουμε θέμα στο Δημοτικό ή στο Νομαρχιακό Συμβούλιο, διότι είναι πραγματικά ουτοπία να περιμένουμε κάποιοι άλλοι, μέσα σε όλα που αντιμετωπίζουν, τα προβλήματα που έχει η Αυτοδιοίκηση, που την υπηρετούμε πολλά χρόνια – και όλες ξέρουμε ότι είναι πολλά – να προβάλλουν το ζήτημα της ισότητας. Άρα, εμείς θα πρέπει να είμαστε αυτές που θα το κάνουμε και μπορούμε να το θέσουμε θέμα και να είστε σίγουρες ότι δεν θα το αρνηθεί η όποια πλειοψηφία της Δημοτικής Αρχής, γιατί όλοι, είτε πιστεύουν, είτε όχι, δεν θέλουν να εκτίθενται ότι δεν πιστεύουν.


Στη συνέχεια, έχει ακουστεί υπογραφή του Ευρωπαϊκού Χάρτη για την ισότητα. Είναι σημαντικό η κάθε μία από εμάς που θα πάρει σήμερα – και το έχει πάρει – τη Χάρτα για την ισότητα, να προκαλέσει την επίσημη υπογραφή του Χάρτη από το Σώμα που συμμετέχει, με εξασφάλιση όμως δημοσιότητας και προηγούμενη εισήγηση και ανάπτυξη από την ίδια, τη σημασία της υπογραφής του Ευρωπαϊκού Χάρτη.


Παρότι, κατά την άποψή μου, είναι ένα κείμενο, το οποίο έχρηζε καλύτερης διατύπωσης και είναι περισσότερο μετάφραση, η οποία ίσως δεν είναι και η καλύτερη, για αυτό στην ανάγνωσή του θα σας φανεί κάπως κουραστικό. Ήταν μια παρατήρηση που πήρα από όλες τις αιρετές, όσες τουλάχιστον το είδαν. Η υπογραφή του ωστόσο από την αρχή, Δήμο, Νομαρχία, ΚΕΔΚΕ, ΕΝΑΕ, Υπουργεία και λοιπά, επάγεται δέσμευση του υπογράφοντα για εφαρμογή πολιτικών ισότητας. Όμως το κυριότερο ότι εξυπηρετεί σε πρώτη φάση και η σχετική δημοσιότητα, στην οποία πρέπει να δώσουμε, το ότι επαναφέρει το ζήτημα της ισότητας στο προσκήνιο, γιατί αναδεικνύει ότι η δημοκρατία δεν μπορεί, παρά να βασίζεται στη συμμετοχή όλων των πολιτών στη διαμόρφωση των αποφάσεων και άρα και οι γυναίκες δικαιούνται ανάλογης πολιτικής εκπροσώπησης. Είναι μια ευκαιρία να υπογραμμίσουν, όταν ζητούμε την υποδομή του Χάρτη, το ενδιαφέρον και τη σημασία που δίνουν οι δημοκρατικές Πολιτείες της Ευρώπης στην ενεργό συμμετοχή στα κοινά και το πόσοι φορείς σε όλες τις ευρωπαϊκές χώρες έχουν ήδη υπογράψει τον χάρτη. Άρα, γιατί για την Ελλάδα είναι κάτι ξεπερασμένο ή αδιάφορο;


Δεν μπορεί λοιπόν το ζήτημα να υποτιμάται, γιατί υποτιμάται, λόγω έλλειψης σχετικής ενημέρωσης, την οποία εμείς πρέπει να δίνουμε. Όμως μαζί με τον Χάρτη είναι μια ευκαιρία να ζητούμε να μπαίνει και ένα χρονοδιάγραμμα δράσεων με την υπογραφή του. Γιατί το ζήτημα δεν τελειώνει στην υπογραφή, είναι καλή, δεν φτάνει. Θα πρέπει εκείνη την ώρα ή αμέσως μετά να γίνει και το χρονοδιάγραμμα.


Πρακτικά θα σας μεταφέρω, γιατί πολλές φορές τα λέμε κάπως αόριστα όλα, την προσωπική μου εμπειρία, πως υπογράφηκε ο Χάρτης στο Δημοτικό Συμβούλιο της Κοζάνης, όπου προΐσταμαι της μείζονος αντιπολίτευσης, με έγγραφη αίτησή μου, όπου ανέλυα τους λόγους, ζήτησα από τον Πρόεδρο να εισαχθεί σαν τακτικό θέμα η υπογραφή του Ευρωπαϊκού Χάρτη. Πράγματι, μπήκε. Εκεί προηγουμένως δόθηκαν κάποιες συνεντεύξεις για να εξηγηθεί η σημασία της υπογραφής στα τοπικά Μέσα Μαζικής Ενημέρωσης. Στη συνέχεια, έγινε συζήτηση, αφού αναλύθηκε το θέμα, τι είναι ο Ευρωπαϊκός Χάρτης σε όλο το Δημοτικό Συμβούλιο. Εισηγήθηκαν και άλλες γυναίκες Δημοτικοί Σύμβουλοι, έκαναν τις απορίες τους οι άνδρες Δημοτικοί Σύμβουλοι και στο τέλος, υπογράφηκε ομόφωνα, πλην μιας εξαίρεσης ενός Συμβούλου αντιευρωπαϊστή. Αυτός ήταν ο λόγος.


Όμως, όπως είπαμε, η υπογραφή είναι η πρώτη πράξη. Στη συνέχεια, πρέπει να ζητούμε την υλοποίηση των δεσμεύσεων που αναλαμβάνονται με την υπογραφή. Όμως είναι μια ευκαιρία για να μπαίνουν τότε με την υπογραφή ερωτήματα, θα έλεγα και εντεχνιέντως. Αλήθεια, τι γίνεται με τις δομές ισότητας στον Δήμο μας; Λειτουργεί η σχετική Επιτροπή; Πόσες φορές συνεδρίασε; Τι έγινα με τον τάδε βρεφονηπιακό που έχουμε εξαγγείλει στο πρόγραμμά μας ότι θα τον κάνουμε με την ανάληψη των καθηκόντων μας, αλλά πέρασαν δύο χρόνια και δεν έχει βρεθεί ακόμα το οικόπεδο;


Είναι ζητήματα βασικών δομών, τα οποία από εμάς με την ευκαιρία τίθενται. Βέβαια, θα πρέπει να ζητήσουμε να ενταχθεί στον προϋπολογισμό του Δήμου του επόμενου έτους η οπτική του φύλου, γιατί ήδη έχει υπογραφεί ο Χάρτης και έχει αναλάβει όλο το Δημοτικό Συμβούλιο και ο Δήμαρχος ή η Δήμαρχος τη δέσμευση.


Είναι γεγονός ότι, αγαπητές μου φίλες και φίλοι, οι γυναίκες οι κατερχόμενες στην πολιτική είτε στην Αυτοδιοίκηση, είτε στην κεντρική σκηνή, δεν υποστηρίζονται συνήθως από οργανωμένες ομάδες. Επομένως, πρέπει να βρω έναν τρόπο να αντιδράσω.


Μια καλή κίνηση έχει λεχθεί κατ’ επανάληψη και στο παρελθόν, είναι χρήσιμο να το επαναλαμβάνουμε, γιατί αυτές είναι οι πρακτικές που μπορούμε να τηρήσουμε και σε τοπικό επίπεδο, είναι η δημιουργία Τοπικών ή Περιφερειακών Δικτύων Αιρετών Γυναικών. 


Το δίκτυο δεν είναι μία θεωρητική κατασκευή. Μπορεί να χρησιμοποιηθεί σαν μέσο πίεσης για την ενδυνάμωση των πολιτικών ισότητας. Ενωμένες μας υπολογίζουν καλύτερα όλοι. Όμως και σαν ένα μέσο στήριξης των ίδιων των γυναικών, που επέλεξαν να πολιτεύονται όλων ημών. 


Τα δίκτυα μπορούν να αναλάβουν επίσης πειστικά το όλο της ενημέρωσης, ευαισθητοποίησης των γυναικών σε τοπικό και περιφερειακό επίπεδο και να φροντίσουν για την επιμόρφωση γυναικών στελεχών της Αυτοδιοίκησης.


Βεβαίως, είναι η κατάλληλη στιγμή, μετά την επιβολή της ποσόστωσης και τα αποτελέσματά της, όλες οι αιρετές να βάλουμε σήμερα από το Συνέδριό μας έναν ακόμη στόχο, που να είναι η ποιοτική αναβάθμιση της συμμετοχής μας στα κοινά. Δεν εννοώ από πλευράς προσόντων ή ικανοτήτων, που τα θεωρώ δεδομένα και έχουμε τουλάχιστον ίσα, αν όχι περισσότερα, οι γυναίκες, αλλά από την άποψη της ενισχυμένης και αποτελεσματικής παρουσίας των γυναικών.


 Για παράδειγμα, σαν αρχηγός συνδυασμού γυναίκα, εξέλεξα σε ένα Δημοτικό Συμβούλιο που, όταν πρωτοεξελέγην, ήμουν η μοναδική, 60% γυναίκες. Κάτι που δεν είχε ξαναγίνει. Δηλαδή, ο μύθος της άδικης ποσόστωσης καταρρίφθηκε. Η εικόνα του Δημοτικού Συμβουλίου άλλαξε σε μια πόλη της ελληνικής περιφέρειας. Ήταν κάτι πάρα πολύ δύσκολο. Όμως στη συνέχεια, γιατί θέλω να είμαι ειλικρινής, η γυναικεία παρουσία πρέπει να πάψει να είναι απλά παρουσία και εντυπώσεις. Πρέπει να γίνει παράγοντας και για να γίνει παράγοντας, πρέπει να ακολουθήσουμε κάποιους κανόνες. Ποιοι πιθανόν θα μπορούσαν να είναι αυτοί.


Πρέπει να αναπτύξουμε οι γυναίκες μια πιο επαγγελματική πολιτική συμπεριφορά. Να ζητούμε πάντα στα Δημοτικά, Νομαρχιακά Συμβούλια, σε άλλα φόρα που συμμετέχουμε, να παίρνουμε τον λόγο, ακόμη και όταν θεωρούμε ότι έχει καλυφθεί το θέμα. Μετά τις δέκα ανδρικές αλληλοεπικαλύψεις, ας είναι η ενδέκατη γυναικεία, δεν χάθηκε ο κόσμος. Γιατί οι γυναίκες συνηθίζουμε να ακούμε και να κρίνουμε. Όμως αυτή είναι μια διαδικασία εσωτερική και άρα χαμένη. Όμως το να μιλάς δείχνει μια δύναμη, μια αποφασιστικότητα, προσεγγίζεις τον ψηφοφόρο, τον ακροατή και σε υπολογίζουν, κακά τα ψέματα.


Πρέπει οι γυναίκες στην πολιτική, για να εκλέγουμε, να πείσουμε και να πολλαπλασιάσουμε την παρουσία μας ποσοτικά και ποιοτικά. Επομένως, δεν πρέπει να μιμούμαστε τους άνδρες, αλλά να κάνουμε βήματα μπροστά, να αρθρώνουμε έναν λόγο πιο τολμηρό, πιο ριζοσπαστικό, πιο νεωτερικό, πιο σύγχρονο από τους άνδρες που παραδοσιακά ασχολούνται με την πολιτική. Ταυτόχρονα όμως και έναν λόγο πιο δροσερό, λιγότερο ξύλινο, πιο ανθρώπινο.


Για να πετύχουμε όλα αυτά είναι πάρα πολύ χρήσιμο να διοργανώνουμε ειδικές ημερίδες, σεμινάρια, συνέδρια με γυναικείο κοινό. Όχι γιατί θέλουμε να αποκλείουμε τους άνδρες ή έχουμε ανταγωνισμό μεταξύ τους. Όμως είναι γεγονός, όταν οι γυναίκες είναι σε αποκλειστικά γυναικείο ακροατήριο, ανοίγονται, ρωτούν, μαθαίνουν και έτσι έρχεται η εκπαίδευση, η εξειδίκευση, η βελτίωση της δημόσιας εικόνας τους.


Με λίγα λόγια, με καλή εκπαίδευση, ενημέρωση οι γυναίκες μπορούμε, αποκτώντας υψηλή αυτοεκτίμηση, την ιδιαιτερότητα του φύλου μας να την αναδείξουμε ως το δυνατό σημείο της καμπάνιάς μας ή της άσκησης πολιτικής μας. Μπορούμε να προβάλουμε στις τοπικές μας κοινωνίες, πως μία γυναίκα, ακριβώς επειδή διαθέτει δημιουργική φαντασία, ευελιξία, αντοχές, πείσμα, οργανωτικό πνεύμα, ένα μίζερο περιβάλλον διαχείρισης και λόγω οικονομικών προβλημάτων της Αυτοδιοίκησης, μπορεί να το μεταλλάξει σε ένα δημιουργικό περιβάλλον δράσης, προτάσεων φρέσκων, νεωτερικών, πρωτοπόρων πρωτοβουλιών.


Ακόμη, κάθε γυναίκα, σε θέση ευθύνης στην Αυτοδιοίκηση, πρέπει να δώσει μία μάχη και να αποτελέσει υπόδειγμα για το πώς μετατρέπει τις υπηρεσίες του Δήμου σε θηλυκά φιλικές. Ακόμη και όταν σε έναν ΟΤΑ δεν έχει καμία πολιτική ισότητας εφαρμοστεί, πρέπει πρώτα απ’ όλα μέλημά μας να είναι η διερεύνηση του προφίλ του γυναικείου πληθυσμού της περιοχής και στη συνέχεια η πλήρης χαρτογράφηση. Πρέπει να ξεκινάμε πάντα από την καταγραφή, να αντιμετωπίζουμε τι πρέπει να δώσουμε τον γυναικείου πληθυσμό, τι έχει ανάγκη, ποια προγράμματα να τρέξουν.


Εδώ βεβαίως μπορούν να χρησιμοποιηθούν άλλες δομές, όπως ΚΕΠ, Αναπτυξιακές Εταιρείες της Αυτοδιοίκησης, ΕΒΕ, Επιμελητήρια Οικονομικά, Εμπορικά και λοιπά. Άρα, καταγραφή υπαρχουσών υπηρεσιών και διασύνδεση της δομής ισότητας με αυτές.


Εάν, παραδείγματος χάρη, υπάρχει ένα κέντρο στήριξης νέων επιχειρηματιών, κοιτάμε να διασυνδεθούμε με αυτό, για να τονώσουμε τη λειτουργία του στο σκέλος των νέων γυναικών επιχειρηματιών. 


Βεβαίως, δεν πρέπει να ξεχνάμε ποτέ τη δημιουργία συμβουλευτικών κέντρων ή σταθμών για την πρόληψη και καταπολέμηση της βίας κατά των γυναικών και με το καθεστώς του νέου Κώδικα Δήμων και Κοινοτήτων, όπου πλέον μπορεί η Τοπική Αυτοδιοίκηση να δημιουργεί σταθμούς και καταφύγια, χωρίς νομικά προβλήματα και άρα, πρέπει να αρχίσουμε να τα επιδιώκουμε στους Δήμους μας.


Βεβαίως, μεγάλη πρόκληση είναι η μείωση του ψηφιακού χάσματος για τις γυναίκες. Επομένως, να κοιτάξουμε και τώρα να τρέξουν προγράμματα για προσέγγιση των νέων τεχνολογιών και της πληροφορικής από γυναίκες, όπου και αν βρίσκονται και όποιας ηλικίας και αν είναι. Είναι πάρα πολύ σημαντικό. Όλα βέβαια τα παραπάνω θα πρέπει να συνοδεύονται από δημοσιότητα. Είναι σημαντικό να έχουμε καταγράψει και να καλούμε γυναίκες αγροτικών η απομακρυσμένων περιοχών, όταν διοργανώνουμε ημερίδες και παρουσιάζουμε τα αποτελέσματα κάποιας δράσης.


Αγαπητές κυρίες Σύνεδροι, επιχείρησα στην εισήγηση που έκανα να κάνω κάποιες προτάσεις απλές, υλοποιήσιμες, εφαρμόσιμες σχετικά με το πώς η κάθε μία από εμάς μπορεί να κινητοποιήσει δυνάμεις για την εφαρμογή τοπικών πολιτικών ισότητας. 


Οι θεωρητικές προσεγγίσεις και οι ποσοστιαίες αναλύσεις, που επί χρόνια κάνουμε, είναι καλές σαν αφετηρία. Όμως κάποτε πρέπει όλες μας να φτάνουμε και στο δια ταύτα. Αυτό προσπάθησα να κάνω. Σίγουρα, η πολιτική ισότητας δεν είναι συνταγή. Είναι πείραμα, εφαρμόζω πολιτικές, αποτιμώ αποτελέσματα, αναθεωρώ, βλέπω ότι έκανα λάθος, ενισχύω τα αδύνατα σημεία και αρχίζω ξανά. Δεν εντάσσεται κατά την άποψή μου στο κεφάλαιο κοινωνική πολιτική σε καμία περίπτωση, παρά μόνο αν αυτό μας διευκολύνει πρακτικά, γιατί είναι πολιτική στάση και στάση ζωής και αν δεν είναι, συνεχίζουμε όλες μαζί να μαχόμαστε για να γίνει.


Σας ευχαριστώ θερμά. Να είστε καλά.

ΠΡΟΕΔΡΕΙΟ: Ευχαριστούμε πολύ την κυρία Νανοπούλου. 


Θα παρακαλούσαμε την κυρία Μαρία Θελερίτη, Σύμβουλο Τοπικής Ανάπτυξης και Αυτοδιοίκησης, αν έρθει στο βήμα. Θα μιλήσει με θέμα: «Η οπτική του φύλου στις Τοπικές Πολιτικές: τα νέα δεδομένα».

Μ. ΘΕΛΕΡΙΤΗ: Καλημέρα και από εμένα. Θα προσπαθήσω να συνεχίσω λίγο τα θέματα που άνοιξε η προηγούμενη ομιλήτρια και θα ξεκινήσω με αυτό που λέμε: «Γιατί οι γυναίκες και η Τοπική Αυτοδιοίκηση και όχι η γυναίκα και η Τοπική Αυτοδιοίκηση». Γιατί οι γυναίκες ζουν και βιώνουν διαφορετικά, ιδιαίτερα στις τοπικές κοινωνίες με τις ιδιαιτερότητας. Άρα, όταν μιλάμε για γυναίκα, δεν μπορούμε να δούμε όλες αυτές τις ιδιαιτερότητες ή τα διαφορετικά βιώματα των γυναικών, για αυτό και υιοθετούμε τη λέξη φύλο, όταν θέλουμε να προσεγγίσουμε αυτές τις πολιτικές.


Άρα λοιπόν, σήμερα θα δούμε πως η ενσωμάτωση, η διάσταση του φύλου υπάρχει σε αυτές τις τοπικές πολιτικές. Δηλαδή, στις πολιτικές που εφαρμόζει η ίδια η Τοπική Αυτοδιοίκηση. Σε ποιους τομείς θα δούμε αυτές τις πολιτικές; Θα τις δούμε κύρια στη λήψη αποφάσεων. Δηλαδή, στη συμμετοχή στα Δημοτικά Συμβούλια, στον αστικό χώρο, στον σχεδιασμό χωροταξίας, πολεοδομίας και λοιπά, στην απασχόληση, στη συμφιλίωση οικογενειακής και επαγγελματικής ζωής σε συνάντηση με την κοινωνική πολιτική, που είναι ένα από τα θέματα, που θα ήθελα να θίξουμε πάρα πολύ και με αφορμή τη χθεσινή συζήτηση και τέλος, στην ένταξη διαφόρων ομάδων που ζουν στην τοπική κοινωνία και στην καταπολέμηση της βίας.


Είναι γεγονός ότι σε μία έρευνα που έγινε, κυρίως στο Πολεοδομικό Συγκρότημα της Θεσσαλονίκης, σε Δημοτικούς Συμβούλους 62, σε 14 Δήμους και 2 Κοινότητες, παρατηρείται αυτό που λέμε εμείς έλλειμμα φύλου στην Τοπική Αυτοδιοίκηση. Το έλλειμμα φύλου δεν θα το δούμε μόνο στη συμμετοχή και την αντιπροσώπευση, αλλά και πως οι ίδιες οι γυναίκες, μέσα από τα Δημοτικά Συμβούλια, έχουν την οπτική του φύλου, για να δουν και να επηρεάσουν σχεδιασμούς στις τοπικές πολιτικές και αυτό έχει ένα πάρα πολύ ενδιαφέρον.


Επίσης, είναι γεγονός πως οι γυναίκες στην Τοπική Αυτοδιοίκηση συμμετέχουν, δηλαδή να συμμετέχουν ως υποψήφιες, πιο εύκολο απ’ ότι στις Βουλευτικές Εκλογές και αυτό νομίζω ότι το γνωρίζετε πολύ καλά. Έχει να κάνει ένα με το κόστος που έχει μία εκστρατεία για να είσαι υποψήφια. Δεύτερον, έχει να κάνει με τον ανταγωνισμό που υπάρχει και που είναι πάρα πολύ μεγάλος σε αυτούς τους χώρους και έχει να κάνει επίσης και με ένα κομμάτι, που αυτή η συμμετοχή και στην οικογένεια, αλλά και στην τοπική κοινωνία είναι πιο αποδεκτή, γιατί είναι κοντά στα του οίκου.


Άρα λοιπόν, βλέπουμε ότι πραγματικά οι γυναίκες στην Τοπική Αυτοδιοίκηση συμμετέχουν πιο εύκολα απ’ ότι στις Βουλευτικές Εκλογές.


Ας δούμε λίγο, μέσα από αυτή την έρευνα, μέσα από ποιους δρόμους οδηγήθηκαν να είναι υποψήφιες αυτές οι γυναίκες. Αυτό που έχει λοιπόν ενδιαφέρον είναι ότι αυτές οι γυναίκες, αν πάρουμε τη σφαίρα, αυτή που λέμε εμείς τουλάχιστον που ασχολούμαστε με τα θέματα ισότητας, ιδιωτικός χώρος και δημόσιος χώρος και αν δούμε τον ιδιωτικό χώρο στα του οίκου, δηλαδή οικογενειακή φροντίδα και λοιπά, βλέπουμε ότι αυτό που απάντησαν οι γυναίκες είναι ότι ασχολήθηκαν με την πολιτική ή τη συμμετοχή ως υποψήφιες στα Δημοτικά Συμβούλια: πρώτον, γιατί γνώριζαν ή είχαν φιλία ή είχαν σχέση εμπιστοσύνης με τον υποψήφιο Δήμαρχο.


Δεύτερον, η σχέση που είχαν, ότι η οικογένειά τους είχε μια παράδοση ως προς την ενασχόληση με την πολιτική. Πολύ πιο κάτω έρχεται η επαγγελματική καταξίωση και αμέσως μετά η σχέση που έχουν μέσα από τη συμμετοχή τους στα κοινά. Δηλαδή, είτε είναι η συμμετοχή τους πολιτιστικούς ή κοινωνικούς συλλόγους ή κοινωνικούς φορείς.


Τέλος, μέσα από την κομματική τους ένταξη. Δηλαδή, η συμμετοχή τους σε κόμματα.


Αυτό τι δείχνει; Όσο σε πιο μεγάλους Δήμους είδαμε αυτή την έρευνα να γίνεται, τόσο διαπιστώνεται ότι το κομμάτι της ιδιωτικής σφαίρας, που λέμε εμείς, της γνωριμίας, της εμπιστοσύνης, της φιλίας δεν ισχύει και αρχίζει να αντικαθίσταται πιο πολύ το άλλο κομμάτι, αυτό που ισχύει και στη σφαίρα, θα λέγαμε, των ανδρών, δηλαδή και οι άνδρες που είναι είτε συνδικαλιστές, είτε είναι κάπου ενταγμένοι σε ένα κόμμα.


Άρα λοιπόν, αυτό θα πρέπει να το δούμε πολύ προσεκτικά ή τουλάχιστον εσείς πάρα πολύ προσεκτικά οι αιρετές γυναίκες, γιατί σε μία ενδεχόμενη διοικητική μεταρρύθμιση, που θα πάμε σε μεγαλύτερους Δήμους και απομακρύνονται οι γυναίκες πάρα πολύ από αυτά που λέμε δίκτυα, γιατί συμμετέχουν πάρα πολύ σε δίκτυα της τοπικής κοινωνίας, θα παρατηρήσουμε ίσως μείωση αυτής της συμμετοχής των γυναικών στην πολιτική, δηλαδή, στο να εκλέγονται στα Δημοτικά Συμβούλια και αυτό, παρ’ όλο ότι υπάρχει ποσόστωση, η οποία υποτίθεται ότι ευνοεί τους αριθμούς και να δούμε πως τους ευνόησε τους αριθμούς αυτή η ποσόστωση.


Βλέπουμε ότι στους 111 άνδρες, οι 21 είναι γυναίκες, που συμμετέχουν ως Δήμαρχοι, ως Δημοτικοί Σύμβουλοι.


Άρα, παρατηρούμε, παρ’ όλο που υπάρχει αυτό το ευνοϊκό μέτρο της ποσόστωσης, δεν υπάρχει μεγάλος αριθμός εκπροσώπησης των γυναικών. Σίγουρα ευνοείται, αλλά δεν φέρνει το αναμενόμενο αποτέλεσμα. Όμως είναι σημαντικό ότι δίνει τη δυνατότητα να προσελκύονται εκπρόσωποι απ’ όλα τα κοινωνικά στρώματα και επίσης, να διευρύνονται οι κοινωνικές αντιπροσωπεύσεις σε τοπικό επίπεδο.


Ας δούμε λίγο, ωραία, εκλέγονται αυτές οι γυναίκες. Τι κάνουν στα Δημοτικά Συμβούλια; Ποια είναι η συμμετοχή τους; Υπάρχει η οπτική του φύλου, την περνούν αυτή μέσα από τα Δημοτικά Συμβούλια; Στην έρευνα δείχνει ότι, τουλάχιστον για τις γυναίκες που έχουν εκλεγεί για πρώτη φορά, παρατηρείται μία απουσία του λόγου στα Δημοτικά Συμβούλια και οι λόγοι, οι οποίοι αναφέρονται, αυτής της απουσίας είναι: δεν γνωρίζουν ακόμα καλά τον τρόπο οργάνωσης ενός Δήμου. Δεν έχουν πολύ καλή εικόνα της πολιτικής συμμετοχής τους, δηλαδή σε ποια επίπεδα μπορούν να συμμετέχουν ή όχι και προσπαθούν πρώτα να αποκτήσουν άποψη και μετά να τοποθετηθούν στα Δημοτικά Συμβούλια. Αυτό δεν ισχύει για τις γυναίκες που έχουν εκλεγεί άλλη φορά, δεύτερη φορά ή τρίτη ή τέταρτη, συνήθως για τις γυναίκες οι οποίες είναι υποψήφιες για Δήμαρχοι.


Προχωρώντας, θα θέλαμε να δούμε ποιες θέσεις κατέχουν οι γυναίκες, αφού εκλέγονται στα Δημοτικά Συμβούλια, αν πάρουμε ως δεδομένο ότι οι θέσεις είναι ανάλογα με τις αρμοδιότητες που καλούνται, που τους δίνει ο Δήμαρχος κάθε φορά να υλοποιήσουν.


Παρατηρούμε λοιπόν ότι υπάρχει μια περιθωριοποίηση σε γυναικείες περιοχές της πολιτικής ευθύνης. Σε αυτές που λέμε κοινωνική μητρότητα. Δηλαδή, σε ότι αφορά παιδικούς σταθμούς, ότι αφορά το κομμάτι της φροντίδας κατά κύριο ανατίθεται σε γυναίκα, αν είναι στο Δημοτικό Συμβούλιο. Αν είναι Αντιδήμαρχος, θα είναι τουλάχιστον στην πλειοψηφία σε θέματα φροντίδας, κοινωνικής πολιτικής και στην καλύτερη των περιπτώσεων και πολιτισμού.


Εδώ υπάρχει ένα πολύ καλό παράδειγμα, που διαβάζουμε τουλάχιστον στις καλές πρακτικές άλλων χωρών. Για παράδειγμα, υπήρχαν μηχανικοί γυναίκες εκλεγμένες στο Δημοτικό Συμβούλιο και δεν μπορούσαν να καταλάβουν θέσεις αντίστοιχες στα τεχνικά έργα ή σε άλλες Επιτροπές. Πήγαν λοιπόν σε κάποιες άλλες χώρες, που υπήρχαν Επιτροπές Ισότητας ή Επιτροπές προώθησης της ενσωμάτωσης του φύλου στις τοπικές πολιτικές και επιμόρφωσαν γυναίκες, για να μπορούν να αναλάβουν θέσεις ευθύνης, εκτός των γυναικείων περιοχών που λέμε εμείς και τους άνδρες, να δουν πως είναι όταν αναλαμβάνουν θέση ευθύνης στο κομμάτι αυτό που λέμε εμείς φροντίδας.


Αυτό είναι μια πρακτική που έχει ισχύσει τουλάχιστον στις χώρες της Φιλανδίας, της Σουηδίας, στις Σκανδιναβικές Χώρες, που η ισότητα έχει προωθηθεί αρκετά. Άρα, αυτό που συμπεραίνουμε λίγο-πολύ από την έρευνα αυτή είναι κατά πόσο τελικά οι γυναίκες που εκλέγονται και συμμετέχουν στα Δημοτικά Συμβούλια έχουν τη σκοπιά της οπτικής του φύλου στον σχεδιασμό των πολιτικών.


Αρκεί τελικά μόνο ο αριθμός; Υπάρχει αυτή η αντίληψη στις γυναίκες, για να μπορεί αυτή να περάσει και στους άνδρες που υπάρχουν στο Δημοτικό Συμβούλιο; Όχι. Τι μέλλει γενέσθαι για να μπορούμε να αλλάξουμε αυτό το δεδομένο.


Είναι γεγονός πως δίνεται μια ευκαιρία στο επιχειρησιακό της διοικητικής μεταρρύθμισης να τα εκμεταλλευτεί, κατά τη γνώμη μου, η Τοπική Αυτοδιοίκηση και να αλλάξει κάποια πράγματα όσον αφορά τις αντιλήψεις και τις συμπεριφορές. Μπορεί με βάση το επιχειρησιακό να εκμεταλλευτεί και να χρηματοδοτηθεί όλο το κομμάτι, συμβουλευτική ενημέρωση και ευαισθητοποίηση των γυναικών, επιτέλους η κατάρτιση να φύγει από τα κεντρικά σημεία και νομίζω ότι η ΚΕΔΚΕ θα πρέπει να το διεκδικήσει αυτό και να γίνει σε περιφερειακό επίπεδο, μέσα από δικτύωση των γυναικών σε περιφερειακό επίπεδο, έτσι ώστε να μπορούν οι γυναίκες πραγματικά να ενημερώνονται, να επιμορφώνονται σε θέματα πολιτικής συμμετοχής, σε θέματα τοπικών πολιτικών, σχεδιασμός τοπικών πολιτικών και ούτω καθεξής.


Επίσης, θα ήτα μεγάλο έλλειμμα, κατά τη γνώμη μου, αν αυτό δεν το κάναμε και στους άνδρες, δηλαδή στους Δημάρχους ή κάποιους Δημοτικούς ή Αντιδημάρχους ή Δημοτικούς Συμβούλους, οι οποίοι τελικά θα πρέπει να έχουν τη λογική της οπτικής του φύλου, στον σχεδιασμό αυτών των πολιτικών και άρα, θα πρέπει και εκεί να δούμε ένα κομμάτι επιμόρφωσης.


Αυτό ήδη χρηματοδοτείται. Η κυρία Γκόνου που είναι στη συνέχεια θα σας πει τους στόχους και την ονομασία. Αυτό είναι το μέτρο της χρηματοδότησης.


Προχωρούμε στον δεύτερο τομέα που είναι ο αστικός χώρος. Δεν θα επεκταθώ πάρα πολύ, παρότι είναι ένας πολύ ενδιαφέρων τομέας. Έχουν γίνει και αρκετές ημερίδες και σεμινάρια πάνω σε αυτό και από το Πολυτεχνείο, που αφορούν τον χώρο. Νομίζουμε ότι ο σχεδιασμός, όσον αφορά την κατοικία, τη γειτονιά, τους κοινόχρηστους χώρους, το που μπαίνουν οι υπηρεσίες, σε ένα δομημένο περιβάλλον, στις μετακινήσεις, σε δύο-τρία παραδείγματα να αναφερθώ, πρέπει να λαμβάνει υπόψη τις ανάγκες των γυναικών, τις ανάγκες των παιδιών, γυναίκες με παιδιά που μετακινούνται, χωρίς μεταφορικά μέσα, γιατί στην πλειοψηφία δεν χρησιμοποιούνται, χώρους στάθμευσης, που πολλές φορές γίνονται σε απομονωμένα μέρη και δημιουργούνται προβλήματα ασφάλειας στη μετακίνηση των γυναικών. Χώρους κοινόχρηστους, όπου τελικά καταλαμβάνονται πλατείες, από μαγαζιά με καρέκλες και δεν υπάρχει καθόλου χώρους, ούτε για να καθίσει ο ηλικιωμένος, αλλά ούτε για να παίξει το παιδί. Άρα, έχουν λόγο οι γυναίκες, που γνωρίζουν τις ομάδες αυτών των ομάδων, να δουν μια διαφορετική οπτική στον σχεδιασμό, με γνώμονα το φύλο.


Πραγματικά, εδώ θα μπορούσαμε να αναφέρουμε ένα εξαίρετο παράδειγμα, που έγινε στον σχεδιασμό μιας αντίστοιχης πόλης στην Ευρώπη, όπου έκανε μια ρύθμιση στα σχολεία, για να δει ποιες είναι οι ανάγκες των κοριτσιών, για να δημιουργήσει χώρους κοινόχρηστους για παιδιά και πραγματικά, ήταν διαφορετικές από αυτών των αγοριών.


Μπαίνω στο κομμάτι της απασχόλησης, που κατά τη γνώμη μου έχει ένα ιδιαίτερο ενδιαφέρον. Το κομμάτι της απασχόλησης και της κοινωνικής πολιτικής, στο οποίο κατά τη γνώμη μου οι αιρετές γυναίκες πρέπει να το χρεωθούν πάρα πολύ, γιατί είναι δύο σημαντικά κομμάτια που θα βοηθήσουν να αλλάξει το τοπίο στον χώρο αυτό, είναι όμως δύσκολο και για την ίδια την Τοπική Αυτοδιοίκηση και αυτό πρέπει να το πούμε σε σχέση με τις ομιλίες που έγιναν χθες.


Η απασχόληση και η κοινωνική πολιτική είναι καινούργιες αρμοδιότητες για την Τοπική Αυτοδιοίκηση και θα μπορούσα να τολμούσα να πω ότι η Τοπική Αυτοδιοίκηση δεν έχει στο μυαλό της μοντέλο άσκησης αυτής της κοινωνικής πολιτικής, με αποτέλεσμα ότι έχει δημιουργήσει, να το έχει δημιουργήσει από τα δύο Κοινοτικά Πλαίσια Στήριξης και ιδιαίτερα από το Β΄ και το Γ΄, με αποτέλεσμα αυτές οι δομές να λειτουργούν ασυντόνιστα, χωρίς πραγματικά να ικανοποιούν πραγματικές ανάγκες στο τοπικό επίπεδο.


Άρα λοιπόν, οι ιδιαιτερότητες των περιοχών, η γνώση της τοπικής αγοράς, δύο στοιχεία, για τα οποία θεωρείται ότι η Τοπική Αυτοδιοίκηση αναλαμβάνει ένα πρωταγωνιστικό κομμάτι από την περίοδο από εδώ και στο εξής, κατά τη γνώμη μου, είναι σημεία που πρέπει να σκύψουμε και να τα δούμε ιδιαίτερα και να πιέσουν οι αιρετές γυναίκες την Τοπική Αυτοδιοίκηση να τα δει με μια άλλη ματιά. Με αυτό εννοώ: πρώτον, δύο στοιχεία. Η ίδια η Τοπική Αυτοδιοίκηση, ως εργοδότης, τι σημαίνει πλειοψηφία των γυναικών που εργάζονται στους Δήμους και δεν κατέχουν ευθύνης, πως μπορούμε να το αλλάξουμε;


Υπάρχει λοιπόν μέτρο στο επιχειρησιακό διοικητική μεταρρύθμιση, το βλέπετε, κατάρτιση ανθρώπινου δυναμικού, μεσαίων και τα λοιπά για την κατάργηση της γυάλινης οροφής. Άρα λοιπόν, ποιος θα σχεδιάσει αυτό το πακέτο; Η Σχολή Δημόσιας Διοίκησης, χωρίς τη συμμετοχή των γυναικών, όπου θα δώσουν μια άλλη οπτική σε αυτό, για να μπορούν να γίνουν σεμινάρια, καταρτίσεις, μέσα στον χώρο και άρα, να δούμε μια άρση στερεοτύπων στον χώρο τον επαγγελματικό;


Δεύτερον, σχέδιο ισότητας, το οποίο, με αφορμή τα επιχειρησιακά προγράμματα, που εκπονούνται αυτή τη στιγμή στην Τοπική Αυτοδιοίκηση για την αναδιοργάνωση των υπηρεσιών και τη διαχείριση του ανθρώπινου δυναμικού της, θεωρώ ότι είμαι μια ευκαιρία να περάσει αυτά τα θέματα ισότητας.


Τι εννοώ με αυτό; Χθες η κυρία Βουγιούκα σας ανέφερε ένα σχέδιο ισότητας, που επιχειρήθηκε να εφαρμοστεί μέσα στα πλαίσια ενός προγράμματος, μιας κοινοτικής πρωτοβουλίας EQUAL, στη Νομαρχία Κορινθίας και πραγματικά, διαπιστώθηκαν πάρα πολύ ενδιαφέροντα στοιχεία, για το προσωπικό και για τις ανισότητες που υπάρχουν στον εργασιακό χώρο.


Το σχέδιο λοιπόν ισότητας θα μπορούσε να εκπονηθεί και να χρηματοδοτηθεί από το καινούργιο επιχειρησιακό και νομίζω ότι επαφίεται στις πρωτοβουλίες των αιρετών γυναικών να τα προωθήσουν στους Δήμους τους.


Επίσης, σε σχέση με το επίπεδο της παρέμβασης στην απασχόληση, θα ήθελα δύο ακόμα σημεία να επισημάνω. Το ένα είναι όσον αφορά τον σχεδιασμό σε τοπικό επίπεδο, όπου τελικά μπορούμε όλη αυτή την παράδοση και την κουλτούρα του ευκαιριακού σχεδιασμού να τον ανατρέψουμε, εννοώ με δομές που έχουν δημιουργηθεί για τη στήριξη των γυναικών. Μία δομή ακούσαμε χθες, όπως είναι το Εργάνι, άλλη μία δομή είναι στην Κόρινθο, όπως είναι το Κέντρο Συνοδευτικών Υπηρεσιών και το 80% των υπηρεσιών παρέχεται σε γυναίκες.


Άρα λοιπόν, τέτοιου τύπου δομές για την ενίσχυση της γυναικείας απασχόλησης να μην είναι ευκαιριακές, αλλά η Τοπική Αυτοδιοίκηση να δει ένα σχέδιο δράσης για την απασχόληση σε επίπεδο από ανάγκες που έχει η τοπική κοινωνία, από τι συμβαίνει στην τοπική αγορά εργασίας και άρα, ποιες δομές μπορούν να στηρίξουν όλο αυτό το εγχείρημα.


Νομίζω ότι είναι η ευκαιρία και αυτά ενόψει του επιχειρησιακού, να μπουν τέτοια παράμετροι, για να μπορούμε να αντιμετωπίσουμε λίγο τον ευκαιριακό σχεδιασμό.


Θα εμείνω λίγο στο κομμάτι της συμφιλίωσης και θα προσπαθήσω να το συνδυάσω με την κοινωνική πολιτική, αναλύοντας τα τρία αυτά θέματα. Τις δομές ή τις υποδομές που διευκολύνουν τη συμφιλίωση και βλέπετε ποια εννοώ, τα Κέντρα Δ0ημιουργικής Απασχόλησης τα ολοήμερα, τα ΚΗΦΗ και τα «Βοήθεια στο Σπίτι» και σε αυτό θα ήθελα λίγο να σταθώ.


Είναι γεγονός πως επιτέλους πια έχουμε κάποιες μελέτες και έρευνες που δείχνουν ότι πρέπει να γίνει ένας απροσανατολισμός των υπηρεσιών αυτών, ως προς τους ηλικιωμένους, ως προς τα παιδιά και τα λοιπά. Αυτό σημαίνει ότι η ευκαιριακή δημιουργία στους Δήμους από τα Κοινοτικά Πλαίσια Στήριξης δημιούργησε αυτές τις δομές.

Για παράδειγμα, για να γίνω πολύ κατανοητή, το «Βοήθεια στο Σπίτι» είναι μία δομή για την φροντίδα κατοίκων στους ηλικιωμένους. Αυτό λοιπόν το πήρε κάποιος Δήμος με χρηματοδότηση, το λειτουργεί, ξεκομμένα από το ΚΑΠΗ που πιθανόν υπάρχει στον Δήμο του, ξεκομμένα από το ΚΗΦΗ που πιθανόν υπάρχει στον Δήμο του. Το ένα λειτουργεί ως Υπηρεσία μέσα στον Οργανισμό του Δήμου, το άλλο λειτουργεί ως Δημοτική Επιχείρηση, γιατί έτσι θα ήταν επιλέξιμο και ούτω καθεξής, με αποτέλεσμα, αν κάποιος να θέλει να δει ποια είναι η κοινωνική πολιτική του Χ Δήμου, της Αυτοδιοίκησης θα έλεγα, στο κομμάτι ηλικιωμένοι, στη κατηγορία του πληθυσμού που λέμε ηλικιωμένοι, δεν υφίσταται. Δεν υφίσταται μία ενιαία πολιτική που να λέει: ποιοι είναι οι ηλικιωμένοι στον Δήμο μου; Τι ανάγκες έχουν αυτοί οι ηλικιωμένοι; Είναι μοναχικοί; Ζουν με τα παιδιά τους; Σε τι κατοικίες ζουν; Οι περισσότεροι έχουν προβλήματα υγείας; Πόσα προβλήματα υγείας και τι προβλήματα υγείας; Έχουν φαινόμενα άνοιας, για παράδειγμα και ούτως καθεξής; Μετά να σχεδιάσει μία πολιτική για την αντιμετώπιση αυτών των προβλημάτων. Αυτό δεν υπάρχει.

Το ίδιο πράγμα γίνεται και με τα παιδιά, που έχουν τρεις και τέσσερις τύπους δομών. Αυτές που πήραμε από το Υγείας Πρόνοιας. Άλλο καθεστώς λειτουργίας. Αυτές που πήραμε από το Β΄ Κοινοτικό Πλαίσιο. Άλλο καθεστώς λειτουργίας και αυτό που πήραμε της συνεχιζόμενης και της τρίτης και οι ίδιες οι δομές από την ίδια την Αυτοδιοίκηση, άλλο καθεστώς λειτουργίας.

Αυτά τα πράγματα νομίζω ότι ήρθε ο καιρός, που πρέπει να σκύψει η Αυτοδιοίκηση και τελικά, επειδή και οι γυναίκες, απ’ ότι καταλαβαίνουμε, συμμετέχουν στα Δημοτικά Συμβούλια σε θέση ευθύνης πολλές φορές σε αυτό τον τομέα της φροντίδας, πρέπει να θέσω συνολικά το ζήτημα της αλλαγής πολιτικής. Γιατί; Γιατί η συμφιλίωση είναι ένα από τα βασικά κομμάτια, για να μπορεί η γυναίκα τελικά να ασχοληθεί και με τα κοινά, για να μπορεί τελικά η γυναίκα να έχει περισσότερες ευκαιρίες να μπορεί να συμμετέχει σε πράγματα που συμβαίνουν στην κοινωνία. Γιατί η φροντίδα, έτσι δείχνει, τις αφαιρεί πάρα πολλές δυνατότητες.

Επίσης, θα μπορούσε ένας Δήμος να δει τα ευέλικτα ωράρια και τη διαχείριση του χρόνου.

Το κομμάτι της καταπολέμησης της βίας δεν θα το αναλύσω. Θα σας το αναλύσει η κυρία Λιάπη, που έχει και μεγάλη εμπειρία σε αυτό. 

Θέλω να μου δώσετε λίγο χρόνο να τελειώσω με μία πρόταση. Νομίζω ότι ήρθε ο καιρός η ΚΕΔΚΕ να εκπονήσει ένα σχέδιο δράσης για την προώθηση της ισότητας των φίλων στην Τοπική Αυτοδιοίκηση. Ο οδηγός ενσωμάτωσης της οπτικής του φύλου στις τοπικές πολιτικές χρηματοδοτείται από το επιχειρησιακό πρόγραμμα. Ο οδηγός λοιπόν που θα βγει σε εθνικό επίπεδο και ήδη έχει ανατεθεί και τον εκπονεί η Γενική Γραμματεία Ισότητας, πρέπει να γίνει για την Τοπική Αυτοδιοίκηση. Αυτό το σχέδιο δράσης πρέπει να αποτελέσει και να εξειδικευτεί σε τοπικό επίπεδο και να είναι κομμάτι του επιχειρησιακού προγράμματος των Δήμων και επίσης, πρέπει να δημιουργήσει και μηχανισμούς προώθησης για τα θέματα της ισότητας και παρακολούθησης της οπτικής του φύλου.

Αυτό είναι ένα σχεδιάγραμμα, στο οποίο αποτυπώνεται αυτός ο μηχανισμός. Βέβαια, σε μία ενδεχόμενη διοικητική μεταρρύθμιση, η οποία ετοιμάζεται, φαίνεται ότι το κομμάτι του κράτους που εκφράζεται από τη Γενική Γραμματεία, την ΠΕΙ και τα γραφεία ισότητας, που ήδη – συμπληρώνω την προηγούμενη ομιλήτρια – η Γενική Γραμματεία θα τα δημιουργήσει μέσω του επιχειρησιακού, νομίζω ότι ήρθε ο καιρός, με ένα ενδυνάμωνα των Δήμων, μεγαλύτεροι Δήμοι να μπορούν να έχουν τη δική τους Επιτροπή Ισότητας, με εμπλεκόμενους φορείς μέσα και όχι μόνο από το Δημοτικό Συμβούλιο και το γραφείο ισότητας για να έχουν τη στήριξη την τεχνική που απαιτείται.

Η δικτύωση είναι απαραίτητη. Όπως η δικτύωση είναι απαραίτητη για όλες τις δομές σε τοπικό επίπεδο, γιατί η πολιτική που ασκείται σε τοπικό επίπεδο αγγίζει όλες τις πολιτικές και άρα, χωρίς δικτύωση έχουμε μεμονωμένη άσκηση πολιτικής.

Θα τελειώσω, λέγοντας πως η διαπίστωση είναι ότι γυναίκες αιρετοί ρωτήθηκαν τι πιστεύουν σε σχέση με το μεγάλωμα των παιδιών τους, ότι είναι δουλειά μόνο των μητέρων ή και των ανδρών; Η πλειοψηφία απάντησε ότι είναι μόνο δουλειά των μητέρων. Αν αυτό δεν αλλάξει, όχι μόνο το κομμάτι της συμφιλίωσης θα προωθηθεί στο τοπικό επίπεδο, αλλά και οι γυναίκες δεν μπορούμε να απαιτούμε μία αλλαγή πολιτικών, όχι μόνο στο τοπικό, αλλά και στο εθνικό επίπεδο.

Ευχαριστώ πολύ.

ΠΡΟΕΔΡΕΙΟ: Είμαστε λίγο πίσω στο πρόγραμμά μας, αλλά νομίζω ότι θα κάνουμε μία μικρή διακοπή για να μιλήσουν τρεις-τέσσερις συναδέλφισσες που θέλουν να κάνουν κάποιες παρεμβάσεις, γιατί έχει κουραστεί λίγο το ακροατήριο και λόγω της χθεσινής νύχτας και λόγω των πολύ ενδιαφερόντων θεμάτων που θέλουμε να τα αφομοιώσουμε.


Κάνουμε τρεις-τέσσερις παρεμβάσεις όποιες θέλετε. Θέλει να φύγει και ο κύριος καθηγητής. Μετά θα δώσω τον λόγο στην κυρία Γεωργία Γκόνου, έχει γίνει μια αλλαγή στο πρόγραμμα, όπου είναι η Διευθύντρια της ΕΕΤΑΑ και όχι στην κυρία Δρακάκη. Μετά θα μιλήσει και η καλεσμένη μας από τη Φιλανδία, για να μας πει και εκείνη το παράδειγμα της δικής της πόλης.

Μ. ΓΑΡΔΙΚΙΩΤΗ: Κυρίες και κύριοι, καταρχήν θα ήθελα να ευχαριστήσω την ΚΕΔΚΕ για την πρόσκληση που μου στείλατε.


Είναι μεγάλη μου τιμή να βρίσκομαι ανάμεσα σε τόσες εκλεγμένες κυρίες. Προέρχομαι από τον Δήμο Ραφήνας. Είναι η πρώτη φορά που έβαλα υποψηφιότητα με τον κύριο Κεχαγιόγλου και εκλέχθηκα ως Δημοτικός Σύμβουλος.


Η αντιμετώπιση από τους τριγύρω μου και από τον Δήμο Ραφήνας φυσικά είναι άριστη. Το ίδιο εύχομαι να υπάρχει και σε όλους τους Δήμους. Όμως γενικότερα πρέπει να υπάρχει ισότητα στη διαδικασία λήψης αποφάσεων σε τοπικό επίπεδο.


Οι γυναίκες πρέπει να καταλαμβάνουν θέσεις στον Τοπικό Εκτελεστικό Σώμα, όσο και στις υπερδημοτικές δομές. Όλοι οι μηχανισμοί και τα Όργανα πρέπει να τεθούν στην υπηρεσία της ισότητας.


Το Δημοτικό Συμβούλιο οφείλει να είναι ευαίσθητο στα προβλήματα διακρίσεων με κριτήριο το φύλο. Η ισότητα των φύλων είναι ένα θεμελιώδες δικαίωμα και απαραίτητη προϋπόθεση για μια δημοκρατική κοινωνία. 


Γενικότερα σε όλους τους τομείς των δημοτικών δραστηριοτήτων πρέπει να λαμβάνονται υπόψη οι συνθήκες ζωής γυναικών. Οι γυναίκες πρέπει να έχουν πρόσβαση στη χωροταξία, στις Δημοτικές Υπηρεσίες, στην εκπαίδευση, στον πολιτισμό και στις αθλητικές δραστηριότητες.


Κλείνοντας, πρέπει να πούμε ότι σε όλες τις χώρες της Ευρωπαϊκής Ένωσης υπάρχουν Δήμοι και Κοινότητες. Στις περισσότερες υπάρχει Επιτροπή Γυναικών, ώστε να αποφευχθούν και να καταργηθούν οι ανισότητες ανάμεσα στα δύο φύλα.


Τέλος, θα ήθελα να πω ότι οι γυναίκες είναι η ζωή, ο πολιτισμός, η τέχνη, η αγάπη, η δημοκρατία και η ανθρωπιά.


Ευχαριστώ πολύ.

ΠΡΟΕΔΡΕΙΟ: Η κυρία Ανανίδου Ειρηνούλα, Δημοτική Σύμβουλος του Δήμου Παλλήνης Χαλκιδικής.

Ε. ΑΝΑΝΙΔΟΥ: Αγαπητό Προεδρείο, αγαπητές φίλες, να χαιρετίσω και εγώ την 3η Συνδιάσκεψη Αιρετών Γυναικών της ΚΕΔΚΕ και της ΕΝΑΕ. Ήταν ομολογουμένως για όλες πιστεύω πολύ εποικοδομητική η συνάντηση αυτή και θέλω να πιστεύω ότι όλες μας θα στηρίζουμε στο μέλλον τέτοιες παρόμοιες συναντήσεις.


Εγώ προσωπικά θα ήθελα να συγχαρώ όλες τις αιρετές γυναίκες που βρισκόμαστε αυτή τη στιγμή εδώ, διότι είναι πάρα πολύ δύσκολο μία εκλογική επιτυχία στην Τοπική Αυτοδιοίκηση. Αυτό, διότι ακόμα και στις ημέρες μας είναι δύσκολο να περάσει στους ψηφοφόρους ότι εμείς οι γυναίκες είμαστε περισσότερο ικανές απ’ ότι πιστεύουν.


Έχω ένα παράδειγμα προσωπικό, που στον Δήμο όπου εκπροσωπώ, είναι ο Δήμος Παλλήνης Χαλκιδικής, είμαστε 17 αιρετοί Δημοτικοί Σύμβουλοι και είμαι η μοναδική γυναίκα Δημοτική Σύμβουλος και σας πληροφορώ ότι νοιώθω απίστευτη μοναξιά.


Όμως και μετά την εκλογή μας, η αξιοποίηση της αιρετής γυναίκας είναι πάρα πολύ περιορισμένη. Δεν υπάρχει ίση μεταχείριση της αρμοδιότητας και ας γνωρίζουν ότι το έχουμε αποδείξει ότι μπορούμε να αποδώσουμε άριστα σε όλους τους τομείς εμείς οι γυναίκες, παρ’ όλο που η γυναίκα, πέραν από τις αρμοδιότητές της σε περίπτωση εκλογής της, πρέπει να αποδώσει σε ένα πάρα πολύ σημαντικό κομμάτι που είναι η οικογένεια, που είναι τα παιδιά της, ο σύζυγός της, οι γονείς της και θα πρέπει πάντα να κρατά τις ισορροπίες και είναι πάρα πολύ δύσκολος ο ρόλος αυτός. Δεν ζητάμε όμως πάρα πολλά κυρίες μου. Ζητάμε μόνο λίγο εμπιστοσύνη στις ικανότητές μας και μία καλή κουβέντα.


Αγαπητό Προεδρείο, θα ήθελα να καταθέσω κάποιες προβληματισμούς ή ερωτήσεις, αν θέλετε. Πρώτον, ήθελα να μας ενημερώσετε, αν γίνεται, τι γίνεται με τον Καποδίστρια Νο. 2 και επίσης, τι γίνεται με τις εθελούσιες συνενώσεις των Δήμων.


Δεύτερον, ως Πρόεδρος της Δημοτικής Επιχείρησης των Ιαματικών Λουτρών της Αγίας Παρασκευής του Δήμου Παλλήνης, τι γίνεται με τον καινούργιο νόμο του 2008 του Υπουργείου Εσωτερικών για οφειλές παρελθόντων ετών των Δημοτικών Επιχειρήσεων, απέναντι σε ασφαλιστικούς οργανισμούς και δημόσιο.


Επίσης, τι γίνεται με τις Δημοτικές Επιχειρήσεις, που πρέπει να μετατραπούν σε Α.Ε.


Θα ήθελα να σταθώ σε ένα ιδιαίτερο κομμάτι της χώρας μας, που είναι πάρα πολύ σημαντικό, που είναι ο τουρισμός. Ο τουρισμός στην Ελλάδα είναι ένα πάρα πολύ σημαντικό κομμάτι και μία πολύ μεγάλη προσφορά στην εθνική μας οικονομία. Όταν λέμε τη λέξη τουρισμός δεν θα πρέπει να πηγαίνει το μυαλό μας σε ήλιο, θάλασσα, αμμουδιά, καλοκαίρι. Θα πρέπει να σκεφτούμε και άλλες εναλλακτικές μορφές τουρισμού όπως, εκτός από τον αγροτουρισμό, τον θρησκευτικό τουρισμό, των περιπατητικό τουρισμό, είναι και ο ελληνικός θερμαλισμός. Σας πληροφορώ και πιστεύω να το γνωρίζετε στην αίθουσα αυτή που βρισκόμαστε όλες ότι υπάρχουν πάνω από 80 υπέροχες λουτροπηγές στη χώρα μας, τις οποίες πρέπει να τις αναδείξουμε η κάθε μία από τον τόπο της, για να πετύχουμε έτσι την επιμήκυνση της τουριστικής περιόδου και να έχουμε έναν τουρισμό, όχι μόνο έξι μήνες το καλοκαίρι, αλλά για όλο το χρόνο. Δηλαδή, για 12 μήνες.


Σας εύχομαι να είστε όλες καλά. Σας εύχομαι καλή επιτυχία στο έργο σας.


Σας ευχαριστώ πολύ.

ΠΡΟΕΔΡΕΙΟ: Η κυρία Μπάστα έχει τον λόγο.

ΜΠΑΣΤΑ: Αγαπητές φίλες, αγαπητές και αξιόμαχες συναδέλφισσες στην Τοπική Αυτοδιοίκηση Α΄ και Β΄ Βαθμού, εμείς οι γυναίκες έχουμε καταφέρει και προσφέρει πολλά, στην οικογένεια σαν μητέρες και σύζυγοι, στην εργασία, στην επιστήμη, στην εκπαίδευση και βεβαίως, στην πολιτική ζωή του τόπου. Τίποτα δεν μας χαρίστηκε.


Όλες αυτές τις ημέρες ακούστηκαν τόσα πολλά για τη γυναίκα και για την ισότητα, που σε καμία από εμάς δεν έγινε τίποτα χαρισματικά και δικαιωματικά. Όλα τα αποκτήσαμε με θυσίες και αγώνες. Γυναίκες πιο μπροστά από εμάς και πρώτα από εμάς πάλεψαν με το κατεστημένο και τα κατάφεραν. Κατάφεραν όχι όλα, αλλά πολλά. Την Πολιτεία την ανάγκασαν να αρχίσει να θεσμοθετηθεί για την ισότητα. Έβαλαν την ισότητα στην κοινωνική ζωή του τόπου.


Βέβαια, τον τελευταίο καιρό ζήσαμε κάτι αναπάντεχο και εγώ, ως εκλεγμένη για τρίτη τετραετία στην Νομαρχιακή Αυτοδιοίκηση, οφείλω εδώ να το τονίσω. Είναι κάτι που πονά πάρα πολύ όλες τις γυναίκες. Είναι κάτι αναπάντεχο και όμως είναι αλήθεια. Το κατά πόσο θα εφαρμοστεί δεν ξέρουμε. Όμως είναι νόμος που ψηφίστηκε από την πλειοψηφία της Βουλής των Ελλήνων.


Αγαπητές συναδέλφισσες, είναι το ασφαλιστικό. Εκείνο που το καταστρατήγησαν και το καταρράκωσαν. Καταρράκωσαν και καταστρατήγησαν τα γυναικεία εργασιακά δικαιώματα, που χτίστηκαν μέσα από αγώνες και μάλιστα είχαν την ατυχία να τα έχει εισηγηθεί γυναίκα Υπουργός.


Δεν θα σταθώ σε αυτό, γιατί το θέμα έχει εξαντληθεί πάρα πολύ και πιστεύω ότι δεν έχει δρόμο επιστροφής.


Όμως θα πάω στην ποσόστωση. Η ποσόστωση για εμάς ήταν το 1/3.  Ήταν κίνητρο και κριτήριο για να είμαστε εμείς όλες εδώ. Διαφορετικά δεν θα υπήρχε ούτε σταγόνα χώρος σε μια κοινωνία των ανισοτήτων που ζούμε. Ανισότητα στην οικογένεια, ανισότητα στην εργασία, ανισότητα στον ιδιωτικό και δημόσιο τομέα, ανισότητα στην εκπαίδευση και κυρίως, ανισότητα στην πολιτική. Η ισότητα πότε θα έρθει για εμάς; Διερωτόμαστε όλες μας σε όλες τις συνδιασκέψεις και σε όλα τα συνέδρια.


Το  50-50 τον δύο φύλων, που για τη δημοκρατία και την ισονομία μας, μας είπε και ο Υπουργός ότι είναι το αυτονόητο. Πότε θα γίνει; Πάω στις εκλογές, στους Δήμους, στις Κοινότητες και στις Νομαρχίες. Συμπληρώνουμε το ψηφοδέλτιο κατά το 1/3. Όμως η εκλογή ποτέ δεν έρχεται. Εμείς θα πρέπει να βάζουμε κηροζίνη, συγγνώμη για τους άνδρες που είναι στην αίθουσα, όταν οι άνδρες πηγαίνουν με πετρέλαιο. Βέβαια, δεν τους υποτιμώ, τους χρειαζόμαστε και εγώ κυρίως, ειλικρινά το λέω, τους αγαπώ. Όμως η ευαισθησία, η διορατικότητα, η δύναμη, η διάθεση που δείχνει κάθε γυναίκα είναι ασυγκρίτως προχωρημένη σε σχέση με έναν άνδρα.


Σκεφτείτε όλες μας πόσο καλύτεροι θα ήταν οι Δήμοι και οι Νομαρχίες, αν διοικούνταν από γυναίκα. Σε όλη την Ελλάδα έχουμε μόνο μία γυναίκα Νομάρχη. Αυτό δεν σας λέει τίποτα; Μία γυναίκα Νομάρχη, άξια, ευαίσθητη, δημιουργική, καλή πολιτικό και μερικές γυναίκες Δημάρχους μερικές, που παλεύουν καθημερινά με το θηρίο της καθημερινότητας του πολίτη και όλα τα άλλα χιλιάδες προβλήματα, που δεν μπόρεσε η Πολιτεία να επιλύσει ούτε στο ελάχιστο.


Θέλω λοιπόν από αυτό εδώ το βήμα των γυναικών να κάνω μια πρόταση, γιατί πιστεύω ότι το αξίζουμε και το δικαιούμαστε. Όλες οι γυναίκες που είναι στα κέντρα λήψης των αποφάσεων είναι πετυχημένες και άξιες. Μια πρόταση λοιπόν, που θέλω να καταγραφεί ανεξαιρέτως προς όλα τα πολιτικά κόμματα. Να δοκιμάσουν στις επόμενες Δημοτικές και Νομαρχιακές Εκλογές στους Δήμους και στις Νομαρχίες με γυναίκες επικεφαλής. Γιατί εμείς όλες από εδώ θα τους εγγυηθούμε ότι θα καταφέρουμε σωστά, άξια και καλά και δημιουργικά, γιατί το χρωστάμε στον τόπο μας, το χρωστάμε στην Ελλάδα, μα κυρίως το χρωστάμε στα παιδιά μας, όλες μαζί, για να τους χτίσουμε ένα ωραίο αύριο.


Ευχαριστώ.

ΠΡΟΕΔΡΕΙΟ: Θα δώσουμε τώρα τον λόγο στον Καθηγητή κύριο Γιάννη Πανούση.

Ι. ΠΑΝΟΥΣΗΣ: Εγώ θέλω να ευχαριστήσω και πάλι. Να πω ότι μαθαίνει κανένας ακούγοντας και νομίζω ότι θα πρέπει να υπήρχαν πάρα πολλοί άνδρες εδώ, για να ακούσουν τους προβληματισμούς. Θα κάνω τρεις επισημάνσεις.


Πρέπει λίγο να σκεφτόμαστε με όρους του 2010 και όχι με όρους του 1960. Είμαστε σε μία περίοδο του μετά. Μεταελευθερία, μετάνθρωπος, μεταϊσότητα. Δεν είμαστε στην άποψη του ’60. Δεν σημαίνει ότι έχουν λυθεί τα προβλήματα. Για το όνομα του Θεού! Απλώς, πρέπει να σκεφτόμαστε και αλλιώς.


Ερώτημα πρώτο. Ως προβληματισμό το βάζω, γιατί δεν υπάρχουν εύκολες απαντήσεις. Όταν λέμε ισότητα, εννοούμε ισότητα μεταξύ ίσων; Δηλαδή, προηγείται η αναγνώριση το ότι ίσος με εμένα είσαι και μετά έπεται τότε ότι, αφού είσαι ίσος με εμένα, έχουμε και ισότητα; Γιατί εδώ έχουμε ένα προγενέστερο πρόβλημα. Δεν αναγνωρίζουμε όλοι όλους στην πολυπολιτισμική κοινωνία μας ως ίσους. Άρα, δεν είμαστε ίσοι, γιατί θεωρούμε ότι οι άλλοι είναι κατώτεροι, είναι αμόρφωτοι. Πως μιλάμε για ισότητα; Άρα, ένα πρόβλημα είναι να συζητήσουμε αν η ισότητα αφορά τους ίσους. Ή αφορά όλους; Αναγνωρίζουμε ίσα δικαιώματα στους άλλους; 


Ερώτημα δεύτερο. Υπάρχει ισότητα στην παρανομία; Υπάρχει ισότητα στην ανομία, υπάρχει ισότητα στα προνόμια; Δηλαδή, μια γυναίκα που βγαίνει είκοσι χρόνια Δήμαρχος, αν υποθέσουμε ότι γίνει, με έναν άνδρα που βγαίνει είκοσι χρόνια Δήμαρχος, έχουν ισότητα σε κάτι; Έχουμε φτιάξει ισότητα στα προνόμια στην Ελλάδα και προσέξτε το λίγο αυτό. Δεν είναι αυτό ακριβώς, όταν λέμε ισότητα. Κάτι άλλο εννοούμε.


Τρίτον, άκουσα και πραγματικά ως άνθρωπος το καταλαβαίνω, αλλά επειδή μιλάμε στο δημόσιο χώρο, θα ήθελα να μου πει κάποιος, όχι σήμερα να μου απαντήσει, να σκεφτεί κάποιος ποιες είναι αυτές οι ειδικές γυναικείες αξίες που προβάλλονται στον πολιτικό χώρο; Δεν συζητάμε για την ισότητα ως δικαίωμα. Αυτά τα είπαμε, είναι αυτονόητα τώρα.


Βγαίνει μια γυναίκα, όπως είπατε, Νομάρχης, σε τι διαφέρει ακριβώς από έναν άνδρα Νομάρχη. Αυτό πρέπει να αποδειχτεί ότι εγώ έκανα άλλα πράγματα. Όχι διακηρυκτικά, στην πράξη. Γιατί, όπου είδαμε γυναίκες Πρωθυπουργούς και λοιπά, δεν είμαστε και πανευτυχείς ότι δεν ακολούθησαν το ανδρικό μοντέλο. Άρα λοιπόν κρατείται ως συζήτηση.


Το προτελευταίο θέμα είναι ότι σε κάθε νέο άνθρωπο ή σε κάθε άνδρα που υπάρχει μία αίσθηση στερεοτύπων, προτύπων ανισότητας και ρόλων, όταν ήταν παιδί από πίσω υπήρχε μια μάνα και θέλει λίγο προσοχή αυτό. Δηλαδή, οι ανισότητες πως παράγονται και αναπαράγονται; Ως στερεότυπα και όχι ως κοινωνικές λειτουργίες. Σε σχέση με ρόλους, δεν γεννιούνται έτσι, ξυπνά ένα αγόρι και λέει «είμαι άνδρας». Κάπως φτιάχνονται όλα αυτά και έχουμε μία περίεργη κατάσταση, όπου η γυναίκα ως μάνα λειτουργεί στο αγόρι της με κάποιο τρόπο και η γυναίκα ως δημόσιο πρόσωπο λειτουργεί κάπως αλλιώς στον άνδρα, που ήταν το παλιό παιδί όμως.


Η τελευταία μου επισήμανση – απλώς για συζήτηση σας λέω, δεν είμαι έτοιμος να απαντήσω, αν με ρωτήσετε – είναι ότι εγώ θα προτιμούσα να μιλούσαμε για μία δυναμική. Η ισότητα και η ανισότητα χάνεται και κερδίζεται κάθε στιγμή, μα κάθε στιγμή. Δεν είναι ΙΚΑ. Τώρα, ούτε το ΙΚΑ υπάρχει βέβαια. Δεν είναι ασφάλιση η ισότητα. Δηλαδή, είμαστε ίσοι. Δεν είναι έτσι. Κερδίζεται και χάνεται μέσα από τη ζωή, μέσα από τις δυναμικές, από τις συγκρούσεις, συγκρούσεις που δεν γίνονται με τον άνδρα, συγκρούσεις που γίνονται μαζί με τον άνδρα σε άλλα επίπεδα, συγκρούσεις που γίνονται με τον εαυτό μας, γιατί πρέπει ο καθένας να κοιτάξει από μέσα του να δει τι ακριβώς κάνει σε διαχείριση ζητημάτων ισότητας που δεν τον πληγώνουν, διότι η μαγκιά δεν είναι στα δικαιώματα, η μαγκιά είναι στις υποχρεώσεις, στις ισορροπίες, στις συμμαχίες. Δικαιώματα έχουμε. Δεν είναι εκεί η δουλειά. Η δουλειά και η δημοκρατία στηρίζεται στο να αναγνωρίζει τα δικαιώματα του άλλου. Το να αναγνωρίσει τα δικά του δεν έχει καμία σημασία.


Σας ευχαριστώ πάρα πολύ για την προσοχή σας και ελπίζω να τα ξαναπούμε.

ΠΡΟΕΔΡΕΙΟ: Έχετε ερωτήσεις προς τον κύριο Πανούση;

ΣΥΝΕΔΡΟΣ: Κύριε καθηγητά, μπορούμε να πούμε λοιπόν ότι το θέμα μας είναι η απόκτηση δυνάμεως και όταν έχουμε δύναμη, από εκεί και ύστερα ασκείται από όλους, κατά τον ίδιο τρόπο και με κάθε έκφανση που έχει;


Αυτό είναι το ερώτημα. Ευχαριστώ.

Ι. ΠΑΝΟΥΣΗΣ: Αν μου μιλάτε στον ιδιωτικό χώρο, θα πω όχι. Πιστεύω στις γυναικείες αξίες. Αν μου μιλάτε στον δημόσιο χώρο, είναι πολύ σκληρός. Ή θα παίξετε με τους κανόνες του παιχνιδιού ή δεν θα παίξετε.


Ήταν ωραία αυτή η πρόταση. Δηλαδή, δεν ισχύει, είναι στο επίπεδο του φαντασιακού. Όμως θα άξιζε να κυβερνηθούμε από γυναίκες,  για να δουν και οι γυναίκες κάποια όρια, τα οποία αυτή τη στιγμή περνούν στο επίπεδο του μύθου, ότι αν ήμουν εγώ, δεν ισχύει για τις γυναίκες, ισχύει και για αυτούς που δεν είναι στην εξουσία. «Αν είχα πάρει εγώ την εξουσία, θα έδινα». Για πάρτη να τη δούμε.

ΣΥΝΕΔΡΟΣ: Ήθελα να ρωτήσω, κύριε καθηγητά, το εξής: είπατε ότι δεν χρειάζεται να γίνονται διακρίσεις σε ομάδες. Δηλαδή, στα παιδιά, στις γυναίκες και λοιπά. Όμως, όσον αφορά την πολιτική των θετικών διακρίσεων, είστε σύμφωνος προς αυτό; Δηλαδή, δεν θα πρέπει κάποια στιγμή να βάλουμε και κάποια ποσοτικοποίηση, ούτως ώστε να υπάρχει η δυνατότητα; Γιατί ξέρουμε ότι σε μειονοτικές ομάδες γίνονται μέτρα θετικών διακρίσεων, προκειμένου να μπορούν να έχουν τα ίδια «ίσα δικαιώματα» με τους υπολοίπους. Νομίζω ότι κάτι αντίστοιχο εδώ ισχύει. Πως το βλέπετε; Θα ήθελα έτσι την απάντησή σας.

Ι. ΠΑΝΟΥΣΗΣ: Είμαι υπέρ των θετικών διακρίσεων στον χώρο όμως που δεν μπορούν να εκφραστούν διαφορετικά οι επί μέρους ομάδες. Δηλαδή, είμαι υπέρ των θετικών διακρίσεων για τους μετανάστες, διότι οι μετανάστες δεν έχουν πολιτικά πλήρη δικαιώματα. Όταν ψηφίζει 51% των γυναικών και εκλέγει άνδρες, δεν έχω αντιληφθεί την έννοια της ποσόστωσης.

ΣΥΝΕΔΡΟΣ: Κύριε καθηγητά, γιατί ήσασταν τόσο απόλυτος ότι οι αξίες υπάρχουν μόνο στον ιδιωτικό τομέα και είστε πολύ αρνητικός για τον δημόσιο τομέα;

Ι. ΠΑΝΟΥΣΗΣ: Ο ιδιωτικός τομέας δεν εννοώ ιδιωτικές επιχειρήσεις, ο ιδιωτικός χώρος εννοώ. Με συγχωρείτε, εγώ φταίω. Ο ιδιωτικός χώρος, δηλαδή το σπίτι, η παρέα, η οικογένεια, η γειτονιά, δείχνει στη γυναίκα ότι είναι κάτι άλλο. Ο δημόσιος χώρος πολιτική. Έχετε δίκιο.

ΠΡΟΕΔΡΕΙΟ: Η κυρία Μαρία Παυλίδου έχει τον λόγο.

Μ. ΠΑΥΛΙΔΟΥ: Κύριε καθηγητά, με όλο τον σεβασμό, θα μου επιτρέψετε να διαφωνήσω, γιατί η Ελλάδα του ’60, του ’50, μην ξεχνάτε το ’52 δόθηκαν δικαιώματα στην Ελληνίδα γυναίκα, παρά τα γοργά βήματα, τα οποία έγιναν σε νομοθετικό πλαίσιο – και το γνωρίζετε αυτό – όμως αυτό το πράγμα δεν κατακτήθηκε σε επίπεδο κουλτούρας, νοοτροπίας και στερεοτύπων, το οποίο αναφέρατε.

Εγώ διαφωνώ ριζικά στο γεγονός ότι όλες οι γυναίκες λειτουργούμε με ανδρικά πρότυπα. Μην έχετε παράδειγμα την Τσιλέρ και τη Θάτσερ και κάποιες δικές μας, τις οποίες εδώ το Σώμα είπε ότι όσες μετέρχονται τέτοιες μεθόδους ανδρικές και λοιπά, να μας πλανέψουν και να οδηγηθούν στο πλατύσκαλο της εξουσίας, αυτές, εμείς ως καλομαρία, δεν θα είμαστε ξανά καλομαρίες, για να ανέβουν από τις πλάτες μας, διότι εγώ πιστεύω ότι οι γυναίκες είναι φορείς αξιών και ιδεών, που δεν είναι οι άνδρες. Δηλαδή, έχουν περισσότερο ευαισθησία, ενώ οι άνδρες είναι περισσότερο εξουσιολαγνείς, δηλαδή, εξουσία για την εξουσία και αυτό το βιώνω από τα 16 μου χρόνια, που έγινα πλάτη για τους άνδρες και είδα πως άσκησαν εξουσία.

Επομένως, ας αγωνιστούμε. Συμφωνώ απόλυτα μαζί σας για τον ρόλο τον οποίο έχουμε ως μητέρες και πως διαπαιδαγωγούμε τα παιδιά μας. Είναι και θέμα κατάκτησης. Στη δημοκρατία ξέρετε, για να ισορροπήσει η δημοκρατία, θέλει αρκετό χρόνο. Πρέπει να πέσεις, να σηκωθείς και λοιπά, για να παλαντζάρεις. Όμως δεν δίδεται η ευκαιρία ακόμη, γιατί δεν έχει αφυπνιστεί η ελληνική κοινωνία, να εγκύψει μέσα της και να δει αυτές τις πανανθρώπινες αξίες, τις οποίες κουβαλά μια γυναίκα. Γιατί αλλιώς η γυναίκα θα λειτουργήσει στους παιδικούς σταθμούς, αλλιώς στα κέντρα κακοποίησης, αλλιώς για τους μετανάστες και τελείως διαφορετικά οι άνδρες, γιατί για τους άνδρες οι δείκτες είναι οικονομικοί και μόνο οικονομικοί και τίποτα άλλο. Για εμάς είναι ανθρώπινοι, περιβαλλοντικοί, είναι και πολλά άλλα πράγματα.

Ι. ΠΑΝΟΥΣΗΣ: Ξέρετε, υπάρχει μια αντίφαση στη συζήτηση. Από τη μία μεριά λέμε κάτω τα στερεότυπα των ανδρών και μετά λέμε υπέρ τα στερεότυπα των γυναικών. Πραγματικά, είναι δύσκολο να πω ότι δεν μιλώ σαν άνδρας, διότι θα έχουμε και παρεξηγήσεις. Όμως, αν θεωρούμε από χέρι, οι μεν άνδρες, ας υποθέσουμε ότι οι γυναίκες είναι αδιάφορες, είναι εξουσιομανείς. Ένα.


Δεύτερον, όταν παίρνει ο άνδρας την εξουσία την παίρνει ως αυτοσκοπό. Ενώ όταν παίρνει η γυναίκα την εξουσία, στην παίρνει ως εν γένει. Έχουμε δει επιχειρηματίες γυναίκες, που ο Χίτλερ μπροστά τους θα είχε πάθει τραμπάκουλο, για να μην λέμε την πολιτική. Μην τα λέμε αυτά, δεν ισχύουν. Είναι ρόλοι διαμορφωμένοι μέσα από στερεότυπα, θα τα σπάσουμε τα στερεότυπα στην κοινωνική τους βάση και θα πάμε μαζί στο μέλλον. Δεν μπορούμε να πάμε χώρια στο μέλλον. Με αντιπαράθεση, χαθήκαμε, δεν γίνεται. 


Για την κουλτούρα που είπα έχετε δίκιο. Όμως η κουλτούρα δεν είναι το κράτος. Η κουλτούρα είναι ο τρόπος που ζούμε, που διακινούμε τη γνώση, δεν είναι το κράτος.

ΣΥΝΕΔΡΟΣ: Θα μου επιτρέψει η κυρία Παυλίδου να διαφοροποιηθώ και η τοποθέτησή σας είναι άκρως αναχρονιστική. Αυτά όλα συνδυάζονται με τον λόγο του κυρίου καθηγητή. 


Ο κύριος καθηγητής έχει μια παιδεία, που για να το αντιληφθεί το κοινό, πρέπει επίσης να έχουν ένα υπόβαθρο. Η κυρία Παυλίδου αυτά που είπε είναι ακόμα στην εποχή της γυναίκας και του άνδρα διαφοροποιημένη. Έχουμε ξεχάσει τη μοναδικότητα του κάθε ατόμου.

ΠΡΟΕΔΡΕΙΟ: Δεν κάνουμε τοποθέτηση. Έχετε κάποια ερώτηση για τον κύριο καθηγητή; Θέλω να πω κάτι σε όλους είναι εδώ από τις 10.00΄ το πρωί και μας είπε ότι στις 12.30΄ θέλει να φύγει. Θα ήθελα ουσιαστική ερώτηση. Έχετε; Όχι τοποθέτηση. Να τοποθετηθείτε μετά.

ΣΥΝΕΔΡΟΣ: Η ουσιαστική ερώτηση είναι ότι η μοναδικότητα που έθεσε των ατόμων ο καθηγητής δεν έχει γίνει αντιληπτή από το κοινό. Αυτό έχω εισπράξει.

ΠΡΟΕΔΡΕΙΟ: Μπορούμε να δεσμεύσουμε τον καθηγητή, να κάνουμε ένα θεματικό.

ΣΥΝΕΔΡΟΣ: Με συγχωρείτε, Προεδρείο, πρέπει να διαφυλάξετε εδώ το Σώμα. Είμαστε εκλεγμένες γυναίκες στην Αυτοδιοίκηση και δεν μπορεί μία συνάδελφος να μας απαξιώνει, πολύ δε περισσότερο την κυρία Παυλίδου τη γνωρίζουμε επί δεκαετίες στους αγώνες και για τα γυναικείο κίνημα και στην Αυτοδιοίκηση και στην πολιτική.

ΠΡΟΕΔΡΕΙΟ: Παρακαλώ κόβονται οι τοποθετήσεις. Δεν θα κάνουμε τέτοιο διάλογο. Υπάρχει πολιτισμός αυτοδιοικητικός και γυναικείος μπορώ να πω.


Επαναλαμβάνω ότι ο κύριος Πανούσης ήταν εδώ από τις 10.00΄ το πρωί, δυστυχώς ήταν μόνο 10 γυναίκες. Περιμέναμε μέχρι στις 10.45΄, όπου ήταν το 1/5 του ακροατηρίου από εδώ. Έκανε εκπληκτική εισήγηση φιλοσοφικά το τι είναι ισότητα, από τις καλύτερες εισηγήσεις, που εγώ τουλάχιστον έχω ακούσει. Έθεσε φοβερά ερωτήματα και φοβερούς προβληματισμούς. Μίλησε για ισότητα στην πρόσβαση, μίλησε για ισότητα στην ανισότητα και όλα αυτά. Νομίζω ότι η κάθε μία έχει τις απόψεις της, μπορεί να τις καταθέσει σε ένα πλαίσιο αλληλοσεβασμού. Σας παρακαλώ πάρα πολύ.

Θα ακούσουμε τις δύο εισηγήσεις, θα μιλήσετε όλες. Αυτό σας το έχω υποσχεθεί. Θα τοποθετηθείτε, θα μιλήσετε σε ένα πλαίσιο όμως αλληλοσεβασμού και αλληλοκατανόησης.

Η κυρία Γεωργία Γκόνου, Στέλεχος, Διευθύντρια της ΕΕΤΑΑ, θα μας μιλήσει λοιπόν για το θέμα μας που είναι: «Η Δ΄ Προγραμματική Περίοδος και η Ισότητα των Φύλων σε Τοπικό Επίπεδο».

Γ. ΓΚΟΝΟΥ: Καλή σας ημέρα. Κυρία Πρόεδρε, ευχαριστώ πολύ και ευχαριστώ την ΚΕΔΚΕ και την ΕΝΑΕ για την πρόσκληση να βρίσκομαι σήμερα μαζί σας στην 3η Πανελλήνια Συνδιάσκεψη των Αιρετών Γυναικών.


Χαίρομαι δε ιδιαίτερα, γιατί είναι η συμμετοχή μου σε αυτές τις συνδιασκέψεις, ισάριθμες με τον αριθμός τους.


Η εισήγησή μου είναι τέτοιου χαρακτήρα, που θα σας πρότεινα λίγο να πάμε σε πιο τεχνικού και πρακτικού, εξίσου όμως σημαντικού ενδιαφέροντος θέματα, γιατί όλα αυτά που ακούσατε και χθες, πρωί και απόγευμα και σήμερα το πρωί, τώρα θα σας προτείνω να τα δούμε από ένα άλλο πρίσμα. Από εκείνο το πρίσμα των χρηματοδοτικών εργαλείων. Αυτό, γιατί η τοποθέτησή μου επιδιώκει να σας παρουσιάσει περιεκτικά τα δεδομένα που προκύπτουν, τόσο από το Εθνικό Στρατηγικό Σχέδιο Ανάπτυξης για την επόμενη προγραμματική περίοδο, που έχει ήδη ξεκινήσει τυπικά από το 2007 και ολοκληρώνεται το 2013, όσο και από τα νέα επιχειρησιακά προγράμματα σε θέματα που αφορούν την ισότητα των φύλων.


Όπως όλοι γνωρίζουμε, η διαδικασία της Λισσαβόνας από το 2000 έθεσε στόχους που αφορούν στη βελτίωση της συμμετοχής των γυναικών στην απασχόληση, ως στοιχείο ανταγωνιστικότητας της Ευρωπαϊκής Ένωσης και κατ’ επέκταση των εθνικών οικονομιών στα κράτη-μέλη.


Η προβληματική που αναπτύχθηκε συμπυκνώνεται στα συμπεράσματα της εαρινής Συνόδου Κορυφής του 2004, σύμφωνα με τα οποία οι πολιτικές για την ισότητα των φύλων συνιστούν εργαλεία οικονομικής ανάπτυξης και κοινωνικής συνοχής.


Εκφράζεται λοιπόν ρητά η αναγκαιότητα για την οριζόντια διάσταση των πολιτικών ισότητας των φύλων, η οποία οφείλει να παρουσιάζεται με τη μορφή ολοκληρωμένων παρεμβάσεων και να επιχειρεί να αναδείξει τον πολιτικό, οικονομικό, κοινωνικό χαρακτήρα της ισότητας μεταξύ ανδρών και γυναικών.


Κατά συνέπεια, η διάσταση ισότητας οφείλει να διατρέχει όλες τις τομεακές και περιφερειακές πολιτικές και δράσεις, αυτό που λέμε main streaming.


Σύμφωνα με το Εθνικό Στρατηγικό Πλαίσιο Ανάπτυξης 2007-2013 η αύξηση της απασχόλησης των γυναικών είναι η δέουσα λύση για την αύξηση των ποσοστών απασχόλησης του οικονομικά ενεργού πληθυσμού της χώρας. Η αναγκαιότητα αυτή αποτυπώνεται ρητά στον γενικό στόχο 11, σύμφωνα με τον οποίο η ανάδειξη του οικονομικού, κοινωνικού και αναπτυξιακού χαρακτήρα των θεμάτων ισότητας των φύλων συνδέεται άμεσα με τις κυρίαρχες εθνικές προτεραιότητες της χώρας μας, δηλαδή την ανάπτυξη, την απασχόληση και την κοινωνική συνοχή.


Η ανάπτυξη της απασχόλησης των γυναικών και η προώθηση της ισότιμης πρόσβασης και εξέλιξή τους στην αγορά εργασίας εξειδικεύεται στον γενικό στόχο 8, που αφορά τη διευκόλυνση της πρόσβασης στην απασχόληση, με ειδική αναφορά στη λήψη μέτρων για τη συμφιλίωση επαγγελματικών και οικογενειακών υποχρεώσεων, την περαιτέρω μείωση της απόκλισης των αποδοχών, τη συγκέντρωση και την κατάτμηση της αγοράς εργασίας σε επαγγέλματα ανάλογα με το φύλο και τη στήριξη των μονογονεϊκών οικογενειών.


Επίσης, έμφαση δίδεται στην ενίσχυση της γυναικείας επιχειρηματικότητας στο πλαίσιο της θεματικής προτεραιότητας επένδυσης στον παραγωγικό τομέα της οικονομίας, μέσα από απλοποίηση του επιχειρηματικού περιβάλλοντος και παροχή εξειδικευμένης συμβουλευτικής στήριξης στις γυναίκες επενδύτριες, με τη διασφάλιση πρόσβασης στη χρηματοδότηση και την ανάπτυξη επιχειρηματικών δικτύων, με την ενθάρρυνση πρωτοβουλιών εταιρικής και κοινωνικής ευθύνης για την ισότητα των φύλων. Στόχος όλων αυτών είναι να ενισχυθούν πρωτοβουλίες γυναικών σε τοπικό επίπεδο και ειδικά στους κλάδους του τουρισμού και της παραγωγής πολιτιστικών αγαθών και υπηρεσιών.


Συγκεκριμένα, η ενίσχυση της γυναικείας απασχόλησης και επιχειρηματικότητας επιχειρείται μέσα από στοχευμένη προσέγγιση για τη στήριξη της γυναικείας απασχολησιμότητας από πολιτικές στήριξης της οικογένειας, που ακούσαμε θέσεις για αυτό το θέμα και χθες από τον Πρόεδρο της Επιτροπής Κοινωνικής Πολιτικής της ΚΕΔΚΕ και Δήμαρχο Συκεών, τον κύριο Δανιηλίδη, αλλά και σήμερα από την κυρία Θελερίτη στην εισήγησή της. Συνοδευτικές δράσεις ενημέρωσης και ευαισθητοποίησης για την εξάλειψη στερεοτυπών των δύο φύλων στην οικογένεια και θέσπιση σχετικών κινήτρων στις επιχειρήσεις.


Όλα αυτά εντάσσονται στο γενικό στόχο 9 του ΕΣΠΑ, που αναφέρεται στα θέματα κοινωνικής ενσωμάτωσης με αναφορές που σχετίζονται με την ενίσχυση της απασχόλησης, ιδιαίτερα των γυναικών και των ευάλωτων ομάδων του πληθυσμού, με την ενίσχυση της οικογένειας και τη στήριξη των ηλικιωμένων, καθώς και με την κοινωνική ένταξη των ατόμων με ειδικές ανάγκες, των μεταναστών και των θυμάτων trafficking.


Η ενθάρρυνση αυτών των πολιτικών αναφέρονται ήδη στις προτεραιότητες του εθνικού σχεδίου δράσης για την κοινωνική ένταξη της χώρας μας για τη διετία 2006-2008.


Τέλος, στο πλαίσιο του ΕΣΠΑ και των στόχων του Ευρωπαϊκού Κοινωνικού Ταμείου προωθούνται εταιρικές σχέσεις, δικτύωση, ολοκληρωμένα σχέδια για την απασχόληση, προσαρμοσμένα στις τοπικές ιδιαιτερότητες, τα γνωστά μας τοπικά σύμφωνα και τοπικά σχέδια δράσης για την απασχόληση, δράσεις δια βίου μάθησης σε περιφερειακές και τοπικές αγορές.


Ας δούμε λοιπόν όλες αυτές οι αναφορές πως εξειδικεύονται στα επί μέρους τομεακά και Περιφερειακά Επιχειρησιακά Προγράμματα. Για το ζήτημα που μας ενδιαφέρει τα τομεακά προγράμματα είναι πέντε και φυσικά όλα τα περιφερειακά.


Ας ξεκινήσουμε από ένα επιχειρησιακό, το οποίο ακούστηκε πολλές φορές και χθες και σήμερα και με την παρουσία του Διοικητή χθες του ΟΑΕΔ. Το επιχειρησιακό πρόγραμμα «Ανάπτυξη ανθρώπινου δυναμικού», το οποίο διαχειρίζεται και θα εφαρμόσει με ευθύνη του το Υπουργείο Απασχόλησης και Κοινωνικής Προστασίας.


Εναρμονισμένη με τους στόχους της Λισσαβόνας, οι στρατηγικοί του στόχοι αποτυπώνουν με σαφήνεια την ενίσχυση της απασχόλησης των γυναικών, είναι το τέταρτος στόχος του επιχειρησιακού.


Στον άξονα τον πρώτο με τίτλο «Ενίσχυση της προσαρμοστικότητας του ανθρώπινου δυναμικού και των επιχειρήσεων» υπάρχει στοχευμένη δράση, που αφορά την προώθηση της ισότητας των φύλων, μέσω της παροχής κινήτρων στις επιχειρήσεις, καθώς επίσης και δράση για την ανάπτυξη ενδοεπιχειρησιακών δομών για τη συμφιλίωση οικογενειακών και επαγγελματικών δραστηριοτήτων.


Στον δεύτερο άξονα, με τίτλο «Διευκόλυνση της πρόσβασης στην απασχόληση» προβλέπονται υποστηρικτικά μέτρα για την προώθηση της ισότητας των φύλων στην απασχόληση και την εναρμόνιση οικογενειακής και επαγγελματικής ζωής. Είναι η μετεξέλιξη, ήδη αναφέρθηκε, των δομών κοινωνικής φροντίδας, καθώς επίσης και μέτρα για την κατάργηση του επαγγελματικού διαχωρισμού.

Στο πλαίσιο αυτής της παρέμβασης προβλέπεται να εφαρμοστούν οι ειδικές δράσεις για την ενσωμάτωση της οπτικής του φύλου στον χώρο της εργασίας, καθώς και για την προώθηση των γυναικών σε υψηλές θέσεις της επαγγελματικής ιεραρχίας.

Έμφαση επίσης δίδεται στην ενημέρωση και ευαισθητοποίηση των εργαζομένων και των διευθυντικών στελεχών σε θέματα ισότητας και στην ενσωμάτωση της οπτικής του φύλου στις διοικητικές πρακτικές.

Παράλληλα, προβλέπονται και ενέργειες βελτίωσης του θεσμικού πλαισίου, εκσυγχρονισμού και αναβάθμισης των συστημάτων της αγοράς εργασίας, οι οποίες στοχεύουν στην διευκόλυνση της πρόσβασης στην απασχόληση.

Στο πλαίσιο αυτό επιχειρείται η αναβάθμιση της λειτουργίας των δημόσιων υπηρεσιών απασχόλησης και κοινωνικής προστασίας. Δηλαδή, η μετεξέλιξη των κέντρων αυτών σε κέντρα ολοκληρωμένων συναλλαγών και ο επαναπροσδιορισμός της λειτουργίας τους με δύο στόχους. Αφενός την εξυπηρέτηση του τελικού αποδέκτη και αφετέρου την προετοιμασία τους για τη λειτουργία τους σε μια ανοικτή και ανταγωνιστική αγορά.

Με δεδομένο ότι η αποτελεσματικότητα όλων αυτών των δράσεων είναι συνάρτηση της οικειοθελούς και ενεργητικής συμμετοχής των ωφελούμενων, αλλά και της ευρύτερης αποδοχής του συστήματος από πλευράς των επιχειρήσεων και των εργοδοτών, προβλέπεται να σχεδιαστούν και να υλοποιηθούν ειδικές δράσεις ενημέρωσης και ευαισθητοποίησης της κοινής γνώμης και των ομάδων που είναι αποδέκτες όλων αυτών των δράσεων.

Δεύτερον, επιχειρησιακό τομεακό και με ιδιαίτερο ενδιαφέρον για το κοινό που σήμερα είμαστε μαζί είναι το επιχειρησιακό πρόγραμμα της διοικητικής μεταρρύθμισης. Ήδη αναφέρθηκε και σε προηγούμενη εισήγηση, το οποίο θα λειτουργήσει με ευθύνη του Υπουργείου Εσωτερικών.

Η ενδυνάμωση των πολιτικών ισότητας σε όλο το εύρος της δημόσιας διοίκησης ενισχύεται με ειδική αναφορά στον νομότιτλο άξονα του επιχειρησιακού και κύριους στόχους στη βελτίωση της ποιότητας και της αποτελεσματικότητας των πολιτικών ισότητας και των μηχανισμών και δομών εφαρμογής, παρακολούθησης και αξιολόγησης για τα θέματα ισότητας των φύλων και ενίσχυση της θέσης των γυναικών στον δημόσιο και κοινωνικό τομέα.

Τρεις είναι οι βασικές κατηγορίες των δραστηριοτήτων. Η βελτίωση της ποιότητας και της αποτελεσματικότητας των πολιτικών ισότητας. Με δράσεις μπορούμε να αναφέρουμε ενδεικτικά κωδικοποίησης και ενίσχυσης των μέτρων ισότητας. Δράσεις για την καταπολέμηση του ελλείμματος της ισότητας και δράσεις για την προαγωγή της ενσωμάτωσης της πολιτικής ισότητας στο σύνολο των δημόσιων πολιτικών. 

Η δεύτερη κατηγορία αφορά την ενδυνάμωση των δομών παραγωγής πολιτικής και εφαρμογής μέτρων ισότητας με δράσεις για την ενίσχυση των συμβουλευτικών, συντονιστικών και ελεγκτικών μηχανισμών, για τη δημιουργία και λειτουργία μηχανισμών παρακολούθησης και αξιολόγησης της εφαρμογής αυτών των μέτρων, καθώς και την αξιολόγηση της διοικητικής ικανότητας των δημόσιων υπηρεσιών, που θα κληθούν να εφαρμόσουν δράσεις για την ενίσχυση της ισότητας.

Η τρίτη κατηγορία, που θεωρώ ότι έχουμε ιδιαίτερο ενδιαφέρον σε αυτή τη Συνδιάσκεψη να τη δούμε, είναι η ενίσχυση της θέσης των γυναικών στον δημόσιο και κοινωνικό τομέα.

Δύο οι βασικές κατηγορίες των δράσεων, οι οποίες θα αναπτυχθούν στην ενότητα αυτή. Δράσεις για την ενίσχυση της συμμετοχής των γυναικών στα κέντρα λήψης αποφάσεων και δράσεις ευαισθητοποίησης δημόσιας διοίκησης και Τοπικής Αυτοδιοίκησης σε θέματα ισότητας των φύλων.

Στην πρώτη κατηγορία έχουμε δράσεις, οι οποίες θα στηρίξουν, θα ενισχύσουν τις δυνατότητες εξέλιξης σε θέσεις ευθύνης στη δημόσια διοίκηση, μέσα από ολοκληρωμένα σχέδια δράσης προσωπικής ενδυνάμωσης και ανάπτυξη υπηρεσιών υποστήριξης και δράσεις ενδυνάμωσης των ικανοτήτων ανάδειξης των γυναικών σε αιρετές θέσεις ευθύνης στους τομείς της Αυτοδιοίκησης και των οργανώσεων των κοινωνικών εταίρων.

Στη δεύτερη ενότητα αναφερόμαστε σε δράσεις που αφορούν τα θέματα ισότητας και τη δικτύωση δομών συμβουλευτικής υποστήριξης.

Για αυτές τις δύο ενότητες, που τις παρουσίασε και η κυρία Θελερίτη στην προηγούμενη εισήγηση που έγινε, η ΕΕΤΑΑ έχει ετοιμάσει σχέδιο εξειδίκευσής τους, το οποίο έχει καταθέσει στην ΚΕΔΚΕ και στη Γενική Γραμματεία Ισότητας και εκτιμούμε ότι θα γίνει αντικείμενο συζήτησης για την εξειδίκευση αυτών των ενοτήτων.

Επόμενο τομεακό επιχειρησιακό, το οποίο ενισχύει τη γυναικεία επιχειρηματικότητα, είναι το επιχειρησιακό της ανταγωνιστικότητας. Στο συγκεκριμένο η ενίσχυση της γυναικείας επιχειρηματικότητας επιχειρείται μέσω των αξόνων και δράσεων, που αφορούν στην απλοποίηση του επιχειρηματικού περιβάλλοντος, στην παροχή συμβουλευτικής στήριξης σε γενικές επενδύτριες, στη διασφάλιση πρόσβασης στη χρηματοδότηση και στην ανάπτυξη επιχειρηματικών δικτύων.

Επόμενο επιχειρησιακό, τομεακό και πάλι, το επιχειρησιακό αγροτικής ανάπτυξης, με βασικό στόχο τη βελτίωση των συνθηκών ζωής και εργασίας των γυναικών στον αγροτικό χώρο και μέσα την ενίσχυση της επιχειρηματικότητας και τις υποδομές φροντίδας παιδιών και ηλικιωμένων.

Αντίστοιχες αναφορές γίνονται και στο επιχειρησιακό εκπαίδευσης και δια βίου μάθησης. Ενώ, τέλος, ενότητες που αφορούν την ισότητα των φύλων, παρουσιάζονται στο σύνολο των Περιφερειακών Επιχειρησιακών Προγραμμάτων και ιδιαίτερα στους άξονες που αφορούν την ποιότητα ζωής των κατοίκων. Τη βελτίωση κοινωνικών υποδομών και υπηρεσιών φροντίδας και την ανάπτυξη της επιχειρηματικότητας σε αστικές και ορεινές περιοχές.

Σταματώ εδώ. Δεν θα ήθελα να σας κουράσω. Πολύ λένε ότι ο λόγος των επιχειρησιακών του ΕΣΠΑ είναι λόγος ξύλινος λογοτεχνικώς, δεν παύει όμως να είναι και τα κύρια χρηματοδοτικά εργαλεία τα οποία, μέσα απ’ όλα τα ενδιαφέροντα που είπατε αυτές τις δύο ημέρες, μπορούν να μετεξελιχθούν σε προγράμματα δράσης και να χρηματοδοτηθούν από αυτά.

Σας ευχαριστώ πολύ.

ΠΡΟΕΔΡΕΙΟ: Πριν δώσω τον λόγο στην καλεσμένη μας από τη Φιλανδία, υπάρχουν δύο ερωτήσεις που τέθηκαν, όπως και μία που έθεσε η κυρία Ανανίδου Ειρηνούλα, νομίζω, από τη Χαλκιδική, που αφορούσε τον Καποδίστρια 2. Να ξέρετε ότι η ΚΕΔΚΕ έχει προγραμματίσει θεματικό συνέδριο στα μέσα Μαΐου για το θέμα του Καποδίστρια 2 και εκεί θα συζητηθούν όλα, όπως και οι εθελούσιες συνενώσεις.


Έχω ένα ερώτημα για την κυρία Νανοπούλου, από την κυρία Τσούλου Χριστίνα, από τον Δήμο Νέας Ιωνίας Μαγνησίας, η οποία ρωτά αν υπάρχουν ποσοτικά 4 ποιοτικά αποτελέσματα σε ζητήματα υποδομών που αφορούν γυναίκες στους φορείς της Τοπικής Αυτοδιοίκησης, που έχουν ψηφίσει τον Χάρτη και μπορούν να αναζητηθούν στοιχεία για το ποιο ΟΤΑ δεν έχουν ψηφίσει, προκειμένου αυτά να χρησιμοποιηθούν ως μέσο πίεσης πειθούς για την ψήφισή του και από άλλους ΟΤΑ.

Α. ΝΑΝΟΠΟΥΛΟΥ: Όπως είπα ήδη στην εισήγησή μου, αναζητώντας αποτελέσματα, στην Ελλάδα δεν κατέστη δυνατόν να βρεθούν. Αυτή είναι η αλήθεια. Ούτε έγιναν αυτές οι πρακτικές που αναλύσαμε και έτσι ήταν τα πράγματα.


Το θέμα ήταν ότι τώρα συμμετείχαμε πρόσφατα σε ένα συνέδριο για τον Χάρτη στην Πίζα της Ιταλίας. Εκεί υπάρχει ένας κατάλογος ευρωπαϊκών Δήμων, που έχουν υπογράψει. Υστερούμε και εκεί ως χώρα. Δηλαδή, λίγοι φορείς δικοί μας, λίγο Δήμοι, Νομαρχίες ή άλλοι που θα μπορούσαν να τον υπογράψουν έχει συμβεί.


Για αυτό ακριβώς το συνέδριο λέμε ότι είναι μια ευκαιρία και αφορμή να υπενθυμίσουμε σε όλες ότι εμείς πρέπει να θέσουμε το ζήτημα. Δεν θα καθίσει κανένας άλλος, πλην ημών, να πάει τώρα να βάλει μέσα στα θέματα του Δημοτικού του Συμβουλίου, του Νομαρχιακού το θέμα της υπογραφής. Πρέπει να τεθεί για να γίνει.


Καταλαβαίνετε ότι έχουμε πει ήδη σαν Επιτροπή Ισότητας της ΚΕΔΚΕ ότι εδώ πρέπει να γίνει μια δουλειά από την ΕΕΤΑΑ και την ΚΕΔΚΕ, να αναθέσουμε πράγματι σε αυτούς που υπέγραψαν, γιατί υπάρχουν Δήμοι που υπέγραψαν εδώ και δύο-τρία χρόνια, έχω υπόψη μου δυο-τρεις, αυτό δεν λέει τίποτα, να γίνει μία έρευνα, που να μας πουν πλέον τα αποτελέσματα των δράσεων.


Αυτό που θα σας πω εγώ, που εφάρμοσα στην Περιφέρειά μου, λέχθηκε και χθες, γιατί η Κεντρική και η Δυτική Μακεδονία έχουν υλοποιήσει το πρόγραμμα ΕΡΓΑΝΙ, είχαμε ένα πάρα πολύ καλό αποτέλεσμα. Δηλαδή, στις 325 γυναίκες που συμμετείχαν, που έλαβαν μέρος, οι 271, είναι ένα πάρα πολύ καλό ποσοστό, έκαναν δική τους επιχείρηση γυναικείου συνεταιρισμού ή απασχολήθηκαν. Μιλάμε για άνεργες και ανειδίκευτες γυναίκες της ελληνικής περιφέρειας που έλαβαν μέρος. Στις 325 οι 271, γιατί τον προηγούμενο μήνα κάναμε παρουσίαση των αποτελεσμάτων της δράσης και ήταν αυτό.


Άλλα στοιχεία σε πανελλήνιο επίπεδο δεν έχουμε. Αυτό συζητήσαμε τώρα και με την Πρόεδρο της Επιτροπής. Πραγματικά, θα αναζητήσουμε από τους λίγους Δήμους στην Ελλάδα που έχουν υπογράψει τον χάρτη ή φορείς να μας δώσουν περισσότερα.


Είχα βρει σε πρακτικά συνεδρίου ότι και κάποια άλλη, όπως της Αγίας Βαρβάρας ο Δήμος και λοιπά, είχε κάποια θετικά αποτελέσματα από την υπογραφή και μετά.


Όμως αυτά είναι η εξαίρεση. Καταλαβαίνετε ότι πρέπει να δραστηριοποιηθούμε όλες μαζί. Αυτό μπορώ να απαντήσω στη φίλη που ρώτησε.


Να είστε καλά.

ΠΡΟΕΔΡΕΙΟ: Έχω μια ερώτηση για την κυρία Θελερίτη από την κύρια Μπενή, η οποία είναι Κοινοτική Σύμβουλος του Αγίου Κωνσταντίνου.


Κυρία Θελερίτη, η κυρία Μπενή σας ρωτά: σχετικά με τη συμφιλίωση επαγγελματικής και οικογενειακής ζωής, ως παράμετρο του θέματος «Η οπτική του φύλου στην Τοπική Αυτοδιοίκηση», προγράμματα δημιουργικής απασχόλησης, προγράμματα «Βοήθεια στο Σπίτι», πως μπορούμε να πληροφορηθούμε σχετικά, από πού, τι χρηματοδότηση και ποιους τρόπους. Μπορείτε να απαντήσετε;

Μ. ΘΕΛΕΡΙΤΗ: Αυτά τα προγράμματα που αφορούν όλο το κομμάτι της φροντίδας, η χρηματοδότηση στους Δήμους γίνεται κυρίως μέσω των περιφερειακών προγραμμάτων, που σας παρουσίασε η κυρία Γκόνου προηγουμένως. Όμως υπάρχει, αυτό που έλεγε χθες ο κύριος Δανιηλίδης, μία αλλαγή, ότι πια δεν χρηματοδοτούνται οι υποδομές. Δηλαδή, αυτό που έπαιρνε η Δημοτική Επιχείρηση και έστηνε τη δομή του «Βοήθεια στο Σπίτι» και ούτω καθεξής. Όμως τώρα υπάρχει μια αλλαγή που έχει να κάνει με μια συνολικότερη φιλοσοφία στην αλλαγή της κοινωνικής πολιτικής και την κρίση του κράτους πρόνοιας ότι υπάρχει περικοπή των κοινωνικών δαπανών και άρα, ένας άλλος τρόπος χρηματοδότησης αυτών των δομών. Υπάρχουν διάφορες ιστορίες, δεν θα πω για αυτά. 


Αυτό που θέλω να πω είναι ότι αυτό που ισχύει τώρα είναι ότι έχουν μία τάση ότι η φροντίδα μπαίνει στην κοινότητα. Δηλαδή, στην κοινότητα, με την έννοια την κοινωνιολογική, δηλαδή στον χώρο. Άρα, σημαίνει δηλαδή στην τοπική κοινωνία. Άρα, αυτό πρακτικά σημαίνει ότι η χρηματοδότηση γίνεται κατευθείαν στον χρήστη. Δηλαδή, στον χρήση των υπηρεσιών. Τι σημαίνει αυτό; Εγώ, για παράδειγμα, θα πάρω ένα κουπόνι, με αυτό το κουπόνι θα εξαγοράσω την υπηρεσία, είτε αυτό αφορά παιδί, δηλαδή φροντίδα και φύλαξη παιδιών, είτε αυτό αφορά φροντίδα ηλικιωμένων.

Αυτή είναι η μία τάση, η οποία βέβαια στην Ελλάδα έρχεται έτσι, δηλαδή απομονωμένη, χωρίς να συνοδεύεται από άλλα πράγματα, που υπάρχουν στην Ευρώπη, δηλαδή γηροκομείο, κέντρα ημέρας και ούτω καθεξής, γιατί ένα μέτρο δεν είναι να εφαρμόζεται μόνο, υπάρχουν και χιλιάδες άλλα πράγματα. Εδώ είναι το ζήτημα που πρέπει η Αυτοδιοίκηση να το δει πάρα πολύ σοβαρά. Δηλαδή, πως θα μοιραστεί το κουπόνι, έτσι ώστε οι υφιστάμενες δομές, που έχουμε, που αφορούν τη φροντίδα, να μπορούν να είναι βιώσιμες, να λειτουργήσουν την επόμενη προγραμματική περίοδο και πως θα βγει έξω ο ιδιωτικός τομέας, γιατί καταλαβαίνετε ένα κουπόνι που θα το πάρει η μητέρα θα μπορεί να το εξαργυρώσει σε μία υπηρεσία είτε του Δήμου, είτε ιδιωτική σε έναν παιδικό σταθμό. Αυτό λοιπόν σημαίνει ότι κάπως πρέπει να υπάρχει ένα σύστημα κριτηρίων αξιολόγησης ως προς την ποιότητα των υπηρεσιών, δηλαδή μητρώα, που εκεί, όταν θα γίνουν οι προκηρύξεις, να αποκλείεται κατά κάποιο τρόπο ο ιδιωτικός τομέας. Υπάρχει ο κίνδυνος, αν δεν εξασφαλιστεί, να μην μπορούν να τα πάρουν αυτές αυτά τα χρήματα, οι δομές που ήδη υπάρχουν. Εδώ νομίζω ότι είναι μια μεγάλη κουβέντα που πρέπει να αρχίσει η Αυτοδιοίκηση.

Το άλλο είναι οι καινούργιες δομές μέσω ΤΕΔΚ. Επίσης, είναι πολύ σημαντικό – και φαντάζομαι θα το πει η κυρία Λιάπη – ότι όσον αφορά τα κέντρα κατά της καταπολέμησης της βίας, αυτά χρηματοδοτούνται ότι τα λειτουργικά από τη διοικητική μεταρρύθμιση, ότι αφορά τις υποδομές, δηλαδή το κτίριο, το γραφείο, ο εξοπλισμός και λοιπά, από τα περιφερειακά, που σημαίνει ότι θα πρέπει σε επίπεδο Δήμου να έχουμε ένα σχέδιο τι θέλουμε, ποιες δομές θέλουμε και να δούμε από ποιον τρόπο χρηματοδοτούνται ή κέντρα συμβουλευτικά για την επιχειρηματικότητα. 

Σας είπε η κυρία Γκόνου. Αυτά χρηματοδοτούνται από την ανταγωνιστικότητα. Δηλαδή, πρέπει αυτά να τα δούμε πιο αναλυτικά, μέσα από το πρόγραμμα δράσης της ΚΕΔΚΕ.

ΠΡΟΕΔΡΕΙΟ: Θέλω τώρα να μιλήσει η κυρία Αλίκη Σωτηριάδου, που είναι Δήμαρχος του Δήμου Παρανεστίου στη Δράμα και μέλος της Επιτροπής Ισότητας.

Α. ΣΩΤΗΡΙΑΔΟΥ: Να ευχαριστήσω το Προεδρείο για την ευκαιρία που μου δίνει. Να πω ότι χαίρομαι πάρα πολύ που βρισκόμαστε αυτό το διήμερο για να συζητήσουμε κάποια από αυτά που μας απασχολούν, γιατί πραγματικά, ως μέλη της Αυτοδιοίκησης, τα προβλήματα που μας απασχολούν είναι πολλά και ελάχιστα από αυτά έχουν θιχτεί. Όπως είναι τα προβλήματα για το περιβάλλον, όπως είναι τα προβλήματα που αντιμετωπίζουμε καθημερινά στους Δήμους μας, αλλά φυσικά δεν μπορούν να βρίσκονται όλα μέσα στα θέματα μιας συνδιάσκεψης όλα αυτά.


Αυτό που με ώθησε να ανέβω στο βήμα, γιατί συνήθως μου αρέσει να ακούω σε αυτές τις συνδιασκέψεις, είναι το γεγονός ότι, πέραν από όσα πολύ καλά και χρήσιμα ακούσαμε στις εισηγήσεις, έχουν γίνει και κάποιες τοποθετήσεις, που πραγματικά, αν δεν απαντούσα, δεν θα μπορούσα να γυρίσω πίσω στον Δήμο μου ήσυχη.


Φίλες και φίλοι, ελάχιστοι φίλοι, θα έπρεπε πράγματι να είναι πολλοί, γιατί ένα συνέδριο αιρετών γυναικών με ακροατήριο μόνο γυναίκες πραγματικά λίγα πράγματα μπορεί να πετύχει. Ξέρουμε πολύ καλά ότι η ισότητα δεν είναι θέμα μόνο γυναικών, είναι θέμα όλης της κοινωνίας.


Θα αναφερθώ σε πολύ συγκεκριμένα πράγματα που ειπώθηκαν, θέλοντας να φανεί μέσα σε αυτή τη Συνδιάσκεψη ότι υπάρχουν και φωνές, που κάποια πολύ άσχημα πράγματα, κατά την άποψή μου, δεν μπορούν να τα δεχτούν. 


Δεν μπορώ να δεχτώ, συναδέλφισσες, ότι οι γυναίκες που ασχολούνται με την πολιτική, σε όποιο επίπεδο και αν είναι αυτή, ασχολούνται στον χρόνο που τους περισσεύει από την οικογένεια.  Είναι κάτι που λέχθηκε σε αυτή την αίθουσα και το θεωρώ απαράδεκτο. 


Η οικογένεια δεν είναι μόνο υπόθεση της γυναίκας. Στην οικογένεια είμαστε δύο σύζυγοι, ένας άνδρας και μία γυναίκα, που μοιραζόμαστε ρόλους, ανάλογα με τις δυνατότητες, τις ικανότητες και τον χρόνο που διαθέτει ο καθένας, ναι, αλλά δεν είναι η οικογένεια μόνο προσωπική μας υπόθεση των γυναικών, που σημαίνει ότι ο χρόνος που περισσεύει από την οικογένεια διατίθεται σε άλλους στόχους.


Είμαστε εδώ που είμαστε από επιλογή δική μας. Δεν φαντάζομαι να βρίσκεται εδώ μέσα κάποια γυναίκα, η οποία τυχαία μπήκε, λόγω ποσόστωσης, σε ένα ψηφοδέλτιο και τυχαία εξελέγη. Είμαστε εδώ από επιλογή. Δεν ασχολούμαστε με την πολιτική, σαν με τη μερική απασχόληση. Οι γυναίκες που ασχολούνται, όπως και οι άνδρες που ασχολούνται με την πολιτική σε όλα τα επίπεδα αυτής, ασχολούνται συνειδητά, γιατί θέλουν να συμμετέχουν στην άσκηση και τη διαμόρφωσή της.


Η μητρότητα δεν είναι ή δεν πρέπει να είναι τροχοπέδη στην κοινωνική, στην επαγγελματική και την πολιτική ζωή των γυναικών. Η γυναίκα, μητέρα, εργαζόμενη ή και πολιτικός είναι παράγοντας ανάπτυξης και ευημερίας. Αυτό πρέπει να είναι κοινή συνείδηση και μήνυμα όπου πρέπει να βγαίνει μέσα από μία συνδιάσκεψη σαν τη δική μας.


Αρνούμαι να δεχτώ ότι είμαι περισσότερο ευαίσθητη από τους άνδρες. Δεν θα διεκδικήσω ποτέ αυτό το δικαίωμα, για να χαρακτηρίσει τη συμπεριφορά μου ως πολιτικού. Υπάρχουν άνδρες εξίσου ή και περισσότερο ευαίσθητοι από εμένα. Είμαι ευαίσθητη, προσπαθώ να είμαι ακόμα περισσότερο ίσως απ’ όσο είμαι. Προσπαθώ να μιμηθώ καλύτερες συμπεριφορές και καλύτερα παραδείγματα, αλλά δεν δέχομαι ότι ευαισθησία είναι αυτό που χαρακτηρίζει τις γυναίκες, τους δίνει μία ταμπέλα, τους δίνει ένα status και με βάση αυτό και μόνο μπορούν να συμμετέχουν.


Άκουσα με λύπη μου από μία γυναίκα εκπρόσωπο πολιτικού κόμματος που μίλησε χθες να λέει ότι ναι μεν η ποσόστωση ήταν ένα καλό μέτρο, αλλά δεν είναι το άπαν και ότι, εκτός από την ποσόστωση που, εν πάση περιπτώσει, ωφέλησε στο να εκλεγούν κάποιες γυναίκες, θα έπρεπε να μας δίνεται η εγγύηση της εκλογής μας. 


Συνάδελφισσες, θεωρώ ότι μας προσβάλει πάρα πολύ μια τέτοια τοποθέτηση. Δεν είμαστε τα φτωχά παιδιά της πολιτικής. Δεν είμαστε ευπαθής κοινωνική ομάδα στον χώρο της πολιτικής. Είμαστε γυναίκες άξιες και στεκόμαστε δίπλα σε άξιους άνδρες που έχουμε εκλεγεί. Δεν χρειαζόμαστε δεκανίκια και προς Θεού, δεν χρειαζόμαστε χρηματοδότηση του προεκλογικού μας αγώνα. Είμαστε οι γυναίκες που εργάζονται, είμαστε οι γυναίκες που κερδίζουν από την εργασία τους, είμαστε οι γυναίκες που συνεισφέρουν στο οικογενειακό εισόδημα, πολλές φορές περισσότερο και από τους άνδρες μας, αλλά αυτό δεν είναι της παρούσης. Εν πάση περιπτώσει, δεν είμαστε ούτε το οικονομικό δεκανίκι στην οικογένεια, ούτε το δεκανίκι στην πολιτική δίπλα σε άνδρες ικανότερους από εμάς.


Τέλος, θέλοντας να δηλώσω ότι τέτοιες τοποθετήσεις με προσβάλουν και δεν τις αποδέχομαι, θέλω να συμμερίζεστε όλες αυτή την άποψη, γιατί πραγματικά είναι υπόθεση, όχι μόνο των γυναικών, αλλά και των ανδρών και δυστυχώς, οι άνδρες για άλλη μία φορά απουσίαζαν.


Επίσης, θα ήθελα σημειολογικά να αναφέρω, επειδή χθες έγινε μεγάλη κουβέντα για τα θέματα της απασχόλησης των γυναικών, ο συνάδελφος από τον Δήμο Συκεών αναφέρθηκε – θα ήθελα όμως να το αναφέρω και θα παρακαλούσα, επειδή έχει ιδιαίτερη σημασία για την απασχόληση στον τομέα των υπηρεσιών κοινωνικών θεμάτων – το πρόγραμμα «Βοήθεια στο Σπίτι». Θέλω μέσα από αυτό το Συνέδριο να βγει ένα μήνυμα.


Επειδή αυτό το πρόγραμμα δεν είναι μόνο πρόγραμμα που δείχνει την ευαισθησία μας, σας είπα την άποψη περί ευαισθησιών, τη δική μου άποψη. Είναι όμως ένα πρόγραμμα που ωφελεί τις γυναίκες στην αγορά εργασίας, καθότι οι γυναίκες κατά κανόνα είναι επιφορτισμένες και με την φροντίδα των γονέων τους. 


Επίσης, σε αυτό το πρόγραμμα κατά 99% περίπου εργάζονται γυναίκες. Η συνέχιση αυτών των προγραμμάτων πρέπει να είναι ένα αίτημα που θα βγει από αυτό το Συνέδριο, γιατί θα ωφελήσει και τις γυναίκες εργαζόμενες, αλλά και τις γυναίκες που θέλουν να ασχοληθούν σε όποιον άλλον χώρο, εκτός από την εργασία τους.


Θα ήθελα, φεύγοντας από εδώ, να θυμάστε ότι είμαστε ικανές, γιατί έτσι μεγαλώσαμε. Είμαστε ικανές, γιατί μεγαλώσαμε σε οικογένειες, όπως οι αδελφοί μας. Εγώ δεν έχω αδελφό, αλλά οι περισσότερες έχετε. Δεν διαφέρουμε σε τίποτα. Τις διαφορές τις δημιουργούμε πρώτα εμείς.


Ευχαριστώ.

ΠΡΟΕΔΡΕΙΟ: Ευχαριστούμε πολύ κυρία Σωτηριάδου.


Μία άλλη Δήμαρχος θέλω να μας μιλήσει τώρα, η κυρία Πριφτάκη Χατζηγρηγορίου από τον Δήμο Ζάρακα Λακωνίας.


Πριν μιλήσετε, κυρία Χατζηγρηγορίου, μία τροποποίηση στο πρόγραμμα, επειδή έχουμε ξεφύγει λίγο. Νομίζω να γίνει μία σύμπτυξη, μετά την κυρία Χατζηγρηγορίου, να μιλήσει η προσκεκλημένη μας, να μιλήσουν οι άλλες δύο εισηγήτριες για τη βία κατά των γυναικών και μετά έχουμε περίπου εννέα ή δέκα τοποθετήσεις, να δούμε τι χρόνος μας μένει και μετά να τοποθετηθεί όποιος θέλει να τοποθετηθεί. Νομίζω ότι είναι το καλύτερο.

Π. ΧΑΤΖΗΓΡΗΓΟΡΙΟΥ: Αγαπητό Προεδρείο, σας ευχαριστούμε πολύ για την έμφαση που δώσατε στο Βορρά και στο Νότο, που αυτή στη στιγμή θεωρώ ότι εκπροσωπούνται από γυναίκες και μόνο. 


Ειλικρινά, φίλες και φίλοι, να ζητήσω όλοι μαζί να συμφωνήσουμε, γιατί δεν ήρθα προετοιμασμένη να μιλήσω. Από χθες μου δημιουργήθηκε αυτή η ιδέα και η κυρία Σωτηριάδου, η Δήμαρχος Παρανεστίου, ενώ έχουμε συναντηθεί, με κάλυψε απολύτως σε αυτά πραγματικά που με πλήγωσαν χθες και με έθιξαν ως γυναίκα. 


Έχω και εγώ, αν μου επιτραπεί από το Σώμα, που λίγο πριν δεν παρουσίασε καλή οπτική στη συνάντηση. Θεωρούσα πάντα ότι σαν Σώμα μπορούμε να κάνουμε πραγματικά άλλου είδους συνέδρια. Εδώ δεν το θεωρώ τυχαίο. Δηλαδή, δεν λέω ότι τυχαία θα γίνει αυτό, μόνο και μόνο, γιατί είμαστε σίγουροι και σίγουρες ότι εμείς έχουμε ένα διαφορετικό τρόπο παρουσίασης. Όχι είμαστε διαφορετικές, όχι είμαστε άλλες, όχι είμαστε καλύτερες, απλά έχουμε σαν όψη, γιατί δεν μπορούμε να αρνηθούμε και τις διαφορές μας, σαφώς είμαστε διαφορετικές και είμαστε διαφορετικές, γιατί μας βλέπουν. Πώς να κάνουμε; Δεν μπορούμε να το αλλάξουμε αυτό, κυρίες μου και αγαπημένες μου φίλες.


Για να μην κουράζω και να μην πιέσω το Συνέδριο, χάνοντας τον χρόνο και εδώ, πέραν από αυτά που μας είπε η συνάδελφος, η κυρία Σωτηριάδου, που θα έπρεπε όλοι μαζί να το θέσουμε θέμα και να είναι και ένα από τα καταγεγραμμένα συμπεράσματα του Συνεδρίου μας, γιατί αυτό είναι, να κάνω ένα ψήφισμα, αν θέλετε, ναι, είναι πολύ πιο σωστό, θα ήθελα λοιπόν καταρχήν να κάνω μία πρόταση και για αυτό πήρα και τον λόγο.


Στα θεματικά συνέδρια της ΚΕΔΚΕ επιτέλους κάποια στιγμή πρέπει να μπει το θέμα συμφιλίωσης σε τοπικό επίπεδο των δύο φύλων, γιατί είναι πραγματικά σίγουρο ότι αυτό που έχουν ανάγκη να ακούσουμε εμείς, κουραστήκαμε να τα ακούμε, κουραστήκαμε να αποδεικνύουμε την ικανότητά μας, κουραστήκαμε να αποδεικνύουμε την ισότητα. Ποια ισότητα; Είναι καιρός λοιπόν οι σύζυγοι, η αδελφή μας, οι συνάδελφοι, οι πάντες να μάθουν ότι όλα αυτά είναι και δικές τους υποχρεώσεις και είμαστε όλο ίσοι.


Έτσι λοιπόν, όπως το είπα, σπαταλώ τον χρόνο σας, θέλω να συμπληρώσω και κάτι ακόμα. Θα ήθελα πολύ στο Συνέδριο αυτό να βγει ότι η 3η Συνδιάσκεψη Γυναικών έβγαλε και κάτι άλλο. Είμαστε ενωμένες, είμαστε μακριά από τα κόμματα, τα χρώματα, γιατί και αυτό χθες μου έκανε άσχημη εντύπωση, μιλούσαν ομιλητές από τα κόμματα και έφεραν την πολιτική τους θέση και εμείς αντιδρούσαμε, γιατί εμείς ήμασταν ενός άλλου κόμματος.


Σας ρωτώ κυρίες μου: η Αυτοδιοίκηση έχει χρώμα; Επιτέλους, αφήστε ανεξάρτητες φωνές. Τι παρατήρησα; Πείτε μας σε πόσες ΤΕΔΚ, που υποψήφιες δεν κατέβηκαν με κόμμα, βγήκαν; Καμία σας πληροφορώ. Είναι μία από τις γυναίκες που έχω θέσει, είμαι δύο φορές εκλεγμένη σε έναν Νομό, είμαι η μοναδική και δεν το λέω, γιατί ήθελα να μου χαριστούν γιατί είμαι η μοναδική. Όχι, προς Θεού. Ήθελα να με ψηφίσουν επί ίσοις όροις, αλλά δεν είχα σημαία κυρίες. Δεν ήμουν ούτε της ΝΕΑΣ ΔΗΜΟΚΡΑΤΙΑΣ, ούτε του ΠΑ.ΣΟ.Κ. Σαφώς έχω και πολιτικές πεποιθήσεις, ξέρω που πιστεύω, νομίζω που πιστεύω εγώ και αφορά εμένα. Όμως τους πολίτες που εκπροσωπώ και για αυτό που εκείνοι με εξέλεξαν να παρουσιάζομαι οπουδήποτε και να μεταφέρω τους προβληματισμούς τους, δεν είναι, είναι και πράσινοι και κόκκινοι και μπλε. Αυτοί λοιπόν οι άνθρωποι από εμάς απαιτούν.


Αυτό η Συνδιάσκεψη ας είχε αυτό, γιατί, κυρίες μου, κουράστηκα σε όλα τα συνέδρια της ΚΕΔΚΕ και νομίζω ότι στα έξι χρόνια που είμαι σε αυτή τη θέση δεν έχω χάσει ούτε ένα. Ξέρετε τι είδα; Στρογγυλά τραπέζια. Μπαίναμε στην αίθουσα και τρωγόμασταν μεταξύ μας ποιο ψήφισμα θα ακολουθήσουμε, όταν πραγματικά το πρόβλημα ήταν συγκεκριμένο.

Σήμερα μας ζητούν να κινητοποιηθούμε. Εμείς ενώνουμε τις φωνές μας. Σαφώς οι Δήμοι χρειάζονται πράγματα. Σαφώς δηλώνουμε κινητοποιημένες και πολιτικά τοποθετημένες. Σαφώς η Αυτοδιοίκηση έχει προβλήματα. Είναι ο Καποδίστριας 2 μπροστά, είναι τα οικονομικά, είναι τα θεσμικά, είναι οι επιχειρήσεις. Οι Δήμοι έχουν προβλήματα. Εμείς σε κάποιο άλλο συνέδριο πρέπει και σαν αιρετές να θέσουμε και τέτοια θέματα να συζητήσουμε, γιατί δεν είμαστε μόνο για την ισότητα, δεν είμαστε μόνο για τα κουλουράκια, δεν είμαστε μόνο για να δημιουργούμε, ξέρουμε να σχεδιάζουμε, ξέρουμε να μιλήσουμε για το περιβάλλον, έχουμε απόψεις, είχαμε σχέδιο και το καταθέσαμε στα επιχειρησιακά και τομεακά προγράμματα.

Αυτά ήθελα να πω. Θα ήθελα να αντιμετωπίζουμε τους εαυτούς, όπως πραγματικά μας αξίζει. Δεν είμαστε ανώτεροι. Όμως δεν είμαστε και κατώτερες, δεν είμαστε και ίσες. Είμαστε διαφορετικές απλά.

Αγαπητό Προεδρείο, συγχαρητήρια για την οργάνωση. Επίσης, ένα κάτι ακόμα. Είναι το μοναδικό Προεδρείο που χθες έμεινε μέχρι το τέλος σύσσωμο, χωρίς να κουραστεί, ενώ η αίθουσα ήταν άδεια. Είναι κρίμα, κυρίες μου, να ερχόμαστε στα συνέδρια και να είμαστε στο shopping και μόνο το βράδυ. Καλό και το βράδυ, καλό και το shopping, αλλά και στο συνέδριο δίνει, γιατί χθες ακούστηκαν εξαιρετικά πράγματα και κρίμα που μερικές τα χάσατε, γιατί θα σας βοηθούσαν σε αυτό τον ρόλο που παίζετε.

Να είστε καλά. Ευχαριστώ.

ΠΡΟΕΔΡΕΙΟ: Ευχαριστούμε πολύ και να ζητήσουμε συγγνώμη από την φιλοξενούμενή μας για την αργοπορία και όπως πήγε το πρόγραμμα και να την καλέσουμε στο βήμα, την κυρία Meija Tuominen, είναι από τη Βάντα της Φιλανδίας, για να μας μιλήσει για τις δικές της εμπειρίες από τον χώρο της Φιλανδίας.

M. TUOMINEN: Κυρίες και κύριοι, καταρχήν καλησπέρα σας. Θα ήθελα να ευχαριστήσω τους διοργανωτές αυτού του Συμβουλίου που με προσκάλεσαν και χαίρομαι πάρα πολύ που είμαι εδώ.


Θα ήθελα να σας μιλήσω σχεδιασμό περί ισότητας της πόλης Βάντα στη Φιλανδία, απ’ όπου προέρχομαι. Είμαι δημόσιος υπάλληλος, εργάζομαι ως Γραμματέας του Εκτελεστικού για έναν νέο τομέα. Είναι ο τομέας της ψυχαγωγίας, υπηρεσιών για τους πολίτες και θεμάτων ισότητας.


Καταρχήν, θα ήθελα να πω λίγα λόγια σχετικά με την πόλη της Βάντα. Βέβαια, δεν είναι τόσο γνωστή όσο η Αθήνα. Η Βάντα είναι η πόλη της καλής ζωής. Ανήκει στην ευρύτερη μητροπολιτική περιοχή του Ελσίνκι, είναι γνωστή για το αεροδρόμιο της Φιλανδίας. Όσοι έχετε πάει Φιλανδία, πιστεύετε ότι προσγειώνεστε στο Ελσίνκι, αλλά είσαστε εκεί στη Βάντα. 


Μάλιστα, έχει ανακαλυφθεί ότι είχε κατοικηθεί πριν από 7.000 χρόνια. Είναι μια πόλη του 1974, είναι σχετικά μεγάλη σε έκταση, καθώς είναι και στον νότο, 243 τετραγωνικά χιλιόμετρα περίπου. Υπάρχει ένα ποσοστό κοινοτικής φορολόγησης 18,5%, που είναι λίγο πιο υψηλό από άλλα μέρη της μητροπολιτικής περιοχής. Είναι μια μεγάλη πόλη, σύμφωνα βέβαια με τις προδιαγραφές της Φιλανδίας, που είναι 200.000 περίπου κατοίκων. Grosso moto θα φτάσει τους 200.000 κατοίκους.


Κάποια χαρακτηριστικά τώρα της πόλης. Στη Φιλανδία έχουμε δύο επίσημες γλώσσες. Έχουμε τα φιλανδικά και τα σουηδικά. Το 3% περίπου του πληθυσμού μιλά σουηδικά και το άλλα που λέμε, είναι η γλώσσα που μιλούν οι μετανάστες από άλλες χώρες.


Η Βάντα λοιπόν χαρακτηρίζεται από πολυπολιτισμικότητα. Έχουμε πολλούς πολίτες, πολλούς κατοίκους από άλλες χώρες και αυτός ο αριθμός αυξάνεται συνεχώς. Βέβαια, είναι ένα καινούργιο φαινόμενο. Συνήθως εμείς κάναμε εξαγωγή και όχι εισαγωγή μεταναστών.


Ίσως ενδιαφέρεστε να ακούσετε το ότι έχουμε και δύο  Εκκλησίες στη Φιλανδία. Έχουμε τους Λουθηρανούς, έχουμε και βέβαια Ορθόδοξους και η Ορθόδοξη Εκκλησία βέβαια είναι ολοένα και η πιο δημοφιλής και αυτό κυρίως ότι έχουμε όλους και περισσοτέρους Ρώσους που έρχονται στη Φιλανδία, επειδή πολλοί από τους Λουθηρανούς αλλαξοπιστούν και πηγαίνουν στην Ορθόδοξη Εκκλησία. Οπότε, η Εκκλησία πρέπει να πούμε ότι σίγουρα έχει μια επιρροή. Όχι πολύ μεγάλη, αλλά, παρ’ όλα αυτά, σημαντική.


Για το 7% λοιπόν του πληθυσμού που μιλούν άλλες γλώσσες, όχι σουηδικά ή φιλανδικά, δεν είναι μόνιμο και εδώ έχει να κάνει πάντα με την εθνικότητα του πληθυσμού.


Το θέμα της ηλικίας. Το 20% περίπου του πληθυσμού είναι κάτω από την ηλικία των 15. Έχουμε μία συντριπτική πλειοψηφία που είναι σε εργασιακή ηλικία και έχουμε βέβαια και ένα 10% συνταξιοδότησης.


Έχουμε πολλούς που γεννήθηκαν μετά τον Β΄ Παγκόσμιο Πόλεμο. Τώρα είναι σε συνταξιοδότηση. Βλέπουμε ότι υπάρχει το φαινόμενο της γήρανσης του πληθυσμού στη Φιλανδία και έχουμε και το 51% στη Βάντα που είναι γυναίκες και βέβαια, οφείλεται στο γεγονός ότι έχουν μεγαλύτερο ποσοστό διάρκειας ζωής οι γυναίκες απ’ ότι οι άνδρες.


Δεν προετοίμασα μια διαφάνεια σχετικά με την πολιτική ζωή στη Βάντα, γενικά για τους άνδρες και τις γυναίκες, όπως εκπροσωπούνται στην πολιτική ζωή, μπορώ όμως σε γενικές γραμμές να σας πω ότι ο πολιτικός βίος δεν είναι προβληματικός για τις γυναίκες στη Φιλανδία. Για παράδειγμα, Πρόεδρος είναι γυναίκα, το 60% των Υπουργών είναι γυναίκες και ο ακριβής αριθμός είναι 83 μέλη του Κοινοβουλίου από τα 200 είναι γυναίκες. Άρα, είναι το 41% και αυτό ισχύει και σε τοπικό επίπεδο. Στις μεγαλύτερες πόλεις ο αριθμός γυναικών στα τοπικά Δημοτικά Συμβούλια είναι κάπου στο 50% και 55%. Στις διάφορες Επιτροπές, στους διάφορους φορείς έχουμε μια ποσόστωση της τάξεως του 40%. Νομίζω λοιπόν ότι τα πάντα είναι καλά.
Άρα λοιπόν, στην πολιτική ζωή το φύλο δεν είναι θέμα.


Όμως υπάρχουν άλλα προβλήματα, άλλοι τομείς της ζωής, όπου εκεί το φύλο είναι θέμα. Ενδοοικογενειακή βία. Είναι ένα παράδειγμα σημαντικό.

Όλοι οι Δήμοι και όλες οι μεγάλες πόλεις είναι σημαντικοί εργοδότες στη Φιλανδία και σύμφωνα με τελευταία έκθεση, έχουν και μια καινούργια βέβαια που βγήκε αυτή την εβδομάδα, αλλά δεν μπόρεσα να έχω πρόσβαση πριν φύγω. Έχουμε προσωπικό 12.000 περίπου ανθρώπων, εκ των οποίων 9.000 εργάζονται κανονικά και 2.500 περίπου είναι σε σύμβαση μόνιμης απασχόλησης. Αυτό είναι λίγο πρόβλημα, ιδιαίτερα για τις νέες γυναίκες με ακαδημαϊκή καριέρα στη Φιλανδία, της σύμβασης μόνιμης απασχόλησης. Η κυβέρνηση προσπαθεί να κάνει κάτι. Υπάρχουν και κάποιες άλλες ρυθμίσεις. Υπάρχει η μερική απασχόληση, που είναι 1.400 περίπου.

Ο μέσος όρος ηλικίας και για τους άνδρες και για τις γυναίκες είναι 46 χρόνια περίπου. Το 79% είναι γυναίκες του προσωπικού. Τώρα ο μέσος μισθός. Ο μισθός των ανδρών είναι 2.795 €, ενώ ο μισθός των γυναικών είναι κατά 600 € λιγότερο. Βλέπετε και στη διαφάνεια 2.193 € είναι προ φόρων. Βλέπετε λοιπόν μια σημαντική διαφορά.

Υπάρχουν και άλλες διάφορες ανάμεσα στους άνδρες και στις γυναίκες. Για παράδειγμα, ο εργασιακός βίος χαρακτηρίζεται από διαφοροποίηση. Συχνά στη Φιλανδία μιλούν για τις ισλαμικές χώρες και λένε «αυτές οι καημένες γυναίκες, η ζωή τους είναι τόσο διαφορετική και είναι τόσο απομονωμένες» και δεν παρατηρούν ότι αυτό συμβαίνει και στις ίδιες. Δηλαδή, οι γυναίκες εργάζονται κάπου και οι άνδρες πιο απομονωμένοι και συνήθως βλέπουμε και ενδεχομένως λυπούμαστε τις ισλαμικές χώρες, ενώ το ίδιο συμβαίνει και στην Φιλανδία περίπου.

Τώρα, για τον προγραμματισμό περί ισότητας, που θα είναι και το θέμα της ομιλίας μου, πριν από μερικά χρόνια είχαμε δύο σημαντικούς νόμους που θεσπίστηκαν. Καταρχήν, ένα ολοκαίνουργος νόμος κατά της διακριτικής μεταχείρισης. Ήταν ο νόμος του 2004. Περιλαμβάνει έναν ειδικό προγραμματισμό που έχουν οι Τοπικές Αρχές αναφορικά με τις υπηρεσίες και την εθνική καταγωγή. Δηλαδή, ήταν ένας τρόπος να εφαρμοστεί η Ευρωπαϊκή Οδηγία κατά της διακριτικής μεταχείρισης, που βασίζεται στην εθνότητα.


Υπάρχει ένας άλλος νόμος, ο νόμος περί ισότητας ανάμεσα στους άνδρες και στις γυναίκες, ο οποίος έτυχε τροποποίησης το 2005. Ο αρχικός νόμος ήταν του 1986. Γίνεται λόγος και εκεί για καλύτερο προγραμματισμό αναφορικά με τα θέματα της ισότητας.


Κάποια στιγμή υπήρχε μεγάλη πολιτική πίεση από το Δημοτικό Συμβούλιο στη Βάντα, υπήρχαν πολλές γυναίκες και κάποιοι άνδρες μάλιστα, που ήθελαν από εμάς να κάνουμε καλύτερο προγραμματισμό, σχεδιασμό για την ισότητα. Μας έλεγαν ότι ο σχεδιασμός μας είναι παρωχημένος, οπότε πρέπει να γίνει οπωσδήποτε κάτι και υπήρχαν και κάποιες προτάσεις και είχαν δίκιο βέβαια. Πραγματικά ήταν παρωχημένος ο σχεδιασμός.


Ήμασταν τυχεροί που λάβαμε χρηματοδότηση στα πλαίσια ενός έργου κατά της διακριτικής μεταχείρισης που ονομαζόταν Join in. Βέβαια, εφόσον είμαστε εδώ στην Ελλάδα, να αναφέρω ότι είχαμε και Ευρωπαίους εταίρους, είχαμε δύο εταίρους από την Ελλάδα και μάλιστα, φτιάξαμε και ένα βιβλίο για όλο αυτό το έργο. 


Να σας πω τι έκαναν οι εταίροι μας εδώ στην Ελλάδα. Οι φορείς οι υπεύθυνοι για την υλοποίηση του Join in, του έργου εκείνου, ήταν το Εθνικό Κέντρο για την Κοινωνική Αλληλεγγύη, το Υπουργείο Υγείας και Κοινωνικής Αλληλεγγύης, το Ελληνικό Συμβούλιο Προσφύγων, το διακοινοτικό δίκτυο για τους ROM και μάλιστα, ο Δήμος Τρικάλων. Όλοι αυτοί οι φορείς αποτέλεσαν την ομάδα για αυτό το έργο, που λάμβανε αποφάσεις για τον προγραμματισμό και την υλοποίηση των δραστηριοτήτων.


Το Εθνικό Κέντρο για την Κοινωνική Αλληλεγγύη ανέλαβε τον συντονισμό τον δράσεων, υπό την εποπτεία του Υπουργείου Υγείας και Κοινωνικής Αλληλεγγύης. Αναφέρει μέσα το βιβλίο ότι το εθνικό υποέργο στην Αθήνα εστιάστηκε ακριβώς στην διακριτική μεταχείριση που βασίζεται σε εθνικούς ή φυλετικούς λόγους και συνεργάζεται μάλιστα με το Κέντρο Δίκτυο για τους ROM. Μάλιστα, συμμετείχε και η Νομαρχία του Κιλκίς σε ένα άλλο έργο, όπου αναφέρθηκε και εστιάστηκε πιο πολύ στη δια βίου μάθηση για την ενεργή συμμετοχή διάφορων κοινωνικών ομάδων.


Έχω συναντήσει όλους αυτούς τους εταίρους από την Ελλάδα σε διεθνείς συναντήσεις και πρέπει να σας πω ότι έκαναν πολύ καλή δουλειά.


Στη Βάντα πάλι λοιπόν αποφασίσαμε να καταρτίσουμε έναν νέο σχεδιασμό ολοκαίνουργιο και ο σκοπός ήταν ο προγραμματισμός, αλλά και το main streaming. Θέλαμε ακριβώς να φτιάξουμε ένα πρότυπο για την ισότητα σε τοπικό επίπεδο. Επειδή υπήρχε παραπάνω χρηματοδότηση, βοηθηθήκαμε και από ομάδες εμπειρογνωμόνων. Όλοι αυτοί ήταν άτομα από διάφορες μη κυβερνητικές οργανώσεις. Είχαν και μία ομάδα ειδικών, από εκεί διάβαζαν έγγραφα στρατηγικής, εκθέσεις, μελέτησαν πλούσιο υλικό και μας έδωσαν σχόλια, μας έδωσαν πάρα πολλές ιδέες, που εμείς δεν θα είχαμε σκεφτεί.


Η μη κυβερνητικές οργανώσεις ήταν οργανώσεις νέων ή ατόμων μεγαλύτερων σε ηλικία ή οργανώσεις μεταναστών και τα λοιπά και πραγματικά η συμμετοχή τους ήταν χρήσιμη. Είχαμε και μία ομάδα καθοδήγησης. Όλοι οι τομείς εκπροσωπήθηκαν. Εγώ ήμουν επικεφαλής αυτής της ομάδας καθοδήγησης και μετά από αυτό είμαι υπεύθυνη και για τη δευτερογενή παρακολούθηση, για το follow up, με σκοπό τη βελτίωση της κατάστασης και με σκοπό βέβαια την υλοποίηση του νέου σχεδίου.


Είχαμε λοιπόν δύο νόμους, που και οι δύο χρειάζονταν έναν κατάλληλο σχεδιασμό. Αντί να κάνουμε λοιπόν δύο σχεδιασμούς, προτιμήσαμε ένα πλήρως ενσωματωμένο σχέδιο. Δεν είναι βέβαια ένα σχέδιο με τη συνηθισμένη έννοια του όρου, έχει τρεις κατηγορίες, που όμως είναι πλήρως ενσωματωμένες και η μία συμπληρώνει την άλλη. Καταρχήν, έχουμε ένα βιβλίο εργασίας θα το λέγαμε για την ισότητα των φύλων και για τη μη διακριτική διαχείριση για κάθε παράμετρο, που σημαίνει εθνική καταγωγή, ηλικία, σεξουαλικό προσανατολισμό, πεποιθήσεις και τα λοιπά. Δηλαδή, περιλαμβάνει κάθε μορφής διακριτική μεταχείριση.


Το δεύτερο σχέδιο ήταν για την προώθηση μη διακριτικής μεταχείρισης και ισότητας στην παροχή υπηρεσιών και κάλυψε την περίοδο 2006-2008.


Έχουμε το τρίτο μέρος, που είναι ο σχεδιασμός για την ισότητα σε επίπεδο προσωπικού. Εκεί υπήρχε ο όρος να αναθεωρείται κάθε πέντε χρόνια.


Σχετικά λοιπόν με το τελευταίο, για την ισότητα του προσωπικού, των ανθρωπίνων πόρων, δεν μπορώ να πω ότι εμείς το φτιάξαμε. Δεν ξέρω αν υπάρχει ένας παρόμοιος νόμος στην Ελλάδα, αλλά στη Φιλανδία υπάρχει ένας νόμος που μιλά για τις κοινές λειτουργίες, νόμος περί κοινών λειτουργιών. Δηλαδή, έχουν τα δύο μέρη, εργοδότες, εργαζόμενους. Μπορούν να επιλέξουν, αν θεωρούν ένα θέμα πολύ σημαντικό για την εργασιακή σχέση, να το διεκπεραιώσουν μόνοι τους. Δηλαδή, οι δύο συμβαλλόμενοι κατά μία έννοια επιλέγουν εκεί να το διεκπεραιώσουν.


Για παράδειγμα, στη Βάντα υπάρχει το Κέντρο Ανθρωπίνων Πόρων και εκεί αυτό εκπροσωπεί τους εργοδότες και υπάρχουν και τα συνδικάτα.

Συνεργαστήκαμε με τους εμπειρογνώμονες και την ομάδα καθοδήγησης και ο νόμος αναφέρει ότι κανείς δεν μπορεί να παρέμβει. Δηλαδή, μπορούν δύο συμβαλλόμενοι να φτιάξουν το δικό τους πλάνο, μπορούν να προτείνουν, αλλά θα το εκτελέσουν οι δύο συμβαλλόμενοι και νομίζω ότι είχε πολύ καλό αποτέλεσμα όλο αυτό.

Σύμφωνα με τον νόμο η έμφαση πάντα είναι στη φυλετική διάσταση. Όμως η ομάδα κοινών λειτουργιών ήθελαν να έχουν ένα πολύ ευρύτερο πλαίσιο προώθησης της διαφορετικότητας, της ανοχής και της μη διακριτικής μεταχείρισης. Βέβαια, θα υπάρχει ετήσια παρακολούθηση και αυτό είναι κομμάτι του φυσιολογικού κατάθεσης αναφορών επί του προσωπικού. 

Αυτό το σχέδιο των ανθρωπίνων πόρων ξεκίνησε με μια ανάλυση αρχικά ανδρών και γυναικών που εργάζονταν στην πόλη σε συνηθισμένες θέσεις εργασίας. Επίσης, ανέλυσαν τον αριθμό των ανδρών και των γυναικών αναφορικά με τις συμβάσεις καθορισμένου χρόνου απασχόλησης. Επίσης, ανέλυσαν το επίπεδο της εκπαίδευσης, την ηλικία, την προϋπηρεσία και το πότε ακριβώς φτάνουν στη συνταξιοδότηση. Έγινε σύγκριση μισθών ανάμεσα σε διαφορετικά επαγγέλματα. Εξέτασαν του τι συμβαίνει, όταν έχουμε νέα στελέχωση ανδρών και γυναικών. Εξέτασαν πως χρησιμοποιούν την οικογενειακή άδεια οι άνδρες και οι γυναίκες. Ο νόμος επιτρέπει άδεια οικογενειακή, πόσο χρησιμοποιούν οι άνδρες και πόσο οι γυναίκες.

Επίσης, ανέλυσαν το σύστημα της part time απασχόλησης. Μπορούν στη Φιλανδία, πριν από τη σύνταξη, να δουλεύουν με πρόγραμμα μερικής απασχόλησης. Επίσης, υπήρχαν διαφορές και εξήγησαν ποιες είναι οι διαφορές ως προς τις άδειες ασθενείας.

Στα πλαίσια του πολυπολιτισμικού εξέτασαν και το θέμα της μητρικής γλώσσας.

Προχώρησαν και σε άλλους παραμέτρους. Αναφορικά με το προσωπικό αυτή η ολοκληρωμένη προσέγγιση σημαίνει ότι όλα αυτά ενσωματώνονται σε όλα τα σημεία του προγραμματισμού σχετικά με το προσωπικό και βέβαια, όλο αυτό σχετίζεται πάρα πολύ και με την όλη εργασία στρατηγικής.

Βρέθηκε, καθώς προχωρούσε το πλάνο, ότι τα πιο βασικά θέματα έχουν να κάνουν με τα ημερομίσθια, με τους μισθούς, το ποσοστό ανδρών και γυναικών σε διάφορους τομείς. Ένα άλλο σημαντικό που έχει να κάνει με το ποσοστό των γυναικών σε θέσεις σημαντικές, ηγετικές και εδώ μιλάτε ότι για ένα γυάλινο κατώφλι, λέτε μέχρι που μπορούν να φτάσουν οι γυναίκες και μετά υπάρχει ένα όριο. Εμείς ανακαλύψαμε ότι όχι μόνο υπάρχει ένα γυάλινο κατώφλι, αλλά υπάρχουν και γύρω-γύρω τοίχοι γυάλινοι. Βρήκαμε ότι η γραμματέας θα μείνει γραμματέας, όσο έξυπνη και να είναι, ότι και αν έχει κάνει, ότι και αν έχει σπουδάσει, όταν θα μπει σε έναν οργανισμό, ως γραμματέας, το πιο πιθανό είναι ότι θα μείνει γραμματέας. Δεν θα υπάρχει καμία μετεξέλιξη, για να το πούμε απλά.

Αναφορικά με το άτομο και το πώς το εισπράττουν οι άνθρωποι, πως εισπράττουν την έννοια της δικαιοσύνης αυτό, το μετρούμε μέσα από έρευνες αναφορικά με το εργασιακό κλίμα και με τις συζητήσεις. Υπάρχει ένα φόρουμ σχετικά με τις συζητήσεις μία φορά το χρόνο και μπορούν οι εργαζόμενοι να μιλούν με τον εργοδότη και να δουν πως έχουν προχωρήσει και μπορούν να διαπραγματευτούν επίσης και την εξέλιξη, για παράδειγμα, το μισθό ή οτιδήποτε.

Επικοινωνία. Η επικοινωνία είναι ένα πολύ σημαντικό ζήτημα για αυτό το πεδίο εργασίας. Προσπαθούμε προς πάσα κατεύθυνση να διατηρούμε ζωντανό αυτό το θέμα. 

Τώρα, το βιβλίο εργασίας είναι το αγαπημένο κομμάτι του προγράμματος του σχεδίου. Υποτίθεται ότι αυτό το βιβλίο εργασίας ενσωματώνει και το προσωπικό σχεδιασμό, αλλά και τον σχεδιασμό σχετικά με τις υπηρεσίες. Κυρίως αφορά άτομα, τα οποία κάνουν τους δικούς τους προγραμματισμούς, προγραμματίζουν την εκπαίδευση σχετικά με τα θέματα αυτά, που οργανώνουν εκπαίδευση, κατάρτιση. Όμως είναι και ένα πολιτικό έγγραφο, γιατί περιλαμβάνει και ορισμένες ιδέες του τι πρέπει να κάνουμε και τι να αποφύγουμε. Ενσωματώνει τους συναφείς νόμους, ξεκινά με το Σύνταγμα και μας δίνει και ορολογία. Αναλύεται η ορολογία.

Όταν ξεκινήσαμε αυτή τη διαδικασία συνειδητοποιήσαμε ότι οι άνθρωποι μιλούν διαφορετικά για ορισμένα θέματα, διαφορετικούς όρους. Άρα, είναι σημαντικό να έχουμε την ίδια γλώσσα, την ίδια ορολογία, όταν αναφερόμαστε σε τέτοια θέματα. Αυτό το διεργασίας εξηγεί πως αυτός ο σχεδιασμός εντάσσεται στον συνολικό στρατηγικό σχεδιασμό της πόλης νέα δημόσια διαχείριση. Έχει μερικές σελίδες σχετικά με το φύλο, την ηλικία, την εθνική καταγωγή. Τι σημαίνει αυτό για τις υπηρεσίες; Είπαμε ότι οι πελάτες ή οι άνθρωποι είμαστε διαφορετικοί και πως αυτό μπορεί να ληφθεί υπόψη στην εξυπηρέτηση του κοινού.

Υπάρχουν κάποιες στατιστικές και όπως είπα πιο πριν, υπάρχουν και κατευθυντήριες γραμμές το τι πρέπει να κάνουμε και το τι όχι. Σας οδηγίες προς ναυτιλομένους κατά μία έννοια. Υπάρχουν και κάποιες δικτυακές διευθύνσεις, όπου μπορεί κανείς να καταφύγει για να λάβει περισσότερες πληροφορίες. Με ποιον μπορείτε να έρθετε σε επαφή στην πόλη και βέβαια, υπάρχουν και ορισμένες ερωτήσεις, που μπορούν να απαντηθούν από τα άτομα ξεχωριστά ή σε διάφορες συναντήσεις συνεργασία με τους συναδέλφους.

Κάθε μονάδα θα βρει τον τρόπο να κάνει αυτή την εργασία, διότι τα θέματα ισότητας και μη διακριτικής μεταχείρισης δεν μπορούν να είναι εισαγόμενα, πρέπει να βρει τον δικό σου τρόπο με τους δικούς σου ανθρώπους στο δικό σου πλαίσιο. Είμαι υπερήφανη. Με χαρά θα σας πω ότι όλο αυτό το σχέδιο είναι σε μια κατανοητή γλώσσα. Απλά λόγια.

Μήπως είναι δυνατόν έτσι να συνοψίσουμε; Έχουμε μεγάλο πρόβλημα με τον χρόνο. Γιατί πρέπει να πάμε και στο Κοινοβούλιο.

Βεβαίως, πλησιάζω προς το τέλος. Να δούμε λοιπόν το σχέδιο για τις υπηρεσίες. Όταν μιλάμε για την ισότητα, έχουμε τον Ευρωπαϊκό Χάρτη. Είμαστε στη φάση της αναθεώρησης και θα κάνουμε όλη αυτή την εργασία του χρόνου.

Ας διαβάσω όλα αυτά για τις υπηρεσίες, οκτώ σημαντικά σημεία, όταν προγραμματίζουμε τις υπηρεσίες. Πρώτα να προάγουμε του δικαιοσύνη. Πρέπει να έχει ο κόσμος την αίσθηση ότι μιλάμε για κάτι δίκαιο. Προωθούμε την ένταξη, την ενσωμάτωση. Ο κόσμος πρέπει να νοιώθει ότι μπορεί κάπως να επηρεάσει και τις υπηρεσίες που λαμβάνει. Οι αρχές πρέπει να είναι προσβάσιμες, πρέπει να μπορεί κανείς να έχει πρόσβαση. Διαφοροποίηση, διαφορετικότητα. Σημαντική παράμετρος. Σεβασμός της ιδιωτικής ζωής. Όχι στίγμα στους ανθρώπους.

Επίσης, παρακολούθηση των υπηρεσιών. Ποιος έρχεται, ποιος δεν έρχεται. Αυτές οι πληροφορίες είναι πάρα πολύ σημαντικές. Παρακολούθηση μέσα από υπηρεσίες πελατών. Κάθε τομέας συλλέγει πληροφορίες από τους πελάτες, αν είναι ικανοποιημένοι, τι νοιώθουν για τις υπηρεσίες, για παράδειγμα, για θέματα φύλων. Μπορούμε να τα εντάξουμε όλα εκεί.

Επίσης και προσβασιμότητα. Η δε διασφάλιση της προσβασιμότητας πάρα πολύ σημαντική παράμετρος, κυρίως για τα άτομα με ειδικές ανάγκες. 

Όλη αυτή η εργασία αέναη, ποτέ δεν σταματά. Χθες πήγα και είδα την Ακρόπολη και ένοιωσα μια ταπεινότητα. Ατενίζοντας την Ακρόπολη σκέφτηκα ότι εδώ οι πρόγονοί σας δημιούργησαν τη δημοκρατία. Ευχαριστώ για αυτό.

Πρέπει να πω ότι η Φιλανδία ήταν η πρώτη στον κόσμο που έδωσε πολιτικά δικαιώματα στις γυναίκες. Δικαίωμα στο να είναι υποψήφιες στην πολιτική ζωή και να ψηφίζουν. Ελπίζω λοιπόν να φτιάξουμε εμείς μια καλύτερη Ευρώπη.

Ευχαριστώ πολύ.

ΠΡΟΕΔΡΕΙΟ: Ευχαριστούμε πάρα πολύ κυρία Touominen. Έχετε να κάνετε κάποιες ερωτήσεις στην κυρία Touominen;


Η κύρια Κλάδη.

ΚΛΑΔΗ: Δεν θα παραλείψω, πριν την ερώτηση, να σας συγχαρώ για την 3η Συνδιάσκεψη, ιδιαίτερα την κυρία Ροκοφύλλου, με την οποία έχουμε συνεργαστεί αρκετές φορές. Περιμένουμε μεγαλύτερη στήριξη και πιο συστηματική βοήθεια τα τοπικά δίκτυα, όπως και οι Περιφέρειες ισότητας.


Θα ήθελα να ρωτήσω την κυρία Touominen το εξής: συνήθως τα προστατευτικά μέτρα για τις γυναίκες στην Ευρώπη είναι συχνά για την εγκυμοσύνη, τη γέννα και την μητρότητα και αυτό συμβαίνει και στην Ελλάδα. Τα προστατευτικά όμως αυτά μέτρα ή η παραδοσιακή χρήση των γονικών αδειών οδηγούν κυρίως σε διακρίσεις, όσον αφορά του εργοδότες. Απ’ ότι γνωρίζω, στη Φιλανδία οι εργοδότες νομίζουν ότι ο νέες γυναίκες είναι ασύμφορες, είναι ένα ακριβό εργατικό δυναμικό, λόγω των μακρόχρονων αδειών τους. Τι μπορούμε να κάνουμε; Αυτό συμβαίνει και στην Ελλάδα. Δηλαδή, μια γυναίκα, η οποία είναι σε ηλικία που πρόκειται είτε να τεκνοποιήσει και λοιπά, είτε είναι έγγαμη, αντιμετωπίζεται διακριτικά.


Ευχαριστώ.

M. TUOMINEN: Θα σας απαντήσω σύντομα. Τα καλά νέα είναι ότι οι νέες γυναίκες έχουν τόσο καλό επίπεδο εκπαίδευσης στη Φιλανδία, ιδιαίτερα μάλιστα ο δημόσιος τομέας με τίποτα δεν μπορεί να τις αγνοήσει και αυτό γίνεται ολοένα και περισσότερα πραγματικότητα και στον ιδιωτικό τομέα στη βιομηχανική ζωή. Αυτό βοηθά πάρα πολύ. Βέβαια, δημιουργεί και ένα πρόβλημα συνέχειας, γιατί θα υπάρχουν νέες γυναίκες, που θα αντικαταστήσουν αυτές που είναι σε άδεια μητρότητας. Όμως γενικά, επειδή έχουν υψηλό επίπεδο εκπαίδευσης, αυτό βοηθά πάρα πολύ. Όπως σας είπα, γηράσκει η Φιλανδία. Νομίζω ότι και στην Ελλάδα υπάρχει το φαινόμενο της γήρανσης του πληθυσμού. Έτσι λοιπόν οι εργοδότες δεν μπορούν να αγνοήσουν πλέον κανέναν.

ΣΥΝΕΔΡΟΣ: Να ευχαριστήσουμε την ομιλήτρια που ήρθε από τόσο μακριά και μας είπε κάποια πράγματα, τα οποία για εμάς είναι λίγο ξένα. Τι εννοώ ξένα; Καταρχήν, έχουν προγραμματισμό, έχουν στατιστικά στοιχεία λεπτομερέστερα, πολύ περισσότερα από τα δικά μας. Γνωρίζουν στην πόλη τη δική της τι ανθρώπινο δυναμικό υπάρχει, πράγματα που εμείς δυστυχώς δεν τα κάνουμε και όμως μπορούμε να τα ξεκινήσουμε από την Τοπική Αυτοδιοίκηση, είτε στον Δήμο, είτε στη Νομαρχία. Να δούμε τι γνώσεις έχει αυτό το ανθρώπινο δυναμικό, είτε γυναίκες, είτε άνδρες είναι στην πόλη μας, στον Δήμο μας, στη Νομαρχία μας. 


Όμως να κάνω την ερώτησή μου. Ήταν στο πρόγραμμα JOIN IN και απ’ ότι άκουσα, συμμετείχε και ο Δήμος Τρικάλων. Δεν ξέρω αν υπάρχει κάποιος από εδώ από τον Δήμο Τρικάλων και θα ήθελα να με βοηθήσετε.


Υπήρξε πρόγραμμα για τους ROM. Στην Άμφισσα, στη Φωκίδα έχουμε ιατροκοινωνικό κέντρο και ασχολείται με την ένταξη των ομάδων ROM. Είναι κάτι παρόμοιο αυτό που έκαναν στη Φιλανδία; Θέλω να μου πει ακριβώς τι προβλήματα αντιμετώπισαν στην πορεία υλοποίησης του προγράμματος και διότι εμείς εκεί αντιμετωπίζουμε ένα πάρα πολύ σημαντικό πρόβλημα. Δεν δέχονται τα παιδιά των ROM στα σχολεία, με αποτέλεσμα να είμαστε σε μια συνεχή διαμάχη με τους διευθυντές των δημοτικών και των γυμνασίων, παρ’ όλη την προσπάθεια που κάνει η ομάδα που ασχολείται με αυτό το πρόγραμμα και θεωρείται μάλιστα το δικό μας IAK από τα πρότυπα. 


Θα ήθελα λεπτομέρειες για το πώς έλυσαν τα προβλήματα που αντιμετώπισαν και αν είχαν όμοια με τα δικά μας.


Ευχαριστώ.

ΠΡΟΕΔΡΕΙΟ: Κάντε άλλες ερωτήσεις και να απαντήσει συνολικά η κυρία Tuominen.

ΣΥΝΕΔΡΟΣ: Θα ήθελα να ρωτήσω το εξής: στη Φιλανδία τι ποσοστό του γυναικείου θα έλεγα, μιας και είναι το θέμα μας, πληθυσμού απασχολείται όχι με μόνιμη και σταθερή δουλειά, αλλά με ημιαπασχόληση και τι προβλήματα έχει δημιουργήσει, αν υπάρχει ημιαπασχόληση, στην οικογένεια και γενικότερα στην κοινωνία.


Ευχαριστώ.

Μ. ΘΕΛΕΡΙΤΗ: Θα ήθελα να ρωτήσω αν υπάρχουν αποτελέσματα αυτού  του σχεδίου της διαχείρισης ανθρώπινου δυναμικού που εφαρμόσατε, ιδιαίτερα ως προς τα ποιοτικά και πόσο προσβάσιμα είναι αυτά προς εμάς.

ΣΥΝΕΔΡΟΣ: Εμένα η ερώτησή μου δεν είναι προς την κυρία Tuominen, αλλά προς την προηγούμενη συνάδελφο που ρώτησε.


Επειδή είμαι εκπαιδευτικός, μου έκανε τρομερή εντύπωση το εξής: τι εννοείτε ότι οι διευθυντές δεν δέχονται τους ROM στα σχολεία; Δεν έχουν δικαίωμα να το κάνουν αυτό. Αν θέλετε, για να μην χάνουμε ώρα, μπορείτε να μου απαντήσετε κατ’ ιδίαν.

ΠΡΟΕΔΡΕΙΟ: Κατ’ ιδίαν παρακαλώ.

ΣΥΝΕΔΡΟΣ: Συμφωνώ και ευχαριστώ.

ΣΥΝΕΔΡΟΣ: Ήθελα και εγώ να πω με τη σειρά μου συγχαρητήρια για την οργάνωσή σας πραγματικά διότι, απ’ ότι φαίνεται, έχετε ένα σύστημα πολύ οργανωμένο στη Φιλανδία. 


Επίσης, όμως να ρωτήσω το εξής: όσον αφορά το αίσθημα δικαίου που αναφερθήκατε, είπατε ότι μία φορά το μήνα, αν δεν απατώμαι, γινόταν κάποια συνάντηση με τους εργοδότες και συζητιόταν το θέμα, το αίσθημα αυτό δικαίου που είχε ο εργαζόμενος. Αυτό, ήθελα λίγο να μου πείτε, αν έφτανε πιστεύετε, κατά τη γνώμη σας ή αν υπήρχαν και άλλες δράσεις συμπληρωματικές όσον αφορά το αίσθημα δικαίου.


Ευχαριστώ.

ΠΡΟΕΔΡΕΙΟ: Θα απαντήσετε κυρία Tuominen συνολικά. Ευχαριστώ πολύ. Θέλω να ξέρετε ότι υπάρχουν εννέα. Δεν έχω άλλες τοποθετήσεις. Έχω εννέα τοποθετήσεις μέχρι τώρα. Κλείνουν οι τοποθετήσεις. Έχω μια ερώτηση για την κυρία Γκόνου. Είναι δέκα περίπου τοποθετήσεις.

Μόλις τελειώσει η κυρία Tuominen, να κάνουμε την ερώτηση στην κυρία Γκόνου, η οποία πρέπει να φύγει και μετά νομίζω να δώσουμε τον λόγο στις δύο καλεσμένες μας και να γίνουν συνολικά οι τοποθετήσεις στο τέλος.

M. TUOMINEN: Δύσκολα τα ερωτήματα. Για το πρώτο σχετικά με το πρόγραμμα JOIN IN και τη συνεργασία μας με την Ελλάδα ήταν πριν από μερικά χρόνια και πραγματικά, ήταν και πολλές άλλες χώρες που συμμετείχαν. 


Δεν μπορώ να θυμηθώ απόλυτα όλες τις λεπτομέρειες. Έχω όμως αυτό το βιβλίο και μπορούμε να δούμε τι έγινε. Όμως ναι, δόθηκε έμφαση στους ROM ιδιαίτερα εδώ στην Ελλάδα. Όμως θα επανέλθω αργότερα. Έχουμε και το βιβλίο, αν θέλετε.


Φυσικά, γενικά υπάρχουν πολλά προβλήματα στην υλοποίηση ενός φιλόδοξου σχεδίου. Όπως είπα, μεταβαίνουμε προς τη σωστή κατεύθυνση. Πολλά βελτιώνονται, πολλά όμως όχι. Βέβαια και εμείς δεν είμαστε παράδεισος αναφορικά με αυτά, αλλά νομίζω ότι η βασική τροχοπέδη είναι οι ιδέες ότι, για παράδειγμα, υπάρχει η ισότητα. Αφού λοιπόν υπάρχει η ισότητα, γιατί να κάνουμε κάτι; Φυσικά την ισότητα τη λαμβάνουμε υπόψη και φυσικά δεν κάνουμε διακριτική μεταχείριση. Άρα, ποιος ο λόγος; Δεν υπάρχει ανάγκη λοιπόν συζήτησης. Ας το παραβλέψουμε. Αυτή η νοοτροπία είναι πρόκληση σε πολλά σημεία σε όλο αυτό τον σχεδιασμό.


Όπως ανέφερα, η γνώση και η κατανόηση όλων αυτών των θεμάτων διαφέρει από τομέα σε τομέα, από τμήμα σε τμήμα, ακόμα και μέσα στην ίδια τη μονάδα. Πολλοί δεν έχουν πολλές πληροφορίες για αυτά τα θέματα. Κάποιοι δεν έχουν σκεφτεί αρκετά πάνω στα θέματα. Κάποιοι μπορεί να μην είναι τόσο προχωρημένοι σε όλα αυτά.


Θα έλεγα ότι το μεγαλύτερο πρόβλημα είναι ότι κατά κάποιο τρόπο η ισότητα μεταξύ φύλων θεωρείται δεδομένο, υπάρχει, αυτενεργεί από μόνη της. Άρα, δεν υπάρχει λόγος να κάνουμε και τίποτα.


Για τα παιδιά των ROM αυτό είναι πολύ άσχημο, αν όντως δεν τους επιτρέπεται να πάνε στο σχολείο. Στη Φιλανδία λαμβάνουμε κάποια μέτρα, ακόμα και θετική διακριτική μεταχείριση για τους ROM, γιατί υπάρχει πολύς μεγάλος πληθυσμός στη Φιλανδία, για ιστορικούς λόγους. Έχει γίνει αρκετή εργασία, οι Αρχές, οι Δήμοι εστιάζουν ιδιαίτερα στην περίπτωση αυτή και εφαρμόζουν πολλές φορές και μέτρα θετικής διακριτικής μεταχείρισης.


Μερική απασχόληση. Είναι πολύ γενική η εικόνα που έχουμε. Οι άνδρες που ασχολούνται με μερική απασχόληση είναι όσοι ακριβώς λαμβάνουν πρόωρα συνταξιοδότηση και είναι και κάποιες ειδικές κατηγορίες στον ιδιωτικό τομέα. Απλά, πολλές φορές οι γυναίκες απομακρύνονται από την εργασία, όταν γεννούν. Υπάρχει ο νόμος περί μητρότητας και δίνει μάλιστα αρκετά μακροσκελείς άδειες μητρότητας και όταν επιστρέφουν όμως εργάζονται με πλήρη απασχόληση. Δυστυχώς, δεν έχω και συγκεκριμένα αριθμητικά στοιχεία να σας δώσω.


Σχετικά με τους δείκτες, για να απαντήσω, χρειάζεται να έχω την τελευταία έκθεση για το προσωπικό. Όπως σας είπα, βγήκε αυτή την εβδομάδα και όταν επιστρέψω στη Φιλανδία μπορώ να το κοιτάξω και να πω περισσότερα. Δυστυχώς, δεν θα μπορούσα να απαντήσω τώρα.


Αυτή η συζήτηση είναι μια φορά το χρόνο που συναντιούνται όλοι οι εργοδότες με τους εργαζόμενους. Είναι μία αναπτυξιακή συζήτηση, όπως τη λένε. Είναι ένα φόρουμ, είναι μία συζήτηση ανάμεσα σε κάποιον εργαζόμενο και τον άμεσο εργοδότη, άμεσο αφεντικό, είναι πολύ εμπιστευτική. Είναι μια κατάσταση που μπορούν να συζητήσουν ότι τους απασχολεί, όλα τα σημαντικά θέματα. Βέβαια, το θέμα της δικαιοσύνης και της αίσθησης το τι είναι δίκαιο είναι ένα θέμα συζήτησης. Επίσης, συζητούν για τις συνθήκες στον χώρο εργασίας.

ΠΡΟΕΔΡΕΙΟ: Θα ήθελα να σας ευχαριστήσω. Ήταν μια έξοχη ομιλία και ελπίζουμε να σας ξαναδούμε στην Ελλάδα.


Για την κυρία Γκόνου έχει τεθεί η ερώτηση της κυρίας Μαργαρίτας Φέτσου, Δημοτικού Συμβούλου Γαλαξιδίου. Αν μπορεί να υπαχθεί στο ΕΣΠΑ χρηματοδότηση για ίδρυση και λειτουργία Δημοτικού Παιδικού Σταθμού, ΚΑΠΗ και Γηροκομείου.

Γ. ΓΚΟΝΟΥ: Δύο λόγια. Να πούμε ότι το ΕΣΠΑ βάζει τους βασικούς άξονες. Δεν είναι πηγή χρηματοδότησης, αλλά βάζει το πλαίσιο, μέσα στο οποίο θα λειτουργήσουν τα επιχειρησιακά προγράμματα που είναι πηγή χρηματοδότησης για κάποιες δράσεις. Να αναφέρουμε, είναι γνωστό νομίζω, ότι και το Β΄ και το Γ΄ Κοινοτικό Πλαίσιο χρηματοδότησε τέτοιες δομές και να πούμε για τη νέα προγραμματική περίοδο ότι τώρα εξειδικεύονται τα επιχειρησιακά προγράμματα.

Στα τομεακά, αυτά τα οποία εξαρτώνται και εφαρμόζονται από εθνικούς φορείς, από Υπουργεία, δεν προβλέπεται να υπάρχει χρηματοδότηση για δομές, για υποδομές, για μονάδες κοινωνικής φροντίδας. Θα πρέπει να δούμε την εξειδίκευση των επιχειρησιακών, αλλά και των Περιφερειακών Επιχειρησιακών Προγραμμάτων. Όμως και εκεί, προσωπική εκτίμηση, επαναλαμβάνω, δεν υπάρχουν εξειδικεύσεις. Θα πρέπει να δούμε πόσο είναι το ΕΤΠΑ, το οποίο θα μπορέσει να χρηματοδοτήσει τέτοιες υποδομές.

Ευχαριστώ.

ΠΡΟΕΔΡΕΙΟ: Τώρα θα παρακαλέσω την ομιλήτρια την καλεσμένη μας, την κυρία Νίκη Καλτσόγια να μας μιλήσει για το πρόβλημα της αντιμετώπισης της οικογενειακής βίας. Η Νίκη Καλτσόγια είναι Ομότιμη Καθηγήτρια του Παντείου Πανεπιστημίου.

Ν. ΚΑΛΤΣΟΓΙΑ: Να σας ευχαριστήσω για την πρόσκληση. Είναι η τρίτη φορά που μετέχω σε εκδηλώσεις εκλεγμένων γυναικών και πραγματικά ξέρω τον δυναμισμό σας και παρακολουθώ τη δράση σας με πάρα πολύ ενδιαφέρον και ξέρω ότι οι προοπτικές που ανοίγονται για μεγαλύτερη δραστηριοποίηση και για μεγαλύτερη προσφορά και διαφωνώ με αυτά που είπε ο συνάδελφος ο κύριος Πανούσης στην προηγούμενη ενότητα. Έχετε πάρα πολλά να προσφέρετε, πολύ περισσότερα περιμένει από εσάς η ελληνική κοινωνία.


Το θέμα που έχω σήμερα να σας παρουσιάσω είναι το πρόβλημα της αντιμετώπισης της ενδοοικογενειακής βίας, με αφορμή έναν νόμο, ο οποίος ψηφίστηκε το 2005, ο οποίος φέρει τον τίτλο «Για την αντιμετώπιση της ενδοοικογενειακής βίας».


Ζούμε βέβαια σε μία κοινωνία, όπου η βία είναι ένα χαρακτηριστικό στοιχείο και μάλιστα, στη σημερινή εποχή η βία όλο και περισσότερο γίνεται χαρακτηριστικό της καθημερινότητάς μας σε όλους τους χώρους της δουλειάς, της διασκέδασης, στο δρόμο, στο σπίτι και ακόμα καλλιεργείται με πάρα πολύ συστηματικό τρόπο η κουλτούρα της βίας μέσα από τα μέσα ενημέρωσης και κυρίως από την τηλεόραση.


Βέβαια, η βία κατά των γυναικών είναι ένα φαινόμενο παλιό, όσο και οι πολιτισμένες κοινωνίες μας. Αποτελεί μέρος της δομής των κοινωνιών μας και του συστήματος λειτουργίας τους. Η άσκηση σωματικής και ψυχολογικής βίας από άνδρες πάνω σε γυναίκες έχει κοινωνικές γενεσιουργικές αιτίες της σχέσης εξουσίας ανάμεσα στα φύλα, που αποτελούν δομικό στοιχείο της κοινωνίας και εκφράζονται πέραν από την άμεση άσκηση βίας σε όλους τους τομείς της κοινωνίας, όπου είναι και εμφανής η περιθωριοποίηση των γυναικών στην πολιτική, στην κοινωνική, στην πολιτιστική ζωή και στην καθημερινότητα.


Σε αντίθεση με αυτά που υποστήριξε ο συνάδελφος και αγαπητός φίλος κύριος Πανούσης, γιατί ας μην ξεχνάμε ότι έχουμε και άνδρες, οι οποίοι ενστερνίζονται το θέμα της ισότητας και αγωνίζονται για την ισότητα των δύο φύλων. Όμως η πραγματικότητα, η οποία βγαίνει μέσα από στατιστικά στοιχεία, δείχνει ότι το κοινωνικό πρόβλημα της βίας κατά των γυναικών σε όλες τις μορφές του, βιασμός, κακοποίηση, αιμομιξία, σεξουαλική παρενόχληση, πορνογραφία, δουλεμπόριο, ψυχολογική βία και άλλες, έχει αναδειχθεί χάρη στους αγώνες του φεμινιστικού κινήματος και στην Ελλάδα, αλλά και διεθνώς. Αποτέλεσμα είναι ότι σήμερα αναγνωρίζεται το θέμα κατά των γυναικών και έχει πάρει και σε επίσημη αναγνώριση και μερικές διατάξεις σε διακηρύξεις, σε συμβάσεις, όπως είναι η περίφημη σύμβαση για την εξάλειψη των διακρίσεων σε βάρος των γυναικών, αλλά και το 1993 σε μία διακήρυξη του ΟΗΕ της βίας κατά των γυναικών έχει στο προοίμιο – και είναι παρά πολύ χαρακτηριστικό – το εξής: η βία κατά των γυναικών, είτε είναι μια εκδήλωση των ιστορικά διαμορφωμένων σχέσεων δύναμης μεταξύ ανδρών και γυναικών, οι οποίες έχουν οδηγήσει στην κυριαρχία των ανδρών και στις διακρίσεις κατά των γυναικών και στην παρεμπόδιση της πλήρους ανάπτυξης των γυναικών και ότι η βία κατά των γυναικών είναι ένας βασικός μηχανισμός, ο οποίος έχει εξαναγκάσει τις γυναίκες να βρίσκονται σε κατώτερη θέση σε σχέση με τους άνδρες.


Τα κράτη – συνεχίζει η διακήρυξη – πρέπει να καταδικάσουν τη βία και δεν θα πρέπει να επικαλούνται έθιμα και παραδόσεις και θρησκευτικές δοξασίες, για να αποφύγουν τις υποχρεώσεις τους σχετικά με την κατάργηση της βίας. Είναι όροι, τους οποίους χρησιμοποιείτε η διεθνής αυτή διακήρυξη, που έχουν ένα βαθύτερο περιεχόμενο και αντικατοπτρίζουν μια πραγματικότητα, την οποία βιώνουν και οι ευρωπαϊκές κοινωνίες, οι οποίες σήμερα έχουν χάσει την ομοιογένειά τους και παρουσιάζουν μια πολυπολιτισμικότητα.


Να σκεφτείτε ότι και στη διαμερικανική σύμβαση του 1994 του Μπέλεμ Ντοπαρά στη Βραζιλία είναι ειδικά αφιερωμένη για τη βία κατά των γυναικών. Επομένως, είναι ένα θέμα, το οποίο δεν μπορούμε να αμφισβητήσουμε.


Βέβαια, ιδιαίτερα σοβαρό είναι το φαινόμενο της βίας κατά των γυναικών μέσα στην οικογένεια. Η σοβαρότητα του προβλήματος αυτού που έχει απασχολήσει το γυναικείο κίνημα, στο οποίο έχω την τιμή και τη χαρά να αγωνίζομαι πάρα πολλά χρόνια, έχει και αυτό τεθεί από το γυναικείο κίνημα, που άρχισε η προβολή της ανάγκης να αντιμετωπιστεί μέσα από μια νομοθετική ρύθμιση, για να βοηθηθούν οι γυναίκες να απαλλαχθούν από αυτά τα φαινόμενα της βίας.


Από το 2000 άρχισε με τη συγκρότηση μιας Επιτροπής, η οποία κατέληξε σε ένα σχέδιο, δεν προχώρησε στο να ψηφιστεί νόμος και τελικά ο νόμος ψηφίστηκε πρόσφατα το 2005, ύστερα από συμμετοχή των γυναικείων οργανώσεων και διαβούλευση με πολύ μεγάλη συμπαράσταση – είναι αλήθεια και πρέπει να το αναγνωρίσουμε – από τη Γενική Γραμματεία Ισότητας, η οποία είναι αρωγός στις γυναικείες διεκδικήσεις.


Θα μπορούσε να τεθεί το ερώτημα: τι χρειάζεται ένας νόμος για την ενδοοικογενειακή βία; Δεν έχουμε στο ελληνικό Σύνταγμα διάταξη, η οποία μιλά για τα δικαιώματα του ανθρώπου και τον σεβασμό της αξιοπρέπειάς του και μάλιστα, ως θεμελιώδους μορφής δικαίωμα; Επίσης, πως θα παρέμβουμε μέσα στην οικογένεια, αφού το ίδιο το Σύνταγμα προβλέπει το άσυλο της κατοικίας; Ναι, προβλέπει το άσυλο της κατοικίας, αλλά παράλληλα λέει ότι είναι μέριμνα του κράτους να βοηθήσει την οικογένεια, τη μητρότητα και τα παιδιά.


Δηλαδή, βλέπετε ότι έχουμε διατάξεις, οι οποίες ναι μεν διασφαλίζουν μια ισότητα δικαιωμάτων και το Σύνταγμά μας είναι από τα πλέον φιλελεύθερα με πάρα πολλές και σημαντικές διατάξεις για την ελευθερία του ανθρώπου, για την απαγόρευση των βασανιστηρίων και της βίας και όμως η πραγματικότητα αυτή ξεπερνά αυτές τις διατάξεις.


Επίσης και μια άλλη ερώτηση: δεν έχετε το ποινικό δίκαιο; Δεν έχετε όλες αυτές τις διατάξεις, οι οποίες υλοποιούν τις διατάξεις που υπαγορεύει το Σύνταγμα; Ναι, αλλά όλοι αυτοί οι νόμοι δεν έχουν αυτό το στοιχείο του φύλου. Είναι νόμοι που αφορούν όλους και εδώ βλέπουμε ότι η πραγματικότητα και μόνο αυτή είναι εκείνη που δείχνει μια έμφυλη διάσταση στο φαινόμενο της βίας.


Είναι χαρακτηριστικό να σας αναφέρω ότι ο Υπουργός Δικαιοσύνης, ο κύριος Παπαληγούρας, κατά την παρουσίαση του νομοσχεδίου για την αντιμετώπιση ενδοοικογενειακής βίας, είπα χαρακτηριστικά ότι συγκλονίστηκε και ο ίδιος από τη συνειδητοποίηση ότι τα φαινόμενα της βάναυσης συμπεριφοράς ταλανίζουν τουλάχιστον μία στις τρεις ελληνικές οικογένειες και ότι η βία στην οικογένεια δεν αποτελεί ιδιωτική υπόθεση, αλλά σοβαρή κοινωνική παθογένεια. Άλλωστε, ο νόμος αυτός υπαγορεύεται και από τη θεμελιώδη διάταξη του Συντάγματός μας, την οποία σας ανέφερα, για την αξιοπρέπεια και τον σεβασμό της αξίας του ανθρώπου.


Όλα αυτά οδήγησαν στην ψήφιση αυτού του νόμου, ο οποίος τελικά ελπίζουμε, μέσα από μία ευρύτατη ενημέρωση και είναι ευτύχημα ότι σήμερα μέσα σε εκλεγμένες γυναίκες απ’ όλη την Ελλάδα γίνεται παρουσίαση αυτού του νόμου, έστω και στις γενικές του γραμμές, γιατί ο χρόνος δεν επιτρέπει. Γιατί, όπως και η Εθνική Επιτροπή Δικαιωμάτων του Ανθρώπου, αλλά και ο Σύνδεσμος για τα δικαιώματα της γυναίκας και άλλες γυναικείες οργανώσεις έχουν εναποθέσει πάρα πολλές ελπίδες στη δράση της Τοπικής Αυτοδιοίκησης και κυρίως, των εκλεγμένων γυναικών, που ας μην γελιόμαστε, μπορεί να λέμε ότι ξέρετε, είμαστε ίσοι και άνδρες και γυναίκες και έχουμε τα ίδια χαρακτηριστικά, αλλά το τόνισε μία παρεμβαίνουσα προηγουμένως ότι έχουμε μία διαφορετικότητα και αν θα μπορούσε κανείς να αναφερθεί σε στοιχεία από συμμετοχή των γυναικών σε μεγάλος οργανισμούς και κυρίως των εκλεγμένων γυναικών, δεν έχω τον χρόνο να σας δώσω στοιχεία, θα έβλεπε πόση μεγάλη διαφορά κάνει η παρουσία γυναικών σε θέματα μεγαλύτερης κοινωνικής ευαισθησίας, απ’ ότι αν είχαμε μόνο εκλεγμένους άνδρες, χωρίς να υποτιμήσω και την ευαισθησία πάρα πολλών ανδρών. Άλλωστε, πάντοτε έχω υποστηρίξει σε όλη μου τη φεμινιστική δράση ότι άνδρες και γυναίκες πρέπει να πορευτούμε μαζί σε ένα καλύτερο μέλλον.


Ο νόμος έχει πολλές διατάξεις. Δεν είναι δυνατόν να αναφερθούμε σε αυτές με λεπτομέρεια. Ο Υπουργός τόνισε ότι πέντε βασικές μεταρρυθμίσεις επέρχονται με αυτό τον νόμο. Πρώτα-πρώτα γίνεται σαφής, ξεχωριστός νόμος για τη βία κατά των γυναικών, ως ξεχωριστός, ανεξάρτητα από τις διατάξεις του ποινικού δικαίου ή του αστικού και άλλων κωδίκων, γιατί θα ήθελε να έχει, σύμφωνα με την απαίτηση των γυναικείων οργανώσεων, έναν ειδικό ξεχωριστό νόμο που να αναφέρεται στο θέμα της βίας.


Είναι μία άποψη, η οποία είχε και έναν αντίλογο, αλλά στεκόμαστε σε αυτόν, γιατί ο νόμος αυτός χαιρετίστηκε απ’ όλες τις γυναικείες οργανώσεις με πολύ μεγάλη χαρά και ελπίδα.


Ο Υπουργός είπε ότι έχουμε πέντε βασικές μεταρρυθμίσεις στον νόμο αυτό. Η πρώτη είναι η εφαρμογή των θεμάτων της οικογενειακής βίας και σε περιπτώσεις σταθερής συμβίωσης. Δηλαδή, έχουμε το γάμο, αυτός που είναι με την ιερολογία της Εκκλησίας ή τον πολιτικό γάμο, αλλά περιλαμβάνει και τη σταθερή συμβίωση μεταξύ άνδρα και γυναίκας, δηλαδή γάμο με την κλασική έννοια, όχι αυτά που ακούμε σήμερα, τα οποία μπορεί αύριο ή δεν ξέρω πότε, να έχουν εφαρμογή και στην ελληνική κοινωνία.


Η ενδοοικογενειακή βία, εκτός από τη μοιχεία και άλλες διατάξεις του Αστικού Κώδικα και του Ποινικού, είναι τεκμήριο κλονισμού του γάμου. Δηλαδή, θα μπορούσε να γίνει αιτία διαζυγίου.


Απαγορεύεται η χρήση βίας για σωφρονισμό ανηλίκου και θεωρείται πλέον έγκλημα, ακόμα και ο εξαναγκασμός σε ερωτική πράξη μέσα στο ανδρόγυνο.


Ένα από τα βασικά θέματα, τα οποία τονίζει ο κύριος Υπουργός είναι η δικαστική διαμεσολάβηση, ένας τρόπος επίλυσης των διαφορών, χωρίς να καταφύγουν σε δικαστικές αποφάσεις, οι οποίες είναι πάρα πολύ αρνητικές.


Έρχομαι τώρα στα πιο βασικά θέματα. Δίνω έναν ορισμό της οικογένειας, ο οποίος είναι πάρα πολύ ευρύς. Η οικογένεια, η κοινότητα αποτελείται από συζύγους, γονείς και συγγενείς Α΄ και Β΄ Βαθμού εξ αίματος και εξ αγχιστείας. Στην οικογένεια περιλαμβάνονται τα παιδιά από υιοθεσία. Οι διατάξεις αυτές του νόμου αναφέρονται και στο μόνιμο σύντροφο του άνδρα ή της γυναίκας. Επίσης, θύματα ενδοοικογενειακής βίας. Μπορεί να είναι οι υπερήλικες και φυσικά τα παιδιά, ακόμα και όταν ενώπιον αυτών γίνονται πράξεις βίαιες μεταξύ των γονιών τους.


Φυσικά, ο νόμος απαγορεύει ρητά κάθε μορφή βίας μεταξύ των μελών της οικογένειας. Οι ποινικές διατάξεις περιλαμβάνουν όλες τις μορφές της βίας από απειλή, σωματική βία, λεκτική βία, προσβολή προσωπικότητας ή μέχρι βαριές μορφές βίας και κυρίως, βίας κατά εγκύου, βίας κατά των παιδιών, όπου εκεί οι τιμές είναι αντίστοιχα μεγαλύτερες, ανάλογα με το παράπτωμα.


Επίσης, κατάχρηση σε ασέλγεια, αυτό που σας είπα, η αναγνώριση του βιασμού και μέσα στον γάμο, ως εγκλήματος. Προσβολή της γενετήσιας αξιοπρέπειας. Έχει ένα πλήθος δικονομικών διατάξεων για την παρακώλυση της απονομής δικαιοσύνης και για άλλες μορφές διαδικασίας ενώπιον των δικαστηρίων και ένα πολύ βασικό θέμα, οι ποινές, τις οποίες προβλέπει ο νόμος για αυτές τις μορφές της άσκησης βίας, είναι σε πολλές περιπτώσεις πολύ μεγαλύτερες από αυτές που προβλέπει ο Ποινικός Κώδικας και αυτό ακριβώς δείχνει και τη βούληση του νομοθέτη, που στηρίζεται τις απαιτήσεις του γυναικείου κινήματος, να σταθεί αρωγός στη γυναίκα, θύμα βίας μέσα στην οικογένεια.


Ένα από τα βασικά θέματα, αστική συνέπεια είναι ότι μπορεί να θεωρηθεί ως κλονισμός γάμου και να ζητηθεί διαζύγιο. Επίσης, υπάρχει ένα πολύ σημαντικό θέμα. Είναι η διαμεσολάβηση. Η διαμεσολάβηση είναι ένας θεσμός, ο οποίος εισάγεται μέσα από τον νόμο αυτό, ο οποίος προβλέπει, δίνει τη δυνατότητα στα ζευγάρια, χωρίς να φτάσουν στα δικαστήρια, να προσπαθήσουν για ένα διάστημα να εξομαλύνουν τις μεταξύ τους διαφορές και κυρίως από πλευράς του δράστη, κατά κανόνα του συζύγου, γιατί μπορεί να υπάρχει και βία από τη γυναίκα προς τον άνδρα, δεν το αμφισβητούμε και αυτό. Όμως συγκριτικά με τη γυναίκα θύμα στη βία είναι πολύ μεγαλύτερη, είναι συντριπτικά μεγαλύτερη, όπως τα στοιχεία δείχνουν. Δεν θα μιλήσω εγώ. Η επόμενη εισηγήτρια έχει αυτά τα στοιχεία να σας δώσει.


Η διαδικασία της διαμεσολάβησης προβλέπει ένα πλήθος βημάτων διαδικαστικών, με τα οποία προσπαθεί ο νομοθέτης να δώσει τη δυνατότητα στον άνθρωπο, ο οποίος ασκεί βία μέσα στην οικογένεια, να σωφρονιστεί, να μεταμεληθεί και να μην διαλυθεί ο γάμος.


Βέβαια, από πλευράς καθαρά νομικής, αλλά και πραγματικότητας, όπως είδατε, ενώ ο Υπουργός χαιρέτησε αυτή τη διαδικασία ως πάρα πολύ σημαντική, εν τούτοις η Εθνική Επιτροπή των Ανθρωπίνων Δικαιωμάτων θεώρησε αυτή τη διαμεσολάβηση ως λίγο επικίνδυνη, γιατί πολύ δύσκολα επέρχεται ο σωφρονισμός. Δηλαδή, μπορεί να ζητήσει κανείς μετάνοια και μέσα από την πραγματικότητα το έχουμε δει και σε λίγο καιρό να αρχίσει πάλι την ίδια βία.


Επίσης, στο Σύνταγμα και στις διατάξεις του νόμου περιλαμβάνονται θέματα διαδικασία και την εξέταση των μαρτύρων και δίνει τη δυνατότητα στις Αστυνομικές Αρχές να κρατούν εχεμύθεια. Η εχεμύθεια βέβαια είναι ένα πάρα πολύ ουσιαστικό θέμα σε αυτές τις περιπτώσεις. Εδώ γίνεται και με νομοθετική ρύθμιση η προσπάθεια αυτή να κρατηθεί εχεμύθεια και όσο είναι δυνατόν να περιφρουρηθεί ο οικογενειακός τίτλος και η οικογενειακή ζωή από το γενικότερο περιβάλλον και κυρίως, απ’ όλα αυτά, που τα μέσα ενημέρωσης ξέρουμε ότι δημιουργούν στις ημέρες μας.


Ένα από τα βασικά θέματα του νόμου είναι η αρωγή, η κοινωνική συμπαράσταση στα θύματα. Εδώ η κοινωνική συμπαράσταση στα θύματα είναι αναγκαία. Λέει: υλική συνδρομή από Νομικά Πρόσωπα του Δημοσίου ή Ιδιωτικού Δικαίου, που λειτουργούν ειδικά για τους σκοπούς αυτούς, υπό την εποπτεία του Υπουργείου Υγείας και Κοινωνικής Αλληλεγγύης.


Βέβαια, σε αυτή την περίπτωση, σε αυτό το θέμα της αρωγής εμπίπτουν και όλες οι δραστηριότητες που θα μπορούσαν να αναπτυχθούν και ξέρω ότι σε πολλούς Δήμους υπάρχουν μέσα από την οργάνωση της Τοπικής Αυτοδιοίκησης.


Υποχρέωση σε περίπτωση που αντιλαμβάνονται άσκηση βίας έχουν και οι εκπαιδευτικοί και οποιοσδήποτε άλλος έρχεται στην αντίληψή του ότι παιδί έχει υποστεί βία από το οικογενειακό περιβάλλον. 


Βέβαια, τα θέματα του νόμου δεν περιορίζονται μόνο στα μέλη της οικογένειας, τα οποία είναι ευρύτατα. Οι γονείς, τα παιδιά, οι συγγενείς που μένουν στο ίδιο σπίτι, ακόμα και ο Επίτροπος που έχει αναλάβει την ευθύνη για τα παιδιά, αλλά περιέχει και διατάξεις, οι οποίες προστατεύουν τα παιδιά από τρίτους, οι οποίοι έχουν αναλάβει την εποπτεία των παιδιών και τη διαπαιδαγώγησή του, γιατί δυστυχώς τέτοια φαινόμενα είναι καθημερινά και τα βλέπουμε και στον Τύπο.

ΠΡΟΕΔΡΕΙΟ: Κυρία Καλτσόγια ευχαριστούμε πάρα πολύ. Αν είναι δυνατόν, να συντομεύουμε, γιατί έχουμε ξεφύγει κατά πολύ από τον χρόνο.

Ν. ΚΑΛΤΣΟΓΙΑ: Δεν έχω αντίρρηση. Εγώ ήμουν στη διάθεσή σας για πάρα πολύ περισσότερα πράγματα. Έχετε υπόψη σας μόνο – και κλείνω με αυτό – έχουμε έναν νόμο. Ο νόμος είναι πάρα πολύ σημαντικός. Όμως ο νόμος, για να λειτουργήσει, χρειάζεται ανθρώπους ενήμερους, ευαίσθητους και η αρωγή της Πολιτείας είναι ανεπαρκής. Δυστυχώς, αυτό είναι το πρόβλημα και τα στατιστικά στοιχεία, ιδίως στις οικογένειες μεταναστών ή άλλων είναι πάρα πολύ μεγάλα και να μην ξεχνάμε ότι η ενδοοικογενειακή βία γίνεται μέσα από κλειστές πόρτες και όλων τα αυτιά είναι κλειστά και κλείνουμε τα μάτια μπροστά σε ένα φαινόμενο που καταρρακώνει την αξιοπρέπεια του ανθρώπου και της κοινωνίας και περισσότερα των γυναικών. Γιατί η βία – και τελειώνω με αυτό – είναι μια μορφή ελέγχου των γυναικών, η οποία έχει επιπτώσεις και στην πολιτική της δραστηριότητα.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς την κυρία Καλτσόγια.


Τώρα θα παρακαλέσω την επόμενη ομιλήτρια, την κυρία Μαρία Λιάπη, Κοινωνιολόγο – Εμπειρογνώμονα Ισότητας, να μας μιλήσει για το ζήτημα «Πολιτικές Καταπολέμησης της βίας κατά των γυναικών».

Μ. ΛΙΑΠΗ: Καταλαβαίνετε ότι όντας τελευταία έχω δεχτεί τα μεγαλύτερα κύματα πίεσης επί του χρόνου. Καταλαβαίνω ότι είστε και κουρασμένες. Θα προσπαθήσω όσο πιο γρήγορα γίνεται να σας παρουσιάσω τα ζητήματα των πολιτικών καταπολέμησης της βίας. Δεν είναι τυχαία η επιλογή ενός τέτοιου θέματος στη συνδιάσκεψη των αιρετών γυναικών.

Έχουμε για πρώτη φορά – και για αυτό νομίζω ότι θα άξιζε την προσοχή σας – έναν ολόκληρο άξονα, ο οποίος έχει ενταχθεί στην τέταρτη προγραμματική περίοδο και πρόβλεψη από μεριάς της Γενικής Γραμματείας όντας και της Πολιτείας να δοθούν πόροι στην Τοπική Αυτοδιοίκηση και να ξεκινήσουν πρωτοβουλίες και παρεμβάσεις για το θέμα της καταπολέμησης της βίας.

Θα προσπαθήσω τρέχοντας να σας δώσω ορισμένα στοιχεία, γιατί πιστεύω ότι είναι πολύ σημαντικό να κατανοήσουμε και το μέγεθος του φαινόμενου, αλλά και τα χαρακτηριστικά του, ώστε να τα λάβουμε υπόψη μας στον σχεδιασμό.

Λέω λοιπόν επί τροχάδην ότι το 45% των γυναικών της Ευρώπης έχουν υπάρξει θύματα κάποιας μορφής ανδρικής βίας. Μία στις πέντε γυναίκες έχουν υποστεί ενδοοικογενειακή βία. Περισσότερο από το 1/10 όλων των γυναικών της Ευρώπης έχουν υποστεί σεξουαλική βία με τη μορφή είτε του βιασμού, είτε του εξαναγκασμού σε σεξουαλική πράξη μέσα στον γάμο αυτό που λέμε βιασμό ενός γάμου.

Στην Ελλάδα, παρότι εδώ πρέπει να κάνω μια σύντομη παρένθεση να σας πω ότι το δυσκολότερο σημείο του φαινόμενου της βίας, είναι η αποτύπωσή του και η παρακολούθησή του με στοιχεία. Όπως φαντάζεστε, συχνά δεν μιλάμε για τους σκοτεινούς αριθμούς αυτού του μεγάλου κοινωνικού ζητήματος. Δηλαδή, μετά από επιφύλαξη, τα στοιχεία που δίνω είναι πολλαπλώς προς τα πάνω. Απλώς, αυτά είναι καταγεγραμμένα.

Περίπου 4.500 βιασμοί λαμβάνουν χώρα ετησίως. Για να πούμε μόνο για τους βιασμούς. Εξ αυτών 270 φτάνουν στην Αστυνομία. Στη σύλληψη του δράστη, θύτη καταλήγουν 183. Στα δικαστήρια φτάνουν 40. Καταδικάζονται 20 βιαστές και 10 τιμωρούνται με πάνω από πέντε χρόνια φυλάκιση, όπως προβλέπει ο νόμος.

Τα γενικά χαρακτηριστικά της βίας, έτσι όπως παρουσιάζονται από επεξεργασμένα στοιχεία των δύο δομών, της Γενικής Γραμματείας Ισότητας που λειτουργούν στην Αθήνα και τον Πειραιά και αφορούν μια περίοδο από το 2001 ως το 2006 σε δείγμα 1.867 περίπου περιστατικά. Το 60% των θυμάτων αισθάνονται ενοχή για τον βιασμό τους. Το  35% δηλώνουν ότι θα μπορούσαν να τον είχαν αποφύγει, αν είχαν αντιδράσει διαφορετικά από στοιχεία του Ελληνικού Παρατηρητηρίου.

Το 56% των γυναικών ηλικίας 18-60 ετών έχουν υποστεί λεκτική και ψυχολογική βία. Για 56,2% των περιπτώσεων η βία ήταν μακροχρόνια, πάνω από 10 έτη. Δεν πρόκειται λοιπόν για ένα συμβάν που συμβαίνει κάτω από κάποιες συγκεκριμένες συνθήκες και κανείς παραβιάζει τα όριά του. Πρόκειται για μια συνθήκη ζωής για πάρα πολλές γυναίκες.

Σε περιπτώσεις άσκησης φυσικής βίας, δηλαδή κακοποίησης, σε 37,6% είχαμε βαριά σωματική βλάβη, 33,7% σωματική βλάβη και σε 30,8% άσκηση σεξουαλικής βίας, στοιχεία από την έρευνα του ΚΕΘΙ.

Μερικά στοιχεία για τα θύματα. Το 67% των γυναικών που υπέστησαν κακοποίηση και απευθύνθηκαν στα συμβουλευτικά κέντρα είναι έγγαμες. Το 21%, δηλαδή μία στις πέντε γυναίκες είναι διαζευγμένες, που σημαίνει ότι είχαν ήδη απομακρυνθεί από τον δράστη. Όπως βλέπουμε ότι ακόμα και όταν έχουν απομακρυνθεί, η μία στις πέντε γυναίκες μπορεί να γίνει θύμα κακοποίησης από τον πρώην σύζυγό της, ακόμα και αν έχουν ήδη χωρίσει.

Επτά στις δέκα γυναίκες είναι δευτεροβάθμιας τεχνολογικής ή πανεπιστημιακής εκπαίδευσης. Δεν τρώνε ξύλο μόνο οι φτωχές και οι αμόρφωτες, τρώνε όλες οι γυναίκες ξύλο και ας μου επιτραπεί η λαϊκή αυτή έκφραση «τρώνε ξύλο», γιατί περί αυτού πρόκειται. Έξι στις δέκα γυναίκες που έχουν υποστεί κακοποίηση βρίσκονταν σε μέτρια ή καλή κατάσταση. Δεν τρώνε ξύλο, δεν κακοποιούνται μόνο οι γυναίκες, οι οποίες μένουν κλεισμένες μέσα στο σπίτι και τις φανταζόμαστε καταπιεσμένες γυναίκες, χωρίς διέξοδο, χωρίς καριέρα, χωρίς οικονομική ανεξαρτησία, για να φύγουν από τον δράση σύζυγο.

Μία στις τρεις γυναίκες είναι θύματα ενδοοικογενειακής βίας, παντρεύτηκε τον δράστη, ενώ είχε δείγματα βίαιης συμπεριφοράς του πριν το γάμο. Εδώ πρέπει να πούμε ότι ο μη κοινωνικός στιγματισμός της βίας των ανδρών έχει φτάσει να μην προσλαμβάνουν οι γυναίκες και ιδιαίτερα οι νεότερες γυναίκες συμπεριφορές βίαιες ως προοιωνούς μιας συμπεριφοράς που αργότερα θα γίνει πολύ πιο βάναυση, πολύ πιο ανοριοθέτητη. 

Τρεις στις τέσσερις γυναίκες είχαν αναζητήσει βοήθεια στο παρελθόν από αυτές που έφτασαν στα συμβουλευτικά κέντρα. Είχαν απευθυνθεί στην Αστυνομία, στα δικαστήρια, στα νοσοκομεία, στην πρόνοια, που σημαίνει ότι οι γυναίκες θύματα τουλάχιστον ενοδοικογενειακής βίας ταλαιπωρούνται μέσα σε μια σειρά από επίσημες Υπηρεσίες, επίσημους φορείς, χωρίς να βρίσκουν το δίκιό τους, χωρίς να βρίσκουν υποστήριξη.

Οι δράστες. Ο δράστης ενοδοικογενειακής βίας σε ποσοστό 82%, 12% ο σύντροφος και σε μικρότερα ποσοστά παρατηρούνται και περιπτώσεις κακοποίησης της γυναίκας από άλλα συγγενικά πρόσωπα, πατέρας, αδελφός, τέκνο. Τα παιδιά δέρνουν τις μητέρες τους. Επειδή η ομιλούσα δραστηριοποιείται στα θέματα της βίας πάνω από 20 χρόνια, ήμασταν ο πρώτος φορέας που επιμόρφωσε τα στελέχη, που στελέχωσαν στη συνέχεια το πρώτο καταφύγιο που λειτούργησε με τη Γενική Γραμματεία Ισότητας και τον Δήμο Αθηναίων.

Έχουμε περιστατικά ηλικιωμένων γυναικών, που κακοποιούνται συστηματικά και βάναυσα από τους γιους τους. Τρεις στους δέκα δράστες είναι ανώτερης και ανώτατης εκπαίδευσης και μόλις ένας στους δέκα είναι άνεργος. Έξι στους δέκα δράστες δεν κάνουν χρήση αλκοόλ και επομένως, δεν μπορούμε να έχουμε ένα μύθευμα για το ότι οι άνδρες, οι οποίοι κακοποιούν τις γυναίκες τους είναι είτε άνεργοι, είτε πότες, είτε κάτω από εξαιρετικές καταστάσεις. Όχι, είναι οι φυσιολογικοί άνδρες, οι άνδρες της διπλανής μας πόρτας, αν όχι της δικής μας πόρτας.

Θα ήθελα στη συνέχεια και επί τροχάδην να μιλήσω για το φαινόμενο του trafficking. Εξηγώ ότι trafficking είναι η παράνομη, με έναν σύντομο ορισμό, διακίνηση και εμπορία ανθρώπων με σκοπό την οικονομική και σεξουαλική εκμετάλλευση, που συνιστά ένα τρομακτικό ζήτημα στις ημέρες μας, αποτελεί μια σύγχρονη μορφή δουλείας και περιλαμβάνει την πάσης φύσεως εκμετάλλευση και εμπορευματοποίηση του ανθρώπινου σώματος.

Όπως βλέπετε και στη διαφάνεια, αποτελεί μία από τις πιο προσοδοφόρες επιχειρήσεις στον κόσμο, μετά το εμπόριο όπλων και ναρκωτικών. Είναι η τρίτη «επιχείρηση» ως προς το ύψος τον εσόδων της, θα δώσω και στη συνέχεια στοιχεία.

Επί τροχάδην, οι παράγοντες που συντελούν στην προσφορά θυμάτων παράνομης διακίνησης και σεξουαλικής εκμετάλλευσης, είναι προφανώς η έλλειψη ευκαιριών εργασίας στις χώρες τους, για αυτό αυτές οι γυναίκες φεύγουν από τις χώρες τους και μπλέκουν στα κυκλώματα του trafficking. Όλο και περισσότερες γυναίκες αναγκάζονται να πάρουν τουλάχιστον από την πρώην Ανατολική Ευρώπη και από την Αφρική, αλλά και από την Ασία λιγότερο, να πάρουν το δρόμο της μετανάστευσης, όντας οι ίδιες αρχηγοί των οικογενειών και ζώντας πίσω τους ολόκληρες οικογένειες. Αυτό το φαινόμενο λοιπόν έχει συμβάλει και στην εμφάνιση του trafficking.

Η οικονομική και η κοινωνική κατάσταση που απανταχού του κόσμου είναι χειρότερη για τις γυναίκες, απ’ ότι για τους άνδρες, οι έμφυλες διακρίσεις, οι παραδοσιακές αντιλήψεις και τέλος η εμπορευματοποίηση του γυναικείου σώματος.

Οι παράγοντες που συντελούν στη ζήτηση ενός τέτοιου υπηρεσίας προϊόντος είναι η ανάγκη για φτηνό εργατικό δυναμικό στις χώρες αυτές, προς τις οικονομικά ανεπτυγμένες, η αυξανόμενη ζήτηση για αλλοδαπούς εργάτριες, για εργασίες και στη συνέχεια η μη ρύθμιση της εργασίας των γυναικών αυτών, η παρανομία δημιουργεί συνθήκες για να γίνουν θύματα παράνομης και σεξουαλικής εκμετάλλευσης. Οι περιορισμοί που βλέπουμε να ισχύουν για τη μεταναστευτική πολιτική νομοθεσία σε όλα τα κράτη-μέλη της Ευρώπης. Αυτό που λέμε η Ευρώπη φρούριο, προσπαθεί επίμονα να κρατήσει τα ρεύματα των μεταναστών και των μεταναστριών εκτός, αλλά η εξαθλίωση στις υπόλοιπες ηπείρους είναι πολύ μεγάλη και δεν θα μπορέσει με επιτυχία μέχρι το τέλος να τα καταφέρει. Η κερδοφόρα φύση, όπως είδαμε, όπως είπα ήδη. Η ζήτηση σεξουαλικών υπηρεσιών και η ανεπτυγμένη βιομηχανία του sex δεν υπάρχει κανένα ιστορικό προηγούμενο για τη μεγέθυνση, αλλά και την πρωτοτυπία των προϊόντων, τα οποία διακινούνται σε αυτό που λέμε βιομηχανία του sex και τέλος, φυσικά η υποτίμηση των δικαιωμάτων των παιδιών και των γυναικών. Ξέχασα να πω ότι και τα παιδιά είναι θύματα trafficking. Απλώς, εγώ τώρα σας μιλώ μόνο για τις γυναίκες.

Στοιχεία για την Ελλάδα είναι του 2002, είναι από την οργάνωση STOP NOW. Πολύ δύσκολα μπορούμε να συλλέξουμε στοιχεία. Λέμε μόνο και φυσικά το πρόγραμμα STOP NOW, που χρηματοδοτήθηκε από το ΥΠΕΞ και την Ε.Ε, είναι αρκετά έγκυρο. Στη χώρα μας σήμερα λοιπόν ζουν 17.200 γυναίκες μετανάστριες, οι οποίες έχουν εμπλακεί σε παράνομη πορνεία και σεξουαλική εκμετάλλευση.

Στο διάγραμμα που σας δείχνω βλέπετε τον πληθυσμό των ανδρών Ελλήνων πελατών, οι οποίοι κάνουν χρήση αυτών των υπηρεσιών, των πορνικών υπηρεσιών, όπως λέμε και της αύξησής του μέσα στα χρόνια.

Μπορώ να σας δώσω μερικά νούμερα, τα οποία νομίζω ότι αξίζει τον κόπο, για να μην νομίζουμε ότι τις υπηρεσίες αυτές τις επισκέπτονται όλοι οι άλλες άνδρες, εκτός από αυτούς που μοιραζόμαστε τη ζωή μας μαζί τους. 

Το 2002 η πορνική πελατεία στην Ελλάδα έφτασε το 1.120.000 πελάτες. Καταλαβαίνετε πόσο πολύ μεγάλος αριθμός ανδρών θα έπρεπε να αναμορφωθεί ή και για κάποιες άλλες χώρες, ξέρετε, να «τιμωρηθεί». Για παράδειγμα, οι Σκανδιναβικές Χώρες έχουν ποινικοποιήσει τη χρήση τέτοιων υπηρεσιών και οι άνδρες χρήστες τέτοιων υπηρεσιών διώκονται εξίσου με τις παράνομες γυναίκες.

Τα συνολικά έσοδα το 2002 μόνο εκτιμάται για τη χώρα μας ότι κυμάνθηκαν στα 900.000.000 €. Μιλάμε για πάρα πολύ μεγάλη επιχείρηση.

Μπαίνω στις πολιτικές. Τι έχουμε ως επίπεδο Ευρωπαϊκής Ένωσης. Δεν έχουμε για τη βία και για το trafficking ενιαία πολιτική. Τα κράτη μέλη είναι υποχρεωμένα να χαράζουν τη δική τους πολιτική, ούτε και νομοθεσία. Ένα ζήτημα λοιπόν, το οποίο θα έπρεπε να πιέσουν όλες οι οργανώσεις και κυρίως και οι αιρετές, να προχωρήσει σε μία πολιτική.

Το Συμβούλιο της Ευρώπης φάνηκε πιο προωθημένο. Υιοθέτησε το 2002 την Οδηγία προστασία των γυναικών από τη βία, η οποία προτείνει και παροτρύνει τα κράτη-μέλη να αναλάβουν πολιτικές πρωτοβουλίες και να συμβάλουν στην καταπολέμηση του φαινόμενου.

Τον Μάρτιο του 2006 η Ευρωπαϊκή Επιτροπή, εκδίδοντας τον Χάρτη ισότητας μεταξύ ανδρών και γυναικών για το 2006-2010, σε ξεχωριστό κεφάλαιο, στο κεφάλαιο 4, γίνεται ρητή αναφορά στην εξάλειψη της έμφυλης βίας και του trafficking και την υποστήριξη των κρατών-μελών και των Μη Κυβερνητικών Οργανώσεων στις προσπάθειές τους να εξαλείψουν κάθε μορφής βίας. Παράλληλα δε ενθαρρύνει τα κράτη-μέλη να καθιερώσουν τα εθνικά σχέδια δράσης.

Στην Ελλάδα σε νομοθετικό επίπεδο έχουμε έναν πραγματικά προωθημένο νέο Δημοτικό και Κοινοτικό Κώδικα, τον 3463/06, μιλώ σε ανθρώπους που αυτά τα γνωρίζουν απέξω και ανακατωτά, όπου για πρώτη φορά αναγνωρίζεται ως αρμοδιότητα των ΟΤΑ η συμβουλευτική υποστήριξη των θυμάτων ενδοοικογενειακής βίας και βίας μεταξύ συνοικούντων προσώπων. Φυσικά, εδώ θα έπρεπε να δούμε μια διερεύνηση αυτού του Κώδικα, για να πιάνει και άλλες μορφές βίας. Δεν υπεισήλθα σε αυτά.

Επίσης, έχουμε και έναν νόμο για την καταπολέμηση της εμπορίας ανθρώπων, τον 3386/05, που διευκολύνει τη χορήγηση άδειας παραμονής και εργασίας με πάρα πολλά ζητήματα, όπως δεν θα προλάβω να σας πω στη συνέχεια.

Σε επίπεδο υπηρεσιών. Παροχή αρωγής, συμβουλευτική, ψυχολογική και νομική υποστήριξη στα θύματα ενδοοικογενειακής βίας και θύματα trafficking γίνονται επίσημα από την Πολιτεία, μέσω των συμβουλευτικών κέντρων Αθηνών και Πειραιώς.

Βέβαια, πρέπει εδώ να πούμε ότι υπάρχουν και δραστηριοποιούνται όχι όσες θα θέλαμε Μη Κυβερνητικές Οργανώσεις και κυρίως όχι όσους θα θέλαμε ΟΤΑ. Χωρίς να μπορώ να σας πω ότι τα στοιχεία μου είναι επικαιροποιημένα και σταματούν στο 2004 και είναι από το Παρατηρητήριο για τη βία.

Έχουμε τέσσερις Δήμους σε όλη τη χώρα, οι οποίοι λειτουργούν ξενώνα, καταφύγιο, παρέχουν υπηρεσίες ή γραμμή s.o.s, τέσσερις Δήμοι σε όλη τη χώρα. Δεν μπαίνω στον κόπο αυτή την ώρα να τους ονοματίσω. Τους βρήκα μπροστά μου. Είναι η Καρδίτσα, είναι η Ναύπακτος, η Χίος και η Κομοτηνή. Θα ήταν καλό, αν υπάρχουν και άλλοι Δήμοι, να ακουστούν. Δεν υπάρχουν επίσημα στοιχεία πουθενά. Πρέπει να γίνει μία μελέτη, πρέπει να πιέσουμε να γίνει μια μελέτη, ώστε να καταγραφούν και οι Μη Κυβερνητικές Οργανώσεις και οι δομές που προϋπήρχαν, ενόψει της τέταρτης προγραμματικής περιόδου.

Η Εκκλησία  με την Αρχιεπισκοπή και την Αλληλεγγύη έχει μια σοβαρή παρέμβαση με ξενώνα στην Αθήνα. Το Δίκτυο Γυναικών Ευρώπης, το οποίο είναι μια πάρα πολύ παλιά οργάνωση με γραμμή s.o.s. για γυναίκες θύματα ενδοοικογενειακής βίας. Οι Γιατροί του Κόσμου στη Θεσσαλονίκη, κάποιες άλλες οργανώσεις. Δεν θα σας φάω τον χρόνο σας με αυτό.

Γενικές αρχές για τη χάραξη πολιτικών και καταπολέμησης της βίας. Πρέπει να κρατήσουμε υπόψη μας ότι συνιστά παραβίαση ανθρωπίνων δικαιωμάτων. Ούτε μία τελεία πίσω από αυτό. Είναι παραβίαση των ανθρωπίνων δικαιωμάτων η βία. Δηλαδή, των δικαιωμάτων των γυναικών. Είναι απόρροια της δομικής ανισότητας και των σχέσεων εξουσίας ανάμεσα στα δύο φύλα. Αναφέρθηκε και πριν, όπως έχει τεθεί στην πλατφόρμα της Συνδιάσκεψης του Πεκίνου.

Στόχος πρέπει να είναι η ενδυνάμωση και η αυτονομία των γυναικών και η εξάλειψη κάθε μορφής βίας, ακόμα και η σεξουαλική παρενόχληση, ο βιασμός, η ενδοοικογενειακή, το trafficking. 

Οι πολιτικές πρέπει να στοχεύουν σε τρεις κατευθύνσεις. Στην πρόληψη, στην αντιμετώπιση καταστολής σε περίπτωση κρίσης και αυτό έχει συμβεί και στην αποκατάσταση των θυμάτων με ψυχοκοινωνική νομική συμβουλευτική υποστήριξη, επαγγελματική και κοινωνική επανένταξη των θυμάτων.

Σεβασμός στην αυτονομία των γυναικών και των επιλογών τους. Συχνά ακούγεται: «Μα δεν θέλει να βγει από αυτή τη σχέση. Τρώει ξύλο και κάθεται». Αυτή η πρόσληψη είναι λάθος. Οι γυναίκες είναι παγιδευμένες. Πρέπει λοιπόν ούτε μπορούμε να πούμε δεν μπορούμε να βοηθήσουμε μία γυναίκα, η οποία δεν αποφασίζει αύριο να εγκαταλείψει το σπίτι της και τον κακοποιητή άνδρα. 

Μέγιστη προτεραιότητα στην ασφάλεια των γυναικών θυμάτων. Οι γυναίκες φοβούνται τα αντίποινα. Φοβούνται ότι ο σύζυγος που θα καταγγείλουν ή θα φτάσουν σε μία δομή ή παραδείγματος χάρη, σε έναν Δήμο, θα τους τις έχει στημένη, επιτρέψτε μου και θα τις κυνηγήσει ακόμα περισσότερο.

Επομένως, πρώτιστο μέλημα, εκ των ων ουκ άνευ από την παγκόσμια και την ευρωπαϊκή εμπειρία είναι ότι πρέπει να εξασφαλίσουμε την ασφάλεια των γυναικών.

Πολιτικές και πρακτικές τέτοιες, που θα αναληφθούν σε επίπεδο ΟΤΑ ή πρέπει να ενισχύουν. Μια επαγγελματική προσέγγιση. Τα θύματα κάθε μορφής βίας δεν είναι μια συνηθισμένη περίπτωση, που φτάνει για να ζητήσει υποστήριξη ή πρόνοια στις υπηρεσίες ενός Δήμου ή σε μια Μη Κυβερνητική Οργάνωση. Έχει πολλά και ιδιαίτερα χαρακτηριστικά. Επομένως, η προσέγγιση πρέπει να είναι επαγγελματική, να βασίζεται στις αρχές της αλληλεγγύης, να ανοίγει μελλοντικές προοπτικές για τη ζωή των γυναικών, αλλά να σέβεται και τις επιλογές τους.

Πρακτικές που να ενισχύουν τους εσωτερικούς και εξωτερικούς παράγοντες, οι οποίοι μπορούν να επιφέρουν αλλαγές, σε επίπεδο συμπεριφοράς των δραστών, όπως ειπώθηκε και πριν, αλλά και των κοινωνικών δομών με σκοπό τη βελτίωση της ζωής των γυναικών. Να ενισχύουν τις κυβερνητικές πολιτικές και πρακτικές. 

ΠΡΟΕΔΡΕΙΟ: Κυρία Λιάπη, είναι πολύ χρήσιμα αυτά που μας λέτε, αλλά θα παρακαλούσαμε να συντομεύετε. Να μην ανησυχείτε. Όλες οι εισηγήσεις που έχουν γίνει θα αναρτηθούν στην ιστοσελίδα  μας. Άρα, θα μπορείτε να τις βρείτε και από εκεί. Είμαστε πολύ εκτός χρόνου και θέλουν να μιλήσουν και άλλες αιρετές.

Μ. ΛΙΑΠΗ: Επειδή έχω υποσχεθεί πολιτικές καταπολέμησης, αφήστε να σας πω για τις προδιαγραφές για τη δημιουργία, οργάνωση και συνεργασία μεταξύ δομών υποστήριξης σε τοπικό επίπεδο από την ευρωπαϊκή εμπειρία.


Για να δούμε πως θα οργανώσουμε κάποια πράγματα, πρέπει να έχουμε στοιχειωδώς αντιληφθεί ποιο είναι το πρόβλημα και ποιες είναι οι όψεις του.


Διασφάλιση λοιπόν θέλουμε συνθηκών τέτοιων, οι οποίες να διευκολύνουν μια πολυδιάστατη και πολυδύναμη συνεργασία. Διάθεση ρόλων και αρμοδιοτήτων και δικαιοδοσιών μεταξύ των εταίρων, σε τοπικό επίπεδο φανταστείτε το πάντα. Αναγνώριση εξειδίκευσης και τεχνογνωσίας καθενός εξ αυτών. Δεν τα ξέρουμε όλα όλοι. Επομένως, πρέπει να πάμε σε ένα μοντέλο συνέργειας σε τοπικό επίπεδο, εννοώ εταίρος εξ αυτών, βάζει την τεχνογνωσία του.


Πολιτική βούληση. Φυσικά, όπως φαντάζεστε, χωρίς αυτή δεν μπορούμε να κάνουμε. Διευκολύνει μια οριστική και σφαιρική προσέγγιση και να φανταστούμε ότι πρόκειται για ένα συνεχές υπηρεσιών. Δεν μπορούμε να πάρουμε το θύμα βίας στην υπηρεσία που θα στήσουμε στον Δήμο και να τελειώσουμε όλες τις όψεις των αναγκών του μέσα σε μία δομή. Πρέπει να βρεθούμε, να φανταστούμε ένα συνεχές υπηρεσιών, δηλαδή ένα δίκτυο υπηρεσιών, όπου θα γίνουν παραπομπές υπό τον έλεγχο ενός κεντρικού Οργάνου. Όχι όμως αυτό που θα λέγαμε, παραφράζοντας χαμένες στην παραπομπή. Γιατί, ξέρετε, συχνά από παραπομπή σε παραπομπή, από υπηρεσία σε υπηρεσία, κανείς δεν βρίσκει τη βοήθεια και την υποστήριξη που περιμένει.


Οικονομικοί πόροι, που να διασφαλίζουν και τη συνεχή και επαρκή λειτουργία των δομών, αλλά και τη δυνατότητά τους να επηρεάζουν τις πολιτικές.


Ανθρώπινοι πόροι και δεξιότητες, εκπαίδευση, πλήρης αξιοποίηση του ανθρώπινου δυναμικού μέσα σε κάθε δομή φορέα, προκειμένου να μπορούν να ανταποκριθούν στην κρίση. Δεν είναι εύκολο να διαχειριστείς τη φάση χρήσης, όπως λέμε. Χρειάζεται να είναι εξειδικευμένοι άνθρωποι με συγκεκριμένο προφίλ.


Η εμπειρία των στελεχών που έχουν δραστηριοποιηθεί από τις Μη Κυβερνητικές Οργανώσεις νομίζουμε ότι πρέπει πάση θυσία να κεφαλαιοποιηθεί σε αυτή την κατεύθυνση. 


Εποπτεία και υποστήριξη των στελεχών που εργάζονται στην πρώτη γραμμή. Νομίζω ότι είναι σαφές αυτό. Οι γυναίκες που υποδέχονται θύματα βίας, μετά από ένα διάστημα που δουλεύουν σε αυτό το πεδίο, χρειάζονται οι ίδιες υποστήριξη, για να μην υποστούν αυτό που λέμε burn out, να μην καούν. Γιατί παίρνουν πολύ υψηλό ψυχικό φορτίο και χρειάζεται να υποστηρίζονται.


Συμμετοχή των ίδιων των επωφελούμενων και των ομάδων στόχων, στις οποίες απευθύνονται οι υπηρεσίες, προκειμένου να διασφαλίσουμε καλύτερη δυνατή αποτελεσματικότητα στις υπηρεσίες που θα σχεδιάσουμε.


Να αναγνωρίζουμε τη διαφορετικότητα των γυναικών. Παρότι η εμπειρία της κακοποίησης μπορεί να είναι ενιαία ή τη βίας, με οποιαδήποτε μορφή, οι γυναίκες δεν είναι όλες ίδιες. Επομένως, οι δομές που θα σχεδιάσουμε θα πρέπει να είναι ευέλικτες και να ανταποκρίνονται στο διαφορετικό προφίλ των γυναικών που θα προσέλθουν και να μην αφήσουμε απέξω τις γυναίκες μετανάστριες ή γυναίκες με διαφορετικό θρήσκευμα.


Είναι ανάγκης σε περιφερειακό τοπικό επίπεδο να αναγνωρίζουν όλοι οι εμπλεκόμενοι φορείς τις διεθνείς συμβάσεις, αναφορικά με τα ανθρώπινα δικαιώματα και τους ορισμούς των μορφών βίας κατά των γυναικών και μέσα σε αυτούς περιλαμβάνω τους πολιτικούς παράγοντες, τους διαμορφωτές πολιτικής κοινής γνώμης, τους πάροχους υπηρεσιών, τις Μη Κυβερνητικές Οργανώσεις, τους κοινωνικούς εταίρους και τα συνδικάτα και το σύνολο των πολιτών.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς την κυρία Λιάπη και παρακαλώ, μείνετε στο βήμα, για να απαντήσετε σε δύο ερωτήσεις που έχουμε.


Η κυρία Μπασιά Αμαλία, Δημοτική Σύμβουλος Χανίων, θέτει το ερώτημα σχετικά με δομές στήριξης για την ενδοοικογενειακή βία.

Μ. ΛΙΑΠΗ: Ρωτήσατε για τις δομές στήριξης τι ακριβώς είναι η ερώτηση;

Α. ΜΠΑΣΙΑ: (εκτός μικροφώνου)

Μ. ΛΙΑΠΗ: Τα είχα ετοιμάσει όλα αυτά. Εργαλεία για την Ευρωπαϊκή Ένωση, καταπολέμηση της βίας, είναι το «ΔΑΦΝΗ» και το «STOP NOW». Το «ΔΑΦΝΗ» δεν χρηματοδοτεί. Οι δομές και η λειτουργία των δομών είναι υποχρέωση του κράτους-μέλους. Ποτέ η Ευρωπαϊκή Ένωση με ένα τέτοιο πρόγραμμα, όπως το «ΔΑΦΝΗ», το οποίο προβλέπει διακρατικότητα, δεν χρηματοδοτεί τέτοιες δράσεις. Το «ΔΑΦΝΗ» χρηματοδοτεί ανταλλαγή τεχνογνωσίας, εργαλεία, μεθοδολογίες, καμπάνιες ευαισθητοποίησης.


Προ των πυλών λοιπόν, ξέχασα το σημαντικότερο, είναι η χρηματοδότηση από τα ΠΕΠ, ενόψει της τέταρτης προγραμματικής περιόδου για τις υποδομές στους Δήμους και από το ΥΠΕΣΔΔΑ για τις λειτουργικές δαπάνες.


Σημειώνω ότι καταρχήν, σε συνάντηση διαβούλευσης που είχαμε με τη Γενική Γραμματεία Ισότητας και το Υπουργείο πριν λίγες ημέρες, η Περιφέρεια Αττικής φαίνεται ότι δεν θα συμπεριληφθεί. Υποθέτω με το σκεπτικό ότι λειτουργούν δύο δομές της Γενικής Γραμματείας Ισότητας και για αυτό θεωρείται ότι καλύπτεται. Όλες οι Περιφέρειας θα δικαιούνται χρήματα μέσα από το Δ΄ Κοινοτικό Πλαίσιο Στήριξης, από τα ΠΕΠ, για να στήσουν την υποδομή και από το επιχειρησιακό του ΥΠΕΣΔΔΑ, για να αντιμετωπίσουν τις λειτουργικές τους δαπάνες.

Αυτό είναι το πλαίσιο, μέσα στο οποίο εγώ θέλησα να μιλήσω και για τις πολιτικές της βίας, ώστε να κατανοήσουμε λιγάκι με τι προτάσεις, με ποιες προσεγγίσεις, με ποια πρακτικά βήματα πρέπει να πάμε να ζητήσουμε αυτή τη χρηματοδότηση. Δεν είναι χρήματα, τα οποία έρχονται και άντε την άλλη ώρα στήνουμε μια δομή. Εξήγησα. Υπάρχουν και πολλές μορφές που μπορεί να πάρει υποστήριξη και πολιτικές παρεμβάσεις. Μπορεί να κάνουμε μόνο μία γραμμή s.o.s, μπορεί να κάνουμε συνοδεία. 

ΣΥΝΕΔΡΟΣ: (εκτός μικροφώνου)

Μ. ΛΙΑΠΗ: Χαίρομαι που αυτή η συγκυρία είναι ευτυχής, αν και προέρχομαι, όπως είπα πριν από Μη Κυβερνητική Οργάνωση, για τόσες γυναίκες και όπως διαπίστωσα και το πρωί και δυναμικές και με λόγο και με ιστορία μέσα στη δημοσία ζωή, να διεκδικήσουν, τώρα είναι η ώρα, Δ΄ Κοινοτικό Πλαίσιο Στήριξης με κεντρικό Όργανο και εκπροσώπηση την ΚΕΔΚΕ, με καλύτερους όρους την εξειδίκευση των μέτρων αυτών, πόρους, πως θα έρθουν αυτοί οι πόροι, με ποιες διαδικασίες, ποιες δράσεις θα προβλέπονται, ποιες θα είναι επιλέξιμες και λοιπά.


Νομίζω ότι πρέπει να γίνει ένα σοβαρό lobbing από τη  μεριά των αιρετών γυναικών και να πιέσουμε την Πολιτεία μαζί με τις Μη Κυβερνητικές Οργανώσεις να διασφαλίσουμε πόρους για αυτό το θέμα στην Τοπική Αυτοδιοίκηση.

ΠΡΟΕΔΡΕΙΟ: Πάντως, αυτό νομίζω ότι είναι το πιο σημαντικό σημείο εδώ πέρα.


Η κυρία Θελερίτη θέλει να θέσει ένα άλλο θέμα, διότι είναι νομίζω το πιο ουσιαστικό σημείο για τις δομές κατά της βίας. Υπάρχει ένα σημαντικό πρόβλημα, που πρέπει να δούμε πως θα το καταπολεμήσουμε.

Μ. ΘΕΛΕΡΙΤΗ: Στην τέταρτη προγραμματική αυτά που σας λέει η κυρία Λιάπη είναι αληθή. Όμως υπάρχει ένα όμως που πρέπει να διεκδικηθεί. Η διαχειριστική επάρκεια του τελικού δικαιούχου. Όπερ, τι σημαίνει αυτό; Η ετοιμότητα από την πλευρά αυτών που θα αιτηθούν να έχουν αυτή τη χρηματοδότηση, είτε ως υποδομή που είναι από τα ΠΕΠ, είτε ως λειτουργικά, που είναι από το επιχειρησιακό διοικητική μεταρρύθμιση. Αυτό λοιπόν πρέπει η ΚΕΔΚΕ να το εξειδικεύσει τουλάχιστον, για να πάρει την επάρκεια της μεταβατικής και του  Γ΄ και όταν βγουν όλα τα κριτήρια του ΕΛΟΤ να δούμε τι από εκεί θα απαιτείται. Εξυπακούεται ότι ισχύει και για την Νομαρχιακή Αυτοδιοίκηση ότι λέμε. Αυτό ισχύει και για τις δομές της φροντίδας, ισχύει για όλους όσους θέλουν να είναι δικαιούχοι, όπως λέγεται, στην τέταρτη προγραμματική περίοδο.


Έχει κάνει προετοιμασία η ΕΕΤΑΑ με τις προδιαγραφές, για το πόσοι Δήμοι θα προετοιμαστούν για να αποκτήσουν διαχειριστική επάρκεια. Όμως, αν στη μεταβατική περίοδο έχουμε κάποιες ελπίδες, που θα είναι ελάχιστες οι προκηρύξεις, στην κανονική που βγαίνουν τα κριτήρια εκεί δεν θα μπορούν όλοι οι Δήμοι να είναι δικαιούχοι. Αυτό είναι το πρόβλημα. Δεν έχουν την ετοιμότητα για να είναι δικαιούχοι.

ΣΥΝΕΔΡΟΣ: Εντάξει, είναι ένα γενικότερο ζήτημα η διαχειριστική επάρκεια των μικρών Δήμων, που έτσι και αλλιώς αντιμετωπίζεται από την ΚΕΔΚΕ τουλάχιστον συνολικά. Εν πάση περιπτώσει, είναι ένα άλλο ζήτημα, το οποίο εμείς το καταγράφουμε.

ΣΥΝΕΔΡΟΣ: Μπορώ να κάνω μια παρέμβαση σε αυτό; Πράγματι, δεν έχουν επάρκεια όλοι οι Δήμοι, αλλά θα πρότεινα να μπείτε ή να σκεφτούμε ότι και στην Ευρώπη προηγούμενο. Μεγάλες υποδομές, καταφύγια, για παράδειγμα, δηλαδή ξενώνες, δεν μπορούν να λειτουργήσουν σε επίπεδο Δήμου. Πρέπει να φανταστούμε ότι τουλάχιστον οι απαιτητικές υποδομές, που θα πάνε για πιστοποίηση και ποιότητας υπηρεσιών και υποδομών, θα είναι σε επίπεδο Περιφέρειας ή Νομαρχίας, αν η Περιφέρεια είναι πολύ μεγάλη. Γιατί το λέμε αυτό μεταξύ άλλων; Δεν θα πάει η γυναίκα αυτή  θύμα κακοποίησης στον Δήμο. Δεν θα διασχίσει την κεντρική πλατεία για να πάει στο Δημαρχιακό Μέγαρο. Εκεί θα έρθει για να κάνει άλλες υπηρεσίες. Δηλαδή, υποστήριξη, επαναπροώθηση στην αγορά εργασίας.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Ας μην μπούμε σε εκείνη τη διεκδικητικότητα, η οποία ξεπερνά το όριο. Δηλαδή, κάθε Δήμος και καταφύγιο. Αυτό ήθελα να περισώσω.

ΠΡΟΕΔΡΕΙΟ: Έχω ακόμη τρεις ερωτήσεις. Σας της λέω όλες μαζί κυρία Λιάπη. Ποιος φορέας σήμερα έχει αναλάβει τη διαδικασία της διαμεσολάβησης; Για την κυρία Καλτσόγια είναι αυτό. 


Εφαρμόζεται σήμερα ο νόμος της ενδοοικογενειακής βίας; Προς την κυρία Λιάπη.

Ν. ΚΑΛΤΣΟΓΙΑ: Όμως ο νόμος αυτός ισχύει και ασφαλώς, όπου θα έχουν υπάρξει περιπτώσεις, θα έχει εφαρμοστεί.


Όμως η διαμεσολάβηση, για αυτό σας είπα είναι ένα πολύ σημαντικό πρόβλημα, γιατί από τη μεριά παρουσιάστηκε ως πανάκεια και από την άλλη από την Εθνική Επιτροπή Δικαιωμάτων του Ανθρώπου, αλλά και από την κριτική μέσα από τις συζητήσεις στη Βουλή εμφάνισε τις αδυναμίες της, γιατί δίνει πολλά δικαιώματα στον εισαγγελέα, ο οποίος όμως δεν είναι πάντα εκπαιδευμένος. Εκείνο που χρειάζεται είναι εκπαιδευμένα στελέχη, για να μπορέσουν να υλοποιήσουν αυτό τον νόμο, ο οποίος είναι πάρα πολύ ευαίσθητος νόμος, γιατί χειρίζεται υποθέσεις, οι οποίες συνδέονται με την πολύ ιδιωτική και προσωπική ζωή.


Η Ελληνική Αστυνομία έχει εκπονήσει ένα φυλλάδιο για την αντιμετώπιση της ενδοοικογενειακής βίας, γιατί βλέπετε τα θύματα της βίας υφίστανται δεύτερο βιασμό και μέσα από τη δίκη και μέσα από τις διαδικασίες και για αυτό ακριβώς είναι ένας μεγάλος ανασταλτικός παράγοντας στο να μην καταφεύγουν στη δικαιοσύνη.

ΠΡΟΕΔΡΕΙΟ: Μπορούμε να το έχουμε αυτό το φυλλάδιο;

Ν. ΚΑΛΤΣΟΓΙΑ: Ναι, θα σας το αφήσω. 

ΠΡΟΕΔΡΕΙΟ: Ευχαριστούμε πάρα πολύ.

Ν. ΚΑΛΤΣΟΓΙΑ: Είναι το φυλλάδιο που έχει βγάλει η Αστυνομία. Όμως αυτό αμφιβάλω αν το ξέρουν και οι Αστυνόμοι. Τουλάχιστον, όταν το αναζήτησα σε ανώτατα κλιμάκια, δεν το ήξεραν. Σας το αφήνω λοιπόν.


Το πρόβλημα της διαμεσολάβησης είναι πάρα πολύ επικίνδυνο. Βλέπει τις δίκες που είχε βγάλει μια πολύ σημαντική γυναίκα, την ξέρετε όλες σας, η Καίτη η Κωσταβάρα, ένα θαυμάσιο βιβλίο, η βία, ο βιασμός, η δίκη και όλα αυτά, το οποίο δείχνει  πραγματικά την ουσία του προβλήματος. Αν δεν υπάρχουν ευαίσθητοι κοινωνικοί φορείς, που να ακούσουν το πρόβλημα της βίας, το θύμα δεν καταφεύγει στις αρχές αυτές, γιατί υφίσταται έναν δεύτερο βιασμό και να έναν διασυρμό.


Το πρόβλημα του νόμου λοιπόν σε αυτή τη διαμεσολάβηση είναι το πρόβλημα της αρωγής, το πρόβλημα ότι σταματά η δίκη και με διάφορους λόγους μπορεί το θύμα να παρασυρθεί και πάντα, μην ξεχνάτε, μπορεί να λέει ο νόμος ότι λέει, αλλά εδώ η μάνα, τουλάχιστον από την εμπειρία, επειδή χρόνια μετέχω σε γυναικεία προβλήματα, πολλές φορές όχι μόνο δεν θα καταφύγει η ίδια στον εισαγγελέα ή στο αρμόδιο Όργανο, που και αυτεπάγγελτα μπορεί να παρέμβει να καταγγείλει τη βία, αλλά θα προσπαθήσει να την κρύψει, για να μην πληγωθούν τα παιδιά.

Είναι μια πραγματικότητα που εδώ στα μεγάλα αστικά κέντρα μπορεί να είναι διαφορετική. Γιατί πρέπει να έχουμε υπόψη μας –  αυτό ήθελα να παρουσιάσω, αλλά δεν είχα τον χρόνο – ότι ο νόμος αυτός δεν καλύπτει όλες τις μορφές της σύγχρονης συμβίωσης και μάλιστα, θα περιοριστώ μόνο σε ένα χαρακτηριστικό τίτλο ενός μικρού άρθρου, που έχει μια πολύ σημαντική Ελληνίδα επιστήμονας, η Μερόπη Σπυροπούλου, καθηγήτρια της Οδοντιατρικής, αλλά έχει αφιερώσει τη ζωή της στην οικογένεια, έχει βγάλει ένα βιβλίο «Οικογένεια ώρα μηδέν». Εκεί έχει ένα άρθρο, που το δίνει το σύγχρονο ξενοδοχείο «Η Οικογένεια». Νομίζω, αν χρειαζόταν να αναλύσει κανείς αυτό το πρόβλημα, αυτό τον τίτλο και μόνο σύγχρονο ξενοδοχείο «Η Οικογένεια», που δείχνει μέσα από πραγματικότητα την πολυπλοκότητα των σχέσεων και των προσώπων που μπαινοβγαίνουν μέσα ή φεύγουν και έρχονται ξανά από την οικογένεια, θα καταλάβει πόσο δυσεφάρμοστος είναι αυτός ο νόμος στην πραγματικότητα.

Πρέπει να γίνει γνωστός, γιατί υπάρχει άγνοια του δικαίου. Δεν επιτρέπεται και μάλιστα, όταν είναι δίκαιο, που μας δίνει δικαιώματα, μας δίνει φωνή και εναπόκειται πια σε εμάς τις ίδιες, στην εκπαίδευσή μας και στον κοινωνικό περίγυρο και στις δομές που είπε η φίλη και η συνάδελφος να υλοποιηθούν αυτά τα θέματα για μια καλύτερη κοινωνία.

ΠΡΟΕΔΡΕΙΟ: Ευχαριστούμε κυρία Καλτσόγια.


Έχουμε τελειώσει με τις ερωτήσεις. Οπότε, μπορούμε να περάσουμε στις κυρίες που δήλωσαν ότι επιθυμούν να κάνουν σύντομες παρεμβάσεις. Απλά, θα παρακαλέσουμε να είναι πραγματικά πολύ σύντομες, διότι ο χρόνος είναι περιορισμένος και θέλετε να πάτε και στο Κοινοβούλιο, που δηλώσατε.

ΣΥΝΕΔΡΟΣ: Να πω κάτι σύντομα. Ο νόμος αυτός που μας περιέγραψε η κυρία Καλτσόγια, βρίσκετε στις τσάντες σας.


Θέλω να ξεκινήσω από την πιο νέα Δημοτική Σύμβουλο που υπάρχει εδώ μέσα, η οποία είναι Σύμβουλος ενός πολύ μικρού Δήμου, που τυχαίνει εκεί να έχει γεννηθεί ο παππούς μου, από το Αυλάκι της Αιτωλοακαρνανίας και νομίζω ότι αξίζει, διότι εδώ κάνουμε την ανανέωση πράξη, να την ακούσουμε δύο λεπτά.


Η κυρία Καρδαρά.

ΚΑΡΔΑΡΑ: Θα ήθελα να χαιρετήσω το Προεδρείο και φυσικά όλους εσάς. Είμαι Δημοτικός Σύμβουλος σε έναν ορεινό Δήμο της Αιτωλοακαρνανίας, τον Δήμο Ινάχου. Βέβαια, θα ήθελα εδώ να πω ότι είναι ο δεύτερος μεγαλύτερος σε έκταση Δήμος.


Είμαι Δημοτική Σύμβουλος λοιπόν σε αυτό τον Δήμο, έναν Δήμο που, για να καταλάβετε, για πρώτη φορά εκλέγεται γυναίκα Δημοτική Σύμβουλος, αποδεικνύοντας για μια ακόμη φορά ότι η τοπική κοινωνία μας δεν εμπιστεύεται εμάς τις γυναίκες, αποδεικνύοντας όμως και εμείς οι γυναίκες κάπου δεν συμμετέχουμε στα κοινά, κάπου δεν δραστηριοποιούμαστε.


Προσπαθώντας να αλλάξουμε αυτή τη νοοτροπία στον Δήμο μας έχουμε σκεφτεί να δημιουργήσουμε …

(αλλαγή κασέτας)

ΚΑΡΔΑΡΑ: … ενημερώσεις που θα κάνει για θέματα που μας αφορούν, θα έχει και έναν άλλον ουσιαστικό ρόλο και πολύ σημαντικό.


Το δίκτυο αυτό θα είναι μια μορφή κοινωνικής και πολιτικής συμμετοχής των γυναικών του Δήμου μας. Γυναίκες θα αναλαμβάνουν ουσιαστικές πρωτοβουλίες και δράσεις σε θέματα που αφορούν τον τόπο μας, σε θέματα, όπως το περιβάλλον, η εργασία, ο πολιτισμός και φυσικά, δεν θα στεκόμαστε εκεί, αλλά θα επιδιώκουμε αποτελεσματικές παρεμβάσεις ουσίας και δράσης.


Έτσι λοιπόν θα προσπαθήσουμε να ενθαρρύνουμε τις γυναίκες του Δήμου μας να ασχοληθούν και να συμμετέχουν σε θέματα που αφορούν τον τόπο μας και φυσικά πολλές γυναίκες έχουν όρεξη, θέλουν να συμμετέχουν, αλλά δεν τους δίνεται η δυνατότητα.


Δυστυχώς λοιπόν, οι γυναίκες και κυρίως στην περιφέρεια δεν συμμετέχουν, δεν δραστηριοποιούνται και δυστυχώς, οι οδηγίες που δίνονται λίγο πριν τις εκλογές δεν έχουν αποτέλεσμα και φυσικά αποτέλεσμα δεν έχει ο προσωπικός αγώνας λίγο πριν τις εκλογές, γιατί πραγματικά χρειάζεται καθημερινό αγώνα, καθημερινή δράση και συμμετοχή με διάρκεια. Για εμάς τις γυναίκες είναι ακόμα πιο δύσκολο, γιατί πρέπει με περισσότερη προσπάθεια να αποδείξουμε τις ικανότητές μας και πραγματικά έχουμε πολλές ικανότητες, όπως όμως έχουν και οι άνδρες.


Η πολιτική δεν είναι θέμα φύλου, η πολιτική είναι θέμα ανθρώπου. Η κοινωνία μας θέλει ανθρώπους ενεργούς, ανθρώπους να συμμετέχουν με όλο τους δυναμικό και να παρεμβαίνουν ουσιαστικά και αποτελεσματικά σε θέματα που αφορούν την κοινωνία μας.


Ευχαριστώ πολύ.

ΠΡΟΕΔΡΕΙΟ: Να καλέσω στο βήμα την κυρία Καραμπαρμούση, Δημοτική Σύμβουλο του Δήμου Φερών Έβρου.

Μ. ΚΑΡΑΜΠΑΡΜΟΥΣΗ: Έρχομαι από τον Έβρο. Δημοτική Σύμβουλος από το 1998, μητέρα τεσσάρων αγοριών. Ζω στη Θράκη από επιλογή. Όμως θα πρέπει να σας ομολογήσω κάτι, που σκέφτηκα πολύ αν θα το πω ή όχι. Είναι πρώτη φορά που νοιώθω μέσα στο γενικότερο πλαίσιο των Βαλκανίων αυτό που γίνεται όλο, αν πρέπει τελικά τα παιδιά να μεγαλώσουν στη Θράκη ή όχι. Είναι ένας προβληματισμός δικός μου, δεν έχει καμία σχέση με το Συνέδριο, αλλά τελικά, μετά από αυτά που θα πω, ίσως να σκεφτείτε ότι έχει μια μικρή σχέση.


Τι μου έκανε εντύπωση στην κυρία από τη Φιλανδία; Να πω αυτό μόνο. Ενώ η Φιλανδία έχει ένα ποσοστό 50%-50%, παρ’ όλα αυτά λέει ότι οι μισθοί των γυναικών είναι ακόμη και εκεί 600 € λιγότερο απ’ ότι των ανδρών. Μου έκανε φοβερή εντύπωση αυτό. Δηλαδή, η Φιλανδία που έχει κατακτήσει τα πάντα δεν μπόρεσε ακόμη σε αυτό να φέρει την ισότητα.


Το 2000 εκπονήθηκε ένα πρόγραμμα στον Δήμο μου, ΤΑΠ λεγόταν, αν θυμάμαι καλά, το οποίο πολλές και διάφορες δράσεις, περιείχε μέσα και μια απογραφή του πληθυσμού και στο τέλος έπρεπε εμείς, που ασχοληθήκαμε με το πρόγραμμα αυτό, να προτείνουμε τις λύσεις, πως θα αντιμετωπίσουμε τα προβλήματα του Δήμου μας. Δεν μπορούσα να βρω ποιο πρόβλημα είναι το κεντρικότερο πρόβλημα του Δήμου μου. Η ανεργία δεν ήταν, γιατί τότε ακόμα η γεωργία ήταν πολύ καλά. Είχαμε τις επιδοτήσεις, κτηνοτροφία, γεωργία, ήταν πολύ καλά τα πράγματα στη γεωργία.


Ρώτησα ένα πρώην Δήμαρχο ποιο να εκθέσω ως μεγαλύτερο πρόβλημα. Ο πρώην Δήμαρχος τότε μου είπε: «Το μεγαλύτερο πρόβλημα στον τόπο σου – και αμφιβάλω που δεν το αντιλαμβάνεσαι εσύ που είσαι γυναίκα – είναι ότι σε κάθε οικισμό σου έχεις 40-50 άνδρες που είναι ανύπαντροι. Σκέψου πως θα άλλαζε η πληθυσμιακή δομή του Δήμου σου, αν αυτό είχε αλλάξει. Σκέψου στα επόμενα χρόνια, γιατί είσαι και πολλά χρόνια Δημοτική Σύμβουλος, τι θα κάνεις για αυτές τις δομές».


Πραγματικά, είναι ένα μεγάλο κοινωνικό πρόβλημα, το οποίο το αντιμετωπίζει όλη η περιφέρεια. Τώρα, πως συνδέεται αυτό το μεγάλο κοινωνικό πρόβλημα με το σημερινό; Να πάμε στην Ευρωπαϊκή, πως το έχω εγώ δομημένο στο μυαλό μου. Έρχεται η Ευρωπαϊκή Ένωση και μας λέει: «Σας έδωσα Α΄,  Β΄, Γ΄ Κοινοτικό Πλαίσιο Στήριξης να φτιάξετε τις δομές σας. Φτιάξατε τις υποδομές, έργα, γέφυρες, αεροδρόμια. Τώρα από εδώ και πέρα σας δίνω λεφτά για να φτιάξετε οτιδήποτε έχει σχέση με το κοινωνικό κράτος, με τις υποδομές, με όλα αυτά». Για αυτό και είπαμε ότι πολλές δομές δεν επιτρέπονται, όσον αφορά τα κτιριακά, να γίνουν στο Δ΄ Κοινοτικό Πλαίσιο Στήριξης. Ένα αυτό που μας λέει η Ευρωπαϊκή.


Τι άλλο μας λέει η Ευρωπαϊκή Ένωση; Μας λέει ότι το 80% πρέπει να πάει στην περιφέρεια. Εμείς ως περιφέρεια κάναμε υπομονή και είπαμε στο αθηναϊκό κράτος: θέλετε να κάνετε Ολυμπιακούς Αγώνες στην Αθήνα; Κάντε τους και καλά θα κάνετε που θα γίνει και θα βγει η χώρα μας, όπως θα βγει. Τώρα όμως στο Δ΄ Κοινοτικό Πλαίσιο Στήριξης δεν δίνω κανένα άλλο δικαίωμα στην Αθήνα να μου πάρει τα λεφτά που δικαιούται η περιφέρειά μου. Το 80% πρέπει να πάει στην περιφέρεια. Να είστε σίγουρες ότι δεν θα πάει, όπως και εγώ είμαι σίγουρη ότι δεν θα πάει, δεν θα αφήσει η Αθήνα να πάει το 80% στην περιφέρεια. Τι άλλο έχει κάνει η Ελλάδα; Δεν γίνεται αυτό. Είναι έτσι δομημένο το που πάνε τα λεφτά, που δεν πρόκειται να πάρεις τίποτα, θα πάρεις τα ψίχουλα.

Το 80% στην περιφέρεια. Τι έχει κάνει η Ελλάδα; Η Ελλάδα έχει δημιουργήσει τα τομεακά προγράμματα. Τα τομεακά προγράμματα είναι προγράμματα, τα οποία παίρνουμε – αν το κατανοώ σωστά και δεν κάνω λάθος – από την Ευρωπαϊκή Ένωση και τα διαχειριζόμαστε και τα δίνουμε στις περιφέρειες, στους Δήμους με πελατειακή καθαρά σχέση. Τελεία και παύλα. Ποιος είναι δικός μας, ΠΑ.ΣΟ.Κ., δεξιός. Έτσι ακριβώς δίνονται τα προγράμματα. Ίσως να κάνω λάθος. Το δέχομαι.

Στην Ευρωπαϊκή Ένωση τα τομεακά προγράμματα θα πρέπει να σας πω ότι το 40% πάει στα Υπουργεία τους και το 60%-70% μοιράζεται κατευθείαν στις περιφέρειες. Όποια περιφέρεια είναι έτοιμη και έχει τη δυνατότητα να αντλήσει λεφτά, να τα αντλήσει. Εμείς εδώ εφαρμόζουμε τα τομεακά προγράμματα. Πάει αυτό.

Θεωρώ ότι έχει πολύ μεγάλο βάρος το Προεδρείο για αυτή τη συγκεκριμένη χρονική στιγμή. Είναι το Δ΄ Κοινοτικό Πλαίσιο Στήριξης, είναι η τελευταία μας ευκαιρία. Μπαίνουν καινούργιες χώρες στην Ευρωπαϊκή Ένωση. Ή θα πάρουμε λεφτά ή τελειώσαμε. Δεν θα έρθει ξανά η Ευρωπαϊκή Ένωση να μας πει πάρτε τα ξανά.

Οπότε, εμένα μου δημιουργήθηκαν αυτή τη στιγμή, με τις εισηγήσεις που άκουσα για τη βία, τόσα πολλά ερωτηματικά και λέω «Που ήμουν τόσα χρόνια;» Ναι μεν ακούς κάποια πράγματα, αλλά δεν νοιώθεις ότι εσύ έχεις τη δύναμη να κάνεις κάποια πράγματα.

Η πρόταση η δικιά μου όσον αφορά αυτό το συγκεκριμένο θέμα είναι ότι έχουμε 13 Περιφερειακές Επιτροπές. Δεν μπορεί, λέει η προηγούμενη ομιλήτρια, η κυρία Λιάπη, να κάνουμε σε κάθε Δήμο ένα κέντρο κακοποίησης γυναικών. Όμως μπορούμε να το κάνουμε στην περιφέρεια, στον Δήμο. Πώς να το κάνουμε αυτό; Λέω ότι δεν μπορούν οι 13 Περιφερειακές Πρόεδροι, Αντιπρόεδροι να μαζευτούν στην Αθήνα, να κάνουν ένα σεμινάριο. Γιατί δεν θεωρώ ότι είναι υποχρεωμένες σώνει και καλά να τα ξέρουν όλα. Όμως αυτές τις γυναίκες να τις πούμε: «Έχετε μεγάλη ευθύνη στα χέριά σας». Δεν μπορεί η κάθε Δημοτική Σύμβουλος που έρχεται από τον Έβρο και από την Κρήτη να ξέρει όλα αυτά τα πράγματα. Όμως η Περιφερειακή Πρόεδρος μπορεί να τα ξέρει αυτά. Μπορεί να κάνει τη δικτύωση. Δηλαδή, να πούμε στην Περιφερειακή Πρόεδρο να μας κάνει μια δικτύωση της Περιφερείας της. Είναι τόσο δύσκολο να γίνει αυτό;

Κλείνω και λέω ότι είμαι βαθιά πεπεισμένη ότι θεωρώ την Περιφέρεια ραχοκοκαλιά της Ελλάδας. Ελλάδα δεν είναι μόνο η Αθήνα. Αν η Περιφέρεια δεν οργανωθεί, ουαί και αλίμονο μας. Ζω στη Θράκη, σας τα είπα προηγουμένως, να μην τα ξαναλέω. Από εκεί και πέρα, τι δομές θα στήσουμε εμείς, για να συγκρατήσουμε τον πληθυσμό.

Άκουσα καινούργια έκφραση. Θηλυκοποίηση της μετανάστευσης. Αυτό συμβαίνει τελικά. Είναι κοινωνικό πρόβλημα. Οι γυναίκες φεύγουν από την επαρχία τους γιατί δεν έχουν εργασία. Δεν μπορεί μια γυναίκα 18 χρονών να μείνει στην Περιφέρεια, αν δεν έχει δουλειά. Άρα, θεωρώ ότι υπάρχει ένα κομμάτι, το οποίο μπορούμε να δουλέψουμε, να συγκρατήσουμε τον γυναικείο πληθυσμό όπως μπορούμε στις Περιφέρειές μας.

Δεύτερη πρόταση. Χθες ήταν εδώ ο Πρόεδρος της ΚΕΔΚΕ. Δύο ημέρες πριν φύγω, στο Δημοτικό Συμβούλιο είχαμε έκτακτο Δημοτικό Συμβούλιο. Είχαμε θέμα στο Δημοτικό Συμβούλιο για τις κινητοποιήσεις που αρχίζουν οι Δήμαρχοι και οι Δημαρχίνες όσον αφορά το θέμα της μεταφοράς των αρμοδιοτήτων, πόρων και όλα τα σχετικά και λέει εδώ: «Έκτακτη συνεδρίαση της ΚΕΔΚΕ. Αποφάσισε να δεχτεί το αίτημα του Υπουργού και να περιμένει μέχρι την Παρασκευή, χθες, 4 Απριλίου, να μην κάνει καμία κινητοποίηση μέχρι να απαντήσει ο Υπουργός σε αυτά». Σκέφτομαι και λέω: χθες ήταν εδώ ο Πρόεδρος της ΚΕΔΚΕ. Δεν μας είπε τίποτα για όλα αυτά; Δηλαδή, οι Δήμοι είναι εν βρασμώ. 

Η ένσταση η δική μου είναι η εξής: είμαστε παιδιά ενός κατώτερου Θεού. Οι Δήμος κινητοποιούνται ανά την Ελλάδα και εδώ μέσα χθες, ΚΕΔΚΕ είμαστε, δεν τέθηκε τίποτα. Εγώ προχθές έκανα έκτακτο Δημοτικό Συμβούλιο και εδώ δεν άκουσα τίποτα. Λες και εμείς δεν είμαστε η ΚΕΔΚΕ. Ένα αυτό.

Τελειώνω λέγοντας το εξής: κάνω πρόταση στο Προεδρείο, αυτοί οι οποίοι ασκούν από οποιαδήποτε κόμματα και αν έρχονται, δεν θέλω να τους ξαναδώ να έρχονται την έναρξη των εργασιών. Όχι τη λήξη των εργασιών. Να έρθουν τη δεύτερη ημέρα το μεσημέρι να πουν πέντε πράγματα. Γιατί να έρθουν την πρώτη ημέρα να μου κάνουν την έναρξη; Για να μου πουν πόσο ευαίσθητοι είναι; Δεν μπορούν να έρθουν σήμερα το μεσημέρι που έχω δέκα συμπεράσματα γραμμένα, να με ακούσουν και να μου πουν ότι αυτά θέλουμε.

Ευχαριστώ πολύ.

ΠΡΟΕΔΡΕΙΟ: Νομίζω ότι η πρόταση της κυρίας Καραμπαρμούση ήταν σωστή. Απ’ όλους επισημάνθηκε αυτό. Θα ήταν παρά πολύ καλό, αντί για χαιρετισμοί, να γίνουν αποχαιρετισμοί και να ακούσουν και τα συμπεράσματα όλοι οι επίσημοι. Ίσως στο Συνέδριό μας το επόμενο θα μπορούσαμε να πρωτοτυπήσουμε και να το θέσουμε, δεν θα ήταν άσχημο, να άκουγαν και κάποια πράγματα που θα έπρεπε να ακούσουν. Στους αποχαιρετισμούς λοιπόν.


Η κυρία Διατσέντα Φανού Φουσκαρίνη, Νομαρχιακή Σύμβουλος από την Ηλεία θέλει να μιλήσει.

Δ. ΦΑΝΟΥ-ΦΟΥΣΚΑΡΙΝΗ: Αγαπητό Προεδρείο, αγαπητοί συνάδελφοι, ευχαριστώ για τον χρόνο που μου δίνετε και σας συγχαίρω για τη διοργάνωση.


Το θέμα που θα θίξω εδώ δεν θα είναι θέμα ισότητας ακριβώς. Όμως μας αφορά όλους, γιατί αφορά τον τρόπο που ασκείται η εξουσία και όταν υπάρχουν τα προβλήματα, πως μπορούμε να τα επιλύουμε.


Μετά τις καταστροφικές πυρκαγιές του Αυγούστου, τις οποίες βιώσαμε, όπως ξέρετε, συνάδελφοι, με πάρα πολύ πόνο και με πολύ αγώνα, πολύς κόσμος, πολλές οικογένειας στην Ηλεία βιώνουν τη στέρηση και την έλλειψη, όχι μόνο των ανθρώπων τους, αλλά και της περιουσίας, των ζώων τους, των ελαιόδεντρών τους, έχει πληγεί και έχει τραυματιστεί ανεπανόρθωτα ο κοινωνικοοικονομικός ιστός της περιοχής, χωρίς να υπολογίζουμε και την ερημοποίηση του κλίματος που θα επέλθει, λόγω της καταστροφής μεγάλου μέρους των δασικών εκτάσεων.

ΠΡΟΕΔΡΕΙΟ: Κυρία Φουσκαρίνη, συγγνώμη που θα σας διακόψω. Θεωρώ ότι είναι ένα πολύ ευαίσθητο θέμα, αλλά αυτή τη στιγμή είμαστε σε ένα Συνέδριο ισότητας. Είμαστε λίγο πριν τα συμπεράσματα. 

Δ. ΦΑΝΟΥ-ΦΟΥΣΚΑΡΙΝΗ: Μπορείτε να με ακούσετε για λίγο;

ΠΡΟΕΔΡΕΙΟ: Με συγχωρείτε πάρα πολύ, θα επιμείνω σε αυτό. Εάν θέλετε να καταθέστε κάτι, μπορείτε να το καταθέσετε γραπτώς και εμείς θα το βάλουμε και στην ιστοσελίδα. Κατανοώ τον πόνο σας, κατανοώ τα προβλήματα που έχετε στην Ηλεία …

Δ. ΦΑΝΟΥ-ΦΟΥΣΚΑΡΙΝΗ: Σε μία συνδιάσκεψη δεν μπορεί να ακουστεί; Μπορώ να το ολοκληρώσω;

ΠΡΟΕΔΡΕΙΟ: Κυρία Φανού, θα επιμείνω. Με συγχωρείτε πάρα πολύ, δεν έχει καμία σχέση με αυτά που συζητάμε.

Δ. ΦΑΝΟΥ-ΦΟΥΣΚΑΡΙΝΗ: Εγώ θα ήθελα να το βάλετε ζήτημα και στον κόσμο που μας ακούει. Είναι μισή σελίδα αυτό. Δεν μπορεί να ακουστεί; 

ΠΡΟΕΔΡΕΙΟ: Συνεχίστε.

Δ. ΦΑΝΟΥ-ΦΟΥΣΚΑΡΙΝΗ: Είναι επιτακτική ανάγκη η κρατική αρωγή να συνδράμει και να ενισχύσει τα πληγέντα εισοδήματα. Να βοηθήσει τους ανθρώπους που στερήθηκαν το βιός τους και να δημιουργήσει προϋποθέσεις για να μην φύγουν όλοι οι κάτοικοι των μικρών χωριών και ειδικά οι νέοι.


Επειδή πιστεύω ακράδαντα ότι ο γυναικείος πολιτικός λόγος είναι ένας διαφορετικός λόγος από εκείνον που έχουμε βιώσει για χρόνια, επειδή πιστεύω ότι είναι λόγος εναλλακτικός στην άσκηση εξουσίας, λόγος που αγγίζει τα προβλήματα της καθημερινότητας και δίνει λύσεις, θα ήθελα, φεύγοντας από αυτή τη Συνδιάσκεψη, να στείλουμε ένα μήνυμα στο κεντρικό κράτος ότι πρέπει να παρέμβει άμεσα, να απλοποιήσει τις γραφειοκρατικές διαδικασίες και όσον αφορά στο κτίσιμο των καμένων σπιτιών και στην κατεδάφιση των καμένων, την έγκαιρη έγκριση επιχορήγησης για ζωοτροφές, που δεν υπάρχουν σήμερα, η Αρχιεπισκοπή Αμερικής δίνει, ώστε να μην πεθάνουν και τα εναπομείναντα ζώα. 

ΠΡΟΕΔΡΕΙΟ: Με συγχωρείτε πάρα πολύ, κυρία Φανού, ευχαριστούμε πολύ. Καταθέστε το. Σας παρακαλώ πάρα πολύ, αλλιώς θα περιμένετε. Προηγούνται άλλες γυναίκες, οι οποίες θέλουν να μιλήσουν για το θέμα του Συνεδρίου. Το θέμα του Συνεδρίου ήταν «Οι πολιτικές ισότητας στην τέταρτη προγραμματική περίοδο». Κατανοώ το πρόβλημά σας.


Η κυρία Έλλη Κατσάνου, Νομαρχιακή Σύμβουλος Αττικής.

Ε. ΚΑΤΣΑΝΟΥ: Θέλω να σας ευχαριστήσω που μου δίνετε τον λόγο. Θεωρώ τα δύο λεπτά ελάχιστο χρόνο, κατανοώ τη θέση σας ως Προεδρείο, πραγματικά έχετε κάνει έναν μαραθώνιο. Καταθέτω την τοποθέτησή μου γραπτώς, θα αναρτηθεί στην ιστοσελίδα και είναι το ίδιο πράγμα. 


Σας ευχαριστώ πολύ. Συγχαρητήρια για τη διοργάνωση.

ΠΡΟΕΔΡΕΙΟ: Ευχαριστούμε για την κατανόηση. Η κυρία Κολοκυθά Κατερίνα, Δημοτική Σύμβουλος του Νομού Χανίων.

Κ. ΚΟΛΟΚΥΘΑ: Σας ευχαριστώ πάρα πολύ για την πρόσκληση που μου κάνατε σε αυτή την πολύ σημαντική διοργάνωση, από την οποία αποκόμισα εξαιρετικές εμπειρίες. Δεν θα συζητήσω εγώ για τα προβλήματα του Δήμου μου. Αν ήθελα να το κάνω, θα επέλεγα άλλο ακροατήριο, το οποίο θα ήταν πολύ πιο αρμόδιο να λύσει αυτά τα προβλήματα.


Παρακολούθησα με πολύ προσοχή όλα αυτά, όσα λέχθηκαν, τα σημαντικά τις δύο αυτές ημέρες και ήθελα να κάνω δυο-τρεις επιγραμματικά παρατηρήσεις.


Η πολυσυζητημένη ισότητα των δύο φύλων και κατ’ επέκταση η ισότιμη συμμετοχή τους στα κοινωνικά και πολιτικά δρώμενα και  όχι μόνο, δεν είναι θέμα μόνο θεσμών ή πολιτικής βούλησης, είναι και θέμα κουλτούρας, θέμα παιδείας μιας κοινωνίας. Μέσα από τις έννοιες αυτές καλλιεργούνται νοοτροπίες, διαμορφώνονται συνειδήσεις, εγκαταλείπονται ταμπού και προκαταλήψεις, έτσι ώστε η ισότητα για την οποία μιλάμε να θεωρείται αυτονόητη.


Εμείς οι γυναίκες μπορούμε και πρέπει να παίξουμε καθοριστικό ρόλο προς την κατεύθυνση αυτή, ξεκινώντας από την ίδιά μας την οικογένεια, που είναι το κύτταρο της κοινωνίας και περισσότερο πρόσφορη στη διαμόρφωση συνειδήσεων. Πάνω απ’ όλα όμως πρέπει να πιστέψουμε εμείς οι ίδιες, γιατί πολλές φορές με τις πρακτικές και τις συμπεριφορές μας καλλιεργούμε ακριβώς το αντίθετο. Ας παίξουμε πιο δυναμικό ρόλο, να αλλάξουμε τους συσχετισμούς. Όσο μένουμε αδρανείς, τόσο θα διακυβεύονται όλα εκείνα, για τα οποία τόσα χρόνια με πάθος διεκδικούμε.


Οι γυναίκες, όταν θέλουν, μεγαλουργούν. Είναι εξίσου κατάλληλες, ίσως και καλύτερες από τους άνδρες σε όλους τους τομείς, αρκεί να τους δίνονται ευκαιρίες, να τους δίνονται κίνητρα, να έχουν λύσει προβλήματα, που τους εμποδίζουν να αποδείξουν τι πραγματικά μπορούν να κάνουν. Εδώ παίζουν το ρόλο τους οι θεσμοί, παίζει το ρόλο τους το κράτος.


Σας παρακαλώ και μια πρόταση προς το Προεδρείο. Δεν μπορούμε να περιμένουμε μόνο πότε θα γίνει κάθε συνέδριο, για να έχουμε μια ενημέρωση. Θα σας παρακαλέσουμε πάρα πολύ να έχουμε μια ενημέρωση τακτικότερα, μέσω κάποιων φυλλαδίων, έστω και να συμμετέχουμε οικονομικά.

ΠΡΟΕΔΡΕΙΟ: Κυρία Κολοκυθά, έχετε ιστοσελίδα, κάπου μπορείτε να βρείτε. Είναι ενημερωμένη πάρα πολύ και υπάρχουν τα πάντα μέσα, μπορείτε να τα βρείτε.


Η κυρία Ειρήνη Τσαρουχά, Δημοτική Σύμβουλος του Δήμου Θέρμης Θεσσαλονίκης.

Ε. ΤΣΑΡΟΥΧΑ: Εγώ τα έχω γραμμένα, αλλά τα έχω γραμμένα, για να είμαι σύντομη αγαπητό Προεδρείο.


Θα ήθελα να πω ότι σε γενικές γραμμές συμφωνώ με την Δήμαρχο Παρανεστίου. Όμως εκείνο που πιστεύω ότι μας διαφοροποιεί, κυρία Δήμαρχε ή οφείλει να διαφοροποιεί τη γυναικεία στάση είναι στο συναίσθημα. Είμαστε ευαίσθητες ή όχι, πάντως σίγουρα οφείλουμε να λειτουργούμε με συναίσθημα. Αλίμονο, κατ’ εμένα, αν εκλείψει το συναίσθημα από την πολιτική μας δράση.


Επίσης, υπήρξε μια αντιπαράθεση το πρωί, αν σκεφτόμαστε με δεδομένα του ’60 ή του 2008. Η νεαρή συνάδελφος από την Αιτωλοακαρνανία, αν θυμάμαι καλά, νομίζω ότι έδωσε από μόνη της την απάντηση. 


Στο 2008 υπάρχει Δήμος που εκλέγει για πρώτη φορά γυναίκα. Να μην σκεφτόμαστε με τα δεδομένα των μεγάλων αστικών κέντρων. Προέρχομαι και εγώ από τη Θεσσαλονίκη. Λειτουργώ ως εργαζόμενη τον Δήμο Θεσσαλονίκης, έχω λειτουργήσει στον Δήμο Καλαμαριάς και τώρα λειτουργώ σε έναν περιαστικό Δήμο του Νόμου Θεσσαλονίκης, στη Θέρμη. Βλέπω λοιπόν ότι εκεί στη Θέρμη υπάρχουν και κάποιες άλλες αντιλήψεις, γιατί υπάρχουν και οι αντιλήψεις του χωριού. Εκεί λοιπόν ακόμα, στο 2008, δεν σημαίνει ότι θα επιβιώσουν μόνο οι ικανοί, είτε είναι άνδρες, είτε είναι γυναίκες.


Συζητούσαμε χθες με την συνάδελφο την Αντιδήμαρχο και έλεγε με παράπονο: «Αλήθεια, πως γίνεται οι συνάδελφοί μας οι άνδρες, που πολλοί από αυτούς δεν εργάζονται για τον Δήμο, όπως εργαζόμαστε εμείς με όλη μας την ψυχή, να εκλέγονται;» Της είπα το εξής: πηγαίνει στα ούζα και τις ρετσίνες; Έτσι εκλέγονται. Όχι επειδή απαραίτητα είναι πιο ικανοί. Αυτό ήθελα να το κάνω ως παρατήρηση.


Είμαστε διαφορετικές, με την έννοια των διαφορετικών ίσως και αντιτιθέμενων απόψεων. Υπήρξε μία ένταση το πρωί. Εκείνο που θέλω να πω είναι ότι μπορεί να έχουμε διαφορετικές απόψεις, κυρία Δήμαρχε και με άλλες συναδέλφους εδώ. Όμως οφείλουμε να σεβόμαστε αυτή τη διαφορετική άποψη, όπως οφείλετε και εσείς να σέβεστε την διαφορετική άποψη.


Επίσης, ακούστηκε από την Δήμαρχο Ζαράκα Λακωνίας ότι η Αυτοδιοίκηση δεν έχει χρώμα. Πρέπει να πω ότι μπορεί να μην έχει χρώμα, όμως έχει άποψη, έχει θέση και επιλογές και δεν μπορούν να ποινικοποιούνται από το γεγονός ότι ενδεχομένως αυτές οι θέσεις και οι απόψεις να ταυτίζονται με κάποια κόμματα. Δηλαδή, ποινικοποιούμε τα κόμματα, πάμε στην απολιτίκ κουλτούρα που πάει να περάσει;


Τέλος, κάτι που είπα και χθες, που είναι στο πρακτικό μέρος. Επειδή αναφέρθηκα χθες στην τοποθέτησή μου στα ζητήματα προγραμμάτων δημιουργικής απασχόλησης, προσχολικής αγωγής και λέχθηκε από την κυρία Μουράτη από τον Δήμο Καλαμαριάς ότι υπάρχει εκεί, το διευκρινίσαμε, είναι νηπιακής ηλικίας. Επιμένω λοιπόν ότι δεν έχουμε υπόψη μας προγράμματα δημιουργικής απασχόλησης προσχολικής ηλικίας και το αναφέρω αυτό, ως Πρόεδρος των Δημοτικών Βρεφονηπιακών Σταθμών.


Επίσης, καταγγείλουμε τις περικοπές στις επιδοτήσεις στους Δήμους. Σε εμάς μόνο πέρυσι έκοψαν 250.000 € και βέβαια, αγαπητό Προεδρείο, νομίζω ότι έπρεπε να δείξουμε ευαισθησία απέναντι στη συνάδελφο από την Ηλεία και θεωρώ ότι είναι χρέος μας και ως Συνδιάσκεψη να εκδώσουμε ένα ψήφισμα, με το οποίο να καταγγέλλουμε αυτό που δεν είπε η κυρία, αφήστε με να το πω εγώ, γιατί το συζητήσαμε το πρωί στο ξενοδοχείο, το γεγονός ότι σήμερα φτάνουμε στο νέο καλοκαίρι, αυτοί οι άνθρωποι δεν έχουν πάρει μία δραχμή από το ταμείο που έγινε μόνο και μόνο για να είναι ευέλικτες υποτίθεται οι χρηματοδοτήσεις.


Ευχαριστώ.

ΠΡΟΕΔΡΕΙΟ: Κυρία Τσαρούχα, πηγαίνετε με την κυρία Φανού, κάνετε ένα ψήφισμα και εμείς μπορούμε να το ψηφίσουμε. Άλλο το ένα, άλλο το άλλο.


Η κυρία Λέλα Καραγκούνη από τον Δήμο Ανακτορίου Αιτωλοακαρνανίας. 

Λ. ΚΑΡΑΓΚΟΥΝΗ: Καλησπέρα σε όλους σας. Είμαι νήπιο 15 μηνών στην Τοπική Αυτοδιοίκηση για αυτό άκουσα όλους σας με θρησκευτική προσήλωση. Όμως επαγγελματικά είμαι 42 χρόνια γιατρός, εκ των οποίων τα 40 παιδίατρος στο κεντρικότερο σημείο της Αθήνας. Έχω εκλεγεί όμως στην πατρίδα μου, την Αιτωλοακαρνανία.


Θέλω να πω κάτι που πιστεύω ακράδαντα. Σε όλα αυτά τα χρόνια, απ’ όταν ξεκίνησα, μέχρι και σήμερα, η γυναίκα που έχει μόνο αγόρια το παίζει αγορομάνα και περήφανη. Η γυναίκα που έχει μόνο κορίτσια θεωρεί ότι έχει γραμμάτια ληξιπρόθεσμα. Η γυναίκα που έχει και κορίτσια και αγόρια, όταν πέφτει το κοριτσάκι της του λέει: «Κλάψε, δεν πειράζει, έτσι θα πορευτείς στη ζωή». Η γυναίκα που, όταν πέφτει το αγόρι της, του λέει: «Μην κλαις, δεν επιτρέπεται να κλάψεις. Δεν κλαίνε οι άνδρες».


Θέλω να πω σε όλες σας ότι το θέμα βρίσκεται στα χέριά μας και αν θέλουμε να πετύχουμε το ισότης, ισοτέλεια και αδελφότης, που ο κύριος Πανούσης τόσο σοφά είπε, πρέπει οι ίδιες να πάρουμε το θέμα στα χέριά μας και να επιδιώξουμε με νύχια και με δόντια αλλαγή του εκπαιδευτικού συστήματος, γιατί ίδια φέρεται και η νηπιαγωγός και η δασκάλα του σχολείου.


Η Φιλανδία αν πέτυχε, πέτυχε γιατί τη κυρία της επένδυση ήταν η εκπαίδευση και κατάφερε να έχει τη NOKIA, που την κάνει πλούσια χώρα.


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε κυρία Καραγκούνη.


Η κυρία Μαρία Λιάπη, Αντιδήμαρχος του Δήμου Συκεών.

Μ. ΛΙΑΠΗ: Καλησπέρα. Αγαπητές συνάδελφοι, φίλες και φίλοι, αγαπητό Προεδρείο, σας ευχαριστώ πάρα πολύ που μου δώσατε τον λόγο.

Θέλω να πω δύο λόγια για ένα πρόγραμμα που είχε συμμετάσχει ο Δήμος μας, το οποίο αφορά την ισότητα των δύο φύλων και για την υλοποίηση αυτού του προγράμματος ο Δήμος Συκεών πήρε μέρος και χρηματοδοτήθηκε από τη Διεύθυνση Απασχόλησης Κοινωνικών Υποθέσεων και Ίσων Ευκαιριών της Ευρωπαϊκής Ένωσης.

Σε αυτό το πρόγραμμα είχα μέρος και εγώ. Υπήρχαν πολύ σημαντικοί έτεροι από την Ισπανία, την Ιταλία, τη Μεγάλη Βρετανία, την Αυστρία, τη Λιθουανία και την Ελλάδα. Στόχος αυτού του προγράμματος ήταν μέσω των φορέων εταίρων να καταγραφεί η συμμετοχή των γυναικών στην Τοπική Αυτοδιοίκηση και επεδίωξε να ενσωματώσει την οπτική του φύλου στις εφαρμοσμένες πολιτικές, να προωθήσει τη συμμετοχή των γυναικών στα Όργανα της Τοπικής Αυτοδιοίκησης και να συστήσει δίκτυο ανάμεσα στους φορείς εταίρους του έργου για τη μονιμότερη συνεργασία προς αυτή την κατεύθυνση.

Αυτό που έχουμε αποκομίσει από αυτό το έργο είναι τρία πράγματα. Είναι τρία παραδοτέα έργα. Το ένα είναι μελέτη για την υφιστάμενη κατάσταση, σχετικά με τη συμμετοχή των γυναικών στα δημόσια αξιώματα και τις θέσεις ευθύνης στην Τοπική Αυτοδιοίκηση. Δεύτερον, μεθοδολογία σχετικά με την εφαρμογή των σχεδίων ισότητας σε φορείς Τοπικής Αυτοδιοίκησης και τρίτον, έναν οδηγό με τα πρακτικά βήματα που απαιτούνται για την εφαρμογή των σχεδίων ισότητας σε φορείς της Τοπικής Αυτοδιοίκησης.

Αυτό λοιπόν όλο το κομμάτι έχει μεταφραστεί στην ελληνική γλώσσα και έχουν βγει κάποια CD ROM, τα οποία εγώ θα τα διαθέσω σήμερα στο Προεδρείο. Έχω έξι μαζί μου, αλλά σε πάρα πολύ λίγο χρονικό διάστημα, περίπου στο διάστημα ενός μηνός, ο Δήμος Χανίων έχει κάνει την αναπαραγωγή και ο Δήμος Συκεών έχει αναλάβει να βγάλει αυτά τα CD ROM και να σας τα στείλει σε όλους τους Δήμους κατά τόπους. 

Είναι πάρα πολύ σημαντικά, αν θέλετε να τα δείτε και να τα μελετήσετε. Οπότε, εγώ θα τα καταθέσω σήμερα στο Προεδρείο εδώ αυτά τα έξι που έχω και από τον επόμενο μήνα θα σταλούν σε όλους τους Δήμους αυτά τα CD ROM, να τα δείτε και να μπορείτε να βγάλετε κάποια πράγματα όσον αφορά αυτό το κομμάτι.

Ευχαριστώ πολύ.

ΠΡΟΕΔΡΕΙΟ: Κυρία Λιάπη, ευχαριστούμε πολύ για την εισήγησή σας.


Μένουν ακόμα επτά ομιλήτριες. Νομίζω ότι είναι καλό να πούμε τα συμπεράσματά μας, να μιλήσουμε για τα συμπεράσματα που είναι σοβαρό και εγώ σας πληροφορώ ότι θα καθίσω να ακούσω και τις επτά γυναίκες που θα μιλήσουν.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Χθες λοιπόν που παρακαλούσα εγώ να έχω παρεμβάσεις, μέχρι στις 7.30΄ ήταν 10 άτομα. Εγώ νομίζω να μιλήσουμε για τα συμπεράσματα και να γίνουν ουσιαστικές παρεμβάσεις επί των συμπερασμάτων.


Η κυρία Σχοιναράκη έχει τον λόγο.

Ε. ΣΧΟΙΝΑΡΑΚΗ: Εγώ καταλαβαίνω την αγωνία σας, γιατί όταν μετακινήστε τόσα χιλιόμετρα και την αγανάκτηση, σωστά όπως την βάζετε και την ένταση, με την οποία βγαίνει. Είναι κατανοητή απόλυτα, όχι μόνο από εμένα, αλλά από το σύνολο των μελών που είχε την ευθύνη αυτής εδώ της διαδικασίας. Είναι κατανοητό, γιατί γνωρίζουμε πολύ καλά τον αγώνα και την αγωνία σας στην καθημερινότητα, αλλά και να ξεκλέψετε δύο ημέρες από την οικογένειά σας και τις υποχρεώσεις σας, προκειμένου να έρθετε εδώ σε αυτή τη διαδικασία, να πείτε, αλλά και να ακούσετε. Γιατί αυτές εδώ οι διαδικασίες δεν είναι μόνο να πούμε, αλλά και να ακούσουμε και ιδιαίτερα για τις γυναίκες που έχουν πολύ λίγες εμπειρίες πάνω σε τέτοιες διαδικασίες ή αν θέλετε, στο βήμα είναι μια πολύ καλή ευκαιρία να αξιοποιήσουν, ως σεμιναριακή διαδικασία, για να μπορέσουν να ενισχυθούν ακόμα περισσότερο στην καθημερινότητα της λειτουργίας τους στους αυτοδιοικητικούς θεσμούς.


Έτσι λοιπόν υπήρξε ένα πολύ σημαντικό διήμερο και για αυτό ακριβώς τον λόγο οφείλω να πω και να τονίσω, κυρία Πρόεδρε, ότι ήταν πολύ εύκολη η δουλειά όλων όσων ασχοληθήκαμε με τα συμπεράσματα.


Για την έκδοση των συμπερασμάτων θέλω να ευχαριστήσω καταρχήν την κυρία Μαρία Παυλίδου, Αντιδήμαρχο Καλαμαριάς και την ομάδα, με την οποία δούλεψε από την πλευρά της ΚΕΔΚΕ, για την πολύ καλή δουλειά που έκαναν και για το ψήφισμα που διαμόρφωσαν σε ότι αφορά τη στήριξη των κέντρων πρόληψης και βεβαίως, των κέντρων στήριξης των κοινωνικών ομάδων.


Παράλληλα, θέλω να πω και να τονίσω το εξής: ήταν κάτι που το έβαλα από την πρώτη στιγμή και το έβαλαν τα μέλη της Επιτροπής Κοινωνικών Θεμάτων και Ίσων Ευκαιριών της Ένωσης Νομαρχιακών Αυτοδιοικήσεων Ελλάδας, γιατί ακριβώς έχουμε μια εμπειρία πάνω σε τέτοιες διαδικασίες. Όταν καλείς γυναίκες αντιπροσώπους, αντιπροσώπους γενικώς, από την Περιφέρεια της Περιφέρειας και από την τελευταία γωνιά της χώρας, δεν πρέπει μόνο να ακούσουν με 15-20 εισηγητές ανά ενότητα, αλλά πρέπει και να πουν. Για αυτό ακριβώς τον λόγο είχαμε ζητήσει και άλλαξε – αυτά είναι άλλα θέματα, μπορείτε να τα δείτε μετά – να υπάρχουν πολλοί εισηγητές ανά ενότητα και να μένει τουλάχιστον μιάμιση ώρα κάθε φορά για τις τοποθετήσεις.


Επειδή λοιπόν αυτό το άκουσα γυρνώντας στην αίθουσα από το σύνολο, κυρία Πρόεδρε, θεωρώ ότι την επόμενη φορά μόνο δύο θα πρέπει να είναι οι εισηγήσεις ανά ενότητα, για να μπορούν στη συνέχεια να γίνονται σημαντικές και ουσιαστικές παρεμβάσεις, όμως και σύντομες και από όλους εμάς, γιατί είναι κατανοητό ότι οι όποιες παρεμβάσεις πρέπει να είναι σύντομες και έλεγε ένας φιλόσοφος παλιά, που έγραφε σε έναν φίλο του και του έγραψε ένα γράμμα πολυσέλιδο: «Συγγνώμη, που σου έγραψα πολλά, γιατί δεν είχα χρόνο να σου γράψω λίγα».


Εννοεί ότι με σύντομη παρέμβαση μπορείς να πεις πολλά και ουσιαστικότερα πράγματα και να σηματοδοτείς μέσα από τρεις σειρές πολλά νοήματα. Ας μάθουμε λοιπόν οι γυναίκες να είμαστε σύντομες και ουσιαστικές, για να είναι ουσιαστικές και οι όποιες παρεμβάσεις μας στην καθημερινότητα της αυτοδιοικητικής μας λειτουργίας. Έτσι λοιπόν θεωρώ αυτή τη διαδικασία πολύ σημαντική. Άκουσα πολλές γυναίκες να λένε ότι σε άλλες διαδικασίες μιλούσαν πολύ καλύτερα. Εγώ θα πω ότι σε άλλες διαδικασίες, επειδή συμμετείχα ή μάλλον δεν θα πω ότι ήταν εκεί, θα πω όμως ότι εδώ είναι οι καλύτερες εισηγητικές παρεμβάσεις που έχω ακούσει σε συνέδριο στα χρόνια που ήμουν και δεν επέλεξα εγώ τους εισηγητές, αλλά ήταν ουσιαστικότατη και οι γυναίκες και όσοι άνδρες τοποθετήθηκαν και αυτό έδειξε ένα επίπεδο στη διαδικασία και έτσι πρέπει να είμαστε. Δηλαδή, την κάθε διαδικασία να τη βγάζουμε πιο πάνω από εμάς, για να φτάνουμε – αν θέλετε – και εμείς προς τα εκεί και να αναβαθμιζόμαστε συνεχώς, για να έχουμε καλύτερη παρουσία σε κάθε μας δράση ακόμα και στην καθημερινότητά μας.


Έτσι λοιπόν μπορεί να ξεπεραστεί το ότι ήταν λίγες ομιλήτριες, αλλά ήταν ουσιαστικές οι παρεμβάσεις και μπορούν να συνεχιστούν, κυρία Πρόεδρε, την επόμενη φορά, εμπειρίες είναι αυτές και για εμάς να το δούμε και να το δούμε έτσι.


Το άλλο που ήθελα να πω είναι το εξής: επειδή μιλήσαμε πολύ για συναίσθημα και συνήθως κατηγορούμε τις γυναίκες, εγώ θα σας παρέπεμπα να διαβάστε το βιβλίο του Γκόλεμαν «Συναισθηματική νοημοσύνη», γιατί το EQ, δηλαδή η συναισθηματική νοημοσύνη είναι πολύ καλύτερη από IQ, δηλαδή τον εξυπνότερο άνθρωπο, αρκεί – και το λέω αυτό από την εμπειρία μου και ως Βουλευτής τόσα χρόνια στο Κοινοβούλιο – να ισορροπεί η συναισθηματική νοημοσύνη με την πραγματικότητα, την πολιτική και την Αυτοδιοίκηση.


Περνάω τώρα στο ψήφισμα καταρχήν για τα κέντρα πρόληψης και στήριξης κοινωνικών ομάδων. Το πρώτο κομμάτι λέει την πραγματικότητα που ισχύει σε ότι αφορά τα κέντρα πρόληψης και τα κέντρα στήριξης των κοινωνικών ομάδων.


Τώρα ζητάμε να διεκδικήσουμε και να στηρίξουμε τον αγώνα. Να επαναπροσδιοριστεί η εθνική στρατηγική, η οποία θα δίνει προτεραιότητα στην πρόληψη και στην υποστήριξη των κοινωνικών ομάδων.

Να καταβληθούν οι προηγούμενες οφειλές προς τα κέντρα πρόληψης και να εξασφαλιστεί η μόνιμη χρηματοδότησή τους από τον κρατικό προϋπολογισμό και επομένως, η συνέχιση της λειτουργίας τους.

Να ληφθούν μέτρα θεσμικού χαρακτήρα που να τα αναβαθμίζουν επιστημονικά και οικονομικά.

Να αξιοποιηθεί η εμπειρία του στελεχιακού δυναμικού των κέντρων πρόληψης στον χώρο της εκπαίδευσης και της υγείας με την υπογραφή σχετικού μνημονίου συνεργασίας, ένα αίτημα που εκκρεμεί άλλωστε εδώ και πολλά χρόνια.

Να εξασφαλιστεί η δια βίου εκπαίδευση των επαγγελματιών πρόληψης, η οποία συμβάλει στην αποφυγή της επαγγελματικής εξειδίκευσης και στη μεγιστοποίηση της αποτελεσματικότητάς τους.

Να κατοχυρωθούν αξιοπρεπείς μισθοί στους εργαζόμενους και να τους παρέχονται όλα τα επιδόματα που δικαιούνται, όπως όλοι οι εργαζόμενοι στην πατρίδα μας.

Να αγωνιστούμε και να πιέσουμε για την εξασφάλιση χρηματοδότησης των προγραμμάτων «Βοήθεια στο Σπίτι», των οποίων έμμεσα ωφελούμενες είναι οι γυναίκες και επιπλέον σε αυτά τα προγράμματα κατ’ εξοχήν εργάζονται γυναίκες.

Πάμε τώρα στα συμπεράσματα, που όπως είπα, ήταν πολύ εύκολο για όλους όσους ασχολήθηκαν, αφού ήταν ουσιαστικές οι όποιες παρεμβάσεις έγιναν εδώ, αλλά και οι εισηγήσεις.

Οι αιρετές λοιπόν γυναίκες που πήραν μέρος στην 3η Πανελλήνια Συνδιάσκεψη αιρετών γυναικών στην Αθήνα 4 και 5 Απριλίου του 2008 αποφάσισαν τα παρακάτω: να καταρτίσουμε ο κάθε αυτοδιοικητικός φορέας Πρωτοβάθμιας και Δευτεροβάθμιας ένα πρόγραμμα δράσης για την ισότητα, στο οποίο να καθορίζονται οι στόχοι και οι προτεραιότητες, οι ενέργειες, τα μέσα και οι πόροι που θα χρησιμοποιηθούν για την επίτευξη των στόχων.

Να βάλουμε στόχο, μέχρι την επόμενη συνδιάσκεψη όλοι οι αυτοδιοικητικοί φορείς να έχουμε καταρτίσει ένα τέτοιο πρόγραμμα δράσης και να έρθουμε εδώ να καταθέσουμε τον απολογισμό για το πώς ακριβώς βάδισε.

Να υπογράψουμε όλοι οι Πρωτοβάθμιοι και Δευτεροβάθμιοι αυτοδιοικητικοί φορείς, όσοι από τους Πρωτοβάθμιους δεν έχουν υπογράψει, τον Ευρωπαϊκό Χάρτη για την ισότητα των φύλων στις τοπικές κοινωνίες και να τηρήσουμε όλες τις δεσμεύσεις που συνεπάγεται αυτό. Δηλαδή, την κατάρτιση προγράμματος δράσης για την ισότητα, μετά από ευρεία διαβούλευση, τη δραστηριοποίησή του, την αξιολόγησή του με ένα αξιόπιστο και έγκυρο σύστημα αξιολόγησης, ώστε να καταρτίζουμε στη συνέχεια ένα νέο επικαιροποιημένο πρόγραμμα δράσης για την επόμενη περίοδο.

Να δημιουργήσουμε ένα δίκτυο παρατηρητήριο διάδοσης και ανταλλαγής όλων των καλών πρακτικών σε θέματα ισότητας και κοινωνικής πολιτικής, που εφαρμόζονται από την Αυτοδιοίκηση στη χώρα μας.

Η κάθε αυτοδιοικητική Αρχή, που θεωρεί ότι εφαρμόζει μια καλή αποτελεσματική και καινοτόμα πρακτική σε θέματα ισότητας, που ενδεχομένως να χρησιμεύσει ως πρότυπο και ως παράδειγμα βέλτιστης πρακτικής για τους άλλους αυτοδιοικητικούς φορείς, θα μπορεί να την κοινοποιεί, να τη συζητά και να ανταλλάσσεται έτσι πολύτιμη εμπειρία και να συσσωρεύεται κοινωνική γνώση.

Να δημιουργηθούν σε όλους τους Οργανισμούς Αυτοδιοίκησης, στις Νομαρχιακές Αυτοδιοικήσεις στις Διευθύνσεις Κοινωνικών Υπηρεσιών, όμως νομίζω ότι αντίστοιχες δημιουργούνται και στους Δήμους, γιατί με μια νομοθεσία υποχρεούνται και οι Δήμοι να ιδρύσουν κοινωνικές υπηρεσίες, ειδικά γραφεία, τμήματα για την ισότητα, για να παρακολουθούν όλες τις πολιτικές που υλοποιούνται και τα αποτελέσματα που έχουν.

Να συσταθούν σε όλους τους Οργανισμούς Αυτοδιοίκησης Νομαρχιακές και Δημοτικές Επιτροπές Ισότητας με αρμοδιότητα στην ευαισθητοποίηση και πληροφόρηση των πολιτών για θέματα ισότητας, τον εντοπισμό προβλημάτων και την προσπάθεια αντιμετώπισής τους, την επεξεργασία προτάσεων και πολιτικών και την εισήγησή τους στα Νομαρχιακά και Δημοτικά Συμβούλια.

Να περάσουμε από τις γενικές διακηρύξεις σε συγκεκριμένους ποσοτικοποιημένους στόχους και επιτέλους να τη δώσουμε την εικόνα εμείς οι γυναίκες, γιατί εμείς μπορεί να μην πηγαίνουμε στα ούζα, αλλά έχουμε άλλο τρόπο να επικυρωνόμαστε μέσα από αυτή τη λειτουργία, δηλαδή το να ποσοτικοποιούμε τους στόχους μας που θα θέσει και θα προσπαθήσει να επιτύχει μέσα σε συγκεκριμένο χρονοδιάγραμμα ο κάθε αυτοδιοικητικός φορέας ιδιαίτερα σε ότι αφορά την αύξηση της πολιτικής συμμετοχής των γυναικών, την προώθηση της γυναικείας απασχόλησης και επιχειρηματικότητας, τη δημιουργία κοινωνικών υποδομών, όπως οι βρεφονηπιακοί σταθμοί, την κάλυψη του ψηφιακού χάσματος, την αποτελεσματική αντιμετώπιση της βίας κατά των γυναικών.

Να λειτουργήσουν οι ίδιοι οι Δήμοι και οι Νομαρχίες, ως εργοδότες πρότυπα – και εδώ θα δώσουμε τα παραδείγματα – προάγοντας την απασχόληση των γυναικών και την ποιότητα στη διοίκηση και στις υπηρεσίες τους, κυρίως με μέτρα για την ισορροπία επαγγελματικής και οικογενειακής ζωής και την προώθηση των γυναικών σε διοικητικές θέσεις.

Να πραγματοποιούνται περιφερειακά με ευθύνη της ΕΝΑΕ και της ΚΕΔΚΕ σεμινάρια ενημερωτικά εκπαιδευτικά για θέματα Αυτοδιοίκησης. Είναι κατανοητό ότι θα δίνει τη δυνατότητα σε όλους τους αυτοδιοικητικούς, πολύ δε περισσότερο στις γυναίκες να επιμορφώνονται και να ενισχύονται για την καθημερινή τους δράση στην Αυτοδιοίκηση.

ΕΝΑΕ και ΚΕΔΚΕ να διεκδικήσουν τη δυναμική αποτελεσματική λειτουργία των Περιφερειακών Επιτροπών Ισότητας και όχι την ευκαιριακή, ανάλογα με το ποιος έχει την ευθύνη, Προεδρία της.

Δηλαδή, απ’ ότι γνωρίζω και απ’ ότι συζητούσαμε εδώ και με μέλη του Προεδρείου, υπάρχουν κάποιες Περιφερειακές Επιτροπές που έχουν Πρόεδρο τον Περιφερειάρχη. Είναι κατανοητό ότι ο κάθε Περιφερειάρχης, όποιος και αν είναι αυτός, έχει πολλές υποχρεώσεις, εκ των πραγμάτων είναι αδύνατον να δώσει τη βαρύτητα που χρειάζεται αυτή η Επιτροπή. Όμως, όταν ορίζονται υπεύθυνα άτομα ή αν θέλετε, σε πολλές περιπτώσεις γυναίκες και ειδικά από την Αυτοδιοίκηση δίνουν το καλύτερο κομμάτι του εαυτού τους, γιατί ακριβώς γνωρίζουν και με ποιον τρόπο να καταθέτουν στις προτάσεις και να διαμορφώνουν πολιτικές, αλλά και με ποιον τρόπο θα παρακολουθούν αν αυτά υλοποιούνται.

Να διεκδικήσουμε τη δημιουργία και τη χρηματοδότηση κέντρων κακοποιημένων γυναικών, παιδικών σταθμών και το Δημόσιο δια της Κτηματικής Εταιρείας του Δημοσίου πρέπει τις ελεύθερες εκτάσεις του να τις παραχωρεί κατά προτεραιότητα στην Αυτοδιοίκηση Α΄ και Β΄ Βαθμού για την υλοποίηση τέτοιων σκοπών και όχι να συμπεριφέρεται ως επιχειρηματίας, εκτιμώντας τις δημόσιες εκτάσεις σε ιδιώτες στον βωμό του κέρδους και μόνο.

Να συνεργαστούμε με τα περιφερειακά και κεντρικά μέσα μαζικής επικοινωνίας και ενημέρωσης, ώστε ο τρόπος παρουσίασης των κοινωνικών ομάδων σε αυτά να μην προσβάλει τα μέλη των κοινωνικών ομάδων και να μην αναπαράγει στερεότυπα. Νομίζω ότι κατανοητό απόλυτα αυτό που λέμε, αλλά πρέπει να το πούμε με τέτοιο τρόπο.

Να παρέμβουμε δυναμικά στην κεντρική πολιτική σκηνή και στη δημόσια διοίκηση, ζητώντας να εφαρμοστούν στην πράξη όλοι οι νόμοι που προωθούν την ισότητα των φύλων και βεβαίως, ο νόμος εκείνος που μιλά για τη συμμετοχή του 40% των γυναικών σε όλα τα Διοικητικά Συμβούλια του δημόσιου τομέα.

Εδώ θα θέλαμε την ψήφο σας, είτε έτσι, είτε αλλιώς. Ομόφωνα λοιπόν απ’ ότι διαπιστώνω εγκρίνεται και το ψήφισμα και τα συμπεράσματα της 3ης Πανελλαδικής Συνδιάσκεψης.

Εγώ, επειδή δεν θα ήθελα να ξαναπάρω τον λόγο, ειλικρινά θα ήθελα να σας ευχηθώ καλή δύναμη, καλή διαδρομή προσωπική, οικογενειακή, κοινωνική, αυτοδιοικητική.

Σε ότι αφορά, επειδή πολλές φορές λέμε ότι οι γυναίκες, όταν ανέβουν πετούν τη σκάλα, για να μην υπάρξει άνοδος, σας λέω λοιπόν ότι στην Νομαρχιακή Αυτοδιοίκηση Ηρακλείου στους έξι Αντινομάρχες οι τρεις είναι γυναίκες.

ΠΡΟΕΔΡΕΙΟ: Ευχαριστούμε τη Νομάρχη Ηρακλείου και Πρόεδρο της Επιτροπής Ισότητας της ΕΝΑΕ.


Συνεχίζουμε τον κατάλογο κανονικά. Θέλετε να μου πείτε ποιες από τις επτά που έχουν μείνει θα πάνε με 16.30΄και ποιες με το 17.00΄. Αυτές των 16.30΄ να προηγηθούν παρακαλώ.


Η κυρία Κατερίνα Παπαβασιλείου, πρώην Δήμαρχος Δαυλείας Βοιωτίας, Δημοτική Σύμβουλος Δαυλείας Βοιωτίας.

Κ. ΠΑΠΑΒΑΣΙΛΕΙΟΥ: Αγαπητές Σύνεδροι, είναι η τρίτη φορά που συμμετέχω σε Πανελλήνια Συνδιάσκεψη. Παρακολουθούσα πάντοτε και παρακολουθώ όλες τις συναντήσεις που γίνονται ή στην ΚΕΔΚΕ ή στις Πανελλήνιες Συνδιασκέψεις Αιρετών Γυναικών. Πραγματικά γίνεται προσπάθεια, αλλά η πεποίθησή μου πλέον και τα αισθήματά μου είναι βρισκόμαστε, όχι απλώς σε νηπιακή μορφή, είμαστε σε προνηπιακή μορφή εμείς οι γυναίκες.


Καταρχήν, δεν δέχομαι εγώ τον όρο ισότητα γυναικών. Πιστεύω ότι ισότητα δεν υπάρχει στην ελληνική κοινωνία σε όλα τα επίπεδα και πιστεύω ότι πρώτες εμείς δεν την εφαρμόζουμε. Για αυτό και πριν είχα έναν αντίλογο και μία διαλεκτική διαμάχη με το Προεδρείο. Αν εμείς και η Επιτροπή Ισότητας δεν μάθε να σέβεται εμάς, τους εαυτούς μας να σεβόμαστε, δεν υπάρχει περίπτωση ποτέ να επικρατήσει ισότητα σε αυτή τη χώρα, ποτέ κυριολεκτικά.

Το λέω καταγγέλλοντας ότι είμαι βέβαιη πλέον ότι δεν υπήρχε ένας κατάλογος με τους ομιλητές και τις ομιλήτριες, τέλος πάντων, γιατί οι ομιλήτριες ήταν το μεγαλύτερο ποσοστό, έτσι ώστε να μην υπάρχει διάκριση. Το καταγγέλλω και πιστεύω και ελπίζω στην επόμενη συνάντηση να υπάρχει μόνο κατάλογος και χωρίς καμία παρέμβαση κανενός.

Εγώ λοιπόν, επειδή έχω μάθει να είμαι πρακτική και από τη ζωή μου την επαγγελματική και την οικογενειακή, γιατί έχω τρία παιδιά, εκπροσωπώ τον Δήμο Δαύλειας στον Νομό Βοιωτίας, ο οποίος είναι ένας από τους 13 παραπαρνάσιους Δήμους και ήθελα τουλάχιστον σε αυτές τις συναντήσεις περισσότερο να ακουγόμαστε και να κάνουμε εδώ διάλογο μεταξύ μας και να ανταλλάσσουμε εμπειρίες που έχουμε και βιώματα στη ζωή μας τη δημόσια, παρά να ακούμε είκοσι ώρες τους εισηγητές, οι οποίοι ήταν αξιόλογοι πράγματι. Όμως δεν φτάνει το να δούμε και να καταλήγουμε σε κάποια συμπεράσματα εκ των προτέρων.

Το ζήτημα είναι ότι πρέπει να γίνει ζύμωση. Η ισότητα είναι κοινωνικό πρόβλημα. Δεν είναι πρόβλημα των γυναικών. Απλά, οι γυναίκες, ως μοχλός αυτής της ελληνικής κοινωνίας φυσικά και πρωτοστατεί και πρωταγωνιστεί. Είμαστε πρωταγωνίστριες, έτσι και αλλιώς, σε όλα τα επίπεδα και για αυτό τον λόγο θα πρέπει και προτείνω συγκεκριμένα: στην επόμενη συνάντηση, η οποία καλό είναι να μην είναι πάλι μετά από δύο-τρία χρόνια να είναι πολύ πιο σύντομα, να υπάρχει Πανελλήνια Συνδιάσκεψη Αιρετών σκέτο, χωρίς το γυναικών και εδώ να δοθεί στο βήμα να ακούσουμε και να συζητήσουμε και ζήτημα αν υπάρχει ένας ή δύο εισηγητές και πάρα πολλοί είναι, γιατί συνεχώς διαπιστώνουμε τα ίδια πράγματα, όμως δεν λύνουμε το πρόβλημα.

Σας ευχαριστώ πολύ.

ΠΡΟΕΔΡΕΙΟ: Κυρία Παπαβασιλείου ευχαριστούμε πάρα πολύ για την τιμή που μας κάνατε να μας υποδείξετε. Δεν άκουσα ούτε ένα ευχαριστώ, ούτε για τη χθεσινή βραδιά, ούτε για το διήμερο, ούτε για τους εισηγητές που φέραμε, ούτε για τον πολιτισμό που δείξαμε, ούτε για την κούραση που κάναμε.


Εγώ θέλω από αυτό το βήμα να ευχαριστήσω τις υπαλλήλους της ΚΕΔΚΕ, φαντάζομαι και της ΕΝΑΕ, από την κυρία Σχοιναράκη, την κυρία Ντένια Λουκάκη, την κυρία Έμυ Παπάζογλου, την κυρία Βάλια Αθανασόπουλου και όλα τα κορίτσια, τα οποία σκοτώθηκαν για αυτό το Συνέδριο.


Θέλω να σας πω ότι είναι πάρα πολύ εύκολο να κάνουμε κριτική ξέρετε, αλλά τελικά δεν έχουμε καθίσει να δούμε ποτέ να κάνουμε την αυτοκριτική μας και είναι πάρα πολύ καλό.

Εγώ από την πρώτη στιγμή σας είπα ότι θέλω να μιλήσουν όλες οι γυναίκες και θα μείνω να μιλήσει μέχρι και η τελευταία γυναίκα. Αν και μετά από αυτό και μετά από αυτό το διήμερο και μετά από αυτό το υποδειγματικό Συνέδριο, που εγώ τουλάχιστον τόσα χρόνια που πάω σε συνέδρια, δεν το λέω επειδή το κανονίσαμε εμείς, ήταν οι πιο ουσιαστικές εισηγήσεις που έχω ακούσει και νομίζω ότι φάνηκε και από το ενδιαφέρον του ακροατηρίου, σας παρακαλώ πολύ, το να λέμε μεταξύ μας λόγια και κριτικές δεν είναι πάρα πολύ σωστό και πολύ πρέπον.

Θα παρακαλούσα την επόμενη ομιλήτρια, την κυρία Μαριάνα Μαυραγάνη, Δημοτική Σύμβουλο Βούλας, να μιλήσει.

Μ. ΜΑΥΡΑΓΑΝΗ: Σας ευχαριστώ πάρα πολύ που μου δίνετε το βήμα. Το θέμα της βίας, της βίας που είναι σωματική ή ψυχολογική και λεκτική και την υφιστάμεθα και τη βλέπουμε ως φαινόμενο κατάργησης των ατομικών δικαιωμάτων, είναι πρόβλημα βαθύτατα πολιτικό, που αφορά όλους εμάς που εκφράζουμε σε τοπικό επίπεδο της αγωνίες των ανθρώπων που μας εμπιστεύτηκαν.


Θέλω λοιπόν να επικεντρώσω στο εξής: να κάνω δύο συγκεκριμένες προτάσεις. Στη μία καλύφθηκα. Δεν πρέπει να ρίξουμε το βάρος μόνο στη θεραπεία και στη συνδρομή των σωματικά και ψυχικά τραυματισθέντων γυναικών ή και άλλων ατόμων, αλλά στον εντοπισμό και στην πρόληψη της βίας της οικογενειακής. Αν δεν το κάνουμε αυτό, έχουμε χάσει το παιχνίδι, γιατί η βία δεν προέρχεται από παρθενογένεση, αναπαράγεται. Παιδί που θα ζήσει βία μέσα στο σπίτι, θα γίνει μετά θύτης ή θύμα. Αυτό λένε οι στατιστικές.


Μου επιτρέπετε, επειδή το είπα και προηγουμένως, είμαι εκπαιδευτικός στην Δευτεροβάθμια Εκπαίδευση, να επιμείνω στο εξής: κάθε Δήμος πρέπει να έχει ομάδες κοινωνικής υποστήριξης. Στον Δήμο Βούλας έχουμε τέτοιες ομάδες που κάνουν πολύ καλή δουλειά, μέσω της Δημοτικής Επιχείρησης Ανάπτυξης Βούλας και επίσης, μέσω του ΚΔΑΠ, του Κέντρου Δημιουργικής Απασχόλησης Παιδιών, έχουμε μια σχολική ψυχολόγο μία φορά την εβδομάδα για τα σχολεία και εκεί επικεντρώνω. Μόνο μέσα στα σχολεία μπορεί η κοινωνική λειτουργός ή η ψυχολόγος να εντοπίσει την κοινωνική βία και να τη κτυπήσει στη ρίζα της. Γιατί το παιδί και η μαμά δεν πάει εύκολα στις Υπηρεσίες του Δήμου, ούτε σε καμία άλλη Υπηρεσία. Στο σχολείο με τη βοήθεια των εκπαιδευτικών, εκεί μπορεί να κάνουμε αυτό που πρέπει να κάνουμε. Να εντοπίσουμε την οικογενειακή βία και εκεί να τη κτυπήσουμε. Αν δεν το κάνουμε αυτό, δεν έχουμε καταφέρει τίποτα.


Ζητώ, το έχω ζητήσει από τότε που έχω πρωτοδιοριστεί σε όλα τα συνέδρια, σε όλα τα συνδικαλιστικά Όργανα των εκπαιδευτικών, εάν δεν μπουν σχολικοί ψυχολόγοι στα σχολεία σε συνεργασία των Δήμων με το Υπουργείο Εθνικής Παιδείας και Θρησκευμάτων, δεν μπορούμε να μιλάμε για ψυχολογική υποστήριξη.


Καταθέτω λοιπόν μία πρόταση στην ΚΕΔΚΕ, άλλη μία φορά στη ζωή μου τώρα προς την ΚΕΔΚΕ, άλλες φορές το έκανε ως εκπαιδευτικός, τώρα το κάνω ως Δημοτική Σύμβουλος, να διατυπωθεί το αίτημα προς το ΥΠΕΠΘ, ανάγκη πρόσληψης σχολικών ψυχολόγων και κοινωνικών λειτουργών, τόσοι είναι οι άνθρωποι, οι οποίοι είναι άνεργοι, στις Διευθύνσεις και στα γραφεία Πρωτοβάθμιας και Δευτεροβάθμιας Εκπαίδευσης.


Έχω ταξιδέψει στην Ευρώπη με πάρα πολλά προγράμματα εκπαιδευτικά. Είμαστε το μόνο ευρωπαϊκό κράτος που δεν έχουμε σχολικούς ψυχολόγους στα σχολεία.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε κυρία Μαυραγάνη. 


Η κυρία Βάσω Λάσπη, Νομαρχιακή Σύμβουλος Βοιωτίας και να ετοιμάζεται η κυρία Καπράλου Δήμητρα, Αντιπρόεδρος του Δημοτικού Συμβουλίου Πεντέλης.

Β. ΛΑΣΠΗ: Κυρία Πρόεδρε, εγώ θα ήθελα ειλικρινά να μεταφέρω τη φωνή των παιδιών με νοητική στέρηση, αυτισμό και πολλαπλές αναπηρίες, ως μητέρα παιδιού με αναπηρία και όλων αυτών των γονέων που δεν έχουν την τύχη τη δική μου. Να είναι εκλεγμένες για δεύτερη θητεία στη Νομαρχία Βοιωτίας και στο Εθνικό Συμβούλιο.


Καταθέτω την αγωνία και την κραυγή της διάκρισης, του αποκλεισμού, της περιθωριοποίησης, της μητέρας παιδιού με αναπηρία και της μητέρας ανάπηρης. 


Σήμερα ειλικρινά θα περίμενα σε αυτή την αίθουσα να είχαμε καταρχήν περισσότερο χρόνο. Την επόμενη φορά θα ήθελα να ήταν τρεις ημέρες το Συνέδριο και αυτό να φροντίσουμε όλοι μας να βοηθήσουμε, γιατί η διαβούλευση θα πρέπει να γίνεται εδώ μέσα.


Καταρχήν, εγώ να σας ευχαριστήσω για τη δουλειά που κάνατε. Όμως θα ήθελα να δώσω το έναυσμα σε όλες εμάς που είμαστε εκλεγμένες σε όλη την Περιφέρεια ότι θα πρέπει να δούμε με πολύ μεγάλη προσοχή και αξιοπρέπεια τις ζωές όλων αυτών, που δεν είχαν την τύχη των δικών μας παιδιών, γιατί το δικό μου το παιδία, δόξα σοι ο Θεός, μέσα από την αναπηρία του σήμερα είναι στο σπίτι του, να δούμε όμως τι γίνεται στις δομές της κλειστής περίθαλψης, στις δομές της ανοικτής φροντίδας που δεν υπάρχει προσωπικό, στα Κέντρα Δημιουργικής Απασχόλησης των Ατόμων με Αναπηρίες, που δεν έχει προσωπικό και δεν έχουν χρήματα και να καταθέσω την αγωνία μου και την αγωνία όλων των οικογενειών, τι γίνονται τα παιδιά όταν εκλείψουν οι γονείς ή όταν αδυνατούν να τα φροντίζουν.


Δεν ήθελα να σας μελαγχολήσω. Η ημέρα είναι αρκετά μελαγχολική έξω. Όμως ήθελα να δώσω μία άλλη πνοή σε αυτή την αίθουσα για κάποιες μητέρες, που όχι μόνο από το περίσσευμά τους, αλλά εις βάρος των οικογενειών τους και των παιδιών τους είναι στην πρώτη γραμμή, γιατί δεν επέλεξαν να έχουν παιδί με αναπηρία, επέλεξαν όμως να πολιτεύονται.


Ευχαριστώ.

ΠΡΟΕΔΡΕΙΟ: Ευχαριστούμε πολύ κυρία Λάσπη.


Η κυρία Δήμητρα Καπράλου από την Πεντέλη.

Δ. ΚΑΠΡΑΛΟΥ: Να χαιρετήσω και εγώ τη συνδιάσκεψη. Συμμετέχω τουλάχιστον από τότε που είμαι στην Τοπική Αυτοδιοίκηση πάντα σε τέτοια συνέδρια και συνδιασκέψεις.


Θα ήθελα να πω ότι εδώ είδαμε το μοντέλο της Φιλανδίας, ένα πολύ αισιόδοξο μοντέλο στην πολιτική ζωή, με Πρόεδρο γυναίκα, 60% συμμετοχή γυναικών, αλλά όμως και με τα προβλήματά του, όσον αφορά την μισθοδοσία μεταξύ ανδρών και γυναικών, τη βία και όλα αυτά, που σημαίνουν ότι το πρόβλημα εξακολουθεί να υπάρχει και θα υπάρχει και έρχομαι στα λόγια του Υπουργού χθες, ο οποίος είπε ότι η ισότητα ή η ισοτιμία ή όπως αλλιώς θα ήθελε και ο κύριος Πανούσης να ονομάζεται, είναι το ζητούμενο και θα είναι το ζητούμενο. Δυστυχώς, αυτή είναι η αλήθεια. Αυτό δείχνει τη δυσκολία της πραγματοποίησης αυτού του στόχου.


Η δυσκολία αυτή έγκειται, κατά την άποψή μου, περισσότερο ότι οι άνδρες δεν έχουν πειστεί για την ισότιμη διεκδίκηση των γυναικών σε όλα τα επίπεδα και αυτό είναι θέμα παιδείας πράγματι.


Εδώ είναι ένα μεγάλο θέμα, όπως είπε και η προλαλήσασα και συμφωνώ και με την πρόταση, η οποία έγινε προηγουμένως για επιμόρφωση και των ανδρών.


Δεύτερον, οι νόμοι δεν εφαρμόζονται. Οι ποσοστώσεις αντιμετωπίζονται με δυσπιστία και δυσφορία πολλές φορές και από εμάς τις ίδιες τις γυναίκες και εδώ θέλω να καταθέσω μία προσωπική εμπειρία που είχα. Όταν πολύ πρόσφατα ψηφίστηκε ο νόμος για την έρευνα και τεχνολογία, έγινε μία τροποποίηση, η οποία κατατέθηκε από την Κατερίνα την Παπακώστα στη Βουλή και πραγματικά έγινε μία μεγάλη μάχη εκεί, διότι ήταν αντίθετος σχεδόν όλος ο χώρος της Βουλής σχετικά με το θέμα.


Την προσωπική μου εμπειρία, γιατί είπα. Γιατί, επειδή εργάζομαι στο μεγαλύτερο Ερευνητικό Κέντρο της Ελλάδας, θεώρησα ότι καλό ήταν να το γνωστοποιήσω αυτό στον χώρο μου και στους συναδέλφους μου, για να δουν την εξέλιξη αυτή. Το τι έγινε στη συνέχεια; Δέχτηκα έναν καταιγισμό από αρνητικά e-mails, γιατί το έστειλα με e-mail σε όλους τους συναδέλφους, είμαστε τουλάχιστον 700 εκεί μέσα, το Εθνικό Κέντρο Ερευνών Δημόκριτος. Δεν ήταν δυστυχώς μόνο από άνδρες, ήταν και από γυναίκες. Κάποιοι άνδρες μίλησαν, όχι προσωπικά, αλλά αναφέρθηκαν και γιατί όχι και το 1/3 των κοντών και γιατί όχι μόνο και το 1/3 των χονδρών, περιγελώντας όλη αυτή την ιστορία και κάποιες γυναίκες συναδέλφισσες μίλησαν για θέμα αξιοκρατίας και αυτό μόνο υπάρχει.


Βεβαίως, κανένας δεν θα διαφωνήσει για αυτό. Μα, επιτέλους πρέπει να πούμε ότι η παρουσία των γυναικών δεν επιβαρύνει τους άνδρες. Ποσόστωση δεν σημαίνει αυτόματα και αναξιοκρατία. Ας αναλογιστούμε λοιπόν γιατί οι γυναίκες δεν συμμετέχουν σε θέσεις λήψης αποφάσεων. Γιατί δεν θέλουν, γιατί δεν υπάρχουν αρκετές, γιατί είναι χαζές, γιατί ασχολούνται μόνο με τα παιδιά ή με το κομμωτήριο και τον προσωπικό τους καλλωπισμό;


Οι διακρίσεις, αγαπητές μου – δεν ξέρω αν έχει μείνει και κανένας άνδρας συνάδελφος εδώ – με βάση το φύλο δεν εξαρτάται από νομοθετήματα. Απολαμβάνουν τη σιωπηρή συναίνεση όλων μας εδώ και πολλούς αιώνες οι διακρίσεις αυτές. Ιστορικά οι γυναίκες μαθαίνουν – και το τονίζω αυτό – να μην λένε τη γνώμη τους, να μην διεκδικούν, να μην συγκρούονται, να μην διοικούν και να έχουν χαμηλή αυτοεκτίμηση.


Επίσης, έχω και κάτι να πω για το Προεδρείο της ΚΕΔΚΕ. Θα τονίσω και εγώ τον ρόλο της μητέρας που μεγαλώνει παιδί με τα στερεότυπα, τα οποία όλοι γνωρίζουμε.


Όσον αφορά την ΚΕΔΚΕ και την ΤΕΔΚΝΑ, επειδή είχα κάνει μία στατιστική ανάλυση της εκπροσώπησης των γυναικών εκεί και τη δημοσίευσα κιόλας, πραγματικά είναι θλιβερό το αποτέλεσμα, είναι ισχνή η εκπροσώπηση και το ξέρετε, είναι δύο γυναίκες σε είκοσι μέλη του Δημοτικού Συμβουλίου, που σημαίνει ένα ποσοστό κάτω και από 7%. Το ίδιο και στην ΤΕΔΚΝΑ. Μάλλον καλύτερα είναι στην ΕΝΑΕ.


Διερωτώμαι: όταν ψηφίζουμε εμείς οι γυναίκες, έχουμε στοιχειωδώς την ευαισθησία να ψηφίζουμε τις ελάχιστες γυναίκες μαζί με τους άξιους συναδέλφους του άλλου φύλου ή αμφισβητούμε την αξιοσύνη τους και τις μαυρίζουμε και εμείς;


Σας ευχαριστώ.

ΠΡΟΕΔΡΕΙΟ: Η κυρία Μπεγλερή από τη Δάκου, από τον Δήμο Λακωνίας, ήθελε να μιλήσει για τη βία κατά των γυναικών. Έχει φύγει. Ελπίζω να μπορέσει να το καταθέσει. Ότι μας καταθέτετε να ξέρετε ότι θα είναι στην ιστοσελίδα.


Η κυρία Ουρανία Μαυρίδου, Νομαρχιακή Σύμβουλος Έβρου.

Ο. ΜΑΥΡΙΔΟΥ: Παίρνω για δεύτερη φορά τον λόγο και οφείλω σήμερα να συγχαρώ το Προεδρείο, τις εκλεκτές κυρίες για την κόπωση, στην οποία υποβλήθηκαν, μέχρι να φέρουν εις πέρας τις εργασίες αυτού του Συνεδρίου.


Επειδή πολλά ακούστηκαν για την ισότητα και τη βία, θα καταθέσω την τοποθέτησή μου. Όμως απλά ήθελα να πω κάποια δήλωση που έκανε πριν μερικά χρόνια στην αμερικανική τηλεόραση ο Πρόεδρος παρά τω Προέδρω στην Αμερική της Επιτροπής για τα θύματα του εγκλήματος.  


Η δήλωση αυτή έχει ως ακολούθως: «κάθε δύο-τρία λεπτά της ώρας κάποιο άτομο δολοφονείται. Κάθε έξι λεπτά μια γυναίκα γίνεται θύμα βιασμού. Όσοι ακούτε αυτή τη δήλωση αυτή τη στιγμή, δύο άτομα θα γίνουν θύματα ληστείας στη χώρα και δύο ακόμη άτομα θα πυροβοληθούν ή θα υποστούν σωματικές βλάβες». Τα συμπεράσματα δικά σας.


Κυρία Πρόεδρε, ήθελα να πω ότι η καλοπροαίρετη κριτική, ακόμα και στη σκληρότερη έκφρασή της, δρομολογεί την εξέλιξη.

ΠΡΟΕΔΡΕΙΟ: Η κυρία Κατερίνα Ποστουρλή.

Κ. ΠΟΣΤΟΥΡΛΗ: Καλησπέρα συναδέλφισσες. Δημοτική Σύμβουλος ενός μικρού Δήμου του Νομού Σερρών, του Δήμου Εμμανουήλ Παπά, 11.000 περίπου. Είμαι Πρόεδρος της Επιτροπής Παιδείας και υπεύθυνη έργων για το κοινό πλαίσιο αξιολόγησης στη διαχειριστική επάρκεια και ότι μπορώ περισσότερο, ως μηχανικός, που είναι το επάγγελμά μου.


Διακηρύξεις αρκετές. Επίσης, εντάσεις άλλες τόσες, για πολλά πράγματα, που ίσως είναι αυτονόητα και μάλιστα, για το κυριότερο, ότι έπρεπε να ακουστούμε όλες, αλλά οι αγαπητές φίλες προηγουμένως τα είπαν και έφυγαν, μας άφησαν.


Συγχαρητήρια στο Προεδρείο και στην οργανωτική Επιτροπή για την υλοποίηση της Συνδιάσκεψης. Άκουσα με πολύ προσοχή το διήμερο τις εισηγήσεις όλων των αξιότιμων συναδελφισσών, είμαι και εγώ καινούργια στην Τοπική Αυτοδιοίκηση, από 1/1/07. Βέβαια, πριν από αρκετά χρόνια, σαν Ειδική Σύμβουλος στην Περιφερειακή Διοίκηση Σερρών, λόγω της εμπειρίας μου στα ευρωπαϊκά προγράμματα, είχα συνεργαστεί και είχα πάρει μια μικρή δόση εμπειρίας για το τι γίνεται στην Τοπική Αυτοδιοίκηση και γενικότερα στη δημόσια διοίκηση. Όμως τώρα τολμώ να πω ότι μετά από 15 μήνες έχω προσλαμβάνουσες, που με έχουν προβληματίσει ιδιαίτερα και βέβαια, δεν είμαι σε θέση να δώσω λύσεις, αλλά επεξεργάζομαι και συνέχεια γίνομαι δεκτής όλων των προβληματισμών από κυρίες συναδέλφισσες που έχουν πολύ μεγαλύτερη εμπειρία.


Από τις εισηγήσεις λοιπόν που άκουσα κάποιες δεν με βρήκαν σύμφωνη, με αντιρρήσεις σαν αυτές που ανέφεραν οι Δήμαρχοι Καλαμαριάς και Παρανεστίου και κάποιες άλλες βέβαια με βρήκαν απόλυτα σύμφωνη. Όπως αυτές, που ακούστηκε το main streaming, η διοίκηση με στόχους, η διοίκησης με αποτελέσματα.


Κάποιοι άνθρωποι στην Τοπική Αυτοδιοίκηση, που θέλουμε πραγματικά να το δούμε αυτό να παίρνει σάρκα και οστά, έχουμε πολύ μεγάλη αγωνία.

Θέλω λοιπόν να συμβάλω στον Δήμο μου, όπως και οι άλλες συναδέλφισσες, σε αυτό το κομμάτι, γιατί θεωρώ ότι όλοι οι άνθρωποι, οι οποίοι θέλουν να δώσουν, βάσει αποτελέσματος και βάσει ποσοτικοποιημένων στόχων έχουν να δώσουν.

Θεωρώ ότι η αξία ενός οποιουδήποτε ανθρώπου στηρίζεται κύρια στις γνώσεις του, στην προσφορά του, στη συμμετοχή και στο σύστημα αξιών. Όχι το φύλο του, όχι στην οικονομική ή κοινωνική του τάξη, στο χρώμα του δέρματός του ή στο κόμμα στο οποίο ανήκει ή ακόμα και στο επίπεδο τυπικής μόρφωσης.

Το σύστημα αξιών είναι αυτό που μας κάνει να δρούμε καταλυτικά μέσα σε ένα κοινωνικό, επιχειρηματικό, επαγγελματικό, σχεσιακό σύνολο και περιβάλλον.

Έχοντας λοιπόν αναλάβει στον Δήμο μου τα καθήκοντα, που σας ανέφερα μόλις πριν, ήθελα να προτείνω τρία πράγματα, αλλά οι συνδιασκέψεις είναι δυναμικό μοντέλο και κάποια πράγματα ήδη ειπώθηκαν στα συμπεράσματα.

Η μία λοιπόν πρόταση ήταν να τυποποιηθούν οι ορθές πρακτικές, οι βέλτιστες πρακτικές, που εγώ τουλάχιστον  αποκόμισα από παλαιότερες συναδέλφισσες ότι πραγματικά υπάρχουν και να μπορούσαμε να τις τυποποιήσουμε να υπάρχουν σε ηλεκτρονική μορφή και να τις αξιοποιήσουμε εμείς οι νεότεροι ή αντίστοιχα στο site του δικτύου μας να υπάρχει η δυνατότητα, δηλαδή οι πιο πολλές υποβαλλόμενες ερωτήσεις για θέματα που μας αφορούν. Πολλές φορές αναλαμβάνουμε Πρόεδροι Επιτροπών ή καθήκοντα και δεν μας δίνονται ούτε τα ΦΕΚ για τα καθηκοντολόγιά μας και τέλος πάντων, επειδή έχουμε μια διαστροφή επαγγελματική, τα ψάχνουμε, τα ψειρίζουμε, βρίσκουμε και προσπαθούμε να κάνουμε το καλύτερο.

Δεύτερον, αν είναι δυνατόν, στο site να κρεμαστεί ο πίνακας με τα στοιχεία όλων των συνέδρων, όλων των συναδελφισσών που πήραν μέρος εδώ, γιατί πραγματικά θα είχαμε την ευκαιρία, με ένα e-mail ή με ένα τηλεφώνημα, να προσεγγίσουμε τη φίλτατη Δήμαρχο Καλαμαριάς …

ΠΡΟΕΔΡΕΙΟ: Με συγχωρείτε, να σας διακόψω και να σας πω ότι απλώς δεν ήταν έτοιμο. Θέλουμε να ετοιμάσουμε για πρώτη φορά εμείς εδώ στην ΚΕΔΚΕ, στην Επιτροπή Ισότητας, δυστυχώς δεν κατέστη εφικτό, γιατί ήταν λίγο σύντομο, έναν κατάλογο όλων των εκλεγμένων γυναικών, των 2.150 γυναικών που εξελέγησαν αυτή τη φορά στις εκλογές για την Τοπική Αυτοδιοίκηση. 


Σας παρακάλεσα να γράψετε τη φόρμα, είχε μία φόρμα, για να μας βοηθήσετε σε αυτό. Να ξέρετε ότι θα βγει ένα τέτοιο βιβλιαράκι και ελπίζω στο επόμενο συνέδριο του χρόνου, όχι στην Αθήνα, που θα γίνει κάπου στην περιφέρεια, δεν ξέρουμε ακόμα που …

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Εντάξει, τώρα κάποια εκπροσωπούνται. Μπορείτε να γράψετε στην ιστοσελίδα. Να ξέρετε ότι η ΚΕΔΚΕ, η ιστοσελίδα και το Γραφείο Ισότητας της ΚΕΔΚΕ …

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Θα ληφθεί υπόψη. Έχουμε τρία χρόνια μπροστά μας, έχουμε τρία διαφορετικά μέρη, θα το συζητήσουμε και θα δούμε στο Διοικητικό Συμβούλιο. Δυστυχώς, έχουμε αυτή τη δημοκρατία την έμμεση. Έχετε ψηφίσει κάποιους στο Διοικητικό Συμβούλιο και αυτοί πρέπει να λάβουν, αφού ακούσουν πάρα πολλές εισηγήσεις, αυτή την απόφαση.


Στο επόμενο, μπορεί και νωρίτερα, να ξέρετε ότι θα υπάρχει αυτό το βιβλιαράκι για όλες, ώστε να ξέρετε Νομό, διεύθυνση, τηλέφωνο, e-mail, όλα τα ονόματα, τουλάχιστον της ΚΕΔΚΕ, των 2.150 αιρετών γυναικών.

Κ. ΠΟΣΤΟΥΡΛΗ: Ευχαριστώ πάρα πολύ. Το τρίτο που είναι πρόταση-παράκληση πάλι, στην ατζέντα θεμάτων της επόμενης συνδιάσκεψης, είτε γίνει κοντά, είτε γίνει αργότερα στο μέλλον, να ενσωματωθούν, αν είναι δυνατόν, θέματα καθημερινής λειτουργίας, όπως, για παράδειγμα, αυτά που είπαμε ότι θα μας φέρουν λίγο στο μέλλον και για το κοινό πλαίσιο αξιολόγησης και για τη διαχειριστική επάρκεια και για τα ειδικά μέτρα και τους άξονες του ΕΣΠΑ, γιατί νομίζω ότι μέσα από τις εισηγήσεις όλων και την κατάθεση της εμπειρίας θα μπορέσουμε να επιλύσουμε πάρα πολλά πράγματα.


Αυτά, ευχαριστώ για τον χρόνο σας.

ΠΡΟΕΔΡΕΙΟ: Επειδή κάνατε πάρα πολύ ενδιαφέρουσες προτάσεις, θα παρακαλούσα να τις καταθέσετε έγγραφα στο Προεδρείο.


Θέλω να σας ευχαριστήσω όλες που πήρατε μέρος σε αυτό το Συνέδριο. Όποια λάθη και παραλείψεις ελπίζω να μην ξαναγίνουν. Ελπίζω να αποκομίσατε κάτι από αυτό το διήμερο. Εμείς αποκομίσαμε πάρα πολλά.


Θέλω να μου υποσχεθείτε όλες ότι θα αγωνιστείτε στον τομέα της η καθεμία και στον τομέα της η καθεμία, να υπογραφεί ο Χάρτης, να προωθηθούν τα θέματα της ισότητας. Να ξέρετε ότι στην Επιτροπή Ισότητας της ΚΕΔΚΕ είμαστε εδώ για εσάς. Ότι θέλετε, μπορείτε να μας παίρνετε τηλέφωνο. Ότι πρόβλημα έχετε είμαστε εδώ.


Ελπίζω να τα πούμε και πριν του χρόνου. Καλή δουλειά σε όλους, καλό αγώνα.


Σας ευχαριστούμε πολύ που ήρθατε.

